
cuvânt Înainte 


în perioada pregătirilor pentru tipar a Lexiconului de Zei şi Demoni 1 în limba română, 
lucrare de referinţă care oferă o imagine de ansamblu asupra tuturor existenţelor 
supraomeneşti în care credeau vechile popoare civilizate, aşa-numitele popoare 
primitive, dar şi religiile actuale, editorul Marcel Popa a sesizat că din acest panteon 
universal lipseau reprezentările mitice româneşti. Ca urmare, în spiritul enciclopedic 
al editurii, a luat două importante iniţiative: solicitarea colaborării cu un etnolog 
român şi obţinerea asentimentului Editurii Alfred Kroner pentru completarea 
dicţionarului. Răspunzându-i-se cu solicitudine, în celebrul dicţionar aveau să fie 
prezente şi 40 de reprezentări mitice româneşti. Dar, din această sămânţă, semănată 
împreună cu cea de pe alte meridiane şi paralele ale Lumii, aveau să încolţească 
peste 600 de termeni noi, o lucrare distinctă, Panteonul românesc 1 2 . După revizuirea 
minuţioasă a dicţionarului, extinderea unor articole sau adăugarea altora noi şi, mai 
cu seamă, ilustrarea cu numeroase imagini, multe dintre ele inedite, această comoară 
a spiritualităţii româneşti este redată cititorilor într-o nouă şi frumoasă ediţie. 

Primul document literar despre panteonul geto-dacilor provine din secolul al V-lea 
i. Hr. şi se referă la Zalmoxis, zeul lor suprem. Informaţia aparţine lui Herodot care, 
printre altele, scrie că Pitagora ar fi transmis tracilor ideile preluate de el de la egipteni 
prin intermediul sclavului său Zalmoxis: ... Aşa cum am aflat eu de la elenii care 
locuiesc ţărmurile Helespontului şi ale Pontului Euxin, Zalmoxis despre care vorbesc - 
fiind doar un muritor - a fost rob în Samos, şi anume al lui Pitagora ... 3 4 . în acelaşi 
secol, Hellanicos îi schimbă lui Zalmoxis până şi etnia, făcându-1 grec care a arătat 
geţilor din Prada ritul iniţierii religioase\ Herodot revine apoi asupra statutului de 
rob al lui Zalmoxis:... în privinţa lui Zalmoxis şi a locuinţei sale subterane nici eu nu 


1 Manfred Lurker, Lexicon de Zei şi Demoni. Nume, funcţii, simboluri, atribute, Traducere 
din limba germană de Adela Motoc, Editura Enciclopedică, Bucureşti, 1999. 

2 Ion Ghinoiu, Panteonul românesc. Dicţionar, Editura Enciclopedică, Bucureşti, 2001. 

3 Herodot, Istorii , iy 95, citat din volumul lui Sanie Silviu, Din istoria culturii religiei geto- 
dacice, Editura Universităţii „Al. I. Cuza", Iaşi, 1995, p. 260. 

4 Hellanicos, Obiceiuri barbare , citat din volumul lui Silviu Sanie, p. 260. 

resping cele spuse, dar nici nu le dau crezare prea mult; mi se pare, însă, că el a trăit 
cu mulţi ani înainte de Pitagora\ Grecii, din dorinţa de a nu da prioritate tracilor 
faţă de ei în raport cu vechii egipteni, l-au făcut pe Zalmoxis sclavul lui Pitagora pe 
vremea când acesta încă nu se născuse. în ceea ce priveşte panteonul, ei au lăsat în 
istorie şi alte inexactităţi despre traco-geto-daci. De pildă, arheologii, istoricii religiilor 
şi paleolingviştii au demonstrat că grecii au preluat de la traci mai multe zeităţi 
cărora le-au grecizat numele: Bendis devine Artemis, Sabazios devine Dionysos ş.a. 
Faptul că Dionysos avea acelaşi cult în Grecia şi Egipt, Herodot l-a considerat că 
acesta era un zeu de origine egipteană, nu tracă. Astăzi, când se cunoaşte cu 
certitudine că zeul Dionysos a fost preluat de greci de la traci, trebuie acceptată 
ipoteza că au existat două leagăne de civilizaţie anterioare strălucirii Greciei Antice, 
unul african situat pe Nil şi altul european, centrat în mare parte pe Balcani, Carpaţi 
şi Dunăre, numit de arheologul american Marija Gimbutas Vechea Civilizaţie 
Europeană şi definit concis de aceasta ca o entitate culturală cuprinsă între 6 500 - 
3 500 î. Hr., axată pe o societate matriarhală, teocratică, paşnică, iubitoare şi creatoare 
de artă care a precedat societăţile indo-europenizate 1 2 3 . Făcând o sinteză a descoperirilor 
arheologice, inclusiv ale celor din secolul al XX-lea, savantul demonstrează, pe baza 
unor bogate şi variate argumente interdisciplinare, că într-un vast areal geografic 
din sud-estul Europei s-a dezvoltat, anterior civilizaţiei antice greco-romane şi a 
mitului creaţiei lumii de către Zeul-Tată indo-european, complexul cultural şi religios 
dedicat creaţiei de Zeiţa-Mamă neolitică. Opiniile ei, contestate de unii, aprobate 
sau trecute sub tăcere de alţii, au meritul incontestabil de a individualiza şi defini 
civilizaţia neolitică legată de uscat, de râuri, fluvii şi alte ape continentale în raport 
cu cea legată genetic de mare. Descoperirile sale au menirea de a vindeca sindromul 
antichităţii greco-romane, în sensul că, în ceea ce priveşte istoria veche a continentului 
european, totul vine şi pleacă, inclusiv panteonul carpato-dunărenilor, de la greci şi 
romani. Unul dintre specialişti care au reuşit să depăşească purismul latin, 
orientalistul român Constantin Daniel, afirma că ... miracolul grec are la origine 
influenţe ale Egiptului antic, ale asiro-babilonienilor şi ale fenicienilor*. La acestea 
se adaugă influenţele culturilor preistorice din bazinul Dunării de Jos, de unde se 
crede că ar fi coborât înşişi vechii greci 4 . După descoperirea arheologică a culturii 
Schela Cladovei-Lipenski Vir care atestă, printre altele, că acolo au trăit cu aproximativ 


1 Herodot, Istorii, iy 96, citat de Silviu Sanie, p. 261. 

2 Gimbutas Maria, Civilizaţie şi cultură. Vestigii preistorice în sud-estul european, traducere 
Sorin Paliga, note şi prefaţă de Radu Florescu, Editura Meridiane, Bucureşti, 1988, p. 49-50. 

3 Constantin Daniel, Orientalia mirabilia, Biblioteca Orientalis, Editura Ştiinţifică şi 
Enciclopedică, Bucureşti, 1976, p. 5. 

4 Dicţionar de istorie veche a României, coord. D. M. Pippidi, Editura Ştiinţifică şi 
Enciclopedică, Bucureşti, 1976, p. 312. 

zece mii de ani în urmă cei dintâi descoperitori de unelte agrare (săpăliga, plantatorul, 
brăzdarul) de pe continent 1 , fluviul Dunărea capătă aceiaşi semnificaţie culturală 
pentru Europa ca celelalte fluvii şi delte fertile ale Terrei: Nilul pentru vechiul Egipt, 
Indusul şi Gangele pentru vechea Indie, Eufratul şi Tigrul pentru Sumer şi Mesopotamia. 

Panteonul românesc, care în ciuda oralităţii sale exclusive, consecinţă a interdicţiei 
religioase geto-dace de a consemna în scris şi de a desena, picta sau sculpta chipurile 
divinităţilor adorate în piatră, a supravieţuit mileniilor ca realitate etnografică vie, 
cu zeci de figurine modelate din aluat la înmormântări 2 şi la diferite sărbători 
calendaristice 3 , cu reprezentări mitice de invocare a ploii modelate din lut 4 şi cu 
măşti ale zeilor confecţionate din diferite materiale 5 , spre deosebire de celebrul 
panteon greco-roman, devenit astăzi piese de muzeu, este de o mare ciudăţenie. 
Factorii genetici ai celor două civilizaţii antice reprezentative ale continentului 
european, una greco-romană, legată de mare, şi alta geto-dacă, legată de uscat şi 
de apele continentale, au generat panteoane specifice, diferit transmise peste milenii. 
Din păcate, publicarea repetată în limba română a panteonului greco-roman, fără 
să existe o ediţie critică care să evidenţieze asemănările şi deosebirile dintre 
reprezentările mitice ale celor două civilizaţii, au indus opinia falsă că geto-dacii şi 
urmaşii acestora n-au avut sau au preluat panteonul de la greci şi romani. 

Memorarea impusă de anumite precepte religioase a fost atestată şi la alte popoare 
vechi. Manuscrisele de la Marea Moartă, care au fost scrise de ereticii esenieni, nu 
de evreii ortodocşi, sunt o dovadă că evreii admiteau comunicarea în scris numai a 
textelor sacre ale Vechiului Testament. Celţii aveau interdicţia religioasă de a scrie 
şi, precum dacii, pe cea de cultivare a viţei de vie. îndatorirea sacră de a transmite 
oral ce nu trebuia să fie scris, pictat sau sculptat revenea unei tagme de oameni 
învăţaţi: brahmanii la indieni, magii la iranieni, coheniţii şi leviţii la iudei, poîiştii la 
geto-daci, enareţii la sciţi, druizii la celţi 6 . întreaga literatură veche a Indiei, 
brahmanică şi budistă, s-a născut fără arta scrierii şi a fost transmisă, peste secole, 
pe cale orală. Cine dorea să asculte un anume text trebuia să meargă la un brahman. 


1 Vasile Boroneanţ, Dunărea - Factor generator de cultură şi civilizaţie în preistoria 
continentului european, în volumul „30 de ani de la inaugurarea oficială a sistemului 
hidroenergetic şi de navigaţie Porţile de Fier", Editura Alma, Craiova, 2003, p. 231-255. 

2 Colacul Ieşirii Sufletului, Colacul Părerii de Rău, Colacul Portarului, Ciomagul, Drumurile, 
Dumnezeu, Foarfecă, Luna, Maica Domnului, Maica Precista, Mărturia, Podul, Porcul, 
Porumbelul, Puntea, Pupăza, Răscrucile, Răţuşca, Scara, Soarele, Tâlhăriţa, Vameşi, Vămi ş.a. 

3 Crăciunei, Mucenici, Sângiorz 

4 Caloianul, Mama Ploii, Tatăl Soarelui etc. 

5 Turca, Ursul, Cerbul, Cucul, Porcul, Căluşul. 

6 Constantin Daniel, Cultura spirituală a Egiptului Antic, Editura Cartea Românească, 
Bucureşti, 1985, p. 482. 

Peste veacuri s-au transmis şi la greci Iliada şi Odiseea 1 . Din păcate, neatestarea scrisă 
şi iconică a panteonului geto-dac avea să alimenteze, în condiţiile istorice cunoscute, 
teribilul complex identitar (originea etnică, limba, teritoriul, cultura românilor). 

Versul, ritmul şi melodia se întipăresc mai uşor în memorie şi se păstrează un 
timp mai îndelungat. în legătură cu oralitatea tracilor, Aristotel scria că aceştia îşi 
versificau legile pentru a le cânta, iar oratorul grec Theopompos consemna că solii 
cântau şi acompaniau la instrumente cu coarde mesajele transmise. Strabon, mult 
mai categoric, considera că muzica e în întregime socotită tracă şi că însuşi Orfeu 
ar fi de această origine 2 . Originea tracă a zeului Orfeu, considerat reformator al 
doctrinei dionisiace, mare proroc, cântăreţ, poet, doctor, inventator al scrierii şi 
literelor nu a fost pusă niciodată la îndoială de vechii greci. 

Eficienţa tehnicilor de transmitere orală a panteonului românesc trebuie căutată 
în mecanismele de funcţionare ale culturilor orale şi ale vechilor civilizaţii care s-au 
exprimat oral milenii în şir. în India existau, până la organizarea învăţământului 
după modelul occidental, şcoli de învăţare orală pentru copiii castelor superioare 
(brahmanii, războinicii şi plugarii). Tradiţiile de învăţare orală în Ţările Române 
înainte de introducerea învăţământului oficial au şi ele unele elemente comune cu 
cele din patria lui Gandhi. Sistemul de comunicare prin viu grai, prin gesturi şi 
semnale vizuale sau auditive era numit de români gura satului. Expresia, astăzi cu 
înţeles peiorativ, îmbina perfect înregistrarea şi comunicarea orală a oricărei ştiri, 
calitate redată plastic de zicala Nu ştie bărbatul ce ştie tot satul, cu păstrarea secretă 
a marilor taine, virtute subliniată de o altă expresie, Nici usturoi n-a mâncat, / Nici 
gura nu-i miroase. Limba vorbită păstrează multe subtilităţi ale comunicării orale: 
a strica gura (ştire neimportantă, a vorbi degeaba); c-o jumătate de gură (ştire 
nesigură, îndoielnică); a pune lacăt la gură (ştire secretă); a nu avea gură (lipsă de 
curaj de a spune ceea ce ştii). Sistemul de memorare şi comunicare gura satului 
făcea şi desfăcea totul la nivel de aşezare, aşa cum astăzi sistemele perfecţionate 
de comunicare fac şi desfac totul la nivel de stat şi grupe de state. 

Credinţa de altădată a românilor în puterea cuvântului rostit, este evidenţiată de 
obiceiul numit de etnologi jurământ cu limbă de moarte. Pentru exemplificare extragem 
câteva informaţii înregistrate pentru Atlasul etnografic: Testamentul verbal se lăsa cu 
limbă de moarte. Dacă era o familie cu înţelegere nu trebuiau martori (Şeica Mare, 
jud. Sibiu); Cel ce trăgea să moară chema pe toţi ai săi de faţă şi lăsa cu limbă de 
moarte anumite dorinţe (Muntenii de Sus, corn. Tanacu, jud. Vaslui); Cuvântul pe patul 


1 Cultură şi filosofie indiană în texte şi studii, 1, Traducere din limba sanscrită de Theofil 
Şimenschy, Ediţie îngrijită, cuvânt înainte şi note de Cicerone Poghirc, Editura Ştiinţifică şi 
Enciclopedică, Bucureşti, 1978. 

2 Drâmba, Ov., Istoria Culturii şi Civilizaţiei, voi. III, Editura Saeculum 1.0 şi Editura Vestala, 
Bucureşti, 1998, p. 381-382. 

de moarte era sfinţenie. Nu mai trebuiau martori (Nicoreşti, jud. Galaţi); Acest fel de 
a iâsa moştenire copiilor era mai mult decât un act scris (Stăniţa, jud. Neamţ); 
Moştenirea se lăsa prin viu grai (Sânpetru Almaşului, com. Hida, jud. Sălaj); Prin grai 
de moarte (Racoviţa, com Polovragi); Nu se făcea în scris ca astăzi. Se respecta vorba 
(Igoiu, com. Alunu, jud. Vâlcea); Cel care trăgea să moară lăsa ultima lui dorinţă sub 
formă de spusă (Lădeşti, jud. Vâlcea) ş.a. 

învăţatul oral la şcoala tradiţiei avea, asemănător şcolii contemporane, bazată 
pe scris, metode ingenioase şi deosebit de eficiente de memorare. Printre altele, 
acesta se baza, precum vieţuitoarele, în special păsările, pe cântatul mesajelor. 
Cuvintele şi versurile practicilor magice, farmecelor, descântecelor, colindelor, 
cântecelor de leagăn, trăirilor sufleteşti (doinele) sunt şi astăzi cântate. Unele activităţi 
economice, precum bătutul sumanelor cu coatele, se desfăşurau, la data anchetei 
efectuată pentru Atlasul etnografic, în ritmul cântului (Mărăşti, jud. Bacău; Cavadineşti, 
jud. Galaţi). Prin texte ritmate şi cântate se realiza şi educaţia copiilor. Când părinţii 
îşi dojenesc copiii care greşesc pentru că nu ascultă sfaturile lor, pot fi auzite formulări 
de tipul: ţi-am cântat de atâtea ori; ţi-am cântat şi n-ai ascultat ş.a. 

Românul se adresează divinităţilor adorate cu propria-i voce, dar şi cu glasul acestora, 
reprodus la instrumente special inventate: toaca de lemn , care imită vocea divinităţii 
fitomorfe; buhaiul din cetele de colindat cu Pluguşorul, care reproduce glasul divinităţii 
taurine; surla din ceata junilor braşoveni, care imita glasul porcului, reprezentare a 
spiritului grâului ş.a. Nu lipsită de interes este şi constatarea că două mari comori 
spirituale ale carpato-dunărenilor, Panteonul şi Cartea românească a morţilor , au fost 
transmise peste milenii pe cale orală şi, în mare parte, prin cânt. Fără a fi fost vreodată 
scrise sau cioplite în piatră, acestea au supravieţuit până spre vremurile contemporane, 
panteonul românesc până la această apariţie, datorită memorării. 

Tradiţiile orale consemnate de etnografi şi folclorişti în ultimele două secole, 
inclusiv informaţiile înregistrate de ancheta efectuată pentru Atlasul Etnografic 
Român, au reprezentat principala sursă de documentare. Caracter de folclor au avut 
şi primele informaţii scrise despre religia geto-dacilor lăsate de Herodot în sec. Vî. Hr. 
Vorbind despre Zalmoxis şi Gebeleisis, de credinţa în nemurire a geţilor, de trimiterea 
unui sol cu diferite mesaje la zeul adorat prin aruncarea acestuia în suliţe, de 
ameninţarea unei divinităţii pluviometrice cu săgeţi trase spre cer când aceasta 
fulgeră şi tună, Herodot precizează adesea sursele orale ale informaţiilor folosite: 
Aşa cum am aflat ...; Nici nu resping cele auzite, darnici nu le dau crezare prea mult 1 . 
Hellanicos este, în acest sens, când scrie că ceea ce a aflat el despre Zalmoxis şi 
Gebeleisis şi mai explicit: Povestesc unii că Zalmoxis a fost rob al lui Pitagora ... 2 . Se 

poate spune că, pentru scrierea panteonului românesc s-a pornit de la folclor şi s-a 
încheiat cu folclor. 

Creştinismul care, deşi s-a opus cu înverşunare credinţelor animiste, a devenit, 
fără să vrea, un adăpost al tradiţiilor străvechi în sud-estul Europei. Citându-1 pe 
Leopold Schmidt, Mircea Eliade arăta că folclorul agricol al Europei Centrale păstrează 
elemente mitologice dispărute în Grecia antică încă din timpul lui Homer şi al lui 
Hesiod, şi lega realitatea contemporană consemnată de etnografi şi folclorişti cu 
lumea mitică indo-europeană, dominată de Zeul-Tată, şi chiar de lumea neolitică 1 , 
guvernată de Zeiţa-Mamă. Panteonul prezentat de acest dicţionar decriptează o 
realitate religioasă specifică sud-estului european, numită de istoricul român al 
religiilor creştinism cosmic : o liturghie care se desfăşoară sub bolta cerului şi cupola 
bisericii care cultivă în credincios înţelepciunea de a trăi în pace cu semenii şi cu 
natura personificată din jur. Din acest univers omul îşi alegea simbolic, mamă, tată, 
frate, soră, soţie postumă, prieteni. Aceste personificări ale naturii, precum stelele 
de pe cer şi brazii din pădure, se nasc, se căsătoresc şi mor simbolic la naşterea, 
căsătoria şi moartea oamenilor. Uneori, steaua de pe cer apărută la naşterea copilului 
îl va însoţi neîncetat pe acesta de-a lungul vieţii şi va dispare împreună cu el la 
moarte, ca în versul mioritic: Şi ia moartea mea, / Va cădea o stea!. Alteori, locul 
stelei de pe cer este luat de bradul din pădure răsărit sau plantat la naşterea omului 
şi tăiat la moartea lui, când se aşeza ca soţ sau soţie postumă la căpătâiul 
mormântului tânărului necăsătorit. La înmormântare sufletul defunctului este iniţiat 
prin cântecele funerare să-şi aleagă în lumea de dincolo lupul ca frate, vulpea ca 
soră sau mamă: .. .Şi-ţi va mai ieşi / Lupul înainte, / Ca să te înspăimânte, / Să nu te 
spăimânţi, / Frate bun să-l prinzi, / Că lupul mai ştie / Seama codrilor / Ş-a potecilor 2 -, 
... Ai plecat, Ioane, ai plecat/Sara prin asfinţit de soare / mergând pe văi, pe potecele, 
/ Iată, va ieşi vulpea înainte. / Ioane, să te-nspăimânte, / Bine s-o priveşti, / Să nu te 
înspăimânţi / De mamă să-ţi fie / Că ea tot mai ştie / Sama văilor şi potecilor... 3 . 

Reprezentările mitice ale panteonului românesc sunt moştenite de la substratul 
neolitic al Vechii Europe, de la substratul indo-european trac şi geto-dac, sau au 
fost asimilate de la cultele greco-romane şi orientale. Multe dintre ele sunt creaţii 
mitice mai recente, româneşti şi străromâneşti. Indiferent că au chip de om sau chip 
de pom, plantă, animal, pasăre şi reptilă, acestea sunt ierarhizate după criterii variate: 
putere, atribuţii, vârstă, sex. în raport de distanţa care le separă de sărbătorile 
solstiţiului de iarnă, unde moare şi renaşte anual Zeul-Tată Crăciun, Sfinţii 
calendarului popular se comportă şi au atribuţii de zei şi semizei autentici care pot 


1 Mircea Eliade, Aspecte ale mitului, Editura Univers, Bucureşti, 1978, p. 160. 

2 Pop Mihai, Mitul marii treceri, în „Folclor literar", voi. II, Timişoara, 1968, p. 84. 

3 Ciobanu Pavel, Plaiul Cloşani, Centrul de îndrumare a Creaţiei Populare Mehedinţi, 1996. 

fi, după vârstă: tineri (Sânvăsâi, Dragobete, Năvalnic, Sântoader, Sângiorz), maturi 
(Sântilie, Sâmedru) şi bătrâni (Moş Andrei, Moş Nicolae, Moş Ajun, Moş Crăciun). 
De la alt străvechi început de an calendaristic, echinocţiul de primăvară, se desfăşoară 
ipostazele calendaristice ale Zeiţei-Mumă, Dochia, grupate şi ele în trei generaţii: 
Zeiţe-Fecioară (Sânzienele, Drăgaica, Lăzăriţele, Ielele, Fata Pădurii), Zeiţe-Mumă 
(Maica Precista, Maica Domnului, Muma Pământului, Muma Pădurii) şi Zeiţe-Bătrâne 
(Sfânta Vineri, Varvara, Dochia). Cu aceste nume, ele îşi mai fac apariţia în peisajul 
spiritual contemporan, când sunt invocate pentru rezolvarea unor probleme presante: 
Paparuda şi Caloianul în verile secetoase; Maica Precista, Sânnicoară pentru căsătoria 
fetelor; Sânvăsâi şi Sântandrei pentru aflarea ursitei etc. Lor li se aduc ofrande, 
adesea sângeroase (porcul la Crăciun, mielul la Sângiorz, berbecul la Sâmedru), iar 
în zilele lor de celebrare sunt mai temute ca sfinţii din calendarul creştin. Fără să se 
mai numească zei şi zeiţe ca în Antichitate, ele conservă elemente străvechi, realitate 
etnofolclorică care va fi ilustrată de volumele din colecţia Panteonul românesc, iniţiată 
şi publicată de Editura Univers Enciclopedic Gold. 

Sufletul invizibil şi intangibil, trăsături esenţiale ale sacrului, face şi el parte, asemănător 
altor reprezentări mitice, din panteonul românesc. Omul intră în panteon, lângă divinitatea 
adorată, cu sufletul, nu cu trupul. în drum spre nemurire, acesta vizitează mai multe 
adăposturi: casa copilului (placenta), trupul, casa, satul etc., în lumea de aici; sicriul, 
mormântul, cimitirul în lumea de dincolo. Pentru a afla elemente suplimentare despre 
realitatea care se găseşte pretutindeni şi niciunde, dicţionarul îi descrie şi defineşte 
cărările străbătute în existenţă, între leagăn şi mormânt, în preexistenţă, de la celula ou 
la făptura om, şi în postexistenţă, de la veacul de om la veacul vecilor. 

Dovadă a vechimii lui, panteonul carpatic are legături cu cel greco-roman, dar şi 
cu altele mai îndepărtate, cum ar fi cel al Indiei antice. Adesea, pe pământul carpatic 
zeii indieni se numesc şi îşi îndeplinesc atribuţiile celor din India: zeul Universului 
Shiva, în colindul de Crăciun Siva sau Şiva, zeul pluviometric Rudra, în ceremonialul 
Paparudei, zeul morţii Iama, invocat în unele expresii româneşti cu sensul de moarte 
(a da Iama în păsări, în vite) şi altele. Vaca, animalul sfânt sacrificat de vechii indieni 
la ospeţele lor funerare, este amintit cu aceeaşi funcţie în cântecele funerare din 
Cartea românească a morţilor. Astfel, Zorile, zeiţe ale destinului, sunt rugate să-i 
dea răgaz defunctului să pregătească ospăţul funerar, inclusiv marele sacrificiu, vaca: 
... Să nu vă pripiţi/Să mi-1 pribegiţi / Până s-or găti/Nouă cuptorele / Pentru pâinicele, 
/ Nouă buţi de vin, / Nouă de rachiu, / Nouă cuptorele / Pentru mălăiele / Şi de-o vacă 
grasă / Cu coarnele întoarsă, / Cu ţâţele grasă, / Tăiată pe masă / De la el de-a acasă ... 1 . 
în unele colinde româneşti vaca, numită TUrcă sau Boriţă (feminine de la taur şi 


1 Mariana Kahane, Lucilia Georgescu-Stănculeanu, Cântecul Zorilor şi Bradului. Tipologie 
muzicală, Editura Muzicală, Bucureşti, 1988, p. 501-505. 

bour), Brezaie ş.a., apare ca substitut al Zeiţei neolitice care moare şi renaşte simbolic 
la Crăciun şi Anul Nou. 

Literatura sumeriană, scrisă pe lut încă de la începutul domniei regelui Meselim 
din Kiş (circa 2600 î. Hr.), oraş ce se afla la aproximativ 13 km est de viitorul Babilon 1 
oferă numeroase chei de dezlegare a enigmelor panteonului oral românesc. Din 
textele istorice, administrative, lirico-religioase şi mitologice, a fost ales, ca 
exemplificare, un descântec de exorcizare a sumerienilor şi babilonienilor a cărei 
tehnică este identică cu cea din descântecele vechi româneşti: depistarea agentului 
purtător al bolii personificate şi apoi alungarea hotărâtă a acestuia. în descântecul 
sumerian de durere de dinţi, suferinţa este atribuită viermelui introdus sub dinţi de 
zeul Ea: - Care-i hrana hărăzită mie? / Ce voi suge când voi fi flămând? / - O să-ţi 
dau smochina ce s-a copt / Şi caisa pârguită bine. / - Ce să fac doar cu smochina 
coaptă / Şi caisa pârguită bine? / Pune-mă, dă-mi voie mie, / Colo-n dinţi şi în gingie, 
/ Sânge vreau să sug din dinţi / Şi să rod din rădăcini gingia! După împlinirea dorinţei 
viermelui-boală urma izgonirea acestuia: Pentru că aşa grăita-i, vierme, / Să mi te 
lovească zeul Ea / Cu puterea mare a mâinii sale!. Cităm, pentru comparaţie, un 
descântec românesc de deochi, în care suferinţa este scoasă din corp nu de zeul Ea, 
ci de Vaca neagră: Fugi, deochi, /Dintre ochi, / Că te ajunge Vaca neagră/Cu coarnele 
să te spargă / Să te azvârle peste mare / în pustiu, / în depărtare! 2 . Componenta 
psihoterapeutică a descântecului românesc este asemănătoare cu tehnica sumeriană: 
depistarea reprezentării mitice care aduce suferinţa, scoaterea acesteia din corp 
pentru a fi alungată cât mai departe. Spre deosebire de descântecul sumerian, care 
se încheie cu formula Te descânt în numele Cerului, / Te descânt în numele Pământului, 
româncele încheiau tratamentul cu formula cunoscută: Leacul şi babei colacul} 3 . Aceste 
analogii culturale între cele două arii culturale, una consemnată pe plăcuţele de argilă 
şi alta atestată de cercetările de teren realizate de etnografi şi folclorişti, pot continua 
cu bocetele şi jelaniile, cu farmecele, vrăjitoriile şi, mai ales, cu cântările antifonice. 

Pentru a stăpâni materialul documentar necesar definirii şi expunerii în scris, sub 
formă de dicţionar, acesta a fost sistematizat după criterii care au vizat divinităţile 
supreme în care au crezut carpato-dunărenii de-a lungul mileniilor. Generalizând 
informaţiile până la limita admisă ştiinţific, operaţie indispensabilă pentru a surprinde 
cei aproximativ zece mii de ani de cultură şi civilizaţie în bazinul Dunării de Jos, am 
împărţit materia în trei complexe spirituale, dominate fiecare de câte o divinitate 
adorată: Zeiţa Mamă neolitică (8000 î. Hr. - 2500 î. Hr.); Zeul-Tată indo-european 


1 Tăbliţele de argilă. Scrieri din Orientul Antic, Traducere, prefaţă, cuvânt înainte şi note 
de Constantin Daniel şi Ion Acsan, Editura Minerva, Bucureşti, 1981, p. 8. 

2 Artur Gorovei, Folclor şi folcloristică, Editura Hyperion, Chişinău, 1990, p. 264. 

3 Tăbliţele de argilă. Scrieri din Orientul Antic, citată, p. 9. 

(2500 î. Hr. - anul 0); Fiul lui Dumnezeu creştin, Iisus (anul 0 -). După un alt criteriu, 
modul în care oamenii şi-au imaginat că arată divinitatea adorată, se poate aprecia 
că europenii au edificat două lumi materiale şi spirituale inconfundabile: una neolitică, 
geomorfă, care are ca model de frumuseţe al divinităţii adorate oul, şi alta 
antropomorfă, caracteristică Epocilor Bronzului, Fierului şi Creştinismului, care are 
ca model omul. Lumea mitică antropomorfă a panteonului românesc e uşor de 
înţeles, întrucât în ea trăieşte acum omenirea, lumea geomorfă, neolitică, o cunoaştem 
prin proiecţia în contemporaneitate a unor arhetipuri şi reprezentări mitice ale 
civilizaţiei vechi europene: oul şi oala, lutul şi aluatul, pântecele şi grota, divinităţile 
mumă (Muma Pădurii, Muma Caloianului, Muma Ploii, Maica Precista), zeiţa pasăre 
în dublă ipostază, dătătoare de viaţă, reprezentată de păsările de baltă (raţa, barza, 
lebăda) şi de cele prădătoare de zi (gaia, corboaica, vulturul) şi de noapte (bufniţa). 

Reprezentările mitice ordonate după vârsta, atribuţiile şi contextele rito-magice 
ale sărbătorilor şi obiceiurilor din ciclul calendaristic şi din ciclul familial (naşterea, 
căsătoria şi înmormântarea) în care apar, sunt ilustrate cu imagini reprezentative 
grupate în 30 de teme. în comparaţie cu zeii şi zeiţele panteonului clasic greco- 
roman cioplit în piatră, chipurile figurinelor şi măştilor româneşti sunt realizate, fără 
excepţie, din materiale perisabile: lut, aluat, lemn, vegetale, textile. înfrăţirea omului 
cu natura, din care acesta şi-a ales nu numai divinităţile, ci şi rude, prieteni şi fraţi 
simbolici, realitate bine exprimată de sintagma creştinism cosmic, a favorizat păstrarea 
amintirii unor arhetipuri semnificative pentru istoria religiilor, cum ar fi: geneza panteonului 
exprimat în lut, lemn şi aluat, nu în piatră; idealul de frumuseţe şi perfecţiune al 
divinităţii adorate, cu chip de om, care a generat două lumi inconfundabile, una 
geomorfă (neolitică) şi alta antropomorfă (indo-europeană şi creştină); bătaia rituală 
de dute-vino, mişcare arhetipală a creaţiei şi principiu de funcţionare a primelor 
unelte şi instalaţii tehnice ale omenirii (piua şi pisălogul, ciocanul şi nicovala, glia 
de pământ şi băţul de semănat,acul); ascendentul Zeiţei Mamă neolitice în raport 
cu Zeul Tată indo-european şi cu Fiul lui Dumnezeu creştin şi altele. 

Reprezentările mitice ale panteonului românesc sunt definite prin cuvinte ilustrate 
cu imagini fotografice, icoane şi desene grupate în două cicluri: Veacul divin (ciclul 
calendaristic), cu naşterea şi renaşterea anuală a divinităţii şi Veacul de om (ciclul 
familial), cu naşterea, căsătoria şi înmormântarea omului de-a lungul câtorva decenii. 
Pentru efortul de selectare a imaginilor care ilustrează momentele semnificative din 
desfăşurarea celor două cicluri mitice din arhive, biblioteci şi colecţii muzeale, autorul 
mulţumeşte cu multă căldură colegelor sale, Cornelia Belcin-Pleşca şi Laura Negulescu. 


Autorii aserţiunilor conform cărora românii nu au un panteon propriu, exclud 
valoarea documentului etnografic şi puterea de transmitere a acestuia pe cale orală. 

Cu acest fetişism, nici America n-ar fi existat înainte de Columb. Compararea 
panteonului românesc, exclusiv oral, cu cel iconic greco-roman este neconcludentă 
din punct de vedere al genezei civilizaţiilor cărora le aparţin, dar şi al valorilor morale: 
unul, decadent încă de la scrierea şi cioplirea lui în marmură şi piatră, cu zei imorali, 
puşi pe înşelătorii, trădări şi incesturi, altul, cu înalte valori morale expuse în acest 
volum. în dicţionar nu se fac aprecieri despre adevărul sau neadevărul reprezentărilor 
mitice şi credinţele generate de acestea, bunuri culturale intangibile care trebuie 
respectate. O populaţie care are anumite credinţe, convingeri, concepţii despre lume 
şi viaţă şi trăieşte în conformitate cu normele astfel generate, chiar dacă astăzi 
acestea ni se par false, absurde, este superioară unei populaţii care ar deţine toate 
adevărurile din lume, dar nu ar crede în ele, nu le-ar trăi şi nu le-ar respecta. Oamenii 
au luptat, au suferit şi au murit adeseori pentru erorile lor, dar tocmai aceasta 
dovedeşte că nu au trăit în minciună, înşelăciune care începe în clipa când se cunoaşte 
adevărul şi se refuză cu bună ştiinţă respectarea acestuia. 

Baza documentară a dicţionarului o reprezintă informaţiile înregistrate în ultimele 
două secole de neobosiţii culegători ai tradiţiilor populare tezaurizate în arhive, 
muzee şi colecţii particulare, sau publicate în volume şi reviste de specialitate. Un 
omagiu se cuvine adus celor care s-au preocupat, înaintea noastră, de mitologia 
română, citaţi cu respect în paginile dicţionarului pentru contribuţiile lor remarcabile. 
Informaţiile au fost completate de cercetările recente efectuate cu prilejul elaborării 
Atlasului Etnografic Român. Atât cât i-a permis pregătirea de etnolog, autorul a 
folosit numeroase informaţii interdisciplinare. O lucrare de acest tip nu poate să fie 
completă. Lipsesc multe reprezentări mitice, precum figurinele modelate din aluat 
şi din lut, cioplite în lemn, cusute sau ţesute în război. De asemenea, nu au fost 
definiţi aşa-numiţii oameni de piatră, munţii sacrii, toponimia şi legendele mitice. 
Eroii din basme, care nu au nici o legătură directă cu activitatea practică sau cultică 
a oamenilor, au fost lăsaţi, cu bună ştiinţă, în afara panteonului. 

Articolele de dicţionar sunt elaborate unitar, după acelaşi tipic metodologic: 
definiţie, descriere succintă a fenomenului definit, localizare geografică şi precizarea 
indicaţiilor bibliografice. Termenii cheie poartă trimiteri încrucişate (*) la articolele 
dedicate acestora. Preocuparea constantă a fost elaborarea unei lucrări accesibile 
unor largi categorii de cititori şi să împace, pe cât posibil, exigenţa specialiştilor. 
Definiţiile sunt formulate prin cuvinte uzuale, adesea prin expresii populare, iar 
neologismele şi termenii tehnici au fost restrânşi la strictul necesar. 

Ion Ghinoiu 
Bucureşti, 3 septembrie 2012 

Abur 

Esenţă vitală care părăseşte "Trupul la 
*Moartea omului, sinonimă cu *Suflet. 
Pentru alungarea bolii din corpul unei 
persoane, femeia descântătoare scoate, 
prin suflare, abur din gură şi înscenează 
apoi o luptă între două suflete: al ei şi al 
bolii personificate. A.-ul scos pe gură sau 
cel care se ridică de pe pielea unor 
animale obosite, era asemuit frecvent de 
români cu sufletul. A. se numeşte şi 
pomana după o înmormântare (Muntenia 
de nord: Dâmboviţa, Buzău) şi mâncarea 
gătită, dată de pomană, de ziua 
"Blajinilor, la *Moşii de Vară şi la *Moşii 
de Sâmedru (Muntenia, Dobrogea). 
Denumirea de A. a pomenii este pusă în 
legătură cu procesul de fierbere al 
alimentelor din corpul cărora iese şi se 
ridică în sus A.-ul sau sufletul acestora. 

Dicţionarul limbii române, Tom. I, Partea 
I, A-B, Editura Academiei, Bucureşti, 1913; 
Hasdeu B.P, Etymologicum Magnum 
Romaniae. Dicţionarul limbii istorice şi 
poporane a românilor, voi. I—II, Editura 
Minerva, Bucureşti, 1972-1974; Văduva 
Ofelia, Paşi spre sacru. Din etnologia 


alimentaţiei româneşti, Editura Enciclo¬ 
pedică, Bucureşti, 1996. 

Adăpost al Sufletului 

Sălaş material şi efemer al esenţei vitale 
a omului. O tehnică preliminară de 
abordare a sufletului este cercetarea 
adăposturilor locuite de acesta. Metoda 
de a-ţi forma o imagine generală despre 
o persoană prin iscodirea adăpostului pe 
care îl locuieşte este definită de pro¬ 
verbele şi zicătorile populare: Chipul 
omului este oglinda sufletului; După faţă 
şi sufletul; Inima omului i se citeşte pe 
faţă; După coajă cunoşti pomul, după 
haină cunoşti omul etc. Studiind pe 
dinafară trupul, îmbrăcămintea, casa de 
locuit etc., românul îşi face o primă 
impresie despre trăsăturile sufletului 
adăpostit de acestea. Pentru a ajunge la 
suflet, trebuie trecute, din afară spre 
interior, mai multe spaţii şi trepte de 
intimitate înşirate precum mărgelele pe 
aţă în: * Existenţă, între leagăn şi 
mormânt ("Leagănul, Patul, culcuşul, 
"TYupul, "Bordeiul, "Casa, satul, statul, 
lumea de aici), în "Postexistenţă ("Sicriul, 

‘Mormântul, ‘Cimitirul, ‘Lumea de 
dincolo) şi în ‘Preexistenţă (pântecele 
matern, uterul, placenta sau Casa copi¬ 
lului). Adăposturile lui pot fi însufleţite 
(casa, trupul, satul, statul) sau neînsu¬ 
fleţite (cadavrul, casa rămasă pustie), 
infinit de mici (particulele subcuantice) 
sau infinit de mari (galaxiile, roiurile şi 
superroiurile galactice). Ele se multiplică 
ierarhic spre două infinite: spre mica 
lume a particulelor cuantice şi spre 
marea lume a stelelor şi galaxiilor. Un 
adăpost închide alt adăpost şi un adevăr 
alt adevăr pe principiul proverbului 
Peştele cel mare înghite peştele cel mic. 
Totul este legat de tot. 

Biberi I., Permanenţele clepsidrei, Editura 
Litera, Bucureşti, 1992; Gheorghe Gabriel, 
Proverbele româneşti şi ale lumii romanice, 
Bucureşti, 1986; Ghinoiu I., Geomorfismul 
şi antropomorfismul spiritului uman, în 
REF, tom. 39, nr. 5-6, 1994; Leonăchescu 
N., Istoria şi condiţiile la limită tip Dirichlet, 
în revista „Getica", nr. 3-4, tom. 1, 1992. 

Aghiuţă 

Zeu al panteonului precreştin detronat 
de Dumnezeul creştin, sinonim cu ‘Drac. 
Asemănător lui ‘Tichiuţă, ‘Naiba şi 
Drăcuşor, A* este un drac puţin periculos, 
uneori invocat cu simpatie de oameni în 
afara contextelor malefice. 

Hasdeu B.P, Etymologicum Magnum 
Romaniae. Dicţionarul limbii istorice şi 
poporane a românilor, voi. I—II, Editura 
Minerva, Bucureşti, 1972-1974. 


Alegerea Craiului 

Ceremonial al morţii şi renaşterii anuale 
a ‘Sângiorzului, divinitate agrară substi¬ 
tuită de gospodarul satului care a ieşit 
primul la arat, sinonim cu ‘Boii Sân¬ 
giorzului, ‘Tânjaua, ‘Primul arător, 
‘Udătorii. 

Fochi A., Datini şi eresuri populare la 
sfârşitul secolului alXJX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976; Ghinoiu 
I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Muşlea 1., 
Cercetări etnografice şi de folclor, Editura 
Minerva, Bucureşti, 1972; Petri Ov., Craii 
de la Mocod - obicei din ciclul primăverii, 
în Zes, nr. 1, Bistriţa, 2000. 

Alexe Caldu 

Reprezentare mitică sezonieră în ‘Calen¬ 
darul popular care încălzeşte şi purifică 
spaţiul la echinocţiul de primăvară, 
sinonim cu ‘Alexie, ‘Moş Alexe, Alexa 
Boje, ‘Ziua Peştelui şi ‘Ziua Şarpelui. 
Deşi bătrân, A. C. păzeşte, călare pe cal, 
‘Soarele care, obosit de drumul parcurs 
zilnic între răsărit şi apus, încearcă să se 
refugieze în ziua Dochiei (9 martie) în 
tărâmurile de miazănoapte pentru a lăsa 
lumea fără lumină şi căldură. La 
Bobotează, în nord-vestul României, este 
invocat de copiii colindători care sună 
din clopoţei şi bat din fiare vechi în timp 
ce ocolesc casele şi anexele gospodăreşti 
să aducă roade bogate: ChiraleisaîîJ/ Spic 
de grâu, / Până-n brâu, / Roade bune, / 

Mană-n grâneî (Transilvania, Mara¬ 
mureş). 

Fochi A., Datini şi eresuri populare de la 
sfârşitul secolului alXIX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976; Man- 
giuca Sim., Calendarul iulian, gregorian şi 
poporul român pe anul 1882, Tipografia 
Alexi, Oraviţa, 1881. 

Alexie 

Reprezentare mitică sezonieră, patron al 
vieţuitoarelor care iernează sub pământ, 
în scorburi şi sub scoarţa copacilor, sub 
pietre sau în ape. A., care a preluat 
numele şi data de celebrare a Cuviosului 
Alexie, sau Omul lui Dumnezeu din 
Calendarul ortodox (17 martie), este 
sinonim cu Alexe Boje (Moldova, 
Bucovina), *A. Caldu (Transilvania, 
Maramureş), *Ziua Peştelui (Ifansnistria) 
şi *Ziua Şarpelui. A. încălzeşte şi descuie 
Pământul la 17 martie, în preajma 
echinocţiului de primăvară şi îl încuie 
după şase luni, la 14 septembrie (Ziua 
Crucii), în preajma echinocţiului de 
toamnă. în Tfansnistria este considerat 
sfânt făcător de minuni pe ape iar ziua 
lui de prăznuire început de an piscicol. 
Spre deosebire de ceilalţi sfinţi purtători 
de chei ale anului, *Sângiorz şi *Sâmedru, 
care patronează câte un singur anotimp, 
A. deschide şi închide de unul singur vara 
şi iarna. Dumnezeu văzând cât de mult 
suferă omul de pe urma insectelor le-a 
strâns pe toate în ziua de 14 septembrie, 
le-a încuiat într-o lacră (ladă) şi l-a 


chemat pe A. s-o arunce în apa mării. 
Ajuns pe malul mării, A., din curiozitate, 
deschide lacra înainte s-o arunce în 
mare. Instantaneu, gândacii, lăcustele, 
insectele s-au răspândit în apă, în nisip, 
pe ierburi, în copaci. De atunci, spune o 
legendă că, ...nu numai Pământul, ci 
chiar şi apa mării e plină de tot felul de 
jigănii, gângănii şi gujulii . Iar pe Alexie 
pentru că nu a ascultat de Dumnezeu, l-a 
transformat în cocostârc ca să adune, 
între 17 martie şi 14 septembrie insectele 
împrăştiate. Local, ziua de A. era numită 
Retezatul stupilor, când se recolta mierea 
lăsată pentru hrana albinelor pe timpul 
iernii. Mierea aceasta este un apreciat 
leac tămăduitor al unor boli. La A. se 
greblau şi se măturau ogrăzile, târlele şi 
oboarele, se aprindeau focuri prin grădini 
şi livezi, se ocoleau casele şi acareturile 
cu tămâie şi cârpă arsă pentru alungarea 
şerpilor şi insectelor, se legau tulpinile 
pomilor fructiferi cu paie să nu se urce 
omizile pe crengi, se suna din clopoţei 
sau se făceau zgomote bătând din fiare 
vechi pentru a speria şerpii, şopârlele, 
salamandrele şi broaştele. în această zi 
era interzisă pronunţarea numelui de 
şarpe sau, dacă era necesar, îi spunea 
peşte. (Moldova, Bucovina, Transilvania, 
Banat). 

Fochi A., Datini şi eresuri populare de la 
sfârşitul secolului alXIX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976; Man- 
giuca Sim., Calendarul iulian, gregorian şi 
poporul român pe anul 1882, Tipografia 

Alexi, Oraviţa, 1881; Marian Sim. Fl., 
Insectele în limba , credinţele şi obiceiurile 
românilor. Studiu folcloristic, Institutul de 
Arte Grafice, Bucureşti, 1903; Papahagi 
Tache, Graiul şi folclorul Maramureşului, 
Bucureşti, 1925. 

Aluat 

Arhetip al genezei şi materie sacră din 
care femeia prepară pâinea şi ‘Colacul, 
sinonim cu *Lut. Ciclul vegetal al grâului, 
deschis de sămânţa semănată şi închis 
de sămânţa recoltată (seceratul), a fost 
asemuită cu naşterea, căsătoria şi moar¬ 
tea omului. Conform gândirii magice, 
spiritul grâului locuieşte în corpul plantei 
mamă până când aceasta naşte (face 
sămânţă), se usucă şi moare. Din acest 
moment spiritul grâului se retrage din 
planta moartă în adăpostul seminţei 
devenind, prin generaţii succesive, 
nemuritor. în procesul transformării 
grâului în pâine, piua, râşniţa, moara 
sunt altare de sacrificiu. între tehnica 
confecţionării oalei din lut şi prepararea 
pâinii (colacului) din A. sunt paralelisme 
tehnologice şi spirituale evidente: 
eliberarea spiritului grâului din sămânţă 
şi a spiritului pământului, din trupul 
planetei Pământ prin tăiere, zdrobire, 
pisare, râşnire, măcinare; adăugarea apei 
pentru obţinerea lutului şi A.-lui; 
frământarea şi dospirea materiei în 
prefacere, lutul şi A.-ul; modelarea 
chipurilor divine, forme de oale şi colaci 
care poartă numele unor reprezentări 
mitice (Arhangheli, Crăciunei etc.); 
însufleţirea acestor chipuri prin ardere 


sau coacere în cuptor sau în ‘Ţest. 
Scoase din cuptor, pâinea (colacul) şi oala 
sunt animate, au viaţă, şi, ca urmare, pot 
substitui divinitatea şi omul în obiceiurile 
şi practicile magice: sunt date de pomană 
(oalele la ‘Moşii de Vară, pâinea şi colacii 
la diferitele sărbători calendaristice), 
sparte (*Oala mortului la înmormântare), 
rupte sau mâncate ritual (colacii la 
înmormântare, ‘Colacul miresei la nuntă 
etc.). în vremurile biblice Dumnezeu a 
modelat din lut chipul omului, aşa cum 
omul neolitic modelase din lut şi A. 
chipurile divinităţilor lui. Dumnezeu şi-a 
însufleţit creaţia (omul) suflând viaţă 
asupra ei, femeia neolitică şi-a animat 
divinitatea din lut (figurinele, vasele) şi 
din A. (figurinele şi colacii) arzându-le în 
cuptor. 

Ghinoiu I., Trupul, lutul şi * Aluatul, în AIEF, 
serie nouă, tom. 3, 1992; Ghinoiu I., 
Geomorfismul şi antropomorfismul spiri¬ 
tului uman, în REF, tom. 39, nr. 5-6, 1994; 
Văduva Ofelia, Terminologia darului, în 
AIEF, serie nouă, tom. 7, 1996. 

Alun 

Arbust (Corylus avellana L), totem al 
‘Şarpelui, prezent în practicile magice 
legate de cultul morţilor şi de tămăduire 
a bolilor. Alunişurile sunt adăposturi 
preferate ale şerpilor care, se spune, îi 
feresc de trăsnete pe timpul verii. Acolo, 
de Ziua Crucii, şerpii se adună pentru 
împerechere, se încolăcesc unii cu alţii, 
fac din spuma care îi acoperă piatra 
nestemată şi apoi se retrag în adăposturi 
pentru iernare. Ca o adevărată divinitate, 

A.-ul îşi apără şi îşi înmulţeşte supuşii 
(şerpii) sau, din contră, îi poate pedepsi. 
Este suficient numai să atingi şarpele cu 
o ramură verde de A. ca să-l omori sau 
să previi muşcătura acestuia! A.-ul este 
invocat în descântecele de dragoste, în 
cele de muşcătură de şarpe, de *Muma 
Pădurii, de *Tartăcot, de *Dalac, *Blândă, 
Bubat. în Oltenia numele A.-ului era 
implorat şi într-un descântec de judecată 
pentru câştigarea proceselor: - Bună 
ziua, Alun mare, / Domn mare! / Ce rudă 
eşti cu ... ? / - Nimic. / - Nimic să se 
aleagă, la judecătorie, în divan ... Băţul 
sau nuiaua de A. are, în practicile magice, 
putere fantastică: sprijinit de uşă apără 
casa de răuvoitori, ţinut în mână 
orientează paşii omului spre comorile 
ascunse, încălecat de vrăjitoare o 
transportă cu viteza gândului pe unde 
are nevoie. El este nelipsit din recuzita 
obiceiurilor calendaristice şi familiale. 
Din beţele de alun se confecţionează 
* Colindele, toiege ornate cu care piţărăii 
scormoneau în timpul colindatului focul 
din vatră şi loveau grinda tavanului. Cu 
nuiele de A. se aprindeau în curte focurile 
rituale pentru încălzirea morţilor, 
aşteptaţi la *Măcinici sau la Joimari. 
Băţul de A. apare frecvent ca recuzită 
rituală în obiceiurile de nuntă (* Băţul 
înflorat al mirelui, beţele de A. făcute 
cadou de mire socrului mare în nunţile 
ţigăneşti) şi în cele de înmormântare 
(*Toiagul mortului, măsura luată 
mortului pentru construirea gropii sau 
sicriului; răbojul pe care se însemnează 
găleţile cu apă cărate 40 de zile de un 
copil pentru sufletul mortului). Timpul 


consacrat în *Calendarul popular cule¬ 
gerii alunelor din pădure este Probejenia 
(6 august). Alunele care urmau să fie 
folosite ca leac pentru tămăduirea bolilor 
erau culese după un ritual special: femeia 
descântătoare se dezbrăca de haine, 
făcea plecăciuni şi se închina A.-lui. 
Sărbătoarea A.-lui, Schimbarea la Faţă 
(Probejenia) a Maicii Domnului, are 
elemente care o apropie de cultul zeiţei 
mamă *Gaia (Geea), specifică com¬ 
plexului cultural neolitic, în opoziţie cu 
zeul tată indo-european, *Sântilie, care 
îi seacă alunele şi îi omoară copiii (şerpii) 
când tună şi trăsneşte. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Amarice 

Personificare a unei plante cu crenguţe 
şi frunze asemănătoare cetinii bradului. 
Planta era arsă (incinerată) de copii în 
nopţile cu *Lună Nouă împotriva * Vâl¬ 
velor (Apuseni). 

Frâncu Teofil, Candrea G., Românii din 
Munţii Apuseni (Moţii), Tipografia Moder¬ 
nă Luis, Bucureşti, 1888. 

An 

Personificare a * Soarelui numit A. Vechi 
înainte de miezul nopţii de Revelion şi A. 

Nou după miezul nopţii, sinonim cu Zeus, 
Saturn, *Crăciun, *Siva, Mitra, Iisus. 
Divinitatea A. se naşte, creşte, îmbă¬ 
trâneşte şi moare împreună cu timpul 
calendaristic pentru a renaşte după 365 
de zile, 366 în anii bisecţi. Sfinţii 
*Calendarului popular, metamorfoze ale 
A.-lui, sunt mai tineri sau mai bătrâni, 
după şansa avută de aceştia la împărţirea 
sărbătorilor: *Sânvăsâi, celebrat în prima 
zi a A.-lui, este un tânăr chefliu care stă 
călare pe butoi, iubeşte şi petrece; 
*Dragobete (24 februarie), fiul Dochiei, 
reprezintă zeul dragostei pe plaiurile 
carpatice; *Sângiorzul (23 aprilie), 
*Sântoaderul sunt tineri călări pe cai; 
*Sântilie (20 iulie) şi *Sâmedru (26 octom¬ 
brie) sunt maturi, după care urmează 
generaţia sfmţilor-moşi, *Moş Andrei (30 
noiembrie), *Moş Nicolae (6 decembrie), 
*Moş Ajun (24 decembrie) şi *Moş 
Crăciun (25 decembrie). 

Ghinoiu I., Zile şi Mituri. Calendarul 

ţăranului român 2000, Editura Pro, 

Bucureşti, 1999. 

An Nou Biblic 

Scenariul ritual al morţii şi renaşterii 
*Maicii Precesta desfăşurat în preajma 
echinocţiului de toamnă, între Sântă- 
măria Mare şi *Sântămărie Mică. Calen¬ 
darul popular păstrează în perioada 
echinocţiului de toamnă amintirea unui 
străvechi început de an marcat de 
moartea şi renaşterea Zeiţei Mumă neoli¬ 
tice peste care părinţii Bisericii creştine 
au suprapus moartea (Adormirea) şi 
naşterea Fecioarei Maria creştine. Prin 


fixarea în calendar a zilei de 15 august 
pentru celebrarea morţii Fecioarei Maria, 
înaintea morţii acesteia pe 8 septembrie, 
la o distanţă de un ciclu lunar, Biserica 
creştină a preluat modelul preistoric, 
conform căruia mai întâi se celebra 
moartea reprezentării mitice ajunse la 
vârsta senectuţii, popular numită Sântă- 
măria Mare sau Precesta Mare, şi apoi 
naşterea Sântămăriei Mici sau Precestei 
Mici. Deşi textele religioase îndeamnă să 
ne bucurăm la naşterea Fecioarei Maria 
(8 septembrie): să trâmbiţăm duhov- 
niceşte...] loachim se veseleşte şi Ana 
prăznuieşte ; Să dănţuiască toată făptura, 
să se veselească şi David... etc. românii 
întâmpină cu mai multă bucurie moartea 
Născătoarei de Dumnezeu (15 august). 
Importanţa zilei de sărbătorire a Sântă¬ 
măriei Mare este subliniată de postul de 
două săptămâni care o prefaţează (1-14 
august), de pelerinajele organizate la 
mănăstirile cu acest hram, de deschi¬ 
derea unui important sezon de nunţi (16 
august - 14 noiembrie), de începerea 
târgurilor şi iarmaroacelor de toamnă, 
de praznicele de pomenire a morţilor şi 
pomenile pentru cei în viaţă. Perioada 
dintre cele două sărbători, ale naşterii şi 
morţii Sântămăriei, numită între Sântă- 
mării, se considera timp optim pentru 
semănăturile de toamnă. Acum se 
încheia văratul oilor la munte, conform 
cântecului, La Sântămăria Mare / Tulesc 
oile la vale!, bărbaţii îşi schimbau pălăria 
cu căciula (A venit Sântămăria / Te-ai p... 
în pălăriei), se interzicea scăldatul în apa 
râurilor spurcată de cerb şi dormitul pe 
prispa sau în târnaţul casei, se angajau 

pândarii la vii, se luau măsuri de protecţie 
magică a podgoriilor împotriva păsărilor, 
se bateau (culegeau) nucii. Sântămăria 
Mare, divinitate care are trăsăturile Zeiţei 
Mumă neolitice, este cea mai îndrăgită 
divinitate feminină a * Panteonului ro¬ 
mânesc. Aceasta este invocată şi astăzi 
pentru rezolvarea unor probleme pre¬ 
sante: de fete pentru grăbirea căsătoriei, 
de femei pentru uşurarea naşterii, de 
păgubiţi pentru prinderea hoţilor, de 
descântătoare pentru vindecarea bolilor 
etc. Unele din obiceiurile specifice 
Sântămăriei Mici au fost preluate de 
sărbătoarea vecină, înălţarea Sfintei 
Cruci (14 septembrie) numită în 
Calendarul popular Ziua Crucii şi, local, 
*Ziua Şarpelui. Conform mitului biblic, 
Fecioara Maria este născută în mod 
miraculos. între cele două evenimente, 
moartea şi naşterea Fecioarei Maria, la 
1 septembrie, la presupusa Facere a lumii 
(anul 5508 î. Fir.), Biserica creştină 
celebrează A. N. B. utilizat, până în 
secolul al XVIII-lea, pentru datarea 
actelor şi evenimentelor memorabile. 
Pentru transformarea anilor biblici în ani 
creştini, cercetătorii scad din totalitatea 
unei date consemnate până în secolul al 
XVIII-lea, 5508 ani, dacă evenimentul s-a 
petrecut între 1 ianuarie şi 31 august, şi 
5509 ani, dacă evenimentul a avut loc 
între I septembrie şi 31 decembrie. în 
spaţiul carpato-danubiano-pontic ziua 
de 1 septembrie, A, N. B., este repre¬ 
zentată de obiceiuri şi credinţe 
nesemnificative. 


Gimbuta Marija, Civilizaţia Marii Zeiţe şi 
sosirea cavalerilor războinici, Editura 
Lucreţius, Bucureşti, 1997; Ghinoiu L, 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Mineiul pe septembrie, 
Editura Institutului Biblic şi de Misiune al 
Bisericii Ortodoxe Române, Bucureşti, 1984. 

An Nou Dacic 

Scenariul morţii şi renaşterii unei divi¬ 
nităţi geto-dace peste care creştinii au 
suprapus moartea şi renaşterea Sfântului 
Apostol Andrei. Timpul ritual de des¬ 
făşurare a scenariului (14 noiembrie - 
7 decembrie) cuprinde sărbători, obi¬ 
ceiuri, acte rituale şi practici magice 
dedicate lupului, totem al dacilor. 
*Calendarul popular este structurat pe 
două anotimpuri: iarna patronată de lup, 
personificare a întunericului şi frigului, 
vara patronată de cal, personificare a 
luminii şi căldurii. între cele două 
divinităţi zoomorfe indo-europeane, 
* Lupul şi * Calul, şi aştrii care măsoară 
timpul pământenilor, *Luna şi *Soarele, 
sunt tainice legături: lupul admiră Luna 
căreia îi cântă noaptea urlând, calul 
admiră astrul solar pe care îl ajută să urce 
zilnic, conform credinţelor populare, de 
la răsărit până la zenit. Opoziţia dintre 
cele două anotimpuri astronomice, iarna 
şi vara, şi dintre lup şi cal este exprimată 
de obiceiul *Tărbacul, Jujeul sau Goana 
Câinilor practicat şi astăzi în a doua zi 
după Lăsatul Secului de Paşte prin unele 
aşezări din Muntenia. A. N. D. cuprinde, 
printre altele, idea morţii simbolice a 
divinităţii adorate (*Bocetul Andreiului), 

ospeţe nocturne (*Noaptea Strigoilor, sau 
Păzitul Usturoiului), excese de mâncare, 
băutură şi distracţie care amintesc de 
orgiile antice, prepararea şi consumarea 
alimentelor (Ttirta de Andrei) şi băutu¬ 
rilor (*Covaşa) rituale, credinţa că se 
deschid mormintele şi se întorc spiritele 
morţilor, că vorbesc animalele, că se 
prind farmecele şi vrăjitoriile, mai ales 
cele de aflare a ursitei etc. Patronii lupilor 
sunt *Filipii, haită divină care ascultă de 
trei căpetenii: *Filipul cel Mare, 
*Sântandrei (30 noiembrie) şi *Sânpetru 
de Iarnă (16 ianuarie). 

Ghinoiu I., Obiceiuri populare de peste an. 

Dicţionar ; Editura Fundaţiei Culturale 

Române, Bucureşti, 1997. 

An Nou Viticol 

Ceremonial bahic, de origine tracică, 
desfăşurat în ziua de *Trif, când moare 
şi renaşte simbolic, printr-un rit funerar 
de incinerare, divinitatea adorată, sino¬ 
nim cu *Gurbanul Viilor. Obiceiul începe 
în dimineaţa zilei de 1 februarie prin 
strigăte puternice: Hai să mergem la 
Gurbanu !, anunţ identic cu chemarea la 
Focul lui Sumedru. îmbrăcaţi sărbă¬ 
toreşte, bărbaţii mergeau în câmp, la 
plantaţiile de viţă de vie, de obicei în sănii 
trase de cai împodobiţi cu coarde de viţă 
de vie. Fiecare proprietar îşi dezgroapă 
sticla sau plosca cu vin îngropată 
toamna, după fermentarea vinului, taie 
corzi cu care se încing peste piept, îşi fac 
cununiţă pe cap şi cingătoare la brâu, 
efectuează diferite practici magice care 
garantează rod bogat şi protecţie 


împotriva dăunătorilor viţei devie şi apoi 
se întâlnesc cu toţii în jurul focului aprins 
pe o înălţime. Acolo mănâncă, beau, 
joacă în jurul flăcărilor, sar peste foc, 
stropesc cu vin jărăgaiul încins. Seara se 
întorc în sat cu făclii aprinse în mână şi 
continuă petrecerea pe grupe de familii. 
Anul vechi, reprezentat de coardele viţei 
de vie arse pe rug şi de vinul aruncat în 
foc, devine, printr-un rit funerar de 
incinerare, An Nou. Numele local al 
obiceiului, Gurban, care înseamnă 
sacrificiul unui animal întreg şi împărţit 
participanţilor, atestă jertfa oii sau 
berbecului, obicei care s-a pierdut de-a 
lungul timpului (Muntenia şi Oltenia). 

Ghinoiu I., Vârstele timpului, Editura 
Meridiane, Bucureşti, 1988; OprişanH. B., 
Monografia folclorică a Teleormanului, 
Casa Creaţiei Populare a Teleormanului, 
Bucureşti, 1971. 

Ana Zacetenia 

Stâlp al *Calendarului popular pe Stilul 
vechi (9 decembrie) care marca solstiţiul 
de iarnă şi începutul urcuşului Soarelui 
spre vară. Peste fenomenul astronomic 
al solstiţiului de iarnă Părinţii Bisericii 
creştine au suprapus sărbătoarea 
Zămislirii Sfintei Fecioare Maria de către 
Sfânta Ana. După schimbarea calen¬ 
darului A.Z. a devenit în calendarul 
popular o reprezentare mitică nesemni¬ 
ficativă (Bucovina, Moldova). 

Ghinoiu I., Vârstele timpului, Editura 
Meridiane, Bucureşti, 1988. 

Ana-Foca 

Reprezentare mitică care deschide şi 
patronează luna lui Cuptor, provenită din 
amalgamarea atribuţiilor a două sfinte 
creştine: *Ana şi *Foca. A.-F. aduce în 
luna iulie arşiţele solare care pârjolesc şi 
usucă holdele şi plantaţiile viţei de vie 
(Transilvania, Banat). 

Hasdeu B.P., Etymologicum Magnum 
Romaniae. Dicţionarul limbii istorice şi 
poporane a românilor, voi. I—II, Editura 
Minerva, Bucureşti, 1972-1974; Mangiuca 
Sim., Calendarul iulian, gregorian şi 
poporul român pe anul 1883, Tipografia 
Alexi, Braşov, 1882. 

Andreiu 

Păpuşă confecţionată din cârpe în 
noaptea de *Sântandrei, substitut al 
Anului, aşezată pe laviţă (pat) şi jelită de 
fete ca un mort. Păpuşa, care a luat 
numele Apostolului Andrei, propovădu¬ 
itor al credinţei în Iisus în primele decenii 
ale primului mileniu de creştinism în 
ţinuturile de la Dunărea de Jos, este 
substitutul divinităţii care murea şi 
renăştea simbolic la *Anul Nou Dacic, 
celebrat în perioada Dyonisiacelor 
Câmpeneşti (românii din Transnistria). 

Ştefănucă Petre V, Cercetări folclorice pe 
Valea Nistrului, în AAF, iy 1937. 

Antanasiile 

Reprezentări mitice celebrate la Miezul 
iernii pastorale (16 - 17 ianuarie) care 
poartă numele amalgamat al Cuviosului 
Antonie cel Mare şi al Sfântului Atanasie 
din Calendarul ortodox. Cei doi sfinţi 


creştini, numiţi în * Calendarul popular 
Anton şi Tănase de Ciumă, sunt frecvent 
invocaţi pentru sănătatea oamenilor şi 
vindecarea bolilor grele (Banat, sud- 
vestul Olteniei). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Hasdeu B.P, 
Etymologicum Magnum Romaniae. 
Dicţionarul limbii istorice şi poporane a 
românilor, voi. I—II, Editura Minerva, 
Bucureşti, 1972-1974; Mangiuca Sim., 
Calendarul iulian, gregorian şi poporul 
român pe anul 1883, Tipografia Alexi, 
Braşov, 1882. 

Antonie 

Reprezentare mitică în *Calendarul 
popular care a preluat numele şi data de 
celebrare a Cuviosului Antonie cel Mare 
din Calendarul ortodox (16 ianuarie), 
invocat pentru sănătatea oamenilor 
(Maramureş). 

Candrea I. A., Folclorul medical român 
comparat. Privire generală. Medicina 
Magică, Editura Polirom, Iaşi, 1999. 

Arhangheli 

1. Reprezentări mitice în *Calendarul 
popular, patroni ai ciobanilor şi turmelor 
de oi, care au preluat numele şi data de 
celebrare ale Sfinţilor A. Mihail şi Gavriil 
(8 noiembrie) din Calendarul ortodox. în 
ţinuturile pastorale A.-i se celebrau două 
zile: 8 şi 9 noiembrie. în satele unde se 
amestecau berbecii cu oile pentru 
împerechere ziua de A. se numea şi 
Nunta Oilor; 

2 . îngeri care asistă la moartea oamenilor 
şi le transportă apoi sufletul credin¬ 
cioşilor în Rai şi al păcătoşilor în Iad. în 
tradiţiile populare A.-i, conducători ai 
cetei îngerilor, poartă aripi şi săbii. A. 
Mihail, mai prezent în folclorul românesc 
în comparaţie cu A. Gavriil, poartă, 
adesea, cheile Raiului, se bagă slugă la 
Scaraoţchi, uneori se luptă cu acesta, 
veghează la capul bolnavului dacă acesta 
este ursit să moară sau la picioarele 
acestuia dacă mai are zile de trăit, este 
naş şi prezice moartea cumătrului, este 
patron al ţiganilor şi altele. Tradiţii despre 
A. au fost atestate în toate zonele 
etnografice româneşti. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Muşlea I., Bîrlea 
Ov., Tipologia folclorului din răspunsurile 
la chestionarul lui B. P Hasdeu, Editura 
Minerva, Bucureşti, 1970. 

Arici 

Personificare zoomorfă şi sfetnic al 
Domnului. în unele legende populare 
Dumnezeu, care n-ar fi unicul ziditor al 
Pământului, cere pentru împlinirea 
creaţiei sale ajutorul diferitelor vietăţi, în 
special ariciului, înzestrat cu inteligenţă 
de demiurg: Când Dumnezeu a urzit 
pământul, i-a rămas olecuţă şi nu ştia ce 
să facă cu el. Atunci a trimis albina la 
arici, că ştia că-i isteţ, să-î întrebe ce să 
facă. Ariciul i-a zis: - Dacă e Dumnezeu, 
nu ştie el ce să facă? Vine să-l învăţ eu? 
Albina, care s-a făcut că pleacă, s-a 
ascuns la ţâţâna uşii. Ariciul a prins să 


vorbească de unul singur: - Şi Dumnezeu 
cefei de om îi! Pe mine s-a priceput să 
mă facă aşa de urât, parcă-s un ghem, şi 
acum vine să-l învăţ eu ce să facăI Nu ştie 
să facă nişte dealuri, nişte munţiI Cum a 
auzit vorbele ariciului, albina a şi plecat 
şi i-a spus întocmai iui Dumnezeu, care 
aşa a şi făcut. Inteligenţa ieşită din 
comun a ariciului îl ajută, în basmele 
despre animale, să păcălească cel mai 
şiret dintre necuvântătoare, vulpea, pe¬ 
depseşte lupul, întrece cerbul la fugă ş.a. 

Legendele cosmosului, Editura Grai şi 

suflet, Bucureşti, 1994. 

Arminden 

1. Substitut al zeului vegetaţiei, protector 
al semănăturilor, viilor şi livezilor, al 
vitelor şi cailor care a preluat numele şi 
data de celebrare ale Sfântului creştin 
Ieremia (1 mai) din Calendarul creştin, 
sinonim cu *Sângiorz, Maial, Maiagă, 
*Pom de Mai. Obiceiurile specifice zilei 
de A. sunt: împodobirea cu ramuri verzi 
a stâlpilor porţilor şi caselor, a anexelor 
gospodăreşti pentru protecţia oamenilor 
şi animalelor de forţa distrugătoare a 
spiritelor malefice; împlântarea în gospo¬ 
dărie, în mijlocul satului, la stâna de oi, 
în ţarină, între hotare a unei prăjini înalte 
cu ramuri verzi în vârf sau chiar a unui 
arbore întreg curăţat până spre vârf de 
crengi şi împodobit cu flori, cununi şi 
spice de grâu numit A.; organizarea 
petrecerilor câmpeneşti, la iarba verde, 
la pădure sau în câmp, la vii şi livezi, 
unde se mânca miel fript şi se bea vin 
roşu amestecat cu pelin pentru schim- 

barea sângelui şi apărarea oamenilor şi 
vitelor de boli, în special de ciumă, cum 
rezultă dintr-o veche strigătură populară: 
Frunză verde de pelin, / iată-ne la 
Armindeni, / Beau mesenii şi mănâncă, / 
Şi de ciumă nu li-e frică 7; rostogolirea 
prin iarbă, spălarea pe mâini şi pe faţă 
cu rouă căzută în noaptea de A.; strigarea 
pe nume a persoanelor presupuse a fi 
*Strigoi pentru a le împiedica să fure 
mana vitelor cu lapte şi a holdelor 
semănate; purtarea * Pelinului la pălărie, 
în sân sau în buzunare; împodobirea 
ferestrelor şi icoanelor cu ramuri sau 
frunze de pelin; semănatul primelor 
cuiburi de fasole şi castraveţi. Local, ziua 
de A. se considera început de vară şi 
limită calendaristică pentru semănatul 
porumbului. 

2 . Ramură verde, protectoare a vitelor şi 
holdelor semănate, pusă ca strajă la 
stâlpii porţilor, caselor şi anexelor 
gospodăreşti în noaptea zilei de Sfântul 
Gheorghe, străvechi început de sezon 
pastoral, sinonimă cu Maial, Maiagă, 
*Steag, Sânjor, *Prepeleac, *Lemn, 
Stâlpar, *Pom de Mai. Obiceiul prinderii 
ramurii verzi sau împlântării A.-lui a fost 
amalgamat cu tradiţia inspirată de 
episodul omorârii copiilor la ordinul lui 
Irod din Noul Testament. Călăii, după ce 
ar fi tăiat o zi întreagă capetele copiilor, 
mergând din casă în casă, ar fi pus semn 
o ramură verde la poarta locuinţei unde 
au ajuns şi de unde urma să înceapă a 
doua zi măcelul. Dar, în timpul nopţii, 
oamenii au pus ramuri verzi la toate 
porţile, înşelând pe Irod şi salvând pe 
pruncul Iisus. 


Bilţu Pamfil, Armindenul în Zona Lăpuş , 
în REF, nr. 3, 1993; Densusianu Ov., Graiul 
din Ţara Haţegului, Socec, Bucureşti, 1915; 
Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Frazer G. )., 
Creanga de aur, voi. LV Editura Minerva, 
Bucureşti 1980; Vulcănescu R., Coloana 
Cerului, Editura Academiei, Bucureşti, 
1972. 

Auraş Păcuraş 

Reprezentare mitică invocată de copii 
când mergeau vara la scăldat să le scoată 
apa din urechi. Textul era cântat după 
ieşirea din apă, pe malul râului sau 
lacului: Auraş, Păcuraş / Scoate apa din 
urechi, / Că ţi-oi da parale vechi! sau Ieşi 
afară din urechi / Că ţi-oi da un galben 
vechi! (Neamţ, Năsăud). 

Fochi A., Datini şi eresuri populare de la 
sfârşitul secolului aîXIX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976. 

Avrămeasă 

Personificare a ramurilor florifere ale 
plantei veninoase numită, local, veni- 
nariţă (Gratiola officinalis L.) din fam. 
Scrophulariaceae, care asigură, împreună 
cu * Pelinul, *Usturoiul, *Odoleanul, 
*LeuşteanuI şi *Cârstăneasa, protecţie 
magică împotriva *Ielelor. Cei luaţi 
(îmbolnăviţi) de *Iele, *Rusalii şi *Zbu- 
rător erau scăldaţi în apa în care se 
fierbea A. şi cârstăneasă. A. era invocată, 
de asemenea, în descântecul şi trata- 

mentul de bube dulci (eczemă infecţioasă 
la copii) (Oltenia). 

Butură Vaier, Enciclopedie de etnobotanicâ 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 


Ăl din Baltă 

Demon care şi-a luat numele de la locul 
unde obişnuieşte să stea, în apele stătute, 
sinonim cu *Drac. Atacă şi îneacă în 
special pe cei care înoată noaptea, le 
pune cârcei la mâini şi picioare, îi trag la 
fund şi îi lasă pradă peştilor. 

Baba Coja 

Demon feminin, înrudit cu Avestiţa, care ia 
sufletul copiilor nebotezaţi (Transilvania). 

Evseev Ivan, Dicţionar de magie , demo¬ 
nologie şi mitologie românească, Editura 

Amarcord, Timişoara, 1997. 

Baba Dochia 

Reprezentare mitică la vârsta senectuţii 
care a preluat numele şi data de celebrare 
ale Cuvioasei Muceniţe Eudochia Sama- 
riteanca, identificată în * Panteonul 
românesc cu Gaea. B.D. a fost un perso¬ 
naj real care s-a născut în cetatea Iliopole 
din Liban în vremea împăratului Traian. 
Acolo şi-a petrecut tinereţea în desfrâu 
şi a strâns o frumoasă avere. Spre bă¬ 
trâneţe, se pocăieşte, este botezată de 
episcopul Theodot, îşi împarte averea la 
săraci şi se retrage la o mănăstire unde 
ar fi făcut numeroase minuni. Pentru 
aceste merite, Biserica o sanctifică şi o 
suprapune în calendar peste o mare zeiţă 
agrară, celebrată în acele vremuri la 
începutul lunii martie. Date despre 
uzurparea zeiţei precreştine sunt oferite 
de chiar legendele Dochiei care ne 


introduc în lumea specifică satului vechi 
românesc. Nelipsitele tensiuni dintre 
soacră, B.D. şi noră, în unele legende 
aceasta este soţia lui *Dragobete şi sora 
lui *Lăzărel, sunt valorizate ingenios 
pentru a reda opoziţia dintre Anul Vechi 
care moare şi *Anul Nou care se naşte, 
dintre iarnă şi vară, dintre frig şi căldură. 
Conform legendelor, B.D., personificare 
a timpului îmbătrânit, vrea să-şi urce oile 
la păşunea montană în plină iarnă, la 
sfârşitul lunii februarie şi începutul lunii 
martie. Ca să se convingă că a venit vara, 
îşi trimite nora în pădure să-i aducă fragi 
copţi. Aceasta, ajutată de Dumnezeu 
travestit în moş, găseşte fragi copţi şi îi 
duce soacrei într-o ulcică. Convinsă că a 
venit vara, Dochia începe pregătirea 
turmei de oi sau de capre pentru a urca 
la munte. Nu ia în seamă sfaturile 
celorlalţi ciobani şi nu se sperie de o 
posibilă răzbunare a zeului Marte căruia 
îi atribuie cuvinte jignitoare (Pe Mărţişor 
îl trec prin curişor!). îşi pune totuşi nouă 
cojoace în spate, în variantele moldo¬ 
veneşti şi bucovinene douăsprezece, şi 
porneşte urcuşul însoţită uneori de fiul 

său, Dragobete. Dar, cum începe urcuşul 
muntelui, porneşte o ploaie mocănească 
care nu a stat nouă zile şi nouă nopţi, 
îngreunându-i-se cojoacele în spate, le 
dezbracă, câte unul pe zi, până rămâne 
în ie sau cămaşă. în alte legende D. îşi 
dezbracă cojoacele din cauza unei călduri 
toride. După unele legende, în drum spre 
păşune ea ar fi tors din furca ţinută în 
brâu firul *Mărţişorului. în ziua a noua 
sau a douăsprezecea, reducţie simbolică 
a lungimii anului de 12 luni, Dochia 
moare împreună cu turma din cauza unui 
ger năprasnic. Trupurile lor, transformate 
în stană de piatră, numite, local, Oameni 
de piatră, substanţa primordială a vieţii 
pe Terra, sunt identificate de localnici în 
mai multe masive carpatice: Ceahlău, 
Vama Buzăului, Caraiman, Izvorul Râului 
Doamnei, Retezat şi Semenic. Conform 
unor legende, Marte, supărat că i s-a 
nesocotit puterea, împrumută câteva zile 
friguroase de la fratele său mai mic, 
*Februarie o răpune pe D., şi o îngheaţă 
de vie. Dar, moartea B.-ei D. la 9 martie, 
Măcinicii, în ziua echinocţiului de 
primăvară (stil vechi), înseamnă naşterea 
pruncului Dochia. Peste trei luni, la 
solstiţiul de vară, la *Sânziene sau 
*Drăgaică (24 iunie) aceasta devine zeiţă 
fecioară, peste alte trei, la echinocţiul de 
toamnă, la *Sântămăria Mare, 
*Sântămăria Mică sau *Maica Precista 
zeiţă mumă, şi, în sfârşit, spre solstiţiul 
de iarnă şi echinocţiul de primăvară, la 
B.D., zeiţă la vârsta senectuţii, când 
trebuie să moară şi să renască împreună 
cu timpul. în raport de metamorfozele 


calendaristice ale Marii Zeiţe neolitice, 
uzurpată de D., divinităţile feminine ale 
Panteonului românesc se grupează în trei 
generaţii: Zeiţe Fecioare (^Floriile, 
*Sânzienele, *Drăgaicele, Lăzăriţele, 
*Ielele etc.), între echinocţiul de pri¬ 
măvară şi solstiţiul de vară; Zeiţe Mumă 
(*Maica Precista, *Maica Domnului, 
*Muma Pădurii, *Muma Caloianului, 
Muma Dracului etc.), după solstiţiul de 
vară; Zeiţe Bătrâne (Sf. Vineri, Sf. Varvara, 
*Dochia), în preajma solstiţiului de iarnă 
şi a echinocţiului de primăvară. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Marian Sim. Fl., Sărbă¬ 
torile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Muşu Gh., Din 
mitologia tracilor, Editura Cartea Ro¬ 
mânească, Bucureşti, 1982; Rădulescu 
Codin C., Mihalache D., Sărbătorile 
poporului cu obiceiurile, credinţele şi unele 
tradiţii legate de ele, Socec, Bucureşti, 
1909; Şeineanu L., Dicţionar Universal al 
limbii române, Scrisul Românesc, Craiova, 
1929; Voronca-Niculiţă E. ; Datinile şi 
credinţele poporului român, Tipografia 
Isidor Wiegler, Cernăuţi, 1903. 

Baba Oarba 

Reprezentare mitică feminină la vârsta 
senectuţii, reprezentantă a moşilor şi 
strămoşilor, în jocurile copiilor. Nevăză¬ 
toare şi, uneori, îmbrăcată cu cojoc din 
piele de oaie întoarsă pe dos, B.0 aleargă 
şi prinde câte un copil din lumea de aici 
pentru a-1 lua cu ea în *Lumea de 
dincolo, sinonimă cu De-a Chimiţa, De-a 
Mija. Copilul care joacă rolul B.-ei O., 
legat la ochi, caută să atingă sau să reţină 
unul din copiii care se foiesc, gesti¬ 
culează şi cântă o melodie specifică 
folclorului juvenil. 

Evseev Ivan, Jocurile tradiţionale de copii. 

Rădăcini mitico-rituale, Editura Excelsior, 

Timişoara, 1994. 

Babă Bătrână 

Reprezentare mitică în *Cartea româ¬ 
nească a morţilor care vămuieşte sufletul 
pe drumul care leagă lumea de aici de 
*Lumea de dincolo. Prin cântecele fune¬ 
rare defunctul este sfătuit cum să depă¬ 
şească unul din momentele critice ale 
călătoriei:... La mâna dreaptă / E o lină 
fân lână; / La lină fân tânâ / Este ş-o Babă 
Bătrână, / Cu ciomag în mână/Şi cu brâu 
de lână. / Gheorghe, ea mi ţi-o cere / Tot 
picioru-ăl stâng / Gheorghe, şi mâna 
dreaptă. / Să ţii, Gheorghe, să nu-i dai, / 
Şi tot să mi-i dai, / Patruzeci de gulerele, 
/ Toate cu bănuţ la ele; / Patruzeci de 
colăcei / Toţi cu lumină-n ei (Iorgovanu, 
Lupşa de Sus, jud. Mehedinţi). 

Kahane Mariana, Georgescu-Stănculeanu 

Lucilia, Cântecul Zorilor şi Bradului. 


Tipologie muzicală, Editura Muzicală, 
Bucureşti, 1988. 

Babiţi 

Personificări ale suferinţei provocată de 
creşterea dinţilor la copii alungaţi prin 
descântec:... Babiţi cu neodihnă, /Babiţi 
cu mult plâns / Şi cu foc nestins. / Ieşiţi, 
/ Pieriţi!/ Din creştetul capului ... (Oltenia, 
Muntenia, Moldova). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Bală spurcată 

Demon respingător, aducător de boli, 
sinonim cu *Drac. Cu acest nume este 
frecvent amintit în descântece. 

Balina 

Monstru acvatic amintit în vrăji şi 
descântece. în descântecele de Năjit şi 
de Albeaţă descântătoarea trimite 
suferinţele bolnavului la B. în Dunăre: 
Fugi, năjite, /Nu te aşeza, /Nu te logodi, 
/ Nu te şirui, / Nu te culca / Du-te la 
balina-n Dunăre, / Că balina te ştie/A te 
bea, / A te ospăta, / A te şirui, / A te 
culca... (Descântec de Năjit, satul Nereju, 
jud. Vrancea). Dacă B. din descântec este 
balena, cetaceul care trăieşte în oceanele 
lumii, apariţia ei în folclorul vechi 
românesc reprezintă, pentru moment, o 
mare enigmă. 

Coatu Nicoleta, Structuri magice tradi¬ 
ţionale, Editura ALL, Bucureşti, fără an pe 
copertă. 

Barba Boierului 

Personificare a unei plante din flora 
spontană a României, (Ajuga laxmanii) 
din familia Labiatae, care creşte prin 
fâneţe, tufişuri şi marginea pădurilor, 
invocată în practicile magice de femeile 
şi bărbaţii fără copii. Ramurile înflorite 
ale plantei, considerate parte bărbă¬ 
tească, erau puse în scăldătoarea oame¬ 
nilor iar ramurile neînflorite, parte 
femeiască, în scăldătoarea femeilor 
sterile. Se credea că B. B. favorizează 
lactaţia lăuzelor şi a animalelor după 
fătare. 

Butură Vaier, Enciclopedie de etnobotanicâ 
românească, Editura Ştiinţifică şi 
Enciclopedică, Bucureşti, 1979. 

Barba lui Moş Ajun 

Fuior de cânepă primit ca plată de preotul 
care sfinţeşte alimentele în Ajunul 
Crăciunului (Moldova, Bucovina). 

Barba Ogorului 

1. Spirit al grâului reprezentat de ultimele 
spice lăsate intenţionat nesecerate pe 
holdă pentru a rodi în anul viitor. 
Mănunchiul de spice legat la vârf cu fir 
roşu era cinstit cu sare şi o bucată de 
pâine aşezate pe pământ, la rădăcina 
plantelor (Câmpia Română, Moldova, 
Transilvania, Basarabia - zona Orheiului, 
Cetatea Albă); 

2 . împletitură triunghiulară sau dreptun¬ 
ghiulară a spicelor de grâu făcută la 
începutul secerişului, sinonimă cu Piep¬ 
tenele. B. O. se păstrează la icoană ca 


ceva sfânt până la semănatul grâului, 
uneori până la seceratul recoltei viitoare. 

Buzilă Varvara, Bot N., Cânepa în credinţele 
şi practicile magice româneşti, în AMEŢ 
1968-1970; Ionică I. I., Dealul Mohului. 
Ceremonia agrară din Ţara Oltului, 
Bucureşti, 1943. 

Barba Ursului 

Personificare a unei plante ierboase 
(Equisetum maximus Lam.) din familia 
Equisetaceae cu tulpini sterile şi fertile, 
invocată pentru lecuirea bolilor de 
plămâni, rinichi şi afecţiunilor gineco¬ 
logice, pentru calmarea durerilor de dinţi. 
Tulpinile, de culoare alb-roşiatică, sunt 
căutate şi mâncate de *Urs primăvara, 
când iese din bârlog, motiv pentru care 
este numită şi Cucuruzul ursului. 

Butură Vaier, Enciclopedie de etnobotanicâ 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Barcă Funerară 

Mijloc de transport al sufletului din 
lumea de aici în * Lumea de dincolo. Spre 
deosebire de trupul înhumat la trei zile 
de la deces, sufletul pleacă după 40 de 
zile pe apă în cadrul unui spectaculos 
ceremonial funerar numit Slobozitul apei, 
Dezlegarea izvorului etc. Obiceiul se 
organizează pentru fiecare defunct la 
şase săptămâni de la înmormântare sau, 
pentru toţi morţii plecaţi din obşte, într-o 
anume zi din an. în satul Runcu din jud. 

BARZĂ 


Gorj femeile iertate veneau la ceremonia 
care se desfăşura la începutul secolului 
al XX-lea pe malul unei ape curgătoare 
(pârâu, râu) cu o jumătate din coaja 
uscată a unui dovleac, numit de localnici 
cotovaie, două lumânări lipite una de alta 
şi întoarse cu capetele în sus, ca un 
sfeşnic cu patru braţe, cărbuni aprinşi, 
un băţ pentru răboj, o ramură de măr, un 
bănuţ, o cârpă (basma), o oală de lut, un 
colac sau o pâine. Secvenţele obiceiului 
au avut următoarea succesiune: aşezarea 
ştergarului pe malul râului, turnarea apei 
peste ştergar, atâtea oale sau găleţi de 
apă câte se vor duce în zilele următoare 
pe la vecini, cioplirea pe răboj a 
numărului de găleţi vărsate, aprinderea 
lumânărilor din cotovaie, aşezarea în 
cotovaie a bănuţului, cărbunilor aprinşi, 
colacului şi florilor, lansarea pe apă a 
bărcuţei improvizate, aruncarea pe apă 
a ramurii de măr şi a răbojului, împărţirea 
pomenilor (colacul, oala de lut, cârpa) la 
trecătorii sau copiii care asistau la 
ceremonial. Barca pluteşte până este 
scoasă la mal sau este răsturnată de 
curentul de curgere al apei. Nimeni nu 
se mai îngrijeşte de ea întrucât se 
consideră că sufletul mortului este plecat 
defitiv. Recuzita ritual are semnificaţii 
uşor de recunoscut: ramura de măr este 
substitutul mortului (morţilor), cotovaia 
reprezintă barca funerară, cărbunii 
aprinşi rugul funerar, bănuţul plata 
luntraşului iar oala, colacul şi cârpa 
pomană pentru mort. Prin forma sa, care 
sugerează luna la primul şi al doilea 
pătrar, barca are o evidentă semnificaţie 
funerară. în mitologia greco-romană 


luntraşul Caron trece cu barca Styxul, 
fluviu infernal, sufletele morţilor, 
incinerate sau înhumate de oameni pe 
Pământ, în schimbul unei monede 
numită obolul mortului. 

Murgoci Gr., Slobozitul izvorului de apă, în 

Şez., an. XXXIX 1901, nr. 5-7. 

Barză 

Pasăre de baltă, substitut al *Zeiţei pasăre 
generatoare de viaţă, simbol al fertilităţii 
şi abundenţei, care aduce pe coşul casei 
frăţiori şi surioare celor mici, sinonimă 
cu cocostârc. B., oaspete drag aşteptat 
cu nerăbdare să sosească primăvara din 
ţările unde iernează, prevesteşte: timpul 
(Dacă berzele pleacă din vreme, iarna va 
fi grea, dacă pleacă târziu, iarna va fi 
scurtă şi călduroasă)’, belşugul {Dacă un 
om vede mai multe berze primăvara, va 
face multe care de porumb); norocul (Se 
crede că va fi mare noroc în casa pe care 
barza îşi face cuib); ursita (Oamenii care 
văd o singură barză, zic că rămân singuri, 
mai cu seamă fetele şi băieţii rămân 
necăsătoriţi; Cine vede întâia oară 
primăvara o singură barză, zice că e semn 
de moarte); incendiul (Dacă se aprinde 
undeva o casă, vesteşte oamenii prin 
tocănitul cu ciocul lor) şi altele. Este 
invocată, imitându-i glasul (tocănitul 
ciocului) prin bătutul lemnului cu degetul 
şi pronunţarea formulei magice Doamne 
fereşte!, pentru a alunga sau a preveni un 
rău de care cineva aude sau îl vede. 
Glasul divin al B.-ei este redat atât de 
bătutul ritmic al unei scânduri cu unul 
sau două ciocane din lemn (*Toaca de 

BATĂ-L CRUCEA 


lemn), cât şi de lovirea cu degetul în 
lemn. Cuvântul onomatopeic a tocăni 
este păstrat astăzi de unele zicale şi 
expresii româneşti: A tocăni la cap 
înseamnă a pisa pe cineva cu vorba. 
Bătutul lemnului cu degetul, ca de altfel 
şi bătutul toacei şi clopotului au fost, la 
început, o practică magică, o * Bătaie 
rituală. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Bată-I Crucea 

Demon respingător, aducător de boli, 
care poate fi învins de semnul crucii 
făcută cu mâna pe corp sau cu limba în 
gură, sinonim cu *Drac. 

Băbăruţă 

Reprezentare pluviometrică sinonimă cu 
* Paparudă,. *Mamaruţă, zeii indieni 
Măruţi. B. este invocată de ceata care o 
însoţeşte în timp ce colindă în verile 
caniculare prin curţile oamenilor să 
dezlege ploile: Băbăruţă, Ruţă, / Dă, 
Doamne, ploiţă, / Ploiţă curată, / Fără 
nici-o piatră... (Cociuba Mare, jud. 
Bihor). 

Cuceu I., Cuceu Maria, Vechi obiceiuri 
agrare româneşti, Editura Minerva, 
Bucureşti, 1988; Dumezil Georges, Zei 
suverani ai indo-europenilor, Univers 
Enciclopedic, Bucureşti, 1997. 

Băieţoi 

Mirele *Drăgaicii, zeiţă fecioară protec¬ 
toare a lanurilor de grâu şi orz în timpul 


dansului ei nupţial. Rolul B.-ului este 
jucat în ceata feminină a Drăgaicii de o 
fetiţă îmbrăcată băieţeşte (Teleorman). 

Oprişan H.B., Monografia folclorică a 
Teleormanului, Casa Creaţiei a Teleor¬ 
manului, Bucureşti, 1971. 

Bălţatul 

*Drac îmbrăcat ca o *Brezaie, cu ţoale 
bălţate, colorate. 

Bătaie Rituală 

Practica magică menită să aducă sănă¬ 
tate, să alunge spiritele malefice, să 
fertilizeze spaţiul, să scoată căldura din 
pământ, să exprime prietenia, ataşa¬ 
mentul şi solidaritatea dintre oameni 
(bătutul prieteneşte pe umăr). Gestul B.-ii 
R. apare frecvent în zilele de *Anul Nou 
(*Sorcova), *Măcinici (Bătutul pămân¬ 
tului cu beţele sau maiurile), Lăsatul 
Secului de Paşte (Bătaia cucilor cu 
opinca, baterea alviţei, *Tărbacul 
câinilor), Ziua Crucii (Bătutul nucilor 
pentru a face rod şi anul viitor), * Crăciun 
(Bătaia sau scormonitul colindătorilor cu 
beţele sau *Colindelele în foc). B. R. este 
secvenţa cheie a oricărui scenariu de 
întemeiere a adăpostului (casă, sat, stat, 
mormânt), cunoscută sub numele de 
bătutul parului sau stâlpului, şi are ca 
arhetip instinctul înnăscut de întemeiere 
a *Casei copilului prin actul sexual. 

Ghinoiu I., Zile şi Mituri. Calendarul 
ţăranului român, Editura Pro, Bucureşti, 
2000 . 


32 



BĂTUTUL PARULUI 


Bătătură 

Personificare a suferinţelor produse de 
îngroşarea pielii de pe podul mâinilor şi 
talpa picioarelor din cauza frecării 
repetate, sinonimă cu TTântitură. Trata¬ 
mentul empiric (legarea locului cu ceapă 
putrezită în ţuică) este însoţit de terapia 
descântecului cu care se alungă suferinţa 
personificată: Trântiturâ, / 7 Tântitură, / 
Prin lume se vântură. / S-a trântit, / S-a 
învârtit, / Tocmai aici a nimerit. / Dar Nicu 
a venit / Şi plângând ni s-a jelit. / Noi 
repede am luat / Trânti tura la descântat / 
Ş-am cetit-o / Ş-am afurisit-o. / Peste 
nouă mări, / Peste zeci de ţări / Am 
azvârlit-o... 

Pamfile Tlidor, Boli şi leacuri la oameni, 
vite şi păsări, Editura Saeculum I.O., 
Bucureşti, 1999; Candrea I.A., Folclor 
medical comparat, Casa Şcoalelor, 
Bucureşti, 1944. 

Bătutul Parului 

* Bătaie rituală şi model exemplar de 
întemeiere a adăpostului sufletului (casa 
copilului). B. P., imagine a hierogamiei 
cosmice, a Cerului patern cu Pământul 
matern, este definită de expresia româ¬ 
nească a bate stâlpul (parul). Practica 
magică a B.-ui P. la întemeierea adăpos¬ 
tului şi în primele invenţii tehnologice 
ale omenirii (semănatul cu parul, aprin¬ 
derea focului prin frecarea lemnelor, 
zdrobitul seminţelor cu pisălogul în piuă 
etc.) îşi au originea în reflexologia şi 
mişcarea de du-te-vino a reflexului 
sexual. La casa miresei, uneori sub un 
măr din grădină, persoane iniţiate 


(brădarul, stegarul, colăcarul, vornicul) 
oficiază împerecherea tinerei perechi prin 
spargerea talerului miresei, întors cu faţa 
în jos, cu prăjina *Steagului de nuntă al 
mirelui; aromânii înfig merele roşii, 
simbol al miresei, în braţele crucii care 
formează scheletul steagului de nuntă; 
în Vâlcea * Bradul de nuntă se împlânta 
în colacul miresei, iar în Bucovina băţul 
înflorat, simbol al masculinităţii, este 
petrecut prin colacul găurit al miresei. 
Adesea, în Muntenia şi Dobrogea, în 
vârful bradului de nuntă este înfipt un 
măr sau gutuie, simbol al nupţialităţii. 
Actul nupţial petrecut în văzul tuturor a 
fost preluat, într-un târziu, de aceste 
substitute, paralel 4 cu dezvoltarea 
sentimentului de pudicitate. Structura 
ceremonialului nupţial aminteşte de o 
posibilă iniţiere sexuală a tinerilor de 
către naşi, reprezentanţi ai moşilor şi 
strămoşilor în linie paternă, practică 
atestată până târziu la unele societăţi 
arhaice. Informaţiile etnografice şi 
folclorice, precum obiceiul atestat în Ţara 
Almăjului ca mireasa să nu doarmă prima 
noapte cu mirele şi bogăţia folclorului 
erotic pe această temă (Naşul vede întâi 
... miresei; înaintea ginerelui trece naşul; 
O dată vede naşul ... finei) ridică 
problema controversată a iniţierii finilor 
de către naşi în vederea procreării. 
Strigăturile adresate nănaşului în timpul 
nunţii cultivă ambiguitatea, generatoare 
de înţelesuri şi subînţelesuri legate de 
plata găinii, simbolul miresei nuntite. 
Aluziile erotice la adresa naşului, ideal 
de masculinitate şi virilitate, abundă de-a 
lungul întregului ceremonial nupţial. 

BĂTUTUL TOACEI 


Instituţia năşiei ne trimite dincolo de 
semnificaţia creştină a termenului, unde 
Biserica îi consideră pe naşi părinţi 
spirituali ai finilor, la bărbatul cel mai în 
vârstă, la tatăl sau strămoşul neamului, 
la conducătorul care îşi manifesta ius 
noctis, direct sau prin substitute, rolul 
fecundator al femeilor. 

Ghinoiu I., Obiceiuri populare de peste an. 

Dicţionar, Editura Fundaţiei Culturale 

Române, Bucureşti, 1997; Vulcănescu 

Romulus, Etnologie juridică, Editura 

Academiei, Bucureşti, 1970. 

Bătutul Toacei 

Practică magică prin care se obţine glasul 
divinităţii fitomorfe prin lovirea ritmică 
cu unul sau două ciocane din lemn a unei 
scânduri, de obicei din paltin, numită 
*Toacă. Prin B.T. feciorii şi copiii chemau 
spiritele morţilor care îşi părăseau 
mormintele.la Joimari pentru a petrece 
cu cei vii sărbătorile echinocţiului de 
primăvară. Obiceiul era practicat şi 
pentru alungarea norilor ameninţători, 
aducători de grindină şi vijelie pe timpul 
verii, pentru aflarea ursitei în timpul 
*Vergelatului, în noaptea de *Anul Nou 
etc. Toaca, al cărui nume în limba română 
reprezintă chiar sunetul produs în timpul 
bătăii, apare în numeroase obiceiuri şi 
practici magice, în toponimia sacră a 
Carpaţilor, în basme şi expresii populare, 
în cultul Bisericii Creştine Orientale 
glasul celui mai simplu instrument din 
lemn mângâie şi cheamă credincioşii la 
închinăciune, anunţă începutul zilei 
rituale şi principalele momente liturgice. 


Excluzând plăcile percutante ale budiş- 
tilor şi şintoiştilor Extremului Orient, B. T. 
de lemn este practicată astăzi de români, 
greci, armeni, bulgari, ruşi, letoni, sârbo- 
croaţi şi estoni. Este de presupus că acest 
instrument, care emoţionează şi mângâie 
sufletele credincioşilor, îşi are originea 
în neoliticul agrar şi reprezintă amintirea 
Marii Zeiţe, spre deosebire de bătaia 
rituală a tobelor, invenţie atribuită 
populaţiilor pastorale şi războinice indo- 
europene. De la bătaia rituală cu *Sor- 
cova la *Anul Nou pentru sănătatea şi 
prosperitatea celor bătuţi, la pământul 
bătut cu maiurile de lemn pentru 
scoaterea căldurii şi alungarea frigului în 
ziua de *Măcinici, de la bătaia rituală a 
grâului înspicat cu * Sulul împodobit ca 
să bage bob, la bătutul nucilor la Ziua 
Crucii cu prăjina de lemn pentru a le 
transmite rod în anul următor, de la 
bătaia vergelelor din lemn verde în 
noaptea de *Vergelat pentru aflarea 
ursitei la B.T. de lemn sunt supravieţuiri 
ale ideologiei neolitice, când se considera 
că divinitatea adorată îşi avea reşedinţa 
aici, pe Pământ, în tot şi în toate. Prin 
transferul reşedinţei (Raiului) său de pe 
Pământ în cer, substitutul zeiţei 
geomorfe, Toaca din lemn, devine o 
personificare celestă care cântă acolo, 
sus, la miezul nopţii ca să trezească 
cocoşii de pe Pământ la primul lor cântat, 
indică poziţia Soarelui pe cer, numită La 
Toacă, când începe slujba de seară la 
Biserică etc. Dincolo de simbolismul 
contemporan creştin-ortodox, Toaca are 
o certă protoistorie precreştină. 

BENGA 


Cristescu C., Forma arhitectonica a 
semnalelor de toacă; polifonii de toacă, în 
REF, nr. 3-4, 1990; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 
1997. 

Bâtă 

Substitut şi tovarăş de drum al omului în 
lumea de aici şi a sufletelor morţilor în 
*Lumea de dincolo, sinonim cu 
*Colindele, băţul, ciomagul şi *Toiagul. 
în satul tradiţional băţul şi traista erau 
piese obligatorii purtate de om la ieşirea 
din gospodărie. Un păstor adevărat se 
despărţea de B. numai pe timpul mesei. 
Până la începutul secolului al XX-lea B. 
îşi putea înlocui proprietarul în anumite 
împrejurări: rezemată de poartă sau de 
uşă, păzea simbolic casa lăsată neîn¬ 
cuiată cu lacăte şi chei de stăpâni. 
Legătura dintre B. şi om este de ordin 
spiritual, ca între doi fraţi de cruce. Dar, 
spre deosebire de fraţii de cruce care se 
leagă trup şi suflet până la moarte, B. îşi 
însoţeşte tovarăşul şi pe lumea cealaltă, 
în Munţii Apuseni se pune în groapa 
mortului un băţ crăpat la un capăt în care 
se introduce un ban; cu băţul defunctul 
se sprijină la mers sau se apără de 
duşmani, iar cu banul plăteşte vămile din 
lungul drumului. în alte sate B. sau bota 
de lemn se aşeza în mâna mortului. După 
unele credinţe, aceasta i-ar Fi necesară 
sufletului călător să se apere de * Căţeii 
pământului care, necunoscându-1, îl latră 
în prima noapte. O pomană importantă 
pentru sufletele morţilor este băţul din 


mălin, arbust care creşte prin pădurile 
umede de la deal şi munte. 

Frâncu Teofil, Candrea George, Românii 
din Munţii Apuseni, Bucureşti, 1888; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Niţu Georgeta, 
Plante din flora spontană cu utilizări în 
gospodăria ţărănească din Oltenia . 
Dicţionar, Editura Helios, Craiova, 1999. 

Belitul Turcii 

Moarte violentă a *TUrcii, zeiţă taurină 
în *Cetele colindătorilor de *Crăciun, 
sinonimă cu Moartea sau înecatul TUrcii. 
Colindatul feciorilor se încheia a doua zi 
de Crăciun (26 decembrie), în centrul 
satului, după executarea dansului fără 
egal al TUrcii şi omorârea ei cu *Bâta sau 
cu puşca. După acest moment culminant 
al activităţii cetei de colindători, care 
marca sfârşitul *Anului vechi şi naşterea 
* Anului Nou, urmează stricarea măştii 
Turcii arderea sălaşului (paiele pe care 
au dormit feciorii la gazda comună) şi un 
mare ospăţ funerar (Transilvania de sud). 

Gherman Tr., Tovărăşiile de Crăciun ale 
feciorilor români din Ardeal, în AF, voi. V 
1939; Herseni Tir., Forme străvechi de 
cultură poporană românească, Editura 
Dacia, Cluj-Napoca, 1977. 

Benga 

Drăcoaică care fură, precum *Muma 
Pădurii, nou-născuţii. Umblă noaptea 
goală, despletită şi cu ţâţele aruncate 
peste umăr. înjurătura Lua-te-ar Benga 

BEŢIE RITUALÂ 


este sinonimă cu Lua-te-ar Dracu 
(Dobrogea, Bărăgan). 

Fochi A., Datini şi eresuri populare de Ia 
sfârşitul secolului alXlX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976. 

Beţie Rituală 

Obiceiul de a bea 40 sau 44 de pahare de 
vin în ziua de 9 martie, străvechi început 
de An Nou Agrar, celebrat la echinocţiul 
de primăvară. Starea euforică necesară 
depăşirii momentului critic generat de 
moartea şi renaşterea divinităţii la Anul 
Nou se putea obţine prin diferite mij¬ 
loace: substanţe narcotice, dans şi B. R. 
Se credea că vinul băut la Măcinici se 
transformă de-a lungul anului în sânge 
şi putere de muncă. Dacă cineva din 
satele în care se practica obiceiul nu 
putea bea 40 sau 44 de pahare pline cu 
vin, trebuia .să-l guste sau să fie stropit 
cu el. Numărul paharelor de vin băute ar 
corespunde cu numărul Sfinţilor Muce¬ 
nici din Sevastia care poartă, în 
* Calendarul Popular, diferite denumiri 
zonale: *Moşi, *Sfinţi, Sfinţişori, *Măci- 
nici şi altele (Moldova, Muntenia). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898. 

Biserică 

Adăpost antropomorf al divinităţii creş¬ 
tine, sinonim cu casa Domnului, bazilică, 


panteon. Planul tripartit orizontal (altar, 
naos şi pronaos) şi silueta dezvoltată pe 
verticală (turla, pereţii şi temelia) redau 
silueta Domnului Iisus în stare de veghe 
şi de moarte. Altarul şi turla sunt capul, 
naosul şi pereţii corpul iar pronaosul şi 
temelia picioarele. Dintre criteriile de 
clasificate ale B.-ilor un interes spiritual 
aparte îl reprezintă elevaţia şi materialul 
de construire. B. românească a parcurs 
aceleaşi etape evolutive cu locuinţa 
omului: B.-i săpate în pământ (B.-ile 
bordei), amenajate în grotele naturale 
sau antropomorfe (B.-ile grotă, B.-ile 
catacombă); B.-i parţial îngropate sau 
cioplite în piatră (Nămăieşti, jud. Argeş) 
şi în cretă (Basarabi); B.-i de suprafaţă. 
Lăcaşele creştine din prima categorie 
sunt supravieţuiri ale *Geomorfismului 
neolitic, reproduceri miniaturale ale 
adăpostului Zeiţei Pământ cu chip de ou. 
Idealul de frumuseţe al divinităţii 
feminine este păstrat atât de intimitatea 
B.-ii amenajate la început în chiar 
pântecele pământului, cât şi de liniile 
ovale şi volumele semisferice (arcade, 
boite, cupole etc.) ale lăcaşului înălţat 
deasupra pământului. Amintind de 
străvechea civilizaţie forestieră, opusă 
civilizaţiei mediteraneană a pietrei, B.-ile 
din lemn au atins culmi arhitecturale 
inegalabile. Acestea sunt lucrate de 
meşterii ţărani după modelul propriilor 
case de locuit: sunt construite din bârne 
îmbinate în cununi orizontale, au 
dimensiuni apropiate locuinţei, cu pereţi 
şi icoane îmbrăcate adesea cu ştergare 
ţesute sau cusute. în multe B.-i se intră 
ca în casa veche românească, de pe 

BLAJINI 


prispă sau din pridvorul sprijinit de stâlpi 
ciopliţi din lemn. Multe B.-i din satele 
Olteniei, Munteniei şi Moldovei sunt 
lipsite de turn (turlă). TUrnul B.-ilor cu 
înălţime mică din provinciile extracar- 
patice şi din unele sate din sudul 
Transilvaniei şi Munţii Apuseni contra¬ 
stează cu semeţia turnurilor B.-ilor 
occidentale care par a spinteca cerul 
pentru a se apropia cât mai mult de 
divinitatea exilată de indo-europeni şi 
creştini de pe pământ, din tot şi din toate, 
în înaltul cerului. Sub influenţa arhitec¬ 
turii monumentale în piatră, romanică 
sau gotică B.-ile din Transilvania şi Banat 
au turnul înalt sau foarte înalt. Aici, prin 
mijloace tehnice ingenioase, meşterii 
ţărani au dat dovada ştiinţei înălţării 
turnurilor ascuţite şi foarte înalte, cele 
din Maramureş ating aproximativ 60 m. 
Indiferent de zona în care au fost ridicate, 
B.-ile româneşti se disting prin eleganţa 
liniilor şi proporţionarea volumelor, prin 
frumuseţea şi bogăţia decorului exterior, 
sculptat şi crestat în lemn, prin căldura 
picturilor interioare. Decorul exterior 
este, ca tehnică, ornamentică şi loc de 
concentrare a ornamentelor, apropiat 
caselor ţărăneşti; intrarea în B., mai ales 
acolo unde apare tinda şi pridvorul, 
ancadramentul uşilor şi ferestrelor, 
acoperişul, streaşină şi spaţiul de sub 
streaşină sunt identice celor două 
adăposturi, unul sacru, celălat profan. 
Tălpile masive de lemn care sprijină 
pereţii şi ultima cunună de bârne (un fel 
de consolă sub streaşină), au, uneori, 
capetele cioplite în forma ţestei calului, 
sunt împodobite cu rozete şi alte 


simboluri precreştine pătrunse prin 
intermediul meşterilor populari din 
lumea profană în lăcaşurile ortodoxe de 
cult. Uşile propriu-zise, lucrate dintr-o 
singură bucată de lemn, sunt acoperite 
în întregime cu crestături geometrice şi 
motive artistice identice cu cele care apar 
în alte domenii ale artei populare 
româneşti: geometrismul şi stilizarea 
accentuată a motivelor zoomorfe, fito- 
morfe şi antropomorfe. Arhetipurile 
neolitice (rozeta solară, arborele vieţii, 
pasărea, şarpele, balaurul) stau alături 
de arhetipurile indo-europene (capetele 
de cai, crestături simple de tipul dintelui 
de lup şi altele). Stâlpii de susţinere ai 
pridvoarelor se remarcă prin siluetele lor 
elegant şi divers sculptate şi prin bogăţia 
crestăturilor ce îi împodobesc. Adesea, 
pereţii exteriori sunt împărţiţi în două 
registre de un brâu din lemn sculptat în 
formă de frânghie groasă şi răsucită, o 
spirală care înconjoară B. precum brâul 
de lână mijlocul trupului omului. Din cele 
600 biserici de lemn active, peste 200 
sunt monumente istorice. Izolat, s-au 
conservat vechi şi valoroase B.-i de 
piatră, cele mai cunoscute fiind situate 
în satele de pe Valea Streiului (Ţara 
Haţegului), construite începând din sec. 
13, cele de pe Valea Mureşului şi din 
Zarand. 

Blajini 

Reprezentări mitice ai oamenilor 
primordiali, sau ai moşilor şi strămoşilor, 
celebraţi primăvara, la *Paştele Blajinilor, 
de obicei în ziua de luni după Duminica 
Tomii, sinonimi cu Rocmanii (Rohmanii, 

Rugmanii). Numele lor, de origine livrea¬ 
scă, intrate în folclor prin romanul 
popular de largă circulaţie în Evul Mediu 
românesc, Alexandria, definesc credinţe 
mult mai vechi, cert precreştine. B.-i 
trăiesc la hotarul dintre lumea de aici şi 
lumea de dincolo, pe malurile Apei 
Sâmbetei, la vărsarea acesteia în Sorbul 
Pământului sau chiar sub pământ. Ei ar 
fi descendenţi direcţi ai lui Adam şi Eva, 
ar fi luat parte la facerea lumii şi ar 
sprijini Pământul. Ca înfăţişare, sunt 
oameni de statură mică, umblă goi şi au 
corpul acoperit cu păr. Bărbaţii se 
întâlnesc cu femeile o dată pe an, la 
Paştele B.-lor, pentru a face copii. Băieţii 
sunt crescuţi de mame până merg în 
picioare şi pot să se hrănească singuri, 
după care trăiesc în izolare şi asceză 
împreună cu bărbaţii. Sunt credincioşi, 
buni la suflet, blânzi şi înţelepţi, inca¬ 
pabili de a face rău, duc o viaţă austeră, 
cu posturi severe. Sunt însă oameni 
simpli, prostuţi, nu ştiu să calculeze 
sărbătorile, în special Paştele, pe care îl 
sărbătoresc cu o întârziere de opt sau 
mai multe zile, când văd că sosesc pe Apa 
Sâmbetei cojile de ou roşu aruncate 
special de gospodine pe apă în vinerea 
sau sâmbăta din Săptămâna Patimilor. 
Când văd cojile de ou în ţara lor înde¬ 
părtată, ei serbează acolo şi noi aici 
Paştele B.-lor sau Paştele Morţilor. în 
această zi credincioşii depun ofrande pe 
morminte, bocesc morţii, împart pomeni, 
fac libaţiuni, se întind mese festive în 
cimitir, lângă Biserică, sau în câmp, la 
iarbă verde (Moldova, Bucovina, 
Dobrogea, Maramureş, Bistriţa-Năsăud). 


Cartojan N., Cărţile populare în literatura 
românească, Editura Enciclopedică 
Română, Bucureşti, 1974; Evseev Ivan, 
Dicţionar de magie, demonologie şi 
mitologie românească, Editura Amarcord, 
Bucureşti, 1997; Marian Sim. Fl., 
Sărbătorile la români. Studiu etnografic. 
Cincizecimea, Institutul de Arte Grafice, 
Bucureşti, 1901; Oişteanu A., Motive şi 
semnificaţii mito-simbolice în cultura 
tradiţională românească, Editura Minerva, 
Bucureşti, 1989. 

Blândă 

Personificare a urticariei, boală care se 
manifestă prin apariţia pe piele a unor 
băşicuţe de culoare roşie, însoţite de 
mâncărimi. Descântecul cântat pentru 
vindecarea empirică a B.-ei cuprindea 
interesante elemente de psihoterapie: 
Pleacă Ion / Pe cale, / Pe cărare / Se în tâlni 
cu faptul, / Se întâlni cu Blânda. / — 
Blândă lipită, / Blândă sturâtă / Să piei, / 
Să răspiei, / De la Ion să piei / Să te înmoi, 
/ Să rămâie Ion / Curat, / Luminat, / Ca 
bobul de grâu curat !... 

Gorovei Artur, Folclor şi folcloristică, 
Editura Hyperion, Chişinău, 1990; Candrea 
I. A,, Folclor medical comparat, Casa 
Şcoalelor, Bucureşti, 1944. 

Bloj 

Zeu patern la vârsta senectuţii în cetele 
masculine de colindători (*Căluş, 
*Brezaie, *Cerb, *TUrcă), rol jucat de un 
bărbat mascat. B.-ul, personaj necuvân¬ 
tător al cetelor de feciori, fertilizează, 

uneori cu falusul de lemn legat la brâu, 
natura înconjurătoare. 

Ghinoiu I., Obiceiuri popuiare de peste an. 

Dicţionar, Editura Fundaţiei Culturale 

Române, Bucureşti, 1997. 

Boadnicu 

Trup neînsufleţit al zeului *Crăciun, 
substituit de un copac care moare 
violent, prin tăiere, şi renaşte, printr-un 
rit funerar de incinerare, la sărbătorile 
solstiţiului de iarnă, sinonim cu *Cloşcă, 
* Butuc de Crăciun. în Ajunul Crăciunului 
bărbatul tăia un copac din pădure şi îl 
aducea în casă. Seara, bărbatul cu B. în 
braţe, femeia cu o tipsie încărcată cu 
mâncăruri de post şi diferite fructe 
(stafide, portocale, pere etc.) şi copiii 
ieşeau cu toţii în curte, la strejeru (par în 
mijlocul ariei de care se lega caii la 
treieratul grâului). Acolo, după ce se 
punea pe tipsia aşezată pe strejeru o turtă 
în * Aluatul căreia se găsea o monedă de 
argint, bărbatul mulţumeşte B.-lui: 
Dumnezeule, Dumnezeule, vin să cinăm 
cu belşug, cu noroc, cu sănătate şi cu tot 
ce ai datî Revin în casă, ard puţin B. pe 
vatră, urmând ca zi de zi, până la 
Bobotează, să fie încinerat în întregime. 
Membrii familiei se aşezau la masă, 
mâncau câte un căţel de usturoi ca să fie 
sănătoşi de-a lungul anului şi tăiau turta 
sacră în mai multe bucăţi: una pentru B., 
una pentru vite şi câte una pentru fiecare 
persoană din casă. Se considera că cine 
găseşte moneda de argint va fi norocos 
în noul an. La masa din Ajunul Crăciu¬ 
nului se bea sau se gusta obligatoriu vin. 


Dimineaţa, când membrii familiei se 
întorceau de la Biserică, păşeau peste un 
fier pentru a fi sănătoşi peste an, intrau 
în casă cu câte un lemn (cracă, aşchie) 
în mână, îl puneau pe foc şi invocau 
divinitatea: Domnul să dea noroc! Se 
gustă ficaţi prăjiţi de pasăre, se culcă şi 
când se scoală, mănâncă din belşug şi 
merg în vizite pe la rude cu uratul: Pasăre, 
Pasăre! / Dumnezeu să vă dea noroc. 

Papahagi N. Pericle, Megleno-românii. 

Studiu etnograflco-filologic, fără alte date 

pe copertă. 

Bocet 

Modalitate arhaică de a reacţiona în faţa 
morţii. Ceremonialul de înmormântare 
oferă îndoliatului diferite posibilităţi de 
exprimare a durerii sufleteşti care, după 
vechime, se grupează în trei forme de 
manifestare: B.-tul arhaic , formă genuină 
a suferinţei însoţită de ţipete, strigăte, 
vaiete, suspine, gesturi disperate; B.-tul 
versificat, care conţine, printre altele, 
motive folclorice cizelate şi realizate 
artistic; B.-tul nemărturisit, durere tăcută, 
interioară, cu adâncă frământare sufle¬ 
tească. Manifestarea suferinţei sufleteşti 
provocată de moartea unei fiinţe dragi 
este numită diferit de cei care o trăiesc 
cu adevărat: cântec de mort (Transilva¬ 
nia), jelit (Moldova), B. (Muntenia). Ca 
formă specifică de limbaj, B.-ele pot fi 
exprimate în proză (Muntenia, sudul 
Moldovei) sau în versuri cântate (Tran¬ 
silvania, Banat, Moldova). B.-tul arhaic, 
care este specific regnului animal, se 
înrudeşte cu B.-tul versificat şi se deose- 

beşte profund de cântecele funerare din 
Cartea românească a morţilor. Bocirea 
defunctului este un atribut al femeilor, 
rude, vecine sau prietene cu acesta. în 
situaţii speciale bocesc, în taină, şi 
bărbaţii. Ordinea în care se boceşte este 
prestabilită de tradiţia locală: rudele 
apropiate, rudele îndepărtate, vecinele, 
prietenele şi orice femeie care are de 
transmis, prin mortul care pleacă, vreun 
mesaj propriilor morţi. B.-tul se poate 
desfăşura şi după alte criterii: vârsta 
bocitoarei (femeia în vârstă are prioritate 
faţă de cea tânără), gradul de rudenie cu 
mortul. Cu ani în urmă, bocetul versificat 
putea fi auzit şi la despărţirea oamenilor 
vii de alţi oameni vii: plecarea feciorilor 
în armată, căsătoria fetelor, mai ales când 
acestea se măritau în alt sat. O categorie 
aparte o alcătuiau B.-ele cu caracter 
moralizator şi distractiv spuse la şezători 
şi clăci: De ce mai murit mai de mult, / 
Să-ţi fac groapa mai afund, / Că aicea îi 
de tine, /Nu cu mâna-n cap la mine! Spre 
deosebire de B.-ele de cătănie, unde 
protagoniste erau mamele, nevestele, 
surorile şi drăguţele flăcăilor şi bărbaţilor 
plecaţi la armată sau la război, la nuntă 
boceau miresele, mamele şi surorile 
acestora. Structura muzicală a B.-ului 
este adaptată momentului tensionat al 
ceremoniei funerare: frază simplă, cu una 
sau două rânduri melodice, intonaţie 
lugubră, mai ales la sfârşitul ei. Credinţa 
generală al celor care îl practică este că, 
prin B,, ei îmbunează defunctul. 

Prin dramatismul degajat din text, 
melodie, gest şi plâns, bocetul uşurează 
sufleteşte persoana îndoliată, o scoate 


din izolare şi o solidarizează cu ceilalţi 
participanţi la înmormântare. 

Bîrlea Ov., Folclor românesc, voi. I, Editura 
Minerva, Bucureşti, 1976; Ciubotaru I. H., 
Marea trecere, Editura Grai şi Suflet - 
Cultura Naţională, Bucureşti, 1999; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Marian Sim. Fl., 
înmormântarea la români, Editura Lito- 
Tipografia Carol Gobl, Bucureşti, 1904. 

Bocet de Pomenire 

Dialog purtat în cimitir, lângă cruce, cu 
*Sufletele morţilor în zilele de come¬ 
morare a decesului (şase săptămâni, un 
an, 7 ani, sâmbetele moşilor sau cu 
prilejul morţii unei rude, vecin, consă¬ 
tean). B.de P. îmbracă forma unui dialog 
în care răspunsul mortului se lasă aştep¬ 
tat. B. de P. are, prin tehnica de realizare, 
prin timpul şi spaţiul ritual în care se 
desfăşoară, rol catartic, de liniştire a 
sufletului îndoliaţilor. Prin B. mortul este 
informat despre tot ce s-a petrecut aici 
după plecarea lui, despre împlinirile şi 
neîmplinirile membrilor familiei, despre 
ceea ce i-a trimis (pomeni de tot felul), i 
se solicită să-i povestească despre el şi 
lumea lui de acolo, i se cer sfaturi şi 
sprijin pentru depăşirea greutăţilor de 
aici. 

Bocet Versificat 

Manifestare a durerii provocate de 
moartea unei fiinţe dragi prin cuvinte şi 
melodii duioase, menită să-i dovedească 
celui plecat dragostea şi ataşamentul 

nemărginit, sinonim cu cântec de mort 
(Transilvania), jelit (Moldova), bocet 
(Muntenia). B.-ul V. face trecerea de la 
*B.-ul propriu-zis la * Cântecele funerare 
(*Bradul, *Zorile, *Cântecul de priveghi) 
a căror funcţie principală este iniţierea 
sufletului mortului înainte de plecare în 
* Lumea de dincolo. El este un monolog 
cu sufletul mortului, căruia bocitoarea i 
se adresează la persoana a Il-a sau a 
IlI-a, sau un dialog în care răspunsul se 
lasă aşteptat, în momente bine precizate: 
acasă, în zilele care preced înmor¬ 
mântarea (dimineaţa, la amiază, înainte 
de a se însera); pe ultimul drum, în ziua 
înmormântării; la cimitir; după înmor¬ 
mântare până la Slobozirea (dezlegarea) 
izvorului şi la alte date calendaristice 
legate de cultul morţilor (Sâmbetele 
morţilor, *Zilele moşilor). Bocirea 
mortului este un atribut al femeilor: rude 
apropiate, vecine sau prietene cu mortul, 
în situaţii speciale bocesc, în taină, şi 
bărbaţii. Ordinea în care se boceşte este 
prestabilită de tradiţia locală: rudele 
apropiate, rudele îndepărtate, vecinele, 
prietenele şi oricare femeie care doreşte 
să transmită, prin mortul care pleacă, 
vreun mesaj propriilor morţi. Pot fun¬ 
cţiona şi alte criterii de primire a 
mesajelor de către mort de la cei rămaşi 
aici: vârsta bocitoarei (femeia în vârstă 
are prioritate faţă de cea tânără), gradul 
de rudenie (de mamă, de tată, de fiică, 
fiu, de soţ, soţie, de frate, soră etc.). B.-ul V. 
poate apare şi în alte circumstanţe legate 
de despărţirea celor dragi: plecarea 
feciorilor în armată, căsătoria fetelor, mai 
ales când se măritau în alt sat, iar ca 


bocet parodie, la şezători şi clăci. Spre 
deosebire de bocetele de cătănie unde se 
evidenţiază mamele, nevestele, surorile 
şi drăguţele flăcăilor sau bărbaţilor 
plecaţi la armată sau la război, la nuntă 
bocesc miresele, mamele şi surorile 
acestora. Practicat în afara contextului 
funerar. B. V. are funcţii diferite: uşurare 
sufletească şi realizare a catharsisului 
(bocetele de cătănie şi de nuntă), 
moralizatoare (De ce n-ai murit mai de 
mult, / Să-ţi fac groapa mai afund, / Că 
aicea îi de tine, / Nu cu mâna-n cap la 
mine, /Că aicea-ilocul tău, /Nu cu mâna- 
n capul meu!) şi, uneori, de divertisment 
(Ioane, Ioane, /Fie-ţi ţărâna ca lâna, / C- 
ai avut ...ca mâna! Structura muzicală 
este adaptată momentului: frază simplă, 
cu una sau două rânduri melodice, cu 
intonaţie lugrubă, mai ales la sfârşitul ei. 
Deşi improvizaţia individuală îşi are rolul 
său, B.-ul V. păstrează de la zonă la zonă, 
şi uneori, de la sat la sat, motive 
folclorice caracterizate prin oarecare 
stabilitate. Motivele folclorice redau, prin 
textul cântat: gradul de rudenie şi 
amiciţia care leagă bocitoarea de defunct 
(Draga mea, măicuţa mea ,...; Vere, vere, 
dragul meu ...); salutul (- Bună ziua, 
Ionică, /Da de ce nu zici nimica?/De ce, 
pui, nu mulţumeşti ... Botoşana, jud. 
Suceava); informaţia că-i soseşte carte 
domnească (- Scoală, mamă, de pe masă, 
/ Că-ţi vine carte domnească, / De aici să 
te pornească, / Cu caru cu patru boi... 
Frumosu, jud. Suceava); i se cere iertare 
(...Şi fă bine şi mă iartă, / Poate ţi-am 
greşit vreodată ... Botoşana, jud. 
Suceava); îşi manifestă revolta faţă de 

moarte (. Ardite-ar focu de moarte, / Tu 
deiocnufaci dreptate. / Un'te cheamă, nu 
te duci, / Un’te-a lungă, acolo fugi! 
Hârtoape, jud. Iaşi), faţă de pământul, 
groapa şi cimitirul unde pleacă, faţă de 
cucul care i-a prevestit moartea (Ş-a 
cântat cucu-ntr-un prun, / Ca să mă 
gătesc de drum... Vama, jud. Suceava), 
de cel care l-a sfătuit să plece (Da cine 
te-a sfătuit, / De-aist drum l-ai pornit? / 
C-aist drum cine îlface, / înapoi nu-1 mai 
întoarce... Heci, jud. Iaşi); lauda (...C-ai 
fost gospodină aleasă / Şi-n grădină şi în 
casă ...Bilca, jud. Suceava); durerea cu 
care participă la înmormântare animalele 
(- Ieşi afară până-n prag, / De vezi vitele 
cum rag, I Ele nu rag că n-au fân, / Ele 
rag că n-au stăpân ... Heci, jud. Iaşi), 
regretul locuinţei (Cântaţi-vă, voi, pereţi, 
/ Că de maica rămâneţi, / Cântă-te casă 
şi masă, / Că măicuţa mea vă lasă ... 
Eşanca, jud. Botoşani), ogrăzii, grădinii 
(Plângi şi tu ogradă largă, / Mămuca nu 
te mai calcă, / Plângi şi tu grădină mân¬ 
dră, /Mămuca nu te mai udă... Boteşti, 
jud. Suceava); este invitat la masă, să 
deschidă ochii, să-şi ia ziua bună, să mai 
vină pe acasă, să scrie carte de pe 
* Lumea de Dincolo; i se aminteşte truda 
zadarnică din lumea de aici (Pentru atâta 
ai lucrat? / Pentru trei scânduri de brad! 
/Pentru atâta ai muncit?/Pe doi metri de 
pământ! ... Ciprian Porumbescu, jud. 
Suceava). Dar, asemănător mesajului 
transmis de * Cântecul funerar propriu- 
zis, drumul este fără întoarcere şi, ca 
urmare, îndemnat la resemnare, sigură 
fiind întâlnirea la Judecata de apoi 
(- Meri, Ioane, meri cu bine, / C-om veni 


şi noi ca mâine / Şi ne-om întâlni toţi 
odată, /La scaunul de judecată... Sabasa, 
jud. Neamţ); îi este descrisă moartea 
înşelătoare şi nemiloasă, care vine călare 
(Bată-te-ar pustia moarte, / Unde mergi, 
nu faci dreptate, / Te-ai suit pe cal călare, 
/ Ş-ai venit în fuga mare / Ş-ai legat calul 
de gard ... Horodniceni, jud. Suceava); 
descrierea drumului spre Lumea de 
dincolo (Mamă dragă, un'te duci / Şi pe 
ce drum o apuci? / Să n-apuci pe cel cu 
spini, / C-acolo dai de străini, / Să mergi 
pe cel cu floricele, / Ca să dai de nemurele 
... Moţca, jud. Iaşi). 

Ciubotaru I. H., Marea trecere , Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie muzi¬ 
cală, Editura Muzicală, Bucureşti, 1988. 

Bocetul Andreiului 

Secvenţă a scenariului ritual de înnoire 
a anului la moartea şi renaşterea lui 
*Sântandrei, zeu adorat de strămoşii 
autohtoni ai românilor, geto-dacii, care 
a preluat numele Sf. Apostol Andrei. 
Păpuşa, confecţionată din cârpe şi 
aşezată pe laviţă, substitut al anului mort, 
era bocită de fete în noaptea de 29/30 
noiembrie, *Anul Nou Dacic (Valea 
Nistrului). 

Pamfile T, Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; 

Ştefănucă PV, Cercetări folclorice pe Valea 
Nistrului de Jos , în AAF, iy 1937. 

Boii Sângiorzului 

Scenariul morţii şi renaşterii anuale a 
zeului vegetaţiei, substituit de primul 
gospodar care a ieşit primăvara la arat, 
sinonim cu *Tânjaua. Obiceiul poartă 
numele animalelor de tracţiune, boii, 
substituite de feciorii care duc pe umeri 
jugurile împodobite cu verdeaţă, legate 
de teleguţa în care stă zeul vegetaţional, 
rol jucat de cel mai harnic bărbat din sat 
(Maramureş). 

Bănăţeanu I, Tânjaua, în Marm., I, Baia 
Mare, 1969. 

Bonză 

Reprezentare mitică înfiorătoare care 
sperie oamenii în păduri, sinonimă cu 
* Borza, *Gândacul morţii. Spre deosebire 
de Borză, B. este un bărbat:... Cu ochii 
zgâiţi, / Cu dinţii rânjiţi, / Cu barba până-n 
genunchi, / Cu păru până-n pământ care 
sperie oamenii şi copiii sau le scurtează 
viaţa: Zilele să le scurte, / Viaţa să le 
ciunte (Transilvania). 

Marian Sim. FI., Mitologie românească, 
Ediţie îngrijită, cuvânt înainte şi note de 
Antoaneta Olteanu, Editura Paideia, 
Bucureşti, 2000. 

Bordei 

Adăpost amenajat după modelul grotei 
preistorice în pântecele Pământului. 
Oamenii în B. şi morţii în * Mormânt 
trăiesc în unul şi acelaşi mediu prietenos 


oferit de Terra Mater. Numele B,, cuvânt 
din substratul lingvistic autohton a fost 
preluat, sub diferite forme, şi de po¬ 
poarele învecinate (bulgari, sârbi, unguri, 
ruteni). Locuinţa subterană, provenită 
dintr-o groapă săpată la o adâncime care 
variază de la câţiva zeci de centimetrii 
până la trei metri şi acoperită cu 
pământul dislocat, cu paie sau trestie, 
este o soluţie constructivă atestată pe 
multe meridiane ale lumii (China, India, 
Caucaz, Africa, Brazilia etc.). Pretutindeni 
unde solul friabil a permis omului săpatul 
culcuşului prin dislocarea pământului a 
apărut şi locuinţa B. Spre deosebire de 
celelalte adăposturi preistorice (grota, 
peştera, coliba etc.) care sunt, în limba 
română, de genul feminin, B.-ul face 
excepţie, este de genul neutru. Cunoscut 
în Antichitate de greci şi romani şi locuit 
în vremurile istorice de celţi şi slavi, B.-ul 
a supravieţuit în spaţiul carpato- 
dunărean până la mijlocul secolului al 
XX-lea. Două frumoase exemplare pot fi 
vizitate astăzi la Muzeul Satului din 
Bucureşti. Aria lui de răspândire ocoleşte 
muntele datorită imposibilităţii de a săpa 
groapa în stană de piatră. B.-ul este 
perfect adaptat condiţiilor climaterice: 
răcoros pe timpul verilor caniculare, 
călduros în iernile geroase, ferit de 
viscolele şi vârtejurile care spulberă 
spaţiile extracarpatice larg deschise. Dar, 
nu numai casa a fost îngropată precum 
mormântul în pământ, ci şi anexele 
gospodăreşti: grajdul animalelor, format 
dintr-o singură încăpere, numit dam, 
pivniţa pentru păstrarea vinului la 

plantaţiile de vii, numite B .-pivniţă, 
construcţiile de interes public cum ar fi 
bisericile-B. şi B.-le cârciumă, construc¬ 
ţiile cu importanţă strategică. Urmele 
unui B. cârciumă, de dimensiuni impre¬ 
sionante au fost descoperite în anul 1964 
pe valea Călmăţuiului de Teleorman, la 
vest de vatra vechiului sat Balta-Lungă. 
Sunt atestate în Podişul Getic şi Câmpia 
Romanaţilor numeroase biserici B., cu 
detalii interesante de construcţie. Din 
planul monocelular, cu o singură încă¬ 
pere, s-a dezvoltat B.-ul cu mai multe 
camere. Intrarea se face printr-un mic 
adăpost numit gârlici, format din trepte 
flancate de două paturi săpate în 
pământul cruţat, numite brăgaie. Gârli- 
ciul, care uneşte, precum gâtul omului, 
interiorul de exterior, a generat prispa şi 
pridvorul casei româneşti. Acoperişul, 
chiar dacă este construit din lemne peste 
care se aşează pământ, nu se sprijină 
niciodată pe nivelul de călcare al solului. 
Pereţii, lipiţi cu pământ, sunt construiţi 
din bârne iar pe uşa şi grinzile gârliciului 
abundă motive ornamentale solare, 
cabaline etc. B.-ul este o comoară docu¬ 
mentară pentru arheologi şi etnologi, dar 
şi pentru lingvişti întrucât acesta a 
conservat multe cuvinte autohtone, cert 
preromane: bordei, gârlici, brăgaie, 
bârnă, vatră. 

Niţu N., Originea şi repartiţia geografică a 
bordeiului, „Arh. Olt.", Serie Nouă 1993, 
nr. 7; Russu 1.1., Etnogeneza românilor. 
Fondul autohton traco-dacic şi compo¬ 
nenta la tino-romanică, Editura Ştiinţifică 
şi Enciclopedică, Bucureşti, 1981. 


Boriţă 

Mască taurină în *Cetele colindătorilor 
de * Crăciun, substitut al zeiţei adorate 
care moare şi renaşte împreună cu timpul 
calendaristic la solstiţiul de iarnă, 
sinonimă cu *Boura, *Turca (sudul 
Transilvaniei). 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Gherman Tr., 
Tovărăşiile de Crăciun ale feciorilor români 
din Ardeal, în AF, voi. V 1939. 

Borză 

Reprezentare mitică înfricoşătoare care 
sperie copii în somn, sinonimă cu 
*Bonză, * Gândacul morţii. Apare în visul 
copiilor sub formă de femeie urâtă, 
mânioasă, cu dinţii rânjiţi, cu gura 
căscată, cu buzele negre (local, este 
numită şi Buză-neagră), cu picioarele 
butucănoase. B. este folosită ca ame¬ 
ninţare şi sperietoare a copiilor neascul¬ 
tători: - Fugi de acolo că te mâncă Borza!; 
- Culcă-te că vine Borza şi te mâncă! 
Copilul speriat în vis de B. se descânta: 
...- Alelei, Borză îmborzată, / Borză 
înfocată, / Borză uricioasă, / Borză 
fioroasă! / La N. nu te duce, / Vacu nu-i 
scurta, / Zilele nu-i ciuntă, / Ci mi te 
grăbeşte, / Şi mi te porneşte, / La Marea 
cea mare, /Este-un peşte mare; / Aceluia 
veacu scurtă-i / Zilele ciuntă-i! / N. să 
rămâie curată / Luminată, / La maica ce-a 
dat-o ... (Bucovina). 

Marian Sim. FI., Mitologie românească, 
Ediţie îngrijită, cuvânt înainte şi note de 

Antoaneta Olteanu, Editura Paideia, 
Bucureşti, 2000. 

Bosorcoi 

Nume oşan al * Strigoiului viu care fură 
mana holdelor şi vitelor cu lapte pe timp 
de noapte. 

Bou 

Animal funest care îşi anunţă stăpânul, 
prin refuzul de a trage la jug, că îi va veni 
* Moartea. Acelaşi mesaj îi este transmis 
şi de vitele care îi apar în vise, în special 
B.-ul negru şi *Vaca Neagră duse de funie 
sau lăsate libere în cireadă. B.-ii înjugaţi 
la carul funerar sunt animalele obişnuite 
care transportă trupul mortului de acasă 
la cimitir, aşa cum *Calul şi *Cerbul îi duc 
în spate sufletul în * Lumea de dincolo. 
B.-ul este adesea invocat în cântecele şi 
bocetele funerare: - Ai, boiţi, boiţi, / Pe 
cine căraţi / Pe cine plimbaţi, / Pe cine 
duceţi ...(Al boilor, Izverna, jud. 
Mehedinţi). 

Ciubotarii I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Marian Sim. Fl., 
înmormântarea la români, Editura Lito- 
Tipografia Carol Gobl, Bucureşti, 1904. 

Bou Ferecat 

Alai nupţial al zeului vegetaţiei substituit 
de boul împodobit cu cingători, curele, 
zale, clopote, flori în ziua de *Sânziene 
şi însoţit de anturajul său divin în ziua 


de 24 iunie, sinonim cu *Bou înstruţat, 
* Draci şi Bou înstruţat (Ţara Bârsei). 

Muşlea I., Cercetări etnografice şi de 

folclor, Editura Minerva, Bucureşti, 1972. 

Bou înstruţat 

Nuntă divină a zeului vegetaţiei substituit 
de taurul împodobit, desfăşurată în 
perioada solstiţiului de vară (* Sânziene 
sau * Rusalii), sinonim cu *B. Ferecat, B. 
împănat, * Draci şi B. înstruţat. Taurul, 
simbol al vitalităţii şi virilităţii nestăvilite, 
a fost înlocuit de B. (taur castrat), animal 
docil care se lasă gătit precum mirele la 
nuntă şi plimbat în fruntea alaiului 
nupţial pe uliţele satului. Cu două 
săptămâni înainte de nuntă, ceata de 
feciori alegea mirele: un bou, uneori o 
pereche de boi. El trebuia să fie alb sau 
bălţat, cu coarne mari şi cu deschidere 
largă între ele, cu mers frumos şi capul 
ridicat. Din momentul alegerii, B.-ul are 
un tratament privilegiat: este bine spălat, 
hrănit, ţesălat şi, fireşte, mai puţin muncit 
de gospodar. în noaptea care precede 
nunta, feciorii priveghează în jurul focului 
aprins într-o poiană din pădure, păzesc 
cu atenţie B.-ul lăsat să pască în voie, 
inclusiv prin semănături, jupoaie coaja 
cireşilor sălbatici din care îşi confecţio¬ 
nează curelele, carâmburile şi coifurile 
cu care se vor masca a doua zi, împletesc 
din flori de câmp cununa B.-lui, simbol 
al cununiei. Dimineaţa gătesc mirele cu 
un covor sau cu feţe de masă cusute de 
fetele din sat, cu brâie, panglici şi 
podoabe, îi agaţă clopoţei în coarne şi îi 
pun cununa de flori pe după gât. în satele 


45 



BOURÂ 


unde apar mascaţi, aceştia îşi pun 
coifurile pe cap, îşi înfăşoară pulpele 
picioarelor cu carâmbi, se încing cu 
curele din scoarţă de cireş, se ung cu 
grăsime pe faţă şi îşi dau cu cenuşă, îşi 
caută câte o nuia lungă şi cu câteva 
frunze în vârf, astfel să şuiere sau să imite 
răgetul taurului când o rotesc în aer, pe 
deasupra capului. Local mai pot apare 
un fecior îmbrăcat cu haine femeieşti, 
numit Curva, un băiat de 10-12 ani 
îmbrăcat în frunze şi crenguţe de stejar 
şi fag, numit Pădure. Alaiul nupţial intră 
în sat după încheierea slujbei la Biserică, 
în satele unde apar mascaţi, alaiul are 
următoarea ordine: Pădurea merge 
înainte, urmează Dracii (feciorii mascaţi) 
care înconjoară Curva, taraful lăutarilor 
şi, în fine, mirele, B.Î., încadrat de feciori 
uneori înarmaţi cu puşti din lemn, sau 
de perechi formate din fete şi feciori. Doi 
feciori ţin în mână câte un corn al boului 
şi îi scutură clopoţeii la porţile gospo¬ 
darilor. Alaiul traversează satul în ritmul 
muzicii şi în sunetele ciudate scoase din 
învârtirea nuielelor cu frunze în vârf. Pe 
melodiile sprintene de joc ale lăutarilor, 
Dracii ţopăie, sar, se apropie cu gesturi 
groteşti de oameni, se strâmbă la ei, îi 
ameninţă. Curva îşi joacă rolul fără 
reţinere, se îmbrăţişează şi se sărută cu 
Dracii, se culcă cu ei imitând actul sexual 
şi orgiile din cortegiile dionisiace. După 
ce colindă întregul sat, nuntaşii revin la 
gospodăria mirelui. Alaiul intră pe poarta 
larg deschisă de gazdă, B.I. înconjoară 
de trei ori masa din mijlocul curţii pe care 
se găseşte un blid cu grâu şi o sticlă de 
băutură, imitând Dansul Isaiei din 


ritualul creştin şi jocul ritual De trei ori 
pe după masă. în final, B.-ului i se scot 
ţesăturile şi podoabele de pe el şi este 
dus să se odihnească. Cununa purtată pe 
după gât sau în coarne este agăţată pe 
peretele grajdului sau al şurii. Feciorii 
mascaţi merg la râu unde îşi dezbracă 
hainele de Draci şi se scaldă în apa 
sfinţită cu o zi înainte de preot. După 
scalda Dracilor se grăbesc să intre în râu 
şi alţi membrii ai obştii cu convingerea 
că vor deveni sănătoşi, voinici şi norocoşi 
dacă vor atinge apa în care s-au spălat 
feciorii din alaiul divin al B. I. Urmează 
ospăţul cu mâncare, băutură, joc şi voie 
bună. Ceremonialul a fost atestat, în 
diferite variante locale şi stadii de 
involuţie, în Ţara Oltului, Ţara Bârsei, 
Ţara Haţegului, Valea Ţibleşului, Podişul 
Târnavelor, Câmpia Transilvaniei, zonele 
Sibiu, Alba Iulia şi altele. 

Densusianu Ov., Graiul din Ţara Haţegului, 
Socec, Bucureşti, 1915; Gherman Tr., 
Sărbătoarea boului sau Boul ferecat, în 
Mar., 1969; Muşlea I., Cercetări etnografice 
şi de folclor, Editura Minerva, Bucureşti, 
1972. 

Boură 

Ceremonial nupţial de trei zile, Ajunul 
Bobotezei, Bobotează şi Sântion, al zeiţei 
taurine, sinonimă cu *Turca şi *Boriţa. 
Cei 10-15 feciori îmbrăcaţi sărbătoreşte 
poartă o faţă de pernă prinsă pe piept 
sau pe spate, pe care este cusut un cap 
de cal sau de cocoş. Feciorul care se 
travesteşte în mireasă se numeşte B., iar 
cel care se travesteşte în ginere Gogoriţă. 

Vătaful este conducătorul cetei iar 
stegarii păzesc şi poartă steagul de 
nuntă. Steagul, lucrat cu măiestrie la o 
gazdă de fete nemăritate în zilele care 
preced nunta divină, se compune din zeci 
de batiste înflorate, strânse de flăcăi din 
tot satul, din trei fote colorate. Măştile 
mirilor, B. şi Gogoriţa, sunt confecţionate 
la o altă gazdă. Masca B.-ei se compunea 
dintr-o ţeastă de bou, sprijinită într-un 
par, cu maxilarul inferior improvizat 
dintr-o scândură acţionată cu o sfoară 
pentru a clămpăni în anumite momente 
ale ceremonialului. Parul se îmbrăca 
într-o pătură împodobită în aşa fel încât 
forma o haină-mască sub care intra un 
flăcău îmbrăcat mireasă. între coarnele 
B.-ei se prindea un vârf de brad iar de 
coarne i se legau nouă cordele colorate. 
Masca Gogoriţei avea nas mare şi dinţi 
ascuţiţi din lemn, precum colţii de lup, şi 
se confecţiona dintr-o piele de capră cu 
părul în afară. Ciudata mască făcea corp 
comun cu o căciulă miţoasă care avea 
scoase, în părţi, două coarne de taur, iar 
în vârf o coadă de vulpe. în ziua de 
5 ianuarie, Ajunul Bobotezei, mirii, B. şi 
Gogoriţa, mergeau însoţiţi de alai la casa 
gazdei unde s-a lucrat steagul de nuntă. 
Jucau până la miezul nopţii după care 
porneau, însoţiţi de fluieraşi şi cimpoieri, 
pe valea râului şi, de acolo, la o măgură, 
de obicei un tumul funerar din moşia 
satului. Steagul înfipt în pământ sau în 
nămetele de zăpadă era lăsat în grija 
stegarilor iar membrii cetei petreceau ca 
la o nuntă adevărată. La ivirea zorilor 
nunta se muta mai aproape de sat pentru 
a da putinţa tuturor consătenilor să asiste 


la momentul culminant al ceremoniei, 
actul nupţial al divinităţii. Dansul nupţial 
al împerecherii era deschis de B. după 
care Gogoriţa o alerga sau o gonea (în 
graiul local a goni înseamnă împerechere 
a vacilor), în râsetele şi buna dispoziţie 
a asistenţei. Când, după mari eforturi 
Gogoriţa reuşea să-şi prindă B., o ducea 
lângă steag unde o belea, adică îi trăgea 
masca de bovină de pe corp pentru a 
rămâne în costumul de mireasă, şi, în 
final, se imita actul sexual. Alaiul revenea, 
în ziua de Bobotează, în sat, la casa de 
unde au plecat la miezul nopţii. în ziua 
următoare, la Sf. Ion, B.şi alaiul său divin 
colinda din casă în casă cu care prilej 
vătaful iordănea (stropea cu apă sfinţită) 
membrii familiilor colindate, de la mic la 
mare. Numai după acest ultim act 
ceremonial B. şi Gogoriţa aveau voie să 
vorbească (Obiceiul a fost atestat, până 
la începutul secolului al XX-lea în satele 
din sudul judeţului Argeş). 

Nania I., Vânatul pe teritoriul României, 

Editura SporMUrism, Bucureşti, 1991. 

Boz 

Divinitate a vegetaţiei cu chip de plantă 
(Sambucus ebulus L.) din familia 
Caprifoliaceae, invocată să dezlege ploile 
în ceremonialul * Paparudei, să vindece 
muşcătura de şarpe şi să alunge fulgerele 
pe timp de furtună. Tulpinile verzi sunt 
odăjdii divine îmbrăcate de persoana care 
joacă rolul zeiţei pluviometrice, Paparuda, 
ramurile uscate adunate de copii, femei 
curate sau iertate devin ruguri funerare 
aprinse în curţi sau pe mormintele din 

cimitir în zilele de *Măcinici, *Lăsatul 
Secului şi Joimari. Sub influenţa 
creştinismului B.-ul a devenit o plantă 
malefică, numită şi poama dracului. La 
rădăcina lui, în pământ, s-ar ascunde 
dracul, iar în aer, printre tulpini, dră- 
coaica. în unele credinţe populare B.-ul, 
divinitate feminină, este măritată cu 
*Socul, divinitate masculină. De aceea, 
cel care tăia şi arunca tulpini de B. în 
locurile unde creştea socul primea de la 
acesta ca recunoştinţă, sfaturi bune. 
Fructele, recoltate toamna târziu, erau 
folosite pentru colorarea textilelor şi a 
vinurilor din struguri, florile, frunzele şi 
tulpinile culese la Ziua Crucii (14 septem¬ 
brie) pentru vindecarea rănilor vitelor, în 
special cele provocate de muşcătura de 
şarpe. Când era recoltat, B. era invocat 
şi respectat ca o divinitate: Bună dimi¬ 
neaţa, B.-le! Eu te cinstesc cu pâine şi 
sare şi cu nouă mătănii, iar tu să mă 
cinsteşti cu sănătatea vitei mele, să nu-i 
stea viermii în rană cât nu stau popii, 
primarii şi dregătorii în Rai . 

Coşbuc George, Elementele literaturii 
poporale, Editura Dacia, Cluj-Napoca, 
1986; Evseev Ivan, Dicţionar de magie, 
demonologie şi mitologie românească, 
Editura Amarcord, Timişoara, 1997; Niţu 
Georgeta, Plante din flora spontană cu 
utilizări în gospbdăria ţărănească din 
Oltenia. Dicţionar, Editura Helios, Craiova, 
1999. 

Brad 

Arbore sacru al românilor care exprimă, 
prin cetina mereu verde, visul omului în 


nemurire. B.-ul are, prin rădăcinile înfipte 
în pântecele pământului şi cu ramurile 
avântate în înaltul cerului, atribuţii ale 
cosmicităţii. El oferă cuib vieţuitoarelor 
sacre pomenite în * Panteonul românesc 
(* Şarpelui şi * Vidrei la rădăcină, *Pasărei 
suflet în vârf), lemn de construcţie pentru 
adăpostul de aici (casa) şi pentru 
adăpostul de dincolo (sicriul). Dar, în 
unele cântece funerare din *Cartea 
românească a morţilor B.-ul refuză să 
treacă sufletul defunctului în * Lumea de 
dincolo: ...Iar la groapa mărilor, / Unde-i 
bradul Zânelor, / 7 Yecătoarea apelor, / 
Sufletul stătea / Şi mi se ruga: / - Brade, 
brade, /Să-mi fii frate, /întinde, întinde, / 
Eu să le pot prinde / Vârfurile tale, / Să trec 
peste ele / Marea în ceia parte / Ce lumea 
desparte /... / -Eu nu-ţi pot întinde / Ca 
să le poţi prinde / TTupinile mele să treci 
peste ele, / Că-n mine împuiatu, / Vidra 
lătrătoare, / Oamenii pânditoare, /Nici nu 
oi gândi, / Puii te-or simţi, / Ei mi te-or 
lătra / De te-ai spăimânta / Şi-n mare-i 
cădea/Şi te-ai îneca. 

Marian Sim. Fl., înmormântarea la români, 

Lito-Tipografia Carol Gobl, Bucureşti, 1898. 

Brad la înmormântare 

Substitut al soţului sau soţiei postume la 
moartea tânărului necăsătorit, sinonim 
cu *Suliţa şi *Steagul. B.-ul împreună cu 
*Sâlpul (Crucea) de la căpătâiul mortului 
alcătuiesc o pereche simbolică în lumea 
de dincolo. în zonele de câmpie locul 
B.-ului este luat de un pom fructifer, de 
obicei un măr sau un prun. Funcţia de 
mire sau mireasă postumă a B.-ului este 

evidenţiată atât de informaţiile etno¬ 
grafice, cât şi de textele funerare cântate 
în anumite momente ceremoniale: 
înainte de a fi tăiat din pădure de feciori, 
la coborârea lui în sat, în timpul împo¬ 
dobirii de către fete, în drum spre cimitir, 
în timpul plantării la căpătâiul mortului. 
După informaţiile etnografice mai vechi, 
B.-ul de î. era tăiat din pădure şi adus în 
sat de şapte feciori care plecau dis-de- 
dimineaţă cântând melodii de jale. în 
satul Runcu (jud. Gorj) flăcăii mergeau 
pe muteşte, legaţi la cap cu câte o 
năframă. Ajunşi în pădure, aceştia 
alegeau un B. tânăr, îngenuncheau în faţa 
lui, îl tăiau din tot atâtea lovituri de topor 
câţi feciori făceau parte din ceată şi îl 
aduceau în sat, pe umeri, cu vârful 
înainte. împodobirea lui ca un steag de 
nuntă, cu inelul mortului şi batista 
înflorată (chischineul), cu flori, panglici 
şi clopoţei etc., nu lasă vreun dubiu 
asupra funcţionalităţii rituale şi cere¬ 
moniale: soţ sau soţie postumă a 
mortului. Perechii postume, mortului şi 
B.-lui, le sunt adresate emoţionante 
cântece rituale. Obiceiul de a pune B. la 
înmormântarea unei fete sau fecior 
necăsătorit, uneori şi la moartea altor 
oameni, a fost atestat pe întreg spaţiul 
locuit de români. 

Bîrlea Ov., Folclorul românesc, voi. I, 
Momente şi sinteze, Editura Minerva, 
Bucureşti, 1986; Butură Vaier, Enciclopedie 
de etnobotanică românească, Editura 
Ştiinţifică şi Enciclopedică, Bucureşti, 
1979; Evseev Ivan, Dicţionar de magie, 
demonologie şi mitologie românească, 
Editura Amarcord, Timişoara, 1997; Fira 


Gh., Nunta în judeţul Vâlcea, în colecţia 
„Din viaţa poporului român", XXXVII, 
Cultura Naţională, Bucureşti, 1928; Niţu 
Georgeta, Plante din flora spontană cu 
utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Brad la Naştere 

Alter ego al omului reprezentat de un 
brad în ceremoniile din ciclul familial 
implorat de părinţii noului născut să-i 
adopte fiul şi să-i asigure protecţie 
magică. închinatul copilului la B. devenea 
o necesitate dacă existau anumite indicii 
că pruncul ar fi fost ursit nefavorabil de 
*Ursitoare: Brade, mării Brad, / Nu te 
mânia, / Nu te înfiora / Rogu-mă Brad ţie 
/ Să-i primeşti pe Ion l Făt să-ţi fie / Făt 
iubit / Rupt din tine / Şi cât trăieşti / Să-l 
ocroteşti. 

Vulcănescu R., Mitologie românească, 
Editura Academiei, Bucureşti, 1985. 

Brad la Nuntă 

Simbol al virilităţii în ceremonialul 
nupţial, sinonim cu * Steag de nuntă şi 
*Băţ înflorat. în vorbirea curentă feciorul 
de însurat este voinic ca bradul sau înalt 
ca bradul. Prin forma coroanei, cetinii şi 
fructului (conurile), B.-ul este un simbol 
falie, iar prin modul cum este împodobit 
acesta la nuntă, un substitut ritual al 
mirelui. în mod obişnuit, vârful B.-ului 
de N. trece (străpunge) un măr sau o 
gutuie iar cotorul acestuia o pâine sau 
un colac cu gaură. în Vâlcea ramurile 
îndoite în sus şi legate la vârf de tulpină 

formează trei ovoide, străpunse de axul 
tulpinii, simboluri ale sexualităţii. 
Ceremonialul tăierii şi aducerii B.-ul de 
N. din pădure poate fi reconstituit, 
parţial, de unele cântece nupţiale: Hai, 
Bradule, hai , / Hai, c-am să te tai, / C-o 

bardă tăioasă, /.. /Hai, Bradule, hai, / 

Nunta să-mi cinsteşti / Şi s-o-nveseleşti. 
B.-ul de N., gătit şi împodobit ca mirele, 
este respectat şi venerat de nuntaşi, păzit 
şi jucat în fruntea horelor şi alaiurilor 
nupţiale de cel mai falnic flăcău. El are 
oraţii speciale, numite Vorbele Bradului, 
Cântecul Bradului, un dans ritual, numit 
Hora Bradului . Prin înfăţişare şi, mai ales, 
prin modul cum este jucat B.-ul de N. 
exprimă bărbăţia, hotărârea şi virilitatea 
viitorului soţ. Ca repartiţie geografică, 
obiceiul formează un areal compact în 
sudul României (Oltenia, Muntenia, 
Dobrogea, sudul Moldovei). în Transil¬ 
vania şi Banat B.-ul de N. a fost înlocuit 
cu * Steagul de nuntă iar în Bucovina şi 
Moldova de nord cu Băţul înflorat. 

Fira Gh., Nunta în judeţul Vâlcea, în 
colecţia „Din viaţa poporului român", 
XXXVII, Cultura Naţională, Bucureşti, 1928; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Şeuleanu I., 
Poezia populară de nuntă, Editura Minerva, 
Bucureşti, 1985. 

Bradoş 

Figurină antropomorfă modelată din 
aluat, unsă cu miere şi miez pisat de 
nucă, dată de pomană şi mâncată 
sacramental în ziua de *Măcinici, la 


pomeni şi praznice, sinonimă cu * Sfinţi, 
Brânduşi, Brăduleţi. B.-ii au chip de om 
cu aripi (Dolj), de copil cu cap, gât, ochi, 
de om cu picioare şi mâini, în formă de 
cifra opt (8). înainte să fie băgat în cuptor 
sau sub *Ţest să se coacă, B.-ul este 
ornat cu ţeava de *Soc. Ei se împart 
pentru sufletele morţilor, moşilor şi 
strămoşilor, pentru noroc la stupii de 
albine, fără să fie însă sfinţiţi la Biserică, 
(Oltenia, Muntenia Centrală, Dobrogea). 

Fochi A., Datini şi eresuri populare de ia 
sfârşitul secolului al XlX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976; 
Mangiuca Sim., Calendarul iulian, 
gregorian şi poporul român pe anul 1883, 
Tipografia Alexi, Braşov, 1882. 

Brazdă înierbată 

Personificare a unei bucăţi de pământ 
înierbată de formă pătrată sau 
dreptunghiulară, decupată dintr-un loc 
curat şi pusă pe prag, la intrarea în casă, 
pe masă sau pe fereastră, pe stâlpul porţii 
sau pe streaşină construcţiilor în ajunul 
sau în ziua de *Sângiorz sau la altă 
sărbătoare a primăverii pentru paza 
manei câmpului şi vitelor cu lapte, pentru 
sănătatea şi belşugul oamenilor. Local, 
B.Î. se pune şi la unele sărbători cu dată 
mobilă ale ciclului pascal: Paşte, * Ispas, 
Duminica Mare, * Rusalii. După trecerea 
sărbătorii B. î. este reaşezată în locul de 
unde a fost luată, se păstrează în casă ca 
leac pentru lecuirea bolilor, se pune în 
cuibul cloştilor pentru a scoate cât mai 
mulţi pui, se aruncă peste holdele 

semănate etc. (Bucovina, Moldova, 
Muntenia, Dobrogea, Oltenia). 

Fochi A., Datini şi eresuri populare ia 
sfârşitul secolului alXfX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Marian Sim. Fl., 
Sărbătorile la români. Studiu etnografic. 
Păresimile , Institutul de Arte Grafice, 
Bucureşti, 1899. 

Brăduleţi 

Colăcei din aluat, înmuiaţi în vin şi 
mâncaţi de copiii care se legau veri şi 
văruţe la *Sântoaderul cel Mare (sudul 
Transilvaniei). 

Moise Ilie, Contribuţii la cunoaşterea 
obiceiului ia prinsul verilor şi văruţelor, în 
„Studii şi Comunicări", Sibiu, 1981. 

Brâncă 

Personificare a infecţiei pielii (erizipelul) 
produsă de microbi (streptococi), 
localizată mai ales la mâini şi picioare. 
Local, prima *Brânduşă care răsare 
primăvara era mâncată ritual cu credinţa 
că cel care mănâncă brânduşă, va fi ferit 
de brâncă. într-un descântec din zona 
Covurlui B, este numită şi Mama Câinilor: 
Brânca; Bâncilor, I Mama Câinilor / Şi-a 
păgânilor / Fugi din faţa omului, / Din 
obrazul voinicului, / Că te-mpung, / Că te- 
nţep, / Că te ard / ... / Du-te în cozile 
mărilor, /în capetele balenelor, /în capul 
urşilor J Şi-al lupilor/ Că acolo e locul tău, 
/ Săca-te-ar Dumnezeu!... 

Năstoiu I., Mic dicţionar Medical. Primul 
ajutor, Editura Gramar, Bucureşti, 1995; 


Pamfile TUdor, Boli şi leacuri la oameni, 
vite şi păsări, colecţia Mithos, Editura 
Saeculum I.O., Bucureşti, 1999. 

Brânduşă 

Personificare a timpului primăvăratic 
substituit de o îndrăgită plantă erbacee 
(Crocusheuffelianus) din familia lridiaceae. 
B. este o floare a celor vii, opusă Brân¬ 
duşei de toamnă (Colchicum autumnale 
L.), considerată floare a morţilor. Ele ar 
fi fost surori gemene, izgonite din casă 
de mama vitregă: pe una primăvara şi pe 
alta toamna. Dumnezeu le-a transformat 
în flori, sorocindu-le să înflorească una 
primăvara şi alta toamna. în * Calendarul 
popular înflorirea lor corespunde cu 
manifestarea a două importante feno¬ 
mene astronomice: echinocţiul de primă¬ 
vară şi echinocţiul de toamnă. în 
Mărginimea Sibiului prima B. de primă¬ 
vară întâlnită în cale era mâncată ca 
împărtăşanie (Muntenia, Oltenia, 
Moldova). 

Butură Vaier, Enciclopedie de etnobotanicâ 
românească, Editura Ştiinţifică şi 
Enciclopedică, Bucureşti, 1979; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Niţu Georgeta, Plante din flora 
spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Brehnele 

Spiriduşi ai pădurii, urâţi şi pociţi, cu 
corpurile compuse din membrele ames¬ 
tecate ale mai multor animale, păsări, 


51 




BREI 


broaşte şi insecte. Locuiesc în tufişurile 
şi scorburile copacilor şi se amuză spe¬ 
riind oamenii fricoşi care merg noaptea 
prin pădure (Moldova, Bucovina). 

Olinescu Marcel, Mitologie româneasca, 
Editura Casa Şcoalelor, Bucureşti, 1944; 
Pamfile TUdor, Mitologie românească. I. 
Duşmani şi prieteni ai omului, Academia 
română, Socec, Bucureşti, 1916. 

Brei 

Personificare a plantei ierboase Mer- 
curialis perennis L. din fam. Euphor- 
biaceae cu flori verzui şi miros neplăcut 
care creşte prin păduri umbrose şi poieni, 
invocată de femei în medicina şi cos¬ 
metica populară, sinonimă cu Buruiană 
Câinească. în Vinerea Omanului (prima 
zi de vineri după Lăsata Secului de Paşte) 
mamele fetelor plecau seara, la scăpă¬ 
tatul soarelui/pe muteşte (dacă era 
necesar se înţelegeau numai prin semne), 
să caute B.-ul. Când îl descopereau, 
puneau pâine şi sare pe el, ofrandă 
pentru Muma care l-a născut, şi îl 
smulgeau cu toată forţa din pământ. 
Rădăcina (rizomul) de B., care se spune 
că într-un an creşte un metru, era dusă 
acasă şi pusă în apă. în Oltenia rizomul 
lung al plantei era pus de fete şi femei 
tinere în scaldă pentru creşterea părului. 
După scalda rituală acestea se fereau să 
le vadă Soarele. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 


gospodăria ţărănească din Oltenia. 
Dicţionar, Editura Helios, Craiova, 1999. 

Brezaie 

Mască tăcută a cetelor de colindat la 
*Crăciun, excesiv împodobită, care joacă 
rolul divinităţii care moare şi renaşte la 
sfârşit şi început de an, sinonimă cu 
*Capra, *TUrca, *Boriţa (Muntenia, 
Oltenia, sudul Transilvaniei). 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Gherman Tr., 
Tovărăşiile de Crăciun ale feciorilor români 
din Ardeal, în AF, voi. V 1939. 

Brusture 

Plantă Arctium lappa L. din fam. Compo- 
sitae ale cărei frunze sunt odăjdii divine 
îmbrăcate de * Paparudă, zeiţă pluviome¬ 
trică invocată în verile secetoase să 
dezlege ploile. Părţile componente ale 
plantei (fructul, floarea, frunzele, rădă¬ 
cina, tulpina uscată) au numeroase 
utilizări în medicina populară, în vopsitul 
vegetal al textilelor şi în practicile magice, 
în Oltenia frunzele verzi ale B.-lui se 
folosesc ca suport la coacerea în *Ţest a 
mălaiului (pâine din făină de grâu 
amestecată cu făină de porumb), iar cu 
tulpinile uscate se aprindeau focurile 
rituale la *Joimari. Planta este cunoscută 
şi sub alte denumiri: lipan, amar etc. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 


52 



BUHAI 


gospodăria ţărănească din Oltenia. 
Dicţionar, Editura Helios, Craiova, 1999. 

Bubă de Izdat 

Personificare a umflăturilor cu caracter 
purulent ale ţesutului celular de sub 
piele. Tratamentul empiric al B.-ei de I. 
era însoţit de practica magică a 
descântecului: Bubă de izdat, I Bubă de 
daiac, / Nu vă umflaţi, / Nu vă-ngâmfaţi, 
/ Căci eu vă scot / Din zgârciul nasului, / 
în faţa obrazului, / Din măduva osului, / 
Să rămâie Ion curat / Ca argintul 
strecurat... 

Candrea I.A., Folclor medical comparat, 
Casa Şcoalelor, Bucureşti, 1944; Artur 
Gorovei, Folclor şi folcloristică, Editura 
Hyperion, Chişinău, 1990. 

Buburuză 

Personificare a unei insecte mici, ca un 
clopoţel roşu cu buline negre, simbol 
solar, prezicătoare a căsătoriei, a 
primăverii şi timpului frumos.Tinerii 
necăsătoriţi o pun în podul palmei şi îi 
cântă: Buburuză, ruză, / Unde-i zbura / 
Acolo m-oi însura (mărita). Dacă se 
aşează pe haine e semn de bun augur, 
dacă se aşează pe pălărie la băieţi şi pe 
năframă la fete anunţă o dragoste 
pătimaşă. 

Evseev Ivan, Dicţionar de magie, demono¬ 
logie şi mitologie românească, Editura 
Amarcord, Timişoara, 1997; Marian Sim. 
FL, Insectele în limba, credinţele şi 
obiceiurile românilor. Studiu folcloric, 
Academia Română, Bucureşti, 1903. 


Bufniţă 

Zeiţă neolitică a *Morţii şi regenerării, 
substitut al zeiţei Atena în Panteonul 
grec, al zeiţei Minerva în Panteonul 
roman şi mesager funest în * Panteonul 
românesc. Local, în ţinutul Năsăudului, 
este numită pasărea morţilor. Se crede 
că B., pasăre prădătoare de noapte, cu 
ochi mari şi privirea fixă, anunţă, prin 
cântecul ei lugubru, sosirea iminentă a 
Morţii. Dar, asemănător şi altor vietăţi 
oracol, ea prezice moartea oamenilor, dar 
şi vremea bună sau rea, roadele bogate 
sau sărace. 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Gimbuta Marija, Civilizaţia 
Marii Zeiţe şi sosirea cavalerilor războinici, 
Editura Lucreţius, Bucureşti, 1997. 

Buhai 

1. Plantă (Listera ovata) din fam. 
Orchidaceae care creşte prin păduri şi 
păşuni umede, substitut fitomorf al 
B.-ului (taurului), zeu al vegetaţiei. 
Rizomul scos din pământ este măcinat 
şi pus în tărâţele vacilor pentru a se goni 
(împerechere). în ţinuturile Neamţului 
B.-ul pus în scaldă era invocat de fete 
pentru a le face plăcute flăcăilor; 

2 . Piesă din recuzita cetei de Pluguşor 
folosită la colindatul de *Anul Nou care 
imită răgetul taurului, străveche 
divinitate agrară. B.-ul se confecţionează 
dintr-un vas de lemn (putină, doniţă, 
cofă), împodobit pe dinafară, căreia i se 
scot cele două funduri. Una din gurile 
vasului este acoperită cu o piele de ani- 

mal (oaie, capră, viţel) bine întinsă şi 
prevăzută cu un orificiu prin care trece 
o şuviţă din păr de cal. B.-ul este purtat 
de un membru al cetei sau, când are di¬ 
mensiuni mai mari, în sanie sau în căruţă 
trasă de boi sau de cai. Prin trecerea 
părului de cal printre degetele umezite 
se obţine un sunet grav, ciudat şi nemuzi¬ 
cal care seamănă cu mugetul sau răgetul 
taurului. Prezenţa B.-lui, local numit 
bugă, şi glasul acestuia, alungau simbolic 
spiritele malefice din preajma plugului şi 
purificau spaţiul la început de an; 

3 . Obicei agrar structurat după modelul 
colindelor, practicat la *Anul Nou, 
sinonim cu Pluguşorul. B.-ul păstrează 
amintirea scenei sângeroase a jertfirii 
taurului, substitut al zeului Mithra, în 
ziua de 25 decembrie, peste care creşti¬ 
nismul a suprapus Naşterea Domnului 
lisus. B.-ul a fost atestat la toţi românii 
din sud-estul Europei, de la care a fost 
preluat şi de alte popoare. 

Butură Vaier, Enciclopedie de etnobotanică 
românească , Editura Ştiinţifică şi Enciclo¬ 
pedică, Bucureşti, 1979; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997. 

Buna Vestire 

Zi a echinocţiului de primăvară în * Calen¬ 
darul popular, când sosesc rândunelele 
şi începe cucul a cânta, peste care 
Biserica creştină a suprapus vestea adusă 
Fecioarei Maria de Arhanghelul Gavriil 
că va naşte Fiul fără înaintaşi, lisus 
Hristos, sinonimă cu Blagoveştenia şi 
Ziua Cucului. La B. V. se efectuau acte de 


purificare a spaţiului, de alungare a 
şerpilor de pe lângă casă şi a insectelor 
şi omizilor din livezi prin diferite practici: 
afumarea cu tămâie şi cârpe arse a 
clădirilor, curţilor, oamenilor şi vitelor 
(Transilvania, Banat); producerea zgo¬ 
motelor de care să se sperie forţele 
malefice prin tragerea unui clopoţel legat 
de picior (Transilvania) sau prin lovirea 
fiarelor vechi (Banat); aprinderea focu¬ 
rilor în grădini şi livezi; scoaterea din lăzi 
a straielor şi ţesăturilor la aerisit. 
Fertilitatea în noul an agrar era invocată 
prin stropitul rădăcinii prunilor cu ţuică; 
ameninţarea cu securea a pomilor 
fructiferi că vor fi tăiaţi dacă nu rodesc 
(Banat, Transilvania). în alte zone ziua 
de Blagoveştenie era neprielnică pentru 
rodul păsărilor, animalelor şi plantelor: 
nu se puneau cloştile sau se credea că 
din ouăle ouate în această zi nu ies pui; 
vacile nu se goneau ; nu se semăna 
porumbul (Moldova, Bucovina). în 
schimb, în vestul ţării la B. V. se altoiau 
pomii, iar în nord, unde primăvara 
soseşte mai târziu, se scoteau stupii de 
la iernat. Blagoveştenia era un timp 
favorabil pentru aflarea norocului şi 
rodului pomilor fructiferi, pentru previ¬ 
ziuni meteorologice. în această zi femeile 
strângeau apa provenită din neaua topită 
pentru a fi folosită în practicile de 
medicină şi cosmetică populară. 

Buric 

Gură a *TTupului astupată la naşterea 
copilului de * Moaşe prin legare cu o aţă 
de cânepă. Spre deosebire de gura 
ascendentă prin care ies la moarte 

sufletele generaţiilor ascendente (părinţi, 
moşi, strămoşi) şi de gura descendentă 
prin care ies la naştere sufletele 
generaţiilor ascendente (copii, nepoţi, 
strănepoţi), B.-ul este o poartă zăvorâtă 
pentru a împiedica orice tentativă a 
sufletului de întoarcere în paradisul 
intrauterin părăsit la naştere. Cordonul 
ombilical era legat de moaşă la trei 
degete de corpul nou-născutului cu aţă 
de cânepă şi apoi tăiat la un lat de mână. 
După căderea B.-ului, acesta era păstrat 
de mamă ca să il dea copilului la vârsta 
de trei-patru ani să-i desfacă nodurile şi 
să afle toate tainele păsărilor, sau, 
feciorului, înainte de plecarea acestuia 
în armată sau la peţit, pentru căsătorie. 
Unele moaşe ţineau evidenţa copiilor 
moşiţi cu ajutorul nodurilor făcute pe o 
aţă, original răboj care i se punea moaşei 
în sicriu la înmormântare. Pe acest fir cu 
noduri, făcut apoi ghem, femeile încercau 
să adauge, pe furiş, în nopţile de priveghi 
de la moartea moaşei, câte un nod pentru 
fiecare copil avortat de acestea. 

Busuioc 

Plantă ierboasă din familia Labiatae, 
originară din India şi China, cu miros 
caracteristic şi foarte puternic, perso¬ 
nificare a dragostei. Semănat de fete şi 
femei în ziua de *Sângiorz, B.-ul este 
folosit în medicina populară (proprietăţi 
febrifuge, diuretice, antispasmodice), în 
practicile cultice creştine şi precreştine. 
Conform tradiţiei, planta s-ar fi născut 
pe mormântul unei tinere fete udat de 
lacrimile iubitului său, numit B. Pentru a 
câştiga calităţi tămăduitoare şi puteri 


divinatorii, B.-ul trebuia semănat, plivit, 
udat, cules şi păstrat după anumite 
reguli. Numai acest B. este înzestrat cu 
puteri miraculoase, care ajută fetele să 
afle cum le va fi ursitul (tânăr sau bătrân, 
frumos sau urât), le face drăgăstoase şi 
atrăgătoare flăcăilor precum în zicala 
populară: A trage unul la altul , cum trage 
dragostea la busuioc. Fata care purta B. 
la brâu, în sân, în păr sau îl punea sub 
pernă în ajunul marilor sărbători 
calendaristice (*Crăciun, *Anul Nou, 
Bobotează, *Paşte, *Sângiorz etc.) îşi 
putea visa ursitul, avea noroc în dragoste 
şi căsătorie, era plăcută şi atrăgătoare. 
B.-ul este nelipsit la obiceiurile de naştere 
(prima scaldă, masa *Ursitoarelor, 
botezul copiilor), la obiceiurile prenup- 
ţiale (însurăţitul şi înfârtăţitul, vrăjile şi 
farmecele de aflare a ursitei) şi la cele 
nupţiale (împodobirea cu B. a vedrei 
miresei, stropirea de către mireasă a 
fetelor nemăritate cu buchetul de B. 
înmuiat în apă). Strigăturile care însoţesc 
dansul ritual de nuntă numit B., fac aluzie 
la calităţile lui purificatoare şi fertiliza¬ 
toare: De trei ori pe lângă masă, / Să 
scoatem răul din casă, /Să rămână binele, 
/ Să trăiască mireleJ B. este cea mai 
îndrăgită plantă a românilor. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Buştean al Ielelor 

Trup jertfit al arborelui sacru, mijloc rapid 
de transport al * Ielelor. Prin scobire sau 
cioplire acesta a devenit luntre monoxilă, 
barcă funerară, leagăn pentru copii, 
adăpost postum (*Sicriu) pentru morţi. 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Evseev 
Ivan, Dicţionar de magie, demonologie şi 
mitologie românească, Editura Amarcord, 
Timişoara, 1997. 

Butuc de Crăciun 

Trup al zeului vegetaţiei care moare 
violent prin tăiere şi renaşte printr-un rit 
funerar de incinerare la *Crăciun. în 
Ajunul şi ziua de Crăciun se ardea pe 
vatră în zona Mehedinţi un lemn de cer 
(Quercus ceris L.) iar tăciunele rămas 
nears se păstra ca leac pentru vindecarea 
bolilor. în zicalele şi expresiile populare, 
actele rituale şi practicile magice B.-ul 
are semnificaţie funerară: a găsi pe cineva 
butuc se spune despre omul mort fără 
lumânare; a-I lega butuc despre omul 
legat şi imobilizat ca un mort. La 
întocmirea arborilor genealogici B.-ul 
este numele strămoşului mort din care 
coboară spiţele de neam iar B.-ul roţii 
carului în care se înfig spiţele din lemn 
se numeşte şi căpăţână, termen care, la 
om şi animale, înseamnă cap de mort, 
desprins de trup. Incinerarea B.-ului la 
Crăciun, punerea ramurii verzi la stâlpii 
porţilor şi caselor, grajdurilor şi stânelor 
pentru a le apăra de forţele malefice la 
*Sângiorz, * Arminden, * Ispas, * Rusalii, 


precum şi fertilizarea lanurilor de grâu 
cu *Sulul împodobit al războiului de ţesut 
sunt reminiscenţe ale unei străvechi 
civilizaţii ale lemnului, cu adânci rădăcini 
în neoliticul agrar şi ceramic. Civilizaţia 
carpatică a lemnului este atestată astăzi 
la români de un adevărat Panteon 
forestier (*Muma Pădurii, *Fata Pădurii, 

* Moşul Codrului, *Omul Pădurii, *Pădu- 
reana, *Ciuma Pădurii etc.), de zilele 

* Calendarului Popular dedicate fiarelor 
pădurii, în special lupului şi ursului, de 
creaţiile folclorice, de arta şi arhitectura 
lemnului, de obiceiul închinării copilului 
la *Brad, de spovedania omului la pomi, 
de credinţa în arborii sacri etc. 

Evseev Ivan, Dicţionar de magie, demo¬ 
nologie şi mitologie românească. Editura 
Amarcord, Timişoara, 1997; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Buturugă 

Strămoş al divinităţii fitomorfe, sinonim 
cu * Butuc de Crăciun. în limba vorbită, 
în expresii şi zicători cuvântul B. are 
sensul de trup neînsufleţit sau de strămoş 
din care coboară un neam întreg. Cu 
acest sens, B. apare frecvent în des¬ 
cântece şi vrăji. *B. de Crăciun, atestată 
la români, aromâni, letoni şi sârbo-croaţi, 
este substitutul zeului fitomorf, specific 
civilizaţiei lemnului, reprezentat de un 
trunchi obţinut din tăiatul (moartea) unui 

stejar, ars pe vatră (incinerat) în noaptea 
de 24/25 decembrie, la moartea şi 
renaşterea anuală a divinităţii precreş¬ 
tine. începând din a doua jumătate a 
secolului al XlX-lea, nemurirea divinităţii 
obţinută prin moartea şi renaşterea 
(tăiatul B.-ii şi incinerarea) stejarului sau 
a unei specii de stejar, a fost înlocuită cu 
nemurirea bradului tot verde, împodobit 
după modelul occidental. 

Ghinoiu I., Obiceiuri populare de peste an. 
Dicţionar Editura Fundaţiei Culturale 
Române, Bucureşti, 1997; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Buzdugan 

1. Spirit al grâului adăpostit de 
împletitura ultimelor spice recoltate în 
timpul unei ceremonii agrare, numită 
*Cununa Grâului. Pentru păstrarea şi 
conservarea fertilităţii grâului de la o 
recoltă la altă recoltă, românii foloseau 
două tehnici magice: lăsarea unui 
mănunchi de spice netăiate pe ogor 
numită Barba Pământului, Barba lui 
Dumnezeu, Barba Popii, * Iepurele (ţinu¬ 
turile extracarpatice); tăierea ultimelor 
spice şi păstrarea acestora sub formă de 
snop sau de împletitură numită B., 
*Cununa Grâului, Peană (ţinuturile 


intracarpatice). B.-ul împletit din spice 
de grâu, simbol al fertilităţii şi rodului 
bogat, se păstra la loc de cinste, ca un 
obiect sacru, precum icoana. La vremea 
semănatului B.-ul şi boabele scuturate 
din B. erau amestecate cu sămânţa ce 
urma a fi pusă sub brazda plugului, se 
îngropa în ogorul semănat. La *Crăciun 
B.-ul se punea peste colacul ce urma să 
fie dat colindătorilor iar în cadrul cere¬ 
monialului nupţial împodobea steagul de 
nuntă (Ţara Oltului, Mărginimea 
Sibiului); 

2 . Instrument cultic cu înfăţişare de falus 
aruncat din mijlocul horei spre cer de 
Junii Braşoveni pentru fertilizarea 
spaţiului. B., semn distinctiv de vătaful 
junilor, armaşul mare şi armaşul mic, are 
semnificaţii asemănătoare cu falusul din 
lemn purtat de Mutul cetelor de căluşari 
(Scheii Braşovului). 

Bîrlea Ov., Folclor românesc, voi. I, Editura 
Minerva, Bucureşti, 1981; Bocşe M, Rituri 
funerare pentru viaţă, în „Banatica", nr. 12, 
1993; Bot N., Cântecele Cununii, Bucureşti, 
1989; Ghinoiu I., Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997; Ionică 
I.I., Dealul Mohului. Ceremonia agrară în 
Ţara Oltului, Editura Minerva, Bucureşti, 
1986; Muşlea I., Cercetări etnografice şi de 
folclor, Editura Minerva, Bucureşti, 1972. 

Caii lui Sântoader 

Herghelie divină formată din opt 
reprezentări mitice cu chip de om şi 
comportament cabalin care purifică 
spaţiul în prima săptămână din postul 
Paştelui. Fiecare zi din săptămâna C. lui 
S. poartă numele unui cal: Marţea S.-lui, 
Joia Iepelor, Vinerea S.-lui ş.a. Condu¬ 
cătorul lor, *S.-ul cel Mare sau S.-ul cel 
Şchiop, este invocat de fetele necă¬ 
sătorite să le dea păr frumos, când scot 
din pământ *Homanul (Inula helenium 
L), plantă folosită la scalda rituală: 
Toadere, Sântoadere, /Dă cosiţă fetelor / 
Cât e coada iepelor 7 S.-ii, feciori frumoşi 
îmbrăcaţi în costume de sărbătoare, cu 
copite în opinci şi cozi de cal în cioareci, 
intrau prin casele cu şezători, luau fetele 
la joc, zburau cu ele, le loveau cu 
copitele. De frica lor, fetele nu părăseau 
casa în săptămâna C. lui S. ca să meargă 
la şezătoare. C. lui S. puneau capăt 
şezătorilor începute în noiembrie, la 
Filipii de Toamnă. De acum, începeau 
muncile agricole iar tinerii trebuiau să se 
odihnească în nopţile care se micşorează 
neîncetat până la solstiţiul de vară. 
TYadiţia a fost consemnată, cu unele 


diferenţe zonale, pretutindeni în 
România. 

Ghinoiu I., Vârstele timpului, Editura 
Meridiane, Bucureşti, 1988; Hedeşan 
Otilia, Pentru o mitologie difuză, Editura 
Marineasa, Timişoara, 2000; Mangiuca 
Sim., Calendarul iulian, gregorian al 
poporului român pe anul 1882, Tipografia 
Alexi, Oraviţa, 1883. 

Cal 

1. Animal psihopomp în *Cartea româ¬ 
nească a morţilor care duce sufletul 
defunctului în * Lumea de dincolo. 
Mortului i se descrie, prin textul cântat, 
înfăţişarea şi funcţia C.-ului: Vai, mă 
Gheorghe, vai, / Scoală-tem picioare, / 
Uită-te la vale, / Vezi ce s-a ivit: / Un cal 
mohorât / Cufrâu-n picioare, / Cu tine să 
zboare; / Cu dârlogii-n gură, / Ca să mi te 
fure (Calul mohorât, Izverna, jud. 
Mehedinţi); 

2 . Mesager funest care îşi anunţă 
stăpânul, prin refuzul de a trage în ham, 
că îi va sosi * Moartea. 

Ghinoiu I., Lumea de aici, lumea de 
dincolo, Editura Fundaţiei Culturale 

Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988 . 

Calea Rătăcită 

1. Motiv ornamental care redă printr-o 
linie şerpuită sau încolăcită drumul 
sufletului spre *Lumea de dincolo 
desenat pe *Oalele de lut, modelat din 
* Aluat, încondeiat pe ouăle de Paşti, 
cusut sau ţesut în război pe piesele 
textile. C. R. este, sub formă de spirală, 
cel mai cunoscut simbol al culturilor 
neolitice din spaţiul carpato-danubiano - 
pontic (Cucuteni, Gumelniţa, Hamangia 
etc.); 

2 . Denumire populară a constelaţiilor 
Ophicus şi Şarpele. Pe C. R., care 
şerpuieşte pe cer în toate direcţiile, ar 
păşi neliniştite sufletele oamenilor păcă¬ 
toşi în aşteptarea Judecăţii de apoi 
(Neamţ). 

Stoica Georgeta, Petrescu Paul, Bocşe 
Maria, Dicţionar de artă populară, Editura 
Ştiinţifică şi Enciclopedică, Bucureşti, 1985. 

Calendar Popular 

Instrument de măsurat timpul şi de 
planificare a activităţilor economice şi 
cultice pe anotimpuri, luni, săptămâni, 
zile şi momente ale zilei, sinonim cu 
Calendarul Babelor. El se bazează pe 
orologii cosmice (solstiţiile, echinocţiile, 
fazele lunare, răsăritul şi apusul aştrilor 
şi constelaţiilor) şi terestre (bioritmurile 
de reproducere ale plantelor şi anima¬ 


lelor) cunoscute pe bază empirică şi 
transmise ca orice fapt de folclor, pe cale 
orală: Nunta Urzicilor (Duminica Floriilor) 
este ziua când înfloresc urzicile şi nu mai 
sunt bune de mâncat; *Sânzienele sau 
*Drăgaica (24 iunie) este ziua cea mai 
lungă a anului, când înfloresc plantele cu 
acelaşi nume; împuiatul Urşilor (1 august) 
indică perioada de împerechere a urşilor; 
Nunta Oilor (14 octombrie) este ziua 
când se amestecă berbecii cu oile pentru 
împerechere; la Ziua Cucului (25 martie) 
începe cucul a cânta, vestind ziua egală 
cu noaptea a echinocţiului de primăvară 
etc. Educaţia la şcoala tradiţiei avea ca 
principiu de bază memorizarea tuturor 
cunoştinţelor utile grupate în jurul 
sărbătorilor şi obiceiurilor repartizate pe 
zilele C-ului P. după echinocţii şi solstiţii, 
de unde şi zicala, astăzi cu înţeles 
peiorativ, a face capul calendar! 
Reprezentările mitice ale C.-ului P. 
îmbrăcate în haine creştine şi sfinţii 
îmbrăcaţi în haine precreştine alcătuiesc 
Panteonul românesc organizat după 
rang, putere, vârstă, atribuţii şi grade de 
rudenie. Aceştia îşi mai fac şi astăzi 
apariţia în peisajul spiritual contempo¬ 
ran: li se acordă zile de celebrare, li se 
sacrifică câte un animal (porcul la 
*Crăciun, mielul la *Sângiorz), sunt 
invocaţi pentru rezolvarea unor probleme 
presante precum alungarea secetei 
(*Paparuda, *Caloianul), aflarea ursitei 
(*Sânvăsâi, *Sântandrei), pentru 
căsătoria fetelor (* Maica Precista). Zeiţa 
mamă de origine neolitică (Dochia), zeul 
tată indo-european (Crăciun) şi Fiul lui 
Dumnezeu creştin (Iisus) îşi exercită 

puterea de-a lungul întregului an, 
Sângiorzul în anotimpul călduros (23 
aprilie - 26 octombrie), *Sâmedru în 
anotimpul friguros (26 octombrie - 23 
aprilie), *Ielele în nopţile de vară, 
* Strigoii mai ales în nopţile de iarnă, 
*Sântoaderul este temut în săptămâna 
*Caii lui Sântoader (prima săptămână 
după Lăsatul Secului de Paşte), *Marţolea 
pedepseşte femeile care lucrează în seara 
zilei de marţi, Dumnezeu pe cei care 
lucrează Duminica etc. Reprezentările 
mitice sunt celebrate în C-ul P. în ordinea 
vârstei, începând cu naşterea primului 
zeu al omenirii, *Anul care îmbătrâneşte 
şi moare după 365 sau 366 de zile. Astfel, 
în tradiţia populară Sânvăsâi este un 
tânăr care stă călare pe butoi, iubeşte şi 
petrece pentru că a avut şansa, la 
împărţirea sărbătorilor, să primească 
prima zi a anului (1 ianuarie); Sântoader 
şi Sângiorz (23 aprilie) sunt tineri, călări 
pe cai, purtători de arme şi personificări 
autentice ale primăverii; *Sântilie (20 
iulie) este matur şi călătoreşte în car tras 
de cai; Sâmedru (26 octombrie) este 
matur, în drum spre bătrâneţe, perso¬ 
nificare a toamnei; Moş Andrei 
(30 noiembrie), *Moş Nicolae (6 decem¬ 
brie), *Moş Ajun (24 decembrie) şi *Moş 
Crăciun (25 decembrie) formează o 
generaţie de sfinţi bătrâni care preves¬ 
tesc, prin vârsta lor, moartea urmată de 
renaşterea Anului. Prin aceleaşi meta¬ 
morfoze trec şi sfintele C-ului P.: Dochia, 
care moare şi renaşte la echinocţiul de 
primăvară (9 martie pe Stil vechi), 
deschide generaţia zeiţelor fecioară 
(Sânzienele, Drăgaicele, Ielele, * Floriile, 


Lăzăriţele, *Fata Pădurii) după care 
urmează sezonul zeiţelor mumă (Maica 
Precista, *Muma Pădurii) şi, în fine, 
generaţia zeiţelor bătrâne (*Sf. Vineri, 
*Baba Dochia). Creştinismul renunţă la 
modelul universal al morţii şi renaşterii 
divinităţii adorate în preajma aceluiaşi 
fenomen astronomic (solstiţiu sau 
echinocţiu); Iisus, Fiul lui Dumnezeu, se 
naşte la solstiţiul de iarnă (Crăciunul) 
moare şi învie la echinocţiul de 
primăvară. Viaţa fulgerătoare a celor trei 
divinităţi adorate, stâlpi ai C.-ului P., două 
precreştine (Crăciun şi Dochia) şi una 
creştină (Iisus), este însoţită de nume¬ 
roase sărbători, obiceiuri, acte rituale şi 
practici magice. O parte însemnată a 
tradiţiilor C.-ului P. sunt cunoscute şi 
practicate şi astăzi, altele sunt păstrate 
numai de memoria bătrânilor. 

Ghinoiu I., Vârstele timpului, Editura 
Meridiane, Bucureşti, 1988; Ghinoiu I., 
Obiceiuri populare de peste an. Dicţionar , 
Editura Fundaţiei Culturale Române, 
Bucureşti, 1997. 

Caloian 

Efigie a divinităţii pluviometrice 
confecţionată din lut, cârpe, paie sau 
crenguţe de lemn, îmbrăcată cu hăinuţe 
şi invocată să aducă ploaia (*Ploaia, 
*Moaşa Ploii, *Mama Caloiana, *Maica 
Călătoarea, *Maica Domnului, *Zâna, 
*Scaloiana) sau să o oprească (Seceta, 
*Mama Secetei, Tatăl Soarelui, Sfântul 
Soare, *Sântilie). C.-ul este un amplu 
ceremonial în care figurina antropomorfa 
cu acelaşi nume substituie fie o divinitate 
pluviometrică, fie un sol trimis la 

divinitatea pluviometrică. Data fixă a 
ceremoniei, de obicei în a treia 
săptămână după Paşte, a devenit în 
vremurile recente, o practică ocazională, 
efectuată primăvara sau vara în perioada 
secetelor sau ploilor prelungite. Scenariul 
ritual începea, de regulă, marţea, cu 
confecţionarea unei păpuşi din lut sau 
din alte materiale urmată de înmor¬ 
mântarea acesteia. Ritul funerar se 
continuă după trei zile, joia, cu dezgro¬ 
parea C.-ului, reînhumarea, ciopârţirea, 
abandonarea pe pământ sau pe apă 
(scufundarea sau depunerea lui pe o 
scândură în apă, aruncarea în fântână) 
şi ospăţul funerar. Când C.-ul este purtă¬ 
torul mesajului să lege sau să dezlege 
ploile pe lângă divinitatea pluviometrică, 
acesta este iniţiat, precum mortul la 
înmormântare, prin texte rituale cântate: 
Caloiene, Ene, /Du-te în Cerşi cere: /Să 
deschidă porţile, /Să sloboade ploile, /Să 
curgă ca gârlele; / Caloiene, Ene, / Cum 
ne curg lacrimile, / Să curgă şi ploile, / 
Zilele şi nopţile, /Să umple şanţurile, /Să 
crească legumele, / Şi toate ierburile /.../. 
Ceremonialul funerar reconstituit atât 
după informaţia etnografică, cât şi după 
textul folcloric cuprinde mai multe 
secvenţe: formarea cetei din fetiţe şi fete 
nemăritate, cu rare apariţii de femei 
măritate, de obicei gravide; naşterea 
(confecţionarea) C-uIui, de obicei din lut; 
moartea năprasnică a solului (băiat, 
fetiţă); găsirea trupului neînsufleţit după 
căutări îndelungate (secvenţă rituală 
descrisă de textul folcloric); stropitul cu 
apă (scalda rituală), gătitul cu flori, ouă 
roşii sau cu coji de ouă roşii a C.-ului şi 


aşezarea mortului în sicriu sau pe o 
scândură; înmormântarea C.-ului după 
un scenariu identic cu înmormântarea 
tinerilor necăsătoriţi (cu preot şi dascăl, 
cu steag sau stâlp funerar, cu bocete şi 
multe lacrimi) într-un loc secret (la 
crucile şi răscrucile drumurilor, la hotare, 
în holdele de grâu, pe malul unei ape 
etc.); dezgroparea (învierea) după trei zile; 
scufundarea C.-ului în apă, aruncarea în 
fântână, aşezarea pe o scândură să 
plutească pe apa curgătoare; ospăţul 
funerar cu mâncare şi băutură, care se 
încheie, uneori, cu hora C.-ului, petre¬ 
cere la care puteau fi invitaţi şi băieţii. 
Când apar mesageri perechi, C.-ul şi 
Caloiana sau Mama Plpii şi Tatăl Soarelui, 
aceştia sunt trimişi la divinitatea adorată 
printr-un rit funerar (înhumare sau 
scufundare în apă) cu mesaje diferite: Ea 
să aducă ploile din Cer, El să oprească 
ploile pe Pământ. Obiceiul a fost atestat 
în diferite stadii de evoluţie, în toate 
zonele etnografice româneşti. 

Bîrlea Ov., Folclor românesc, voi. I, Editura 
Minerva, Bucureşti, 1982; Candrea I. A., 
Iarba fiarelor. Studii de folclor, Editura 
Cultura Naţională, Bucureşti, 1928; 
Constanţinescu C., Lectura textului 
folcloric, Editura Minerva, Bucureşti, 1986; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Pop D., Obiceiuri agrare 
în tradiţia populară românească , Editura 
Dacia, Cluj-Napoca, 1989. 

Cartea Morţilor 

Texte de iniţiere a defunctului pentru 
Drumul mitic care leagă lumea de aici de 
* Lumea de dincolo cântate de un cor 
feminin în momente şi locuri semnifi¬ 
cative ale ceremonialului funerar, 
sinonimă cu Cartea egipteană a morţilor 
şi Cartea tibetană a morţilor. Mesajele 
sunt transmise prin monologuri şi 
dialoguri riguros formalizate. Sutele de 
versete cântate, unele de mare vechime 
şi tulburătoare frumuseţe, sunt adresate 
unor personaje mitice care locuiesc în 
Lumea de dincolo: mortului strigat pe 
nume (Ion, Vasile etc.) sau printr-un 
nume tabuu (*Dalbu de Pribeag), zeiţelor 
destinului (*Zorilor), soţului sau soţiei 
postume (*Bradul, *Suliţa, *Steagul), 
substituţilor mortului (*Stâlpul, * Crucea), 
adăposturilor postume (*Lemnul sau 
sicriul, * Pământul), Zeiţei morţii în 
ipostază de pasăre de pradă (*Gaia, 
Corboaica) şi antropomorfă (*Zâna 
Bătrână, *Moartea, *Maica Precista, 
Maica Irodia), ghizilor providenţiali 
(*Lupul, *Vulpea, *Vidra), vameşilor, 
reperelor de orientare (*Salcia împupită, 
Mărul rotat), personajelor psihopompe 
(*Calul, *Cerbul) şi, în final, rudelor 
mortului din Lumea de dincolo. Ca 
metode de expunere se folosesc: 
descrierea amănunţită a drumului mitic 
şi a înfăţişării personajelor întâlnite; 
fixarea cunoştinţelor prin repetarea 
situaţiilor cheie ale călătoriei; comparaţia 
şi opoziţia drumului bun cu cel rău, a 
prietenilor şi neprietenilor. Iniţierea 
mortului se desfăşoară după o severă 
planificare a timpului scurs între 


momentul morţii şi închiderea mor¬ 
mântului, în strânsă legătură cu celelalte 
pregătiri pentru înmormântare (aducerea 
şi gătitul bradului, confecţionarea crucii 
şi sicriului, săparea gropii etc.). Drumul 
care leagă casa de mormânt este o lecţie 
finală, de punere în practică a celor 
învăţate: i se arată, aşa cum i-a spus în 
Cântecele de Zori, unde şi cum trebuie 
plătite vămile (la podurile de peste ape, 
fântâni), unde şi când să se odihnească 
(la răscruci ca să aleagă drumul bun) etc. 
Textele C.-ţii M. se pot grupa după 
mai multe criterii: funcţia, destinaţia, 
timpul şi locul transmiterii mesajelor. 
Locul iniţierii prin expunerea mesajului 
cântat este strâns legat de secvenţele 
înmormântării: se cântă în afara casei (la 
stâlpul, pe prispa sau în jurul casei) şi în 
casă (la căpătâiul mortului), pe drum, la 
aducerea bradului coborât din munte; pe 
ultimul drum, în cimitir. Timpul trans¬ 
miterii mesajelor este ales în raport de 
momentul diurn (dimineaţa, miezul zilei, 
miezul nopţii), de desfăşurarea celorlalte 
acte rituale şi ceremoniale ale înmor¬ 
mântării (imediat după înmormântare, la 
confecţionarea crucii, stâlpului, sicriului 
şi săpatul gropii, la gătitul mortului şi 
aşezarea lui pe laviţă sau în sicriu, la 
intrarea rudelor în curtea sau casa 
mortului, la aducerea bradului în sat, la 
gătitul lui în curtea mortului etc.) şi, după 
înmormântare, dimineaţa, la tămâiatul 
mormântului, la pomeni, la zilele 
morţilor, la moartea altui consătean. 
Textele rituale, deşi prezintă unele 
elemente locale şi zonale, sunt unitare 
din punct de vedere al mesajului: ele 

pregătesc în cele mai mici amănunte 
plecarea mortului pentru a ajunge cu 
bine în Lumea de dincolo. Corul tragic 
format, de obicei, din femei iertate în 
număr fără soţ interpretează texte 
neschimbate de la mort la mort. Versetele 
hexa- sau octosilabice, cu predominarea 
clară a celor hexasilabice, par a fi 
împietrite, precum mesajele de pe 
sarcofagiile antice. Ele sunt îndelung 
cizelate şi decantate nu numai de 
impurităţi poetice, ci şi de orice adaus 
care ar îngreuna transmiterea cu claritate 
a mesajului. Melodiile, care contrastează 
cu deznădejdea lugubră a bocetelor, au, 
prin sonorităţile lor preistorice, ecou 
profund în inimile îndoliaţilor, a celor 
care le ascultă. Ele se topesc în natura 
înconjurătoare. Tărâmul suferinţelor 
după moarte, Iadul, cultivat de religiile 
indo-europene şi creştine lipseşte din 
peisajul edenic descris de cântecele 
româneşti de înmormântare. Linia lor 
melodică, subliniind încă odată caracterul 
preistoric, se desfăşoară în două sisteme 
sonore primordiale ale muzicii univer¬ 
sale: tetra- şi pentatonic. Aria lor de 
răspândire este compactă în sud - vestul 
şi centrul României (Gorj, Mehedinţi, 
Caraş-Severin, Timiş, Bihor) şi relativ 
compactă în sudul Transilvaniei (sudul 
judeţelor Alba, Hunedoara, Sibiu, 
Braşov). Dar, acest areal trimite puternice 
tentacule în nord (Bistriţa-Năsăud, 
Mureş), în judeţele din Moldova 
(Suceava, Botoşani, Neamţ, Iaşi, Vaslui, 
Vrancea, Galaţi) şi din Republica Moldova 
iar în sud, la românii timoceni şi la cei 
din Banatul sârbesc. în zonele în care nu 


au fost atestate Cântecele de Zori, 
Cântecul Bradului, Cântecele de Priveghi, 
funcţia lor a fost preluată, parţial, de 
bocetele versificate. Cântecele funerare 
nu sunt atestate Ia popoarele vecine 
românilor sau la alte popoare ale 
Europei, motiv pentru care au fost incluse 
greşit, până la etnomuzicologul 
Constantin Brăiloiu, în categoria 
bocetelor. Ele au elemente comune cu 
ceremoniile funerare ale popoarelor 
antice mediteraneene şi textele 
renumitelor cărţi ale morţilor (egipteană 
şi tibetană). 

Bîrlea Ov., Folclor românesc, voi. I, Editura 
Minerva, Bucureşti, 1976; Fochi A., Datini 
şi eresuri la sfârşitul secolului al XIX-lea: 
Răspunsurile la chestionarele lui N. 
Densuşianu, Editura Minerva, Bucureşti, 
1976; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Marian Sim. FI., înmormântarea la 
români, Editura Lito-Tipografia Carol Gobl, 
Bucureşti, 1904; Panea N., Fifor M., Cartea 
românească a morţii. O hermeneutică a 
textului ritualfunerar, Centrul judeţean al 
Creaţiei populare Mehedinţi, Drobeta 
Ttirnu Severin, 1998. 

Casă 

Adăpost antropomorf construit după 
chipul şi asemănarea celui care îl 
locuieşte, omul. Ea are acoperiş care, mai 
ales cel construit în patru ape şi învelit 

cu paie, seamănă cu o căciulă pusă pe 
un cap de om, camere dezvoltate pe 
verticală, echivalente trupului, şi, în 
sfârşit, temelie sau picioare înfipte în 
pământ. C. este un adăpost consacrat 
prin practici magice de întemeiere unde 
vin prin naştere copiii, nepoţii şi străne¬ 
poţii şi plecă prin moarte părinţii, moşii 
şi strămoşii. Naşterea şi moartea în afara 
C.-ei erau nefireşti şi, ca urmare, supuse 
unor rituri de reparare: copilul născut la 
muncile câmpului era adus în poală 
acasă şi aşezat pe solul familial, lângă 
vatră, acolo unde trebuia să vină; 
oamenilor dispăruţi departe de casă 
(mâncaţi de fiare, accidentaţi, înecaţi, 
trăsniţi etc.) li se ridicau pe locul morţii 
o cruce şi, dacă era posibil, li se 
înmormânta în cimitirul satului un pumn 
de ţărână de pe locul decesului. Pentru 
alegerea locului favorabil de construcţie 
a C.-ei se foloseau diferite acte magice: 
aruncarea pâinii (locul unde se opreşte 
şi faţa pe care cade deveneau semne 
bune sau rele), vasul cu apă lăsat peste 
noapte (dacă a scăzut sau nu apa, a picat 
sau nu un obiect în vas etc.), arătările din 
vise. Hotărâtoare erau însă practicile a 
căror eficienţă nu poate fi contestată, 
cum ar fi construirea C.-ei pe locul unde 
dorm animalele lăsate noaptea în 
libertate. Bărbatul care caută şi decide 
locul de amplasare a adăpostului trebuia 
să fie sănătos, fără defecte fizice şi să 
aibă copii. Actul magic fundamental 
pentru orice întemeiere era *Bătutul 
parului sau ţăruşului. Punctul acela 
marca locul de construcţie al C.-ei şi, 
uneori, punctul unde urma să fie 


amplasată vatra focului. De la centrul 
marcat de par sau ţăruşi se determina 
apoi forma şi mărimea C.-ei, prin ţăruşii 
bătuţi la colţuri, şi a gospodăriei, prin 
aruncarea ciomagului sau toporului în 
direcţia celor patru vânturi. în vremurile 
vechi gospodăria avea, asemănător vetrei 
şi moşiei satului, o formă mai mult sau 
mai puţin rotundă. Locuinţa şi anexele 
gospodăreşti, adunate în jurul bătăturii 
(curţii, ogrăzii), sunt protejate şi magic 
de gard şi poartă, o oaste alcătuită din 
stâlpi (pari) şi uluci, adesea cu siluete 
antropomorfe. De altfel, parii gardului 
devin, în practicile magice de aflare a 
ursitei în noaptea de * Crăciun sau *Anul 
Nou, feciori urâţi sau frumoşi, tineri sau 
bătrâni cu care se vor căsători fetele. Din 
secvenţele obligatorii ale scenariului de 
întemeiere au supravieţuit mai ales cele 
legate de sacrificiile rituale menite să 
însufleţească noua creaţie cu sufletul 
victimei. Sacrificiile îngropate în temelie, 
mai ales la colţurile C.-ei, imolate în 
pereţi, legate la coama acoperişului 
aveau funcţii polivalente: recunoştinţă 
faţă de pământul care a îngăduit ridicarea 
adăpostului pe trupul său şi răsplată 
pentru asigurarea sănătăţii, prosperităţii, 
liniştii şi protecţiei celor care îl vor locui. 
Fiecare sacrificiu (umbra unui om, cocoş, 
ied, miel, liliac, iepure, broască, seminţe, 
monede etc.) are o valoare generală şi 
una specifică: cocoşul îndepărtează prin 
cântecul său spiritele rele, seminţele aduc 
prosperitate, monedele bogăţie etc. 
Jertfele cele mai importante se aduceau 
la temelie, la contactul C.-ei cu Pământul, 
divinitate mamă neolitică, şi la înălţarea 

căpriorilor, la contactul adăpostului cu 
Cerul, divinitate tată indo-europeană şi 
creştină. Ele au parcurs calea de la 
sacrificiul propriu-zis al unei persoane, 
chiar a celei mai dragi, la zidirea unui om 
în general şi, apoi, la unele substitute ale 
acestuia: umbra, măsura, statura, 
fotografia. Cea mai cunoscută este 
îngroparea umbrei omului, amintire a 
sacrificiilor sângeroase atestate arheo¬ 
logic pe multe meridiane ale pământului. 
Omul a cărui umbră era furată şi 
îngropată la temelia C.-ei urma să moară 
după 40 de zile sau un an. Antropo¬ 
morfismul constructiv al C.-ei îl are şi 
adăpostul divin de pe Pământ, * Biserica, 
cu deosebirea că profilul vertical al 
divinităţii-om (turla, adesea rotundă, 
pentru cap, pereţii pentru trup) este 
transpus şi în plan orizontal, orientat est- 
vest (altarul reprezintă capul, naosul 
corpul şi pronaosul picioarele). 

Eliade M., De la Zalmoxis la Genghis-Han, 
Editura ştiinţifică şi Enciclopedică, 
Bucureşti, 1980; Ghinoiu I., Geomorfismul 
şi antropomorfismul spiritului uman, în 
REF, tom. 39, nr. 5-6, 1994; Taloş I., Riturile 
construcţiilor la români, în „Folclor 
Literar", Universitatea Timişoara, voi. II, 
Timişoara, 1968; Văduva Ofelia, Spaţii 
sacre în interiorul locuinţei tradiţionale, în 
REF, nr. 5-6, 1994. 

Casă de Piatră 

Adăpost al sufletului în *Preexistenţă, 
sinonim cu sălăşel, loc, casa copilului, 
placentă. Urarea obişnuită la nuntă, C. 
de P., nu are sensul propriu de locuinţă 


zidită din piatră pentru tineri, ci de 
întemeiere de către aceştia, prin actul 
nupţial, a unui nou ciclu vital. C. copilului 
este un adăpost geomorf care asigură 
embrionului, apoi fetusului şi fătului 
protecţie contra agresiunii germenilor 
infecţioşi şi toxinelor, împotriva acţiunilor 
mecanice (loviturilor), zgomotelor şi 
luminii supărătoare etc. După naştere C. 
de P. devine un adăpost pustiu şi, 
asemănător tuturor adăposturilor 
neînsufleţite (cadavrul, casa pustie etc.), 
era supus distrugerii prin înhumare. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Şchiopu Ursula, 
Verza Emil, Psihologia vârstelor. Ciclul 
vieţii, Editura Didactică şi Pedagogică, 
Bucureşti, 1997. 

Căldăruşă 

Plantă ierboasă ( Aquilegia vulgaris L.) din 
fam. Ranunculaceae, cu flori de diferite 
culori utilizată de gospodine la vopsitul 
textilelor şi invocată de descântătoare 
împotriva alcoolismului. Floarea C.-ei 
amestecată cu o altă plantă, strigoaia, se 
fierbe în rachiu de drojdie şi se bea contra 
beţiei. 

Vaier Butură, Enciclopedie de etnohotanică 
românească, Editura Ştiinţifică şi 
Enciclopedică, Bucureşti, 1979. 

Călin 

Arbust (Viburnum opulus L.) sacru din 
fam. Caprifoliaceae care creşte prin 
păduri şi tufişuri umede, cu fructe 
globuloase de un roşu aprins, acrişoare 


65 



CĂLUGĂRIŢĂ 


şi răcoritoare la gust, folosit la vopsitul 
textilelor în roşu şi, ca leac, invocat de 
descântătoare pentru lecuirea bolilor. 
Legenda spune că arbustul ar fi răsărit 
din sângele lui Tata Noe care, lucrând la 
corabie, s-ar fi tăiat la un deget. Din 
sângele scurs pe pământ ar fi crescut 
C.-ul cu fructele lui roşii. El este invocat 
în folclorul erotic şi în strigăturile de joc: 
Haideţi fete ia căline, / Că ia joc nu vă ia 
nime!/ Sunteţi mute ca iarba / Şi bătrâne 
ca mama! (Transilvania). 

Butură Vaier, Enciclopedie de etnobotanică 

românească, Editura Ştiinţifică şi 

Enciclopedică, Bucureşti, 1979. 

Călugăriţă 

1. Personificare a unei insecte carnivore 
(Mantis religiosa) care îşi devorează 
partenerul imediat după împerechere. 
Ferocitatea C.-ei apare şi în descântecele 
de bubă: Buboiu, buboiu, / Mare ca un 
muşuroiu, / Din mare ce eşti / Să te faci 
mic, / Pitic, / Cât un vârf de ac /.../ Că de 
nu,/ Iată astă călugăriţă / Te va mânca, / 
De nici urmă nu ţi-a rămânea...; 

2 . Model de jertfă de întemeiere, arhetip 
a creaţiei. în lumea necuvântătoarelor 
împerecherea este o * Bătaie rituală: 
călcatul la păsări, gonitul la bovine, bătaia 
peştelui la peşti. La baza arborelui filo- 
genetic organismele procreatoare înce¬ 
tează să existe din momentul deschiderii 
unui nou ciclu vital: vieţuitoarele unicelu- 
lare care se înmulţesc prin bipartiţie 
(Amoeba, Eugîena verde) dispar simultan 
cu apariţia noii generaţii de celule; la 
unele insecte masculul este sacrificat şi 


devorat de parteneră, cazul C.-ei, simbol 
al jertfei întemeierii, la altele, moare 
singur, după împerechere, trântorul care 
fertilizează matca roiului de albine. La 
om, clipa orgasmului sexual, care 
corespunde cu inhibiţia structurilor 
logice, este asemuită de psihanalişti cu 
agonia care suprimă insul şi-l risipeşte, 
precum moartea, în tot. Bătutul parului 
sau stâlpului, secvenţa centrală a actului 
de întemeiere a adăpostului (casă, sat, 
casă a copilului) este reflexul cultural al 
instinctului sexual înnăscut. Este o bătaie 
rituală care, în ceremonialul nupţial, 
îmbracă cele mai diferite forme de 
manifestare: *Spartul Oalei agăţată într- 
o prăjină de mire sau un reprezentant al 
acestuia (Oltenia); spartul talerului 
miresei cu prăjina steagului mirelui 
(Bihor); introducerea vârfului bradului 
curăţat de cetină în mărul roşu sau gutuia 
galbenă a miresei (Muntenia, Dobrogea); 
petrecerea băţului înflorat al mirelui prin 
colacul mirese (Bucovina) ş.a. Violenţa 
rituală a întemeierii omului de omul 
însuşi prin actul nupţial este exprimată, 
în sudul României, de strigătura adresată 
mirilor când merg, după dezvelirea 
miresei (îmbrăcarea costumului de 
nevastă) şi pregătirea camerei nupţiale, 
să întemeieze *Casa de piatră: Pace-n 
ţară / Şi război în pat! 

Biberi I., Eseuri , Editura Minerva, 
Bucureşti, 1971; Ghinoiu I., Lumea de aici, 
lumea de dincolo, Editura Fundaţiei 
Culturale Române, Bucureşti, 1999. 

Căluş 

Zeu cabalin indo-european, protector al 
cailor şi sezonului călduros al anului care 
se naşte şi moare la * Rusalii. La apariţia 
creştinismului Tainele C.-ului se desfă¬ 
şurau la echinocţiul de primăvară, în 
perioada fătatului şi împerecherii cailor 
(martie - aprilie). Pentru a lăsa loc liber 
comemorării de către creştini a morţii şi 
învierii Mântuitorului la echinocţiul de 
primăvară, scenariul morţii şi renaşterii 
anuale a calului a fost împins în afara 
Ciclului pascal: *Caii lui Sântoader la 
Lăsatul Secului de Paşte, iar ‘Căluşarii 
la Rusalii. în ceremonialul C. rolul zeului 
cabalin este interpretat de Mut care are 
două efigii caracteristice: * Steagul C.-ului 
şi *Ciocul C-ului. Anturajul său divin este 
o ceată masculină sever ierarhizată 
(vătaf, ajutor de vătaf, stegar, căluşari) 
care, prin piesele de port (pinteni la 
picioare; bete aşezate în cruciş pe piept, 
precum hamul) imitarea tropăitului şi 
galopului în timpul dansului, gesturi etc., 
caută să semene sau să se confunde cu 
caii. Mutul C.-arilor, deşi poartă pe faţă 
mască de om bătrân sau de ţap, are legat 
la brâu un falus din lemn cu care 
fertilizează, prin simpla atingere, 
nevestele fără copii. Ceremonialul C.- 
arilor de la Rusalii este o reducţie a 
Anului solar la o săptămână, perioadă în 
care zeul C. îşi trăieşte fulgerător viaţa: 
‘Naşterea C.-ului la Strodul Rusaliilor, 
numită Legarea Steagului, Alegerea 
Steagului, Ridicarea Steagului, 
Jurământul; Jocul C.-arilor în zilele de 
Rusalii, când petrece şi se desfată 
împreună cu anturajul său divin; 


‘Moartea C.-ului, în ziua numită ‘Marţea 
Ciocului, care poartă diferite denumiri 
(Spargerea C.-ului, îngroparea C.-ului, 
Veşnica Pomenire, Dezlegarea C.-ului). 
Asemănător cetelor de feciori care 
colindă la ‘Crăciun cu ‘Ttirca, ‘Boriţa, 
‘Cerbul, ‘Brezaia, ‘Capra, actele şi 
practicile magice ale cetei de C. au 
diferite finalităţi: luptă împotriva ‘Ielelor 
sau ‘Rusaliilor şi vindecă bolile provo¬ 
cate de acestea (Luatul din Iele), fertili¬ 
zează holdele de grâu, cirezile de vite şi 
femeile sterile. C., numit în unele zone 
‘Zău (Zeu) a fost atestat, ca emblemă şi 
notă distinctivă a românilor, în întreg 
spaţiul carpato-danubiano-pontic. Aria 
lui de răspândire, la nord şi la sud de 
Dunăre, se suprapune peste o parte a 
teritoriilor locuite de traci, ramură 
importantă a indo-europenilor. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Fochi A., Datini şi eresuri 
populare la sfârşitul secolului al XlX-lea: 
Răspunsurile la chestionarele iui N. 
Densuşianu, Editura Minerva, Bucureşti, 
1976; Ghinoiu L, Tainele Căluşului , în Dat., 
an V nr. 1-2, 1995; Nania I., Rusaliile. 
Sărbătoare multimilenară în spaţiul 
românesc , în „Creativitate şi eficienţă în 
acţiunea socială a tineretului", voi. II, 
Piteşti, 1989; Oprişan H.B., Căluşarii, 
Editura pentru Literatură, Bucureşti, 1969; 
Vuia Romulus, Originea jocului Căluşari, 
în Dacorom., II, Cluj, 1922. 

Căpcăuni 

Monştrii antropofagi cu cap de câine, cu 
un ochi în frunte şi cu altul în ceafă, care 
au trăit prin peşteri şi păduri întunecate 
sau ar fi venit dinspre Răsărit ca să 
pustiască pământul, asociaţi cu tătarii şi 
turcii. Unele informaţii îi prezintă ca 
oameni mici, negrii şi cu nasul turtit 
(centrul Moldovei). Aceştia mâncau 
oamenii după ce îi jupuiau de piele şi le 
sugeau sângele, iar pe copii după ce îi 
frigeau în cuptor. O legendă cu mai multe 
variante descrie vicleşugul prin care fata 
prinsă şi îngrăşată cu miez de nucă de 
mama C.-lor scapă înainte de a fi băgată 
în cuptor. La comanda babei, Ţup, fată, 
pe lopată !, aceasta se preface că nu ştie 
cum să procedeze şi îi răspunde: Sai babă 
şi-mi arată!. C.-i, întorşi acasă, şi-au 
mâncat mama fără să ştie ce s-a 
întâmplat. Orientându-se după Calea 
Robilor, fata se întoarce cu bine acasă. 
Ei ar fi fost stârpiţi de *Uriaşi, de apele 
potopului sau ar fi plecat peste Dunăre, 
în Ţara Turcească. Ca termen, C. sunt 
cunoscuţi de românii de pretutindeni, iar 
ca reprezentări mitice antropofage în 
ţinuturile pericarpatice (Moldova, 
Muntenia, Oltenia). 

Gheorghe Ciauşanu, Superstiţiile poporului 
român în asemănare cu ale altor popoare 
vechi şi nouă, Academia Română, 
Bucureşti, 1914; Ivan Evseev, Dicţionar de 
magie, demonologie şi mitologie 
românească, Editura Amarcord, Bucureşti, 
1997. 


Cărăuş 

Personificare a astrului aflat în imediata 
apropiere a stelei a doua din Proţapul 
Carului Mare. C.-ul ar fi omul care merge 
pe jos, pe lângă boii înjugaţi la car, 
îndemnându-i la drum cu biciul (judeţele: 
Neamţ, Buzău). 

Ion Otescu, Credinţele ţăranului român 
despre cerşi stele, 1907 (fără alte date pe 
copertă). 

Cărindar al Pământului 

Plantă parazită (Orobanche sp.) din fam. 
Orobanchaceae, cu tulpină dreaptă, 
frunze reduse la mici solzi şi flori dispuse 
în raceme terminale, căutată prin păduri, 
uneori cultivată în grădini, care pre¬ 
vesteşte omului roadele pământului. 
Dacă florile erau dese la bază şi rare spre 
vârf, era semn că se va face mult porumb 
şi puţin grâu şi invers (Bihor). 

Vaier Butură, Enciclopedie de etnobotanică 
românească, Editura Ştiinţifică şi 
Enciclopedică, Bucureşti, 1979. 

Căţel al Pământului 

Paznic al *Lumii de dincolo care latră 
sufletele morţilor în prima noapte după 
sosire, sinonim cu Ţâncul P. sau Orbetele 
P. Este implicat, precum * Dracul, în 
cosmogonie. Are înfăţişare de câine alb, 
cu corpul lung şi picioarele scurte. 
Noaptea iese din pământ şi latră prin 
cimitire, pe la morminte, pe la margine 
de drum, prevestind moartea altor 
oameni. E nevăzător iar când latră are 
glas strident, înfiorător. Pentru a lăsa în 
pace sufletul proaspăt sosit, rudele de 

aici îi aprind, în seara zilei după înmor¬ 
mântare, un foc pe mormânt (Culoarul 
Rucăr-Bran). în alte tradiţii el ar pedepsi 
morţii cărora nu li s-a legat banul la 
deget sau nu i l-a băgat între dinţi pentru 
plata vămilor. 

Vulcănescu R., Mitologie românească, 

Editura Academiei, Bucureşti, 1985. 

Câine 

Mesager funest care anunţă prin cânt 
(urlet) sosirea *Morţii. 

Ghinoiu I., Lumea de aici, lumea de 

dincolo, Editura Fundaţiei Culturale 

Române, Bucureşti, 1999. 

Cântec de Priveghi 

Text funerar cântat de femei în nopţile de 
priveghi la care se pot asocia şi bărbaţi, 
sinonim cu Cântare la mort, Cântecul 
mortului. Prin mesajele transmite, C.-ul 
de P. împreună cu Cântecul Zorilor, 
*Cântecul Bradului şi *Bocetele versi¬ 
ficate, alcătuiesc * Cartea românească a 
morţilor. El are structură compoziţională 
proprie şi melodii care nu se pot 
confunda cu bocetul. Dezvoltare maximă 
a C.-lui de P. o cunoaşte teritoriul moldav, 
unde au fost identificate mai multe tipuri 
şi motive. Tipul atestat în judeţele 
Suceava, Neamţ şi Iaşi are elemente 
străvechi, cert precreştine. Acesta aso¬ 
ciază, în unul şi acelaşi cântec funerar, 
două sau mai multe motive: Leacul 
pierdut, Moartea înşelătoare, Patul 
mortului şi Oastea rătăcită. Primul dintre 
ele, Leacul pierdut, este atestat în 
Moldova de nord, dar şi în Transilvania, 


în ţinutul Năsăudului. Peisajul geografic 
descris de C.-ul de P., unde se întâlneşte 
muribundul cu personificările mitice care 
poartă plantele de leac necesare rămâ¬ 
nerii în lumea de aici, este cel obişnuit: 
pe dealul lui Dorohoi; pe dealul plin cu 
trifoi; la fân tâna lui Ignat; prin zăvoi; pe 
valea lungă etc. Leacurile sunt depozitate 
de * Moarte, numită în unele variante o 
zână cam bătrână, în ulcele, şipurele 
într-un car cernit şi tras de patru boi sau 
în samar. Bolnavul îi cere leacul salvator 
dar, din diferite motive, nu le poate obţine 
şi, automat, muribundul pierde orice 
şansă de a mai rămâne printre vii. în 
unele variate leacurile aduse şi puse de 
reprezentări mitice binevoitoare pe 
fereastra bolnavului sunt luate de Moarte 
în ipostază de *Zeiţă pasăre: grangur sau 
lebădă. în alt motiv, Moartea înşelătoare, 
bolnavul ar fi avut şanse să scape de 
Moarte dacă acesta nu i-au fi ieşit întâm¬ 
plător în drum sau dacă ar fi avut inspi¬ 
raţia şi tăria să-i refuze invitaţia de a 
gusta apa morţii din pahar. în unele texte 
bolnavul însuşi cere paharul cu băutura 
fatală: Ce ai, moarte, în pahar? / Vinişor 
de şapte ani / Dă-mi şi mie ca să gustJ 
Dar, de cele mai multe ori, Moartea este 
grăbită, nu negociază şi nu merge pe 
ocolite şi amăgiri: Umblă moartea prin 
grădină, /Smulgândpomi din rădăcină / 
Şi cu Maria de mână. / Pomi o smuls şi 
i-o lăsat, /Pe Maria ne-o luat! Răspândire 
relativ mare are motivul Carului mortuar 
cu imaginea mamei defunctului alergând 
după el: Pe din sus de Ibăneşti / Merge 
caru giurgiuvesc, / Caru-i negru, boii-s 
negri / Pogoniciu-i şi mai negru. / Dar în 

car cine-i culcat? / Lucreţia o răposat. / 
După car cine aleargă? / Da maica-sa 
jalnică / Cu trei prescurele / Să-i deie de 
prânz din ele . / Lucreţia din grai grăia: / 
- Or te-aleargă, or te lasă / Că de mine 
eşti rămasă, / C-am mâncat poame din 
Rai / Ş-am băut apă din plai / Şi mi-am 
găsit mai bun trai. / Noi îţi cântăm 
cântecul, / Domnu-ţi ierte sufletu; Noi îţi 
cântăm cânteca, Domnu-ţi ierte viaţa. Alte 
motive cu semnificaţie aparte pentru 
filozofia morţii la români sunt *Patul 
mortului, Oastea rătăcită, Scrierea 
numelor, Moartea şi cucul, Strigă moartea 
la fereastră, *Mereoarele şi altele. Arealul 
de răspândire a C. de P. cuprinde 
Transilvania sudică (din Hunedoara până 
în ţinutul Târnavelor), Transilvania răsă¬ 
riteană (valea Gurghiului, bazinul 
superior al Mureşului, ţinutul Năsău- 
dului), Moldova de nord şi de sud. 
Adesea, el se suprapune peste arealul 
bocetelor şi chiar peste Cântecul Zorilor. 

Bîrlea Ov., Folclor românesc, I, Editura 
Minerva, Bucureşti, 1981; Ion H. 
Ciubotaru, Marea trecere, Editura Grai şi 
Suflet - Cultura Naţională, Bucureşti, 1999. 

Cântecul Bradului 

Creaţie desăvârşită în *Cartea româ¬ 
nească a morţilor care redă dialogul 
purtat de un cor feminin cu soţul sau 
soţia postumă a tânărului mort, substituit 
de un *Brad. Spre deosebire de variantele 
de la sud de Carpaţi, unde bradul este 
amăgit că va deveni tălpoi de casă, 
podea, şindrilă, căprior la acoperiş, în 
variantele transilvănene i se promite că 


va fi sădit la o fântână sau va deveni ortac 
de mort, adică soţie a tânărului decedat, 
şi, pentru a rămâne mereu verde, va fi 
udat cu lacrimi de rudele mortului. 
Funcţia funerară a bradului, de soţ sau 
soţie postumă a mortului, este exprimată 
fără echivoc de varianta năsăudeană 
Cântarea Buhaşului (buhaş este numele 
local al bradului tânăr):... Noi tot aşa am 
gândit / Că după tine or veni / Colăcarii 
cu caii, / Nu popa cu praporii; / Colăcarii 
cu steagu / Nu popa cu diacu / Şi-om 
vedea steagu pe masă, / Nu buhaşu sus 
pe casă, /Şi-om vedea steagu-nstruţat, / 
Nu buhaşu rădicat; / Ca-ifost vrednic de 
trăit, /Nu-n pământ de putrezit. Varianta 
gorjană, neegalată ca realizare artistică 
şi simboluri străvechi de niciun alt cântec 
funerar, publicată pentru prima dată de 
Constantin Brăiloiu, începe cu întrebarea 
retorică adresată bradului de femei la 
aducerea de către feciori a acestuia în sat 
din munte: - Bradule, bradule, / Cin' ţi-a 
poruncit / De mi-ai coborât / De la loc 
pietros / La loc mlăştinos? / De la loc cu 
piatră / Aicea cu apă? Urmează un lung 
monolog prin care bradul relatează în 
amănunţime motivul tăierii (jertfei) şi 
coborârii din munte, ademenirea lui de 
feciorii trimişi de *Dalbu de Pribeag şi 
regretul repetat că a răsărit şi a crescut: 
... - Mie mi-a poruncit / Cine-a pribegit/ 
Că i-am trebuit / Iarna Ia scutit, / Vara la 
umbrit. / La mine-a mânat / Doi voinici 
din sat / Cu părul lăsat / Cu capul plecat, 
/ Cu rouă pe faţă / Cu ceaţa pe braţe, / Cu 
berde la brâu / Cu colaci de grâu, / Cu 
securi pe mână/Cu merinde pe-o lună. / 
Dacă eu ştiam, / Nu mai răsăream. / Eu 

de-aş fi ştiut / N-aş mai fi crescut. / Şi ei 
au plecat / Din vărsat de zori, / De ia 
căutători / Şi ei au umblat / Văile cu fragii 
/ Şi munţii cu brazii / Până m-au găsit / 
Bradul cel pocit. / Pe mine m-au ales, ! 
Pe izvoare reci. / Pe ierburi întregi. / Pe 
cracă uscată, / De moarte lăsată. / Ei când 
au venit/Jos au hodinit, /Au îngenucheat, 
/ De-amândoi genuchii / Şi s-au închinat. 
/ Iară s-au sculat, / Cu securea au dat, / 
Jos m-au doborât, l M-au pus la pământ. 
/Şi ei m-au luat, / Tot din munţi în munţi 
/Prin brăduţi mărunţi. / Tot din văi în văi 
/ Prin brazi mărunţi, / Dar ei nu m-au luat 
/ Ca pe alte lemne, / Ci ei m-au luat / Tot 
din vale în vale, / Cu cetina-n vale, / Să le 
fiu pe jale, / Cu poale lăsate / A jale de 
moarte. / Eu dacă ştiam, / Nu mai 
răsăream, /Eu de-aş fi ştiut/N-aş mai fi 
crescut. / Când m-au doborât, / Pe mine 
m-au minţit / C-au zis că m-or pune / 
Zână la fântână j Călători să vină. / Ş-au 
zis căm-o pune / Tălpoaie la casă / Să mă 
şindrilească / Cu şindrilă trasă. / Dar ei 
m-au pus ! La mijloc de câmp, / La cap 
de voinic. / Câinii să-i aud, /A lătra pustiu 
/ Ş-a urla morţiu. / Şi să mai aud / Cocoşii 
cântând, / Muieri mimăind / Şi preoţi 
cântând. / Ploaia să mă ploaie, / Cetina 
să-mi moaie. / Vântul să mă bată, / Cetina 
să-mi cadă. / Ninsoarea să-mi ningă, / 
Cetina să-mi frângă. /Eu dacă ştiam /Nu 
mai răsăream, / Eu de-aş fi ştiut, / N-aş 
mai fi crescut. / Ei când m-au tăiat, / Ei 
m-au îmbunat/Că ei mă sădesc/Nu mă 
săcuiesc. / Şi ei m-au minţit, / Că m-au 
săcuit, / Jos la rădăcină, / Cu fum de 
tămâie / Mai pe la mijloc / Chiţi de 
busuioc, / Tot milă şi foc. / Sus la 


crângurele / Chiş de ocheşele. / Tot milă 
şi jele. / Eu dacă ştiam / Nu mai răsăream. 
/ Eu d-aş fi ştiut, / N-aş mai fi crescut 
(Runcu, jud. Gorj). C.-ul B. are un areal 
mult mai restrâns ca obiceiul de a pune 
brad la mormântul tânărului necăsătorit. 
El este cunoscut în Oltenia de nord-vest, 
Banatul de munte, Ţara Haţegului, 
Ţinutul Pădurenilor (Hunedoara), bazinul 
Mureşului mijlociu cu prelungiri pe Valea 
Ampoiului şi Aiieşului Mare şi, local, în 
alte zone (Năsăud, Bucovina). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Mariana 
Kahane, Lucilia Georgescu-Stănculeanu, 
Cântecul Zorilor şi Bradului. Tipologie 
muzicală,. Editura Muzicală, Bucureşti, 
1988 ; . 

Cârstăneasă 

Personificare a ramurilor sterile ale unei 
plante veninoase Gratiola officinalis L. 
din fam. Scrophulariaceae, care asigură, 
împreună cu * Pelinul, Usturoiul, 
*Odoleanul, *Leuşteanul şi *Avrămeasa, 
protecţie magică împotriva * Ielelor. Cei 
luaţi (îmbolnăviri neuro-psihice) de Iele, 
Cele sfinte, *Rusalii, *Zburător erau 
scăldaţi în apa în care s-au fiert C. şi 
avrămeasă. Planta este invocată şi în 
descântecul şi tratamentul de bube dulci 
(eczemă infecţioasă la copii): ... Toate 
Măcăneţele, / Toate Cârstâneţele, / Pe 
mâini se spălară f La biserică plecară. / 
Bubele dulci se mâniară / Că pe ele nule 
chemară / Ca balega-n perete se uscară 
(Oltenia). 

Butură Vaier, Enciclopedie de etnobotanicâ 
româneasca, Editura Ştiinţifică şi 
Enciclopedică, Bucureşti, 1979; Niţu 
Georgeta, Plante din flora spontană cu 
utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Ceas Bun 

Moment favorabil la naşterea copilului 
când apare pe cer steaua care îi va călăuzi 
viaţa până la moarte. Această măreţie 
astrală a existenţei româneşti este 
exprimată de versurile mioritice, Şi la 
moartea mea / Va cădea o stea!, de 
credinţa ţăranilor din Bărăgan care, la 
vederea pe cer a traiectoriei luminoase a 
unei comete, cred că a mai murit un om. 
Bătrânii legau viitorul copilului de ceea 
ce i-a prezis *Ursitoarea, dar şi de 
împrejurările naşterii acestuia: timpul 
nocturn sau diurn, poziţia zilei de naştere 
în timpul săptămânal, lunar, sezonier şi 
anual. Zilele săptămânii şi ale anului 
favorabile pentru naştere erau consi¬ 
derate duminicile şi marile sărbători. în 
ceea ce priveşte timpul diurn, se prefera 
începutul zilei, după primul cântat al 
cocoşilor, între miezul nopţii şi ivirea 
zorilor. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Ceas Rău 

Duh malefic care umblă, îmbolnăveşte, 
îndeamnă la rău, poceşte sau omoară pe 
cei care le ies în cale, sinonim cu Ceas 


Slab. Apropierea C.-ului R. poate fi 
recunoscută de ţiuitul produs de acesta 
în timpul zborului. C.-ul R. poate apare 
în orice zi a anului. Dar, spre deosebire 
de duminică, luni, miercuri, joi şi vineri 
care au câte un singur C. R., marţea şi 
sâmbăta au, fiecare, câte trei. Pentru a 
se feri de răul ce-1 aduce C.-ul R., omul 
se închină, bate cu degetul în lemn şi îl 
invocă pe Dumnezeu: Doamne ajută! 
Dacă, totuşi, cineva căpăta C.-ul R., 
acesta era scos şi alungat din corp prin 
descântec care înşiră relele şi timpul 
producerii lor, avantajele ce le va avea 
dacă va părăsi corpul omului şi va merge 
unde este trimis dar şi pericolele ce-1 
aşteaptă dacă se va mai întoarce de 
acolo: Ceas rău cu pocitură, / Ceas rău cu 
săgetătură, / Ceas rău cu spaimă, / Ceas 
rău de cu seară, / Ceas rău de miezul 
nopţii, / Ceas rău de cu ziuă, / Să te duci 
pe munţi, / Pe sub munţi / C-acoîo-s a 
tale curţi, / C-acolo-s mese aşternute, / 
Şi pahare umplute, /Şi scaune aşternute 
/Pentru tine sunt gătite. /Acolo să trăieşti, 
/ Acolo să vecuieşti, / De Ion să nu 
gândeşti, /Că tu de nu te vei duce / Şi de 
nu te vei îndepărta /... / 99 de suliţe oi 
lua / Şi te-oi însuliţa / Şi te-oi 
înspăimânta/Şi te-oi îndepărta; /.../. 

Gorovei Artur, Folclor şi folcloristică, 

Editura Hyperion, Chişinău, 1990; Olinescu 

Marcel, Mitologie românească, Casa 

Şcoalelor, Bucureşti, 1944. 

Ceată de colindători 

Anturaj al divinităţii care moare şi renaşte 
simbolic la sărbătorile solstiţiului de 

iarnă (*Crăciun ; *Anul Nou). La începutul 
lunii decembrie, de obicei la Sf. Nicolae 
(6 decembrie) se începea organizarea 
C.-lor de feciori care urmau să colinde 
la sărbătorile de Crăciun. Organizaţi pe 
părţi de sat, feciorii îşi alegeau un 
conducător numit, de obicei, Vătaf, şi o 
gazdă unde duceau o viaţă comunitară 
în perioada sărbătorilor de iarnă 
(dormeau, mâncau, petreceau, aduceau 
lemne din pădure împreună). C.-ele de 
C. pot colinda singure sau însoţite de o 
mască zoomorfă îmbrăcată de un fecior. 
Masca, substitutul divinităţii care se 
desfată în anturajul său divin (ceata 
feciorilor), moare violent, lovită cu 
ciomagul, împuşcată sau înecată, la 
încheierea colindatului pentru a renaşte 
imediat, împreună cu timpul *Noul An. 
Numele măştii este preluat, de obicei, şi 
de C. de C: *Turca, *Cerbul, *Capra, 
*Brezaia, Boriţa. 

Adăscăliţei V, Istoria unui obicei . 
Pluguşorul, Editura Junimea, Iaşi, 1987; 
Bârseanu A., Cincizeci de colinde, Braşov, 
1890; Bîrlea Ov., Folclor românesc, voi. I-II, 
Editura Minerva, Bucureşti, 1981; 
Brătulescu Monica, Colinda românească, 
Editura Minerva, Bucureşti, 1981; Buhociu 
Octavian, Folclorul de iarnă, ziorile şi 
poezia păstorească, Editura Minerva, 
Bucureşti, 1979; Caraman R, Colindatul la 
români, slavi şi alte popoare, Editura 
Minerva, Bucureşti, 1983; Fochi A., Datini 
şi eresuri populare la sfârşitul secolului al 
XîX-lea: Răspunsurile la chestionarele Iui 
N. Densuşianu, Editura Minerva, Bucureşti, 
1976; Herseni Tr., Forme străvechi de 
cultură poporană românească, Editura 


Dacia, Cluj-Napoca, 1977; Muşleal., Bîrlea 
Ov., Tipologia folclorului din răspunsurile 
la chestionarul lui B.P Hasdeu, Editura 
Minerva, Bucureşti, 1970. 

Cei Trei Crai 

Personificare a unui grup de trei stele din 
mijlocul constelaţiei Orion, sinonimă cu 
*Treisfetitele, *Toiegele, Craii de la 
Răsărit şi Cingătoarea Regelui, dată celor 
trei mari ierarhi creştini: Vasile, Grigore 
şi Ioan (30 ianuarie) (TUlcea). în asociere 
cu alte stele din apropiere, Trisfetitele 
formează Rariţa (Plugul sau Grebla), 
Sfredelul Mare sau Spiţelnicul (Moldova, 
Munţii Apuseni). 

Otescu I., Credinţele ţăranului român 
despre cerşi stele, 1907 (fără alte date pe 
copertă); Voronca-Niculiţă E., Datinile şi 
credinţele poporului român, Tipografia 
Isidor Wiegler, Cernăuţi, 1903. 

Cel cu Şapca Roşie 

*Drac care şi-a luat numele de la şapca 
sau tichia roşie pe care şi-o pune pe cap 
când doreşte să se facă nevăzut. 

Cele Nepomenite 

Nume eufemistic dat reprezentărilor 
malefice feminine care apar în nopţile de 
vară, sinonime cu * Ielele, Cele Sfinte, 
Dânsele, Doamnele, Fetele Câmpului, 

* Frumoasele, împărătesele Văzduhului, 
Măiestrele, *Miluitele, Puternicele, 

* Rusaliile, *Şoimanele, * Ursoaicele, 
*Vântoasele, Zânele. C. N. sunt atestate 
în Moldova (Bacău, Botoşani) şi Oltenia 
(Mehedinţi). 

Fochi A., Datini şi eresuri populare Ia 
sfârşitul secolului al XlX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Tlidor Pamfile, 
Sărbătorile de vară la români. Studiu 
etnografic, Academia Română, Bucureşti, 
1910. 

Cer 

Arbore sacru reprezentat de o specie de 
stejar (Quercus ceris L.) din fam. Fagaceae 
care creşte în zonele de câmpie, deal şi 
podiş, substitut al zeului care moare şi 
renaşte printr-un rit funerar de incinerare 
în Ajunul, noaptea şi dimineaţa de 
*Crăciun. Leşia din cenuşă de coajă de 
C. avea diferite utilizări în medicina şi 
cosmetica populară. Frecvent, lemnul de 
C. se folosea în practicile magice de aflare 
a ursitei şi de căsătorie a fetelor. 
(Mehedinţi, Timocul sârbesc). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Cerb 

1. Substitut al zeului patern al carpato- 
dunărenilor, simbol al virilităţii. C.-ul este 
asociat atât civilizaţiei neolitice a 
lemnului (copacii îşi lasă în jos ramurile 
ca să-i mănânce mugurii, *Muma Pădurii 
călătoreşte într-o trăsură trasă de cerbi), 
a lutului şi culturilor agrare (din coarnele 
C-lui oamenii preistorici îşi confecţionau 
brăzdare de plug), cât şi civilizaţiei indo- 
europene a crescătorilor de animale. 
Trăsăturile care l-au impus ca divinitate 


sunt frumuseţea şi eleganţa corpului, 
podoaba capului (coarnele), puterea 
(singurul animal sălbatic care înfruntă şi 
poate învinge ursul), viteza de deplasare. 
Din oasele şi copitele lui se confecţionau 
obiecte de cult, unelte de muncă (ace, 
cuţite, brăzdare de plug, pahare) iar 
coarnele erau venerate de oameni 
precum icoanele creştine. A fost intens 
vânat (după statistica osemintelor din 
săpăturile arheologice, era al doilea 
animal vânat de geto-daci, fiind depăşit 
numai de porcul sălbatic), fără ca acesta 
să se lase domesticit. Asemănător 
lupoaicei, ciuta C.-lui (cerboaica) ar 
creşte copiii abandonaţi de mame: Or 
veni ciute de la munte / Cu ţâţa până-n 
genunche, / La pruncul ţâţă ţi-or da / Şi 
vântu l-a legăna. Sacrificiul ritual al C.-lui, 
narat în colindele cert precreştine, poate 
fi interpretat ca iniţiere a feciorului 
înainte de căsătorie sau ca jertfă divină 
făcută la moartea şi renaşterea simbolică 
a anului sau anotimpului. Toamna, la 
Probejenie (6 august) când se p... în râu, 
C. dă semnalul răcirii timpului; 

2 . Animal psihopomp care, în cântecul 
funerar de *Zori transportă, în leagănul 
de mătase purtat în coarne, zeiţa *Morţii 
(...Pe câmpul cel lung / Merge, cine 
merge, / Merge-un cerb străin; / Da-n 
coarne ce are? / Leagăn de mătasă, / Da-n 
el cine este? / Tot neagra Moarte I ...I, 
Vaideei, jud. Gorj), sau sufletul mortului 
(... Pe o câmpie lungă, / Un cerb mohorât 
/ în coarne ce are? / Leagăn de mătasă; / 
în leagăn ce are? I Un biet de voinic. / Iară 
ei zice: /Fugi, cerbule, fugi, / Că eu că mai 
am / Trei fraţi vânători, / Pe tine te-o 

împuşca, Pe mine m-o-ngropa Valea 
Mare, jud. Gorj). 

3 . Mască zoomorfă a Cetelor de feciori, 
simbol al zeului adorat, care se naşte şi 
moare împreună cu timpul la * Crăciun, 
sinonimă cu *TUrca, *Boriţa, *Brezaia şi 
*Capra. Membrii cetei de feciori joacă 
după fluieraşi şi în strigătele de 
încurajare ale cerbaşilor: Iese cerbul în 
Drumul mare,/ Şi frică de nimeni n-are,/ 
C-are coarne împungătoare/ Şi urechi 
auzătoare! sau Hai sus, sus, cerbule, sus,/ 
Că la mândra poale nu-s,/ Că le-a pus 
după cuptor/ Şi-a pus mâţa păzitor! 
(Hunedoara, Timiş, Caraş-Severin). 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Coman M., 
Mitologie populară românească, I, Editura 
Minerva, Bucureşti, 1986; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Kahane Mariana, Georgescu- 
Stănculeanu Lucilia, Cântecul Zorilor şi 
Bradul. Tipologie muzicală, Editura 
Muzicală, Bucureşti, 1988. 

Chipăruş 

*Dans funerar la priveghiul de înmor¬ 
mântare, care atestă ritul funerar de 
incinerare practicat de geto-daci. Parti¬ 
cipanţii, mascaţi şi nemascaţi, înlănţuiţi 
unul după altul pornesc, ţinându-se 
fiecare de cingătoarea celui din faţă, un 
dans vijelios înteţit din ce în ce mai mult 
de ritmul muzicii. Cei din coada şirului 
sunt aruncaţi, prin dibăcia celui care 
conduce jocul, în flăcările focului care 


întrec un stat de om. Unii cad în foc de 
unde se ridică cu hainele pârlite şi pline 
de cenuşă. După unele informaţii, prin 
flăcările focului era trecut şi mortul, 
practică la care s-a renunţat întrucât 
preoţii au refuzat să mai oficieze, în 
asemenea condiţii, slujbele de înmor¬ 
mântare (Vrancea). 

Mescu Victor, Oameni din Carpaţi, Editura 
Sport-TUrism, Bucureşti, 1982; Vulcănescu 
R., Mitologie românească, Editura 
Academiei, Bucureşti, 1985. 

Chirie Şchiopul 

Reprezentare mitică aducătoare de foc, 
frate cu *SântiIie, zeul focului în 
* Panteonul românesc, care şi-a luat 
numele şi data de celebrare ale Sfântului 
Mucenic Chirie (15 iulie) din Calendarul 
ortodox (valea Nistrului de Jos). 

Ştefanucă RV, Cercetări folclorice pe Valea 
Nistrului de Jos, în AAF, IV 1937. 

Cicoare 

Personificare a unei plante (Cichorium 
intybus L.) din fam. Asteraceae care 
creşte prin fâneţe, locuri virane şi pe 
marginea drumurilor invocată de 
descântătoare în medicina populară şi de 
vrăjitoare în farmecele care pun pe jar 
inima feciorilor. Este îndrăgită în special 
de tinere care o aşezau sub căpătâi, 
împreună cu cămaşa celui dorit, să le 
spună în vis ursita, se afumau sau se 
spălau cu floare de C să le scape de urât 
şi de farmecele vrăjitoarelor: Frunzuliţă 
trei cicori, / Fusăi la trei vrăjitori, / Toate 
trei mi-au spus că mor! / Numai una 

ocheşică, / Aia-mi spusă să n-am frică; / 
... /. într-o legendă transilvăneană C. 
este zâna florilor care se spăla cu rouă 
înainte de răsăritul soarelui pentru a nu 
fi văzută de nimeni. într-o dimineaţă, 
fiind zărită de Soare, acesta s-a 
îndrăgostit de ea şi a trimis doi luceferi 
s-o peţească. Zâna pământeană îi refuză 
spunându-le Soare, soţior, / E tot călător, 
/ Ziua peste sate, / Noaptea peste ape! 
Supărat, astrul zilei o transformă în floare 
de C: Lăsa-ţi-mi-o în pace, / Că mi-o voi 
preface / Floare de cicoare / Cu ochii după 
Soare, / Când oi răsări, / Ea s-o-înveseli! 
/ Când oi asfinţi, Ea s-o ofili; / Când oi 
scăpăta, / Ea s-a aduna. De atunci se 
spune că C. stă tot cu ochii după Soare 
până toamna târziu, florile i se strâng 
seara, la apus, şi i se desfac dimineaţa, 
la răsărit. 

Butură Vaier, Enciclopedie de etnobotanică 
românească, Editura Ştiinţifică şi 
Enciclopedică, Bucureşti, 1979; Evseev 
Ivan, Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Cimitir 

Adăpost comunitar al morţilor organizat 
după modelul satului, sinonim cu 
ţintirim, progadie, gropniţă, grădină a 
morţilor. Criteriul de grupare a 
mormintelor în C. şi gospodăriilor în sat 
este aceleaşi: locul ocupat în arborele 


genealogic de cei vii şi de cei morţi. 
Moştenitorul locului de casă în vatra 
satului, de obicei băiatul cel mic, devine 
şi moştenitorul locului de înmormântare 
în vatra C.-ului. în schimbul plusului de 
moştenire la moartea părinţilor, numită 
şi partea sufletului, acesta avea obligaţia 
să-i înmormânteze şi să le facă rosturile 
solicitate de tradiţie. C.-ile româneşti 
sunt omogene din punct de vedere etnic 
şi confesional. în satele risipite din Munţii 
Carpaţi (Platforma Luncani, Ţara 
Haţegului, Apuseni) se întâlnesc şi astăzi 
C.-e familiale, amplasate în curtea sau 
grădina casei. Pentru a ajunge la locuinţa 
postumă, defunctul străbate, în ziua 
înmormântării, numai curtea sau 
bătătura casei. în peisajul etnografic un 
loc aparte îl ocupă mormintele simbolice, 
numite de arheologi cenotafuri, 
amplasate: lângă biserici sau în C.-e 
pentru eroii căzuţi în cele două războaie 
mondiale (Teleorman); la poarta 
gospodăriilor pentru membrii familiei 
(Muntenia Centrală); la poarta C.-elor 
pentru cei care au depus mărturii în 
procesele de judecată (judeţele Gorj, 
Vâlcea); pe locul morţii violente (înecaţi, 
trăsniţi de fulgere, răpuşi de fiare, 
împuşcaţi în revoluţia din 1989). Copiii 
nebotezaţi, morţii neindentificaţi, tâlharii 
se înmormântează separat, într-o 
margine a C.-ului. Identitatea morţilor în 
C.-e (numele, vârsta, sexul, starea socială 
şi economică.) este redată de mărimea 
crucilor şi stâlpilor funerari, de 
ornamentele şi înscrisurile pictate, 
sculptate, scrijelite pe acestea. în C.-le 
din sudul Transilvaniei şi din sudul 

Olteniei în vârful crucilor sau al stâlpilor 
se puneau una sau două păsări ale 
sufletului cioplite în lemn. La sud de 
Carpaţi aripile pasării-suflet sunt 
traforate în două scânduri de lemn 
aşezate în unghi, simbol al zborului spre 
cer. La mormintele fetelor şi feciorilor 
stau, lângă cruce sau stâlp, soţul sau 
soţia postumă: un * Brad împodobit, măr 
(ramură împodobită de măr), *Suliţă 
(brad curăţat de crengi până la vârf). în 
unele zone etnografice la căpătâiul 
mortului se sădeşte un brad sau un pom 
fructifer, de obicei un măr sau un prun. 
Mormintele sunt, în special la 
*Sâmbetele morţilor, *Moşii de Vară, 
*Florii, *Joimari, curăţate, săpate şi 
semănate cu flori. Lângă cruce pot apare 
o măsuţă cu picioarele de lemn înfipte în 
pământ, altar pe care se pun ofrandele 
(pomenile) în anumite zile ale morţilor, 
un mic adăpost în care arde lumânarea 
sau candela, un ciob (oală sau strachină 
spartă) pentru tămâiat, un scaun pentru 
odihnă. 

Bîrlea Ov., Folcîor românesc, voi. I, Editura 
Minerva, Bucureşti, 1976; Ciubotaru I. H., 
Marea trecere, Editura Grai şi Suflet - 
Cultura Naţională, Bucureşti, 1999; 
Kahane Mariana, Georgescu-Stănculeanu 
Lucilia, Cântecul Zorilor şi Bradul. 
Tipologie muzicală, Editura Muzicală, 
Bucureşti, 1988; Ghinoiu I., Lumea de aici, 
lumea de dincolo, Editura Fundaţiei 
Culturale Române, Bucureşti, 1999; 
Marian Sim. Fl., înmormântarea la români, 
Editura Lito-Tipografia Carol Gobl, 
Bucureşti, 1904. 


Cioban cu Oile 

Personificare a constelaţiei Lira, reper 
pastoral pentru aprecierea timpului la 
stâna oilor în nopţile de vară. C.-ul, 
reprezentat de steaua Vega, este urmat 
de turma oilor formată din patru stele, 
în momentul răsăritului constelaţiei, 
ciobanii erau dezlegaţi să mănânce 
brânză în zilele de miercuri şi de vineri 
(Prahova, Neamţ). 

Otescu I., Credinţele ţăranului român 
despre cer şi stele , 1907 (fără alte date pe 
copertă); Pamfile I, Cerul şi podoabele lui 
după credinţele poporului român, 
Academia Română, Socec, Bucureşti, 1915; 
Zahacinschi M., Zahacinschi N., Ouăle de 
Paşte, Editura SporLTurism, Bucureşti, 
1992. 

Cioc 

Unealtă a fertilităţii şi regenerării purtată 
de Zeiţa neolitică cu chip de pasăre, 
înlocuită de corn, unealtă a virilităţii şi 
abundenţei purtată de Zeul indo- 
european cu chip de animal. Falusul 
*Mutului şi, uneori, totemul cetelor de 
căluşari din Oltenia, confecţionat din 
lemn răsucit în formă de cap şi gât de 
pasăre de baltă, se numeşte C. în satele 
de la sud de Carpaţi falusul este sinonim 
cu C., unul din primele cuvinte învăţate 
de băieţi de la mamele acestora. 
Substitutul Zeiţei Mamă, *Turca, 
perechea feminină a taurului, care 
colindă împreună cu anturajul său divin, 
Ceata de feciori, nu are cap de taurină 
sau bovină, ci un C. de pasăre de baltă 
cu care vorbeşte tocănind. Asemănător 

Turcii, la *Crăciun şi *Anul Nou apar şi 
alte măşti compozite (* Capra, *Brezaia, 
*Boriţa) care au C de pasăre de baltă, cu 
coarne de vită şi picioare de om. Din 
motive lesne de înţeles, substitutul 
neolitic obişnuit al Zeiţei generatoare de 
viaţă, pasărea de baltă, a devenit o pasăre 
domesticită, în special *Găina, al cărei 
ou este gătit cu măiestrie pentru a fi 
sacrificat, după reguli străbune, prin 
spargere rituală la sărbătorile pascale. 

Bîrlea Ov., Folclorul românesc, voi. I, 
Editura Minerva, Bucureşti, 1981; Ghinoiu 
I., Lumea de aici, lumea de dincolo, Editura 
Fundaţiei Culturale Române, Bucureşti, 
1999. 

Ciocârlani 

Figurine cu chip de pasăre sau de om pe 
coama caselor, anexelor gospodăreşti şi 
porţilor din lemn, confecţionate prin 
tăierea cu cuţitoaia a şindrilei de pe 
ultimul rând. Şirul de C. care domină 
înălţimea construcţiilor sunt numite, 
local, * Păsările sufletului (Oltenia, 
Muntenia, Moldova şi, mai rar, 
Transilvania). 

Stoica Georgeta, Petrescu Paul, Bocşe 
Maria, Dicţionar de artă populară, Editura 
Ştiinţifică şi Enciclopedică, Bucureşti, 
1985. 

Cioclovina Uscată 

Peşteră în Munţii Sebeşului (sat Cioclovina, 
corn. Boşorod, jud. Hunedoara), adăpost 
*Geomorf situat în imediata apropiere a 
cetăţilor dacice de la Sarmizegetusa 
Regia, Piatra Roşie, Blidaru. C. U. este 


celebră datorită craniului uman atribuit, 
prin analogie cu Homo sapiens de la 
Predmost II (Boemia), omului de Cro- 
Magnon. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Bucureşti, 1981. 

Ciocnitul Ouălor 

Sacrificiu al divinităţii primordiale 
înfrumuseţată prin vopsire şi încondeiere, 
simbol al jertfei Domnului Iisus. C. O. 
este permisă şi aşteptată cu nerăbdare 
de credincioşii ortodocşi după slujba de 
înviere a Mântuitorului, din noaptea 
*Paştelui până la * Ispas, înălţarea Sa la 
ceruri. Sacrificiul se săvârşeşte de doi 
oficianţi ai cultului după reguli precise: 
persoana mai în vârstă, de obicei băr¬ 
batul, loveşte violent capul oului sau de 
capul oului ţinut în mână de partener în 
timp ce unul pronunţă -Hristos a înviat! 
iar celălalt răspunde -Adevărat a înviat 7; 
oul a cărui coajă a plesnit este primit în 
dar de cel care l-a spart sau este mâncat 
de persoanele care l-au sacrificat. 
Ritualul jertfirii ouălor lovite cap în cap 
poate continua, după acelaşi procedeu, 
prin ciocnirea lor în coaste sau în burtă, 
în spate sau în fund. Local, în 
Transilvania, tatăl familiei jertfea de unul 
singur oul slujit la Biserică în noaptea 
învierii, îl curăţa, îl împărţea egal la 
membrii familiei pentru a fi mâncat 
sacramental. Un număr mare de motive 
ornamentale de pe ouăle încondeiate 

redau pasărea sau părţi ale păsării: coada 
rândunicii, cocoşul, creasta cocoşului, 
creasta găinii, *Cucul, cuibul, *Gaia, 
păunul, vulturul şi altele. Deşi regulile C.- 
ui O. pot varia de la zonă la zonă, 
respectarea regulilor este strictă privind: 
cine are prima lovitură; ce părţi ale ouălor 
sunt lovite; ciocnitul să face pe luate, pe 
schimbate, pe văzute, pe nevăzute etc. 
Cojile ouălor erau aruncate pe pământ 
pentru fertilizarea holdelor, viilor şi 
livezilor sau în apele curgătoare pentru 
a da de veste ^Blajinilor că a sosit Paştele, 
se puneau în hrana animalelor şi păsă¬ 
rilor, se păstrau pentru vrăji şi des¬ 
cântece. La Miezul Păresimilor, când se 
alegeau ouăle fără rod pentru vopsit şi 
încondeiat, se punea şi o cloşcă pe cuibul 
cu ouă roditoare. După trei săptămâni, 
cât durează clocitul ouălor de găină, în 
ziua de Paşte apăreau pe bătătură puii, 
simbol al vieţii care moare şi renaşte 
perpetuu. Prin preluarea imaginii arhe¬ 
tipale a oului, creştinii au adăugat 
divinităţii antropomorfe, trăsături geo- 
morfe: Domnul Iisus, Fiul Omului, pără¬ 
seşte mormântul şi se întoarce la viaţă 
precum puiul ieşit din găoacea oului. 

Ghinoiu I., Obiceiuri populare de peste an. 

Dicţionar, Editura Fundaţiei Culturale 

Române, Bucureşti, 1997. 

Ciocul Berzei 

Personificare a unei plante melifere 
Erodium cicutarium, fam. Geraniaceae, 
cu flori albastre în formă de doc de barză 
sau de cocor, invocată în descântatul 
femeilor care nu aveau copii, sinonimă 


cu buruiană de făcut copii sau 
sculătoarea. Ceaiul din C. B. are calităţi 
afrodisiace (Oltenia). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Ciocul Căluşului 

Efigie a zeului cabalin purtată în timpul 
Jocului Căluşarilor de *Mut sau de Vătaf, 
confecţionată la * Legatul (naşterea) C. şi 
înhumată sau dată pe apă la * Spartul 
(Moartea) C. La începutul secolului al 
XX-lea, C.C. se confecţiona dintr-un lemn 
răsucit sau cioplit în formă de cioc şi gât 
de pasăre de baltă, de cap şi gât de cal, 
de cap de lup, de bot de câine şi cap de 
om, îmbrăcat într-o piele de iepure în 
care se băgau diferite plante de leac şi 
măsura căluşarilor luată pe fire de aţă. 
în zilele în care se joacă *Căluşul, efigia 
lui este purtată în traistă sau în braţe 
numai de Mut sau de Vătaf, niciodată de 
un alt căluşar. în timpul jocului, C. C. este 
aşezat în faţa lăutarilor sau lângă 
* Steagul Căluşului ca şi cum ar asista la 
spectacolul dat în cinstea lui. Dacă nu 
este fixat într-un băţ, cum obişnuiau 
unele cete bănăţene de căluşari, C. C. este 
ascuns privirilor profanilor sau, pentru a 
spori misterul, li se arată, în anumite 
momente, numai capul scos din traistă. 
Pretutindeni unde apare, C. C. este 
considerat ca ceva diavolesc, mai temut 
şi respectat decât crucea creştină. Numai 
prin simpla atingere el poate îmbolnăvi 
şi lua minţile oamenilor. C. C. este folosit, 

adesea, în practica magică de doborâre 
a căluşarilor. în ziua numită *Marţea 
Ciocului este înmormântat într-un loc 
tainic, de obicei în locul unde a fost 
confecţionat şi depus jurământul. După 
trecerea unui an de zile, în ziua de 
Strodul Rusaliilor, C. C. era dezgropat. în 
cazul că pielea iepurelui putrezea, 
aceasta se înlocuia cu alta nouă. C. C. a 
fost atestat în Oltenia şi Banat. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Fochi A., Datini şi eresuri 
populare la sfârşitul secolului al XIX-lea: 
Răspunsurile la chestionarele lui N. 
Densuşianu, Editura Minerva, Bucureşti, 
1976; Ghinoiu I., Tainele Căluşului, în Dat., 
an V nr. 1-2, 1995; Nania I., Rusaliile. 
Sărbătoare multimilenară în spaţiul 
românesc, în „Creativitate şi eficienţă în 
acţiunea socială a tineretului", voi. II, 
Centrul Judeţean al Creaţiei Populare 
Piteşti, Argeş, 1989; Oprişan H.B., 
Căluşarii, Editura pentru Literatură, 
Bucureşti, 1969; Vuia Romulus, Originea 
jocului Căluşari, în Dacorom., II, Cluj, 
1922. 

Circovii de Iarnă 

Năprasnice divinităţi meteorologice 
răspunzătoare de provocarea unor 
fenomene violente ale naturii (vârtejuri, 
viscole, tunete şi fulgere) şi de mari 
pagube în turmele de vite. C. de I. sunt 
celebraţi trei zile (16-18 ianuarie), la 
miezul iernii pastorale, care începe la 
*Sâmedru şi se încheie la *Sângiorz, şi 
formează o pereche cu fraţii lor, * Circovii 


de Vară, prăznuiţi la miezul verii pasto¬ 
rale. împreună cu aceştia, C. de I. împart 
*Anul Pastoral de 365 de zile în două 
anotimpuri simetrice: iarna şi vara 
(Banat). 

Hasdeu B.P., Etymologicum Magnum 
Ramaniae. Dicţionarul limbii istorice şi 
poporane a românilor, voi. I-II, Editura 
Minerva, Bucureşti, 1972-1974; Mangiuca 
S., Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. Fi, Sărbătorile 
la români. Studiu etnografic. Cârnilegile, 
Institutul de Arte Grafice, Bucureşti, 1898. 

Circovii de Vară 

Divinităţi meteorologice care provoacă 
fenomenele violente ale naturii pe timpul 
verii (vârtejuri, tunete şi trăsnete) şi 
pagubele aduse de fiarele sălbatice în 
turmele de vite. C.de V. reprezintă miezul 
verii pastorale (16-18 iulie), sezon în 
*Calendarul popular care începe la 
*Sângiorz şi se încheie la *Sâmedru. în 
ziua de mijloc a C.-lor, 17 iulie, este 
sărbătorită * Marina, invocată de olteni 
pentru copiii morţi. C. de V. sunt fraţi cu 
* Circovii de Iarnă, prăznuiţi la miezul 
iernii pastorale. împreună cu aceştia, 
împart *Anul Pastoral în două anotimpuri 
simetrice: iarna şi vara (Banat). 

Ghinoiu I., Vârstele timpului, Editura 
Meridiane, Bucureşti, 1988; Mangiuca 
Simion, Calendarul iulian, gregorian şi 
poporul român pe anul 1883, Tipografia 
Alexi, Braşov, 1882; Marian Sim. Fl., 
Sărbătorile la români. Studiu etnografic. 

Cârnilegile, Institutul de Arte Grafice, 
Bucureşti, 1898. 

Ciuha Miresei 

Substitut al animalului-oracol (căprioară, 
capră, fiară sălbatică) care orientează 
paşii mirelui şi alaiului său nupţial spre 
casa miresei, loc favorabil întemeierii 
*Casei copilului. C. M. poate fi un stâlp 
înalt sau un brad împlântat la poarta 
miresei, curăţat de crengi până spre vârf, 
unde se agaţă o oală umplută cu cenuşă, 
un prosop, o sticlă cu ţuică. în Oltenia 
de nord-vest C. M. este un stâlp din lemn 
de molid de 10 - 16 m, curăţat de coajă 
şi uns cu seu, în vârful căruia se agăţau 
simbolurile nupţiale (cunună de brad, 
năframă), o pungă cu bani şi o ploscă cu 
vin. în Platforma Luncani în vârful 
prăjinii se leagă o sticluţă în care se bagă 
un fulg de pasăre, numită Găinuşă. 
Mirele nu poate intra în curtea miresei 
dacă nu se caţără, el sau un reprezentant 
al său să ia plosca cu băutură din vârful 
stâlpului sau nu sparge (vânează, 
omoară) cu băţul sau cu puşca oala sau 
găinuşa din vârf. Mireasa era îndreptăţită 
să refuze să se căsătorească cu mirele 
care nu trecea proba de încercare 
(Moldova, Oltenia). 

Ciubotaru Silvia, Nunta în Moldova, 
Editura Universităţii „Al. I. Cuza", Iaşi, 
2000; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999; 


Şeuleanu I., Poezia populară de nuntă, 
Editura Minerva, Bucureşti, 1995. 

Ciuma 

Personificare feminină o unei năprasnice 
boli, soră sau prietenă cu * Moartea, care 
a secerat, din Antichitate până în secolul 
al XlX-lea milioane de oameni. C. este o 
femeie urâtă care sare în spatele 
oamenilor, bate la fereastră, intră pe furiş 
în casă. Se fereşte şi îi este teamă numai 
de câini. Ea dăruieşte viaţă îndelungată 
persoanelor care îi ung cu unt rănile de 
pe picioare. Pentru a fi îmbunată, românii 
au răsfăţat-o dându-i nume amăgitoare: 
Alba, Frumoasa, Maica Bătrână, Maica 
Călătoarea (Mehedinţi), Buboasa (Dolj), 
Teleleica (Prahova), Mătăhala, Maica 
Bolilor (Lăpuşna - Basarabia), Maica 
Calea etc. întrucât invaziile şi războaiele 
româno-turce erau urmate, de cele mai 
multe ori, de epidemii de C., maladia a 
fost cunoscută în Evul Mediu şi ca Boală 
a Tlircilor (Brăila). Are înfăţişare hidoasă: 
cap de om, coarne de bou şi coadă de 
şarpe în vârful căreia este un ghimpe cu 
care înţeapă oamenii (Bucovina). Este o 
femeie năucă care umblă desculţă şi 
nevăzută de nimeni, dar simţită şi lătrată 
de căini, cu capul descoperit cu * Secera 
în mână sau cu coasa la spinare (Brăila). 
Uneori îşi anunţă venirea, precum 
prietena ei * Moartea, prin diferite semne: 
eclipse de soare, apariţia stelelor cu 
coadă (cometelor) şi altele. Se scăpa de 
ea prin diferite procedee: ospeţe sub cerul 
liber la care C. era invitată de onoare, 
jertfe de păsări şi animale domestice, 
înhumarea în poziţie verticală a unui 

mort de C. Obiceiul cel mai cunoscut a 
fost confecţionarea unei cămăşi numită 
ia C.-ei sau cămaşa de izbândă într-o 
singură noapte: nouă femei alese după 
anumite criterii (cu numele Maria, văduve 
etc.) torceau tortul, năvădeau firele, 
ţeseau şi coseau cămaşa C-ei pentru a 
fi agăţată, înainte de ivirea zorilor, într-un 
copac de pe hotar sau pentru a îmbrăca 
o păpuşă confecţionată din paie pentru 
a fi pusă în calea C.-ei. în unele sate, prin 
gura acestei cămăşi treceau toţi membrii 
obştii (intrau pe la guler şi ieşeau pe la 
poale, simbolizând moartea şi 
renaşterea). Protecţia magică prin 
tragerea unei brazde cu plugul tras de 
boi negrii, boi gemeni sau mânaţi de doi 
oameni gemeni de-a lungul hotarului sau 
ameninţarea C.-ei prin împlântarea pe 
hotar a unui buştean de stejar cioplit cu 
chip de om care purta ameninţător un 
arc cu săgeţi într-o mână şi o sabie în 
altă mână este atestată de documentele 
istorice şi de mărturiile unor călători 
străini care au vizitat în Evul Mediu Ţările 
Române. Ce-i atinşi de C. erau descântaţi, 
iar cei scăpaţi de moarte, numiţi cioclii, 
înmormântau victimele. Sfântul creştin 
invocat să lupte împotriva C.-ei era 
*Haralambie, celebrat în ziua de 12 
februarie. în iconografia creştină acest 
sfânt este înfăţişat ţinând C. în lanţ, 
călcând-o în picioare. 

Candrea I. A., Folclorul medical român 
comparat, Editura Polirom, iaşi, 1999; 
Gorovei Artur, Descântecele românilor. 
Studiu de folclor, imprimeria Naţională, 
Bucureşti, 1931; Pamfile Tudor, Boli şi 
leacuri la oameni, vite şi pâsâri, colecţia 


Mithos, Editura Saeculum I.O., Bucureşti, 
1999. 

Ciurica 

1. Reprezentare mitică care dădea dreptul 
femeilor să-şi pedepsească bărbaţii în 
ziua ei de celebrare, 15 iulie. în această 
zi se evitau loviturile de orice fel, certurile 
şi neînţelegerile din familie pentru a nu 
avea parte de ele în cursul anului. Amin¬ 
tirea ei este păstrată de unele expresii 
populare (Astâmpără-te că vine Ciurica! 
sau Stai cuminte! Capeţi Ciurica!) adre¬ 
sate, ca ameninţare cu bătaia, copiilor 
neastâmpăraţi (Muntenia, Oltenia); 

2 . Pasăre mică care trăieşte prin ostroa¬ 
vele Dunării şi păduri şi sperie prin 
zgomotul ciudat ce-1 face copiii şi 
oamenii slabi de inimă. 

Fochi A., Datini şi eresuri populare la 
sfârşitul secolului aîXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Muşlea I., Bîrlea 
Ov., Tipologia folclorului din răspunsurile 
la chestionarul lui B.P. Hasdeu, Editura 
Minerva, Bucureşti, 1970. 

Ciurul Izbuc 

Peşteră în Munţii Pădurea Craiului (sat 
Casa de Piatră, corn. Arieşeni, jud. Alba), 
adăpost *Geomorf locuit de omul 
preistoric (neolitic, epoca bronzului). în 
Sala Paşilor, la 500 m de la intrare, au 
fost descoperiţi peste 280 de paşi umani 
impregnaţi în solul argilos fosilizat. Paşii, 
care aparţin unei familii compusă 
dintr-un bărbat, o femeie şi un copil, 
păstrează amprentele încălecate ale 

labelor ursului de peşteră. Pe o piesă 
dentară de urs este incizată o siluetă 
umană. 

Boroneanţ V, Arheologia peşterilor şi 

minelor din România, Editura clMeC, 

Bucureşti, 2000. 

Civilizaţie a Lemnului 

Complex al spiritualităţii româneşti 
generat de vieţuirea îndelungată a omului 
într-un biotop forestier primar care a 
evoluat, prin defrişarea neîncetată a 
*Pădurii, în civilizaţii secundare: agrară, 
pastorală, industrială şi, în formare, cea 
turistică, specific *Geomorfismului 
neolitic. Extensiunea solurilor specifice 
peisajului forestier (podzol de pădure, 
brun roşcat de pădure etc.) indică, alături 
de documentele etnografice şi istorice 
că, pe vremea lui Homer, teritoriul locuit 
astăzi de români era ocupat cu întinse 
păduri. Mici teritorii din spaţiul carpato- 
dunărean de astăzi, precum Bărăganul, 
sunt acoperite cu soluri care nu s-au 
născut la umbra pădurii. Efortul multi¬ 
milenar de transformare a pădurii în 
mijloace de existenţă, a generat, după 
succese şi insuccese îndelung repetate, 
o strălucită civilizaţie forestieră în care 
omul carpatic s-a exprimat material şi 
spiritual în lemn precum omul medite¬ 
ranean în piatră. Geto-dacii nu aveau 
statui cioplite în piatră; ei sculptau 
lemnul, modelau lutul şi * Aluatul. La 
începutul secolului al XX-lea mai puteau 
fi întâlnite case şi anexe gospodăreşti din 
lemn, fără cuie sau alte componente 


metalice. în muzeele etnografice şi în 
satele de munte pot fi admirate biserici, 
case din bârne cu încuietori secrete din 
lemn. Pădurea, care asigura variate 
mijloace de trai procurate prin cules 
(fructe, ciuperci, plante comestibile, 
miere de la albinele sălbatice), pescuit, 
vânat şi cultivarea poienilor defrişate cu 
grâu, mei şi alte culturi, a generat un 
sistem de alimentaţie dominat de 
vegetale. Ea oferea din belşug lemn 
pentru construcţie, pentru încălzit şi 
iluminat (făclii), adăpost în vremuri de 
restrişte. Un rol strategic deosebit l-a 
avut, în Evul Mediu, cultura meiului, 
plantă indigenă cu ciclu de vegetaţie 
foarte scurt, puţin pretenţioasă la con¬ 
diţiile pedoclimatice oferite de pădurea 
poenită. Din seminţele de mei măcinate 
la râşniţă sau la moară, se obţinea 
mălaiul din care se prepara mămăliga, 
termen care avea să definească, mai 
târziu, şi fiertura obţinută din făină de 
porumb, plantă de import care nu face 
parte din ceea ce poporul numeşte, 
generic, bucate : grâu, orz, secară, alac şi 
mei. întrucât meiul nu făcea parte din 
alimentaţia otomanilor, el a fost, în Evul 
Mediu, o importantă cultură agrară 
strategică. Când veneau cu treburi la nord 
de Dunăre, turcii căutau gropile de 
bucate unde localnicii depozitau grâul, 
care făcea parte din sistemul lor de 
alimentaţie, nu meiul. Confirmând vechi¬ 
mea meiului în sistemul tradiţional de 
alimentaţie locuitorii din unele sate 
olteneşti (Ghioroiu, jud. Vâlcea), folosesc 
încă boabele de mei, nu cele de grâu şi 
cu atât mai mult cele de porumb, în 

diferite obiceiuri de înmormântare: 
boabele de mei sunt puse în sicriu sau 
semănate pe drum, în urma mortului. Cu 
excepţia fierului (cuţitul plugului), 
uneltele de muncă şi uz gospodăresc, 
mijloacele de transport etc. erau 
construite din lemn. Instrumentul 
preistoric de comunicare cu divinitatea 
fitomorfă, *Toaca de lemn, a fost preluat 
şi de * Biserica de rit oriental. în invazia 
pieselor de metal şi plastic, românul 
continuă să-şi construiască şi astăzi 
adăposturile deosebite din lemn: 

* Leagănul pentru cel venit aici şi *Sicriul 
pentru cel plecat dincolo. Codrul a rămas 
o temă fundamentală a folclorului şi 
mitologiei româneşti. Sintagma frunză 
verde este nelipsită din cântecele po¬ 
pulare iar reprezentările mitice fitomorfe 
(*Muma Pădurii, *Fata Pădurii, *Omul 
Pădurii, *Pădureana, *Păduroiul etc.), 
vietăţile personificate ale pădurii (*Ursul, 

* Lupul, * Cucul), arborii sacrii (* Bradul, 
*Stejarul etc.), plantele folosite în 
alimentaţie, în farmacopeea populară, în 
vrăji şi descântece (*Urzica, *Mătrăguna 
etc.) alcătuiesc scheletul * Panteonului 
românesc. în numeroase contexte rituale 
şi ceremoniale vegetalul (plată, arbore, 
arbust) devine substitut divin în 
obiceiurile din ciclul calendaristic 
(*Bradul la Focu lui Sâmedru, *Pom de 
mai la Armindeni, *StejaruI sau *Cerul la 
*Crăciun) sau, pentru om, frate, soră, 
soţie în obiceiurile de naştere, căsătorie 
şi înmormântare (*Brad de nuntă, *Brad 
de înmormântare, *Pom la înmor¬ 
mântare, * Pomul sterp etc.). Vechimea şi 
arealul C.-ei L. sunt atestate în ţinuturile 


de câmpie, deal şi podiş de toponimia de 
defrişare, de limba şi expresiile populare 
legate de pădure. Nu întâmplător, 
renumita specie folclorică doina poartă 
numele în unele zone etnografice 
(Muscel) de codru. Prin defrişarea 
neîncetată a pădurilor şi desecarea 
bălţilor s-au obţinut terenuri pentru 
agricultură şi creşterea animalelor. Fără 
să dispară în totalitate, C. L. a lăsat loc 
altor peisaje etnografice mai recente. 

Ttebici VI., Ghinoiu I., Demografie şi etno¬ 
grafie, Editura Ştiinţifică şi Enciclopedică, 

Bucureşti, 1986. 

Civilizaţie Pastorală 

Complex cultural dezvoltat de crescători 
de animale pe păşuni şi fâneţe naturale 
sau pe pajişti artificiale obţinute prin 
defrişarea pădurii şi desecarea apelor, 
specific * Antropomorfismului indo-euro- 
pean şi creştin. Vechimea peisajului 
pastoral este atestată de un bogat fond 
lingvistic autohton, traco-dac, provenit 
din domeniul creştereii animalelor (baci, 
căciulă, ţap, stână, ghioagă, ţarc, brânză, 
gălbează, căpuşă etc.), de originalitatea 
folclorului pastoral muzical, coregrafic 
şi literar, de *Calendarul pastoral încărcat 
cu sărbători şi obiceiuri dedicate atât 
animalelor domestice (Nunta Oilor, 
Paştele Cailor, *Marcul Boilor, *Sângiorzul 
Vacilor), cât şi fiarelor pădurii (Ziua 
Ursului, Ziua Lupului, *Sânpetrul 
Lupilor). Pentru folosirea eficientă a 
păşunilor şi fâneţelor aflate la mare 
distanţă de vatra satului păstorii au 
amenajat adăposturi specifice pentru 

oameni şi animale (odăi, stâne, târle, 
surle, bordeie, ţarcuri, oboare), drumuri 
ale oilor dublate de drumuri ale sării, 
fântâni. Abundenţa materiilor prime a 
favorizat dezvoltarea industriei casnice 
şi instalaţiilor tehnice de prelucrare a 
lânii şi produselor din lână (pive, vâltori, 
dârste, darace), a pieilor şi blănurilor 
(coj ocări tul, pielăritul, curelăritul). Baza 
sistemului de alimentaţie îl formează 
produsele animaliere: laptele şi produsele 
din lapte, carnea. Un loc aparte în C. P. 
l-a ocupat păstoritul transhumant 
dezvoltat pe păşunile din zona alpină a 
Carpaţilor, pentru vârâtul turmelor, şi pe 
vegetaţia naturală din vastele teritorii 
(bălţi, deltă, litoraluri marine, stepe, 
bărăganuri, bugeacuri, silvostepe) 
extracarpatice, pentru iernat. Practicat în 
cea mai mare parte a mileniului doi, 
păstoritul transhumant, inclusiv C. P., a 
ajuns la apogeu la mijlocul secolului al 
XlX-lea, după care s-a stins în prima 
jumătate a secolului al XX-lea. El a pus 
în mişcare imense turme de oi pe 
distanţe de sute de km într-un areal 
geografic care corespunde, în linii mari, 
cu spaţiul *Vechii Civilizaţii Europene şi 
cu teritoriile locuite de traci, popor indo- 
european a cărui ramură geto-dacă este 
rădăcina autohtonă a românilor. în 
căutarea de păşuni, păstorii români, 
numiţi, după zonele unde aveau satele 
stabile, bârsanii (săceleni, brăneni, 
breţcani), mărginenii (jieni, poienari, 
ţuţuieni), la care se adăugau cei proveniţi 
din ţinuturile subcarpatice şi din sudul 
Dunării, vărau în Munţii Carpaţi, până în 
Moravia şi Silezia, în Alpii Dinarici, 


Balcani, Rodopi, Pind, Caucaz şi iernau 
în câmpiile litoralului mărilor Neagră, 
Caspică, Adriatică, Ionică şi Egee, în 
stepele ponto-caspice, dincolo de Prut şi 
Nistru, până în Crimeea şi nordul 
Caucazului. Ei au deschis drumuri de 
comunicaţie, ulterior devenite importante 
rute de comunicaţii, au întemeiat sate, 
târguri şi oraşe, au contribuit la 
menţinerea unităţii spirituale a românilor 
şi a Europei de sud-est. 

Gimbutas Maria, Civilizaţie şi cultură. 
Vestigii preistorice în sud-estul european, 
traducere Sorin Paliga, note şi prefaţă de 
Radu Florescu, Editura Meridiane, 
Bucureşti, 1989; Mehedinţi Simion, 
Concluzii şi premize la Terra, Imprimeria 
Naţională, Bucureşti, 1946; Ttebici Vl., 
Ghinoiu I., Demografie şi etnografie, 
Editura Ştiinţifică şi Enciclopedică, 
Bucureşti, 1986. 

Clopot 

Personificare a instrumentului metalic a 
cărei limbă imită glasul divinităţii, 
mângâie şi cheamă credincioşii la 
închinăciune, alungă şi îndepărtează 
duhurile malefice ale naturii. Spre 
deosebire de *Toaca de lemn, simbol al 
civilizaţiei neolitice a lemnului, C.-ul este 
simbol al divinităţilor solare indo- 
europene şi creştine. Măştile tăcute care 
substituie divinitatea la *Crăciun (*Capra, 
*Brezaia, *Tlirca etc.) purifică spaţiul cu 
glasul C.-ţeilor legaţi la brâu, la picior 
sau de coarne. Pentru a se feri de *Iele, 
*Căluşarii îşi leagă şi ei C.-ţei la picior, 
iar pentru a alunga vrăjitoarele care fură 

mana laptelui, vitele poartă tălăngi, C.-e 
sau C.-ţei la gât. Precum Toaca, C-ul a 
fost preluat şi de biserica creştină. El 
anunţă ajunul sărbătorilor importante, 
slujbele religioase şi principalele mo¬ 
mente liturgice, moartea oamenilor, 
cheamă ploaia pe timp de secetă şi 
alungă furtunile şi norii ameninţători de 
grindină etc. Glasul lui, diferit pentru 
mesajul care-1 transmite, este ascultat şi 
înţeles de întreaga suflare a satului. 

Cloşca cu Pui 

Personificare a unui grup de stele din 
constelaţia Taurului, reper important 
pentru aprecierea timpului în nopţile 
senine, sinonim cu *Găinuşa, Cloţa 
(Argeş, Prahova, Muscel, Neamţ, Dorohoi, 
Braşov). 

Otescu I., Credinţele ţăranului român 
despre cer şi-stele, 1907 (fără alte date pe 
copertă); Pamfile T, Cerul şi podoabele lui 
după credinţele poporului român, 
Academia Română, Socec, Bucureşti, 1915. 

Cloşcă 

Arbore tăiat din pădure, substitut al 
trupului neînsufleţit al zeului * Crăciun, 
care renaşte printr-un rit funerar de 
incinerare la sărbătorile solstiţiului de 
iarnă, sinonim cu *Boadnicu, * Butuc de 
Crăciun. Bărbatul cu C. în braţe, copiii 
care ţin în mână câte o creangă (puii 
C.-tii) şi femeia cu o tipsie încărcată cu 
mâncare gătită de post şi diferite fructe 
(stafide, portocale, pere) ies în curte, 
merg la strejeru (par în mijlocul ariei de 
care se legau caii la treieratul grâului), 


pun pe tipsie o turtă în * Aluatul căreia se 
găsea o monedă de argint şi mulţumesc 
C.-tii: Dumnezeule, Dumnezeule, vin să 
cinăm cu belşug, cu noroc, cu sănătate şi 
cu tot ce ai dat! După aceea capul familiei 
începe să strige precum cloşca puii, iar 
copiii să-i răspundă precum puii de 
găină. Revin în casă, ard puţin C. pe vatra 
focului, urmând ca zi de zi, până la 
Bobotează, buşteanul să fie ars în 
întregime. Cenuşa rămasă de la ritul 
funerar de incinerare a C.-tii se păstrează 
şi se aruncă la rădăcina pomilor fructiferi. 
Membrii familiei stau la masă, mănâncă 
fiecare câte un căţel de usturoi ca să fie 
sănătoşi de-a lungul anului şi taie turta 
în mai multe bucăţi: una pentru C., una 
pentru vite şi câte una pentru fiecare 
persoană din casă. Cine găseşte moneda 
de argint va fi norocos în noul an. Toţi 
membrii familie trebuiau să bea sau să 
guste vin la masa din Ajunul Crăciunului. 
Dimineaţa, când membrii familiei se 
întorceau de la Biserică, păşeau peste un 
fier pentru a fi sănătoşi peste an, intrau 
în casă cu câte un lemn (aşchie, surcea, 
nuia) în mână, îl puneau pe foc şi se 
rugau: Domnul să dea noroc! Se gustau 
ficaţi prăjiţi de pasăre, se culcau cu toţii, 
fără să ridice apoi masa. Când se trezeau 
mâncau din belşug şi mergeau în vizite 
pe la rude şi cunoscuţi cu urarea: Pasăre, 
pasăre! / Dumnezeu să vă dea noroc! 
Obiceiul a fost atestat la megleno¬ 
români. 

Papahagi N. Pericle, Megleno-românii. 

Studiu etnografico-filologic (fără alte date 

pe copertă). 

Coada vacii 

Plantă (Verbascum thapsus L.) din fam. 
Scrophulariaceae, invocată în descântece 
pentru lecuirea bolilor şi în farmece 
pentru aflarea ursitei, sinonimă cu 
Lumânărică. Mama care dorea să-i afle 
scrisa fiicei îi punea sub căpătâi în 
noaptea când aceasta împlinea un 
anumit număr de ani ramuri înflorite de 
C. V. şi le descântau: Cum se zbate coada 
vacii în sus şi în jos / La dreapta şi ia 
stânga / Aşa să se zbată scrisa după 
copilul meu! (Oltenia). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Cobiliţa Ciobanului 

Personificare a constelaţiei Lira, care 
răsare şi apune în acelaşi timp cu o altă 
constelaţie pastorală, Ciobanul cu Oile 
(Prahova, Neamţ). C. C. exprimă, ca de 
altfel şi numele altor stele şi constelaţii 
de pe harta cerului, importanţa de 
altădată a economiei pastorale şi 
bogatele cunoştinţe empirice de 
astronomie ale ciobanilor. 

Cocoş 

Pasăre care aude glasul Cocoşului Gai 
din cer, masculin de la *Gaia (Gaea), după 
care anunţă şi el, pe pământ, principalele 
ore ale nopţii. Pentru a determina 
principalele momente ale zilei şi nopţii, 
oamenii observau Soarele şi Luna, stelele 
şi planetele. Dar, aceşti aştrii nu puteau 
fi observaţi întotdeauna din cauza 


timpului noros, iar aprecierea poziţiei lor 
pe bolta cerească este, fără alte instru¬ 
mente de măsurat, aproximativă. Omul, 
înainte de a-şi bate capul pentru a crea 
maşinării de măsurat timpul, a căutat în 
natură organisme vii care să-l informeze 
despre scurgerea vremii. în Antichitate, 
dar şi în Evul Mediu, armatele de uscat 
purtau cu ele câte un C. pentru a vesti 
schimbarea santinelelor pe timpul nopţii. 
O funcţie asemănătoare îndeplinea şi 
C.-ul urcat cu câteva găini la stânele 
carpatice de către păstorii români. Având 
darul de a cânta în preajma miezului 
nopţii, moment de cumpănă, de confrun¬ 
tare a spiritelor bune cu cele rele, poporul 
a pus acolo paznic C.-ul. După cântatul 
lui, spiritele necurate îşi pierdeau puterea 
şi se ascundeau pentru a intra din nou 
în acţiune în noaptea următoare. El este 
nelipsit din practicile magice, descân¬ 
tecele şi obiceiurile din ciclul vieţii 
(naştere, căsătorie, moarte). în basme, 
C.-ul este un personaj fantastic: aduce 
bogăţii imense stăpânului, este sfetnicul 
lui Făt-Frumos, avertizează pe Ileana 
Cosânzeana că va sosi Zmeul etc. El 
continuă să joace rol ritual important la 
înmormântare (C. dat de pomană peste 
sicriu sau peste mormânt) şi, uneori, în 
ceremonialul nunţii (aducerea C.-ul fript 
la masa mare simbolizează apropierea 
zorilor, moment când invitaţii trebuiau 
să se ridice şi să plece), să Fie un baro¬ 
metru meteorologic la îndemâna ţăra¬ 
nului pentru aflarea timpului ploios sau 
secetos, a vremii geroase sau moinoase. 
Deşi ceasornicul a pătruns în cele mai 

izolate cătune, momentele principale ale 
nopţii, miezul nopţii la primul cântat, trei 
ore înainte de ziuă la al doilea cântat şi 
crăpatul de ziuă, când cântă mai des, sunt 
anunţate omului de la ţară de acelaşi 
străvechi orologiu, C.-ul. 

Ghinoiu I., Vârstele timpului, Editura 

Meridiane, Bucureşti, 1988. 

Colac 

Alter ego al omului în obiceiurile din 
ciclul vieţii şi al divinităţii în obiceiurile 
din ciclul calendaristic. Prin denumirea, 
forma, mărimea, ornamentele, tehnica şi 
timpul de preparare, C.-ul substituie 
omul sau divinitatea căreia i-a fost menit 
(dedicat). El este perechea sufletului fără 
de care acesta nu se poate integra în 
existenţă (*C.~ii la naşterea copilului, în 
primul rând C-ul moaşei), în preexistenţă 
(*C.-de nuntă,-în special C.-ul miresei) şi 
în postexistenţă (*C.-ii modelaţi la 
înmormântare; la 40 de zile şi la şapte 
ani după înmormântare; la * Sâmbetele 
morţilor şi la *Moşi), în comunitatea de 
credinţă (*C.-ii naşilor), de sex (C.-ii la 
prinderea suratelor şi fârtaţilor), în ceata 
fetelor şi feciorilor în vederea căsătoriei 
(C.-ul la intrarea fetei în horă sau în joc). 
C.-ii care substituie omul sunt legaţi de 
obiceiurile din ciclul familial, C.-ii dedi¬ 
caţi divinităţii sunt legaţi de *Calendarul 
popular şi obiceiurile calendaristice, 
preparaţi şi jertfiţi la moartea şi 
renaşterea divinităţilor sezoniere (*C.-ii 
de Crăciun, C.-ii de Arhangheli, *C.-ul 
sau Turta de Andrei) şi ori de câte ori 
acestea sunt invocate să alunge bolile, 


să aducă ploile, să căsătorească 
fetele etc. 

Colac de Andrei 

Personificare a C.-ului modelat din * Aluat 
dospit invocat de fete în noaptea de 
*Sântandrei pentru aflarea ursitei. Fetele 
nemăritate se adunau mai multe la o casă 
unde îşi preparau fiecare câte un colac, 
îl coceau şi, după ce se răcea, semănau 
în mijlocul lui un căţel de usturoi. La 
plecare, fiecare participantă îşi lua 
colacul acasă pe care îl ţinea o 
săptămână la loc călduţ. Răsăritul 
usturoiului era interpretat ca răspuns 
favorabil al divinităţii că fata va avea 
noroc în acel an la căsătorie (Moldova, 
Bucovina). 

Pamfile X, Sărbătorile de toamnă şi postul 

Crăciunului. Studiu etnografic, Academia 

Română, Socec, Bucureşti, 1914. 

Colac de Crăciun 

Aliment sacru, preparat de femeile curate 
la *Crăciun din * Aluat dospit, mâncat la 
mesele şi ospeţele rituale, dăruit colindă¬ 
torilor şi, ca pomană, spiritelor morţilor. 
C.-ul de C. poate avea formă de cerc, 
potcoavă sau de stea, închipuind Soarele, 
Luna şi stelele de pe Cer, de păpuşă şi de 
cifra opt (8), care reprezintă trupul 
antropomorf al divinităţii indo-europene 
şi creştine, de cerc umplut, fără gaură la 
mijloc. Forma, denumirea, ornamentele, 
momentul oferirii, perioada păstrării şi 
contextului rito-magic al folosirii exprimă 
lumea simbolurilor *Vechii Europe. 
Prepararea, urarea şi primirea C.-lui, 

ruperea şi utilizarea acestuia sunt mo¬ 
mente ceremoniale de adâncă trăire 
spirituală, încărcate cu practici şi credinţe 
străvechi. în Moldova şi Basarabia C.-ii 
de C., numiţi Crăciunei, se păstrau până 
la * Mucenici, *Anul Nou agrar în 
calendarul pe stil vechi, când se puneau 
în coarnele boilor sau ale plugului, se 
rupeau şi se dădeau animalelor să-i 
mănânce, se băgau sub brazda plugului. 
Prepararea şi împărţirea C-ilor este unul 
dintre cele mai stabile şi mai cunoscute 
obiceiuri româneşti. 

Caraman P, Colindatul la români, slavi şi 
alte popoare, Editura Minerva, Bucureşti, 
1983; Ghinoiu I., Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997; Herseni 
Tr., Forme străvechi de cultură poporană 
românească, Editura Dacia, Cluj-Napoca, 
1977; Văduva Ofelia, Semnificaţii străvechi 
ale unor forme şi motive ornamentale 
perpetuate în contemporaneitate, în AICED, 
nr. 1, 1981. 

Colacul Feciorilor 

Substitut al zeului * Crăciun care moare 
şi renaşte la *Anul Nou, preparat şi 
împodobit din * Aluat în ziua sau noaptea 
de *Ajun şi primit ca dar de ceata 
colindătorilor la sărbătorile de iarnă. C. 
F. este preparat din împletirea a două 
suluri de *Aluat sub formă de roată, 
înconjurată de al treilea sul. Aşezat la loc 
de cinste pe masa din camera curată, C. 
F. aşteaptă sosirea colindătorilor. 

Stoica Georgeta, Petrescu Paul, Bocşe 
Maria, Dicţionar de artă populară, Editura 


Ştiinţifică şi Enciclopedică, Bucureşti, 
1985. 

Colacul Grâului 

Cruciuliţă modelată din *Aluat, substitut 
al spiritului grâului, care transmite rodul 
de la un ciclu vegetal la alt ciclu vegetai, 
în ţinutul Romanaţilor, judeţ din vechea 
împărţire administrativă, din făina 
primelor spice secerate se făcea un colac 
pe care se aplica o cruciuliţă modelată 
tot din * Aluat, închinată lui Dumnezeu, 
* Maicii Precesta şi * Arhanghelilor. 
Colacul, împodobit cu planta numită 
*Sporiş, cu fir roşu şi ban de argint, se 
punea în ciutura (găleata) fântânii şi se 
scufunda în apă. După ce se scotea din 
apă, crucea din *Aluat copt se păstra la 
icoană până la vremea semănatului când 
se fărâmiţa şi se semăna, împreună cu 
seminţele, pe ogor (sudul Olteniei). 

Niţu Georgeta, Plante din fora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Colacul Miresei 

Substitut divin modelat din * Aluat, rupt 
în timpul colăcăriei deasupra capului 
miresei de nănaşă (Muntenia, Oltenia, 
Moldova, Dobrogea) sau de mireasa 
însăşi (Transilvania) şi mâncat sacra¬ 
mental de participanţii la nuntă, sinonim 
cu Turta, Lipia sau Pâinea miresei. El 
poate avea chipul zeiţei geomorfe (turtă 
sau lipie rotundă, pâine sau colac 
împletit), numit C, M. şi Pâinea miresei, 
sau al zeiţei antropomorfe (figurină cu 

cap, picioare şi mâini, cu ochi, gură, nas, 
pâine alungită şi împletită sub forma 
cifrei opt), numită Păpuşa miresei. C. M., 
preparat la casa miresei în condiţii de 
extremă puritate, este împodobit cu 
busuioc verde (proaspăt) şi cu alte flori 
viu colorate, legate cu aţă roşie de lână, 
şi îmbrăcat într-o năframă sau prosop, 
împletitura C.-ui din şuviţe de * Aluat, 
asociată cu *Şarpele mitologiilor preis¬ 
torice, aplicarea bucăţelelor de * Aluat, 
numite păsări, sau aşezarea unei păsări 
din * Aluat pe C. M., numit *Pupăza 
miresei, simboluri asociate Zeiţei pasăre, 
generatoare de viaţă, şi ornamentele 
rotunde obţinute prin presarea * Aluatului 
cu ţeava de *Soc (O) şi cele ale multipli¬ 
cării şi înmulţirii, obţinute prin incizia cu 
vârful cuţitului (X), exprimă solidar 
funcţia procreatoare a miresei. Pentru a 
procrea, mirii sunt consacraţi de două 
ori: de nănaşă, reprezentantă a moşilor 
şi strămoşilor care rupe C.M. deasupra 
capului miresei la casa socrilor mici, şi 
de preot, reprezentant al divinităţii, prin 
aşezarea pe creştetul mirilor a cununilor 
împărăteşti, la Biserică. Cununile 
împărăteşti şi C.M. au aceeaşi valoare 
simbolică: consacrarea tinerilor pentru 
actul nupţial de procreare. 

Ciubotaru S., Nunta în Moldova , Editura 
Universităţii „Al. I. Cuza", Iaşi, 2000; 
Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Văduva Ofelia, Paşi spre 
sacru. Din etnologia alimentaţiei româneşti, 
Editura Enciclopedică, Bucureşti, 1996. 


Colăcel 

Dar primit de colindători la *Crăciun 
preparat din două suluri subţiri de *Aluat 
aşezate sub formă de cunună, sinonim 
cu piţărău, colindeţ. C.-ul, cu gaură la 
mijloc, este băgat de colindători în traistă 
sau pus pe băţul de colindat, gest care 
prefigurează fertilitatea şi rodul holdelor 
în noul an. 

Stoica Georgeta, Petrescu Paul, Bocşe 

Maria, Dicţionar de artă populară, Editura 

Ştiinţifică şi Enciclopedică, Bucureşti, 

1985. 

Colindat 

Ceremonial complex, organizat de o 
ceată anume constituită, care transmite 
prin texte cântate sau strigate, numite 
colinde, şi, uneori, prin măşti, recuzită, 
dansuri, gesturi rituale şi formule magice 
vestea morţii şi renaşterii divinităţii 
adorate, urări de sănătate, rod bogat, 
împlinirea dorinţelor în noul an, în 
special căsătoria fetelor. Colindele vechi 
româneşti, care descriu moartea violentă 
a divinităţii cu chip de *Cerb, *Taur, *Leu, 
porc au elemente comune cu cântecele 
funerare de la moartea oamenilor. Ceata 
de feciori reprezintă anturajul în cadrul 
căruia divinitatea, adesea substituită de 
o mască (*Capră, '"Tlircă, *Cerb, *Brezaie 
etc.), se naşte, se desfată şi moare pentru 
a marca sfârşitul şi începutul anului sau 
sezonului. Cetele pot fi organizate pe 
criterii de sex (feminină sau masculină), 
de vârstă (copii, feciori, fete, oameni 
căsătoriţi), sau compozite. Mărimea ei 
variază de la 2-3 colindători la câteva 

zeci. Unele cete, în special cele de feciori, 
sunt active atât la sărbătorile de Crăciun 
şi *Anul Nou, cât şi la sărbătorile şi 
obiceiuri de peste an unde au atribuţii 
organizatorice, rituale şi ceremoniale: 
organizează hora satului, ceremonialul 
Tânjaua (Plugarul sau * Alegerea Craiului), 
strigatul peste sat etc. Cetele de feciori 
bine organizate sunt ierarhizate, cu 
drepturi şi obligaţii ale membrilor 
asumate, uneori, prin jurământ (•Călu¬ 
şari, *Goana Rusaliilor); acestea au un 
vătaf, ajutor de vătaf, casier etc. Adesea, 
cetele de colindători, însoţite sau nu de 
o mască care joacă rolul zeului supus 
morţii şi renaşterii simbolice, poartă un 
steag (*Drăgaica, *Căluşarii), capul 
împodobit al divinităţii sacrificate (*Siva 
la Crăciun), alt substitut divin (*Sorcova 
la Anul Nou), o recuzită rituală (plugul, 
buhaiul, bice, clopoţei, tălăngi etc.). 
Cetele, în special cele care poartă cu ele 
o mască, sunt însoţite de muzică inter¬ 
pretată la diferite instrumente. Textele 
colindelor pot fi cântate de membrii cetei 
(colindul feciorilor), aclamate (Plugu- 
şorul, Semănatul), strigate (Focul lui 
Sâmedru) sau se reduc la cuvinte care, 
datorită vechimii, şi-au pierdut sensul. 
Colindatul se încheie cu primirea darului, 
uneori cu un joc la care participă şi 
membrii gazdei, în special fata de măritat. 

Adăscăliţei V, Istoria unui obicei. 
Pluguşorul, Editura Junimea, Iaşi, 1987; 
Bârseanu A., Cincizeci de colinde, Braşov, 
1890; Bîrlea Ov., Folclor românesc, voi. I- 
II, Editura Minerva, Bucureşti, 1981; 
Brătulescu Monica, Colinda românească, 


Editura Minerva, Bucureşti, 1981; Buhociu 
Octavian, Folclorul de iarnă , ziorile şi 
poezia păstorească, Editura Minerva, 
Bucureşti, 1979; Caraman P, Colindatul la 
români, slavi şi alte popoare, Editura 
Minerva, Bucureşti, 1983; Fochi A., Datini 
şi eresuri populare la sfârşitul secolului al 
XIX-lea: Răspunsurile la chestionarele lui 
N. Densuşianu, Editura Minerva, Bucureşti, 
1976; Ghinoiu I., Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997; 
Herseni TT, Forme străvechi de cultură 
poporană românească, Editura Dacia, Cluj- 
Napoca, 1977; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Pop D., 
Pluguşorul. Sinteză folclorică românească, 
în S.C., voi. IM 1982. 

Colindele 

Substitute ale divinităţii fitomorfe 
confecţionate dintr-un băţ de *Alun, Pom 
fructifer sau din alt arbore, împodobit cu 
motive ornamentale sau cu flori, purtate 
de feciori în timpul colindatului de 
•Crăciun ... 

Colivă 

Sacrificiu al spiritului grâului, zdrobit în 
piuă şi fiert în apă, îndulcit cu miere şi 
ornat cu miez pisat de nucă şi bomboane. 
C. este preparată de creştinii ortodocşi la 
marile sărbători calendaristice, în special 
la cele de comemorare a moşilor şi 
strămoşilor, şi la ceremoniile de 
înmormântare. 

Complex Rupestru 

Adăpost *geomorf săpat în epoca 
medievală (secolele X -XI) într-un masiv 
de cretă (dealul Tibişir, corn. Murfatlar, 
jud. Constanţa). C.-ul R. se compune din 
şase bisericuţe, camere mortuare, galerii, 
cariera de cretă, cimitirul şi o bisericuţă 
zidită, parţial păstrată. Pe pereţii carierei, 
bisericilor şi celorlalte încăperi s-au 
identificat incizii cu caracter religios, laic, 
artistic, elemente de alfabet grecesc, 
chirilic, runic. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000. 

Constantin Graur 

Patron al păsărilor de pădure care poartă 
numele amalgamat al Sfinţilor Mari 
împăraţi Constantin şi Elena (21 mai) din 
Calendarul creştin cu graurul, pasăre 
dăunătoare agricultorilor şi viticultorilor. 
Pentru a nu fi distruse recoltele de 
păsările cerului, în special de grauri, ziua 
era nelucrătoare. Se spune că păsările 
împerecheate la *Dragobete îşi învaţă 
puii să zboare în ziua de C G. Pentru 
aşezările din sudul României această zi 
marca limita maximă de timp când se mai 
putea semăna porumbul, ovăzul şi meiul. 

Rădulescu Codin C., Mihalache D., Sărbă¬ 
torile poporului cu obiceiurile, credinţele 
şi unele tradiţii legate de ele, Socec, 
Bucureşti, 1909. 

Corboaică 

Zeiţă pasăre în *Cartea românească a 
morţilor care ia sufletul şi. graiul muri¬ 


bundului. în unele Cântece funerare din 
Oltenia, după ruga adresată mortului de 
cântătoarele Zorilor... Scoală, Vasile, 
scoală, / Scoală şi mulţumeşte, / La străin, 
la vecin, / Cui a făcut bine, / De-a venit la 
tine, / Că şi-au mai lăsat /Lucrul lor de 
ziuă, / Hodihna din noapte, acesta 
relatează întâlnirea cu Moartea venită în 
ipostază de pasăre: - Nu pot să grăiesc, / 
Să le mulţumesc. / Le-o mulţumi Domnul, 
/ Că el mi-a dat somnul; / Le-o mulţumi 
Sfântu, / Că el mi-a luatgându. /Mie mi-a 
venit, / Ieri, de-alalteieri, / O corboaică 
neagră / Pe sus învolbând, / Din aripi 
pleznind, / Pe mine m-a pleznit, / Graiu 
mi-a pierit, / Nu pot să grăiesc, / Să le 
mulţumesc... (Runcu, jud. Gorj), sau ... 
Ieri-alaltăieri / A venit din cer / O 
corboaică neagră, / Din aripi a dat, l 
Graiul mi l-a luat, / Picioarele mi-a-n tins. 
/ Mâini pe piept mi-a pus, / Buză mi-a 
pârlit/ Ochii mi-a lipit/ Şi m-a despărţit 
/De mamă, de tată/Şi de lumea toată... 
(Arcani, jud. Gorj). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 1988. 

Cornul Caprei 

Personificare meteorologică a conste¬ 
laţiei Capricornul. Când tună şi fulgeră 
în direcţia C. C., semne sigure că va veni 
ploaia, oamenii fac semnul crucii şi se 

roagă să fie curată şi fără vijelie 
(Muntenia, Oltenia, Moldova). 

Ghinoiu L, Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Otescu I., 
Credinţele ţăranului român despre cer şi 
stele, 1907 (fără alte date pe copertă). 

Cosmadin 

Reprezentare mitică prăznuită în 
* Calendarul popular la 1 iulie, provenită 
din contopirea sfinţilor tămăduitori de 
boli fără bani, Cosma şi Damian, numiţi 
şi Sfinţi doctori fără de argint. Sărbă¬ 
toarea era considerată un timp ritual 
favorabil pentru practicile de medicină 
populară şi pentru descântecele de 
lingoare (febra tifoidă) şi răul copiilor 
(epilepsia). Sărbătoarea, fără a fi specifică 
numai românilor, a fost atestată în 
Moldova, Bucovina, Transilvania şi Banat. 

Marian Sim. Fl., Sărbătorile la români. 
Studiu etnografic. Cârnilegiîe, Institutul de 
Arte Grafice, Bucureşti, 1898; Pamfile T., 
Sărbătorile de vară la români. Studiu 
etnografic, Academia Română, Bucureşti, 
1910. 

Covaşă 

Băutură sacră, cu gust dulce-acrişor, la 
ospăţul numit Noaptea Strigoilor sau 
Păzitul Usturoiului preparată din făină de 
grâu amestecată cu făină de mei, în 
vremurile din urmă cu mălai de porumb. 
Această băutură cu gust dulce-acrişor se 
punea în ulcele de pământ şi se împărţea 
în zilele dedicate lupilor (*Filipi, Ovidenia 


ş.a.) pentru a feri oamenii şi vitele de 
acţiunea malefică a strigoilor. 

Crăciun 

Zeu solar de origine indo-europeană, 
specific teritoriilor locuite de strămoşii 
autohtoni ai românilor, geto-dacii, 
identificat cu zeul roman Saturn şi cu 
zeul iranian Mithra. Mai mult de un 
mileniu creştinii au sărbătorit *Anul Nou 
în ziua de *Crăciun (25 decembrie), în 
imediata apropiere a solstiţiului de iarnă. 
Determinativul de moş indică vârsta 
zeului adorat care trebuie să moară şi să 
renască împreună cu timpul calendaristic 
la Anul Nou. Divinitatea se naşte 
împreună cu timpul la 25 decembrie, 
trăieşte 365 de zile,' îmbătrâneşte şi 
moare pentru a renaşte la începutul 
anului următor. în * Calendarul Popular 
vârsta sfinţilor şi a zeităţilor păgâne este 
apreciată prin numărarea zilelor de la 
naşterea Anului, numit la 1 ianuarie *An 
Nou. Peste sărbătoarea autohtonă a C.- 
lui s-au suprapus Saturnaliile romane, 
apoi naşterea zeului solar de origine 
iraniană, Mithra, şi, după apariţia 
creştinismului, naşterea Domnului Iisus. 
în cultura românească C.-ul este un 
personaj cu trăsături bivalente: are puteri 
miraculoase, specifice zeilor şi eroilor din 
basme, dar şi calităţi şi defecte specifice 
oamenilor. Ca persoană profană, este un 
om bătrân, un păstor bătrân cu barba de 
omăt, vecin în satul în care trăia cu *Moş 
Ajun, fratele său mai mic. Sub influenţa 
creştinismului, C.-ul apare şi ca figură 
apocrifă: s-a născut înaintea tuturor 
sfinţilor, este mai mare peste ciobanii din 

satul în care s-a născut Hristos şi altele. 
Legendele naşterii Maicii Domnului ne 
introduc în peisajul etnografic al unui sat 
pastoral unde Moş C. avea case mari, 
grajduri, coşare şi târle pentru vite. Pe 
neaşteptate, în acest sat liniştit soseşte 
o femeie necunoscută care, simţind că 
i-a venit vremea să nască, bate la poarta 
casei lui Moş Ajun şi îi cere găzduire. 
Motivând că este om sărac, o trimite la 
fratele său bogat, Moş C. Acesta, fără să 
ştie că femeia este Maica Domnului, nu 
o primeşte sau o trimite să nască în 
grajdul vitelor. în alte legende Moş C. 
aştepta în acea zi vizita unui mare 
împărat. Crăciuneasa ajută străina să 
nască, faptă pedepsită de C. cu tăierea 
mâinilor din coate. Când Moş C. află că 
în grajdul său s-a născut Domnul Iisus, 
se căieşte şi cere iertare lui Dumnezeu 
devenind primul creştin ; sfântul cel mai 
bătrâm, soţul femeii care a moşit-o pe 
Maria. Lipsa bunei cuviinţe răsplătită 
nefiresc până la omologarea lui C. cu 
divinitatea ascunde un mare adevăr 
istoric: la apariţia creştinismului C. era 
un zeu atât de venerat încât nu a putut 
fi exclus cu desăvârşire din Calendarul 
Popular şi din conştiinţa oamenilor care 
adoptase credinţa în Hristos. Prin tot 
ceea ce face, C. se opune s-au împiedică 
naşterea pruncului Iisus întrucât venirea 
Lui presupune mai întâi plecarea 
(moartea) Moşului. Tradiţiile contem¬ 
porane despre sfântul C., despre Moşul 
darnic şi bun, încărcat cu daruri multe 
etc. sunt influenţe livreşti pătrunse în 
cultura populară de la Vest la Est şi de la 
oraş la sat. 


Eliade M., Aspecte ale mitului, Editura 
Univers, Bucureşti, 1978; Fochi A., Datini 
şi eresuri populare la sfârşitul secolului al 
XlX-lea: Răspunsurile la chestionarele lui 
N. Densuşianu, Editura Minerva, Bucureşti, 
1976; Ghinoiu I., Vârstele timpului, Editura 
Meridiane, Bucureşti, 1988; Herseni Tr., 
Forme străvechi de cultură poporană 
românească , Editura Dacia, Cluj-Napoca, 
1977; Mangiuca S. ; Calendarul iulian, 
gregorian şi poporul român pe anul 1882, 
Tipografia Alexi, Oraviţa, 1881; Marian 
Sim. FI., Legendele Maicii Domnului, 
Institutul de Arte Grafice, Bucureşti, 1904; 
Muşlea I., Bîrlea Ov., Tipologia folclorului 
din răspunsurile la chestionarul lui B.P 
Hasdeu, Editura Minerva, Bucureşti, 1970; 
Muşu Gh., Din mitologia tracilor, Editura 
Cartea Românească, Bucureşti, 1982; 
Pamfile T., Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; 
Rădulescu Codin C., Mihalache D., 
Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Crâsnic 

1. Drăcuşor cu înfăţişare de purcel, 
născut la 11 luni de femeia împreunată 
cu un *Drac. Imediat după naştere C-ul 
începe să alerge, să guiţe şi să muşte pe 
cei din casă. Pentru a scăpa de el, moaşa 
trebuie să-l înfăşeze, să cheme rudele şi 
să-l omoare cu beţele sau să deschidă 
uşa cuptorului pentru a intra în foc şi să 
moară incinerat (Moldova); 

2 . Nume purtat de *Zburător. 

Olinescu Marcel, Mitologie româneasca, 
Editura Casa Şcoalelor, Bucureşti, 1944; 
Pamfile TUdor, Mitologie românească, 
Editura ALL, Bucureşti, 1999. 

Creciun 

Figurină antropomorfă a zeului * Crăciun 
care moare şi renaşte simbolic la 
solstiţiul de iarnă modelată dintr-un sul 
de * Aluat în forma cifrei opt (8). C.-ul este 
păstrat la loc de cinste până la începutul 
ritual al aratului, de obicei în ziua de 
*Măcinici, când era pus în coarnele sau 
in bârsa plugului, era rupt şi mâncat 
sacramental de gospodar, sau se punea 
in hrana boilor înjugaţi (Moldova, 
Bucovina, Transilvania). 

Stoica Georgeta, Petrescu Paul, Bocşe 
Maria, Dicţionar de artă populară, Editura 
Ştiinţifică şi Enciclopedică, Bucureşti, 
1985. 

Creştinism Cosmic 

Teologie populară în sud-estul Europei 
transmisă prin canale exclusiv folclorice 
care păstrează arhetipuri ale culturilor 
neolitice (8000 - 2500 î. Hr.), indo- 
europene (2500 î. Hr. - anul 0) şi creştine 
(anul 0 -). Modelul divinităţii adorate, 
ideal de frumuseţe după care oamenii 
şi-au organizat viaţa pe Pământ, 
păstrează atât trăsăturile *Geomor- 
fismului Zeiţei Mamă neolitice, cât şi ale 
* Antropomorfismului Dumnezeu Tată şi 
Fiului său, Iisus, de origine creştină. Deşi 
este prezent în toate ungherele culturii 
populare, C.-ul C. domină, cu adevărat, 
în trei monumente ale spiritualităţii 


carpatice: *Calendarul popular, *Pante- 
onul românesc şi * Cartea românească a 
morţilor. Calendarul popular este încărcat 
cu vechi zei păgâni îmbrăcaţi în haine 
creştine şi cu sfinţi creştini cu atribuţii 
specifice zeilor păgâni. Prin numeroase 
obiceiuri, acte rituale şi practici magice 
românul îi invocă şi astăzi, după tre¬ 
buinţă (să-i aducă sau să-i oprească 
ploaia, să-i rodească holdele şi animalele, 
să fie sănătos, să fie pace etc.), făcând 
semnul crucii şi pronunţând o formulă 
creştină (Doamne ajută! Doamne fereşte! 
şi altele). Divinitatea adorată este 
aproape de oameni, vine în contact cu ei, 
se află în tot şi în toate. Românul 
personifică totul: aştrii, vietăţi (animale, 
păsări, reptile, insecte), plante, fenomene 
ale naturii, boli, sentimente, trăiri 
sufleteşti. Din natura înconjurătoare el 
îşi alege, după caz, mamă, tată, frate, 
soră, soţie postumă, prieteni etc. 

Crivăţ 

Personificare a *Vântului care suflă iarna 
din nord-est peste ţinuturile pericarpa- 
tice. Vara este bătrân, un moş neputincios 
cu mustăţi şi sprâncene de brumă, care 
stă cu picioarele în apă pe un scaun de 
gheaţă, iarna este tânăr şi puternic, 
asociat cu goana calului care mătură tot 
ce-i stă în cale. Deşi aduce mari neplăceri 
oamenilor, C. este, în legendele, baladele 
şi credinţele populare mai degrabă 
pozitiv decât negativ: anunţă rod bogat 
dacă bate în ziua de Bobotează, iartă pe 
cei care-i greşesc şi îi cer iertare etc. 

Evseev Ivan, Dicţionar de magie, 

demonologie şi mitologie românească, 

Editura Amarcord, Timişoara, 1997; 
German Tr., Meteorologie populară. 
Observări, credinţe şi obiceiuri, Tipografia 
Seminarului Teologic Greco-Catolic, Blaj, 
1928 . 

Crucea 

Personificare a constelaţiei Lebăda. La 
vederea C.-ii pe cer în timpul nopţii 
ţăranii se rugau şi făceau semnul crucii 
(Argeş, Olt, Neamţ). 

Ionică I.I., Drăguş - un sat din Ţara Oltului. 
Manifestări spirituale. Reprezentarea 
cerului, Institutul de Ştiinţe Sociale, 
Bucureşti, 1944; Ion Otescu, Credinţele 
ţăranului român despre cerşi stele, 1907 
(fără alte date pe copertă). 

Crucea Mică 

Personificare a constelaţiei Delfinul, reper 
important de orientare în nopţile cu cer 
senin. La vederea ei oamenii făceau 
semnul crucii şi spuneau Doamne ajută! 
(Ialomiţa, TUlcea, Botoşani). 

Ionică I.I., Drăguş - un sat din Ţara Oltului. 
Manifestări spirituale. Reprezentarea 
cerului, Institutul de Ştiinţe Sociale, 
Bucureşti, 1944; Otescu I., Credinţele 
ţăranului român despre cerşi stele, 1907 
(fără alte date pe copertă). 

Cuc 

1. Personificare a păsării migratoare cu 
acelaşi nume, prevestitoare a primăverii 
şi timpului frumos. Cântecul C.-ului, 
orologiu pentru măsurarea timpului în 
* Calendarul popular şi sursă de inspiraţie 


melancolică de dor şi jale, începe să fie 
auzit la Blagoveştenie sau Ziua C-lui şi 
încetează brusc, după trei luni, la 
* Sânziene sau Amuţitul C.-ului când, 
conform tradiţiei, s-ar îneca cu un bob 
de orz. Cântecul scurt şi răsunător al 
C.-lui, care începe şi sfârşeşte la două 
spectaculoase fenomene astronomice, 
echinocţiul de primăvară şi solstiţiul de 
vară, a fost folosit de cei vechi pentru 
calculul calendarului. C.-ul nu încântă 
nici prin coloritul penelor (seamănă cu 
un uliu în miniatură) şi nici prin cântecul 
său monoton. El nu-şi face cuib şi nu-şi 
creşte puii întrucât îşi depune ouăle în 
cuiburi străine iar puii săi, mai robuşti şi 
mai puternici, îşi răstoarnă fraţii vitregi 
din cuib pentru a beneficia de hrana 
acestora. Dar, pentru că acesta îi comu¬ 
nică omului, prin cântecul său, două 
importante hotare în scurgerea timpului 
anual, este celebrat în *Calendarul po¬ 
pular la Blagoveştenie, ziua când începe 
să cânte, şi la Sânziene, ziua când 
amuţeşte. în unele legende C.-ul ar fi fost 
un om metamorfozat, din diferite pricini, 
în pasăre. Fiind înşelat de soţie, pleacă 
din lumea de aici în lumea de dincolo 
lăsându-i vorbă să-l caute şi să-l strige 
între Blagoveştenie (echinocţiul de 
primăvară) şi Sânziene (solstiţiu de vară). 
Recunoscându-şi greşeala şi cuprinsă de 
dor, nevasta necredincioasă îşi caută în 
fiecare an bărbatul, zboară din creangă 
în creangă şi îl strigă neîncetat pe nume: 
Cucul Cucul... în alte povestiri, C. ar fi 
avut un frate geamăn, Ştefan. C. moare 
şi ajunge în Rai în timp ce fratele său 

Ştefan, rămas aici , îl strigă pe nume între 
Blagoveştenie şi Sânziene. în postura de 
hoţ, C. fură caii sau boii lui *Sânpetru 
chiar în vremea aratului. Negăsind 
făptaşul, Sfântul îl blestemă să se 
transforme din om în pasăre şi, pentru a 
afla toată lumea unde se ascunde hoţul, 
să-şi strige singur numele în pădure: 
CUCUI CUCUI; 

2 . Pasăre prezicătoare. Direcţia în care îl 
auzi cântând (în faţa, spatele, stânga sau 
dreapta omului), pe ce se aşează când 
cântă (pe o ramură uscată, pe o movilă 
de gunoi etc.), aproape sau departe de 
casă, de câte ori cântă etc. sunt semne, 
bune sau rele, care indică norocul, 
sănătatea, căsătoria, boala, moartea 
oamenilor (Cucu-n spate mi-a cântat/Şi 
moartea m-a săgetat). Indiferent de 
ipostaza în care apare, C-ul este cea mai 
îndrăgită pasăre a românilor. El însoţea 
truditorii ogoarelor la arat şi semănat, la 
întreţinerea culturilor: Cucu de n-ar 
cânta, / Nici noi n-am mai ara; / Cucu de 
nu s-ar porni, / Nici noi n-am plugarii în 
unele zone etnografice încetatul 
cântecului său indică vremea coasei 
fânului (Oaş, Maramureş). Când 
amuţeşte înainte de Sânziene se 
consideră că vara va fi secetoasă. 

Ghinoiu I., Vârstele timpului, Editura 
Meridiane, Bucureşti, 1988; Marian Sim. 
FI., Ornitologia, voi. I, Tipografia R. 
Eckhart, Şiret, 1883; Marian Sim. Fl., 
Sărbătorile la români. Studiu etnografic . 
Cârniîegile, Institutul de Arte Grafice, 
Bucureşti, 1898. 


Cuci 

Măşti ale zeiţei pasăre care fertilizează 
şi purifică spaţiul în prima zi după Lăsatul 
Secului de Paşte. Ceremonialul C.-Ior este 
o datină de primăvară cu valenţe purifi¬ 
catoare atestată numai în sudul ţării: 
Muntenia şi Dobrogea. Flăcăii şi bărbaţii 
tineri îşi confecţionau gluga dintr-o 
bucată de sarică cusută în forma şi 
mărimea unei traiste de cal, acoperită pe 
deasupra cu hârtie albă sau colorată. în 
dreptul nasului se punea un gât de tigvă 
găurită din loc în loc pentru a intra aerul, 
iar în dreptul gurii şi al ochilor se lăsa 
câte o mică răsuflătoare. îmbrăcaţi în 
fuste, cu gluga pe cap, cu un băţ în mână 
şi cu un clopot mare în spate, alergau în 
prima dimineaţă după Lăsatul Secului, 
uneori şi în ziua Lăsatului de Sec, după 
copii, fete, femei, oameni pe care îi 
atingeau şi adesea îi trânteau. Spre 
mijlocul zilei, luau în mână câte o nuia 
de care legau o opincă şi urmau alte 
alergături şi alte lovituri la spatele 
curioşilor. Seara, ceata C.-lor colinda din 
casă în casă, unde juca câte o horă în 
curte. Aceasta era desfăşurarea obiceiului 
pe la sfârşitul secolului al XlX-lea; fără 
prea mari schimbări, datina este întâlnită 
şi astăzi în Brăneşti, jud. Ilfov, Inde¬ 
pendenţa, jud. Călăraşi şi alte aşezări din 
Muntenia. C.-ul alunga prin zgomotul 
clopotului spiritele rele, fertiliza fetele şi 
nevestele tinere prin atingerea cu opinca, 
gonea bolile prin arderea fulgilor din 
glugă. 

Ghinoiu I., Vârstele timpului, Editura Meri¬ 
diane, Bucureşti, 1988; Marian Sim. Fl., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Oprişan H.B., Monografia 
folclorică a Teleormanului, Casa Creaţiei a 
Teleormanului, Bucureşti, 1971. 

Cuib 

Adăpost al *Zeiţei pasăre asociat cu 
*Casa, Patul şi culcuşul uman, simbol al 
fecundităţii, fertilităţii şi statorniciei, 
desenat pe *Ouăle încondeiate şi cera¬ 
mică, sculptat în lemn, cusut pe pânză 
sau ţesut în război. Stricarea C.-ului 
păsărilor, în general, al * Berzei sau 
cocostârcului, în special, este o fără¬ 
delege pedepsită de acestea cu incen¬ 
dierea casei. 

Evseev Ivari, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997. 

Cuina Turcului 

Adăpost *geomorf săpat de apele Dunării 
în Muntele Ciucaru Mare (corn. Dubova, 
jud. Mehedinţi) locuit de om în vremurile 
preistorice (epipaleolitic, neolitic, 
perioada de tranziţie de la neolitic la 
epoca bronzului, Hallstatt) şi istorice 
(epoca daco-romană, epoca bizantină, 
epoca medievală). 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000. 


Cununa Grâului 

Spirit al grâului retras din planta care se 
usucă în colacul împletit din ultimele 
spice secerate. Viaţa plantei grâu şi viaţa 
fiinţei om sunt retezate de *Moarte cu 
aceleaşi unelte: *Secera şi *Coasa. 
Oamenii încercau să se asigure, la 
moartea (seceratul) grâului, că rodul nu 
se va pierde prin două tehnici magice: 
lăsarea pe holdă a unui mănunchi de 
spice nesecerate, numite * Barba 
Pământului, Barba lui Dumnezeu, Barba 
Popii, * Iepurele (ţinuturile extracar- 
patice); tăierea ultimelor spice şi 
păstrarea lor sub formă de mănunchi, 
snop sau împletitură din spice de grâu 
numită C. G. * Buzdugan, Peană (ţinu¬ 
turile intracarpatice). C. G., împletită din 
spice şi împodobită cu flori într-un 
ceremonial cu acelaşi nume, este simbol 
al fertilităţii şi rodului bogat păstrat, ca 
un obiect sacru. La vremea semănatului 
boabele scuturate erau amestecate cu 
cele care urmau a fi semănate, C. era 
îngropată sub brazda plugului, se punea, 
la *Crăciun, peste colacul dat feciorilor 
colindători, împodobea steagul de nuntă 
sau era aşezată pe fruntea tinerilor la 
căsătorie (Transilvania, Banat). 

Bîrlea Ov., Folclor românesc, voi. I, Editura 
Minerva, Bucureşti, 1981; Bocşe Maria, 
Rituri funerare pentru viaţă, în "Banatica", 
nr. 12, 1993; Bot N., Cântecele Cununii, 
Bucureşti, 1989; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 
1997; Ionică I. I., Dealul Mohului. 

CUNUNĂ DE SÂNZIENE 


Ceremonia agrară în Ţara Oltului, Editura 
Minerva, Bucureşti, 1986. 

Cunună de Sânziene 

Efigie divină reprezentată de o coroană 
împletită din floarea de sânziană 
idrăgaică) şi spice de grâu în dimineaţa 
zilei de *Sânziene sau de *Drăgaică 
(24 iunie). C. sau Coroana de S. are puteri 
miraculoase: purtată pe cap de o fecioară 
in ceremonialul numit * Dansul Drăgaicei 
o simbolizează pe zeiţa agrară; agăţată 
la fereastră, în stâlpii porţilor, pe crucile 
din hotar şi din cimitir are funcţie 
apotropaică, de apărare a oamenilor, 
animalelor şi holdelor de stihiile naturii 
(grindină, furtună, vijelie, inundaţie); 
aruncată pe acoperişul casei sau al şurii 
indică, prin anume semne (dacă va cădea 
sau se va fixa pe acoperiş), dacă cel 
căruia i-a fost menită, sau cel care a 
confecţionat-o sau a azvârlit-o va trăi 
sau va muri, dacă fata se va căsători în 
cursul anului şi cum îi va fi ursitul (tânăr 


sau bătrân, frumos sau urât), dacă va fi 
sănătos sau bolnav, dacă va avea noroc 
sau pagubă în casă. C. de S. care 
împodobeşte Drăgaica în timpul dansului 
său nupţial are aceeaşi semnificaţie cu 
colacul din făină de grâu pus de naşă pe 
creştetul miresei în timpul colăcăriei 
(înainte de pornirea alaiului nunţii la 
Biserică) şi cu cununile împărăteşti puse 
de preot pe capul mirilor în timpul 
cununiei creştine: transferul fertilităţii de 
la un substitut al sacrului (colacul, 
cununa) la omul profan. împletirea C.de 
S. şi obiceiurile legate de acestea sunt 
atestate la românii de pretutindeni. 

Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Ivan Evseev, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Georgeta Niţu, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Dalac 

Personificare a anthrasusului (postula 
maligna), boală infecţioasă cu abcese 
care cuprind toate straturile pielii, 
sinonimă cu bubă, bubă neagră, bubă 
rea, spurcat. Prin descântec D.-ul este 
ameninţat şi alungat din corp: Dălac 
dălâceşte-te/Şi din vârf cârneşte-te, /Din 
ce eşti /Să nu mai creşti, / Să te tochieşti, 
/ Cum se tocheşte sarea / De faţa apei / Şi 
cum se tochieşte cărbuneala / De faţa 
focului,/Din pământ ai venit, lin pământ 
să te duci, / Şi pe Ion să-l laşi curat / Şi 
luminat / Ca de Dumnezeu lăsat. 

Gorovei Artur, Descântecele românilor. 
Studiu de folclor, Imprimeria Naţională, 
Bucureşti, 1931; Pamfile TU dor, Boli şi 
leacuri la oameni, vite şi păsări, colecţia 
Mithos, Editura Saeculum I.O., Bucureşti, 
1999. 

Dalbu de Pribeag 

Nume tabuu al defunctului în textele 
funerare din *Cartea românească a 
morţilor folosit de teama oamenilor faţă 
de mort (Gorj), sinonim cu Dalbul de 
călător (Moldova). în mod obişnuit, 


femeile care cântă *Zorile se adresează 
mortului cu numele ce l-a purtat acesta 
în viaţă: Ion, Dumitru, Maria, Ana etc. în 
variantele olteneşti, în special cele 
gorjeneşti, pronunţarea numelui adevărat 
al mortului înainte de înhumare este 
înlocuită cu un nume care este, pe cât de 
frumos, pe atât de interesant pentru 
viziunea despre lume a românului: D. de 
P. Nume eufemistice primesc şi * Rusaliile 
(*Iele, *Şoimanele, Cele Frumoase) pe 
timpul verii, în special în zilele lor de 
celebrare (Strodul Rusaliilor, Todorusalii, 
Rusalii), *Ursul de ziua lui, 2 februarie 
(*Moş, *Moş Martin, Ăl Bătrân), *Lupul 
în zilele lui de prăznuire (*Gădineţ, Câinii 
lui Sânpetru), * Şarpele când iese din 
pământ, la *Alexii (Curea, Cel care se 
târăşte). 

Ghinoiu I., Lumea de aici, lumea de 

dincolo, Editura Fundaţiei Culturale 

Române, Bucureşti, 1999. 

Dans Funerar 

Joc desfăşurat în casa sau curtea 
defunctului în nopţile care preced 
înmormântarea, în cimitirul satului, la 

DANS FUNERAR 


unele sărbători din ciclul pascal şi la hora 
satului după 40 de zile de la înmor¬ 
mântare. în unele sate din Moldova 
flăcăii şi fetele mari petreceau până 
dimineaţa, la casa mortului, după muzică 
de joc (Şerbăneştii Vechi, jud. Galaţi), iar 
in Transilvania se joacă ca la nuntă 
Dacă-ifată mare or fecior mare, joacă aşa 
ca la nuntă. Cântă ceteraşii şi joacă. în 
camera asta e mortul, ş-apoi dincolo 
joacă. Cine vrea se cântă (boceşte), cine 
nu, joacă. Cică-i nunta mortului (Leşu, 
jud. Bistriţa Năsăud). La moartea 
oamenilor maturi şi bătrâni jucau 
mascaţii: în mijlocul ogrăzii ardea un foc 
mare, mereu înteţit cu aşchii de brad.... 
O vie agitaţie domnea pretutindeni. 
Lumea forfotea în toate părţile, vorbea 
tare, glumea, râdea. Nici un bocet nicăieri, 
nici măcar suspine înăbuşite ...Cu 
oarecare bruscheţe pătrunse în curte, 
desprinzându-se din bezna nopţii fără 
lună, un grup destul de numeros de 
oameni mascaţi. Purtau măşti repre¬ 
zentând figuri omeneşti hidoase sau 
capete de animale sălbatice. îmbră¬ 
cămintea multora era improvizată din piei 
de animale. Unii aveau centuri de frunze 
în jurul şoldurilor. O muzică stridentă de 
clarinet şi tobă însoţea această furtunoasă 
apariţie. Mascaţii vorbeau cu glasuri 
schimbate, ascuţite. Legau întrei ei 
convorbiri pline de umor, necruţând pe 
nimeni din cei de faţă, nici chiar pe mort. 
Toată lumea izbucnea în hohote de râs. 
Aveam impresia că se desfăşoară acolo 
scene menite într-adevăr să sperie 
spiritele. Gazdele serveau gustări şi 
rachiu... Mascaţii, la care se alătură alţi 


bărbaţi şi femei tinere, încep un dans în 
jurul focului, pe un fel de podium de 
scânduri mai dinainte pregătit pentru ca 
ritmica paşilor săfie mai sonoră, seacă.... 
Veselia generală şi râsul umpleau curtea. 
Bătrânii luau parte la acele manifestări 
zgomotoase şi le însufleţeau prin 
îndemnuri. Ei afirmau cu toată 
convingerea că duhurile rele care pândesc 
prin preajmă trebuie astfel speriate, 
pentru a nu se apropia de mort. Şi că 
veselia tuturora dă curaj mortului: că viaţa 
lui pe lumea cealaltă va fi aşa cum i se 
face priveghiul (Nereju, jud. Vrancea). 
Obiceiul de a însoţi mortul tânăr cu 
muzică de dans este atestat pretutindeni 
în România. Petrecerea mortului se făcea, 
de obicei, cu melodii dd joc îndrăgite de 
acesta şi cântate la fluier, caval, trâmbiţă: 
la fiecare evanghelie (odihnă, popas, 
stare), când se dă de pomană, îi cântă o 
horă care-iplăcea lui (Vlădeni, jud. Iaşi); 
lăutarii cântă Hora Miresei sau Cântecul 
Ginerelui iar cele patru fete care poartă 
cununile făcute din flori, când ajung în 
locul unde se face hora, joacă hora în 
jurul coşciugului (Dobrogea); se cântă 
melodii de joc în momentul coborârii 
sicriului în mormânt (Şerbăneştii Vechi, 
jud. Galaţi; Fundătura, jud. Bacău); 
muzicanţii cântă la scoaterea mortului 
din casă şi la coborârea lui în groapă 
marşul de cununie (zona Codrului, jud. 
Maramureş). în Moldova a fost foarte 
răspândit obiceiul jocului dat de pomană 
imediat după înmormântare, la poarta 
cimitirului. 

Ciubotaru I. H., Marea trecere, Editura Grai 

şi Suflet - Cultura Naţională, Bucureşti, 

DATUL DE-A VERII Şl VERIŞOARELE 


1999; Traian Mârza, Lioara - un gen 
muzical inedit al obiceiurilor de primăvară 
din Bihor, în „Lucrări de muzicologie", voi. 
V Cluj, 1969; Traian Mârza, Folclor din 
Bihor, Editura Muzicală, Bucureşti, 1985; 
Victor TLfescu, Oameni din Carpaţi, Editura 
Sport -TUrism, Bucureşti, 1982. 

Datul de-a Verii şi Verişoarele 

Legământ juvenil încheiat de puberi (7-14 
ani) până la moarte, pe criterii de 
prietenie, sex şi afinitate sufletească, 
sinonim cu *însurăţitul şi înfârtăţitul. 
Jurământul, care se desfăşura în afara 
gospodăriei şi fără martori, era însoţit de 
un schimb de alimente (pâine, colac, 
fructe) şi, uneori, de vase de lut şi alte 
cadouri. Asocierile pe sexe, fetele sepa¬ 
rate de băieţi, prefaţau, ca de altfel şi 
intrarea băieţilor în cetele de feciori şi a 
fetelor în şezători, constituirea cuplurilor 
bisexuate şi â viitoarelor familii (Muscel, 
Dâmboviţa, Argeş). 

De-a Mama Gaia 

Joc al copiilor în care apare Zeiţa Gaia în 
ipostază de pasăre de pradă, sinonim cu 
De-a Baba Gaia, Gaia şi Cloşca, De-a Puia 
Gaia. După ce se aleg doi copii mai voi¬ 
nici, aceştia îşi împart rolurile, unul de 
Gaie şi altul de Cloşcă, şi se alcătuiesc 
două cete, egale ca număr. în timp ce 
copiii Găii se ţin cu mâinile de brâul celui 
din faţă, aceasta se aşează pe pământ şi 
sapă cu un băţ o groapă. Cloşca, apro- 
piindu-se cu puii şirag intră în vorbă cu 
Gaia: - Ce faci acolo? - O groapă! Dar în 
groapă ce ai să faci? - Un foc. - Da cu 
focul ce ai să faci? - Pun ceaunul (în unele 


variante ceaunul este înlocuit cu tigaia). 
Da cu ceaunul ce ai să faci? - Opăresc un 
pui de-al tău! Gaia se ridică şi îi dă Cloştii 
băţul cu care a săpat groapa. Cloşca, 
împreună cu puii săi, îl scuipă şi îl aruncă 
cât mai departe. în vreme ce Gaia aleargă 
după băţ, Cloşca cu şiragul său se învârte 
în jurul gropii şi cântă De trei ori pe după 
groapă, croncănesc, cârâie şi îi fac în 
necaz Găii. încep apoi ostilităţile: Gaia 
încearcă să ia puii Cloştii şi invers. Lupta, 
dusă cu înverşunare, este însoţită de frica 
nemăsurată a copiilor că vor ajunge în 
ghearele morţii. Când Gaia şi Cloşca 
rămân fără pui, cei doi copii se iau la 
trântă, urmând ca învingătorul să se facă 
cloşcă în al doilea joc. (Jocul a fost atestat 
în toate zonele etnografice româneşti). 

Marian Sim. FL, Ornitologia, voi. I, Tipo¬ 
grafia R. Eckhart, Şiret, 1883; Zâne Iuliu, 
Proverbele românilor, 8 volume, Socec, 
Bucureşti, 1895-1903. 

De-a Puia Gaia 

Joc de copii în care cloşca îşi apără cu 
îndârjire puii de *Gaia, zeiţă a morţii în 
ipostază de pasăre răpitoare. Un băiat 
mai voinic, cloşca, care formează capul 
unui şir de alţi copii care se ţin de brâu 
unii de alţii, îşi apără puii de ferocitatea 
răpitoarei (Olt) 

Decembrie 

Personificare a lunii a zecea în Calendarul 
roman cu început de an la 1 martie şi a 
lunii a douăsprezecea în Calendarul 
iulian şi gregorian cu început de an la 
1 ianuarie. Denumirea populară a lunii, 

DESCÂNTEC 


Neios, se referă la căderea abundentă a 
zăpezilor, în timp ce alte denumiri zonale 
(Andrea, Indrea, Undrea) amintesc de 
*Sântandrei, patronul românilor, celebrat 
în ultima zi a lunii noiembrie. Luna D. 
marchează începutul iernii cu început la 
mai multe date: 1 decembrie (Calendarul 
oficial); 6 decembrie, la *Moş Nicolae 
(Calendarul popular) şi la solstiţiul de 
iarnă (Calendarul astronomic). La sate 
viaţa economică intră într-un proces de 
oarecare relaxare paralel cu inten¬ 
sificarea manifestărilor spirituale. Nume¬ 
roase sărbători şi obiceiuri pregătesc, în 
luna D., sfârşitul şi începutul anului 
calendaristic: Bubatul, Sava, Moş Nicolae, 
*Ana Zacetenia, Modest, * Ignatul, *Moş 
Ajun, Moş Crăciun, îngropatul 
Crăciunului. 

Candrea I.A., Iarba Fiarelor Studiu de 
folclor, Editura Cultura Naţională, 
Bucureşti, 1928; Ghinoiu I., Calendarul 
popular pe anul 1993, în REF, nr. 6, 1993; 
Marian Sim. FL, Sărbătorile la români. 
Studiu etnografic. Cârnilegile, Institutul de 
Arte Grafice, Bucureşti, 1898; Muşlea I., 
Bîrlea Ov., Tipologia folclorului din 
răspunsurile la chestionarul lui B.P. 
Hasdeu, Editura Minerva, Bucureşti, 1970. 

Descântec 

Terapie arhaică de vindecare a bolilor 
atestată la sumerieni pe plăcuţele de lut 
ars. D.-ul s-a bazat pe terapia cuvântului 
care se îmbina, de la caz la caz, cu fito-, 
psiho-, chino- şi meloterapia. Femeile 
descântătoare erau personalităţi puternice, 
capabile să provoace şi să stăpânească 


anumite procese psihice. Ele cunoşteau 
anatomia umană, plantele de leac şi, 
fireşte, tehnicile de alinare a suferinţelor 
şi de vindecare a bolilor. Aşa-numitele 
păpuşi înţepate din lut, descoperite de 
arheologi în săpături şi de etnografi în 
cercetările lor pe teren, sunt argumente 
că în spaţiul carpato-ponto-danubian s-a 
folosit, printre alte terapii, şi 
acupunctura. Cel puţin unele dintre 
descântătoare, în special cele care 
foloseau ca tehnică principală trasul 
bolnavului, utilizau în tratarea bolilor 
bioenergia. Lungimea textului cântat al 
D.-lor varia de la câteva cuvinte până la 
zeci de versuri, atât cât dura efectuarea 
şi altor terapii. Atmosfera de mister, 
solicitată de unele tehnici psihiatrice, era 
creată de alegerea timpului adecvat 
recitării sau cântării D.-lui, de arhaismul 
liniei melodice pentatonice, de ritmul 
precipitat cu tonalitate joasă şi rostire 
pianissimo, de dramatismul dialogului 
descântătoarei cu spiritul malefic, cu 
boala însăşi. După identificarea şi 
pronunţarea numelui celui care a trimis 
şi a provocat îmbolnăvirea, acesta era 
ameninţat şi blestemat, scos din corp şi 
izgonit prin cuvinte, gesturi şi acţiuni 
energice, în locuri de unde nu mai putea 
lua contact cu bolnavul: în talpa Iadului, 
în Marea Neagră, peste 99 de hotare, unde 
Soare nu răsare, unde om nu calcă, în 
coarnele cerbilor, în capul lupului etc. în 
timpul acestui război descris de textul 
D.-ului, bolnavul era frecţionat, tras, 
masat, oblojit, i se administrau leacuri 
vegetale sau preparate (decocturi, ceaiuri, 
inhalaţii, musturi, unsori, plămădeli, 

spălări etc.), substanţe minerale sau 
organice, băuturi ş.a. D.-ul, confundat pe 
nedrept astăzi cu vrăjitoriile şi 
escrocheriile paranormalilor de tot felul, 
tezaurizează valoroase cunoştinţe şi 
observaţii despre producerea, manifes¬ 
tarea şi vindecarea empirică a bolilor. Ca 
orice fapt de folclor, D.-ele se transmiteau 
pe cale orală. Unele, fiind secrete, erau 
însuşite, ca orice meşteşug în satul 
tradiţional, pe furate, sau transmise în 
taină urmaşilor, uneori înainte de moarte. 

Butură Vaier, Enciclopedie de etnobotanică 
românească, Editura Ştiinţifică şi 
Enciclopedică, Bucureşti, 1979; Ghinoiu 
I., Zile şi Mituri. Calendarul ţăranului 
român, Editura Pro, Bucureşti, 2000; 
Golopenţia Sanda, Limba descântecelor 
româneşti, Editura Academiei, Bucureşti, 
2007; Tăbliţele de argilă. Scrieri din 
Orientul Antic, Traducere, prefaţă, cuvânt 
înainte şi note de Constantin Daniel şi Ion 
Acsan, Editura Minerva, Bucureşti, 1981. 

Destin 

Model de existenţă expus la naştere de 
*Ursitoare, de la care omul nu se poate 
abate în momentele de răscruce ale vieţii 
(alegerea soţului, lungimea vieţii, felul 
morţii), sinonim cu *Soarta, *Ursita. 

Destrigoire 

Tehnici de depistare şi de omorâre a 
^Strigoiului mort. în multe sate din 
ţinuturile pericarpatice strigoiul era 
omorât acasă, înainte de înmormântare 
prin înfigerea unui fus, ţeapă de lemn, 
piron de fier în inima defunctului. Dacă 


apăreau indicii că mortul s-a transformat 
până la 40 de zile după înmormântare în 
strigoi, identificarea acestuia în cimitirul 
satului se realiza cu ajutorul armăsarului. 
Un bărbat încăleca un armăsar negru şi 
intra noaptea în cimitir pentru a sări 
peste morminte. Mormântul peste care 
calul refuza să sară se credea că adă¬ 
posteşte un strigoi şi, ca urmare, trebuia 
deshumat şi omorât. Bătrânii care au 
participat la asemenea practici magice 
declară că, în unele cazuri au găsit mortul 
în altă poziţie decât l-au înhumat: întors 
pe o parte sau pe burtă, zgâriat pe faţă. 
Este posibil ca cel puţin unii oameni 
înhumaţi în stare de moarte clinică, 
fenomen biologic de care cei vechi nu 
aveau cunoştinţă, să-şi revină în reavănul 
pământului, tragedii care amplificau şi 
mai mult credinţa preistorică în strigoi. 
Pe baza materialului de teren consemnat 
metodic pentru redactarea Atlasului 
Etnografic Român a fost posibilă clasi¬ 
ficarea practicilor magice de prevenire a 
transformării mortului în strigoi şi, dacă 
acestea nu erau eficiente, depistarea şi 
omorârea strigoiului. Pentru neutrali¬ 
zarea strigoilor depistaţi a fi fost strigoi 
încă înainte de a muri, se foloseau 
următoarele tehnici: înfieratul, intro¬ 
ducerea unor obiecte metalice în gură 
(Răşinari şi Jina din jud. Sibiu); 
împietritul, astuparea orificiilor cada¬ 
vrului cu piatră şi sticlă pisată, tămâie 
(Hârseşti şi Izvor din jud. Argeş; Spineni, 
Scorniceşti din jud. Olt; Răchitoasa din 
jud. Bacău); arderea sau pârlirea orga¬ 
nelor genitale (zona Porţile de Fier); 

înfigerea unui obiect ascuţit în inimă 
(andrea, cui, sucală, ţăruş etc.) în inimă 
(Vizantea Răzăşească - Vrancea; Coţofenii 
din Dos, Sălcuţa, Perişor - jud. Dolj; 
Comana - jud. Constanţa; Mehadica - 
jud. Caraş-Severin; Moeciu de Sus - jud. 
Braşov); bătutul cuielor în călcâie (Tetoiu 
- jud. Vâlcea; Chiuieşti - jud. Cluj); 
împunsul cadavrului cu acul (Borlova - 
jud. Caraş-Severin); pedepsirea strigo¬ 
iului prin aşezarea cadavrului pe spini 
sau rugi de mure (Biniş jud. Caraş- 
Severin: Perişor-jud. Dolj etc.); ocuparea 
timpului strigoiului cu activităţi migă¬ 
loase, precum numărarea pietricelelor 
sau seminţelor de mei, mac, grâu aşezate 
în sicriu sau aruncate pe drum în ziua 
înmormântării (Ghioroiu - jud. Vâlcea); 
tratarea sicriului prin afumare, tămâiere, 
usturoiere; fusuirea sau ■ furcuirea 
mormântului a doua zi după înmor¬ 
mântare (Mehadica - jud. Caraş-Severin; 
Stejaru, Suhaia, Izlaz-jud. Teleorman); 
2 . Tehnicile de neutralizare a ^Strigoilor 
morţi, necunoscuţi la înmormântare, 
cuprindea mai multe secvenţe rito- 
magice: descoperirea strigoiului cu 
ajutorul armăsarului (Gogoşu, Coţofenii 
din Dos, Amărăştii de Jos - jud. Dolj; 
Istria, Runcu - jud. Constanţa şi altele); 
dezgroparea strigoiului; întoarcerea 
mortului-strigoi găsit în altă poziţie decât 
în cea în care a fost înmormântat 
(Lăţunaş - jud. Timiş: Lereşti, Dâmbovi- 
cioara, Lunca Gârtii - jud.Argeş; Chereluş 
-jud. Argeş; Sânnicolau Român - jud. 
Bihor); înfigerea în inimă a unor obiecte 
ascuţite, înroşite în foc; scoaterea 


cadavrului pe marginea gropii, înţeparea 
acestuia cu furcile sau sfârtecarea cu 
coasele şi sapele (Segarcea - jud. Dolj); 
împlântarea vârfului de seceră în coşul 
pieptului (Răchitoasa-jud. Bacău); inci¬ 
nerarea strigoiului (Ceru Băcăinţi, Pianul 
de Sus - jud. Alba; Vaţa de Sus, Clopotiva 
- jud. Hunedoara; Foeni, Jebel - jud. 
Timiş); pârlirea sexului înainte ca strigoiul 
să fie incinerat (Biniş, Slatina-Timiş - jud. 
Caraş-Severin); spargerea ulcioarelor în 
cele patru colţuri ale gropii (Băbeni, 
Oteşani, Igoiu - jud. Vâlcea; Lăţunaş - 
jud. Timiş); scoaterea şi arderea inimii 
(Bulzeşti, Gogoşu, Orodel, Dăbuleni - 
jud. Dolj; Putineiu - jud. Giurgiu; Valea 
Măcrişului - jud. Ialomiţa; Făgeţel - jud. 
Harghita; Calata, Izvorul Crişului - jud. 
Cluj; Blăjel, Luduş - jud. Sibiu); dezgro¬ 
parea şi transportarea strigoiului dincolo 
de hotarul satului pentru a fi incinerat 
(Gogoşu - jud. Dolj); împrăştierea cenuşii 
funerare sau depunerea ei pe o apă 
curgătoare. Practicile magice de D. sunt 
frecvent atestate în scris începând din 
secolul al XVII-lea şi până la mijlocul 
secolului al XX-lea. 

Ceauşanu Gheorghe, Superstiţiile 
poporului român în asemănările cu ale 
altor popoare vechi şi nouă, Academia 
Română, colecţia "Din viaţa poporului 
român", Bucureşti, 1914; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999. 

Deşteptător 

Personificare a unei stele din constelaţia 
Taurului la răsăritul căreia încep cocoşii 
a cânta pentru trezirea oamenilor la 
muncă şi a alunga spiritele malefice 
cuibărite în timpul nopţii (Vâlcea). 

Otescu I. ; Credinţele ţăranului român 
despre cerşi stele, 1907 (fără alte date pe 
copertă); Pamfile T, Cerul şi podoabele lui 
după credinţele poporului român, 
Academia Română, Socec, Bucureşti, 1915. 

Dodoloaia 

Zeiţă pluviometrică invocată de anturajul 
său divin, de obicei o ceată feminină, să 
dezlege în zilele caniculare ale verii ploile, 
identificată cu zeul indian Rudra, sino¬ 
nimă cu * Paparuda, *Mamăruţa, *Păpă- 
ruga, *Băbăruţa, *Mătăhula. Textul cântat 
(Dodoloaie, îoaie, /Adu, Doamne Ploaie,/ 
O ploaie curată, / Ca din cer lăsată. /... / 
Dodoloaie, Îoaie, /Adu, Doamne, o ploaie, 
/ Să mă sui la Cer /Săfac nourei, / Nourei 
de ploaie, / Locul să se înmoaie. / Unde-i 
valea lină, / Mai mult să le vină; / Unde-i 
valea seacă, / Mai mult să se facă. / Spicu 
cât cuţitu / Boaba cât porumba. / 
Dodoloaie,/Adu, Doamne, o ploaie) este 
însoţit de acte rituale şi practici magice. 
Termenul D. pentru Paparudă este atestat 
în judeţele din vestul şi sud-vestul 
României: Bihor, Arad, Timiş, Caraş-Severin. 

Bîrlea Ov., Folclor românesc, voi. I, Editura 
Minerva, Bucureşti, 1981; Cuceu I., Cuceu 
Maria, Vechi obiceiuri agrare româneşti, 
Editura Minerva, Bucureşti, 1988; Ghinoiu 
I., Obiceiuri populare de peste an, Editura 
Fundaţiei Culturale Române, Bucureşti, 


1997; Pop D., Obiceiuri agrare în tradiţia 
populară românească, Editura Dacia, 
Cluj-Napoca, 1989. 

Domnul Sfânt 

Ghid providenţial în * Cartea românească 
a morţilor care ajută călătorul dezorientat 
să ajungă în *Lumea de dincolo. Mortul 
este iniţiat cum să-l recunoască pe D. S. 
şi cum să se poarte ca să-i câştige 
bunăvoinţa: ... Haide, bre-nainte, / 
- Nainte să mergi, / Unde-i mai vedea / 
Un pom înflorit, /Nu-i pom înflorit, 1 Ci e 
Domnul Sfânt, / Lui să-i îngenunchi, / 
Poala s-o i-o pupi, / De el să te rogi / El 
să-ţi mai arate / Pe unde să dai / Ca să 
intri în Rai... (Zorile din casă, Câmpofeni, 
jud. Goj). 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Kahane Mariana, 
Georgescu-Stănculeanu Lucilia, Cântecul 
Zorilor şi Bradul. Tipologie muzicală, 
Editura Muzicală, Bucureşti, 1988. 

Dor 

Personificare a dragostei platonice pro¬ 
vocată de lipsa şi depărtarea persoanei 
îndrăgite. în erotica populară D.-ul poate 
lua chipul persoanei iubite sau a zeului 
stăpân peste curţile şi palatele îndrăgos¬ 
tiţilor: L-am cătat şi l-am aflat, / în 
mijlocul codrului, / La Curţile Dorului, / 
Unde stau porţile-închise, /Porţile le-am 
descuiat, / Pe bădiţa mi l-am luat. Uneori 
D.-ul ia înfăţişare de fântână miracu¬ 
loasă, numită Fântâna D.-lui, a cărei apă 
băută de muritori poate naşte sau, 

dimpotrivă, stinge marile iubiri. Mesagerii 
şi mijloacele de deplasare rapidă ale 
D.-lui sunt *Vântul şi păsările, în special 
*Cucul. 

Evseev Ivan, Dicţionar de magie, 

demonologie şi mitologie româneasca, 

Editura Amarcord, Timişoara, 1997. 

Drac 

Zeu htonian uzurpat de creştinism, cel 
mai periculos demon al *Panteonului 
românesc. Se metamorfozează în orice 
fiinţă sau obiect de pe pământ (capră, cal, 
berbec, porc, iepure, şoarece, muscă, 
peşte, plantă, bob de mei, ghem etc.). Nu 
se poate preface însă în oaie, albină, miel, 
porumbel şi măgar. în unele expresii şi 
zicale populare D.-ul apare mai puţin 
respingător: un drac de fată este o tânără 
frumoasă, deşteaptă, descurcăreaţă; a 
face pe dracul în zece, înseamnă o 
importantă reuşită a omului ş.a. Cuvân¬ 
tul, de origine livrescă, a pătruns în 
mitologia populară prin biserică şi cărţile 
populare. El are mamă (*Mama D.-lui) 
tată (Scaraoschi, Satan, Tartorul), fraţi 
mai mici (*Aghiuţă). D.-ii sunt de două 
feluri: văzuţi, care au coarne, coadă şi 
gheare lungi; nevăzuţi, cei fără coarne, 
care au fost îngeri izgoniţi de Dumnezeu 
din cer. Reşedinţa lui este Iadul sau 
tărâmurile pustii, menţionate în descân¬ 
tece: unde cocoşii nu cântă; unde oaia nu 
behăie; unde popa nu toacă. Uneori îşi ia 
numele de la locul unde stă de obicei: 
Ducă-se pe pustii, Ăl din Baltă, Bălţatul. 
Originea lui htoniană este confirmată de 
înfăţişarea fizică şi comportamentală: 


este negru şi urât (întunecilă), handicapat 
(Şchiopul, Slutul), are coadă (Codică) şi 
coarne (Cornilă, Cornea, împieliţatul), 
este necinstit faţă de Dumnezeu 
(Nefârtate), poartă tichiuţă care îl face 
nevăzut (Tichiuţă, Cel cu Şapca Roşie), 
este respingător (Bălosul, Bală spurcată, 
Dihanie), se metamorfozează în animale, 
păsări, balauri. Poate fi alungat de 
semnul crucii făcut cu mâna pe corp şi 
cu limba în gură, de agheasmă, de 
mirosul tămâii, de bătutul *Clopotului şi 
*Toacei, de unde şi unele nume eufe¬ 
mistice ale acestuia (Ucigă-1 Cruca, Bată-1 
Crucea, Ucigă-1 Toaca). Ingenios şi 
neastâmpărat, inventează, din joacă sau 
din întâmplare, din proprie iniţiativă sau 
la sugestia Fratelui (Dumnezeu), lucru¬ 
rile, plantele şi animalele de pe pământ. 
Este invocat de vrăjitoare şi alungat de 
descântătoare. Oamenii îi trimit, prin 
înjurătura cu D.-ul, obiecte, vietăţi 
cuvântătoare şi necuvântătoare. Frate 
dintr-un început cu Dumnezeu, a contri¬ 
buit la zidirea Pământului şi la facerea 
Lumii. Este puternic dar mai puţin 
inteligent ca Dumnezeu. Creaţiile lui 
rămân neterminate, le face dar nu ştie să 
le folosească sau le foloseşte în scopuri 
distructive: construieşte casa fără ferestre 
şi cară lumina în interior cu poala, 
inventează ciurul să care apa, se căzneşte 
să încalţe amândouă picioarele într-o 
singură ciubotă etc. Uneori, creaţiile 
D.-lui sunt preluate de Dumnezeu care 
le găseşte întrebuinţarea cuvenită (oala, 
casa, ciubota), alteori se iau la întrecere 
creând animalele, plantele, obiectele de 
pe pământ: D.-ul face capra, Dumnezeu 

oaia; D.-ul construieşte cârciuma, 
Dumnezeu Biserica; D.-ul inventează 
tutunul şi ţuica, Dumnezeu tămâia şi 
vinul etc. 

Candrea I.A., Folclor medical comparat, 
Casa Şcoalelor, Bucureşti, 1944; Coatu 
Nicoleta, Structuri magice tradiţionale, 
Editura ALL, fără an pe copertă; Hasdeu 
B.P, Etymologicum Magnum Romaniae. 
Dicţionarul limbii istorice şi poporane a 
românilor, voi. I-II, Editura Minerva, 
Bucureşti, 1972-1974. 

Draci şi Bou înstruţat 

Alai nupţial în a doua zi de Rusalii al 
zeului vegetaţiei substituit de un bou 
împodobit cu textile ţesute sau cusute, 
brâie şi panglici colorate, clopoţei, 
cunună împletită din flori şi însoţit de 
anturajul său divin format din feciori 
mascaţi, sinonim cu *Bou înstruţat, *Bou 
Ferecat (Valea Ţibleşului). 

Gherman TL, Sărbătoarea boului sau Boul 
ferecat, în Mar., 1969; Muşlea I., Cercetări 
etnografice şi de folclor, Editura Minerva, 
Bucureşti, 1972. 

Dragobete 

Zeu al dragostei în * Panteonul românesc 
identificat cu Cupidon, zeul dragostei în 
mitologia romană, şi cu Eros, zeul iubirii 
în mitologia greacă, sinonim cu 
*Năvalnic. D. este considerat a fi Cap de 
primăvară, Cap de vară, fiu al * Babei 
Dochia. Asemuit cu un flăcău frumos şi 
iubăreţ, acesta umblă prin pădure şi 
sărută fetele (Dolj). La D., păsările 
nemigratoare se strâng în stoluri, 


ciripesc, se *Zburătoresc, se împere¬ 
chează şi încep să-şi construiască 
cuiburile în care îşi vor creşte puii. Cele 
neîmperecheate rămân stinghere până în 
ziua de D. a anului viitor. Asemănător 
păsărilor, fetele şi băieţii trebuiau să se 
întâlnească, să facă D.-le, pentru a fi 
îndrăgostiţi pe parcursul întregului an. 
în satele unde se păstrează obiceiul se 
poate auzi şi astăzi zicala: Dragobeteîe 
sărută fetele! Considerând că sărutul în 
ziua de D. este de bun augur, fetele se 
lăsau şi chiar doreau să fie sărutate de 
băieţi. Dacă timpul era favorabil, fetele 
şi flăcăii se adunau în cete, schimbau 
cuvinte de dragoste, ieşeau la pădure 
hăulind şi chiuind pentru a culege 
primele flori ale primăverii. Ziua este 
aşteptată cu nerăbdare şi de femeile 
tinere, în special de femeile văduve care, 
credeau că dacă atingeau cu mâna un 
bărbat străin, deveneau drăgăstoase şi 
dorite peste an. Din zăpada netopită până 
la D. fetele şi nevestele tinere îşi făceau 
rezerve de apă cu care se spălau în 
anumite zile ale anului, pentru păstrarea 
frumuseţii (Muntenia, Oltenia, Dobrogea, 
Transilvania). 

Fochi A., Datini şi eresuri populare la 
sfârşitul secolului al XlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Mangiuca S., Calendarul 
iulian, gregorian şi poporul român pe anul 
1882, Tipografia Alexi, Oraviţa, 1881. 

Dragobeţi 

Muguri ai arborilor de pădure culeşi şi 
purtaţi de fete la ureche în ziua de 
*Dragobete, simbol ai dragostei juvenile 
(Mehedinţi). 

Drăgaică 

Divinitate agrară, protectoare a lanurilor 
înspicate de grâu şi a femeilor măritate, 
sinonimă cu *Sânziana, Dârdaica, 
împărăteasa, Stăpâna Surorilor, Regina 
Holdelor, Mireasă. D. se naşte la 9 martie, 
echinocţiul de primăvară în * Calendarul 
iulian, este fecioară la 24 iunie, ziua 
solstiţiului de vară, când înfloreşte planta 
ce-i poartă numele, Sânziana sau D., şi 
este invocată de fecioare la vârsta 
căsătoriei şi de neveste cu copii în braţe 
în timpul dansului ei nupţial, numit Jocul 
D.-i. în obiceiurile, credinţele şi folclorul 
românesc D. păstrează amintirea Marii 
Zeiţe neolitice, divinitate lunară, echi- 
nocţială şi agrară, identificată cu Diana 
şi Iuno în Panteonul roman şi cu Hera şi 
Artemis în Panteonul grec. în ziua 
solstiţiului de vară D. ar umbla pe 
Pământ sau ar pluti prin aer, se desfată, 
cântă şi dansează peste câmpuri şi păduri 
împreună cu alaiul său nupţial. Fata care 
joacă rolul zeiţei în cetele de D. din sudul 
Munteniei este îmbrăcată mireasă, cu 
rochie albă şi cunună împletită din flori 
de Sânziene (D.) pe cap, însemn al 
cununiei. în timpul ceremoniei nupţiale 
D. bagă bob spicului de grâu şi dă miros 
plantelor de leac, vindecă bolile şi 
suferinţele oamenilor, în special bolile 
copiilor, apără holdele de grindină, 
furtuni şi vijelie, urseşte fetele de măritat 


etc. Când i se nesocoteşte însă ziua, D* 
stârneşte vârtejuri şi vijelii, aduce 
grindină, ia oamenii pe sus şi îi îmbol¬ 
năveşte, lasă florile fără leac şi miros. 
După dansul D. din ziua când se spune 
că şi Soarele joacă pe car la amiază, apar 
primele semne că vara se întoarce spre 
iarnă: începe să scadă lungimea zilelor 
şi să sporească nopţile, se usucă rădăcina 
grâului paralel cu coacerea bobului în 
spic, răsare pe cer constelaţia * Găinuşei 
(Cloşca cu Pui), florile îşi pierd din miros 
şi din puterea tămăduitoare de boală, 
*Cucul încetează să mai cânte, apar 
* Licuricii în păduri, se întoarce frunza pe 
ulm, plop şi tei. Unele din manifestările 
cultice de altădată, unde se cinstea zeiţa 
agrară, au devenit ocazii de întâlnire şi 
cunoaştere a tinerilor în vederea căsă¬ 
toriei şi, apoi, vestite târguri de fete, 
bâlciuri şi iarmaroace. Zeiţa agrară la 
vârsta fecundităţii şi maternităţii a fost 
atestată cu numele de D. în Muntenia, 
Dobrogea, sudul şi centrul Moldovei şi 
cu numele de Sânziană în Oltenia, Banat, 
Transilvania, Maramureş şi Bucovina. 

Bîrlea Ov., Folclor românesc, voi. I-II, 
Editura Minerva, Bucureşti, 1981; Bogdan 
I., Ol os M., Timiş N., Calendarul Mara¬ 
mureşului , Baia Mare, 1980; Butură Vaier, 
Cultura spirituală românească , Editura 
Minerva, Bucureşti, 1992; Chirileanu Gh. 
T. f Un vechi calendar manuscript, în Şez., 
voi. X, 1909; Comişel Emilia, Folclor 
muzical Editura Didactică şi Pedagogică, 
Bucureşti, 1967; Ghinoiu I., Obiceiuri 
populare de peste an. Dicţionar , Editura 
Fundaţiei Culturale Române, Bucureşti, 
1997; Graiul, etnografia şi folclorul zonei 

Chioar, Casa Judeţeană a Creaţiei Populare, 
Baia Mare, 1983; Muşu Gh., Din mitologia 
tracilor, Editura Cartea Românească, 
Bucureşti, 1982; Oprişan H.B., Monografia 
folclorică a Teleormanului, Casa Creaţiei a 
Teleormanului, Bucureşti, 1971; PamfileT., 
Sărbătorile de vară la români. Studiu 
etnografic, Academia Română, Bucureşti, 
1910; Pop M., Obiceiurile tradiţionale 
româneşti, Consiliul Culturii şi Educaţiei 
Socialiste, Bucureşti, 1986. 

Drăgostiţele 

Numele zeiţelor fecioară în ziua morţii 
* Babei Dochia şi renaşterii Pruncului 
Dochia (9 martie). Gospodinele împăr- 
ţeau, pentru sănătatea oamenilor, pentru 
spor în holdele de grâu şi în stupini turte 
unse cu miere şi găurite cu ţeava de 
trestie (Oltenia). 

Niţu Georgeta, Plante din fora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Drumul Mortului 

Colac modelat din * Aluat în formă de 
melc sau de spirală care leagă lumea de 
aici de * Lumea de dincolo, sinonim cu 
Colacul Rătăciţilor, *Toiagul mortului. 

Duminică 

Personificare feminină a zilei de sărbă¬ 
toare creştină a săptămânii (Dies Domi- 
nica - Ziua Domnului). în credinţele şi 
folclorul românesc D. este un personaj 
mitic binevoitor: femeie sfântă (Covurlui, 
Iaşi, Vaslui, Dolj); fiinţă omenească 


(Neamţ, Caraş-Severin); cea mai mare 
Maică Sfântă (Tutova, Botoşani); călu¬ 
găriţă (Iaşi, Sălaj); doamnă mare la care 
se închină celelalte zile ale săptămânii şi 
de la care acestea primesc ordine (Fălciu); 
soră a zilelor săptămânii (Iaşi, Neamţ, 
Vaslui). Locuieşte dincolo de Apa Sâm¬ 
betei, în palate de aur (Neamţ), în păduri 
neumblate de oameni (Botoşani, Vaslui) 
şi este îmbrăcată în haine albe. Când se 
arată în vis sfătuieşte oamenii cum să 
alunge bolile şi să prevină pagubele 
(Vaslui). Dacă gospodinele spală rufe, 
torc, cos apare tristă, zgâriată, împunsă, 
tăiată şi sângerată (Neamţ, Romanaţi). 
D. îşi serbează ziua fără să lucreze 
(Făgăraş), se roagă şi mănâncă o dată la 
şapte zile (Tecuci), e făcătoare de minuni, 
aduce numai bine oamenilor. Adesea, se 
metamorfozează în râu, numit Apa D.-ii, 
care înconjoară Raiul, spre deosebire de 
Apa Sâmbetei care înconjoară Iadul. în 
ziua de D. sunt interzise descântecele, cu 
excepţia celor de dragoste şi aflare a 
ursitei (Oltenia, Muntenia, Dobrogea, 
sudul şi centrul Moldovei). Vitele născute 
în această zi îi poartă numele (Duman, 
Dumaia). 

Fochi A., Datini şi eresuri populare ia 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 

DUMINICĂ TÂNĂRĂ 


Duminică Tânără 

Personificare a primei duminici care 
urmează după faza lunară numită *Lună 
Nouă sau Crai Nou, invocată pentru a da 
frumuseţe şi păr bogat fetelor. într-un an 
de 365 sau 366 de zile sunt 13 luni lunare 
şi 13 D.-i T. în aceste zile, în satele din 
Banat, mamele străpungeau urechile 
fetiţelor pentru a le pune cercei, fetele îşi 
retezau vârful cozilor pentru a le creşte 
părul lung şi frumos, bărbaţii se tundeau 
şi îşi tăiau unghiile. Cositul fânului 
începea după o D. T. astfel încât noua 
recoltă (coasa a doua sau a treia) să 
prindă perioada de creştere a Lunii. în 


Bucovina D. T. era, dimpotrivă, nefa¬ 
vorabilă activităţilor omului întrucât se 
credea că aceasta înnoieşte răul; sămânţa 
semănată rămânea seacă, ouăle puse sub 
cloşcă nu scoteau pui, tinerii care se 
cununau nu aveau copii etc. Pretutindeni 
timpul marcat de Luna Nouă sau Lună 
Tânără era favorabil pentru vrăjitorii şi 
practici magice. 

Mangiuca S., Calendarul iulian, gregorian 
şi poporul român pe anul 1882, Tipografia 
Alexi, Oraviţa, 1881; PamfileT., Industria 
casnică la români, Academia Română, 
Socec, Bucureşti, 1914. 

El şi Ea 

Coptură din * Aluat care reprezintă un 
Alter ego al tinerilor care se căsătoresc, 
formată din doi colaci împreunaţi. 
Preparaţi ca ceva sfânt la casa miresei 
sau a mirelui, de E. şi E. nu are voie 
nimeni să se atingă. în timpul iertăciunii 
sunt rupţi iar bucăţile înfăşurate într-un 
prosop sunt păstrate de viitoarea familie, 
în alte zone, acest simbol al căsătoriei 
este preparat la casa mirelui şi trimis 
înainte de colăcărie la casa miresei 
împreună cu celelalte daruri (Moldova). 

Ciubotaru Silvia, Nunta în Moldova, 
Editura Universităţii „Al. I. Cuza", Iaşi, 
2000 . 

Elisei 

Personificare a zilei de 14 iunie care 
marca, în calendarul pe Stil vechi, solsti- 
ţiul de vară, sinonim cu *E.-ul grâului. 
Ca divinitate agrară, E. bagă bob spicului 
de grâu, îl împârguieşte şi îi grăbeşte 
coacerea. Cei care îi nesocotesc ziua sunt 
pedepsiţi de sfânt cu furtuni şi grindină, 
în calendarul pe Stil nou importanţa 
calendaristică a zilei este minoră şi 


formează, împreună cu Tlmoftei, Varto- 
lomeul Grâului şi *Onofrei, categoria 
* Sfinţilor Mărunţi (Oltenia, Muntenia). 

Pamfile I, Sărbătorile de vară la români. 
Studiu etnografic, Academia Română, 
Bucureşti, 1910; Pop D., Obiceiuri agrare 
în tradiţia populară românească, Editura 
Dacia, Cluj-Napoca, 1989. 

Existenţă 

Viaţa sufletului în lumea de aici, jalonată 
de două hotare biologice majore, naşte¬ 
rea şi moartea, care nu lasă vreo amintire 
celui care le trece. Venind din altă lume, 
din *Preexistenţă, nou-născutul este 
lipsit de identitate. Prin eforturi proprii 
şi ajutat de personaje şi diverse instituţii 
el trebuie să se integreze în mai multe 
forme specifice E-ţei: lumea de aici 
(aşezarea copilului pe pământ, imediat 
după naştere, scalda rituală, primirea 
*Ursitorilor pentru a-i ursi soarta, 
închinarea lui la Lună, la Soare, uneori 
la brad)-, familie şi spiţa de neam (recu¬ 
noaşterea paternă a copilului); în 
comunitatea de credinţă (botezul, închi¬ 
narea copilului la icoane, scalda rituală 

după botez, cumetria); grupa de sex 
(tăiatul moţului la băieţi, ruperea turtei 
la fete); grupe de vârstă şi afinitate 
sufletească (însurăţitul şi înfârtăţitul, 
prinsul verilor şi verişoarelor, mătcuţatul 
fetelor, frăţia de cruce a băieţilor); 
instituţii premaritale (ceata feciorilor, 
şezătoarea fetelor, hora satului); grupul 
însurăţeilor (peţitul, logodna, nunta); 
grupul gospodarilor, grupul bătrânilor. 
Deşi pregătirea pentru trecerea marelui 
prag biologic, moartea, se desfăşoară în 
paralel cu celelalte forme de integrare, 


aceasta devine prioritară la anii bătrâneţii 
(procurarea celor necesare înmor¬ 
mântării, împărtăşirea secretelor şi 
marilor taine, cererea iertării, moştenirea 
cu limbă de moarte). Principalii mediatori 
ai integrărilor de aici, din E., sunt moşii, 
naşii, părinţii şi preotul, iar dintre 
instituţii familia, neamul, obştea, biserica. 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; TTebici VL, Ghinoiu I., 
Demografie şi etnografie, Editura Ştiinţifică 
şi Enciclopedică, Bucureşti, 1986. 

Fata Mare din Horă 

Personificare a Coroanei Boreale. Steaua 
geamănă ar fi F. M. din H,, stelele mici - 
dansatorii prinşi în horă, iar steaua din 
mijlocul cercului - Lăutarul (Ialomiţa, 
Prahova, Botoşani). 

Otescu I., Credinţele ţăranului român 
despre cerşi stele, 1907 (fără alte date pe 
copertă). 

Fata Pădurii 

Reprezentare mitică specifică ^Civilizaţiei 
lemnului, fiică a * Mumei Pădurii care 
locuieşte în fundul codrilor de unde vine, 
luând înfăţişarea iubitei feciorilor sau a 
unei zâne, adusă de vânturi şi vijelii. 
Călătoreşte numai pe timp de noapte şi 
poate lua chip de fată, de babă, de fiinţă 
jumate fată şi jumătate peşte sau animal, 
de obicei iapă. Ea amăgeşte feciorii, pe 
care îi răpeşte, le face copii şi îi lasă 
rătăciţi prin pădure. Spre deosebire de 
Muma P., necăjită că oamenii îi taie copiii 
(copacii) în pădure, F. P. este veselă, 
cântă, horeşte. Ca reprezentare antropo¬ 
morfa, este înaltă, poartă părul lung până 
la picioare şi este încălţată cu ciubote sau 


cizme de lemn. Umblă dezbrăcată, aco¬ 
perită cu păr, sau îmbrăcată în scoarţă şi 
muşchi de copaci. Privită din faţă apare 
ca o femeie, din spate ca o covată (lemn 
scobit). Feciorul poate scăpa de dra¬ 
gostea F.-ei P. cu ajutorul vrăjitoarelor 
care confecţionează un om din paie, îl 
îmbracă cu hainele bărbatului şi îl duce 
la o răscruce de drumuri. Păcălită, F. P, 
frământă (iubeşte) omul de paie şi aşa îi 
dă pace feciorului. Se fereşte, în schimb, 
de bărbaţii care poartă brâu, curea, 
brăcinar de *Tei întrucât cel care reuşeşte 
să o încingă peste mijloc îi ia puterea şi 
poate afla de la ea mari secrete. Duş¬ 
manul ei este Omul Nopţii sau Omul de 
Miază-Noapte care o prinde, o spintecă 
şi o pune pe foc. în unele zone 
etnografice F. P. este confundată cu 
Muma Pădurii. Muma şi F. P*, cele mai 
cunoscute reprezentări mitice ale 
* Panteonului românesc, apar în toate 
genurile creaţiei populare: legende, 
basme, credinţe, zicale şi proverbe. 

Arhiva Institutului de Etnografie şi Folclor 

„Constantin Brăiloiu" din Bucureşti; Bălă 

R, Cheţan O., Mitul creştin , Editura 



FĂCLIA DE SÂNZIENE 


Enciclopedică, Bucureşti, 1972; BîrleaOv., 
Mică enciclopedie a poveştilor româneşti , 
Editura Ştiinţifică şi Enciclopedică, 
Bucureşti, 1976; Eretescu C. f Fata Pădurii 
şi Omul Nopţii. în compania fiinţelor 
supranaturale, Editura Compania, 2007; 
Fochi A., Datini şi eresuri populare la 
sfârşitul secolului al XIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Hedeşan Otilia, 
Pentru o mitologie difuză, Editura 
Marineasa, Timişoara, 2000. 

Faur 

Personificare a lunii * Februarie al cărui 
nume se leagă de meşterii fauri, lucrători 
ai flerului. în luna lui F. fierarii pregăteau 
uneltele de muncă, ascuţeau sau 
confecţionau fiarele sau cuţitele de plug 
pentru sezonul agrar care începea la 
*Măcinici. Pentru că are numai 28 de zile, 
29 în anii bisecţi, F. este considerat fratele 
cel mic al celorlalte luni ale anului. 
Timpul schimbător din această lună 
reflectă capriciile copilului F.: când râde 
şi zâmbeşte e timp frumos, când plânge 
bate viscolul, când e supărat dă ger de 
crapă pietrele. El intră în conflict cu 
* Martie care, după ce i-a cerut câteva zile 
friguroase pentru a-i strica florile fratelui 
Prier, refuză să i le mai înapoieze. Poporul 
explică numărul mai mic de zile în luna 
Februarie şi timpul capricios de la 
începutul lunii martie drept consecinţe 
ale neînţelegerilor şi luptei dintre F. şi 
Marte pentru zilele împrumutate. în 
cursul acestei luni se încheiau, în satul 
tradiţional, şezătorile şi, împreună cu 
acestea, distracţiile tinerilor din serile şi 


nopţile lungi de iarnă. Apropierea sezo¬ 
nului agrar aducea în plin plan preo¬ 
cupările economice: îngrijirea atentă a 
vitelor de muncă, repararea uneltelor şi 
atelajelor agrare, pregătirea seminţelor 
pentru semănat etc. Liniştea şi odihna în 
sat erau aduse de *Caii lui Sântoader, 
feciori voinici şi frumoşi dar cu coadă de 
cal în pantaloni şi cu copite de cal în 
opinci. Divinităţile populare din cursul 
lunii F. sunt, precum timpul, tinere. 
Unele, precum *Vlasie (11 februarie), 
*Dragobete (24 februarie), dezleagă 
limba păsărilor de pădure pentru a cânta. 

Micul Atlas Lingvistic, partea a Il-a, Seria 
nouă, voi. III, 1967; Ghinoiu I., Zile şi 
Mituri. Calendarul ţăranului român, 
Editura Pro, Bucureşti, 1999. 

Făclia de Sânziene 

Torţă aprinsă la solstiţiul de vară, în 
noaptea de *Sânziene (23/24 iunie), care 
înfăţişează invincibilitatea Soarelui. F.de 
S. este confecţionată dintr-un lemn de 
brad uscat şi crăpat la un capăt unde se 
înfundă răşină şi se leagă surcele de 
molid şi fire de tort. Seara, în ajunul zilei 
de Sânziene, flăcăii se adună pe o înălţi¬ 
me din afara vetrei satului, îşi aprind, 
aşezaţi în formă de cerc, făcliile, se 
aliniază şi încep să descrie rotocoale cu 
flăcările aprinse, învârtindu-le în aer, de 
la răsărit la apus, în timp ce strigă în cor: 
Făclia măăă ... F. de S. este trecută 
printre picioare lăsând impresia că fe¬ 
ciorii sar peste foc sau călăresc un cal de 
foc. Când făcliile sunt pe cale de a se stin¬ 
ge, feciorii coboară în sat, înconjoară cu 

ele grădinile şi le împlântă, în final, în 
mijlocul holdelor şi livezilor. Rotocoalele 
de foc obţinute prin rotirea F. de S. în 
direcţia mişcării aparente a Soarelui pe 
bolta cerului în ziua cea mai lungă a 
anului exprimă bucuria oamenilor pentru 
victoria luminii asupra întunericului, a 
căldurii asupra frigului, a fertilităţii 
asupra sterilităţii, dar şi hotărârea lor de 
a ajuta astrul vieţii să se menţină la înăl¬ 
ţimea atinsă pe cer la solstiţiul de vară. 
Mirosul puternic de răşină arsă şi fumul, 
strigătele puternice în cor, arderea F. de 
S. şi împlântarea lor în grădini şi livezi 
alcătuiesc nucleul unui spectaculos 
ceremonial nocturn în care apar, ca 
dominante, actele rituale apotropaice, 
fertilizatoare şi divinatorii (Maramureş, 
Bistriţa-Năsăud). 

Bogdan I., Olos M., Timiş N., Calendarul 

Maramureşului , Baia Mare, 1980. 

Fetele de Apă 

Reprezentări mitice feminine, fiice ale 
*Ştimei apei, stăpâna mărilor şi apelor 
curgătoare sau stătătoare, cu corp 
jumătate femeie şi jumătate peşte, 
inventatoare ale cântecelor, sinonime cu 
Fetele de Mare. După alte tradiţii, F. de 
A. provin din fetiţele înecate din impru¬ 
denţă când sunt scăldate de mamele lor. 
Partea de sus a corpului este femeie cu 
părul capului despletit, partea de jos este 
coadă de peşte. Neîntrecute în frumuseţe, 
F. de A, au, în loc de mâini, aripi albe. 
înainte de a începe să cânte, se ridică 
valuri ca şi cum ar fi stârnite de vânt. 
Atunci F. de A. ies la suprafaţă, pe coama 


valurilor, şi încep să se joace, să înoate 
şi să se stropeacă cu apă. îndată ce se 
sparg valurile, F. de A. încep a cânta cu 
glas dumnezeiesc, încet, apoi din ce în 
ce mai tare. Când sfârşesc cântecul se 
afundă, înoată pe sub apă şi ridică la 
oarecare distanţă alte valuri pe care ies, 
joacă şi cântă alte cântece. Dacă sunt 
văzute de un fecior, acesta, fermecat de 
frumuseţea trupurilor şi cântecelor, 
încearcă să le atingă cu mâna. Atunci Fie 
se scufundă pe fundul apei, Fie îl îneacă 
(Bucovina). 

Marian Sim. Fl., Mitologie românească, 
Ediţie îngrijită, cuvânt înainte şi note de 
Antoaneta Olteanu, Editura Paideia, 
Bucureşti, 2000. 

Filipi de lamă 

Divinităţi năprasnice cu număr variabil 
(3-7), patroni ai lupilor, sinonimi cu 
* Martinii de Iarnă, celebraţi de crescătorii 
de oi la sfârşitul lunii ianuarie şi înce¬ 
putul lunii februarie. F. de I. marchează, 
în *Calendarul popular, sfârşitul unei 
lungi perioade de împerechere a lupilor 
începută cu aproximativ 80 de zile în 
urmă, la Filipii de Toamnă. 

Calendarul ilustrat, Craiova, 1910; Fochi 
A., Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Pamfile T., 
Sărbătorile de toamnă şi postul 
Crăciunului. Studiu etnografic , Academia 
Română, Socec, Bucureşti, 1914; 
Rădulescu Codin C., Mihalache D., 
Sărbătorile poporului cu obiceiurile, 

FILIPUL CEL MARE 


credinţele şi unele tradiţii legate de ele, 
Socec, Bucureşti, 1909. 

Filipii 

Personificări ale lupilor care apar în ceată 
(haită divină) condusă de * Filipul cel 
Mare sau Filipul cel Şchiop, celebraţi 
la *Ovidenie (21 noiembrie) sau la 
*Sântandrei (30 noiembrie). în timpul 
perioadei de gestaţie a lupilor, la *Circovii 
de Iarnă sau Miezul Ierni pastorale 
(16-18 ianuarie), crescătorii de animale 
sărbătoreau o altă mare divinitate a 
acestora, *Sânpetru de Iarnă (16 
ianuarie). în Oltenia şi Muntenia de vest 
zilele dedicate Filipilor de Toamnă se 
moşteneau în linie maternă: tânăra 
nevastă primea ca zestre unul sau mai 
mulţi F., zile în luna noiembrie care 
urmau a fi celebrate prin diferite inter¬ 
dicţii de muncă. în nopţile de F. se 
spunea că lupoaicele căutau cu înverşu¬ 
nare tăciuni aprinşi. Cele care nu reuşeau 
să mănânce foc, simbol universal al 
masculinităţii şi virilităţii, rămâneau 
sterpe un an de zile. Pentru ca acestea să 
nu găsească cărbuni aprinşi să-i 
mănânce şi să se înmulţească peste 
măsură, femeile nu scoteau cenuşa din 
vatră şi, în niciun chip, nu împrumutau 
foc vecinilor în zilele de F.. 

Calendarul ilustrat, Craiova, 1910; Fochi 
A., Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Pamfile I, 
Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; 


Rădulescu Codin C., Mihalache D., 
Sărbătorile poporului cu obiceiurile , 
credinţele şi unele tradiţii legate de ele, 
Socec, Bucureşti, 1909. 

Filipul cel Mare 

Năprasnică divinitate a lupilor prăznuită 
în calendarul popular la *Ovidenie, ziua 
intrării în Biserică a Fecioarei Maria (21 
noiembrie), sinonim cu Filipul cel Şchiop. 
Local, în Bucovina, se credea că în 
această zi s-ar fi născut Hristos. Obi¬ 
ceiurile, actele rituale şi practicile magice 
efectuate la Ovidenie, Filipii de Toamnă, 
*Noaptea Strigoilor, *Sântandrei şi 
Sânnicoară, desfăşurate în perioada 13 
noiembrie - 6 decembrie, alcătuiesc un 
scenariu al morţii şi renaşterii timpului 
calendaristic, probabil *Anul Nou dacic, 
în noaptea de Ovidenie, când se credea 
că se deschide Cerul şi vorbesc animalele, 
se priveghea la lumina unei lumânării 
încolăcite precum * Statul mortului o 
strachină cu apă de leac, se făceau 
farmece şi descântece, se afla ursita, se 
efectuau observaţii şi previziuni meteoro¬ 
logice. întrucât se credea că în noaptea 
F. cel M. * Strigoii circulau fără oprelişte, 
se ungeau cu usturoi cercevelele feres¬ 
trelor, tocurile uşilor, vatra şi cuptorul 
care comunicau, prin horn, cu exteriorul. 
Pentru protecţia vitelor de fiarele pădurii 
se interzicea orice activitate legată de 
prelucrarea lânii şi pieilor de animale. 
(Bucovina, Moldova, Muntenia şi 
Oltenia). 

Fochi A., Datini şi eresuri populare la 
sfârşitul secolului al XIX-lea: Răspunsurile 
la chestionarele lui N. Densuşianu, Editura 

FLOARE ADUCÂTOARE DE URÂT 

Minerva, Bucureşti, 1976; Muşleal., Bîrlea 
Ov., Tipologia folclorului din răspunsurile 
la chestionarul lui B.P. Hasdeu , Editura 
Minerva, Bucureşti, 1970; Pamfile T, 
Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914. 

Floare Aducătoare de Urât 

Garofiţa de munte, floare frumoasă din 
fam. Caiyophilîaceae , care creşte prin 
poienile şi livezile înalte, invocată de 
femeile vrâncene, bune cunoscătoare ale 
farmacopeii şi cosmeticii populare, să 
facă duşmanilor de urât. 

Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979. 

Floarea Dragostei 

Personificare a unei plante din fam. 
Crasulaceae, cu frunze în formă de lance 
şi flori roz-purpurii care creşte pe lângă 
pâraiele din zonele înalte, protectoare a 
casei de duşmani. Planta se aduce din 
locurile unde creşte şi se răsădeşte 
intr-un colţ ferit şi curat al grădinii. 
Pentru a afla dacă tinerii îndrăgostiţi se 
vor căsătorii, se răsădeau, alăturat, două 
fire; unul pentru fată, altul pentru fecior. 
Plantele, crescând, urmau să prezică, prin 
apropierea sau îndepărtarea tulpinilor, 
dacă se căsătoresc sau nu tinerii cărora 
le-au fost menite. 

Vaier Butură, Enciclopedie de etnobotanică 
românească, Editura ştiinţifică şi Enciclo¬ 
pedică, Bucureşti, 1979. 


Florii 

Zeiţe ale primăverii, personificări ale 
florilor, celebrate în Duminica F.-lor, 
peste care Biserica creştină a suprapus 
sărbătoarea Intrării Domnului în Ierusalim, 
identificate în mitologia romană cu Zeiţa 
Flora. Local, unde se crede că la F. 
înfloresc *Urzicile, ziua se numeşte Nunta 
Urzicilor. Substitutul lor vegetal sunt 
ramurile de * Salcie, simbol al fertilităţii 
şi vegetaţiei de primăvară. Rupte şi 
sfinţite la F., ramurile de salcie se 
păstrează la icoană şi se folosesc în 
momente de grea cumpănă ale anului: 
grindină, furtuni, inundaţii, secetă, boală. 
Ele împodobesc icoanele, uşile şi 
ferestrele caselor, crucile mormintelor. 
Local, în ziua de F. se scoate * Mărţişorul 
făcut cadou la 1 martie şi se agaţă într-un 
măceş sau într-un pom înflorit, se scot 
în curte, la soare şi aer, hainele şi zestrea 
fetei de măritat. Local, la F., fetele 
culegeau 'Năvalnicul, plantă folosită în 
descântecele de dragoste. Semnificaţiile 
obiceiurilor legate de reînvierea naturii 
la F. sunt strâns legate de cultul moşilor 
şi strămoşilor: se pomenesc morţii, se 
curăţă cimitirele, se seamănă flori şi se 
înfig ramuri de salcie în morminte, sunt 
invocate spiritele morţilor în actele de 
divinaţie. F.-le sunt celebrate, cu dife¬ 
renţieri zonale, de românii de pretutindeni. 

Arhiva Institutului de Etnografie şi Folclor 
„Constantin Brăiloiu” din Bucureşti; Bîrlea 
Ov. f Folclor românesc, voi. I-II, Editura 
Minerva, Bucureşti, 1981; Fochi A., Datini 
şi eresuri populare la sfârşitul secolului al 
XIX-lea: Răspunsurile la chestionarele lui 

FOC DE JOIMARI 


N. Densuşianu, Editura Minerva, Bucureşti, 
1976; Ghinoiu I. f Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997. 

Fluier 

Instrument preistoric de comunicare cu 
lumea spiritelor confecţionat din os, 
coajă de tei şi diferite esenţe lemnoase. 
Conform unor legende, F.-ul ar fi fost 
făcut de Dumnezeu pe vremea când era 
cioban pe Pământ. Acesta l-ar fi pus sub 
lâna oii, unde l-au găsit ciobanii primă¬ 
vara, în timpul tunsului. în alte legende 
F.-ul a fost un obiect sacru, ţinut în *Rai, 
dat de Dumnezeu lui Petrea (Păcală) 
drept răsplată pentru fumul de tămâie 
ajuns de pe Pământ în Cer. Materialul 
etnografic, lingvistic şi arheologic confir¬ 
mă ipoteza că, în vechime, F.-ul se 
confecţiona dintr-un os al strămoşului, 
de unde ar fi rămas şi expresia populară 
fluierul piciorului care desemnează o 
parte componentă a corpului uman. 
Ulterior, osul de om a fost înlocuit cu osul 
unui animal, al unei păsări de baltă 
(cocorul) şi, aşa cum spun versurile 
mioritice, cu lemnul arborilor sacri: 
Fluier aş de os, / Mult cântă duios! / 
Fluieraş de soc, / Mult zice cu foc! / 
Fîuieraş de fag, / Mult zice cu drag!. Cu 
F.-ul în mână se îngroapă adevăratul 
cioban, iar cu glasul lui i se adresează 
prietenii când îl petrec la înmormântare. 
Prin glasul lui comunică păstorul cu oile 
din turmă care pornesc de la stână la 
păşune, pasc, se adună pe melodii 
specifice. De altfel, în mediile pastorale 
este obligatoriu ca ciobanul să ştie a 


cânta la F. Ca instrument apotropaic, F.-ul 
este folosit pentru alungarea * Ielelor la 
*Rusalii şi pentru anularea puterii 
strigoaielor, vrăjitoarelor la *Sângiorz. 
F.-ul este cel mai cunoscut instrument al 
românilor. 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Evseev 
Ivan, Dicţionar de magie, demonologie şi 
mitologie românească, Editura Amarcord, 
Timişoara, 1997; Muşlea I., Cercetări 
etnografice şi de folclor, Editura Minerva, 
Bucureşti, 1972. 

Foaie în Fir 

Plantă sacră din fam. Apocyanaceae 
folosită pentru împodobirea recuzitei 
rituale (Cununa de mireasă, florile de 
ginere şi de nuntaşi, lumânările de botez, 
de cununie şi cele cu care se merge la 
mort), sinonimă cu merişor, saschiu 
(Oltenia). Ramurile pentru cununa 
miresei se culegeau în ziua nunţii, în 
cadrul ceremoniei La bună dimineaţa. 

Niţu Georgeta, Plante din fora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Foc de Joimari 

Rug pentru incinerarea divinităţii 
fitomorfe, substituită de plante sacre, 
* Bozul sau * Alunul, aprins în dimineaţa 
sau în noaptea de Joimari pe podeaua 
locuinţei, în curte sau grădină, în cimitir, 
pe morminte, în curtea bisericii, sinonim 
cu *F.-ul de Măcinici, F.-ul lui Sumedru. 

FOC DE MÂCINICI 


La Joimari, când se deschid mormintele, 
cerul, porţile *Iadului şi *Raiului, spiritele 
morţilor se întorc pe pământ, unde 
rămân până la * Moşii de Vară. Ele sunt 
aşteptate cu pomeni abundente, numite 
*Moşii de Joimari, asistă la moartea şi 
renaşterea simbolică a divinităţii jertfită 
pe rugul funerar. F.-ul deJ.se diferenţiază 
de alte focuri aprinse la sărbătorile de 
peste an (Lăsatul Secului, *Sângiorz, 
*Florii, *Sânziene) prin reguli stricte: 
Bozul şi Alunul sunt aduse de persoane 
pure (copii, fete nemăritate, femei 
iertate); se împart pomeni peste foc, 
precum pomana peste sicriu sau peste 
groapă în obiceiurile de înmormântare; 
se ocoleşte focul, ca orice mormânt, cu 
apă sau tămâie; la spectacol participă, 
alături de cei vii, sufletele morţilor care 
stau în jurul focului pe scaunele aduse 
special pentru ele. F.-ul de J. păstrează 
amintirea ritului funerar de incinerare a 
divinităţilor geto-dacilor, înlocuit de 
creştini cu înhumarea. Sâmbăta, a treia 
zi de la incinerare, renăştea divinitatea 
precreştină, aşa cum Iisus învie dumi¬ 
nica, a treia zi după înhumare. Obiceiul 
este consemnat, în diferite variante şi 
faze de evoluţie, în toate provinciile 
româneşti. 

Fochi A., Datini şi eresuri populare Ia 
sfârşitul secolului alXIX-Iea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., Obi¬ 
ceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Marian Sim. Fl., Sărbăto¬ 
rile la români. Studiu etnografic. Păresim- 
ile, Institutul de Arte Grafice, Bucureşti, 


1899; Viciu Alex., Silitul, în C.S., an II, nr. 3, 
1924; Viciu Alex., Prăcşorul. Datină de 
Paşte din Bistra, Munţii Apuseni, în C.S., 
an I, nr. 4, 1923. 

Foc de Mădnici 

Incinerare simbolică a spiritului iernii şi 
renaştere a spiritului verii în dimineaţa 
zilei de Măcinici (9 martie), echinocţiul 
de primăvară în Calendarul Iulian şi 
început de *An Agrar. Focurile erau 
aprinse în curţi şi grădini cu ogrinjii de 
la vite, cu resturile de plante şi gunoaiele 
măturate. Membrii gospodăriei săreau 
peste flăcări în aşa fel încât fumul să 
pătrundă printre haine. Uneori, erau 
trecute şi vitele peste focuri sau prin 
fumul produs de acestea. Copiii scormo¬ 
neau şi băteau cu botele (beţele) în foc 
(Banat), sau cu securea în pământ şi 
strigau în cor: Tună ger şi ieşi căldură, / 
Să se facă vreme bună / Pe la noi pe 
bătătură1 (Oltenia). Strânşi în jurul fo¬ 
cului, aceştia mâncau colăcei (*Bradoşi, 
Sfinţi), floricele sau berbeci din porumb 
copt. Cenuşa rămasă după stingerea 
jarului se împrăştia în jurul caselor şi al 
adăposturilor de animale şi păsări. 
F.-urile de M. aveau funcţii polivalente: 
purificatoare (curăţirea spaţiului de 
forţele malefice în ultima zi a anului vechi 
şi în prima zi a Anului Nou); profilactică 
(preîntâmpinarea neplăcerilor aduse 
oamenilor de şerpi şi de insecte pe timpul 
verii); fertilizatoare a grădinilor, livezilor 
şi viilor; divinatorie (pronosticuri meteo¬ 
rologice după felul cum ardea focul, se 
înălţau flăcările şi se împrăştia fumul). 
Local, în Oltenia, la aceste focuri se 

credea că vin şi *Treisfetitele să se spele, 
să mănânce şi să se încălzească. în sudul 
României F.-urile de M. diminuau 
pagubele aduse în livezi de brumele şi 
îngheţurile frecvente în luna martie. Fiind 
aprinse la echinocţiul de primăvară pe 
Stil vechi, este de presupus că principala 
funcţie rito-magică a F. de M. era 
ajutorarea Soarelui să depăşească 
momentul critic al echilibrului perfect 
între lumină şi întuneric şi să se înalţe 
tot mai sus pe cer (obiceiul a fost atestat 
în Banat, Crişana, Muntenia, Oltenia, 
Dobrogea şi sudul Moldovei). 

Foca 

Reprezentare mitică care pedepseşte cu 
foc, arşiţă solară şi grindină oamenii care 
îi necinstesc ziua (22 iulie). Sfântul 
Mucenic Foca, personaj real care a trăit 
în timpul împăratului roman Diocleţian, 
a devenit, prin simpla schimbare de sens 
a numelui, o sfântă cu două zile de 
celebrare în calendarul ortodox (22 iulie 
şi 22 august) şi o zeiţă năprasnică în 
* Calendarul popular, aducătoare de 
primejdii, în primul rând de incendii. Se 
spune că F. l-ar fi preluat de la români, 
cu aceeaşi semnificaţie, şi turcii 
(Moldova, Dobrogea). 

Muşlea I., Bîrlea Ov., Tipologia folclorului 
din răspunsurile Ia chestionarul lui B.P. 
Hasdeu, Editura Minerva, Bucureşti, 1970; 
Pamfile T., Sărbătorile de vară la români. 
Studiu etnografic, Academia Română, 
Bucureşti, 1910. 


Frăsinel 

Personificare a unei plante din fam. 
Rutaceae cu flori albe sau trandafirii şi 
miros balsamic, penetrant, care creşte 
prin locuri aride, pe lângă păduri şi 
tufişuri, invocată să alunge * Ielele şi 
relele produse de acestea. întrucât uleiul 
degajat în zilele toride ale verii se aprinde 
instantaneu, înconjurând-o cu o aureolă 
luminoasă, F.-ul este numit şi Floarea 
focului sau Iarba luminii. în Banat, în 
noaptea de Todorusale, când Ielele 
rupeau vârful F.-ului, lăsând-1 fără leac 
şi fără miros, cei hăîuiţi de Iele (ologiţi) 
şi bolnavii de epilepsie se culcau în 
locurile unde creştea miraculoasa plantă, 
în Oltenia cei luaţi de Iele şi bolnavi de 
epilepsie erau urcaţi în căruţe şi duşi, în 
ajunul Sf. Gheorghe, *Sânzienelor sau 
* Ispasului, la locurile unde creştea F.-ul. 
Acolo, suferinzii erau culcaţi în ordinea 
în care au sosit. La rădăcina plantelor 
culese se puneau ofrande (pâine, sare, o 
strachină cu legume) şi un vas plin cu 
apă. Dimineaţa, se prorocea, după unele 
semne lăsate de F. în vasul cu apă, soarta 
bolnavului. Este consemnat şi obiceiul 
amenajării mesei încărcată cu ofrande 
(colac, rachiu, vase de lut, tămâie), 
precum masa Ursitorilor la naşterea 
copilului, şi invocarea F.-lui să schimbe 
hotărârea nefastă a Cintezei Dobriţa 
(Frumoasa Cinteza): Cinteza, Dobriţa / 
Sus s-a înălţat / Pe munte s-a lăsat, / 
Unde au picat, / Piatra au crăpat, / Aşa 
crape ochii cui te-afermecat/.. ./Frăsinet 
albeţ, / Frăsinet de mult preţ, / Sari în 
casă, / Sari pe masă, / Sari în cupa cea 
aleasă, / Fă pe (cutare) sănătoasă! sau 

Sari în paharul frumos / Şi fă pe (cutare) 
sănătos! (Banat, Oltenia). 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Frumoase 

Nume eufemistic pentru reprezentările 
malefice feminine care apar în nopţile de 
vară, sinonime cu Cele Sfinte, Dânsele, 
Doamnele, Fetele Câmpului, *Ielele, 
împărătesele Văzduhului, Măiestrele, 
^Miluitele, Puternicele, *Rusaliile, *Şoi- 
manele, *Ursoaicele, *Vântoasele, 
Zânele. Sunt atestate în Oltenia (Gorj, 
Dolj, Mehedinţi) şi sudul Transilvaniei 
(Hunedoara, Sibiu). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XlX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Pamfile Ridor, Sărbătorile de vară la 
români. Studiu etnografic, Academia 
Română, Bucureşti, 1910. 


Frumuşele 

Personificări ale vârtejurilor şi vânturilor 
rele care iau puterea, ologesc şi 
paralizează oamenii, ridică pulberea, 
frunzele, fânul cosit şi pânzele întinse pe 
iarbă la albit. Pentru a fi îmbunate li se 
dau ofrande la Miezul Păresimilor (ziua 
de miercuri care împarte postul Paştelui 
în două părţi egale). Când îşi fac apariţia 
sunt întâmpinate cu cuvinte amăgitoare: 
TTeceţi mândre şi frumoase; Frumuşica, 
Frumuşica, / Pe aici toată ziulicaI; Fru- 
muşelile, Frumuşelele, / Spală tălgerile! 
şi altele. Pedepsesc pe cei care lucrează 
la Miezul Păresimilor, în serile de marţi 
sau le strigă cuvinte urâte: Hâdele, 
Hâdele, / Spală blidele!. 

Bilţiu Pamfil, Bilţiu Maria, Izvorul minu¬ 
nilor, Editura Gutinul, Baia Mare, 1999. 

Fruntea Grâului 

Colac preparat din făina primelor spice 
secerate şi măcinate, împodobit cu 
*Sporiş, fir roşu şi ban de argint. Colacul 
copt pe vatră se scufundă cu ciutura 
(găleata) în fântână, se scoate şi se 
împarte copiilor. Când se fac doi colaci 
din F. G., unul se lasă în apa fântânii, altul 
se împarte copiilor (Oltenia). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 


122 




Gaia 

1. Personificare a pasării răpitoare de zi 
reprezentată în România prin două 
specii: G. roşie (Milvus milvus) şi G. brună 
(Milvus migrans), care face parte, 
împreună cu alte păsări devenite perso¬ 
nificări ale zeiţei morţii (vulturii, acvilele, 
ulii, şoimii), din ordinul Falconiformes. 
Suratele lor, răpitoare de noapte (buha 
mare, cucuveaua, bufniţa, striga), grupate 
în ordinul Strigiformes, sunt, în tradiţiile 
populare, numai * Mesageri ai morţii. G. 
are statură robustă şi aerodinamică, 
unghii (gheare) ascuţite şi tăioase la cele 
patru degete, cioc puţin curbat şi turtit 
lateral, penaj colorat care variază cu 
vârsta. Trăsăturile fizice şi comporta¬ 
mentale ale G. au fost hotărâtoare pentru 
divinizarea ei: este misterioasă atât prin 
apariţia şi dispariţia neaşteptată din 
peisajul cotidian, datorită migraţiei 
(cuibăreşte în România şi iernează în 
sud-vestul Asiei şi nord-estul Africii), cât 
şi prin ascensiunile ce le face în zbor 
până dispare în înaltul cerului; dintre 
păsările răpitoare, G. este cea mai 
frumoasă şi mai plăcută, aleasă de altfel 
ca model de Brâncuşi pentru Măiestrele 


sale; prevesteşte (aduce) ploaia şi, 
împreună cu aceasta, rodul şi fertilitatea 
în verile secetoase şi zilele caniculare; 
este puternică, crudă, rapace, invincibilă; 
şi-a impus numele în memoria oamenilor 
prin propriul ei glas ga! ga!, când invocă 
ploaia în zilele caniculare ale verii. Este 
puţin probabil ca oamenii să o fi numit 
vreodată altfel decât se recomandă ea 
însăşi oamenilor, Gaia! Precum îngerii, 
G. urmăreşte neîncetat omul, dându-i 
rotocoale pe deasupra capului. în Evul 
Mediu, ea a fost supranumită Pasărea 
Tlircului întrucât otomanii descopereau 
ascunzişurile băjenarilor observându-i 
zborul pe cer; 

2 . Zeiţă a * Morţii în ipostază de pasăre 
de pradă care scoate sufletul din trup la 
moartea oamenilor, identificată cu zeiţa 
neolitică Gaea. Ca personificare a Morţii 
apare cu nume derivat sau amalgamat de 
la G. (Gaica, Gaiul, Gai, Cocoşel de Gai, 
Daiul, Cocoşgaia, Cocoşdaia, Cocoşdai) 
şi cu nume ale unor păsări prădătoare 
(Corboaica şi Vulturul). în cântecelor 
funerare de *Zori aceste păsări fantastice, 
singurele care aud *Toaca bătută în cer 
la miezul nopţii pentru a trezi cocoşii de 

pe pământ, sunt personificări ale Morţii, 
în unele texte funerare din *Cartea 
românească a morţii zeiţa apare în 
ipostaza păsării de pradă, G.: ...Strigă 
Moartea ia fereastră: / - Ia-mi ieşi, Ană, 
pân-afarăJ / - Aş ieşi, nu pot ieşi / Că nu 
mă pot despărţi / De drag soţiorul meu, / 
.... / Ş~a strigat ş-a treia oară: / - Ia-mi 
ieşi, Ană, pân-afarăi / Ea afară a ieşit, / 
Pragul uşii l-a păşit, / Din picioare-a 
îmbrâncit, / La inimă s-a slăbit. / Cocoş 
Gaia a cântat, / Sufletul i I-a luat ... 
(Bârghiş, jud. Sibiu). Expresiile populare: 
A da de Gaia, sinonimă cu A da de Dracu, 
sau Vezi că te ia Gaia, sperietoare pentru 
copiii neascultători, sunt cunoscute 
astăzi în toate zonele etnografice 
româneşti. Dintre jocurile vechi ale 
copiilor s-a păstrat şi unul cu semni¬ 
ficaţie funerară, în care apare zeiţa pasăre 
a morţii G.: *De-a Gaia, De-a Mama Gaia, 
De-a Baba Gaia, Gaia şi Cloşca, *De-a 
Puia Gaia. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Gimbutas 
Marija, Civilizaţie şi cultură. Vestigii 
preistorice în sud-estul european, Editura 
Meridiane, Bucureşti, 1989; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicala, Editura Muzicală, Bucureşti, 
1988. 

Gaura Chindiei II 

Peşteră în Munţii Banatului (sat Coronini, 
jud. Caraş-Severin), adăpost *Geomorf 
al omului preistoric (epipaleolitic final - 
neolitic, Hallstatt), pentru vite şi om în 


vremurile mai recente (epoca medievală, 
epoca modernă), renumită prin bogăţia 
artei rupestre (aproximativ 420 de 
reprezentări). Importanţa etnografică, 
arheologică, artistică şi religioasă este 
evidenţiată de abundenţa ceramicii, a 
desenelor de culoare roşie de pe tavan şi 
pereţi, de inscripţiile creştine. Sunt repre¬ 
zentate diferite personificări ale aştrilor 
(soarele), vietăţilor (şarpele, pasărea) şi 
plantelor (brăduţi, crini). Apar, de 
asemenea, motive geometrice (triunghiul, 
pătratul, cercul etc.), semne, simboluri, 
impresiuni de mâini şi degete, elemente 
ale alfabetelor latin şi chirilic, cruci 
bizantine. 

Bleahu Marcian, Decu V, Negrea Şt., Pleşa 
C., Povară I., Viehmann I., Peşterile din 
România, Editura Ştiinţifică şi 
Enciclopedică, Bucureşti, 1976; Boroneanţ 
V, Arheologia peşterilor şi minelor din 
România, Editura clMeC, Bucureşti, 2000; 
Goran Cristian, Catalogul sistematic ai 
peşterilor din România, Consiliul Naţional 
pentru Educaţie Fizică şi Sport, Bucureşti, 
1981. 

Gaura cu Muscă 

Peşteră pe versantul dinspre Dunăre al 
Muntelui Cleanţu Mare (sat Coronini, jud. 
Caraş-Severin), adăpost Geomorf al 
omului preistoric (Hallstatt), devenit, în 
Evul Mediu, obiectiv militar-strategic. 
Conform tradiţiilor locale, în peştera G. 
cu M. ar sălăşlui spiritul balaurului cu 
şapte capete ucis de Ion Iorgovan cu un 
mai (ciocan) din lemn de cărpiniţă. Din 
sângele balaurului s-a născut musca 
columbacă (Simulium columbacensis) 

care decima, ca blestem şi răzbunare, 
turmele de vite. 

Boroneanţ V, Arheologia peşterilor şi 
minelor din România , Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Bucureşti, 1981. 

Gaura lui Clemente 

Peşteră în Munţii Almăjului (sat Dubova, 
jud. Mehedinţi), adăpost Geomorf 
multimilenar locuit de om şi animalele 
domesticite în paleolitic, mezolitic, neoli¬ 
tic, perioada de tranziţie de la neolitic la 
epoca bronzului, Hallstatt, epoca 
medievală, epoca modernă şi epoca 
contemporană. Asemănător celorlalte 
aşezări preistorice de pe teritoriul comu¬ 
nei Dubova (patru de peşteră, un adăpost 
sub stâncă, Cuina TUrcului, şi una de 
terasă), G. lui C. are valoare ştiinţifică 
deosebită pentru cronologia Civilizaţiei 
Vechii Europe. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Consiliul Naţional pentru Educaţie Fizică 
şi Sport, Bucureşti, 1981. 

Gădineţ Şchiop 

Divinitate a lupilor celebrată în mediile 
pastorale în zilele de Sântandrei 
(30 noiembrie) sau de Ovidenie 
(21 noiembrie), sinonimă cu Filipul cel 
Şchiop sau *Filipul cel Mare. Acum când, 
gâtul ţeapăn al lupului devine mobil, de 
unde şi credinţa că îşi vede lupul coada, 


acestuia i se spunea, cu respect, G., şi 
era prăznuit cu unele interdicţii de muncă 
(nu se prelucra lâna de oaie şi pieile de 
animale), se efectuau diferite acte rituale 
cu caracter apotropaic (ungerea coar¬ 
nelor vitelor, porţilor şi uşilor cu usturoi, 
legarea sau încleştarea dinţilor de la 
pieptenii de scărmănat lâna). 

Fochi A., Datini şi eresuri populare la 
sfârşitul secolului alXIX-Iea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Pamfile T., Sărbătorile de 
toamnă şi postul Crăciunului. Studiu 
etnografic, Academia Română, Socec, 
Bucureşti, 1914. 

Gădineţi 

Personificări ale lupilor sărbătorite la 
prinderea Postului de Crăciun (13-15 
noiembrie). Lupii, numiţi în zilele lor de 
celebrare G., se adună în haită şi cântă 
(urlă), crezând că-şi cheamă stăpânul. 
Patronul lor, *Sânpetru de Iarnă, soseşte 
la urlătoare călare pe un cal alb şi începe 
să rânduiască prada supuşilor pentru un 
an de zile. G.-ului Şchiop, cel mai rău 
dintre lupi, i se porunceşte să mănânce 
ciobanul care s-a furişat pe lumina zilei, 
urcându-se într-un copac, să vadă ce se 
petrece (Haţeg, Gorj, Vâlcea). 

Densusianu Ov., Graiul din Ţara Haţegului, 
Socec, Bucureşti, 1915; Pamfile X, 
Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914. 

Găina 

1. Mesager funest care anunţă, cântând 
cocoşeşte, sosirea *Morţii. Pentru confir¬ 
marea mesajului funest sau contra¬ 
mandarea acestuia, se recurgea la o 
cunoscută practică magică: G. este prinsă 
şi dată peste cap (de-a tumba) pe lungi¬ 
mea camerei de locuit, de la peretele din 
spate până la uşă. Dacă pe prag ajuge 
capul, i se taie gâtul, dacă se potriveşte 
coada, i se taie penele cozii (Moldova); 

2 . Substitut ritual şi ceremonial al zeiţei 
pasăre din *Panteonul românesc, *Gaia, 
identificată în Panteonul grec cu Gaea. 
Numele zeiţei neolitice în ipostază de 
pasăre este atestat în sudul României şi 
în formula de îndepărtare şi alungare a 
G.-ilor: Uşi... Gaie! (Muntenia). G., 
inclusiv oul acesteia gătit cu măiestrie 
prin vopsire şi încondeiere pentru a fi 
sacrificat prin spargere rituală la 
sărbătorile pascale, este nelipsită din 
obiceiurile familiale (naşterea, căsătoria 
şi înmormântarea) şi din obiceiurile 
calendaristice. în ceremonialul nupţial 
G., simbol al nevestei căsătorite, înlo¬ 
cuieşte Mărul, simbol al fetei nenuntite. 
După actul nupţial din noaptea nunţii, 
tânăra nevastă poartă în pântece casa 
copilului (placenta, uterul fecundat) care 
adăposteşte fătul, aşa cum G. poartă în 
pântece oul care adăposteşte puiul. 
Pentru găină urmează clocitul de trei 
săptămâni, pentru tânăra nevastă starea 
de graviditate de nouă luni. Prin unele 
sate din Caraş-Severin petrecerea de la 
socrii mici, cu care se încheia de fapt 
nunta, se numea clocitul ouăîor. Ca 
urmare, la spargerea nunţii, apar două 


fiinţe materne: pe una o cheamă găină şi 
pe alta nevastă. 

Ghinoiu I., Lumea de aici, lumea de din¬ 
colo, Editura Fundaţiei Culturale Române, 
Bucureşti, 1999. 

Găinuşa 

Personificare a Pleiadelor, grup de stele 
din constelaţia Taurului. G. este, prin 
datele calendaristice ale apariţiei şi 
dispariţiei de pe firmament, prin orele de 
răsărit şi de asfinţit în nopţile senine, 
reper fundamental pentru aprecierea 
timpului nocturn şi de planificare a unor 
importante activităţi economice, precum 
începutul semănatului grâului de 
toamnă. Ţăranii observau răsăritul şi 
poziţia pe cer a G. în nopţile de 
*Sânziene, la Postul Sânpetrului şi la 
Duminica Mare pentru aflarea roadelor 
holdelor, dar şi pentru determinarea 
perioadei optime de semănat grâul de 
toamnă (Apuseni, Vâlcea, Sibiu, Braşov, 
Botoşani ş.a.). 

Sângiorzan I.C., Ştefan I. M., Ghidul 
Cosmosului, voi. I-II, Editura Minerva, 
Bucureşti, 1980; Teodorescu N., Chiş Gh., 
Cerul - o taină descifrată, Editura Albatros, 
Bucureşti, 1982. 

Gătitul Mortului 

îmbrăcarea mortului cu hainele confec¬ 
ţionate înainte sau după deces. După 
Scalda rituală corpul mortului se unge 
cu unt (Bistriţa-Năsăud) şi se îmbracă cu 
cele mai alese veşminte: Care-i mai 
mândră, aceea o pune în pământ. Care 
moare nevastă tânără, se pune în care s-a 

cununat, că aşa-i bine. Care e săracă, apoi 
îi dă de pomană ceilalţi. Pune şi clopu. 
La mirese pune şi cunună (Ţara Oaşului), 
în aşezările din sudul Argeşului (Izvoru), 
mortul lăiat (spălat) se împietreşte, adică 
i se astupă toate orificiile cu piatră şi 
sticlă pisată, cu tămâie pentru a 
împiedica sufletul să intre din nou în 
trupul părăsit. Când piesele de îmbrăcă¬ 
minte se confecţionează după moarte, 
acestea sunt lucrate de persoane străine, 
după o anumită tehnică: nu se înnoadă 
aţa, acul înaintează prin păşitură, fără să 
se întoarcă, şi alte interdicţii. 

Brăiloiu C., Opere, voi. V Editura Muzicală, 

Bucureşti, 1981. 

Gâlci 

Personificări ale inflamaţiei amigdalelor 
provocate de microbi, viruşi, ciuperci etc. 
în unele descântece G.-le sunt asemuite 
cu nouă feciori ai aceleaşi mame: 
Ciandalina sau Măndălina. După scoate¬ 
rea lor din corp prin diferite tehnici tera¬ 
peutice (ceaiuri, gargară cu ţuică 
amestecată cu untdelemn, comprese cu 
ceapă pisată cu untdelemn, cu ceapă 
coaptă sau cu mămăligă caldă presărată 
cu sare etc.), prin chinoterapie (trasul sau 
frecţia), G.-le, feciorii năzdrăvani ai 
Ciandalinei, sunt trimişi la pierzanie: 
Ciandalina, / Măndălina / A făcut nouă 
feciori, / într-o zi i-a crescut / Şi a doua 
zi la oaste i-a trimis. / S-au dus nouă / 
Şi-au venit opt, / S-au dus opt / Şi-au 
venit şapte, /.../ S-au dus doi / Ş-a venit 
unul, / S-a dus şi-acela / Şi nu s-a mai 
întors. / Cum nu se ştie feciorii Cianda¬ 


linei, I Măndălinii, ce s-au făcut, /Aşa să 
nu se ştie / Ce s-au făcut gâlcile, / 
Motâlcile, /Năpârcile / Lui . .. G.-le fiind o 
boală, în general, a copilăriei, textele care 
însoţesc tehnicile terapeutice sunt 
adevărate poveşti care captau atenţia 
micilor suferinzi. într-un descântec de 
Şopârlă, nume local al G.-lor, aceasta 
este alungată din corp în urma dialogului 
interpretat de descântătoare: - Şopârlă 
lată, / Fosta-i la baltă? / - Fost. / - Prinsa-i 
peşte? / - Prins. / Fiertu-l-ai? / Fiert. / 
Săratu-l-ai? / - Sărat. / Mâncatu-l-ai? / - 
Mâncat. / Dar lui N. n-ai lăsat? / - Ptiu, 
c-am uitat / Şi gâlca s-a uscat. 

Gorovei Artur, Descântecele românilor. 
Studiu de folclor, Imprimeria Naţională, 
Bucureşti, 1931; Pamfile T, Boli şi leacuri 
la oameni, vite şi păsări, colecţia Mithos, 
Editura Saeculum I.O., Bucureşti, 1999. 

Gândac al Morţii 

Insectă care sperie şi provoacă boala- 
cea-rea a copiilor, mesager al morţii, 
sinonim cu *Borza, Buză-neagră. Aceasta 
se arată copiilor ca muscă sau ca gândac, 
speriindu-i. Copiii bolnavi de sperietură 
sunt descântaţi de Borză sau de 
Sperietură. (Bucovina). 

Marian Sim. FI., Mitologie românească, 
Ediţie îngrijită, cuvânt înainte şi note de 
Antoaneta Olteanu, Editura Paideia, 
Bucureşti, 2000. 

Gârlici 

Intrare în beci sau *Bordei, adăpost 
Geomorf, asemuită cu gâtul omului, 
intrare în adăpostul *Antropomorf. Uşa 

de intrare şi arcada din lemn, care susţine 
acoperişul bordeiului, sunt ornamentate 
cu rozete solare, capete de cai şi alte 
motive preistorice (Oltenia, Muntenia). 

Niţu N., Originea şi repartiţia geografică a 

bordeiului, Arh. Olteniei, Serie Nouă, nr. 7. 

Gemeni 

Personificare a unei constelaţii de pe 
harta cerului din care poporul a reţinut 
pentru orientare pe timpul nopţii numai 
două stele: Castor şi Polux (Olt, Prahova, 
Argeş, Neamţ). 

Otescu I., Credinţele ţăranului român 

despre cerşi stele, 1907 (fără alte date pe 

copertă). 

Geomorfism 

Ideal de frumuseţe care are ca model 
divinitatea cu chip de ou. Forma de ovoid 
a adăpostului primordial sugerează adu¬ 
narea în sine a esenţei vitale precum firul 
făcut ghem din firul însuşi. Capătul firului 
din interiorul ghemului este gura de 
intrare a sufletului din preexistenţă în 
existenţă (naşterea copiilor, nepoţilor, 
strănepoţilor), lungimea firului din ghem 
este durata existenţei (veacului de om), 
iar capătul exterior al firului gura prin 
care sufletul trece din existenţă în 
postexistenţă (moartea părinţilor, mo¬ 
şilor, strămoşilor). Vechea Civilizaţie 
Europeană, care precede civilizaţia antică 
greco-romană şi mitul biblic al Facerii 
Lumii, este definită de Marija Gimbutas, 
cunoscut antropolog, arheolog şi 
paleolingvist american de origine litua¬ 
niană ca o entitate culturală cuprinsă 


între 65000-3500 î.Hr., axată pe o 
societate matriarhală, teocratică, paşnică, 
iubitoare şi creatoare de artă, care a 
precedat societăţile indo-europenizate 
patriarhale de luptători din epocile 
bronzului şi fierului . între timp, la Schela 
Cladovei, pe malul Dunării, s-a desco¬ 
perit o nouă cultură care coboară istoria 
Europei cu încă două milenii în urmă. 
Raportarea culturilor neolitice din sud- 
estul Europei, scoase la lumina zilei mai 
ales după al Doilea Război Mondial, la 
culturile neolitice din Orientul Apropiat 
(Anatolia, Levantul, Mesopotania) şi la 
cele megalitice din vest atestă prezenţa 
Primei Europe în arealul geografic ocupat 
astăzi de România, Republica Moldova, 
Vestul Ucrainei, Ungaria, Cehia, Slovacia, 
Serbia, Muntenegru, Croaţia, Macedonia, 
Bulgaria, Albania, Grecia, inclusiv in¬ 
sulele egeene, şi sud-estul Peninsulei 
Italice. în aceastră arie culturală, axată 
pe Dunăre şi Carpaţi, s-a dezvoltat de 
timpuriu (8000-3500 î.Hr.) un mare com¬ 
plex cultural şi religios. De altfel, grecii, 
popor din marea familie indo-europeană, 
au pătruns în teritoriul care-i poartă 
numele, Grecia, venind din nord, unde 
au locuit un timp între Carpaţi şi Dunăre. 
Purtătorii acestor culturi erau meşteri 
neîntrecuţi, arta cucuteniană de prelu¬ 
crare a lutului atingând perfecţiunea, 
înclinaţia lor spre meditaţie este superb 
ilustrată de statuetele din lut numite 
Gânditorul de la Hamangia. Semnele de 
pe vasele ceramice şi, mai ales, cele de 
pe Plăcuţele de la Tărtăria, jud. Cluj 
(5300-5200 î. Hr.) atestă existenţa unei 
scrieri sacre care precede pe cea 

sumeriană şi elimină ipoteza conform 
căreia civilizaţia războinică şi violentă a 
sumerienilor ar fi fost cea mai timpurie 
pe Glob. Generalizând informaţia arheo¬ 
logică şi etnografică până la limita 
admisă ştiinţific, cei 10000 de ani ai 
civilizaţiei europene (mileniile 8 î.Hr. - 
2 d.Hr.) se pot împărţi în trei complexe 
culturale şi religioase: primul este 
dominat de Zeiţa Mamă neolitică 
(8000 î.Hr. - 3 500 î.Hr.); al doilea de Zeul 
Tată indo-european (3 500 î.Hr. - anul 0); 
al treilea de Fiul lui Dumnezeu, Iisus 
(anul 0 -). După un alt criteriu, modul în 
care oamenii şi-au imaginat că arată divi¬ 
nitatea adorată, europenii au edificat nu 
trei, ci două lumi spirituale şi materiale 
inconfundabile: una neolitică, geomorfă, 
având ca model Oul, alta, antropomorfă, 
indo-europenă şi creştiniă, având ca 
model Omul. Idealul de frumuseţe şi 
armonie al adăpostului geomorf al 
sufletului este uşor de demonstrat: sfera 
este corpul perfect al cărui centru se află 
la egală depărtare de toate punctele de 
pe suprafaţa ei. Mai greu este de găsit 
armonia adăposturilor antropomorfe ale 
sufletului. Lumea antropomorfă este cea 
pe care o cunoaştem, trasă la indigo de 
la pol la ecuator. Lumea geomorfă ne este 
cunoscută de proiecţia în contempo¬ 
raneitate a arhetipurilor neolitice: oul şi 
oala, lutul şi *Aluatul, pântecele şi vulva, 
de divinităţile mumă (Muma Pădurii, 
Muma Caloianului, Muma Ploii, Maica 
Precista) etc. 

Dicţionar de istorie veche a României 

(Paleolitic - sec. X), coord. D. M. Pippidi, 

Editura ştiinţifică şi Enciclopedică, 


Bucureşti, 1976; Enciclopedia arheologiei 
şi istoriei vechi a României, voi. I (A - C), 
voi. II (D - L), coord. Constantin Preda, 
Editura Enciclopedică, Bucureşti, 1994 şi 
1996; Gimbutas Mana, Civilizaţie şi cultură. 
Vestigii preistorice în sud-estul european, 
traducere Sorin Paliga, note şi prefaţă de 
Radu Florescu, Editura Meridiane, 
Bucureşti, 1989. 

Gerar 

Personificare a primei luni a anului, 
Ianuarie, dedicată lui Ianus, zeu cu două 
feţe, una orientată spre anul care se 
încheie şi alta spre anul care vine. Denu¬ 
mirile zonale ale lunii se referă fie la 
practica magică de întocmire a calen¬ 
darelor meteorologice (din foi de ceapă 
sau din coji de nucă) în noaptea * Anului 
Nou (Cărindar sau Călindar), fie la 
gerurile năprasnice de la miezul iernii 
(G.)- Luna ianuarie este un timp dedicat 
reprezentărilor mitice tinere, simbolizat 
de cel care deschide anul calendaristic, 
*Sânvăsâi (1 ianuarie). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Gheţarul de la Vârtop 

Peşteră în Munţii Bihorului (sat Casa de 
Piatră, corn. Arieşeni, jud. Alba), adăpost 
Geomorf locuit de omul preistoric 
(paleoliticul inferior, cultura acheuleană). 
S-au identificat paşi umani impregnaţi 
pe solul paleolitic din premusterian şi 
acoperiţi cu calcit. Depunerile de calcit 
sunt datate la aproximativ 80 000 ani, iar 

amprentele sunt comparabile cu cele de 
la Laetoli (Tanzania), datate acum 
3 600 000 ani. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000. 

GhiaraGăii 

Personificare a unei plante din fam. 
Leguminoase care poartă numele uneltei 
*Zeiţei pasăre *Gaia în ipostază de 
*Moarte, sinonimă cu Unghia Găii. 
Vârsta, sexul şi comportamentul 
persoanelor care o recoltau difereau în 
raport cu utilizarea ei în medicina 
populară şi practicile magice. Pentru leac 
se recomanda să fie culeasă de doi copii 
de sex diferit care, în timp ce îi dăruiau 
pâine şi sare, îi spuneau cu ce scop o scot 
din rădăcină: Noi îţi dăm pâine şi sare, / 
tu să ne dai leacurile tale! în schimb, 
pentru vrăjile de despărţit mergeau două 
femei în vârstă care, după depunerea 
ofrandelor pe pământ şi recoltarea 
plantei, simulau cearta şi gâlceava. 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Ghinion 

Personificare a răului care îşi anunţă 
sosirea prin diferite semne: iepurele care 
traversează drumul, femeia ieşită în cale 
cu găleata fără apă, zbătutul ochiului. Cel 
mai cunoscut G. în România şi, în general 
pe Mapamond, este numărul 13. O 


asemenea superstiţie care înconjoară 
lumea trebuie să fi avut aceeaşi cauză, şi 
anume, *Anul care moare şi renaşte pe 
toate meridianele după 365 de zile. Peste 
tot în lume, numărul 13 al lunilor lunare 
dintr-un an solar corespunde cu numărul 
exact al constelaţiilor Zodiacului (Peştii, 
Berbecul, Taurul, Gemenii, Racul, Leul, 
Fecioara, Balanţa, Scorpionul, Ophicus 
care intră în componenţa eclipticii cu 
aproximativ 15 grade, Săgetătorul, 
Capricornul şi Vărsătorul). Anul, perso¬ 
nificare a timpului, se naşte la 1 ianuarie, 
este copil, tânăr şi matur de-a lungul 
celor douăsprezece lunaţii şi constelaţii 
zodiacale, după care se degradează, 
îmbătrâneşte şi moare în a treisprezecea. 
Această cifră care anunţa moartea şi 
renaşterea divinităţii adorate, apare în 
structura calendarelor vechi ale Lumii: 
calendarul dacic de la Sarmizegetusa 
Regia, calendarul aztec, calendarul 
vechilor mexicani etc. întrucât la sfârşitul 
anului, marcat de a treisprezecea lunaţie 
şi de a treisprezecea constelaţie, murea 
timpul şi divinitatea cu care acesta se 
confunda, numărul a căpătat o conotaţie 
malefică, aducătoare de necazuri. Sem¬ 
nificaţia malefică a numărul 13 este 
legată deci de moartea celei mai vechi 
divinităţi a omenirii, Anul solar, cu 
numărul lui exact de luni lunare şi de 
constelaţii zodiacale. Românii, deşi 
marchează prin obiceiuri şi practici 
magice partea sumbră a sfârşitului de an, 
ei nu asociază semnificaţia malefică a 
acestuia cu un presupus G. sau piază rea 
ce l-ar purta numărul treisprezece. 
Credinţa modernă şi contemporană 

despre G.-ul numărului treisprezece a 
pătruns de la vest spre est şi de la oraş 
la sat şi este specifică numai mediilor 
urbane, în special celor intelectuale. 

Ghinoiu I., Zile şi Mituri. Calendarul 
ţăranului român, Editura Pro, Bucureşti, 
2000 . 

Gia 

Zeiţă în * Cartea românească a morţilor 
care stă şi scrie într-un leagăn de mătase 
purtat în coarne de cerb sufletele morţilor 
şi viilor pe răboj, sinonim cu *Gaia: ... 
Prin cel câmp pârjolit, / Vine un cerb 
mohorât, / Din copite scăpărând, / ... / 
Da-n corniţe ce-mi ducea? / Un legănel 
de mătase / Cu frânghii de sârm-aleasă. 
/ în leagăn cine-mi şedea? / Gia, Gia, 
Samogia. / Ea de lucru ce-mi lucra? / 
Două protocoale îmi scria. / Pe unul scria 
pe vii, / Pe morţi la partea dreaptă ... (De 
petrecut, Borlovenii Vechi, jud. Caraş- 
Severin). Calea cea bună pe care este 
sfătuit să meargă mortul pentru a ajunge 
în Rai se găseşte în partea dreaptă, în 
opoziţie cu Iadul care s-ar afla la stânga. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988 

Giva Samogiva 

Reprezentare mitică în * Cartea ro¬ 
mânească a morţilor care refuză să scrie 
sufletele plecate de aici pe lista celor vii. 


După drumul mitic descris de cântecul 
funerar, sufletul ajunge la un măr de 
Sânpetru la umbra căruia G. sta într-un 
scaun de mătase şi scria:... Ana ajungea, 
/ Ş-aşa se ruga: / - Givo, Samogivo, / 
Scrie-mă cu-ăi viii / - Cu-ăi vii nu te-oi 
scrie, / Coala am umplut-o / Cerneala am 
sfârşit-o / Şi condeiu l-am frânt... (De 
petrecut: Fire, trandafire, Prigor, jud. 
Caraş-Severin). 

Kahane Mariana, Georgescu-Stănculeanu 

Lucilia, Cântecul Zorilor şi Bradului. 

Tipologie muzicală, Editura Muzicală, 

Bucureşti, 1988. 

Glasuri Divine 

Instrumente muzicale special create 
pentru comunicarea carpato-dunărenilor 
cu reprezentările lor mitice. O forţă greu 
de stăpânit îi îndeamnă pe oameni să 
cânte la bucurie şi tristeţe, la triumf şi 
înfrângere, la întâlnirea şi despărţirea de 
cei dragi. Stări diverse de bucurie, durere 
şi singurătate sunt exprimate şi de alte 
vieţuitoare prin ciripit, muget, nechezat, 
urlet. în limba lor, acestea adresează 
mesaje cântate semenilor şi unele, 
precum câinele, stăpânului. Omul a 
transmis şi el mesajele sale sub formă de 
cânt semenilor şi marelui stăpân, zeul 
adorat. Pentru a-i fi înţelese rugile, 
acestea erau cântate în glasul presupus 
că îl avea divinitatea sau prin instrumente 
special inventate. După modelul omului 
preistoric, credinciosul mileniului al 
treilea se roagă şi el cântând în temple, 
sinagogi, biserici şi moschei. Mesajele 
adresate zeilor carpato-dunăreni erau 

transmise prin diferite instrumente de 
percuţie (*Toaca de lemn, ‘Clopotul, 
*Buhaiul) şi aerofone (‘Fluierul, ‘Surla, 
tulnicul). 

Goana Rusaliilor 

Scenariu ritual al alungării ‘Ielelor sau 
‘Zânelor Rele în Sâmbăta Rusaliilor, 
înainte de ivirea zorilor, de către ceata 
‘Zânelor Bune, substituite de fecioare 
neintrate la horă. Ceata fecioarelor în 
vârstă de opt-paisprezece ani, întotdea¬ 
una în număr fără soţ (3, 5, 7, 9), se 
constituia sub jurământ solemn: Zău, am 
să împlinesc G. R. până voi ieşi la horă şi 
nimeni decât mine şi ai mei să nu ştie, 
altfel Rusaliile să mă pedepseascăJ în 
dimineaţa zilei de vineri dinaintea 
Rusaliilor se întâlneau şi mergeau în 
taină în pădure sau pe câmp pentru a 
strânge flori (albăstrele, clopoţei, aglici, 
garofiţe, margarete, odolean, pelin şi 
sângele voinicului), confecţionau din ele 
cununiţe, cingători şi buchete, aruncau 
pe apă tulpinile, frunzele şi resturile de 
flori rămase neîmpletite şi veneau acasă. 
Fiecare surată sau verişoară agăţa în 
pomul din faţa locuinţei cununa, cingă- 
toarea şi buchetul, le stropea cu apă 
proaspătă să nu se ofilească şi ţineau 
Post Negru până a doua zi. în noaptea 
de sâmbătă, după cântatul cocoşilor de 
miezul nopţii, fetele se sculau, se îmbră- 
cau în alb, mergeau fără să vorbească (pe 
muteşte), însoţite de la distanţă de un 
părinte, în câmp, în locul unde confecţio¬ 
naseră cu o zi înainte cununile, cingă- 
torile şi buchetele de flori. Primele 
cuvinte se pronunţă în momentul sosirii 


ultimei surate: - Bună dimineaţa surată!; 
- Bună dimineaţa, fete curate! - Să por¬ 
nim G. R.! Cea mai mare surată încheie 
dialogul cu cuvintele: Gonim lucrurile 
necurate, / Să ne rămână vetrele curate / 
Ca roadele de rouă din cer picate!. După 
împodobirea suratelor cu cununiţele şi 
cingătorile de flori aduse de fiecare, 
deveneau dintr-o dată foarte vesele, 
începeau să cânte, se prindeau într-o 
horă năvalnică şi înconjurau vatra 
satului, din movilă în movilă. Suratele 
jucau pe movilă sau înconjurau movila 
cu dansul ritual Rustemul, aruncau flori 
şi alergau la altă măgură (movilă). După 
ocolirea vetrei satului în cântec, dans şi 
voie bună, suratele se întorc obosite 
acasă, mănâncă şi beau apă, încheind 
Postul Negru început cu o zi înainte. 
Ceremonialul G. R. şi numele suratelor 
erau ţinute în mare secret pentru toată 
viaţa de membrele cetei şi de părinţii lor. 
Aceştia, după ce le supraveghea de la dis¬ 
tanţă în noaptea din Sâmbăta Rusaliilor, 
reveneau în sat, fără să vorbească şi fără 
să spună vreodată că fiicele lor au 
participat la G. R. Aceeaşi taină o 
păstrează şi persoanele care, din întâm¬ 
plare, au văzut pe una din membrele 
cetei. Informaţiile au fost înregistrate în 
localităţile din sudul judeţului Argeş de 
la bătrâne care au făcut parte ele însele 
din cete ce au alungat Rusaliile. 

Nania I., Rusaliile. Sărbătoare multimi¬ 
lenară în spaţiul românesc, în „Creativitate 
şi eficienţă în acţiunea socială a tine¬ 
retului", voi. II, Centrul Judeţean al Creaţiei 
Populare Piteşti, Argeş, 1989. 


132 



GROTÂ 


Gogea 

1. Demon înfricoşător cu care părinţii îşi 
sperie copiii neascultători sau îi pronunţă 
numele când se joacă cu aceştia (Gogea, 
Gogea, un' mă duc? / La Nicu ca să-l 
mănânc!), sinonim cu Gogoriţa şi alte 
sperietori; 

2 . Persoană, femeie sau bărbat, care 
invoca divinitatea prezicătoare a ursitei 
fetelor şi feciorilor la marile sărbători 
calendaristice: *Crăciun, *Anul Nou, 
Bobotează, Lăsatul Secului de Paşte, 
Paştele şi altele. Feciorii, după ce îşi 
alegeau un Primar de *Vergel care răs¬ 
pundea de buna organizare a ceremo¬ 
nialului, fixau gazda sau locul de 
desfăşurare, de obicei casa persoanei 
care oficia ghicitul, numită G. Recuzita 
obişnuită se compunea din două vergele, 
nuiele din lemn cu coajă verde, substitute 
ale divinităţii prezicătoare, una pentru 
feciori şi alta pentru fete, unul sau două 
vase (cofe, farfurii) cu apă neîncepută, 
un cearceaf sau o covată mare. Cere¬ 
monia cuprindea mai multe secvenţe 
rituale: fetele şi feciorii îşi aruncau câte 
un semn, de obicei inelul, în cofele sau 
farfuriile cu apă; G., acoperit cu 
cearceaful sau ascuns sub covată pentru 
a fi ferit de privirea asistenţei nerăb¬ 
dătoare, amesteca inelele cu vergelele de 
lemn, timp în care invoca divinitatea 
prezicătoare; tinerii interpretau un cântec 
ceremonial prin care cereau G.-ii să 
scoată inelele, simbolurile căsătoriei; G. 
scotea două inele, unul din cofa fetelor 
şi unul din cofa feciorilor; recunoşterea 
inelelor de către asistenţi şi prezicerea 
căsătoriei. Obiceiul se repeta până când 


G. termina de scos inelele şi căsătorea 
toţi tinerii (Bihor). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. Fl., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898. 

Gonitoare 

Personificări a două specii de plante din 
familiile Orchidaceae (Orchis morio L.) şi 
Orobanchaceae (Orobanche ramosa L.) 
folosite în medicina empirică şi în vrăjite 
de fertilizare a vitelor şi femeilor sterile. 
Acestea stimulau, prin substanţele active 
conţinute şi prin formele lor caracte¬ 
ristice, funcţiile sexuale. Leacul se 
administra vitelor în nutreţ iar femeilor 
în scaldele rituale (Oltenia). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Grotă 

Adăpost Geomorf construit de natură sau 
de mâna omului, folosit în vremurile 
preistorice ca locuinţă iar în vremurile 
istorice ca lăcaş de rugăciune, sălaş 
pentru haiduci şi vite, obiectiv strategic 
şi militar, sinonim cu peşteră. G. a fost 
primul adăpost al omului preistoric; în 
epoca glaciară el şi-a disputat-o cu 
animalele, în special cu ursul de peşteră. 
Din punct de vedere spiritual, G. a fost 
asimilată cu uterul (pântecele pământului 
adăposteşte omul, pântecele matern 

copilul), cu centrul lumii, cu reşedinţa 
unor divinităţi. Spre deosebire de adă¬ 
posturile geomorfe (G., Corpul uman), în 
care sufletul intră şi iese prin guri sau 
găuri, adăposturile antropomorfe (*Casa, 
cetatea, * Raiul şi Iadul) se intră şi se iese 
prin porţi, uşi şi ferestre. Dovezile de 
locuire a G.-elor în Carpaţii sunt rare în 
Paleoliticul mijlociu, foarte frecvente în 
Paleoliticul superior şi destul de frecvente 
în Neolitic. G.-ele sunt repopulate în 
perioada de trecere la Epoca Bronzului 
şi în prima Epocă a Fierului. în perioada 
geto-dacă sunt slab populate, deşi cele 
din muntele Kogaion, identificat cu 
pintenul calcaros de la Vârtoapele de la 
Grădiştea de Munte (jud. Hunedoara), 
sunt menţionate de istorie ca loc unde 
oficia Deceneu, preot apropiat al marelui 
rege Burebista. Unele au fost sau 
continuată să fie locuite în vremea 
romană, în epoca medievală, în epoca 
feudală târzie, în timpul domniilor 
fanariote până la revoluţia lui TUdor 
Vladimirescu. în ele s-au descoperit 
altare, sanctuare (Fundul Peşterii de la 
Bozioru), cultul zeului Mithra (G. Adam, 
G. Veterani). în unele G. s-au descoperit 
vestitele cranii de Homo sapiens fosilis, 
strămoş îndepărtat al omenirii care a trăit 
în Carpaţi, în Paleoliticul superior (G, 
Cioclovina, *G. Muierilor, G. Baia de Fier). 
S-au descoperit, de asemenea, urmele 
paşilor acestui om de Cro-Magnon 
imprimaţi în lut fosilizat (*G. Izbuc). 
Surprinzătoare sunt G.-ele cu pictură de 
culoare neagră, care aparţin Neoliticului 
(G. Polovragi, G. Muierilor, G. Vaideei, G. 
Limanu) şi peşterile pictate în culoare 


roşie (*Gaura Chindiei) cu aproximativ 
11 000 ani î. Hr. în cea mai interesantă 
dintre G.-ele României şi ale lumii, 
*Cuina TUrcului, s-a descoperit cea mai 
veche cultură europeană care se 
derulează, după datările de radio-carbon 
ale faunei, florei, pieselor de schelet 
uman şi resturilor arheologice 
descoperite între milenii XI şi IX î. Hr., 
cultură numită, iniţial, Clisurian (după 
locul descoperirii, Clisura Dunării), apoi 
Romanellian. Aici s-au descoperit un 
număr imens de piese arheologice 
confecţionate din silex, os, corn, dinţi de 
animale care reprezintă podoabe, obiecte 
de cult, de ritual, de artă cu ornamente 
geometrice, specifice postglaciarului 
european. Prin această cultură preistorică 
descoperită în G. de la Cuina TUrcului, 
confirmată şi de aşezarea deschisă de la 
Ostrovul Banului, prin descoperirea 
culturii Schela Cladovei - Lepenscki Vir, 
datată în mileniile VII-VI î. Hr., pământul 
carpato-dunărean se integrează în 
arealul de zămislire a vechilor civilizaţii 
de pe Terra. Păstrând multă vreme 
tradiţia locuirii în adăposturile geomorfe, 
oferite de G.-ele naturale, oamenii şi-au 
construit ei însăşi G. în perioada dacică, 
romană, paleocreştină şi medievală. 
Acestea sunt concentrate în Dobrogea şi 
în câteva zone ale arcului carpatic (Munţii 
Buzăului şi Banatului). Renumită este G. 
Limanu din Dobrogea care, pe lângă 
planul ei întortocheat, are numeroase 
încăperi cu funcţionalităţi şi dimensiuni 
diferite, cu ziduri şi stâlpi construiţi fără 
mortar pentru susţinerea tavanului, cu 
pictură naivă de culoare neagră. De altfel, 

aceasta este menţionată de literatura 
antică sub numele Ceires (Keiris). Multe 
peşteri antropomorfe au servit ca adăpost 
în perioada năvălirilor barbare şi de 
prigoană a creştinismului (Dumbrăveni, 
Basarabi-Murfatlar). Continuând o veche 
tradiţie, un loc aparte în peisajul spiritual 
al vechii Europe îl ocupă peşterile săpate 
în secolele XVI-XX în şisturile Munţilor 
Buzău de către călugării români, adepţi 
ai isihasmului ortodox. Pentru a se feri 
de influenţa vieţii cotidiene şi a trăi în 
linişte sentimentul religios, ei au săpat 
în rocă biserici, schituri, chilii, metohuri, 
locuri de popasuri cu cruci şi icoane. în 
anumite împrejurări, ele au funcţionat ca 
locuri sacre pentru reculegere 
sufletească, mărturisire a păcatelor de 
către voievozii români, de doamnele şi 
domniţele acestora în momente de 
rătăcire sufletească şi de grea cumpănă. 
Renumite sunt Agatonul Vechi, Agatonul 
Nou, Biserica Iosif, Schitul Dionisie 
(Torcătorul), Căsoaia şi altele cioplite în 
gresia munţilor Buzău. Unele peşteri au 
fost folosite pentru tămăduirea bolilor, 
ca sălaş şi refugiu al luptătorilor învinşi, 
ca adăpost al turmelor de oi pe timp de 
viscol etc. Dar, cele mai cunoscute 
adăposturi săpate de om în pântecele 
pământului sunt * Bordeiul, biserica 
bordei, biserica cioplită parţial sau total 
în piatră. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Cârciumaru Marin, Măr¬ 
turii ale artei rupestre preistorice în 
România, Editura Sport TUrism, Bucureşti, 
1987; Durând Gilbert, Structurile antro¬ 


pologice ale imaginarului, Editura Univers, 
Bucureşti, 1977 

Gura Satului 

Sistem arhaic de comunicare prin 
semnale vizuale, auditive şi gesturi. G. S., 
care făcea şi desfăcea totul la nivel de sat, 
este opusă sistemului informaţional 
contemporan care face şi desface totul la 
nivel de stat, grupe de state, continent, 
planetă. Comunicarea ştirilor de orice fel 
prin canale şi în locuri specifice (şeză¬ 
toarea, hora satului, şanţul, poarta, fân¬ 
tâna, târgul, cârciuma, biserica, cimitirul 
etc.) a asigurat şi, parţial, asigură şi 
astăzi, coeziunea dintre membrii comu¬ 
nităţii rurale. Eficienţa sistemului de 
comunicare a ştirilor prin G. S. este 
redată plastic de zicalele populare: Nu 
ştie bărbatul ce ştie satul (transparenţa 
totală a ştirilor); Nici usturoi n-a mâncat, / 
Nici gura nu-i miroase (păstrarea tainelor, 
marilor secrete) etc. Alte expresii 
populare, precum A strica gura (a vorbi 
de-a geaba), A vorbi c-o jumătate de gură 
(nesiguranţă, îndoială, ştire neconvin¬ 
gătoare), A fi cu gura pe cineva (a insista 
să convingi cu vorba pe cineva), A pune 
lacăt la gură (a fi precaut cu ştirile aflate), 
A nu avea gură (lipsa curajului de a spune 
ceea ce ştii), A face de gura lumii, Slobod 
la gură, Bun de gură, Rău de gură, Cu 
gură mare, A-i umbla gura etc. definesc 
şi alte subtilităţi ale G.-ii S. Rămâne de 
văzut cum se va adapta şi cum va 
convieţui vechiul sistem de informare, G. 
S., cu sistemul informaţional contem¬ 
poran: local, naţional, continental şi 
planetar. 

Gurban 

Moartea şi renaşterea *Sângiorzului ; zeu 
al vegetaţiei şi protector al cailor şi vitelor 
cu lapte, la *Anul Nou pastoral. Sub influ¬ 
enţa creştinismului sacrificiul berbecului 
şi apoi al mielului a fost scos în afara 
postului pascal. Secvenţele rituale şi 
ceremoniale redau, simbolic, moartea 
violentă, prin tăiere, a zeului substituit 
de un miel alb şi renaşterea acestuia prin 
incinerare: purificarea trupească şi 
sufletească a participanţilor; alegerea 
mielului, şi locului unde va fi sacrificat 
(o poiană curată în mijlocul pădurii); 
purificarea cuţitului prin ştergerea 
acestuia pe iarbă; sacrificiul nocturn al 
zeului; scurgerea sângelui într-o groapă 
anume săpată în pământ; renaşterea prin 
incinerarea (friptul haiduceşte) a trupului 
neînsufleţit; ospăţul nocturn la care se 
consumă sacramental carnea friptă ruptă 
cu mâna; îngroparea oaselor şi a tuturor 
resturilor alimentare într-o groapă săpată 


lângă rugul funerar. Resturile de la 
festinul marilor sărbători (*Crăciun, 
Lăsatul Secului de Paşte, Paşte) sunt 
îngropate prin grădini sau date pe apele 
curgătoare. Cu acest prilej, oficiantul 
cultului, bărbatul cel mai bătrân din 
familie, invoca pe * Maica Domnului, Sf 
Gheorghe, * Ielele pentru vindecarea 
bolnavilor aduşi în ajun: Voi Sfintelor, / 
Voi Bunelor /Să daţi puterea lui Ion, / Că 
el vă v-a prăznui din an în an, / Cu un 
berbec gras, / Cu trei buţi de vin / Cu trei 
cuptoare de pâine ... La mijlocul 
secolului al XX-lea G.-ul se practica la 
*Ispas sau la altă sărbătoare a primăverii. 
Obiceiul, preluat de rudari de la români, 
a fost practicat până spre sfârşitul 
secolului al XX-lea (Oltenia, Muntenia, 
Dobrogea, sudul Moldovei). 

Nicolaescu C.S. Plopşor, Gurbanele, în Arh. 

Olt., nr. 1,1922. 

Haralambie 

Patron al bolilor în *Calendarul popular 
şi Sfânt mucenic făcător de minuni în 
Calendarul ortodox (10 februarie). A fost 
un personaj real, episcop în Asia Mică în 
vremea împăratului roman Septimiu 
Sever. Bolile, în special * Ciuma, ar fi 
ţinute în lanţ de H. şi trimise asupra 
oamenilor care îi nesocotesc ziua. El era 
invocat în descântecele de alungare a 
*Morţii, *Holerei, *Samcei şi lingoarei. 
Tradiţia populară a fost preluată şi de 
iconografia creştină care îl reprezintă, în 
icoane, ţinând în lanţ şi călcând cu pi¬ 
cioarele un monstru (Ciuma). Ca personaj 
profan, H. ar fi fost păstor, motiv pentru 
care este considerat şi patron al anima¬ 
lelor domestice (Bucovina, Maramureş, 
Muntenia, Moldova). Actele rituale şi 
practicile magice menite să apere oame¬ 
nii şi vitele de îmbolnăvire şi de sălbăti¬ 
ciunile pădurii diferă de la zonă la zonă: 
se ajuna, se împărţeau pomeni, se stro¬ 
peau vitele şi pomii fructiferi cu 
agheasmă, se făceau farmece şi vrăji, se 
interziceau activităţile casnice legate de 
prelucrarea lânii şi pieilor de animale etc. 


(Bucovina, Maramureş, Moldova, 
Muntenia). 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Fochi A., 
Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976. 

Holera 

Personificare feminină a bolii cu acelaşi 
nume care a făcut mari ravagii în istoria 
Europei, adesea confundată cu *Ciuma. 
Pentru alungarea ei se invocau două 
plante: *Zârna şi H. Planta numită H. ar 
fi poposit în ţinuturile româneşti împreu¬ 
nă cu boala care ar indica oamenilor, 
după modul cum se dezvolta aceasta 
primăvara, dacă anul le va aduce oame¬ 
nilor sărăcie, foamete, boală (H.). 

Pamfile T., Boli şi leacuri la oameni, vite şi 
păsări după datinile şi credinţele poporului 
român, Editura Saeculum I.O., Bucureşti, 
1999. 

HOMAN 


Homan 

Plantă sacră din fam. Compositae (Inuîa 
helenium L), cu tulpină păroasă şi 
ramificată, frunze mari şi flori galbene, 
întrebuinţată în cosmetica şi medicina 
populară, în vrăji şi descântece, sinonimă 
cu Iarba Mare, Omanul, Popelnicul. H.-ul 
are puteri miraculoase mai ales în ziua 
de vineri după Lăsatul Secului de Paşte 
când este invocat să dea frumuseţe şi păr 
bogat fetelor şi nevestelor. Fetele, înainte 
de răsărit, scot rădăcina H.-ului după un 
ritual consacrat: în timp ce sapă rădăcina 
şi rizomul, locul este cinstit cu sare şi 
pâine iar *Sântoaderul rugat să le dea 
păr bogat: Toadere, Sântoadere, / Dă 
cosiţă fetelor / Cât cozile iepelor!-, Toadere, 
Sântoadere, / Dă cosiţa iepelor, / Ca s-o 
poarte fetele, / Să crească lungă ca aţa, / 
Moale ca mătasea! Sântoaderul venea şi 
în sprijinul flăcăilor care îi cereau să le 
dea putere şi sănătate: Toadere, Sântoa¬ 
dere, /Dă-miputerea ursului, /Sănătatea 
lupului!. Descântătoarele şi vrăjitoarele, 
foloseau şi alte tehnici magice de recol¬ 
tare: se dezbrăcau (nuditatea rituală), se 
despleteau, îngenuncheau, făceau mă¬ 
tănii şi aprindeau lumânări înaintea 
plantei. H.-ul era recoltat, în unele zone, 
şi de alte persoane: de copii, bătrâne, 
femei iertate. Acolo unde era scos de 
flăcăi, aceştia petreceau noaptea în 
pădure, în jurul focului, iar dimineaţa 
recoltau rădăcina miraculoasă pe care o 
dăruiau, ca simbol al dragostei, fetelor 
necăsătorite (Mehedinţi). în Transilvania 
de sud (Platforma Luncani), unde fetele 
culegeau pentru scalda rituală frunzele 
altei plante, numită popelnic, o invocau, 


de asemenea, ca pe o divinitate: 
Popelnice, Popeînice, / Eu îţi dau pită cu 
sare, / Tu să-mi dai cosiţă mare! H. sau 
Iarba Mare apăra casa, sănătatea oame¬ 
nilor şi animalelor. De aceea, rizomul se 
păstra, peste an, agăţat la o grindă, se 
purta legat Ia căciulă, maramă sau tul¬ 
pan, se afumau copiii, locuinţa şi anexele 
gospodăreşti. Tradiţia a fost consemnată, 
cu unele deosebiri, în principalele zone 
etnografice ale României. în Bucureşti se 
vindea, la începutul secolului XX, pe 
stradă. în preajma Lăsatului de Sec 
răsuna strigătura vânzătoarelor: Iarbă 
Mare de lăut şi miros frumos! 

Apolzan Lucia, Aspecte ale culturii 
spirituale. Obiceiuri, practici şi simboluri 
specifice gospodăriei pastoraî-agricoie din 
Platforma Luncani, jud. Hunedoara, în 
Sârg., 1966-1973, Deva 1983; Butură Vaier, 
Enciclopedie de etnobotanică românească, 
Editura Ştiinţifică şi Enciclopedică, 
Bucureşti, 1979; Niţu Georgeta, Plante din 
fora spontană cu utilizări în gospodăria 
ţărănească din Oltenia. Dicţionar , Editura 
Helios, Craiova, 1999. 

Hora 

Personificare a Coroanei Boreale. Steaua 
geamănă ar fi Fata Mare din Horă, stelele 
mici - cercul horei, iar steaua din mijlocul 
cercului - Lăutarul (Ialomiţa, Prahova, 
Botoşani). 

Otescu I., Credinţele ţăranului român 
despre cerşi stele, 1907 (fără alte date pe 
copertă); Zahacinschi M., Zahacinschi N., 
Ouăle de Paşte, Editura Sport-TUrism, 
Bucureşti, 1992. 

lama 

Zeu al morţii identificat cu Yama, zeul 
indian al morţilor. în sudul României 
expresia a da Iama în ceva (păsări, 
animale, holde etc.) înseamnă a muri. 
Deosebirea dintre zeul carpatic şi cel 
indian este minoră: la indieni ia sufletele 
oamenilor iar la români viaţa plantelor 
şi necuvântătoarelor. în credinţa vechilor 
indieni sufletele mergeau, după înmor¬ 
mântarea sau aruncarea cadavrelor pe 
apele curgătoare, să se întâlnească cu 
părinţii lor în împărăţia subpământeană 
a zeului Yama, primul om care a cunoscut 
moartea, devenit apoi zeu al morţilor. Mai 
târziu, reşedinţa zeului Yama a fost 
transferată din adâncul pământului în 
înaltul cerului. I. nu este singurul zeu 
comun indienilor şi românilor. Zeul 
indian al ploii, Rudra, este invocat de 
cetele de copii care însoţesc o ciudată 
mască fitomorfă, * Paparuda, în zilele 
secetoase ale verii, iar marelui zeu indian 
Shiva i se cântă o colindă la solstiţiul de 
iarnă, în ziua de *Crăciun. 

Vasilescu Em., Istoria religiilor, Editura 

Institutului Biblic şi de Misiune al Bisericii 

Ortodoxe, Bucureşti, 1982. 


Iarba Fiarelor 

1. Personificare a unei plante 
(Cynanchum vincetoxicum L.) din fam. 
Asclepiadaceae care creşte prin livezi, 
păduri, tufărişuri şi locuri pietroase 
folosită în medicina populară pentru 
vindecarea tăieturilor, vătămăturilor, 
durerilor de picioare, în descântecele de 
sperietoare. Planta trebuie culeasă 
noaptea, în ajunul unor mari sărbători 
calendaristice (Sf. Gheorghe, *Ovidenie, 
* Sânziene); 

2 . Personificare a unei plante fictive 
invocată de răufăcători să înmoaie fierul 
şi să deschidă lacătele. Iarba ar creşte pe 
terenuri greu accesibile, de obicei în 
locuri bântuite vreme îndelungată de foc. 
Noaptea străluceşte ca soarele (ca aurul, 
ca lumânarea aprinsă) iar peste zi e 
veşnic înrourată, dispare sau intră în 
pământ. Dimineaţa, când răsare soarele 
picură sânge din ea, lasă pete roşii pe 
pământ. într-o legendă din zona Oraviţei, 
I. F. are trăsături umane: Ea are cap, ca 
şi omul şi e vie, umblă, frunză n-are, 
numai nişte aripi din umere, coadă şi 
picioare; e de culoare gălbuie . Rădăcină 

n-are. Pe piatră îşi lasă o ţâră de rădăcină 
şi merge mai departe. Dacă e aruncată în 
apă cade la fund, ca omul, sau, dacă 
pluteşte ca celelalte plante, merge împo¬ 
triva curentului. Este descoperită prin 
diferite vicleşuguri: se trage prin iarbă o 
sfoară pe care sunt legate lacăte de fier. 
Când se descuie lacătele înseamnă că 
acestea s-au atins de I. F.; se împiedică 
calul cu lanţ şi lacăt de fier. Când se 
despiedică calul, se culege planta care l-a 
despiedicat; se încuie cu lacăt, într-o 
colivie, puiul de arici. Aricioaica, care 
cunoaşte I. F., vine cu ea în gură şi, după 
ce descuie lacătul, i se ia planta din gură. 
Poate fie descoperită cu ajutorul şi al altor 
animale (dihorul) şi păsări (ciocănitoarea, 
grangurul) etc. O ştiu şi rândunelele care 
o aduc cu ciocul în cuib să le apere puii. 
Vitele care o mănâncă se umflă şi mor. în 
schimb, oamenii care intră în posesia ei 
capătă puteri miraculoase: deschid 
lacătele, nu sunt atinşi de săgeţi şi 
gloanţe, înţeleg limba animalelor şi 
plantelor etc. Ar fi avut-o viteji şi haiduci 
vestiţi (TLinsul, Marcul, Pintea Viteazul, 
Fulga) şi hoţii mari. 

Bîrlea Ov., Mică enciclopedie a poveştilor 
româneşti, Editura Ştiinţifică şi Enciclo¬ 
pedică, Bucureşti, 1976; Butură Vaier, 
Enciclopedie de etnobotanică românească, 
Editura ştiinţifică şi Enciclopedică, 
Bucureşti, 1979; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 


Iarba lui Bărboi 

Personificare a unei plante înrudită cu 
* Mătrăguna, invocată de românii basa- 
rabeni în farmecele de dragoste. Planta, 
care ar avea rădăcina în formă de faţă de 
drac , este scoasă marţi seara de o per¬ 
soană care nu trebuie să privească 
înapoi, nici la dus nici la întors, să poarte 
cămaşă curată, să-i aducă în dar pâine, 
sare şi un capăt de pânză şi să-i propună, 
cu respect, schimbul: Eu vă dau pâine şi 
sare / Voi să-mi fiţi folositoare! 

Eliade M., De la Zalmoxis la Genghis-Han, 

Editura Ştiinţifică şi Enciclopedică, Bucu¬ 
reşti, 1980. 

Iarba lui Tatin 

Personificare a unei apreciate plante de 
leac (Symhytum officinaîe L.), fam. 
Boraginaceae, invocată de descântătoare 
pentru tratarea rănilor, arsurilor, 
reumatismului, luxaţiilor şi fracturilor, 
sinonimă cu Tătăneasă. împreună cu 
‘Usturoiul, ‘Pelinul, *Avrămeasa şi 
‘Cârsteneasa I. luiT. asigură protecţie 
magică împotriva ‘Ielelor şi ‘Strigoilor. 
Ielele, resemnate de pierderea puterii, se 
tânguiesc: Dacă n-ar fi lăsat Dumnezeu 
/ Leuştean şi Odoîean, / Avrămeasă şi 
Tătăneasă / Ar fi lume toată a noastră. 
Recoltarea se face după un ritual 
străvechi: marţi seara este identificat şi 
însemnat locul unde creşte iar vineri 
dimineaţa este săpată. Femeia iniţiată în 
medicina populară mergea pe nemâncate 
şi în deplină curăţenie trupească şi 
sufletească, făcea 15 mătănii în faţa I. lui 
T. în timp ce i se adresa cu respect: 

Doamnă, Iarba lui Tatin, / Nu te iau pe 
stricat, / Ci te iau pe tomnit, / Să strângi 
carne la carne, / Os la os, / Să le faci mai 
frumos de cum a fost!... în continuare, 
descântătoarea informează planta pentru 
cine şi de ce o scoate din pământ, o 
fierbe, o amestecă cu făină de orz şi 
tratează fractura, ca un chirurg, la care 
adaugă un descântec de scrântitură. 

Butură Vaier, Cultura spirituală româneas¬ 
că, Editura Minerva, Bucureşti, 1992; Niţu 
Georgeta, Plante din flora spontană cu 
utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Icoana 

Substitut plastic al divinităţii, pictată pe 
lemn, sticlă sau redată prin scrijelare, 
aşezată în două locuri sacre ale locuinţei: 
peretele de răsărit sau vatra focului. De 
cele mai multe ori, I. agăţată pe peretele 
casei este însoţită de un ştergar legat în 
formă de fundă care o putea acoperi, prin 
dezlegare, pentru a feri privirea tuturor 
păcatelor de către sfântul pictat. în raport 
de zona etnografică, se mai adaugă 
candela aprinsă la sărbători şi mari 
primejdii (furtuni, grindină, epidemii, 
moartea unui membru al familiei), 
cununa confecţionată la *Sânziene, 
cununa grâului sau ultimele spice de 
grâu din holda secerată, ramurile de 
salcie sfinţite la * Florii, unele plante de 
leac etc. l.-ele la vetrele cu corlată, 
păstrate până la mijlocul secolului XX în 
Subcarpaţii Olteniei, realizate în exclu¬ 
sivitate pe lemn prin diverse tehnici 


(cioplire, incizare, pictare), redau atât 
Sfinţi creştini identificaţi (Maica Domnului 
cu Iisus în braţe, Sf. Arhangheli, Sf. 
Gheorghe), cât şi personaje sacre şi 
inscripţii indescifrabile, probabil moşte¬ 
niri precreştine. Ele indică locul de intrare 
sau de ieşire a reprezentărilor mitice pe 
hornul casei (l.-ele de vatră) sau direcţia 
unde s-a născut Mântuitorul (l.-ele de pe 
peretele de răsărit). Sfântul pictat pe I. 
este, de obicei, patronul onomastic al 
gospodăriei moştenit, împreună cu casa, 
de băiatul cel mic. în raport de peretele 
unde se agăţa I. se orientau apoi patul, 
masa, mortul la înmormântare. în situaţii 
critice, de pildă arderea casei, I. era 
primul lucru scos din casă şi salvat de 
către oameni. în vremuri de secetă 
prelungită şi de inundaţii, I. era trimisă, 
printr-un rit funerar acvatic (aruncată în 
fântână, dată pe apa curgătoare), la 
divinitatea adorată să dezlege sau să lege 
ploile. 

Evseev Ivan, Dicţionar de magie, 
demonologie şi mitologie românească, 
Editura Amarcord, Timişoara, 1997; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Marian Sim. Fl., 
înmormântarea la români, Editura Lito- 
Tipografia Carol Gobl, Bucureşti, 1904; 
Bucureşti, 1976. 

lele 

Reprezentări mitice feminine care apar 
noaptea, înainte de cântatul cocoşilor, în 
perioada cuprinsă între Paşte şi * Rusalii, 
sinonime cu Cele Sfinte, Dânsele, 

Doamnele, Fetele Câmpului, * Frumoa¬ 
sele, împărătesele Văzduhului, *Măies- 
trele, * Miluitele, Puternicele, * Rusaliile, 
*Şoimanele, ^Ursoaicele, * Vântoasele, 
Zânele, l.-le sunt spirite rebele ale 
morţilor care, după ce au părăsit mor¬ 
mintele la *Joimari şi au petrecut Paştele 
cu cei vii, refuză să se mai întoarcă în 
lăcaşele lor subpământene. Pentru a le 
îmbuna li se dau nume eufemistice (zâne, 
frumoase, şoimane etc.) sau provenite 
din pronume personale şi demonstrative 
la persoana a IlI-a (ele, dânsele, cele). 
Spre deosebire de * Strigoii morţii care 
apar şi provoacă necazuri oamenilor în 
anotimpul friguros al anului, l.-le po¬ 
pulează peisajul mitic românesc pe 
timpul verii. Au înfăţişare antropomorfă: 
fecioare îmbrăcate în alb, copile 
frumoase, sfinte, fecioare bătrâne, spirite 
sau duhuri rele în număr fără soţ (3-5- 
7-9), mai rar-în număr cu soţ. Asemă¬ 
nător unor reprezentări mitice masculine 
(*Filipilor, *Sântoaderilor, *Circovilor, 
*Căluşarilor), l.-le apar în cete. Prin Banat 
fiecare membră a cetei poartă câte un 
nume: Rudeana, Ruja, Păscuţa, Tfandafira, 
Consânzeana, Sânziana, Magdalena, 
Tiranda, Ana, Todosia etc. Locuinţa lor 
s-ar afla prin codrii neumblaţi şi neatinşi 
de topor şi de picior de om, prin văzduh, 
pe câmpii, pe ostroave pustii, pe ape 
mari. Ele pot fi văzute pe timp de noapte, 
plutind şi fâlfâind prin aer, pe la fântâni, 
prin pomi, pe sub streşinile caselor. 
Umblă însoţite de lăutari (fluieraşi, 
cimpoieri), sună din clopoţei, bat din tobe 
şi trâmbiţe, joacă (hora, brâul etc.), întind 
mese pe iarbă verde, beau, petrec, 


chiuiesc şi cântă în cor: Dacă n-arfi lăsat 
Dumnezeu / Leuşten şi Odolean, / 
Avrămeasă, Cârtăneasă, / Ar fi lumea 
toată a noastrăI. Pe locul unde întind hora 
iarba rămâne pârjolită. Dacă se întâmpla 
să fie văzute sau auzite de cineva, acela 
nu trebuie să se mişte sau să le vor¬ 
bească. l.-le pedepsesc oamenii făcători 
de rele, pe cei care nu le respectă zilele, 
care dorm noaptea sub pomi sau sub 
cerul liber, care ies noaptea la fântână să 
aducă apă prin ridicarea lor pe sus, în 
vârtejuri, prin pocire şi sluţire. Diferite 
forme de reumatism şi maladii neuropsi- 
hice sunt numite, de popor, luat din Iele, 
lovit de Iele, apucat de Iele, luat din 
Rusalii, rămas şoimărit, ologit de Dânsele. 
De aceste boli se putea scăpa prin 
descântece de I. sau de Dânsele, prin 
cetanie la mănăstire, prin intrarea 
suferindului în hora Căluşului) sau prin 
sărirea acestuia de *Căluşari la Rusalii. 
Local, acolo unde se numesc Ursoaicele, 
l.-le urseau copiii la naştere şi preziceau 
moartea oamenilor. La marile lor 
praznice (*Sfredelul Rusaliilor, Rusalii, 
* Sânziene, prima zi din Postul lui 
Sânpetru şi altele) oamenii purtau usturoi 
sau pelin la brâu. 

I.-Aurel Candrea, Folclorul medical român 
comparat, Editura Polirom, Iaşi, 1999; Ion 
Ghinoiu, Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Fochi A., Datini şi eresuri 
populare la sfârşitul secolului al XIX-lea: 
Răspunsuri la chestionarele lui N. 
Densuşianu, Editura Minerva, Bucureşti, 
1976; Tlidor Pamfile, Sărbătorile de vară la 

români. Studiu etnografic, Academia 
Română, Bucureşti, 1910; . 

Iepure 

1. Simbol preistoric al fertilităţii şi 
prolificităţii, l.-le, animal prolific a fost 
asemuit, precum Porcul, cu spicul 
grâului. Unele organe sau părţi ale orga¬ 
nelor de reproducere ale l.-lui (placenta, 
boaşele) erau folosite în practicile magice 
de fertilizare a persoanelor sterile (femei 
sau bărbaţi). Spre deosebire de zonele 
tropicale şi subtropicale unde este legat 
de cultul lunar, în credinţele româneşti 

1. -le ajută Soarele să urce pe bolta 
cerului. Asemănător tuturor animalelor 
şi păsărilor sacre, el are şi trăsături 
malefice: este Piază rea dacă îţi iese în 
cale sau îţi taie drumul, trezeşte copilul 
sau îi alungă somnul dacă se pronunţă 
numele de I. când acesta doarme; 

2 . Spirit al grâului adăpostit în ultimele 
spice lăsate pe holdă de secerători. Salvat 
de uneltele *Morţii (secera şi coasa), 
acesta urma să rodească în anul viitor 
(Câmpia Română, Moldova, Transilvania). 
Zicala a prinde iepurele , spusă astăzi 
când se apropie sfârşitul unei activităţi 
agrare (prăşitul, coasa, culesul), amin¬ 
teşte obiceiul de a lăsa un smoc nese¬ 
cerat de spice pentru a nu se pierde rodul 
(sămânţa) grâului; 

3 . Totem cioplit din lemn şi învelit în piele 
de I., în unele cete de *Căluş cu care 
*Mutul fertilizează femeile sterile şi 
grăbeşte căsătoria fetelor. 

Bîrlea Ov., Folclor românesc, voi. I, Editura 
Minerva, Bucureşti, 1981; Bot N., Cântecele 
Cununii, Bucureşti, 1989; Ghinoiu I., 


Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Ionică I. I., Dealul 
Mohului. Ceremonia agrară în Ţara Oltului, 
Editura Minerva, Bucureşti, 1986. 

Ignat 

Divinitate solară care a preluat numele 
şi data de celebrare a Sfântului Ignatie 
Teofanul (20 decembrie) din calendarul 
ortodox, sinonim cu *l.-ul Porcilor. 
Perechea lui feminină, *Inătoarea, este 
asociată cu focul. în zorii zilei de I. se 
taie porcul de *Crăciun şi se pârleşte, 
(Muntenia, Oltenia, Dobrogea, Moldova, 
Bucovina, Basarabia). 

Muşu Gh., Din mitologia tracilor, Editura 
Cartea Românească, Bucureşti, 1982; 
Pamfile T, Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; 
Rădulescu Codin C., Mihalache D., Sărbă¬ 
torile poporului cu obiceiurile, credinţele 
şi unele tradiţii legate de ele, Socec, 
Bucureşti, 1909. 

Ignatul Porcilor 

Sacrificiu sângeros al porcului, substitut 
neolitic al spiritului grâului, în ziua de 
* Ignat. Jertfa sângeroasă şi ritul funerar 
de incinerare (pârlitul porcului) în ziua 
de Ignat (Ignis = foc), este o practică 
preistorică care supravieţuieşte în 
ţinuturile româneşti extracarpatice. 
Credinţele, obiceiurile şi practicile magice 
referitoare la: mesajul funest primit de 
victimă, prinderea şi înjungherea 
animalului, semnele făcute pe corp (pe 

frunte, pe ceafă, pe spate), jumulirea 
părului pentru bidinele şi jupuirea pieii 
pentru opinci, pârlirea (incinerarea 
simbolică a cadavrului), ciopârţirea 
corpului, grăsimea folosită la farmece, 
descântece şi prepararea leacurilor 
(Unsoarea oilor), alimente rituale 
preparate din diferite organe vitale, 
formule magice etc. sunt relicve ale jertfei 
făcută prin substituţie a zeului de altădată 
care murea şi renăştea împreună cu 
timpul la sfârşit şi început de *An. Obiceiul 
este atestat, în diferite faze de involuţie, 
pretutindeni în România. 

Mihalache D., Sărbătorile poporului cu 
obiceiurile , credinţele şi unele tradiţii legate 
de ele, Soccec, Bucureşti, 1909; Pamfile 
Tudor, Sărbătorile de toamnă şi postul 
Crăciunului, Studiu etnografic, Academia 
Română, Bucureşti, 1914. 

Inătoarea 

Reprezentare mitică a *Panteonului 
românesc care pedepseşte femeile 
surprinse că lucrează (torc, ţes) în ziua 
de * Ignat (20 decembrie). I. este o femeie 
carnivoră, lacomă şi urâtă, trăsături 
specifice altei reprezentări mitice 
româneşti, *Marţolea (Muscel). După 
locul şi ziua când apare (la rugul de 
incinerare al porcului jertfit la *Crăciun) 
are elemente comune cu *Joimăriţa: I. 
supraveghează focul de incinerare a 
porcului, Joimăriţa focurile de incinerare 
simbolică a sufletelor morţilor la Joimari. 
Femeile care lucrează în ziua de Ignat 
sunt torturate şi opărite de I. cu apă 
clocotită, aşa cum procedează şi Joimă¬ 


riţa la Joimari. în zorii zilei de I. se taie 
ritual porcul de Crăciun (Muntenia, 
Oltenia, Dobrogea, Moldova, Bucovina, 
Basarabia). 

Pamfile Tudor, Sărbătorile de toamnă şi 
postul Crăciunului. Studiu etnografic, 
Academia Română, Socec, Bucureşti, 1914; 
Rădulescu Codin C., Mihalache D., 
Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Iniţiere a Mortului 

Sfaturi date mortului în zilele care preced 
înmormântarea pentru a ajunge cu bine 
în *Lumea de dincolo. Românii au o carte 
de iniţiere a morţilor, nescrisă pe papirus 
ca a egiptenilor, dar cântată în secolul al 
XX-lea în mai multe zone la moartea 
oamenilor. Aceasta se compune din texte 
sacre, numite generic Cântece de Zori. 
Cântecele funerare, interpretate în mo¬ 
mente şi locuri semnificative ale 
ceremonialului funebru, sunt de mare 
vechime şi de o frumuseţe tulburătoare. 
Aria lor de răspândire acoperea mare 
parte din România (judeţele: Gorj, 
Mehedinţi, Caraş-Severin, Timiş, Bihor, 
Alba, Hunedoara, Sibiu, Braşov şi Mureş, 
cu ramificaţii în Bucovina şi Moldova de 
nord). în zonele în care folcloriştii şi 
etnografii nu au atestat Cântecele de Zori 
şi Cântecele de Priveghi, funcţia lor a fost 
preluată, parţial, de bocete. Ele vin din 
vremuri imemoriale, sunt cântate de 
femei iertate, de obicei în număr fără soţ, 
în momente şi locuri neschimbate de la 
mort la mort. Riguroasa lor formalizare, 

care le-a permis de altfel supravieţuirea 
din preistorie până la începutul 
mileniului III d. Hr. f uşurează, într-un fel, 
sarcina specialiştilor de a le ordona şi 
clasifica după diferite criterii (destinaţie, 
timp şi spaţiu ritual de interpretare etc.). 
De cele mai multe ori Cântecele de Zori 
sunt dialoguri purtate cu mortul şi cu o 
serie de reprezentări mitice din lumea în 
care acesta păşeşte: zeiţele destinului 
mortului, Zorile; soţului sau soţiei 
postume (bradul, *steagul, *suliţa); 
adăposturilor în care va vecui mortul 
(*sicriul, *mormântul, * cimitirul, lumea 
fără dor); zeiţa morţii (*Zâna Bătrână, 
Maica Irodia, *Gaia, *Corboaica etc.); 
reprezentările psihopompe (*calul, 
* cerbul); prietenilor şi duşmanilor 
întâlniţi în cale; vameşilor. Textele rituale, 
deşi prezintă elemente zonale 
inconfundabile, sunt unitare din punct 
de vedere al mesajului: pregătesc în cele 
mai mici amănunte plecarea mortului şi 
ajungerea fără greş în lumea de dincolo. 
Sosirea în ţara morţilor este condiţionată 
de parcurgerea drumului bun şi de plata 
vămilor din lungul acestuia întrucât 
pericolul de rătăcire se află la tot pasul, 
mortului i se dau reperele importante 
(pomi, fântâni cu apă rece, răscruci de 
drumuri, poduri etc.), fiind rugat să nu 
le uite. Acestea sunt expuse sistematic, 
de la plecarea de acasă până la intrarea 
în Rai, printr-o metodă eficientă de 
învăţare, prezentarea drumului favorabil 
în opoziţie cu drumul nefavorabil: mâna 
stângă - mâna dreaptă; calea cu bivoli 
arată - cu boi arată; cu spini semănată - 
cu grâu semănată. Precum vechile 


drumuri pastorale care urmează plaiul 
de pe cumpăna de ape, numită în balada 
Mioriţa Pe mijloc de plai, unde se află şi 
gura de intrare a mortului în Rai. Mortul 
străbate atât locuri curate, arate şi 
semănate, cu grâne secerate, cu fâneţe 
necosite, cu pomi înfloriţi, cât şi pustie¬ 
tăţi, codrii deşi şi întunecoşi, ape întinse. 
Printr-un cântec de Zori, strigat sau 
cântat după apusul soarelui de trei femei 
în vârstă, care se ţin pe după brâu şi se 
leagănă în stânga şi în dreapta, după 
melodia cântată la fereastră, mortul este 
sfătuit ce prieteni de drum să-şi aleagă 
(*lupul, *vidra, *vulpea). în ultima zi, pe 
drumul care leagă casa din sat de mor¬ 
mântul din cimitir, i se arată defunctului 
şi ceea ce i s-a cântat : unde trebuie să se 
odihnească când va rămâne singur (la 
fântâni să se adape, la răscruci pentru 
alegerea drumului bun), unde şi cum 
trebuie plătite vămile (la poduri, fântâni). 

Bîrlea Ov., Folclor românesc, voi. I-II, 
Editura Minerva, Bucureşti, 1981. Brăiloiu 
C., Opere, voi. y Editura Muzicală, 
Bucureşti, 1981; Ghinoiu I., Lumea de aici, 
lumea de dincolo, Editura Fundaţiei 
Culturale Române, Bucureşti, 1999; 
Kahane Mariana, Georgescu-Stănculeanu 
Lucilia, Cântecul Zorilor şi Bradului. 
Tipologie muzicală, Editura Muzicală, 
Bucureşti, 1988. 

lordănitul Femeilor 

Petrecere zgomotoasă a nevestelor în 
ziua şi noaptea de Sântion (7 ianuarie) 
care păstrează amintirea manifestărilor 
dionisiace, sinonimă cu Ziua sau 

Tontoroiul Femeilor. Nevestele se adunau 
în cete de 7-30 de persoane la o gazdă, 
unde aduc alimente (ouă, faină, carne) şi 
băutură. După ce mâncau şi se ospătau 
din belşug, spunând că se iordănesc, 
cântau, jucau şi chiuiau, ieşeau pe drum 
unde făceau tot felul de năzdrăvănii: 
înfăşcau bărbaţii ieşiţi întâmplător în 
calea lor, îi ridicau şi îi duceau cu forţa 
la râu sau la lac sub ameninţarea că-i 
aruncă în apă, încercau să-i dezbrace şi 
obligându-i să se răscumpăre, de obicei 
cu o vadră de vin, se urcau pe grapa de 
nuiele şi o trăgeau ca sania, mergeau prin 
case şi stropeau cu apă pe cei întâlniţi 
etc. De I. F. normele de bună-cuviinţă ale 
satului tradiţional erau abolite, iar 
excesele de băutură şi petrecerile peste 
măsură tolerate. Femeile se considerau 
în această zi mai tari şi cu mai multe 
drepturi decât bărbaţii: plecau de acasă 
lăsând toate obligaţiile soacrelor şi chiar 
bărbaţilor, chefuiau şi se distrau fără să 
dea cuiva socoteală. în unele sate femeile 
căsătorite primeau în ceata lor şi tinerele 
neveste, căsătorite în anul care s-a 
încheiat, printr-o ceremonie specială 
(erau duse la râu şi stropite cu apă). 
Obiceiul a fost consemnat până la 
mijlocul secolului al XX-lea în sud-estul 
României, în judeţele: Buzău, Brăila, 
Ialomiţa, TUlcea, Constanţa. Astăzi se mai 
practică în satul Pantelimon din judeţul 
Ilfov. 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 


Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 

Iorgovan 

Reprezentare a morţii cu chip de om în 
*Cartea românească a morţilor. I., 
cunoscut erou în folclorul mehedinţean, 
vine călare pe cal, să ia sufletul mortului: 
Ia ieşi, Gheorghe până-n prag, / Să te uiţi 
la vale, / Spre soare răsare, /Să vezi cine-ţi 
vine: / Vine, Gheorghe, Iorgovan, / Călare 
pe un cal, / Cu şeaua cernită, / Cu coama- 
negrită, / El vesel venea / Tot să mi te ia / 
Şi să mi te ducă / în dealul cu jocu, / 
C-acolo ţi-e locu ...(Iorgovan, Lupşa de 
Sus, jud. Mehedinţi). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie 
muzicală, Editura Muzicală, Bucureşti, 
1988 . 

Irodeasa 

Reprezentare mitică bivalentă, benefică 
şi malefică, în * Panteonul românesc, care 
a preluat numele soţiei lui Irod, regele 
iudeilor. I. este invocată de *Vergelator 
pentru aflarea ursitei tinerilor necăsă¬ 
toriţi în noaptea * Anului Nou şi de des¬ 
cântătoare pentru alungarea bolilor. în 
unele texte folclorice este personaj justi¬ 
ţiar care pedepseşte bogaţii neîndurători 
cu supuşii. Căluşarii din Transilvania îi 

închinau o rugăciune la formarea cetei, 
o invocau Ia începutul fiecărui joc şi, îi 
aruncau primul dumicat sub masă. în 
unele cântece funerare Sfântă Măria 
însoţită de I. împart sufletele în vii şi 
morţi, le îndrumă pe drumul cel bun:... 
Este o piatră răsturnată / Şi pe piatră cine 
şade? / - Drăguţă Sfân tă Mărie / Cu maica 
iu Irodie / Ele tot şed şi tot scrie ; / Scrie 
morţii cu cerneală /Şi viii cu rumeneaiâ... 

( Cocoşdaiu, satul Cârţişoara, jud. Sibiu). 
Ca personaj malefic, I. apare ca stăpână 
a *Ielelor şi vrăjitoarelor. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Coşbuc George, Elemen¬ 
tele literaturii populare, Editura Dacia, 
Cluj-Napoca, 1988; Olinescu Marcel, 
Mitologie românească, Casa Şcoalelor, 
Bucureşti, 1944. 

Ispas 

Personaj mitic care ar fi asistat la înălţa¬ 
rea Domnului Iisus şi la ridicarea 
sufletelor morţilor la Cer, celebrat în joia 
din săptămâna a şasea după Paşte, 
întrucât i. ar fi fost un om vesel, credin¬ 
cioşii caută să fie bine dispuşi în ziua lui 
de prăznuire (Muntenia, Moldova, 
Oltenia). La l.se săvârşesc, local, sacrificii 
sângeroase (mielul), se taie părul din 
vârful cozilor la vitele cornute, se ţineau 
renumite târguri şi nedei, cel mai 
cunoscut era Târgul de Fete de la Blaj. 
La I. abundă obiceiurile şi practicile 
magice legate de cultul morţilor: pomeni 
(Moşii de Ispas); ospătarea sufletelor care 
plutesc în aer, în drum spre cer; curăţirea 


şi împodobirea mormintelor cu flori, 
frunze şi ramuri de paltin; pomenirea 
morţilor. Formulele de salut în ziua de I. 
sunt: Hristos S-a înălţat! şi Adevărat S-a 
înălţat!. Spiritele morţilor care îşi 
părăsesc mormintele la Joimari şi refuză 
să se mai întoarcă la lăcaşele lor sau se 
rătăcesc în drumul lor spre cer, devin 
moroi sau strigoi care provoacă rele 
animalelor, în special vacilor cu lapte. De 
aceea, în noaptea şi ziua de I. se efec¬ 
tuează numeroase obiceiuri şi practici 
magice de apărare de aceştia: culegerea 
şi sfinţirea florilor, frunzelor şi ramurilor 
plantelor apotropaice (*Alun, Nuc, 
*Leuştean, Paltin), sorcovirea (lovirea) 
vitelor şi oamenilor cu leuştean, sunatul 
din buciume pentru alungarea moroilor 
şi anularea vrăjilor şi farmecelor, încin- 
gerea fetelor şi femeilor cu leuştean, 
îmbunarea spiritelor morţilor cu ofrande 
bogate, vrăji şi descântece. Ziua de I. este 
hotar pentru diferite activităţi economice: 
se încheie semănatul plantelor, în special 
al porumbului, se urcă boii şi juncanii la 
păşunile montane, se însemnează mieii 
prin crestarea urechilor. Cu unele va¬ 
riante locale, sărbătoarea este cunoscută 
pretutindeni în România. 

Fochi A., Datini şi eresuri populare la 
sfârşitul secolului alXiX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. Fl., Sărbătorile 
la români. Studiu etnografic. Cincizecimea, 
Institutul de Arte Grafice, Bucureşti, 1901; 
Muşlea I., Bîrlea Ov., Tipologia folclorului 

din răspunsurile la chestionarul lui B.P. 
Hasdeu, Editura Minerva, Bucureşti, 1970. 

Iulie 

Personificare a lunii a şaptea în Calen¬ 
darul iulian şi gregorian dedicată lui 
Iulius Cezar, reformator al vechiului 
Calendar roman de 10 luni. întrucât luna 
I. reprezenta perioada când se înregistrau 
cele mai înalte temperaturi ale anului, se 
coceau şi se recoltau lanurile de grâu, 
poporul a numit-o luna lui Cuptor. 
Principalele reprezentări mitice, 
potrivnice omului (furtuni, grindină, 
trăsnete, incendii, secetă etc.), celebrate 
în cursul lunii I. sunt: *Cosmadinul, 
*Ana-Foca, Pricopul, Panteliile, *Ciurica, 
*Circovii de Vară, *Marina, *Sântilie, Ilie- 
Pălie, *Foca, Opârlia, Sf. Ana, Pantelimon, 
*Pintilie Călătorul. 

Candrea I.A., Iarba Fiarelor. Studiu de 
folclor, Editura Cultura Naţională, Bucureşti, 
1928; Marian Sim. Fl., Sărbătorile la români. 
Studiu etnografic. Cârnilegile, Institutul de 
Arte Grafice, Bucureşti, 1898; Vulcănescu 
R., Mitologie românească, Editura 
Academiei, Bucureşti, 1985. 

Iunie 

Personificare a lunii a patra din Calen¬ 
darul roman înainte de Cezar şi a lunii a 
şasea din Calendarele iulian şi gregorian 
dedicată zeiţei Iuno, soţia lui Jupiter şi 
protectoarea femeilor măritate. întrucât 
în I. se coc cireşele, primele fructe ale 
anului, luna aceasta se numeşte, local, 
Cireşar sau Cireşel. Acum, în perioada 
solstiţiului de vară, când ziua devine cea 


mai lungă şi insolaţia cea mai puternică 
din întreg anul, timpul calendaristic şi 
vegetaţia ajung la maturitate. Totuşi, 
recoltele, oricât de promiţătoare ar părea 
în luna I., sunt numai o făgăduinţă; orice 
furtună, vijelie, ploaie torenţială însoţită 
de grindină poate devasta lanurile de 
grâu, rodul livezilor şi viţei de vie. Omul 
neştiind de partea cui va fi în final victoria 
în războiul dintre forţele naturii, benefice 
sau malefice, a preamărit atât sfinţii 
creştini îmbrăcaţi în haine păgâne 
(Timoftei, Vartolomeu, *Onofrei, *Elisei, 
*Sânpetru), cât şi divinităţile păgâne 
îmbrăcate în haine creştine (*Drăgaica, 
*Sânzienele). La aceste reprezentări se 
adaugă, într-un an cu dată mobilă a 
Paştelui la 18 aprilie: *Joia Nemaipo¬ 
menită, *Moşii de Vară, Duminica Mare, 
*Căluşul, *Rusaliile, Marţea Ciocului, 
Lăsatul Secului de Sânpetru şi altele. 
Târgurile *Drăgaicei şi *Sânzienelor, 
organizate în a doua jumătate a lunii I., 
păstrează amintirea unei divinităţi agrare 
preistorice celebrată la solstiţiul de vară. 

Candrea I.A., Iarba Fiarelor. Studiu de 
folclor, Editura Cultura Naţională, Bucureşti, 
1928; Marian Sim. Fl., Sărbătorile la 
români. Studiu etnografic. Cârnilegile, 
Institutul de Arte Grafice, Bucureşti, 1898; 
Vulcănescu R., Mitologie românească, 
Editura Academiei, Bucureşti, 1985. 

Izbucul Topliţei 

Peşteră în Munţii Pădurea Craiului (sat 
Râpa, corn. Ţinea, jud. Bihor), adăpost 
*Geomorf al omului preistoric (Epoca 
Bronzului). La bogatul material arheolo- 

IZMĂ 


gic descoperit în peşteră (ceramică, vetre 
de foc, morminte de inhumaţie, schelete 
umane etc.) specialiştii adaugă un 
presupus altar de cult. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Emodi Ioan, Contribuţii 
la cunoaşterea începutului epocii bronzului 
din nord-vestul Transilvaniei, Thraco- 
Dacica, nr. 6, 1985. 

Izmă 

Personificare a unei cunoscute plante 
medicinale aromate din fam. Labiatae 


invocată în descântecele de [dpi de cuţit, 
de soare sec, de plămădeala inimii, de 
desfăcut. I., este frecvent amintită în 
cântecele de dragoste şi în descântecele 
de dragoste plesnită (fata părăsită de iubit): 
Izmă verde, mirositoare, / Fată mare în 
uitare, / Voinicel căzut în rele / Şi pe deal 
şi pe vâlcele, / Să te ardă focul viu / Să 
trăieşti în sat pustiu. / Izmă, izmă, izmă 
verde / Bate-I Doamne şi îl pierde / De dorul 
mândruţii lui / Fir-ar al pustiului! (Oltenia). 

Niţu Georgeta, Plante din flora spontana cu 
utilizări în gospodăria ţărănească din Oltenia. 
Dicţionar, Editura Helios, Craiova, 1999. 

împăcare a Sufletului 

Iertarea cerută de muribund de la rude, 
prieteni, vecini şi cunoscuţi înainte de 
plecarea lui în * Lumea de dincolo. Pentru 
liniştirea sufletului şi uşurarea morţii 
bătrânii ajunşi pe patul morţii îşi cheamă 
cunoscuţii despre care îşi aduc aminte 
că i-a nedreptăţit, i-a supărat, le-a greşit 
cu ceva în viaţă pentru a le cere iertare 
şi a-şi lua rămas bun de la ei. Acest 
moment de pregătire psihică pentru 
moarte este bine reliefat de informaţiile 
etnografice înregistrate pentru Atlasul 
etnografic: Se chinuia să moară dacă 
purta un blestem în el ; Când se simţea 
slab, bolnavul îşi trimitea copiii la rude, 
la prieteni, la vecini să vină ca să-şi ceară 
iertare ; Cine a avut un păcat mare, nu 
poate muri până nu se mărturiseşte ; Dacă 
a făcut cuiva vreun rău, nu moare până 
nu spune ce a făcut şi nu îşi cere iertare ; 
Vin cei cu care muribundul a avut ceartă 
sau duşmănie. Cereau iertare unii de la 
alţii ; Când se auzea că cineva e pe moarte 
se duceau oamenii la iertare . Şi acum se 
obişnuieşte ; îi chema la el şi, de pe patul 
de moarte, le cerea iertare . Dacă aceştia 
nu veneau şi dacă el se putea târî până 


la ei, o făceau cu riscul de a muri pe 
drum ; Dacă muribundul nu poate vorbi, 
cerea preotul iertare în locul lui. Tehnica 
şi formulele de iertare erau, în general, 
asemănătoare: îşi dădeau mâna şi ziceau 
«- Iertaţi-mă»; «-Te iertăm! Să te ierte şi 
Dumnezeul»;«- Dacă v-am greşit cu ceva, 
vă rog, iertaţi-mă!», «- Da, te iertăm!», îi 
răspundeau ceilalţi (Brăneşti, jud. Gorj); 
Rămâneţi sănătoşi, că eu vă iert, mă duc; 
Se săruta mâna şi se spunea:«- Iertat să 
fii»!; Aşa e bine, să nu moară nimeni 
supărat; Se zicea: «M-am iertat cu cutare». 

Marian Sim. Fl., înmormântarea la 

români, Lito-Tipografia Carol Gobl, 

Bucureşti, 1892. 

împietritul Mortului 

Astuparea după scalda rituală a mortului 
a tuturor gurilor prin care ar putea intra 
sufletul cu piatră şi sticlă pisată, tămâie, 
usturoi. Obiceiul a fost generat de 
credinţa că sufletul care intră în propriul 
corp după ce l-a părăsit în momentul 
morţii devine *Strigoi. (Izvoru, jud. 
Argeş). 

ÎNGROPARE A CRĂCIUNULUI 


închinarea Steagului 

Expresie populară pentru omul răpus de 
* Moarte, sinonimă cu ortul popii, i s-a 
spart oala, şi-a pierdut potcoavele. Pentru 
cel scăpat de moarte se spune că era gata 
să închine steagul, iar despre cel mort că 
a închinat steagul. Steagul poate fi 
substitut al mirelui la căsătorie, al soţului 
postum la înmormântare, al divinităţilor 
populare (*Steagul Căluşului, Steagul 
Turcii, Steagul Drăgaicei), al unei comu¬ 
nităţi umane etc. într-un război nimic nu 
se apără cu mai multă străşnicie ca 
steagul, substitut al armatei, condu¬ 
cătorului militar, al poporului întreg. 
Pierderea lui înseamnă înfrângere, 
moarte. 

înger Păzitor 

Ghid al omului în lumea de aici şi al 
sufletului mortului în *Lumea de dincolo. 
Sufletul dezorientat pe * Drumul mitic 
poate fi ajutat de î.-ii P.-i metamorfozaţi 
în cocoşi. De aceea, mortul este iniţiat, 
prin cântecul de *Zori, cum să-i 
recunoască şi cum să se poarte ca să-i 
arate calea spre Rai: ... Haide, bre, - 
nainte, / Unde-i auzi / Cocoşei cântând, / 
Nu sunt cocoşei / Şi-s îngerii tăi, / Lor să 
le-ngenunchi / Poala să le-o pupi, / De ei 
să te rogi / Ei să-ţi mai arate / Pe unde să 
dai, / Ca să ajungi în Rai ... (Zorile din 
casă, Câmpofeni, jud. Gorj). 

Ghinoiu I., Lumea de aici, lumea de 
dincolo. Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie 


muzicală, Editura Muzicală, Bucureşti, 

1988. 

îngropare a Crăciunului 

Parodie a înmormântării Crăciunului 
Vechi şi renaşterii Crăciunului Nou 
organizată de *Cetele de feciori pe data 
de 28 decembrie. Feciorii adunaţi la casa 
jocului aleg pe cel care va interpreta rolul 
lui *Crăciun. Aşezat pe o scară de lemn 
(targă funerară), C.-ul este acoperit să nu 
i se vadă faţa. în timp ce mortul este 
condus la râu, pe ultimul drum, parti¬ 
cipanţii cântă morţeşte (jelesc), popa 
slujeşte, cantorul dă răspunsuri la ectenii, 
iar lăutarii cântă ca la înmormântările 
tinerilor necăsătoriţi. Textul ritual, cântat 
pe melodia prohodului^ descifrează sem¬ 
nificaţia obiceiului: Măi, Crăciune, măi, 
Bătrâne, / Astăzi te-ngropăm pe tine. / 
Haideţi toţi, cu mic cu mare,/ Să ducem 
Crăciunu-n vale, / Şi să-l băgăm în 
produc, / Pe el să punem butuc. / O, 
Crăciune, / O, Bătrâne, / Du-te de la noi 
cu bine; / Meri pe apa Sâmbetii, / Şi-napoi 
nu mai veni, / C-a veni altu Crăciun /Şi-a 
fi ca tine mai bun. La produc (copcă în 
gheaţă), mortului i se luau iertările, i se 
dezlegau păcatele, şi era aruncat de pe 
scară, moment în care Crăciunul renăscut 
se ridica în picioare pentru a fi văzut de 
întreaga asistenţă. Crăciunul (Anul Nou), 
însoţit de feciori şi melodii vesele de joc, 
se întorceau la casa de joc unde se 
desfăşura Comândarea Crăciunului sau 
pomana (ospăţul) mortului (Someş). 

Ghinoiu I., Obiceiuri populare de peste an. 

Dicţionar, Editura Fundaţiei Culturale 

Române, Bucureşti, 1997; MedanVirgil, 

ÎNHUMARE A CASE! COPILULUI 


Obiceiul îngropării Crăciunului la Niriş, în 
Sam., an II, Dej, 1978; Scurtu 1., Junii din 
Braşov, în Calendarul Minerva pe anul 
1907. 

înhumare a Casei Copilului 

Rit funerar de distrugere, prin înhumare, 
a cadavrului (adăpostul neînsufleţit) din 
care a ieşit noul născut, placentă, numită 
de ţărani *Casa copilului. Fenomenele 
biologice care delimitează existenţa uma¬ 
nă, naşterea şi moartea, de Preexistenţă 
şi Postexistenţă sunt marcate în 
spiritualitatea românească de multe 
analogii: scaldele rituale ale mortului şi 
nou născutului, aşezarea muribundului 
şi copilului născut pe pământ, înhumarea 
adăposturilor părăsite de suflet (cadavrul 
la moarte şi placenta la naştere). Ieşirea 
sufletului la naştere, prin gura descen¬ 
dentă (copiii, nepoţii, strănepoţii), lasă 
nelocuită casa copilului (cămăşuiala), iar 
la moarte, prin gura ascendentă (părinţii, 
bunicii, străbunicii), trupul. Pentru a nu 
fi ocupate de spiritele malefice şi să 
devină moroi sau strigoi, ele trebuie 
distruse printr-un rit funerar de înhu¬ 
mare. Obiceiul înmormântării placentei 
după trei zile de la naştere sub locuinţă 
(sub prag, în tindă, lângă vatră, în pivniţă 
sau beci, sub streaşină casei), în 
gospodărie, la un loc curat (rădăcina unui 
pom fructifer, care înfloreşte şi rodeşte) 
sau dat pe o apă curgătoare a fost atestat 
în spaţiul extracarpatic până la începutul 
secolului al XX-lea. Adesea, placenta era 
aşezată într-o oală, precum cadavrul în 
sicriu şi cenuşa funerară în urnă, se 
purifica prin tămâiere, se gătea cu 


busuioc, se punea un ban de argint şi 
diferite seminţe. în zona Oraviţei casa 
copilului era însufleţită simbolic: împreu¬ 
nă cu placenta se înhuma un cocoş, dacă 
copilul era băiat, şi o găină, dacă copilul 
născut era o fată. 

înmormântare Terapeutică 

Scenariul morţii bolnavului şi renaşterii 
omului sănătos. Copilul băgat într-o 
gaură săpată în pământ (moartea 
simbolică) este petrecut printr-un mic 
tunel şi scos (renăscut) pe o altă gaură 
(Fărcaşa, jud. Neamţ) Adesea, moaşa 
introducea nou-născutul bolnav pe gura 
cămăşii (moartea) şi îl scotea pe la poale 
(naşterea). 

însurăţit şi înfârtăţit 

Legământ juvenil încheiat până la moarte 
de puberi pe criterii de prietenie, sex, 
afinitate sufletească la *Sântoader, 
*Moşii de Vară, Mătcălău, Răpotinul 
Ţestelor, sinonim cu prinsul Verilor şi 
Văruţelor, *Datul de-a Verişoarele, 
însoţirea, *Măţcuţatul fetelor, Mătcălău 
şi altele. Ceremonia se desfăşoară, cu sau 
fără martori, în câmp, la fântână, în 
cimitir, în casă, în jurul unui brad 
împodobit, în gradină, în jurul unui pom 
care înfloreşte şi rodeşte, pe grupe mici, 
de doi copii (două fetiţe sau doi băieţi), 
sau pe grupe mari, de 10-20 de copii, fete 
şi băieţi laolaltă. Legământul cuprinde 
mai multe momente rituale şi ceremo¬ 
niale: pronunţarea cu voce tare a 
jurământului, schimbul colacului şi al 
altor obiecte cu valoare simbolică, de 
obicei o oală sau o strachină din lut, 

ÎNSURĂŢIT Şl ÎNFÂRTĂŢIT 


îmbrăţişarea frăţească, ospăţul care 
constă în mâncarea unor alimente rituale 
(colaci, grâu fiert), joaca sau zbenguiala 
copiilor. Ceremonia se repetă, în unele 
zone etnografice, anual, la aceeaşi dată, 
până la intrarea în joc a fetelor şi 
băieţilor. Persoanele legate veri, văruţe, 
surate, fraţi de cruce se întâlneau anual, 
după căsătorie, de obicei la *Rusalii. 
După încheierea solemnă a legământului 
copii şi apoi oamenii, tineri şi bătrâni, îşi 
spun, până la moarte, surată, vere, 
fârtate, şoală (verişoară) şi se comportă 
unul faţă de altul ca fraţi şi surori: se 
sfătuiesc în cele mai grele probleme ivite 
în viaţă, îşi împărtăşesc tainele, nu se 
căsătoresc cu sora sau fratele suratei sau 
fârtatului, se ajută şi se apără reciproc 
până la sacrificiul suprem. La moartea 
suratei sau fârtatului, sora sau fratele de 


legământ purta doliu şi, local, împlinea 
un ritual de dezlegare, asemănător 
oamenilor lunatici (născuţi în aceeaşi 
lună). î. şi î. este atestat, cu variante şi 
diferenţieri zonale, la românii de 
pretutindeni. 

Fochi A., Datini şi eresuri populare ia 
sfârşitul secolului alXîX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Vârstele timpului în Calendarul popular, în 
Acad., an V nr. 7, 1994; Jula N., 
Mănăstireanu V, Tradiţii şi obiceiuri 
româneşti. Anul Nou în Moldova şi 
Bucovina, Editura pentru Literatură, 
Bucureşti, 1968; Mihăilescu S., întovă¬ 
răşiri, în Şez., voi. IX, 1905; Moise Ilie, 
Contribuţii la cunoaşterea obiceiului la 
prinsul verilor şi văruţelor, în „Studii şi 
Comunicări", Sibiu, 1981. 

Jelit 

Manifestare spontană a durerii sufleteşti, 
însoţită de ţipete, strigăte, vaiete, sus¬ 
pine, gesturi disperate (smulgerea părului 
din cap, autoflagelarea, lovirea cu fruntea 
de marginea sicriului), provocată de 
plecarea unei fiinţe dragi, numită cântec 
de mort (Transilvania), jelit (Moldova), 
bocet (Muntenia). J.-ul mortului se 
situează la limita dintre natură şi cultură, 
fiind prezent, în forme specifice, atât în 
lumea animalelor (suferinţă, nelinişte, 
lacrimi, cântec, urlet, zbieret), cât şi a 
altor necuvântătoare, inclusiv în lumea 
plantelor. Prin evoluţie, J.-ul a devenit 
*Bocet versificat, care cuprinde elemente 
lirice şi structuri ritmate, coerente şi 
înlănţuite logic, menite să emoţioneze 
asistenţa şi să exprime durerea per¬ 
soanelor îndoliate, şi, în fine, mai cu 
seamă în mediile urbane şi intelectuale, 
o durere tăcută, nemărturisită. Reţinerea 
de a boci părinţii, soţii şi copiii de către 
mamă, soţie, fiică este percepută în satele 
extracarpatice ca necuviinţă şi lipsă de 
respect faţă de cel mort. De altfel, una 
din motivaţiile sociale ale naşterii copiilor 
a fost, până la mijlocul sec. al XX-lea, 
dorinţa părinţilor de a lăsa urmaşi care să-i 
bocească la înmormântare. Bocetul, în 


general, J.-ul, în special, are o dublă funcţie: 
îmbunează pe cel plecat, supărat că 
părăseşte lumea de aici, şi asigură echilibrul 
psihic al celor rămaşi. Manifestarea lui se 
bazează pe credinţa conform căreia mortul 
aude şi vede tot ce se petrece în jurul 
trupului. Virtutea lui cathartică este 
evidentă: începe ca o dezlănţuire 
sufletească de nestăvilit a durerii şi se 
încheie cu oarecare acalmie. Ca modalitate 
naturală de detensionare a crizei provocate 
de dispariţia fiinţelor apropiate, J.-ul este 
atestat, sub diferite forme, în toate zonele 
etnografice româneşti. 

Bîrlea Ov., Folclor românesc, voi. I, Editura 
Minerva, Bucureşti, 1976; Ciubotaru I. H., 
Marea trecere, Editura Grai şi Suflet - 
Cultura Naţională, Bucureşti, 1999; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; 

Jertfă la înmormântare 

Ofrande pentru * Lumea de dincolo date 
de o persoană înainte de a muri sau, 
după moarte, de o rudă apropiată, 
sinonimă cu * Pomană, sacrificiu. Jertfele 
pentru un anume mort sunt aduse în 
zilele care preced înmormântarea, în ziua 
înmormântării şi, după înmormântare, 

JERTFĂ NUPŢIALĂ 


până la şapte ani, la diferite termene 
calendaristice. După şapte ani de la deces 
mortul intră în rândul moşilor şi 
strămoşilor şi, ca urmare, numele 
acestuia nu mai este pomenit. în secolul 
trecut a fost atestată în Moldova, 
Bucovina şi Banat jertfa sângeroasă. în 
seara dinaintea înmormântării, în 
prezenţa preotului, se tăia un berbec, 
negru, îl orienta cu capul spre apus, îi 
lipea lumânări de ceară în coarne, îi citea 
o rugăciune şi apoi îl tăia lăsând să curgă 
sângele într-o groapă anume săpată, 
numită ară. Capul şi pielea vitei tăiate se 
da preotului, de unde a rămas proverbul 
A da pielea popii care înlocuieşte verbul 
a muri, iar din carnea lui se preparau 
bucatele cu care se ospătau participanţii 
la înmormântare. Ceremonialul nocturn 
confirmă ipoteza conform căreia, în 
unele perioade istorice şi la unele 
popoare, ritul funerar se desfăşura 
noaptea. Locul jertfei în gospodăria 
mortului, nu în cimitir, şi numele agrar 
al sacrificiului ară , în alte informaţii 
numită aratu, atestă legătura care o făcea 
omul preistoric între semănatul seminţei 
şi înhumatul defunctului. Sacrificiul 
sângeros în cântecele funerare de *Zori 
este *Vaca (vita din cireadă sau juninca), 
precum în India Antică. Unul din motivele 
invocate pentru care sunt rugate Zorile 
să nu se grăbească să răsară, moment 
care corespunde cu plecarea defunctului, 
este sacrificiul unei vaci, juninci, vite: 
Zorilor ; Zorilor, /Să nu vă zoriţi /Să mi-l 
pribegiţi, /Pe~î de-a pribegit, / Cu numele 
Ion / Că are să treacă / Din Ţara cu dor / 
în cea fără dor, / Din ţara cu milă / în cea 


fără milă. / Să nu vă pripiţi / Să mi-l 
pribegiţi / Până s-or găti / Nouă cuptorele 
/ Pentru pâinicele, l Nouă buţi de vin, / 
Nouă de rachiu, / Nouă cuptorele / Pentru 
mălăiele / Şi de-o vacă grasă / Cu coarnele 
întoarsă, / Cu ţâţele grasă, / Tăiată pe 
masă / De la el de-a acasă .../.../ Şi ei c-or 
tăia / Nouă junincele. /... / Şi c-o vacă 
grasă, / Din cireadă aleasă. /... / Şi de-o 
vită grasă, / Să-i fie pe masă. /... / Şi-o 
văcuţă grasă, / Să-i fie pe masă. 

Gimbutas Marija, Civilizaţia Marii Zeiţe şi 
sosirea cavalerilor războinici, Editura 
Lucreţius, Bucureşti, 1997; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Muşlea I., Cercetări etnografice şi de 
folclor, II, Editura Minerva, Bucureşti, 1972; 
Vasilescu Em., Istoria religiilor, Editura 
Institutului Biblic şi de Misiune al Bisericii 
Ortodoxe Române, Bucureşti, 1982. 

Jertfă Nupţială 

Sacrificii care marcau căsătoria şi, 
teoretic, deschiderea unui ciclu vital 
închinate zeiţei protectoare a familiei şi 
căsătoriei. La nunţile din zonele Reteag 
şi Rodna naşul sacrifica, în schimbul 
mărului sau pomului împodobit de 
nuntă, substitut ritual al miresei, o vacă 
sau o viţea albă. în Muscel naşul făcea 
cadou o viţea copilului născut după 
nuntă. în alte zone, în ziua nunţii, imediat 
după cununia religioasă, în faţa mirelui 
se prezenta vornicul cu trei feciori care 
purtau: unul trei colaci într-o bâtă, simbol 
al actului nupţial, altul un muşchi frumos 
de carne şi o găleată de vin pe cap şi al 

JOC DE POMANĂ 


treilea un miel sau o oaie pe spate cu 
două lumini aprinse în coarne. 

Marian Sim. FI., Nunta la români, Editura 

Grai şi Suflet - Cultura Naţională, 

Bucureşti, 1995. 

Joc de Pomană 

Dans funerar dat de pomană la 40 sau 
mai multe zile de la înmormântare, numit 
Desjeluit sau Slobozire a jocului, care 
corespunde, de obicei, cu ieşitul din 
doliu. Cel care doreşte să părăsească 
doliul, aşteaptă o anume ocazie de joc, 
plăteşte muzicanţilor melodia cântată, 
intră în horă lângă conducătorul dansului 
în timp ce o femeie întinde pe pământ un 
prosop, punte simbolică peste care se 
păşeşte în timpul dansului (Dâlbociţa, 
jud. Mehedinţi). 

Jocul Căluşarilor 

Ceremonial de mare spectacol în săptă¬ 
mâna * Rusaliilor în care zeul cabalin 
Căluş petrece şi se desfată împreună cu 
anturajul său divin, ceata căluşarilor, 
precedat de naşterea (Legatul Steagului) 
şi urmat de moartea (Spargerea 
Căluşului). J. C cuprinde practici şi 
formule magice, dansuri şi acte rituale 
executate de o ceată masculină strict 
ierarhizată: *Mut, *Vătaf, ajutor de Vătaf, 
stegar, *Căluşari de rând. Starea euforică 
şi coeziunea mistică între participanţi, 
legaţi prin jurământ de credinţă depus la 
naşterea simbolică a Căluşului, sunt 
obţinute prin executarea dansurilor sacre 
până la epuizare fizică şi psihică. 
Dansurile căluşereşti au acelaşi efect ca 
beţiile rituale de la *Anul Nou ^Reve¬ 
lionul, îngropatul Crăciunului, îordă- 


nitul Femeilor). J. C. şi practicile magice 
legate de acestea au vechime, funcţii şi 
semnificaţii diferite: - desfătarea zeului 
cabalin substituit de o mască purtată de 
*Mut, de o efigie (*Steagul Căluşului), un 
totem (*Ciocnitul Căluşului) în care apar 
excese, urme ale unor practici orgiastice; 
grăbirea căsătoriei fetelor şi fertilizarea 
simbolică a tinerelor neveste prin intrarea 
acestora, la încheierea J.-ului C., în hora 
căluşarilor şi prin atingerea lor cu falusul 
purtat de Mut; - vindecarea persoanelor 
luate din Rusalii sau luate din Căluş prin 
transferul magic al sufletului sănătos de 
la oala de lut spartă cu băţul de Mut sau 
Vătaf, de la puiul de găină sacrificat 
violent sau de la căluşarul supus unei 
morţi rituale (doborârea căluşarilor), la 
omul bolnav; - jucatul copiilor purtaţi în 
braţe în hora Căluşului pentru alungarea 
bolilor, în special a frigurilor; - alungarea 
îelelor sau *Rusaliilor prin ameninţarea 
lor cu diferite arme preistorice (beţe, săbii 
din lemn, arcuri cu săgeţi), prin scene 
războinice, prin plantele vrăjite (*Pelinul, 
*Usturoiul), prin impetuozitatea dan¬ 
surilor care imită, adesea, mersul la trap 
sau în galop al cailor, prin formule 
indescifrabile şi zgomotoase produse de 
zurgălăi şi clopoţei şi altele. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Fochi A., Datini şi eresuri 
populare la sfârşitul secolului al XlX-îea: 
Răspunsurile la chestionarele lui N. 
Densuşianu, Editura Minerva, Bucureşti, 
1976; Ghinoiu I., Tainele Căluşului, în Dat., 
an y nr. 1-2, 1995; Nania I., Rusaliile. 
Sărbătoare multimilenară în spaţiul românesc, 

în „Creativitate şi eficienţă în acţiunea socială 
a tineretului", voi. II, Piteşti, 1989; Oprişan 
H.B., Căluşarii, Editura pentru Literatură, 
Bucureşti, 1969; Vuia Romulus, Originea 
jocului Căluşari, în Dacorom., II, Cluj, 1922. 

Joi 

Personificare a celei de a patra zi a 
săptămânii dedicată de romani zeului şi 
planetei Jupiter. în credinţele populare 
Sf. Joi apare în diferite ipostaze: femeie 
sfântă (Dorohoi); fecioară frumoasă care 
apără lumea de ploi mari şi de grindină 
(Iaşi, Vaslui); femeie sfântă şi binevoi¬ 
toare, soră cu Duminica, Vinerea şi 
Miercurea etc. Joia locuieşte printre nori, 
în ceruri (Constanţa, Iaşi, Olt), în păduri 
netăiate şi păzite de fecioare de unde îşi 
manifestă puterea miraculoasă asupra 
holdelor, vitelor şi bolilor. Zonal, J. era 
respectată, ca în vechea Indie, ca o zi de 
sărbătoare a săptămânii: în Maramureş 
şi Bucovina zilele de J. erau interzise 
pentru şezători, dar slobode pentru nunţi 
şi, în general, pentru dragoste. Sărbă¬ 
torile şi obiceiurile *Calendarului popular 
sprijină ipoteza că J. a funcţionat, în 
vechime, ca sărbătoare a săptămânii 
dedicată cultului şi odihnei, precum 
* Duminica creştină. 

Fochi A., Datini şi eresuri populare la 
sfârşitul secolului alXIX-îea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 


Joi Nepomenite 

Zile obişnuite, bune de muncă în Calen¬ 
darul popular, opuse Joilor Pomenite sau 
*Joilor Oprite (Muntenia, Oltenia, 
Dobrogea, Moldova). 

Joi Oprite 

Personificări ale joilor cuprinse între 
Paşte şi săptămâna a doua după * Rusalii, 
când erau interzise unele activităţi 
casnice, agrare şi pastorale. La începutul 
secolului al XX-lea se ţinea, un număr 
variabil de J.O.: 3 şi multiplul lui său, 9 
(Banat, Oltenia, Muntenia, Dobrogea, 
Moldova, Bucovina) şi 7 (Muntenia 
centrală). J. O., numite Joile Verzi în sud 
şi Joile Pomenite în estul României, erau 
dedicate unor fenomene ale naturii 
potrivnice omului: ploile însoţite de 
grindină şi piatră, furtunile şi vânturile 
puternice, trăsnetele şi incendiile pro¬ 
vocate de acestea, brumele şi îngheţurile 
târzii. în speranţa că acestea puteau fi 
îmbunate şi transformate în forţe 
benefice, erau celebrate în Calendarul 
popular prin interdicţii severe de muncă, 
de unde le-a rămas şi numele de J. O. 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. FI., Sărbătorile 
la români. Studiu etnografic. Cincizecimea, 
Institutul de Arte Grafice, Bucureşti, 1901; 
Pamfile I, Sărbătorile de vară la români. 
Studiu etnografic, Academia Română, 
Bucureşti, 1910. 

Joia Furnicilor 

Personificare a zilei de joi din Săptămâna 
Brânzei, patroană a furnicilor. Pentru a 
diminua stricăciunile produse de furnici 
pe timpul verii, femeile le preparau o 
turtă din făină sau mălai, o ungeau cu 
unt sau brânză şi o aşezau pe un muşuroi 
de furnici (Muntenia, Oltenia). 

Marian Sim. FI., Sărbătorile la români. 
Studiu etnografic. Cârnilegile, Institutul de 
Arte Grafice, Bucureşti, 1898. 

Joia Iepelor 

Personificare a zilei de *Joi din Săptă¬ 
mâna Caii lui Sântoader, răspunzătoare 
de sănătatea animalelor, în special a 
cailor, prăznuită prin diferite interdicţii 
de muncă (Oltenia, Muntenia, Moldova). 

Apolzan Lucia, Aspecte ale culturii spiri¬ 
tuale. Obiceiuri, practici şi simboluri 
specifice gospodăriei pastoral-agricole din 
Platforma Luncani, jud. Hunedoara , în 
Sârg., anii 1982-1983, Deva 1983; Fochi 
A., Datini şi eresuri populare la sfârşitul 
secolului al XlX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Marian Sim. Fl., 
Sărbătorile la români. Studiu etnografic. 
Păresimile, Institutul de Arte Grafice, 
Bucureşti, 1899. 

Joimăriţa 

1. Zeiţă a morţii în * Panteonul românesc 
care supraveghează * Focurile de Joimari. 
Legată iniţial de cultul moşilor şi 
strămoşilor, J. a devenit în folclorul 
românesc un personaj justiţiar care 
descoperă şi pedepseşte fetele şi femeile 


leneşe. în imaginarul popular J. este o 
femeie cu înfăţişare înfiorătoare: cu capul 
uriaş şi părul lung şi despletit, cu dinţii 
laţi şi gura căscată, o babă zmeoaică, o 
stafie sau un duh necurat, un animal 
respingător. Foarte rar are înfăţişare de 
sfântă. Locuinţa ei s-ar afla în păduri 
neatinse de topor şi neumblate de picior 
de om, în păduri pustii sau în creierii 
unor munţi înalţi. Uneltele de pedeapsă 
şi tortură pe care le poartă cu sine sunt, 
în exclusivitate, legate de foc: căldăruşe 
sau oală de lut cu foc sau jar, vătrai. 
Treptat, din zeiţă a morţilor legată de ritul 
funerar de incinerare, specific populaţiei 
autohtone înainte de generalizarea 
înhumării creştine, J. devine un personaj 
justiţiar, foarte temut, care controlează 
şi pedepseşte fetele şi femeile leneşe, mai 
ales pe acelea care nu şi-au terminat de 
tors până la Joimari cânepa, inul şi lâna. 
Neiertătoare, J. foloseşte ca mijloc de 
tortură focul: arderea degetelor şi 
mâinilor fetelor şi femeilor leneşe, 
pârlirea părului, unghiilor şi degetelor, 
incendierea cânepei, căiţilor şi fuioarelor 
netoarse. Uneori, pedepseşte şi flăcăii 
care nu au reparat gardurile sau nu au 
îngrijit bine vitele pe timpul iernii. 
Vechimea şi semnificaţia J.-ei în spiri¬ 
tualitatea românească sunt confirmate 
de apariţia ei frecventă în credinţele, 
superstiţiile, poveştile şi zicale populare 
(Oltenia, Muntenia, Banat, Dobrogea, 
Moldova, sudul Transilvaniei); 

2 . Femeie îmbrăcată în zdrenţe în ziua de 
Joimari care joacă rolul reprezentării mitice 
cu acelaşi nume (J.). Persoana deghizată 
intra, în înţelegere cu părinţii copiilor, în 

case şi începea să controleze dacă cânepa 
a fost toarsă. Dacă găseau fuioare netoarse, 
fetelor leneşe li se pârleau vârful degetelor 
(sudul Olteniei, vestul Munteniei). 

Fochi A., Datini şi eresuri populare la 
sfârşitul secolului al XIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ion Ghinoiu, 
Lumea de aici , lumea de dincolo, Editura 
Fundaţiei Culturale Române, Bucureşti, 
1999; Muşlea I., Cercetări etnografice şi de 
folclor, Editura Minerva, Bucureşti, 1972; 
Muşlea I., Bîrlea Ov., Tipologia folclorului 
din răspunsurile la chestionarul lui B.P. 
Hasdeu, Editura Minerva, Bucureşti, 1970. 

Jurământul Căluşarilor 

Legământ al cetei ierarhizate de * Călu¬ 
şari (Vătaf, ajutor de Vătaf, căluşari 
obişnuiţi) în faţa zeului cabalin, rol jucat 
de *Mut, depus în ziua de Strodul 
Rusaliilor, în Sâmbăta Rusaliilor sau în 
Duminica Mare, sinonim cu Legatul 
Căluşului. Ceremonia J.-lui C., desfă¬ 
şurată sub conducerea Vătafului, într-un 
cadru ezoteric şi în condiţii solemne, 
poate fi de două tipuri: jurământul noilor 
căluşari care se angajează că vor intra în 
ceată şi vor juca Căluşul un număr fix de 
ani (3-S-7-9), când reînnoieşte legă¬ 
mântul dacă doreşte să mai joace; jură¬ 
mântul anual al căluşarilor că vor 
respecta Legea Căluşului. Mutul, care 
întruchipează zeul cabalin, primeşte şi 
nu depune jurământ. Cel mult, în unele 
cete, el jură că nu va vorbi pe perioada 
cât se va juca Căluşul. în timp ce C. 


repetă în cor jurământul după Vătaf, ţin 
mâna pe *Ciocul Căluşului sau pe 
*Steagul Căluşului. Uneori, la dezlegarea 
de jurământ efectuată înainte de 
* Spargerea Căluşului, se jura că au 
respectat Legea Căluşului în săptămâna 
Rusaliilor. Formulele obişnuite de 
jurământ erau: Jur cu Zău, pe sufletul 
moşilor mei, pe caii şi vitele mele, să 
respect Căluşul şi legea lui până la 
dezlegarea Steagului!; Jur că voi sluji 
Căluşului în credinţă, cinste, supunere 
şi-n frica lui Dumnezeul; Jur în frica lui 
Dumnezeu că voi asculta întru totul pe 
Vătaf, mă voi supune la tot ce mi se va cere 
şi nu voi ascunde nimic de ceilalţi!; Jurăm 
pe Zău, că am respectat Căluşul aşa cum 
îi este legea! şi altele. Legământul între 
Căluşari şi Vătaf, pe de o parte, între ceata 
de Căluşari şi divinitatea Căluş, al cărui 
rol îl joacă Mutul, pe de altă parte, a fost 
atestat pretutindeni unde s-a jucat 
Căluşul. în forme evoluate, el este depus 
şi astăzi în cetele de Căluşari din Oltenia 
şi Muntenia de sud-vest. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Ghinoiu I., Tainele 
Căluşului, în Dat., an Y nr. 1-2, 1995; Nania 
I., Rusaliile. Sărbătoare multimilenară în 
spaţiul românesc, în „Creativitate şi 
eficienţă în acţiunea socială a tineretului”, 
voi. II, Centrul Judeţean al Creaţiei 
Populare Argeş, Piteşti, 1989; Oprişan H.B., 
Căluşarii, Editura pentru Literatură, 
Bucureşti, 1969. 

La Adam 

Peşteră în Dobrogea centrală (sat Târguşor, 
jud. Constanţa), adăpost *Geomorf 
multimilenar (Paleolitic, Mezolitic, 
Neolitic, Daco-romană) la Pontul Euxin. 
Arheologii au descoperit ceramică din 
Neolitic (culturile Hamangia şi Gumelniţa) 
şi un altar dedicat cultului zeului Mitrha. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Consiliul Naţional de Educaţie Fizică şi 
Sport, Bucureşti, 1981. 

La Găuri (Vârtop) 

Peşteră în Munţii Sebeş-Şureanu (sat 
Grădiştea de Munte, corn. Orăştioara de 
Sus, jud. Hunedoara), adăpost *Geomorf 
situat în inima statului dac, locuit în La 
Tenul dacic şi epoca romană. După 
intense cercetări efectuate în interiorul 
şi exteriorul grotei se presupune că aici 
oficia Deceneu cultul religios la care se 
referea Strabon în Geografia sa. 

Boroneanţ V, Arheologia peşterilor şi 
minelor din România, Editura clMeC, 


Bucureşti, 2000; Goran Cristian, Catalogul 
sistematic ai peşterilor din România, 
Consiliul Naţional de Educaţie Fizică şi 
Sport, Bucureşti, 1981. 

La Icoane 

Peşteră amenajată în sistem labirint prin 
cioplire cu dalta, folosită ca adăpost 
*Geomorf de populaţia dacă, daco- 
romană şi străromână, identificată cu 
peştera Keiris (Ceiris) amintită de litera¬ 
tura antică în Dobrogea (sat Limanu, jud, 
Constanţa). Reprezentările de artă 
rupestră redau, cu culoarea neagră a 
cărbunelui sau feştilei opaiţului, figuri de 
oameni, călăreţi, animale, păsări, cruci 
şi motive cruciforme, elemente ale 
alfabetului chirilic, semne de orientare. 
Luptătorii poartă scuturi iar contururile 
femeilor sunt obţinute prin motive 
punctiforme. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Consiliul Naţional de Educaţie Fizică şi 
Sport, Bucureşti, 1981. 

Laptele Cucului 

Plantă erbacee (Euphorbia cyparissias L) 
din fam. Euphorbiaceae invocată să apere 
oamenii şi animalele de forţele malefice. 
Pentru protecţia magică a gospodăriei de 
efectul vrăjitoriilor, în noaptea de Sf. 
Gheorghe parii gardului, stâlpii porţilor, 
caselor şi grajdurilor se împroorau cu 
cununi împletite din răchită şi L. C. 
Dimineaţa, câteva firicele de L. C. se 
puneau în hrana vitelor iar alte câteva se 
îngropau. Adesea, planta făcea parte din 
veştmântul sacru al *Paparudei. Ouăle 
vopsite la Paşte cu L. C. deveneau mai tari 
la ciocnit şi purtau noroc celor care le-au 
vopsit. Planta are numeroase utilizări în 
medicina şi cosmetica populară, în 
special la vindecarea negilor şi păstrarea 
prospeţimii tenului (Oltenia, Muntenia). 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Laur 

Personificare a unei cunoscute plante 
medicinale (Datura stramonium L.) din 
fam. Solanaceae invocată în descântecele 
de dragoste, sinonim cu Ciumafaie. Se 
aruncau nouă seminţe de L. în foc, se 
râcâia cu un beţişor de Paltin până 
acestea plesneau şi începea descântecul: 
Laure, tu să te faci balaure / Cu ciocul de 
soc, / Cu limba de foc ... La înmor¬ 
mântările din unele sate din Oltenia se 
obişnuia să se pună în săculeţul cu 
merinde al defunctului două pâinişoare 


de mărimea unei nuci, coapte în spuza 
vetrei, şi mai multe obiecte cu caracter 
apotropaic: nouă bucăţi de marmură, rug 
de mure şi seminţe de L. 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Lăzărel 

1. Zeu al vegetaţiei care moare şi renaşte 
în sâmbăta *Floriilor numit, sub influenţa 
creştinismului, Lazăr sau Lăzărică. 
Ceremonialul complex al cetei feminine 
este structurat după modelul vechilor 
colinde româneşti. Personajul central, 
Lazărea sau Lăzăriţa, îmbrăcată mireasă, 
cu rochie albă şi coroniţă de flori pe cap, 
se plimbă cu paşi dansanţi, înainte şi 
înapoi, în interiorul cercului format din 
* Suratele ei pe o melodie duioasă. Textul 
relatează drama eroului vegetaţiei: 
plecarea de acasă a tânărului cu oile sau 
cu caprele, căţărarea în copac pentru a 
doborî frunză animalelor, moartea lui 
năprasnică prin căderea din arbore, 
găsirea trupului neînsufleţit de surioare 
şi aducerea lui acasă, scălda mortului în 
lapte dulce şi îmbrăcarea în frunze de 
nuc, aruncarea scaldei pe sub nuci, 
învierea şi metamorfozarea lui L. în flori 
şi vegetaţie luxuriantă, moment 
culminant marcat de hora veselă a 
colindătoarelor. Moartea şi renaşterea 
anuală a eroului reconstituite de textul 
folcloric, păstrează amintirea cere¬ 
moniilor antice dedicate zeilor vegetaţiei 
(Dionysos, Adonis, Afrodita, Attis, Osiris). 
După unele tradiţii, corpul neînsufleţit al 

lui L. a fost găsit şi bocit, de sora lui mai 
mare, nevasta lui *Dragobete şi noră a 
*Babei Dochia. De atunci ar fi rămas şi 
obiceiul jelitului la mort (Dobrogea, sudul 
Munteniei); 

2 . Dans ritual executat de copii în 
Sâmbăta lui Lazăr sau Sâmbăta Floriilor 
(Muntenia). 

Bîrlea Ov., Folclor românesc, voi. I-II, 
Editura Minerva, Bucureşti, 1981; 
Constantinescu N., Lectura textului 
folcloric, Editura Minerva, Bucureşti, 1986; 
Fochi A., Datini şi eresuri populare la 
sfârşitul secolului alXlX-îea: Răspunsurile 
la chestionarele lui N. Densuşianu, Editura 
Minerva, Bucureşti, 1976. 

Leagăn 

Sălaş al noului născut care face legătura 
între *Casa de piatră a pântecului matern 
în care a trăit înainte de naştere şi *Casa 
de locuit în care va trăi după naştere, 
sinonim cu scrânciobul în care se dau 
tinerii în perioada prenupţială şi cu 
*Sicriul la moarte. L.-ul preia unele din 
atribuţiile placentei: adăpost, loc de 
odihnă, protecţie. în plus, el mimează 
starea de unduire (legănare) a produsului 
concepţiei (embrion, fetus, făt) în lichidul 
amniotic precum corabia sau barca 
ancorată la ţărm. Plăcerea nou născuţilor 
de a se bălăci în apa scaldei şi de a fi 
legănaţi în leagăn precum barca de valuri 
nu este străină de mediul acvatic al 
*Preexistenţei de unde au venit. După 
materialul din care poate fi confecţionat 
L-ele se pot grupa în mai multe categorii: 
albie din lemn scobit aşezată pe pământ, 


pe pat sau suspendată de grinda de lângă 
vatră sau de deasupra patului; lădiţă din 
scânduri montată pe tălpi curbate, pe 
suporţi verticali sau suspendată de 
grindă; coş din nuiele sau fâşii din lemn 
împletite şi chiar coajă de lemn 
(Mehedinţi, Caraş-Severin, Hunedoara) 
suspendat de grindă; leagăn din pânză 
montat pe capre sau legat de grindă. Ele 
sunt împodobite cu motive artistice, în 
special rozete, crestate, scrijelite sau 
pirogravate. La cele montate pe suporţi 
verticali din lemn, aceştia se termină, 
adesea, cu capete de cal cioplite. De cele 
mai multe ori, L-ul poate Fi transportat: 
albia şi lădiţa din lemn, coşul din nuiele, 
leagănul din pânză ancorat cu baiere din 
lână sunt purtate pe umăr sau pe spate. 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Stoica G., 
Petrescu R, Bocşe M., Dicţionar de artă 
populară, Editura Ştiinţifică şi Enciclo¬ 
pedică, Bucureşti, 1985. 

Lemn 

1. Creangă tăiată dintr-un copac care 
înfrunzeşte şi desfrunzeşte anual, pusă 
ca strajă la stâlpii porţilor, caselor şi 
anexelor gospodăreşti în noaptea de 
* Armindeni, străvechi început de *An 
Nou pastoral, sinonimă cu *Sângiorz, 
Ramura Verde, *Pom de Mai (Ţara 
Haţegului); 

2 . Denumire a adăpostului postum, 
construit dintr-un arbore sacru, * Stejar 
în zonele de câmpie şi podiş, *Brad în 
zonele de munte şi de deal, sinonim cu 

* Sicriu, tron, cosciug, copârşeu, casă de 
lemn etc. Dulgherul construieşte din 
lemn două tipuri de casă: *Casa pentru 
oamenii vii şi L.-ul pentru oamenii morţi: 
De trei zile, de trei nopţi / Ţipă; ţipă stejar 
verde /El nu ţipă să înverzească /Şi ţipă 
să putrezească / Că lui i-a mai trimis / N. 
om al bun / Doi dulgheri de-i buni / Cu 
două săcuri / Tot Ta ciocănit / Pân ' 1-a 
doborât / Că i-a trebuit / Lui ca să-i facă 
/ Casă de vecie / Cu nouă fereşti / Pe una 
să-i vină/Miros de tămâie/... (Lalemn, 
satul Runcu, jud. Mehedinţi). 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976. 

Leu 

Personificare a animalului care a trăit în 
spaţiul balcanic până la mijlocul 
mileniului I, păstrat de memoria socială 
şi de toponimia românească (satul L., jud. 
Dolj), în textele de descântece şi vrăji, în 
colindele vechi, precreştine. în 
descântecul de Sperietură L.-ul este 
duhul care provoacă boala: A plecat 
Costică / Pe cale, / Pe cărare. / Când a fost 
cu el în cale / întâlnitu-s-a / Leu cu 
leoaică, / Paraleu, paraleoaică, / Groază, 
grozoaică, / Fior, fioroaică; / Fricile 
î-apucară ...). în descântecul de *Ceas 
Rău suferinţele provocate de L. îi sunt 
trimise înapoi: ... Voi să vă pierdeţi / Şi 
să vă duceţi / La Leu împărat, / Că acolo 
vă aşteaptă/Cu mesele întinse, / Cu făclii 
aprinse...). în una din cele mai frumoase 


colinde româneşti, colinda L.-lui, fiara 
personificată se înfruntă cu voinicul în 
luptă dreaptă: - Scoală Leu, / Măi câine 
rău, / în luptă să ne luptăm / Şi-n săbii 
să ne tăiem! / - Ba în luptă că-i mai 
dreaptă / Şi-i de Dumnezeu lăsată !... 
(Colinda Leului, Tohanu, jud. Braşov). 

Coatu Nicoleta, Structuri magice tradiţio¬ 
nale, Editura ALL, (fără an pe copertă); 
Drăgoi Sabin, 303 colinde cu text şi melo¬ 
die, Editura Scrisul românesc, Craiova, 
1925. 

Leuştean 

Personificare a plantei cu acelaşi nume 
din familia Umbeliferae, care asigură, 
împreună cu *Pelinul, *Usturoiul, 
*Odoleanul, *Avrămeasa şi *Cârstăneasă, 
protecţie magică împotriva * Ielelor. L.-ul 
devenea, la * Rusalii în sudul României şi 
la *Ispas în Transilvania, singura forţă 
capabilă să lupte împotriva * Rusaliilor, 
* Strigoilor, spiritelor malefice şi a bolilor 
produse de acestea prin diferite tehnici: 
se agăţa la ferestrele şi uşile caselor; se 
lega de coarnele şi cozile vitelor cu lapte; 
se amesteca cu tărâţe sau cu turte, 
anume preparate, şi se da să-l mănânce 
animalele; femeile, se încingeau cu 
tulpinile peste mijloc; tinerii şi copiii se 
sorcoveau cu ramuri de L.; crucile din 
hotarul satelor se împodobeau cu 
coroane din L. şi flori de câmp. 
Mănunchiul din L.-ul sfinţit la Ispas se 
păstra la icoană şi era folosit în momente 
de grea cumpănă: furtuni cu grindină şi 
vijelii, rupere de nori şi inundaţii etc. Cu 

acelaşi scop L. Era folosit pentru 
confecţionarea Steagului Căluşarilor la 
Rusalii şi Steagului Drăgaicii la *Sân- 
ziene. în medicina populară L-ul era 
utilizat pentru tratarea durerilor de cap, 
tusei convulsive, indigestiilor şi junghiu- 
rilor. în amestec cu *Odolean şi aişor 
vindeca diferite boli ale vitelor. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Licurici 

Reprezentări mitice coborâte din cer pe 
pământ să vadă cum sunt respectaţi aştrii 
luminători de către oameni. în sudul 
României, în special în Oltenia, solstiţiul 
de vară este anunţat de amuţitul cucului 
şi de apariţia L-lor, insecte care apar în 
preajma solstiţiului de vară şi luminează 
noaptea de la apusul soarelui până la 
ivitul zorilor, când începe cucul a cânta. 
Ei ar fi fost rânduiţi de Dumnezeu să 
ajute oamenii rătăciţi să-şi găsească 
drumul prin pădure. 

Marian Sim. Fl., Insectele în limba, 
credinţele şi obiceiurile românilor. Studiu 
folcloristic, Institutul de Arte grafice, 
Bucureşti, 1903; Pamfile TUdor, Sărbătorile 
de vară la români. Studiu etnografic, 
Academia Română, Bucureşti, 1910. 


Limba Vecinii 

Plantă medicinală (Phylîitis scolopendium 
L.) din fam. Polypodiaceae invocată în 
descântece şi vrăji în scopuri benefice 
sau malefice. L. V. culeasă dimineaţa, de 
noapte, înainte de a cădea rouă, şi 
purtată în sân de persoana căreia i-a fost 
menită, aducea dragoste şi bună dispo¬ 
ziţie; cea recoltată la miezul nopţii de 
vrăjitoarele dezbrăcate şi despletite, care 
se strâmbau şi făceau mişcări dizgra¬ 
ţioase aduceau ceartă, ură şi dezbinare 
între oameni (Oltenia). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Limbă de moarte 

Testament nescris, cu putere de lege, 
lăsat de părinţi copiilor pe patul morţii, 
înainte de moarte, uneori chiar pe patul 
morţii, se obişnuia ca averea să fie lăsată 
copiilor printr-un testament verbal 
devenit, ulterior, actul scris de moştenire. 
Sintagma partea sufletului din unele 
documente istorice înseamnă că averea 
unei persoane a fost lăsată moştenire 
unei biserici sau altei persoane în 
schimbul obligaţiei de a-1 înmormânta, 
a-1 pomeni şi a-i face pomenile după 
înmormântare. Spre deosebire de 
societatea medievală occidentală, unde 
primogenitura (primul născut) moştenea 
casa şi căminul de casă, compensaţie a 
faptului că acestuia îi reveneau sarcinile 
militare ale familiei, în satul românesc 
dreptul acesta îi aparţinea ultimului 

născut, urmaşului care avea şansa 
păstrării mai îndelungate a cultului 
moşilor şi strămoşilor. Local, obiceiul de 
a lăsa moştenire copiilor diferite bunuri, 
sfaturi, secrete pe patul morţii este 
practicat şi astăzi. 

Lioara 

1. Personificare a unei florii de primăvară, 
nume generic pentru * Suratele (fetele) 
plecate din lumea de aici în lumea de 
dincolo ; 

2 . Nume al dansului funerar jucat de 
obicei de fete în cimitirul satului, într-o" 
zi a morţilor (a doua zi de Paşte, 
Duminica Tomii sau *Paştele Morţilor, 
* Rusalii), sinonim cu Jocul pe Morminte, 
Moara, Mioara, Luminioara, Milioara, 
Lilioara, încâlcita, Jocul Felegii, De-a 
Capătu. Ceremonialul începe în cimitir, 
motiv pentru care este numit şi Jocul pe 
Morminte, înconjoară biserica după care 
se continuă pe uliţele satului prin 
antrenarea şi a altor persoane. Dansul se 
compune din două secvenţe ceremoniale: 
împărţirea fetelor în două cete inegale 
(una din cete are o surată în plus); 
trecerea suratelor din ceata mai mare în 
ceata cea mai mică, câte una, în ordinea 
textului rostit sau cântat de participante 
(fetele din ceata mică sunt invitate să-şi 
aleagă o surată din ceata cea mare) cu 
scopul, subînţeles, al refacerii echilibrului 
între Lumea de aici şi Lumea de dincolo: 
- Lioară, Lioara, / Flori de milioară, / Ce 
rându-i de rând, / Lioară, Lioară, / De-i 
mai mult la voi, / Mai puţin la noi? / - 
Dacă ţie-ţi pare / Că-i mai mult la noi, / 
Mai puţin la voi, / Vino şi-ţi alege / O fată 


frumoasă, / Cu sprânceana trasă ; după 
egalarea cetelor, urmează formarea 
perechilor (o surată din Lumea de aici cu 
una din Lumea de dincolo); formarea 
podului (un fel de tunel) prin ridicarea 
braţelor suratelor perechi care se ţin de 
o nuia sau de o batistă; trecerea alegorică 
pe sub pod (tunel), dintr-o lume în altă 
lume, a persoanelor însoţite simbolic. 
Textul, rostit sau cântat pe o melodie 
caracteristică folclorului copiilor sau 
specifică numai Lioarei, are versurile 
penta- şi hexasilabice, caracteristice 
poeziei de ritual şi, ca urmare, de mare 
vechime. Petrecerea oamenilor printre 
morminte este atestată şi în unele 
cimitire olteneşti în sâmbăta Rusaliilor 
când acestea devin mai populate ca 
vetrele de sat. Acolo, după cântatuî 
(bocitul) morţilor dis-de-dimineaţă, 
oamenii mănâncă, beau şi se distrează 
ziua întreagă, împreună cu sufletele 
morţilor. în Colinele TUtovei jocul pe 
morminte a fost transferat din cimitir la 
priveghiul de înmormântare. Participanţii 
se împart în două cete: fetele în casa 
mortului şi băieţii pe prispă. în unele sate 
fetele îşi pun nume de flori, iar băieţii le 
cheamă afară strigându-le pe numele de 
floare. Băieţii, care încep cântecul, strigă, 
pe rând, toate fetele din camera mortului. 
Când în casă rămâne o singură fată, se 
schimbă rolurile, aceasta cheamă pe cei 
de afară. în forma veche, fetele din casă 
erau chemate de trei ori, ultima oară fiind 
strigat şi mortul: - Tot la noi mai mulţi / 
Şi la voi mai puţini, / Daţi merioarelor, / 
Surioarelor1/ - Vouă ce vă place, /Poftiţi 
şi v-alegeţi, / Daţi merioarelor / 

Surioarelor! ... (Odaia Bursucani, jud. 
Vaslui). Sub diferite forme, jocul pe mor¬ 
minte, L, şi cântecul de priveghi, Merioare, 
au trecut astăzi în folclorul copiilor, fiind 
cunoscute variante, surprinzător de 
unitare, pe întreg teritoriul României. 

Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Comişel Emilia, Folclor muzical, 
Editura Didactică şi Pedagogică, Bucureşti, 
1967; Ghinoiu I., Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997; Mârza 
TLaian, Folclor din Bihor, Editura Muzicală, 
Bucureşti, 1985. 

Logodna Păsărilor 

Zi în * Calendarul popular dedicată împe¬ 
recherii păsărilor de pădure, sinonimă cu 
*Dragobete, Cap de primăvară sau Cap 
de vară. L. P., cu dată fixă de celebrare în 
acelaşi sat, dar variabilă de la zonă la 
zonă (24 sau 28 februarie; 1 sau 25 
martie), este celebrată de tineri pentru 
dragoste (Oltenia). 

Luceafărul de Miazănoapte 

Personificare a planetei Marte (Braşov). 

Otescu I., Credinţele ţăranului român 
despre cerşi stele, 1907 (fără alte date pe 
copertă); Teodorescu N., Chiş Gh., Cerul - 
o taină descifrată, Editura Albatros, 
Bucureşti, 1982. 

Luceafărul de Miezul Nopţii 

Personificare a stelei Vega din constelaţia 
Lira, reper important pentru orientarea 
oamenilor pe timp de noapte, sinonim 


cu Luceafărul cel Frumos (Prahova, 
Neamţ). 

Otescu I., Credinţele ţăranului român 
despre cerşi stele, 1907 (fără alte date pe 
copertă). 

Luceafărul de Seară 

Personificare a planetei Venus în 
momentul apariţiei aceştia în timpul serii 
pe firmament. L. de S. se confundă, 
uneori, cu *Steaua Ciobanului (Buzău, 
Neamţ, Braşov). 

Ionică I. I., Drăguş - un sat din Ţara 
Oltului. Manifestări spirituale. Reprezen¬ 
tarea cerului, Institutul de Ştiinţe Sociale, 
Bucureşti, 1944; Otescu I., Credinţele 
ţăranului român despre cer şi stele, 1907 
(fără alte date pe copertă). 

Luceafărul de Ziuă 

Personificare a planetei Venus la 
apariţia pe firmament înainte de ivirea 
zorilor (Braşov, Prahova). 

Ionică I. I., Drăguş - un sat din Ţara 
Oltului. Manifestări spirituale. Reprezen¬ 
tarea cerului, Institutul de Ştiinţe Sociale, 
Bucureşti, 1944; Otescu I., Credinţele 
ţăranului român despre cer şi stele, 1907 
(fără alte date pe copertă). 

Luceafărul Porcesc 

Personificare a constelaţiei Taurului la 
răsăritul căreia încep a grohăi porcii, 
semn pentru gospodari că se apropie 
ivitul zorilor (Olt, Vâlcea, Prahova, 
Neamţ). 

Luceferi 

Copii ai * Soarelui făcuţi din dragoste cu 
stelele, motiv de supărare (gelozie) 
pentru *Lună. Aceştia sunt identificaţi cu 
mai mulţi aştrii strălucitori: * Luceafărul 
de Seară cu planeta Venus la apariţia ei 
pe firmament în lunile de iarnă, 

* Luceafărul de Ziuă cu steaua Sirius, 

* Luceafărul cel Mare de Miezul nopţii cu 
steaua Vega din constelaţia Lira şi alţii. 

Otescu I., Credinţele ţăranului român 
despre cerşi stele, 1907 (fără alte date pe 
copertă); Sângiorzan I.C., Ştefan I.M., 
Ghidul Cosmosului, voi. I-II, Editura 
Minerva, Bucureşti, 1980; Teodorescu N. ; 
Chiş Gh., Cerul - o taină descifrată, Editura 
Albatros, Bucureşti, 1982. 

Lucinul 

Divinitate protectoare a lupilor, prăznuită 
în perioada formării haitelor în vederea 
reproducerii, care a preluat numele şi 
data de celebrare a Sf Apostol şi 
Evanghelist Luca (18 octombrie) din 
Calendarul creştin ortodox. Pentru 
prevenirea stricăciunilor provocate de 
lupi, li se lega magic gura prin încleştarea 
dinţilor pieptenilor de scărmănat lâna, 
se instituiau severe interdicţii privind 
prelucrarea lânii, părului şi pieilor de 
animale (Banat). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Rădulescu Codin C., 
Mihalache D., Sărbătorile poporului cu 


obiceiurile, credinţele şi unele tradiţii legate 
de ele, Socec, Bucureşti, 1909. 

Lumea de Dincolo 

împărăţie locuită de sufletele morţilor 
descrisă în *Cartea românească a 
morţilor, sinonimă cu Raiul creştin. în 
raport cu punctele cardinale, L. de D. se 
găseşte spre Soare-apune. Cei vii (lumea 
de aici) privesc spre răsărit, cei morţi spre 
apus. După scalda rituală şi gătitul 
defunctului, acesta este orientat cu 
picioarele înainte, pe direcţia în care va 
trebui să meargă: est-vest. Pentru a nu 
rata calea cea bună marcată de coborâşul 
Soarelui spre apus, morţii se îngroapă 
întotdeauna după-amiază. în aceeaşi 
direcţie mergeau şi sufletele după moarte 
în perioada Egiptului antic, Indiei vedice, 
Greciei antice etc. Direcţia pe orizontală 
a drumului mitic este dublată de una pe 
verticală. Drumul de coborâre al omului 
neolitic spre pântecele matern al Zeiţei 
Glie a devenit, la indo-europeni şi creş¬ 
tini, un drum ascensional, spre împărăţia 
cerului, unde şi-a mutat între timp 
reşedinţa marea divinitate, Dumnezeu. 
După unele expresii populare, aceasta 
s-ar afla în al nouălea cer. în raport cu 
Pământul, care e numit în cântecele 
funerare Ţara de Jos, împărăţia morţilor 
este Ţara de Sus :... Că el astăzi pleacă / 
De la el de-acasă / Şi de la vecini, / Din 
Ţara cu doru, / Să-mi umble cu Domnu, 
/ Din Ţara de Jos / Trece în ha de Sus ... 
(Zorile din casă, Ursăteşti, jud. Gorj). în 
toate variantele cântecului de *Zori L. de 
D. este un tărâm liniştit, mirific, cu multe 
flori, lipsită de Scaraoschi, de focul 

veşnic, de cazanul cu smoală. O imagine 
asemănătoare este redată şi de * Bocetul 
versificat din Moldova: - Niculai, da un'te 
dud? / - Unde-s codrii plini de cuci / Şi 
păsările cântătoare / Şi-apoi ne-ntor- 
cătoare! (Pârâul Cârjei, jud. Neamţ). 
Adesea, L. de D, este asemuită cu un sat 
fără nume: Mămuţa noastră s-o dus, / Şi 
s-o dus pe ceea lume, / Unde-i satufără 
nume / Şi cărarea fără urme (Uda, jud. 
Iaşi). Sintagmele Dealul cu jocul, Câmp 
cu jocul, Horă mare, Mahalaua noastră, 
Casă mare, Stol de golumbei din 
cântecele funerare redau starea 
generalizată de relaxare din Ţara de Sus 
şi vieţuirea în cete. Sfatul dat mortului 
pentru a ajunge în L. de D., repetat cu 
insistenţă, este mersul înainte şi la 
dreapta, deci a drumului-spirală care se 
derulează de la răsărit la apus, conform 
acelor de ceasornic. Acolo, în Ţara de 
Sus, oamenii sunt grupaţi, ca şi în Ţara 
de Jos, pe familii şi neamuri, pe sate şi 
părţi de sate (mahalale). Astfel, sarcina 
noului venit de a găsi adresele pentru 
transmiterea mesajelor de la cei vii este 
mult uşurată:... Ş-acolo la vale / Este o 
casă mare / Cu uşile la vale, / Fereşti la 
soare. / Şi acolo că este / Mahalaua 
noastră; / Tineri şi bătrâni / Şi copilaşi 
mici, / Tot cete de fete, / Pâlcuri de neveste 
/ Şi de băieţei, / Ş-or fi şi de-ai mei; / Şi 
iar să le spui, / Anume la toţi, / Că noi îi 
aşteptăm / Tot la zile mari, / în ziua de 
Joimari, / Cu ulcele noi . / Cu haine spălate, 
/ în lacrimi udate, / La soare uscate - 
(Topeşti, jud. Gorj). Totuşi, spre deosebire 
de peisajul edenic din *Cântecele de Zori, 
în unele * Cântece de Priveghi locul de 


întâlnire cu cealaltă jumătate a neamului 
este un tărâm ciudat: pe cea coastă 
mohorâtă ...; pe cel munte-ntunecat ...; 
pe cel şes cu romaniţă ... etc. în acelaşi 
cântec de priveghi în L. de D. este redată 
metaforic starea sufletelor neîmplinite 
matrimonial aici, pe pământ: Pe dealul 
mănăstirii / Se plimbau călugării, / 
Blestemându-şi părinţii, / De ce i-a 
călugărit / Şi nu i-a căsătorit?. Oastea 
acestora este ciudată: Pe cel deal cu 
romaniţă / Trece-o oaste rătăcită, / Făr' 
de steag, făr' de stegar, / Fără nici un 
căpitan. Acolo, cei mai nefericiţi sunt 
tinerii necăsătoriţi, călugării, termen 
ofensator adresat pe pământ burlacilor, 
celor care îşi încheie viaţa fără să-şi 
întemeieze o familie. Mărunţei ca fluturii, 
ei formează un grup aparte care, 
aruncând vina pe părinţi că au părăsit 
lumea de aici fără viaţa împlinită, îi 
blestemă. în Muntenia se spune frecvent 
despre părinţii cărora le-a murit un flăcău 
sau o fată mare că i-au căsătorit cu 
pământul. în unele cântece de priveghi 
aceştia sunt întâmpinaţi de alaiul nupţial: 
Pe cea coastă mohorâtă / Pare-o oaste 
rătăcită, / Dar nu-i oaste rătăcită; / Dar 
cu cine-i logodit?/Cu pământul înnegrit 
/.../. Sufletele morţilor din L. de D. sunt 
anunţate de cei de aici că le va sosi o 
nouă rudă prin trasul clopotelor, cântatul 
cu trâmbiţa. De aceea, noii veniţi sunt 
aşteptaţi ca oaspeţi dragi, Cu mese 
întinse / Şi făclii aprinse. Principalul 
neajuns al L. de D. este de natură etică: 
acolo lumea este fără dor şi fără 
compasiune, stări sufleteşti lăsate povară 
rudelor de aici. Condiţia pusă *DalbuIui 

de pribeag la primirea în lumea morţilor 
de dincolo este uitarea cu desăvârşire a 
existenţei pământene, a celor dragi. 
Credinţa în existenţa unei L. de D. este 
atestată la românii de pretutindeni. 

Bîrlea Ov., Folclor românesc, voi. I, Editura 
Minerva, Bucureşti, 1976; Ciubotaru I. H. # 
Marea trecere, Editura Grai şi Suflet - 
Cultura Naţională, Bucureşti, 1999; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie 
muzicală, Editura Muzicală, Bucureşti, 
1988; Marian Sim. FL, înmormântarea la 
români, Editura Lito-Tipografia Carol Gobl, 
Bucureşti, 1904; Bucureşti, 1976. 

Lumina de Ovidenie 

Lumânare încolăcită şi aprinsă în 
noaptea de Ovidenie (21 noiembrie), 
substitut al divinităţii care moare şi 
renaşte la *Anul Nou. Mărimea lumânării 
redă, precum firele colorate ale 
Mărţişorului la Anul Nou Agrar, lungimea 
simbolică a anului calendaristic. O astfel 
de lumânare, numită Măsura mortului, 
Priveghetoare, Statul Mortului apare 
astăzi şi la înmormântarea oamenilor. 
Arderea lumânărilor încolăcite în noaptea 
de Ovidenie sau în noaptea de 
Sântandrei, când se celebra Anul Nou 
dacic, şi la moartea omului are aceeaşi 
semnificaţie: renaşterea simbolică, 
printr-un rit funerar de incinerare, a 
zeului şi, după modelul acestuia, a 
omului. 


Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Pamfile TUdor, 
Sărbătorile de toamnă şi postul Crăciu¬ 
nului. Studiu etnografic, Academia 
Română, Socec, Bucureşti, 1914. 

Luna 

Cel mai cunoscut astru al nopţii, perso¬ 
nificare a zeiţei morţii. Spre deosebire de 
Soare, care apare în fiecare zi a anului 
cu aceeaşi înfăţişare, L. este un astru 
capricios, supus, asemenea omului, 
temporalităţii şi morţii. Tragedia L.-ii 
(apariţia seară de seară şi, după ce a 
ajuns la *Luna Plină, dispariţia ei de pe 
cer) este asemănătoare cu cea a omului 
care se naşte, se maturizează şi moare. 
Soarele întinereşte şi îmbătrâneşte zilnic 
fără să moară ; Luna se naşte şi moare cu 
fiecare evoluţie în jurul Pământului. După 
unele legende, Luna e om; la început 
mititel ca şi copilul şi apoi tot cresc aripile, 
îi cresc împrejur până ce devin una şi e 
rotund. Apoi începe iar a îmbătrâni şi a 
se face tot mai mic, aripile i se taie, până 
ce rămâne ca degetul şi iar se naşte din 
nou. L., astru cântat şi îndrăgit de tineri 
şi poeţi, are, în spiritualitatea populară, 
mai curând o semnificaţie malefică. Ea 
este prototipul femeii capricioase care 
patronează noaptea, iarna şi frigul, spre 
deosebire de *Soare care e bărbatul 
înţelegător, patron al zilei, verii şi căldurii. 
Prin procesul de repetare ce-1 sugerează, 
L. a îndeplinit condiţia esenţială a 
oricărui orologiu; prin cele patru faze, 
diferite calitativ, şi prin forma schimbă¬ 
toare de la noapte la noapte, ea 

sugerează un veritabil proces de numă¬ 
rare, fiind numită chiar mama pluralului. 
Fără aceste trăsături ale astrului lunar, 
oamenii nu ar fi măsurat în vechime 
timpul pe nopţi şi nu pe zile. O dovadă 
că în Calendarul popular supravieţuiesc 
elemente specifice calendarelor lunare 
sunt cele aproximativ 20 sărbători 
nocturne (*Crăciunul, *Paştele, *Revelio- 
nul, *Noaptea Strigoilor ş. a.) şi sărbători 
cu ajun. 

Sângiorzan I. C., Ştefan I.M., Ghidul 
Cosmosului, voi. I-II, Editura Minerva, 
Bucureşti, 1980; Teodorescu N., Chiş Gh., 
Cerul - o taină descifrată, Editura Albatros, 
Bucureşti, 1982. 

Lună Nouă 

Personificare a primei faze a Lunii, când 
este invizibilă cu ochiul liber, sinonimă 
cu Luna Tânără-, Luna în Două Coarne şi 
Crai Nou. Prin continuarea revoluţiei 
sinodice sau Lunaţiei, L. N. apare în 
direcţia unde apune seara Soarele ca o 
seceră subţire şi luminoasă care creşte, 
noapte de noapte, până la faza de *Lună 
Plină. în calendarul lunar, care este mai 
vechi decât calendarul solar, zilele se 
numărau pe nopţi, începând cu apariţia 
pe cer a L.-ii N. Dintre reminiscenţele 
lunare ale * Calendarului popular cea mai 
interesantă pare a fi numele de * Dumi¬ 
nică Tânără (prima duminică cu L. N, sau 
care urmează după L. N.) într-un an solar 
sunt 13 lunaţii şi, ca urmare, 13 Duminici 
Tinere. La L. N. se semănau plantele care 
cresc şi rodesc în sus, la suprafaţa solului 
(secara, grâul, porumbul), se efectuau 


vrăji şi descântece, se invoca astrul 
nocturn, prin formule recitative, 
solicitându-i pâine, sănătate, nevastă: 
Crai Nou, Crai Nou, / Sănătos m-ai găsit, 
/ Sănătos să mă laşi !/ Fără nevastă m-ai 
găsit, / Cu nevastă să mă laşi! Sau: Lună 
Nouă, Lună Nouă, / Taie pâinea-n două / 
Ţie jumătate, /Mie sănătate! Etc. 

Ghinoiu I., Vârstele timpului, Editura 
Meridiane, Bucureşti, 1988; Otescu I., 
Credinţele ţăranului român despre cer şi 
stele, 1907 (fără alte date pe copertă). 

Lună Plină 

Personificare a fazei lunare deschisă de 
primul pătrar şi închisă de al doilea 
pătrar, când Pământul este încadrat între 
Soare şi Lună iar astrul selenar apare în 
întregime luminat, sinonimă cu Lună 
Veche. L. P. este un timp favorabil invocat 
prin gesturi, acte rituale şi formule 
magice la semănatul plantelor, în special 
al acelora care cresc şi rodesc în pământ: 
ceapa, usturoiul, ridichea şi alte zarza¬ 
vaturi. Se considera că perioada L. P. 
optim pentru diferite activităţi: semănatul 
cânepii, inului, grâului de toamnă; 
ridicarea furcilor din lemn la construcţia 
caselor; vopsirea lânii cu vopsele vege¬ 
tale; tăierea, în lunile de iarnă, a lemnelor 
din pădure folosite la construcţie etc. 
începând cu Sinodul de Ia Niceea (325), 
creştinii calculează data mobilă a Paştelui 
în raport cu echinocţiul de primăvară şi 
faza L. P. 

Sângiorzan I. C., Ştefan I. M., Ghidul 
Cosmosului, voi. LII, Editura Minerva, 
Bucureşti, 1980; Teodorescu N., Chiş Gh., 

Cerul - o taină descifrată, Editura Albatros, 
Bucureşti, 1982; 

Luni 

Personificare a primei zile a săptămânii 
dedicată astrului lunar, patronată de 
sfinţii creştini Petru şi Pavel (Iaşi), sau de 
arhanghelii Mihail şi Gavriil (Neamţ). Ca 
personaj mitic, Sf. Luni este invocată 
pentru vindecarea animalelor, mai ales a 
acelora născute în ziua de L. şi botezate 
Lunilă sau Lunaia. Este considerată o zi 
aducătoare de noroc, favorabilă începerii 
activităţilor specifice industriei casnice 
(tors, dărăcit, năvădit, ţesut, croit), în 
special a acelora de durată, care nu se 
pot încheia într-o singură zi (ţesutul, 
cusutul sau brodatul iei sau cămăşii). Se 
interzicea în această zi numai negoţul, 
datul pe datorie, împrumutul bunurilor 
materiale, mersul la peţit şi înmor¬ 
mântările. L. reprezintă timpul favorabil 
efectuării practicilor de medicină 
populară (Muntenia, Dobrogea, Moldo¬ 
va). Pentru câştigarea bunăvoinţei Sf. 
Luni, care poate da sănătate copiilor şi 
prosperitate familiei, unele femei o 
celebrează prin post, uneori mai sever ca 
cel ţinut în zilele de miercuri şi vineri 
(Oltenia, Muntenia, Dobrogea, Moldova). 
Despre omul născut lunea se credea că 
este urât, dar foarte sănătos şi norocos. 
L. este singura zi a săptămânii oprită 
pentru înmormântarea oamenilor. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 


Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 

Luotoare 

Reprezentare mitică românească care ia 
sporul (mana) holdelor, vitelor şi 
păsărilor, mirosul şi leacul florilor, 
celebrată în ziua de 22 aprilie, sinonimă 
cu *Mânecătoare. Este o femeie 
răutăcioasă şi invidioasă a cărei forţă 
distructivă poate fi anihilată prin ungerea 
intrărilor în curţi, case, grajduri cu 
usturoi (jud. Olt). 

Marian Sim. FI., Nunta la români, Editura 
Grai şi Suflet - Cultura Naţională, 
Bucureşti, 1995. 

Lup 

1. Totem al dacilor şi important reper de 
măsurare a timpului în * Calendarul 
popular. Stabilitatea comportamentului 
său de reproducere, păstrat în forme 
neschimbate de-a lungul mileniilor, 
realitate confirmată şi de zicala 
românească Lupul îşi schimbă blana, dar 
năravul ba, ferocitatea cu care îşi procură 
hrana, demnitatea, reflectată astăzi de 
neputinţa omului de a-1 dresa pentru a-1 
aduce sub cupola circului să sară prin 
cerc pentru o bucată de carne etc. sunt 
trăsături care aveau să-l propulseze, în 
Antichitate, în rândul divinităţilor. La 
latitudinea geografică a României L-ii se 
strâng în haite unde se cunosc, se 
îndrăgesc şi se aleg perechile. Peste 

aproximativ o lună de zile, la Filipii de 
Toamnă (14-21 noiembrie) încep împe¬ 
recherile care se întind pe o perioadă 
îndelungată de timp, ultimele având loc 
la * Filipii de Iarnă (29-31 ianuarie). După 
o perioadă de gestaţie de 62 - 63 de zile, 
L-oaicele fată târziu, după oi, capre şi 
căprioare, când au carne fragedă pentru 
căţei. Ei duc apoi o viaţă familială (L.-ul, 
L.-oaica şi căţeii de L.) până la 
constituirea haitei când noua generaţie 
participă la atacarea şi prinderea prăzii. 
La sfârşitul lunii noiembrie şi începutul 
lunii decembrie, unde apare, în 
*Calendarul popular, cea mai mare 
concentrare a sărbătorilor şi obiceiurilor 
dedicate L.-ului, (*Ovidenia, Sântandrei, 
* Noaptea Strigoilor, *Moş Nicolae, Zilele 
Bubatului, *Varvara) supravieţuieşte un 
scenariu ritual de moarte şi renaştere a 
timpului calendaristic, probabil *Anul 
Nou dacic. Ca oricare altă mare divinitate, 
el pedepseşte şi ajută credincioşii. Fiind 
singura fiinţă care vede dracii, îi sfâşie la 
Bobotează, sperie sau alungă bolile 
copiilor cu numele de L. în Platforma 
Luncani (jud. Hunedoara), în imediata 
apropiere a cetăţilor dacice din Munţii 
Orăştiei, primul alăptat al copilului se 
făcea printr-un aparat în formă de cerc, 
confecţionat dintr-o falcă şi piele de lup, 
numit gură de lup. El însoţeşte sufletul 
omului aici, în *Existenţă, dar şi în 
*Preexistenţă şi *Postexistenţă. Există o 
tainică legătură între L. (câine) şi astrul 
lunar la care se uită acesta fascinat şi urlă 
ca şi cum şi-ar dori ceva anume de la el. 
în cântecele de *Zori L.-ul e călăuză a 
sufletului omului pe drumurile 


întortochiate care duc la Rai:.. .Şi-ţi mai 
va ieşi / Lupul înainte, /Ca să te 
înspăimânte, /Să nu te spăimânţi, / Frate 
bun să-l prinzi, / Că lupul mai ştie / Seama 
codrilor /Ş-apotecilor/Şi el te va scoate 
/ La fecior de crai / Să te ducă-n Rai! / 
C-acolo-i de trai; l în dealul cu jocul / 
C-acolo ţi-e locul; / în câmp cu bujorul, / 
C-acolo ţi-e dorul!...; 

2 . Sol care anunţă, alături de alte animale 
sălbatice (*Ursul) şi domestice (*Câinele), 
de unele păsări de pradă (Cucuveaua, 

* Bufniţa) şi de curte (*Găina) sosirea 
*Morţii. Mesajul funest este transmit prin 
cântec: câinele şi lupul urlă prelung, 
găina cântă cocoşeşte, cucuveaua, 
bufniţa cântă. între mesagerii morţii din 

* Panteonul românesc şi mesagerii zeului 
Iama din Panteonul indian, a cărei 
iminentă sosire este anunţată de câini, 
cucuvele şi porumbei, sunt asemănări 
evidente. în multe legende şi credinţe 
româneşti urletul L.-ului sau câinelui 
apare ca o rugăciune adresată patronilor 
săi (*Sânpetru de Iarnă, *Filipul cel Mare 
sau * Filipul cel Şchiop, * Sântandrei) aşa 
cum omul procedează şi omul credincios 
când înalţă cântări divinităţii adorate. 
Mesajul funest al L.-lui din satele 
montane ale judeţului Vrancea (Câmpuri, 
Nereju) este exact acelaşi cu al rudei sale 
domestice, câinele. De altfel, în cultura 
populară L.-ul şi câinele sunt specii 
canine care se substituie reciproc, 
schimbându-şi adesea rolurile. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Otilia Hedeşan, 

Pentru o mitologie difuză, Editura 
Marineasa, Timişoara, 2000; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Muşlea L, Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Pamfile TUdor, 
Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914. 

Lupăria 

Denumire a constelaţiei Leul Mic, 
sinonimă cu o altă constelaţie, Haita de 
Lupi. 

Otescu I., Credinţele ţăranului român 
despre cerşi stele, 1907 (fără alte date pe 
copertă). 

Lut 

Arhetip al genezei din care femeia, în 
epoca neolitică, şi Dumnezeu, în 
vremurile biblice, şi-au modelat unul 
altuia chipurile. în lumea celor vechi nu 
există descoperire tehnologică fără să 
lase urme în viaţa religioasă. Astfel, 
marile invenţii neolitice, pregătirea pâinii 
din *Aluat şi a oalei din L, se subordo¬ 
nează unei ideologii universale: credinţa 
în nemurirea sufletului. Ţărâna şi făina 


amestecate cu apă devin una L., cealaltă 
*Aluat. Din făină şi ţărână femeia 
neolitică a modelat chipurile divinităţilor 
adorate (statuetele din lut, vasele 
antropomorfe, figurinele din *Aluat, 
pâinea şi colacii antropomorfi sau 
geomorfi), din L. Dumnezeu a modelat 
omul. Dumnezeu şi-a însufleţit creaţia 
suflând viaţă asupra ei, omul şi-a 
însufleţit chipurile din lut şi * Aluat 
arzându-le în cuptor. între tehnica 
ceramică şi cea a panificaţiei sunt 
evidente paralelisme spirituale: eliberarea 
spiritului grâului din sămânţă şi a 
spiritului pământului din ţărână prin 
distrugerea lor violentă (tăiere, zdrobire, 
pisare, râşnire, măcinare); adăugarea 
elementului germinai, apa, pentru 
obţinerea lutului şi * Aluatului; frămân¬ 
tarea şi dospirea materiei în prefacere, 
lutul şi * Aluatul; modelarea chipurilor, 
oala şi colacul, care poartă, cele cu 
valoare rituală, nume de divinităţi 
creştine sau precreştine; însufleţirea lor 
prin ardere sau coacere în cuptor. Oala 
şi colacul, scoase din cuptor, are viaţă şi, 
ca urmare, pot fi jertfite, adică date de 
pomană: oala la Moşii de Vară, la 
înmormântare, colacul, coliva la 
Mucenici, Crăciun etc. 

Ghinoiu I., Ceramica românească. Repere 
spre universalitatea, în „Imagini şi perma¬ 
nenţe în etnologia românească", Editura 
Ştiinţa, Chişinău, 1992. 

Plantă (Papaver rhoeas L.) din fam. 
Papaveraceae care înfrumuseţează, 
împreună cu bujorul, peisajul edenic al 
*Lumii de dincolo. La înmormântare, în 
unele sate bănăţene, se puneau seminţe 
de M. în sicriu pentru a fi numărate de 
mort să-i treacă timpul, şi să uite de cei 
de care s-a despărţit. De asemenea, 
sămânţa de M. se presăra peste anumiţi 
colaci de pomenire a morţilor, era folosită 
în practicile magice de aflare a ursitului 
şi a numărului de copii în căsnicie. în 
Mehedinţi, peste ultimule spice de grâu, 
lăsate intenţionat nesecerate şi legate cu 
fir roşu, numite Barba lui Dumnezeu, se 
puneau flori de M. Este o plantă îndrăgită 
de românii de pretutindeni. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 


Macavei 

Divinitate protectoare a urşilor celebrată 
la 1 august care a preluat numele celor 
şapte fraţi Macabei, fiii Salomoniei şi 
mucenicii lui Eleazar, sau al Sfântului 
Mucenic Macobei, prins şi ars de păgâni 
într-un cuptor încins de flăcări. întrucât 
în această perioadă a anului se 
împerechează urşii, iar apicultorii extrag 
ultima miere, folosită ca leac pentru 
tămăduirea unor boli, ziua este numită 
şi *M.-ul. Ursului sau *M.-ul Stupilor 
(Oltenia). în ziua de M. oamenii stropeau 
cu agheasmă grădinile şi livezile prădate 
de urşi, sfinţeau la biserică spice de grâu, 
le scuturau şi le amestecau cu sămânţa ce 
urma a fi semănată, culegeau şi sfinţeau 
unele plante de leac, scoteau ultima miere 
de la stupii de albine (ştiubeie, coşniţe), 
recoltau diferite plante de leac şi altele 
(Oltenia). în ziua de M. cerbul ar intra cu 
copitele în apă sau s-ar pişa ca s-o 
răcească (Bucovina). Din acest motiv, de 
la această dată, ursul nu mai intră în râu 
să-şi mai facă baia după obicei. 

Evseev Ivan, Dicţionar de magie, 

demonologie şi mitologie românească, 

MAICA CĂLĂTOAREA 


Editura Amarcord, Timişoara, 1997; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1987). 

Macaveiul Urşilor 

Nunta sau împerecherea *Ursului, 
prăznuită în ^Calendarul popular în ziua 
de 1 august, sinonimă cu împuiatul 
Urşilor. Cu această ocazie, crescătorii de 
animale din Ţara Haţegului şi Platforma 
Luncani îi dăruiau ursului o pulpă de 
viţel: o lăsau în locurile lui de trecere şi 
spuneau: Na Ursule! După 7-8 luni de 
gestaţie, ursoaica fată, în condiţii grele, 
la începutul lunii februarie, perioadă 
marcată în *Calendarul popular de 
*Martinii de Iarnă. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1987; Pamfile Tlidor, 
Sărbătorile de vară la români. Studiu 
etnografic, Academia Română, Bucureşti, 
1910; Rădulescu Codin C., Mihalache D., 
Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Mai 

Luna a treia în Calendarul roman şi a 
cincea în Calendarul iulian şi gregorian, 
cu început de an la 1 ianuarie, perso¬ 
nificare a timpului tânăr. Denumirile 
populare indică fie timpul florilor (Floral, 
Florariu), fie exuberanţa vegetaţiei 
(Frunzar). Zicala populară: Mai e rai îşi 
găseşte explicaţia în faptul că timpul 
suficient de călduros şi precipitaţiile 


abundente, lipsite de grindină şi piatră, 
făgăduiau un an bogat în roade. Pe 
ogoare, în livezi, grădini şi podgorii 
activitatea este în toi, iar turmele de oi, 
cirezile de vite şi prisăcile dau randament 
economic maxim. Sărbătorile populare din 
luna M., puţine cu dată fixă (*Arminden, 
Constandinu Puilor şi Ioan Fierbe-Piatră) 
şi mai numeroase cu dată mobilă (pentru 
un an cu dată mobilă a Paştelui 1 mai: 
Paşte, *Paştele Blajinilor, Ropotitul 
Ţestelor, *Mătcălăul, Joile Verzi, Gherman, 
Todorusale) cuprindeau obiceiuri şi practici 
sezoniere specifice primăverii. 

Candrea I. A., Iarba Fiarelor. Studiu de 
folclor, Editura Cultura Naţională, Bucureşti, 
1928; Marian Sim. FI., Sărbătorile la 
români. Studiu etnografic. Cârnilegile, 
Institutul de Arte Grafice, Bucureşti, 1898; 
Vulcănescu R., Mitologie românească , 
Editura Academiei, Bucureşti, 1985. 

Maica Călătoarea 

Sol trimis la divinitatea pluviometrică să 
dezlege sau să lege ploile, substituit de o 
păpuşă confecţionată din *Lut, * Aluat, 
cârpe, paie sau crenguţe de lemn 
îmbrăcată cu hăinuţe din cârpe, sinonimă 
cu *Ploaia, Moaşa Ploii, *Maica Dom¬ 
nului, *Zâna, *Scaloiana, Seceta, Mama 
Secetei. M.C. este purtătoarea unui mesaj 
precis, transmis printr-un cântec funerar. 

Bîrlea Ov., Folclor românesc, voi. I, Editura 
Minerva, Bucureşti, 1982; Candrea A. I., 
Iarba fiarelor. Studii de folclor, Editura 
Cultura Naţională, Bucureşti, 1928; 
Constantinescu N., Lectura textului folclo¬ 
ric, Editura Minerva, Bucureşti, 1986; 

MAICA DOMNULUI 


Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Pop D., Obiceiuri agrare 
în tradiţia populară românească, Editura 
Dacia, Cluj-Napoca, 1989. 

Maica Domnului 

1. Nume popular al Fecioarei Maria, 
identificată în * Panteonul românesc cu 
* Sântămăria Mare (15 august), *Sântă- 
măria Mică (8 septembrie) şi * Maica 
Precista invocată în momentele de grea 
cumpănă. Ziua de celebrare a Fecioarei 
Maria a fost suprapusă de creştini peste 
o zeiţă anterioară, sărbătorită la 
echinocţiul de toamnă. Moartea şi renaş¬ 
terea zeiţei păgâne au fost disociate după 
modelul dramei hristologice: pe 
15 august au fixat Adormirea (moartea) 
Fecioarei Maria iar la 8 septembrie 
Naşterea Fecioarei Maria. Sărbătorile 
M. D. (Sântămăria Mare şi Sântămăria 
Mică) împreună cu *Simion Stâlpnicul (1 
septembrie) şi Ziua Crucii (14 septembrie) 
formează scenariul ritual de înnoire a 
timpului la *Anul Nou când moare 
divinitatea adorată (Sântămăria Mare) 
urmată de renaşterea ei (Sântămăria 
Mică). în practicile magice, M. D. este 
invocată de fete să se mărite, de femei să 
nască uşor, de mame să aibă copiii 
sănătoşi, de descântătoare să vindece 
bolile etc. în basme ajută eroinele să iasă 
din impas, dar le pedepseşte cu asprime 
când încalcă interdicţiile impuse de ea, 
vindecă boli grele, redă vederea fiicei 


orbite de mama vitregă, înzestrează 
fecioara vrednică şi ascultătoare şi o 
căsătoreşte cu fiul de împărat etc. în 
unele legende M. D., identificată cu astrul 
nopţii, *Luna, sau cu Pământul, se roagă 
de Dumnezeu să nu prăpădească lumea 
şi să nu izgonească vânturile cu avan¬ 
tajele care le aduc ele oamenilor. Con¬ 
form aceleiaşi tradiţii, M. D. a fost 
zămislită nefiresc, din mirosirea sau 
sărutarea unei frunze de păr. După altă 
legendă, ea s-ar fi născut din durere de 
inimă, dintr-o mamă de şapte ani şi un 
tată de şaptezeci şi şapte. Pruncul Iisus, 
el însuşi zămislit miraculos, din sărutul 
unei icoane găsite într-o fântână, este 
născut în grajdul * Moşului Crăciun, zeu 
la vârsta senectuţii care se opune venirii 
Fiului pe lume: o izgoneşte pe M. D. sau 
îi îngăduie să nască numai în grajdul 
vitelor, taie mâinile soţiei sale pentru că 
l-a moşit pe Iisus. Venirea Fiului, prin 
naştere, însemna, în mentalitatea celor 
vechi, plecarea Moşului, prin moarte. 
M. D. binecuvântează boii, vacile, oile şi 
porcii pentru că au încălzit-o şi hrănit-o 
în timpul naşterii, rândunelele pentru că 
au dat vestea că va învia Iisus, ciocârlanul 
şchiop pentru că l-a văzut pe Mântuitor 
răstignit, el însuşi fiind lovit cu o piatră, 
în schimb, a blestemat calul pentru că a 
ronţăit şi tropăit în timpul naşterii sau că 
a mâncat fânul în care a fost ascuns 
Pruncul, păianjenul pentru că întrecut-o 
la tors, lemnarul pentru că i-a făcut lui 
Iisus crucea grea, iar pe feciorul agresiv, 
numit *Năvalnicul, care a speriat-o când 
mergea la moliftă, la 40 de zile de la 

1. Instrumente 
şi glasuri de 
comunicare cu 
divinitatea 


1.2. Gura şi limba de comunicare ale clopotului 
AIEF, C. Popescu (Călineşti, jud. Maramureş, 1973) 


1.1. Toaca din lemn 
AIEF, C. Popescu (Călineşti, 
jud. Maramureş, 1973) 





1.3. Credincioşi 
chemaţi la slujbă de 
glasurile divine ale 
toacei şi clopotului 
AIEF (Budeşti, jud. 
Maramureş) 


1.4. Plecarea defunctului în Lumea de dincolo anunţată de glasurile 
divine ale trâmbiţei şi fluierului 
AIEF (Gura Humorului, jud. Suceava) 



1.5. Surlă, instrument cu care junii braşoveni imitau 
glasul (grohăitul) porcului 
I. Muşlea, 1972 



1.6. Buhaiul, instrument care imită glasul (mugetul) taurului 
AIEF (Fundu Moldovei, jud. Suceava, 1959) 






2. Protectori 
mitici 


2.1. Simboluri înfrăţite la 
care se închină 
trecătorul: crucea 
creştină şi arborele sacru 
AIEF, P. Petrescu (Rădăcineşti, 
jud. Vâlcea, 1980). 


2.2. Chipul moşului (strămoşului) 
sculptat în lemn la o fântână cu 
cumpănă 

AIEF, I. Vlăduţiu (Dragomir, jud. Bacău) 




2.3. Oaste simbolică la intrarea în gospodărie 
AIEF, I. Drăgoescu (Târpeşti, jud. Neamţ) 


2.4. Stâlp de veghe la 
poarta casei 
AIEF 




2.5. Şarpele casei, paznic 
la intrarea în gospodărie 
AIEF 




2.6. Arminden, arbore sacru apărător de 
duhuri rele 
Rusalim Işfănoni, 1999. 




2.7. Ţeasta bovină 
păzeşte holdele şi 
grădinile oamenilor 
AIEF 


2.8. Sperietoare pentru duhurile rele şi păsările stricătoare din podgorii 
AIEF, N. Dunăre (Caraorman, jud.Tulcea, 1975) 





3. Substitute 
ale divinităţilor 
adorate 


3.1. Pregătirea căpăţânei de porc ca mască pentru 
colindatul cu Vasilca (Siva) la Crăciun şi Anul Nou 
AIEF, C. Mihală-Douglas (Brastavăţu, jud. Olt, 2011) 




3.2. Masca de Capră 
AIEF (Botoşani, jud. Botoşani) 



3.3. Mască de Turcă (Vacă) 
AIEF, G. Habenicht (Almaş-Sălişte, 
jud. Hunedoara, 1970) 





3.5. Măşti de Urs 

I. Băncescu, 2006 (Dărmăneşti, jud. Bacău) 


3.6. Ouăle încondeiate sau înroşite, substitute rituale ale Domnului lisus 
AIEF, 1963 




4. Desfătarea 
Zeului 


4.1 .Jocul Caprei 

AIEF, Colecţia H. Oprişan, 1956 (Sabasa, jud. Neamţ) 


4.2. întâlnire a zeiţelor 
AIEF 






5. Moartea anuală a 
divinităţii adorate 


5.1. Sacrificiul ritual al porcului 
llie Moise (Cut, jud. Sibiu, 2011) 






5.2. Moartea Caprei 
AIEF, A. Giurchescu 
(Păgubeni, jud. Bacău, 1975) 


5.3. înecarea (moartea) Plugarului 

AIEF, C. Popescu (Veneţia de Jos, jud. Braşov, 1971) 




5.4. Ciocnitul ouălor, moarte şi renaştere anuală a Domnului lisus 
T. Papahagi, III (Băbeni, jud. Vâlcea, 1932) 



o? 




6. Renaşterea 

divinităţii 

adorate 



6.1. Pârlitul porcului. Rug funerar de Incinerare a jertfei 
zoomorfe 

AIEF, C. Mihală-Douglas (Brastavăţu, jud. Olt, 2011) 



6.2. Focul lui Sâmedru. Rug 
funerar de incinerare a jertfei 
fitomorfe 

AIEF, L. David (Rucăr, jud. Argeş, 1999) 



6.3. Focul de Joimari. Amintire a ritului funerar de incinerare geto-dac 
AIEF (Câmpofeni, jud. Gorj, 1938) 



6.4. Capră, Zeiţă renăscută 
AIEF, M. Deaconu (Ibăneşti, jud. 

Botoşani) 

6.5. Stropitul cu apă a asistenţei de Plugarul (Zeul) renăscut 
AIEF, C. Popescu (Veneţia de Jos, jud. Braşov, 1971) 





7. Manifestări 
dionisiace la 
moartea şi 
renaşterea 
Zeiţei (Zeului) 


7.1. Femeie mascată 
bărbat în ziua de Sf. Ion 
AIEF, C. Popescu (Hunia, 
jud. Dolj) 


7.2. Petrecere a femeilor la Lăsatul Secului de Paşti 
AIEF, C. Popescu (Hunia, jud. Dolj) 












8.3. Ceata Cucilor, parodie a ceremonialului nupţial 
AIEF, C. Popescu (Brăneşti, jud. Ilfov) 



9. Divinităţi 
Mume 


9.1. Zeiţa Mumă cu 
chip de arbore 
Miniatură, Picu Pătruţ 
(Sălişte, jud. Sibiu, 1842) 






9.2. Muma Pădurii îşi strânge 
copiii (copacii) în braţe 
Desen, C. losipescu, 2011 









9.4. Colacii Maicii Domnului modelaţi din aluat 

Viorica Croitoru Capbun (Corlăţel, jud. Mehedinţi) 


m 


m 


9.3. Maica Domnului 
Icoană pe sticlă, I. Dancu, 
D. Dancu, 1982 (Cârţişoara, 
jud. Sibiu, 1884) 





10.3. Scaloieni 
AIEF (Joiţajud.Giurgiu) 


10.4. Scaloian pregătit 
pentru înhumare 
AIEF (Independenţa, jud. Călăraşi) 










11.1. Sânzienele. Culesul florilor pentru împletirea cununii, 

simbol al căsătoriei 

AIEF, C. Breazna (Baia, jud.Tulcea, 1979) 


11.2. Alaiul nupţial al 
Drăgaicei: mirele şi 
mireasa în centru, 
suratele şi stegarul 
AIEF (jud. Teleorman, 



11.3. Jurământul cu mâna pe steag, înainte de 

începerea dansului fertilizator 

AIEF, C. Popescu (Zimnicele, jud. Teleorman) 


11.4. Lăzăriţele, Zeiţe fecioare, în jurul Zeului 
vegetaţiei, Lăzărel 
AIEF (Brăneşti, jud. Ilfov) 








12. Fertilizarea 
holdelor şi 
turmelor 


12.1. Sulu, Zeu fertilizator al lanurilor de grâu 
AIEF, N. Rădulescu (Luptători, jud. Călăraşi) 


12.2. Jocul Drăgaicei (Sânzienei) şi al cetei sale divine 
AIEF, C. Popescu (Zimnicele, jud. Teleorman) 



12.3. De trei ori pe după masă, secvenţă rituală de la cununia Boului înstruţat 
AIEF, A. Giurchescu (Silvaşu de Jos, jud. Hunedoara, 1968) 


12.4. Alaiul Plugarului, primul gospodar ieşit primăvara la arat, substitut al 
Zeului vegetal 

AIEF, C. Popescu (Veneţia de Jos, jud. Braşov, 1971) 






iii 


13.3. Buzdugan din 
spice împletite 
AIEF, P. Drogeanu 
(Mihaî Viteazu, jud. Mureş) 




13.4. Barba lui Dumnezeu 
Viorica Croitoru Capbun, 
Răzvan Ciucă (Slobozia, 2012) 





14.1. a. Zei tineri: Cavalerul Trac omoară mistreţul, 
b. Sângiorzul omoară balaurul 
(Scorpan, 1967; C. Irimie, Marcela Focşa, 1968) 


14. Sfinţi creştini 
şi reprezentări 
mitice 
precreştine 
călări sau în care 
cereşti trase 
de cai 








14.2. Căiuţii, oameni-cai 

AIEF (Fundu Moldovei, jud. Suceava) 


14.3. Sântilie în car ceresc 

(Icoană pe sticlă, C. Irimie, Marcela Focşa, 1968) 








15. Herghelii 
divine 





15.3. Săritul copilului de ceata (herghelia) Zeului Căluş 
Narcisa Ştiucă (Oporelu, jud Olt, 1996) 

16.2. Simion Stalpnicul, 
stăpân al vânturilor şi 
deschizător al Anului 
Nou Biblic 
Desen, C. losipescu, 2011 


16. Sfinţi şi Zei 
la vârsta 
senectuţii 


16.1. Moş Alexe 
descuie vara şi încuie 
iarna 

Desen, C. losipescu, 2011 








163. Moş Andrei. Icoană-acatist a 
Sfântului Apostol Andrei 
I. Băncescu, 2006 





16.4. Măşti de Anul 
Nou. Moşul şi Baba 
AIEF, C. Popescu (jud. 
Vrancea, 1971) 


16.5. Colacul Moş 
modelat din aluat 
V. I. Toarcă, 2011 (Românii 
din Craina Serbiei) 



II. VEACUL DE OM 



1. Zeiţe ale 
destinului 



1.1.Chemarea Ursitei 
cu glasul vergelelor de 
lemn pentru grăbirea 
căsătoriei fetelor 
AIEF(VişteadeSus,jud. 
Braşov) 



1.2. Invocarea Zorilor, zeiţe ale destinului, la casa 
defunctului 

AIEF (Isvarna, jud. Gorj, 1938) 


1.3.Lăuză în aşteptarea Ursitoarelor, zeiţe ale destinului 
nou-născutului, în a treia noapte de la naştere 
AIEF, C. Eretescu (Podeni, jud. Mehedinţi, 1966) 






2. Substitute 
divine ale 
mirilor la 
căsătorie 


2.1. Steag de nuntă împodobit cu batiste oferite de fetele 
din sat pentru grăbirea căsătoriei 

AIEF,C. Popescu (Sârbi, jud. Maramureş, 1973) 

2.2. Gătitul bradului, substitut al mirelui la căsătorie 
AIEF (Transilvania) 









2.3. Colacul mirelui 
Viorica Croitoru Capbun, 
Răzvan Ciucă (Jilavele, jud. 

Ialomiţa) 




2.4. Model al actului nupţial: 
colacul miresei şi buzduganul 
mirelui 

AIEF (Solovăstru, jud. Mureş) 






3. Zeiţa 
Morţii şi 
sufletul 
defunctului 



3.1. Moartea cu chip de om şi cu aripi de pasăre pe 
cap 

Miniatură, P. Pătruţ, 1847 




3.3. Pasăre suflet modelată din 
aluat 

colac desenat, Viorica Croitoru Capbun, 
Răzvan Ciucă (Slobozia, 2012) 


3.2. Pasăre suflet pe stâlpul funerar 
T. Papahagi, III (SchituTopolniţei, jud. 
Mehedinţi, 1930) 


3.4. Păsări ale sufletului în brazii funerari 

AIEF, R.Vulcănescu (Garda, jud. Alba) 




4. Pregătirea 
defunctului de 
drum 


4.1. Colac pentru hrană şi ban legat la deget pentru plata 
vămilor 

AIEF, I. Drăgoescu (Vârfuri, jud. Dâmboviţa) 


4.2. Lumânarea de mărimea trupului, drum simbolic al 
defunctului pe Lumea de dincolo 
AIEF, C. Eretescu (Nereju, jud. Vrancea, 1967) 





5. Priveghiul 


5.1. Mască de Moş 
(strămoş) la priveghiul 
de înmormântare 
AIEF, C. Popescu (Topeşti, 
jud. Vrancea) 


5.2. Joc al mascaţilor în jurul rugului funerar 
AIEF (Nereju, jud. Vrancea) 


6. Iniţierea 
mortului prin 
cântece 
funerare 



6.1. Cântec al Bradului, soţie postumă a tânărului necăsătorit 
AIEF, I. Berman (Runcu, jud. Gorj, 1929) 


6.2. Cântec de petrecut 
AIEF (Ruda, jud. Hunedoara) 







6.3. Fragment din Cântecul Bradului, In Memorlam„Pro Patria", 2001 


6.4. Inovaţie în obiceiurile funerare. Cântecul de petrecut înlocuit cu Mai 
am un singur dor. 

Viorica Croitoru Capbun, Răzvan Ciucă (Poiana Mărului, jud. Braşov) 






































7. Ofrande la 
înmormântare 


7.1. Pomană dată în noua locuinţă a mortului, sicriul 

AIEF (Vrancea) 
























9. Colaci şi 
figurine 
modelate din 
aluat la 
înmormântare 


9.1. Figurine modelate din aluat agăţate în pomul mortului: toiag, 
pasare, cârlig, cui, scăriţa spre Rai, cheia Raiului 
AIEF, A. Ciobănel (Valea Moldovei, jud. Suceava, 1998) 



9.2. Rătăcitul, colac modelat din aluat 
Viorica Croitoru Capbun, Răzvan Ciucă (Jugur, jud. 
Argeş; lazu, jud. Ialomiţa) 






9.3. Colacul de 
înmormântare Jug 
AIEF, O. Văduva (laşi, jud. 

laşi, 1978) 



9.4. Forme şl motive simbolice străvechi pe colacii de înmormântare 
Viorica Croitoru Capbun, Răzvan Ciucă: 1. Colâcel bărbătesc, 2. Rătăcitul, 3. Arhanghel, 4. Noporocinâ 
(Cobuzu, jud. Ialomiţa); 5. Păpuşă pentru femei, 6. Colac pentru bărbaţi (Jugur, jud. Argeş); 7. Parastas 
(Sălîşte, jud. Sibiu); 8. Stolnic (Draguş, jud. Braşov); 9. Câpăţel (Ohaba, jud. Gorj); 10. Panaghia; 

11 .Cap (Scânteia, jud. Ialomiţa); 12. Prescura 

12 3 4 



10. Tehnici de 
destrigoire 



10.1. Vârcolacii, cei mai răi 
dintre strigoi, mănâncă 
Soarele şi Luna 
Desen, C. losipescu, 2011 


10.2. Aruncarea seminţelor de mac, la înmormântare, în urma mortului 
R. Işfănoni, 2004 (Cernişoara Florese, jud. Hunedoara, 1995) 




10.4. Tămâiatul casei 
AIEF (jud.Vrancea) 


10.3.Tămâiatul 
mormântului în zori 
AIEF (Pitaru, jud. Dâmboviţa) 




11. Obiceiuri la 
40 de zile după 
înmormântare, 
la plecarea 
sufletului în 
Lumea de 
dincolo 


11.1. Pom ol mortului încărcat cu roade modelate din aluat 

AIEF, G. Comanici (Botoşana, jud. Suceava, 1975) 



11.2. Figurine din aluat 
aşezate în pomul 
mortului 
Viorica Croitoru Capbun, 
Răzvan Ciucă: Soare, Lună, 
foarfecă, colacul mortului, 
mână, păsărică cu şercuţ, 
Îngeraş, frunze cu cârlioanţe, 
crăcânuţe cu şercuţe, 
scară, colâcei 









12. Nunta 
funestă 



12.1. Steag de cununie la înmormântarea tinerilor necăsătoriţi 
AIEF, I. Drăgoescu (Săcel, jud. Maramureş, 1965) 

12.2. Cortegiul funerar devine la înmormântarea tânărului necăsătorit 
alai de nuntă 

AIEF (Leşu, jud. Bistriţa-Năsăud) 



12.4. Familii postume alcătuite 
din cruci şi brazi în cimitirele din 
nordul Olteniei 
AIEF (Baia de Fier, jud. Gorj) 


12.3. Bradul la înmormântare, soţie postumă a tânărului necăsătorit 
AIEF, R. Vuia (Tâmpa, jud. Hunedoara, 1958) 




13. Comunicarea 
dintre 
cele două lumi 


13.1. Coji de ouă roşii 
puse pe Apa Sâmbetei 
pentru a vesti moşii de 
dincolo că a sosit 
Paştele 

AIEF, Colecţia Dobrocult 
(AlbaJud.Tulcea, 1996) 


13.2. Lioara, întâlnire 
simbolică a sufletelor din 
Lumea de aici cu cele din 
Lumea de dincolo 
AIEF, G. Comanici (jud. Bihor) 




14. Paştele 
Blajinilor, ospăţ 
al celor vii cu 
cei morţi 


14.1. Binecuvântarea ofrandelor 

Viorica Croitoru Capbun, Răzvan Ciucă (Slobozia Mare, 

Republica Moldova) 


14.2. întâlnirea în cimitir a neamului de aici cu cel de dincolo 
Viorica Croitoru Capbun, Răzvan Ciucă (Slobozia Mare, Republica Moldova) 



MAICA SFÂNTĂ 


naştere, îl transformă în buruiană folosită 
în farmecele de dragoste etc.; 

2 . Păpuşă confecţionată din lut, cârpe 
sau crenguţă de pom îmbrăcată cu hăi¬ 
nuţe din cârpe, sinonimă cu *Caloianul, 
substitut ritual al solului iniţiat de ceata 
feminină pentru a fi trimis, printr-un rit 
funerar, pe apă sau pe sub pământ, la 
divinitatea adorată să dezlege ploile 
(Dorohoi). 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Brătulescu 
Monica, Colinda românească, Editura 
Minerva, Bucureşti, 1981; Candrea I.A., 
Iarba Fiarelor. Studiu de folclor, Editura 
Cultura Naţională, Bucureşti, 1928; 
Constantinescu N.A., Dicţionar onomastic 
românesc, Editura Academiei, Bucureşti, 
1963; Cuceu I., Cuceu Maria, Vechi obiceiuri 
agrare româneşti, Editura Minerva, 
Bucureşti, 1988; Evseev Ivan, Dicţionar de 
simboluri şi arhetipuri culturale, Editura 
Amarcord, Timişoara, 1994; Fochi A., Datini 
şi eresuri populare la sfârşitul secolului al 
XlX-lea: Răspunsurile la chestionarele lui 
N. Densuşianu, Editura Minerva, Bucureşti, 
1976; Muşu Gh. ; Din mitologia tracilor, 
Editura Cartea Românească, Bucureşti, 
1982; Vulcănescu R., Etnologie juridică, 
Editura Academiei, 1970. 

Maica Precista 

1. Nume popular al Fecioarei Maria, 
identificată în *Panteonul românesc cu 
*Sântămăria Mare (15 august) şi cu 
*Sântămăria Mică (8 septembrie), sino¬ 
nimă cu * Maica Domnului. M.P. păstrează 


trăsăturile Marii Zeiţe neolitice şi este 
invocată în momentele de grea cumpănă; 
2 . Zeiţă a morţii care primeşte sufletele 
morţilor în Rai, sinonimă cu *Gaia. 
Sufletul defunctului este iniţiat prin 
cântecul de *Zori cum s-o recunoască şi 
cum să se poarte când o va întâlni: ... 
Coîo-n vale-n cale, / I-o răchită mare. / 
La aia cine se umbrea? / Maica Precista. 
/ Jos să mi te apleci, / Poale să-i săruţi, / 
Ia să mi te ieie / Şi să mi te ducă / La 
mijloc de Rai. / C-acolo-i de trai... (Zorile, 
Borlova, jud. Caraş-Severin). în unele 
bocete moldoveneşti defunctul este 
sfătuit s+o roage pe M. P. să-i dezlege 
gura: - Roagă-te la Precista, / Să-ţi 
descuie guriţa, /Săpoţi vorbi cu dânsa... 
(Hangu, jud. Neamţ). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988 . 

Maica Sfântă 

Ghid providenţialal în *Cartea româneas¬ 
că a morţilor, metamorfozat în răchită 
înflorită, care ajută sufletul mortului, 
rătăcit pe drumul mistic, să ajungă în Rai: 
... -Nainte să mergi / Unde-i mai vedea / 
Răchită-nfîorită, / Nu e răchită, / Ci e Maica 
Sfântă, / Ei să-i îngenuchi / Poala să i-o 
pupi, / De ea să te rogi, / Ea să-ţi mai arate 
/ Pe unde să dai, / Ca să ajungi în Rai. 
(Zorile din casă, Câmpofeni, jud. Gorj). 


177 



MAMA CALOIANA 


Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie 
muzicală, Editura Muzicală, Bucureşti, 
1988. 

Mama Caloiana 

Divinitate pluviometrică invocată să 
dezlege ploile, substituită de o păpuşă 
confecţionată din lut, *Aluat, cârpe, paie 
sau crenguţe de lemn îmbrăcată cu 
hăinuţe din cârpe, sinonimă cu *Caloianul, 
* Ploaia, Moaşa Ploii, * Maica Călătoarea, 
*Maica Domnului, *Zâna, *Scaloiana. 

Bîrlea Ov., Folclor românesc, voi. I, Editura 
Minerva, Bucureşti, 1982; Candrea AI., Iarba 
fiarelor. Studii de folclor, Editura Cultura 
Naţională, Bucureşti, 1928; Constantinescu 
N., Lectura textuluifolcloric, Editura Minerva, 
Bucureşti, 1986; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 1997; 
Marian Sim. Fl., Sărbătorile la români. Studiu 
etnografic. Cârnilegile, Institutul de Arte 
Grafice, Bucureşti, 1898; Pop D., Obiceiuri 
agrare în tradiţia populară românească, 
Editura Dacia, Cluj-Napoca, 1989. 

Mama Câmpului 

Zeiţă mumă, stăpână a holdelor semă- 
nate, invocată în descântecele de plânsul 
copiilor. Spre deosebire de *Muma 
Pădurii, ai cărei copii sunt urâţi şi plân- 
găcioşi, M. C. are prunci cuminţi. Din 
acest motiv mamele îşi fereau copiii prin 
diferite practici magice să nu fie schim¬ 
baţi de Mama Pădurii, în schimb erau 


interesate să preia calităţile copiilor M.-ei 
C.: Mama Câmpuluiî / Şi tu ai copil / Şi 
eu am copil. /Al meu mereu plânge, } Iar 
al tău nu plânge. / Din această seară/Al 
tău să plângă / Şi al meu să tacă! 
(Bucovina). 

Gorovei Artur, Credinţi şi superstiţii ale 

poporului român, Academia Română, 

Bucureşti, 1915. 

Mama Dracului 

Mamă care ar fi născut demonii, tutunul 
şi obiceiul fumatului. Aceasta ar semăna 
cu o babă, bătrână cât lumea, neagră şi 
urâtă ca întunericul Iadului, cu coarne în 
cap ca răşchitoarele, cu nasul lung şi 
încârligat, cu ochii umflaţi ca de capră 
înecată, cu colţi în gură ca ai mistreţului, 
cu gheare ca secerele, cu coadă ca de 
vită, lungă şi îmbârligată, c-o lulea sau 
pipă mare între dinţi, cu flăcări care îi ies 
pe nas şi duhoare de tutun pe gură 
(Vâlcea). 

Mama Gaia 

Zeiţă a morţii în ipostaza păsării de pradă 
care ia sufletul la moartea omului, 
identificată cu Terra Mater (Gaea). în 
textele funerare din Oltenia, Banat şi 
sudul Transilvaniei, *Zeiţa Morţii apare, 
de cele mai multe ori, ca o pasăre de 
pradă, de zi sau de noapte: *Corboaica, 
*Gaia, *Bufniţa, *Vulturul. Dintre acestea, 
prototipul caracteristic al zeiţei neolitice 
a morţii este pasărea migratoare G. 
(Milvus Milvus), care urmăreşte neîncetat 
omul, dându-i rotocoale deasupra 
capului. întrucât turcii în expediţiile lor 
de jaf prin Ţările Române descopereau 

MAMARUŢÂ 


ascunzişurile băjenarilor din păduri 
observând zborul pe cer al găii, pasăre 
al cărui comportament era cunoscut şi 
de ei, românii au numit-o, în Evul Mediu, 
Pasărea turcului. Expresiile populare: A 
da de Gaia, sinonimă cu A da de Dracu, 
sau Vezi că te ia Gaia, sperietoare pentru 
copiii neascultători, sunt cunoscute astăzi 
în toate zonele etnografice româneşti. 

Mama Pământului 

Ultimele spice lăsate intenţionat 
nesecerate pe ogor pentru a se adăposti 
în ele spiritul grâului din faţa uneltelor 
* Morţii, secera şi coasa, şi pentru a rodi 
în anul viitor (Valea Nistrului: Soroca). 

Mama Secetei 

Divinitate pluviometrică invocată să lege 
ploile, substituită de o păpuşă confec¬ 
ţionată din lut, cârpe, paie sau crenguţe 
de lemn îmbrăcată cu hăinuţe din cârpe, 
sinonimă cu *Caloian, Seceta, *Scaloian, 
Tatăl Soarelui, Sfântul Soare, *Sântilie. 

Bîrlea Ov., Folclor românesc, voi. I, Editura 
Minerva, Bucureşti, 1982; Candrea A. I., 
Iarba fiarelor. Studii de folclor, Editura 
Cultura Naţională, Bucureşti, 1928; 
Constantinescu N., Lectura textului folclo¬ 
ric, Editura Minerva, Bucureşti, 1986; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. Fl., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Pop D., Obiceiuri agrare 
în tradiţia populară românească, Editura 
Dacia, Cluj-Napoca, 1989. 


Mamarca 

Duh necurat, mamă a * Dracilor şi soţie 
a lui Scaraoschi, identificată cu zeul 
sirienilor antici Mamona. M. care se 
poate metamorfoza în vieţuitoare 
(Liliacul) sau în plante (măceşul sau 
trandafirul sălbatec), este invocată în unele 
descântece de alungare a bolilor 
(Teleorman). într-o legendă apocrifă ea ar 
fi fost înfrântă de Arhanghelul Mihail într-o 
luptă cosmică şi apoi băgată şi legată în 
Iad, în faţa tronului lui Scaraoschi. Când 
va fi eliberată de Scaraoschi, aceasta M. 
va naşte Antihristul şi, împreună cu el, va 
participa la distrugerea lumii. 

Evseev Ivan, Dicţionar de magie, demono¬ 
logie şi mitologie românească, Editura 
Amarcord, Timişoara, 1997; Olinescu 
Marcel, Mitologie românească, Editura 
Casa Şcoalelor, Bucureşti, 1944. 

Mamaruţă 

Reprezentare pluviometrică sinonimă cu 
Băbăruţă, * Paparudă şi zeii indieni Marut. 
M. este invocată pe timp de secetă de o 
ceată sacră să aducă ploaia: Mămăruţă, 
Ruţă,/Dă, Doamne, ploiţa, /Ploiţa curată, 
/ Fără nici-o piatră. / Unde-i da cu sapa, 
/ Să se umple groapa; / Unde-i da cu 
plugu, / Să meargă ca vântu ... (Cociuba 
Mare, jud. Bihor). 

Cuceu I., Cuceu Maria, Vechi obiceiuri 
agrare româneşti, Editura Minerva, Bucu¬ 
reşti, 1988; Dumezil Geoges, Zei suverani 
ai indo-europenilor, Univers Enciclopedic, 
Bucureşti, 1997. 

MAMONA 


Mamona 

Duh necurat, căpetenie a * Dracilor şi 

* Strigoilor, stăpână a întunericului 
Iadului, identificată cu zeul sirian al 
belşugului Mamona. M., sinonim în 

* Panteonul românesc cu Mamarniţă, 
Marmaroc şi Mamulan, este amintit în 
predica lui Iisus în care precizează că nu 
puteţi sluji lui Dumnezeu şi Mamona 
(Matei, 6, 24; Luca 16, 13). 

Evseev Ivan, Dicţionar de magie, demono¬ 
logie şi mitologie românească, Editura 
Amarcord, Timişoara, 1997. 

Marcul Boilor 

Patron al vitelor mari, în special al boilor, 
prăznuit în ziua de 25 aprilie. La M. B., 
principalele animale de muncă în satul 
vechi românesc, boii, erau lăsaţi să pască 
pe unde voiau şi cât doreau, nu erau 
legaţi şi, mai ales, nu se înjugau la căruţă 
sau la plug (Banat, Bucovina). 

Mangiuca S., Calendarul iulian, gregorian şi 
poporul român pe anul 1883, Tipografia 
Alexi, Braşov, 1882; Marian Sim. Fl., 
Sărbătorile la români. Studiu etnografic. 
Cincizecimea, Institutul de Arte Grafice, 
Bucureşti, 1901. 

Marina 

Divinitate a * Calendarului popular, pro¬ 
tectoare a sufletelor copiilor morţi care 
a preluat din Calendarul ortodox numele 
şi data de celebrare ale Sf. Mare Muceniţe 
Marina (17 iulie). în ziua de M. mamele 
împărţeau mături confecţionate din tufe 
de * Pelin verde, însoţite de câte un pui 
de găină, porumb fiert şi flori, împleteau 


cercuri din tulpinile de pelin prin care tre¬ 
ceau copiii. Cu măturile păstrate la coso- 
roaba sau în podul locuinţei se măturau 
casele şi curţile (Oltenia, Muntenia). 

Mangiuca S., Calendarul iulian, gregorian 
şi poporul român pe anul 1883, Tipografia 
Alexi, Braşov, 1882; Marian Sim. Fl., 
Sărbătorile la români. Studiu etnografic. 
Cârniîegile, Institutul de Arte Grafice, 
Bucureşti, 1898; Niţu Georgeta, Plante din 
fora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Marta 

Reprezentare mitică la vârsta senectuţii, 
care moare şi renaşte în preajma 
echinocţiului de primăvară. M. a preluat 
numele planetei Marte şi data de 
celebrare a * Babei Dochia 

Martie 

Prima lună a calendarului roman cu 
început de an la 1 martie şi a treia în 
calendarele iulian şi gregorian cu început 
de an la 1 ianuarie, dedicată lui Marş, zeu 
al războiului. Denumirile zonale ale lunii 
păstrează, de obicei, rădăcina cuvântului 
originar (Mart, Mărţişor, Marţiu) sau 
indică trezirea la viaţă a naturii înconju¬ 
rătoare (Germinar, Germinariu). în luna 
M. se începea aratul şi semănatul, se 
curăţeau livezile şi grădinile, se scoteau 
stupii de la iernat şi se retezau fagurii etc. 
Sărbătorile cu dată fixă (*Dochia, *Măci- 
nicii sau * Sfinţii, *Alexi sau *Ziua Şar¬ 
pelui, Blagoveştenia sau Ziua Cucului 
etc.) şi cu dată mobilă cuprind obiceiuri, 

acte rituale şi practici magice de mare 
vechime şi frumuseţe. 

Candrea I.A., Iarba Fiarelor. Studiu de 
folclor, Editura Cultura Naţională, 
Bucureşti, 1928; Marian Sim. Fl. r Sărbă¬ 
torile la români. Studiu etnografic. Câmile- 
gile, Institutul de Arte Grafice, Bucureşti, 
1898; Vulcănescu R., Mitologie româ¬ 
nească, Editura Academiei, Bucureşti, 
1985. 

Martini de Iarnă 

Divinităţi preistorice, patroni ai *Urşilor, 
prăznuiţi la începutul lunii februarie 
(1-3 februarie) pentru protecţia vitelor de 
fiarele pădurii. Cel mai puternic şi mai 
periculos dintre ei, * Martinul cel Mare, 
este sărbătorit în ziua de 2 februarie, 
numită *Moş Martin sau Ziua Ursului. 
*Martinii de Toamnă şi M.-i de I. sunt la 
aceiaşi distanţă (40 de zile) de 
sărbătoarea centrală a * Calendarului 
popular, Crăciunul (Banat). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. FI., Sărbătorile 
la români. Studiu etnografic. Cârnilegile, 
Institutul de Arte Grafice, Bucureşti, 1898. 

Martinul cel Mare 

Patron al *Martinilor de Iarnă prăznuit 
în ziua de 2 februarie sau *Ziua Ursului, 
în mediile pastorale se evită, în această 
zi, pronunţarea cuvântului urs sau, dacă 
este necesar să fie invocat, i se spune, cu 


respect: Ăl Bătrân, Moş, Moş Martin. în 
Ţara Haţegului şi Platforma Luncani Ziua 
Ursului era nelucrătoare iar în calea de 
trecere a urşilor se lăsa o pulpă de viţel. 

Ghinoiu I., Vârstele timpului, Editura 
Meridiane, Bucureşti, 1988; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. Fl., Sărbătorile 
la români. Studiu etnografe. Cârnilegile, 
Institutul de Arte Grafice, Bucureşti, 1898. 

Marţafoi 

Poreclă a bărbatului îmbrăcat domneşte 
şi cu maniere străine locului său de 
origine, adaptare lingvistică a repre¬ 
zentării mitice *Marţi-Seara sau *Mar- 
ţolea, sinonim cu bonjurist (Muntenia). 

Marţi 

Personificare a zilei a doua din săptă¬ 
mână patronată de ciudate reprezentări 
mitice feminine, *Marţolea şi *Marţi- 
Seara. Oamenii, influenţaţi de mitul biblic 
al creaţiei, credeau că în ziua de M* s-ar 
fi urzit lumea şi pământul (Moldova 
centrală, Gorj, Hunedoara), s-ar fi născut 
Iisus. M., că ar fi o zi rea (Muntenia, 
Oltenia, Moldova de sud), fără noroc 
(Moldova centrală), cu trei ceasuri rele, 
aducătoare de nenorociri (Oltenia, Mun¬ 
tenia, Moldova), neprielnică începerii 
activităţilor economice importante (aratul, 
semănatul, construirea casei sau fântânii 
etc.). Sunt interzise nunţile, logodnele şi 
mersul în peţit. Sâmbăta şi M., deşi sunt 
surori cu celelalte zile ale săptămânii, ele 
nu sunt considerate sfinte. Mai multe zile 

de M. au statut de sărbători: *Mătcălăul, 
*M. Ciocului, M. Vaselor, M. Ciorilor, M. 
Dracului, M. Strâmbă, M. Trăsnetului, 
* Paparuda, M. Ţestelor. După Paşte şi, 
uneori, după Rusalii, urmau cicluri de trei 
sau şase zile de M. oprite pentru unele 
activităţi economice. 

Coşbuc George, Elementele literaturii 
poporale, Editura Dacia, Cluj-Napoca, 
1986; Fochi A., Datini şi eresuri populare 
la sfârşitul secolului al XîX-îea-. 
Răspunsurile la chestionarele lui N. 
Densuşianu, Editura Minerva, Bucureşti, 
1976; Ghinoiu I., Obiceiuri populare de 
peste an. Dicţionar, Editura Fundaţiei 
Culturale Române, Bucureşti, 1997; 
Muşlea I., Bîrlea Ov., Tipologia folclorului 
din răspunsurile la chestionarul lui B.P. 
Hasdeu, Editura Minerva, Bucureşti, 1970. 

Marţi Oprite 

Personificări malefice ale zilelor de marţi 
din săptămânile care urmează după 
Paşte. Ele formează cicluri de trei zile 
(Vâlcea, Argeş, Buzău, Olt, Teleorman, 
Constanţa), de şase (unele sate din 
Dobrogea) şi de nouă (nord-estul Mun¬ 
teniei, centrul şi nordul Moldovei). M.-le 
O. se prăznuiau prin diferite interdicţii de 
muncă pentru sănătatea oamenilor, 
prosperitatea turmelor de vite, ferirea 
semănăturilor, viilor şi livezilor de furtuni, 
brume, grindină şi îngheţuri târzii. 

Fochi A., Datini şi eresuri populare la 
sfârşitul secolului al XlX-lea: Răspunsurile 
ia chestionarele lui N. Densuşianu, Editura 
Minerva, Bucureşti, 1976. 


Marţi-Seara 

Personificare malefică masculină sau 
feminină a zilei de *Marţi, sinonimă cu 
*Marţolea. M.-S. pedepseşte fetele şi 
femeile tinere care torc în ziua de marţi. 
Când apare ca reprezentare mitică 
masculină, aceasta are înfăţişare ciudată: 
chip de ţap lânos cu cap şi glas de om, 
coarne scurte şi groase pe creştet, copite 
de cal la picioare. în ziua de marţi seara, 
până la cântatul cocoşilor, şi în noaptea 
de 1 martie, când lasă câte o monedă de 
argint fetelor pe care le găsesc cu 
* Mărţişor, el se poate metamorfoza în 
orice animal sau pasăre. De cele mai 
multe ori ia chip de fecior voinic şi foarte 
frumos care se arată fetelor şi nevestelor 
surprinse că torc, spală cămăşi sau coc 
pâinea marţi seara. Din acel moment fata 
va fi vizitată în vis, noapte de noapte, o 
va săruta, drăgosti şi dezmierda, o va 
gâdila până va muri de râs. Această fată 
se căsătoreşte cu greu iar după moarte 
va fi vizitată şi drăgostită de M.-S. Femeia 
despre care se credea că a fost drăgostită 
în viaţă de M.-S. (se îngălbeneşte, slă¬ 
beşte, se subţiază, se usucă) era înhu¬ 
mată cu faţa în jos. Când vine sau pleacă 
la curţile (palatele) lui, care s-ar afla în 
munţii îndepărtaţi ai Macaveiului, cântă 
a jale (Bucovina, Moldova). Pe firul tors 
în seara zilei de marţi s-ar căţăra 
*Vârcolacii de pe Pământ la *Lună, ca s-o 
sfâşie în timpul eclipselor (Maramureş). 

Marian Sim. Fl., Mitologie românească, 

Ediţie îngrijită, cuvânt înainte şi note de 

Antoaneta Olteanu, Editura Paideia, 

Bucureşti, 2000. 


182 



MASA TĂCERII 


Marţolea 

Reprezentare mitică masculină sau 
feminină, sinonimă cu *Marţi-Seara. în 
ipostază feminină M. este o bătrână cu 
putere diavolească, femeie-strigoi cu 
locuinţa în păduri, codrii pustii şi în 
văzduhuri. Umblă prin sate marţi spre 
miercuri, din care cauză se numeşte şi 
Sfânta Miercuri, pentru a surprinde 
femeile lucrând. Dacă nu găseşte uşa 
deschisă, intră în casă prin diferite 
şiretlicuri. Este atestată sub denumirea 
de M. sau Marţi-Seara în Transilvania şi 
Banat. Prin Muntenia (Muscel, Argeş, 
Dâmboviţa, Ialomiţa, Brăila), Dobrogea 
(Constanţa) şi Moldova (Neamţ, Tecuci, 
Covurlui, Botoşani), apare sporadic prin 
zonele de contact cu TVansilvania şi de-a 
lungul unor vechi drumuri pastorale 
frecventate de oierii ardeleni. în ipostază 
de bărbat, M. apare în Bucovina, 
Moldova. 

Fochi A., Datini şi eresuri populare la 
sfârşitul secolului alXîX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Kernbach V, 
Dicţionar de mitologie generală, Editura 
Albatros, Bucureşti, 1983; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Marian Sim. Fl., Mitologie 
românească, Ediţie îngrijită, cuvânt înainte 
şi note de Antoaneta Olteanu, Editura 
Paideia, Bucureşti, 2000; Muşlea I., 
Cercetări etnografice şi de folclor, Editura 
Minerva, Bucureşti, 1972; Pamfile T., 
Mitologia românească. Duşmănişi prieteni 


ai poporului, Academia Română, Socec, 
Bucureşti, 1916. 

Masa Tăcerii 

Altar cioplit în piatră dedicat de Brâncuşi 
zeiţelor destinului. Pe teritoriul României 
masa rotundă a fost atestată ca altar, sub 
forma unei minuscule piese din lut ars 
la staţiunea arheologică de la Căscioarele 
(jud. Giurgiu) încă din milen. IV î. Hr. Este 
greu de presupus că acei oameni neolitici 
se strângeau cu şase mii de ani în urmă 
în jurul mesei, o dată sau de două ori pe 
zi, ca să mănânce. Atunci şi acolo, masa 
era un obiect de cult, un altar pe care se 
depuneau jertfe sau pe care se săvârşeau 
sacrificii pentru zeii adoraţi, pentru 
sufletele moşilor sau strămoşilor. Printr-un 
îndelungat proces de desacralizare masa- 
altar şi unele obiecte de cult domestic au 
devenit piese profane (unelte, mobilier, 
podoabe, instrumente de uz casnic). 
Masa altar a fost păstrată la loc de cinste 
şi de creştini; spaţiul din interiorul 
bisericii, din spatele iconostasului, în care 
se află Sfânta Masă sau Pristolul, se 
numeşte Altar. Etnografii întâlnesc şi 
astăzi pe teren, în apropierea bisericilor, 
mănăstirilor şi schiturilor, în cimitire 
mese de piatră, de multe ori rotunde, 
construite sub cerul liber, ca în vremurile 
preistorice, pe care se depun ofrande 
pentru sufletul morţilor la anumite date 
calendaristice (*Rusalii, *Paşte, *Crăciun, 
*Măcinici, la hramuri sau cu alte 
prilejuri). Până în vremurile recente masa 
cotidiană şi timpul petrecut în jurul mesei 
erau locuri sacre: acolo copiii nu aveau 
voie să vorbească, pâinea era aşezată pe 


183 



MĂC1NICI (MUCENICI) 


masă şi tăiată într-un anumit fel, primul 
dumicat de pâine era aruncat sub masă, 
pentru a sătura şi sufletele morţilor, 
mesenii începeau şi încheiau masa cu 
semnul crucii etc. Cu atât mai mult la 
marile sărbători calendaristice (* Crăciun, 
* Paşte) şi familiale (Masa mare la nuntă, 
Masa Ursitoarelor la naştere, Masa de 
pomană la înmormântarea) mesele 
ceremoniale deveneau altare. Mesele 
complexului de la Târgu Jiu poartă 
simbolurile preistorice ale altarelor pe 
care se efectuau sacrificii sângeroase la 
naşterea, căsătoria şi moartea oamenilor, 
în jurul mesei Brâncuşi a rânduit 12 
scaune simbolice, la distanţă egală unul 
de altul. Denumirea de scaun este o 
tehnică magică de a ascunde sacrul în 
spatele profanului; ele sunt, de fapt, 
clepsidre, câte una pentru fiecare 
constelaţie zodiacală care împart M. T., 
precum cadranul solar de la Grădiştea 
Muncelului, în 12 sectoare, zodii de câte 
60 de grade fiecare. Scaune în faţa 
altarului nu au ce căuta; în faţa altarului 
preoţii şi credincioşii se reculeg în 
picioare, în genunchi sau îl ocolesc ritual, 
nu stau pe scaune. M. T. trebuie însă 
corelată cu Masa Altarului din biserica 
cu hramul Sf. Nicolae, inclusă, inten¬ 
ţionat de artist în axul veacului de om, 
în apropierea Porţii Sărutului, şi chiar cu 
Masa de Pomenire concepută de Brâncuşi 
şi amplasată după moartea artistului la 
piciorul Coloanei Infinite. 

Ghinoiu I., Lumea de aici , lumea de 

dincolo, Editura Fundaţiei Culturale 

Române, Bucureşti, 1999; Rohde Erwin, 


Psyche, Editura Meridiane, Bucureşti, 
1985. 

Măcinici (Mucenici) 

1. Spirite ale moşilor şi strămoşilor în 
‘Calendarul Popular care au preluat 
numele şi data de celebrare ale celor 40 
de Sfinţi Mucenici (9 martie) din Calen¬ 
darul bisericesc, jertfiţi pentru credinţa 
lor în cetatea Sevastiei. Jertfele şi sacri¬ 
ficiile umane săvârşite în vremurile preis¬ 
torice în ziua ‘Anului Nou agrar sunt 
amintite astăzi de figurinele antro¬ 
pomorfe din *Aluat fiert sau copt în ziua 
de * Măcinici şi mâncate sacramental; 

2 . Figurile antropomorfe modelate din 
* Aluat, unse cu miere şi nucă, mâncate 
sacramental în ziua de 9 martie, început 
de An Agrar, sinonime cu *Bradoş, *Sfinţi; 

3 . Aluat modelat în formă de opt (8) sau 
cerc, fiert în apă îndulcită cu miere şi cu 
adaos de miez de nucă în ziua de M. 
Forma cifrei opt, reprezentare plastică a 
zeului antropomorf şi a colăceilor, 
reprezentare a zeiţei geomorfe, sunt 
supravieţuiri ale jertfelor umane care 
marcau, prin substituţie, moartea şi 
renaşterea zeului adorat la Anul Nou 
Agrar. Ca aliment ritual, M., sinonimi cu 
*Bradoşii şi * Sfinţii, se împart în fiecare 
an în ziua de 9 martie (Muntenia, 
Moldova, Bucovina, Basarabia, Banat). 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Marian Sim. Fl., 
Sărbătorile la români. Studiu etnografic. 
Păresimile, Institutul de Arte Grafice, 
Bucureşti, 1899. 

MĂRŢIŞOR 


Măr de Nuntă 

Simbol al feminităţii care, împreună cu 
* Bradul de nuntă încărcat cu simboluri 
faliforme, alcătuiesc un cuplu divin, 
model exemplar pentru mire şi mireasă, 
sinonim cu Cununa miresei, *Colacul 
miresei, talerul miresei. M.-ul, pom sacru 
al paleocultivatorilor neolitici, poate 
apare în ceremonialul nupţial în diferite 
ipostaze: pom (arbore), poamă (fruct), 
floare, creangă. El este idealul de fru¬ 
museţe feminină şi termen de comparaţie 
pentru fata de măritat care are obrajii şi 
sânii ca merele, faţa dalbă ca florile de 
măr etc. M.-ul a căpătat, de-a lungul 
timpului, şi un înţeles peiorativ: expresia 
Ce poamă eştiJ se adresează, de obicei, 
persoanei feminine căreia îi place peste 
măsură dragostea. 

Mărţişor 

Calendar simbolic reprezentat de un şnur 
bicolor, care adună zilele, săptămânile şi 
lunile unui an în două anotimpuri, iarna 
şi vara, făcut cadou la 1 martie, ziua 
*Dochiei, străvechi început de *An Agrar. 
M., obicei generalizat astăzi la sate şi 
oraşe, este confecţionat din două fire 
colorate alb şi roşu, de care se prinde un 
obiect artizanal, pentru a fi dăruit fetelor 
şi femeilor care îl poartă agăţat în piept 
una sau mai multe zile. La sfârşitul 
secolului al XlX-lea M.-ul era primit de 
copii, fete şi băieţi, fără deosebire, de la 
părinţi în dimineaţa zilei de 1 martie, 
înainte de răsăritul soarelui. M.-ul, de 
care se agăţa o monedă metalică de 
argint şi, uneori, de aur, se purta legat la 
mână, uneori prins în piept sau la gât. El 


era scos, în raport de zona etnografică, 
la o anumită sărbătoare a primăverii 
(*Măcinici, *Florii, Paşte, *Arminden) sau 
la înflorirea unor arbuşti şi pomi fructiferi 
(măceş, porumbar, trandafir, păducel, 
vişin, zarzăr, cireş) şi agăţat pe ramurile 
înflorite. Se credea că purtătorii M.-lui 
nu vor fi pârliţi de Soare pe timpul verii, 
că vor fi sănătoşi şi frumoşi ca florile, 
plăcuţi şi drăgăstoşi, bogaţi şi norocoşi, 
feriţi de boli şi de deochi. După unele 
informaţii M. era făcut cadou în ziua din 
luna martie, când apărea pe cer *Luna 
Nouă. Aromânii puneau M.-ul în ajunul 
zilei de 1 martie, în seara zilei de 28 sau 
29 februarie. După unele tradiţii, firul M., 
funie de 365 sau 366 de zile, ar fi tors de 
Baba Dochia în timp ce urca cu oile la 
munte. Asemănător * Ursitoarelor care 
torc firul vieţii copilului la naştere, 
Dochia toarce firul anului primăvara. De 
la români şi aromâni obiceiul a fost 
preluat şi de alte popoare din centrul şi 
sud-estul Europei. 

Coşbuc George, Elementele culturii 
populare, Editura Dacia, Cluj-Napoca, 
1986; Fochi A., Datini şi eresuri populare 
la sfârşitul secolului al XlX-lea: Răspun¬ 
surile la chestionarele lui N. Densuşianu, 
Editura Minerva, Bucureşti, 1976; Ghinoiu 
I., Vârstele timpului, Editura Meridiane, 
Bucureşti, 1988; Marian Sim. Fl., 
Sărbătorile la români. Studiu etnografic . 
Pâresimile , Institutul de Arte Grafice, 
Bucureşti, 1899; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 


185 



MĂTĂHULÂ 


Mătăhulă 

Zeiţă pluviometrică invocată de ceata 
feminină pentru pentru a dezlega ploile 
în zilele caniculare ale verii, identificată 
cu zeul indian Rudra, sinonimă cu 
*Paparuda, *Păpăluga, *Băbăruţa, *Dodo- 
loaia, Dodoluţa (local, în Transilvania). 

Bîrlea Ov., Folclor românesc, Voi. I, Editura 
Minerva, Bucureşti, 1981; Cuceu I., Cuceu 
Maria, Vechi obiceiuri agrare româneşti , 
Editura Minerva, Bucureşti, 1988; Ghinoiu 
I., Obiceiuri populare de peste an. Editura 
Fundaţiei Culturale Române, Bucureşti, 
1997; Pop D., Obiceiuri agrare în tradiţia 
populară românească, Editura Dacia, Cluj- 
Napoca, 1989. 

Mătcuţatul Fetelor 

Legământ juvenil încheiat între fete până 
la moarte, pe criterii de prietenie şi 
afinitate sufletească în ziua de Mătcălău, 
sinonim cu *însurăţitul şi înfârtăţitul, 
*Datul de-a Verii şi Verişoarele, însoţirea. 
Ceremonia se desfăşoară în casă, în jurul 
unei mese, sau în grădină, în jurul unui 
pom fructifer, de obicei un măr înflorit, 
în cazul în care legământul se face în 
casă, acesta se compune din următoarele 
secvenţe rituale: înţelegerea între fetele 
care doresc să se prindă mătcuţe sau 
* Surate, prepararea unei turte din făină 
de grâu de către o femeie iertată sau o 
fată curată; alegerea unei gazde care 
oficiază şi legământul; aşezarea fetelor 
în jurul mesei pe care se găseşte turta 
coaptă şi presărată cu sare; decuparea 
unei cruci din turtă şi înmuierea ei cu 
atâtea picături de vin câte fete se prind 


mătcuţe sau surate; tăierea şi împărţirea 
crucii înmuiate în vin cu un ban de argint, 
în atâtea bucăţi, câte fete se prind surate; 
mestecarea şi înghiţirea turtei sacre 
primită după tăierea ei cu moneda de 
argint; invocarea solemnă, în cor, a 
zeului: Mătcălău, Mătcălău !/ Roagă-tc lui 
Dumnezeu / Să ne ferească de rău / Că şi 
noi cât vom trăi /în tot anul te-om cinsti 
/ Te-om cinsti cu chiţi de flori / L-aste 
mândre sărbătoriI / Te-om cinsti şi 
pomeni / Cum Mătcuţe ne-om numi / 
Până-n lume vom trăi!. M. F. se încheie, 
după îmbrăţişarea şi sărutarea Suratelor, 
cu un ospăţ la care participă părinţii şi 
rudele apropiate. Banul de argint este 
tăiat în atâtea bucăţi câte fete s-au legat 
mătcuţe. Bucata primită de o surată este 
păstrată cu mare grijă întrucât la înmor¬ 
mântare i se pune în sân pentru a fi recu¬ 
noscută de celelalte surate în * Lumea de 
dincolo. în timpul vieţii suratele se vizi¬ 
tează, an de an, Ia Mătcălău, cu care prilej 
îşi aduc daruri şi buchete de mătcuţe 
(flori de primăvară). Local, în ziua de 
Mătcălău, se înfârtăţeau, după un 
scenariu asemănător, şi feciorii (Banat). 

Iana A., Din credinţele poporului român 
din Maidan de lângă Oraviţa, în Fam., anul 
XXVI, 1890; Mangiuca S., Calendarul iulian, 
gregorian şi poporul român pe anul 1882, 
Tipografia Alexi, Oraviţa, 1881. 

Mătrăgună 

Personificare a unei plante miraculoase 
(Atropa belladonna L.) din fam. 
Solanaceae, utilizată din Antichitate până 
astăzi de medicina empirică şi în practi- 

cile magice, sinonimă cu Iarba Lupului, 
Cireaşa Lupului (Braşov), Iarba Pădurii 
(Transilvania), Marea Doamnă, Floarea 
Pădurii (Gorj), împărăteasa, împărăteasa 
Ierburilor etc. Este o specie veninoasă 
care creşte prin pădurile umbroase din 
zona de munte, cu flori brun-violete şi 
fructe negru-vineţii, specifică biotopului 
forestier. M. este o plantă cu funcţie 
bivalentă: poate fi invocată pentru 
dragoste, căsătorie, să aducă bogăţie şi 
fericire sau, dimpotrivă, să despartă 
dragostele, să semene ură, duşmănie, 
sărăcie, moarte. Deşi se considera că este 
păcat s-o foloseşti pentru împlinirea unor 
dorinţe, motiv pentru care se tămâia locul 
de unde se recolta, i se depuneau acolo 
ofrande, i se înălţau rugi şi îi era invocată 
puterea mai ales de către fetele nemă¬ 
ritate şi nebăgate în seamă de feciori. 
Adesea, M. era adusă din pădure, din 
locul unde creşte numit, local, Gradina 
Dânselor, şi se cultivă pentru prospe¬ 
ritatea gospodăriei. Cultul M.-ei, 
impresionant prin varietatea şi vechimea 
practicilor magice, se desfăşoară în trei 
timpi rituali: descoperirea plantei, când 
i se spune cui i va fi de folos; scoaterea 
şi aducerea ei acasă şi, de la caz la caz, 
prepararea leacului; plantarea sau 
păstrarea acesteia pentru a fi folosită la 
momentul oportun. Femeia descân¬ 
tătoare, în deplină curăţenie trupească şi 
sufletească merge în pădure, departe de 
sat, acolo unde nu se aud cocoşii cântând 
şi pisicile mieunând, pentru descoperirea 
şi însemnarea M.-ei. Se spune că planta 
fixată de vrăjitoare cu privirea şi 
însemnată cu fir, ştiind că va fi scoasă, 


MĂTRĂGUNA 


s-ar întrista şi i s-ar bîegoşi frunzele. Se 
aşteaptă ziua, de obicei într-o marţi, când 
descântătoarea singură sau însoţită de 
fetele nemăritate, nevestele lipsite de 
dragostea bărbaţilor etc. merg pe tăcute 
şi nemâncate, înainte de ivirea zorilor, la 
M. cu care s-a vorbit anterior. O salută 
cu respect, - Bună dimineaţa Doamnă 
Mare!, se dezbracă, se despletesc, fac 
mătănii, o ocolesc etc. Cuplurile feminine 
se îmbrăţişează, se mângâie, mimează 
actul sexual în timp ce descântătoarea o 
roagă cu blândeţe: Mătrăgună, Doamnă 
bunăl / Nu te iau de bolunzit, / Ci te iau 
de îndrăgostit; / Nu te iau să bolunzeşti, 
/ Ci te iau să îndrăgeşti!. Altul era 
descântecul pentru fetele nejucate de 
feciori în vederea căsătoriei: Hop, hop, 
hop, / Cu mine în joc / Mătrăgună, 
Doamnă bună!; pentru grăbirea 
măritişului: Mătrăgună, Doamnă bună, / 
Mârită-mă în astă lună. / De nu-n asta, 
-n-haiiaită / Să nu fiu nemăritată!-, pentru 
învrăjbire: Eu te iau, / Pe ce te iau? / Pe 
urât, /Nu pe plăcut,/Nici pe văzut... etc. 
Când i se solicita să căsătorească tinerii, 
participantele simulau veselia şi buna 
dispoziţie, când era luată pentru vrăji de 
urât şi despărţit, se simula supărarea şi 
cearta. Se scotea cu grijă pentru a nu-i 
lăsa vre-o rădăcină în pământ şi se răs¬ 
plătea locul cu pâine, sare şi, de la zonă 
la zonă, cu un ban de argint, miere, vin 
etc. După scoaterea M.-ei şi aşezarea ei 
pe pământ, cu vârful (capul) la răsărit, ca 
un mort, urmează ospăţul funerar, cu ali¬ 
mente şi băutură aduse de acasă. întoar¬ 
cerea în sat se face cu aceeaşi discreţie 
cu care s-a plecat: nu se priveşte înapoi, 

MÂNECÂTOARE 


nu se spun lucruri urâte, se evită întâl¬ 
nirea cu alte persoane. Acasă se pregă¬ 
teau din frunzele, tulpina sau rădăcinile 
ei leacuri pentru reumatism, umflături, 
friguri, tuse, se planta în grădină, la un 
loc curat, se păstra ca ceva sacru, la loc 
de cinste, de obicei la icoană. Puterea 
miraculoasă a M.-ei este cunoscută în 
toate zonele etnografice româneşti. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi mito¬ 
logie româneasca, Editura Amar cord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia . Dicţionar, Editura 
Helios, Craiova, 1999. 

Mânecătoare 

1. Divinitate feminină a * Panteonului 
românesc, soră cu *Sângiorzul, celebrată 
la *Sângiorzul Vacilor (22 aprilie). M. este 
invocată de descântătoare în vrăjile de 
dragoste şi la furarea manei vitelor şi 
holdelor (Muscel); 

2 . Ramură verde, substitut al zeului 
vegetaţiei şi apărător al holdelor şi vitelor 
domestice (Teleorman, Muscel, Dâmboviţa); 

3. Sărbătoare nocturnă (22/23 aprilie) 
care precede Sângiorzul, străvechi 
început de *An Nou Pastoral. în noaptea 
de M. vitele pasc libere, fără nici o 
oprelişte, prin holde şi livezi, vrăjitoarele 
fură mana laptelui şi rodul grâului, iar 
bărbaţii pun la stâlpul porţilor şi uşilor 
(casă, grajd, târlă, coteţ, fântână) Ramura 
Verde; 


4 . Farmece cu care vrăjitoarele luau 
sporul vitelor cu lapte şi rodul holdelor 
de grâu în noaptea de M., uneori la 
* Sângiorzul Vacilor. Vrăjitoarea, de obicei 
dezbrăcată şi cu părul despletit, trage 
prin rouă o năframă legată de picior, taie 
cu secera mănunchiuri de grâu verde, 
îngroapă în calea vacilor cu lapte droburi 
vrăjite de sare, pronunţă diferite formule 
magice etc. Credinţa că mana (sporul sau 
rodul) vitelor şi holdelor poate fi furată 
prin practici magice de vrăjitoare numite, 
zonal, moroaie sau strigoaie, în noaptea 
şi dimineaţa zilei de Sângiorz a fost 
atestată la românii de pretutindeni şi 
supravieţuieşte, local, în regiunile carpa¬ 
tice şi subcarpatice. 

Mesageri Funeşti 

Soli prevestitori ai * Morţii reprezentaţi 
de animale domestice (*Câine, *Bou, 
*Cal) şi sălbatice (*Lup, *Urs), de păsările 
de pradă (Cucuvea, * Bufniţă) şi de curte 
(*Găină), de *Şarpe. Ele transmit mesajul 
funest prin cântec: câinele şi lupul urlă, 
găina cântă cocoşeşte, cucuveaua, 
bufniţa cântă. Păsările cerului, în special 
cele prădătoare (bufniţa, cucuveaua, 
ciuful, huhurezul) anunţau, prin schim¬ 
barea comportamentului obişnuit 
(ciocăneau pereţii, se izbeau de ferestrele 
casei sau de intrarea în casă, cântau 
aproape de casă etc.) decesul iminent al 
omului. Cucuveaua, unul dintre cei mai 
cunoscuţi M. F., fără a fi certată pentru 
vestea adusă, este sfătuită să meargă de 
la casele cu oameni tineri la casele cu 
oameni bătrâni: Să arunci după ea cu 
ceapă şi mămăliguţă şi s-o hâşuieşt, să-i 

zici: - Du-tc, mamă, la ăi bătrâni, pe la 
noi să nu mai vil. Dar să n-o ocărăşti, că 
mori! 

Ghinoiu I., Lumea de aici i, lumea de dincolo, 
Editura Fundaţiei Culturale Române, 
Bucureşti, 1999. 

Miazănoapte 

Personificare a timpului nocturn cuprins 
între primul şi al doilea cântat al coco¬ 
şilor, frate cu Murgilă şi *Zorilă cu care 
împarte noaptea în trei conace egale. în 
unele descântece M. şi fraţii lui sunt 
copiii * Mumei Pădurii: UI Muma Pădurii! 
/Ai şapte feciori / Şi şapte nurori, / Ceartă-i, 
ceartă-ţi-le, / Să nu mai cerceteze, / Să 
nu mai înfricoşeze, / Pe N. să-î înfricoşeze! 
/ Ceartă fi pe Murgilă, / Ceartă fi pe Zorilă 
/ Şi pe Deserelu / Şi pe Miazănoapte ... 
Poate fi văzut pe cer strălucind la miezul 
nopţii (*Luceafărul de Miazănoapte). Ca 
reprezentare forestieră, fiu sau fiică a 
Mumei Pădurii, sperie, loveşte şi omoară 
oamenii pe timpul nopţii, le apare în faţă 
ca o claie de fân (Maramureş, Bistriţa 
Năsăud, Dâmboviţa). 

Bîrlea Ov., Mică enciclopedie a poveştilor 
româneşti, Editura Minerva, Bucureşti, 
1976; Marian Sim. Fl., Sărbătorile la 
români. Studiu etnografic. Cârnilegile , 
Institutul de Arte Grafice, Bucureşti, 1898; 
Muşlea I., Bîrlea Ov., Tipologia folclorului 
din răspunsurile la chestionarul lui B.P. 
Hasdeu, Editura Minerva, Bucureşti, 1970; 

Miercuri 

Personificare feminină a celei de a treia 
a zi săptămânii dedicată de romani zeului 


şi planetei Mercur. în *Calendarul po¬ 
pular este o sfântă mai puţin importantă 
ca duminica şi vinerea, dar mai însem¬ 
nată decât lunea, marţea, joia şi sâmbăta, 
în credinţele şi folclorul românesc apare 
ca o sfântă bătrână (Neamţ), slabă şi 
necăjită (Iaşi), îmbrăcată în alb (Vaslui) 
sau, dimpotrivă, dezbrăcată şi despletită 
(Suceava). Locuinţa ei s-ar afla în cer 
(Fălciu), în pustiu (Tecuci), în păduri 
(Botoşani, Vaslui), în chilii (TUtova, 
Botoşani) sau în palate mari (Neamţ). M. 
poartă de grijă animalelor sălbatice, le 
apără şi le ajută să-şi procure hrana. Când 
apare în visul bolnavilor le tămăduieşte 
suferinţele (Vaslui). Animalele născute în 
ziua de miercuri se numesc Miercan, 
Miercana. în ziua de Sf. Miercuri nu se 
făceau nunţi, nu se mergea în peţit, erau 
interzise petrecerile şi distracţiile. Era, în 
schimb, un timp favorabil pentru 
descântece. 

Bîrlea Ov., Mică enciclopedie a poveştilor 
româneşti, Editura Ştiinţifică şi Enciclo¬ 
pedică, Bucureşti, 1976; Muşlea I., Bîrlea 
Ov., Tipologia folclorului din răspunsurile 
la chestionarul lui B.P. Hasdeu, Editura 
Minerva, Bucureşti, 1970. 

Miluite 

Nume eufemistic al reprezentărilor 
malefice feminine care apar în nopţile de 
vară, sinonime cu Cele Sfinte, Dânsele, 
Doamnele, Fetele Câmpului, *Frumoa- 
sele, *Ielele, împărătesele Văzduhului, 
Măiestrele, Puternicele, *Rusaliile, 
*Şoimanele, *Ursoaicele, *Vântoasele, 


189 



MIMETISM ANTROPIC 


Zânele. Sub acest nume sunt atestate în 
Banat (Caraş-Severin). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XJX-lea: Răspunsuri la 
chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Pamfile TUdor, Sărbătorile de vară la 
români. Studiu etnografic, Academia 
Română, Bucureşti, 1910. 

Mimetism Antropic 

Adaptare genetică a comunităţilor umane 
la mediul social-istoric nefavorabil prin 
mimare inconştientă şi expunere, de la 
caz la caz, a feţei plăcute sau neplăcute, 
agreate sau neagreate, atrăgătoare sau 
respingătoare pentru atragerea priete¬ 
nului şi respingerea neprietenului. Odată 
dobândit, M. A. se declanşează ori de 
câte ori apar cauzele care l-au generat, 
în biologie, M.-ul este însuşirea plantelor 
sau animalelor de a mima culoarea, for¬ 
ma, dimensiunea, glasul, mirosul şi 
comportamentul altor vietăţi pentru a le 
deveni, în lupta de supravieţuire, atrăgă¬ 
toare sau respingătoare. Organismele 
etnice expuse vreme îndelungată adver¬ 
sităţilor (evreii, românii, ţiganii) pot 
câştiga reflexe de autoapărare, un fel de 
anticorpi stabili de manifestare. M.-ul 
este opus imitării, soluţie facilă a 
popoarelor care renunţă la propria lor 
creativitate istorică pentru a trăi din 
originalitatea altora. în situaţii istorice 


nefavorabile, de ostilitate şi adversitate 
generalizată pe timp îndelungat triburile, 
comunităţile etnice, popoarele au avut 
soluţii variate de supravieţuire în con¬ 
fruntările cu adversarii: capitularea fără 
rezistenţă; apărarea prin luptă dusă până 
la epuizare; căutarea unor soluţii diplo¬ 
matice (înţelegeri, tribut, compromis, 
împăcare); vegherea intenţiilor duşmă¬ 
noase şi pregătirea pentru confruntarea 
finală, când victoria era previzibilă; 
evitarea pierderilor inutile prin retragerea 
pe poziţii greu accesibile, în aşteptarea 
vremurilor favorabile. Excluzând soluţiile 
extreme, acceptarea înfrângerii fără luptă 
sau, dimpotrivă, lupta pe viaţă şi pe 
moarte, dusă până la epuizare, care s-a 
soldat cu ieşirea din istorie a multor 
comunităţi umane, românii au experi¬ 
mentat, de la caz la caz, celelalte forme 
de rezistenţă, în special autoizolarea şi 
acceptarea, cu bună ştiinţă, a traiului 
modest. Este recunoscut, de pildă, rolul 
*Bordeiului, adăpost *Geomorf în care 
nu numai locuinţele, ci şi bisericile, 
grajdurile pentru animale, cârciumile şi 
hanurile se construiau, în zonele de 
câmpie şi, adesea, în cele de deal şi podiş, 
sub pământ sau rolul defensiv al pădurii 
şi al ^Civilizaţiei lemnului pentru istoria 
românilor. Un exemplu de M. A. s-a 
declanşat la sfârşitul mileniului doi şi 
începutul mileniului III când, ţăranul, 
deşi trăia în sărăcie, experienţa istorică 
l-a îndemnat să se întoarcă la un trai şi 
mai modest, de subzistenţă, aşa cum a 
procedat ori de câte ori s-au ivit nori 
ameninţători pentru pierderea identităţii 
teritoriale, etnice, lingvistice, biologice, 

mergând până la înjugarea vacilor şi 
chiar pe ei înşişi la plug şi rariţă. 

Mina 

Reprezentare binevoitoare a * Calen¬ 
darului popular, doveditoare a răufăcă¬ 
torilor, care a preluat din calendarul 
ortodox numele şi data de prăznuire ale 
Sfântului Mucenic Mina (11 noiembrie). 
Dintre practicile magice efectuate între 
Mina şi *Crăciun (11 noiembrie - 25 
decembrie) pentru aflarea hoţilor, 
ucigaşilor şi făcătorilor de rele, cea mai 
obişnuită era aprinderea lumânărilor, 
intenţionat greşit, la capetele care se 
lipesc de sfeşnic. Procedând astfel, se 
credea că pot schimba gândurile rele ale 
duşmanilor, că întorc afecţiunea flăcăilor 
doriţi de fete. Aceasta este perioada cea 
mai favorabilă pentru plata sărindarelor 
şi acatistelor în vederea grăbirii 
măritişului, împlinirii blestemelor şi 
aflării unor taine. 

Ghinoiu I., Vârstele timpului, Editura Meri¬ 
diane, Bucureşti, 1988; PamfileT., Sărbă¬ 
torile de toamnă şi postul Crăciunului. 
Studiu etnografic, Academia Română, 
Socec, Bucureşti, 1914. 

Mioi 

Personificare meteorologică care a luat 
numele Sfântului Mioi. Perioada de 15 
zile cuprinsă între 29 septembrie şi 14 
octombrie, între M. şi *Vinerea Mare 
(Stilul vechi), când la latitudinea geogra¬ 
fică a României se înregistrează o încăl¬ 
zire trecătoare a timpului, este numită 
Vara lui M. întrucât atât la M., cât şi la 


Vinerea Mare se obişnuia să se slobo- 
zească arieţii (berbecii) în turmele de oi 
pentru reproducere, zilele se numeau, 
local, Nunta Oilor sau Năpuştitul 
Berbecilor. 

Mangiuca S., Calendarul iulian, gregorian 
şi poporul român pe anul 1882, Tipografia 
Alexi, Oraviţa, 1881; Pamfile TUdor, 
Sărbătorile de toamnă şi postul Crăciu¬ 
nului. Studiu etnografic, Academia 
Română, Socec, Bucureşti, 1914. 

Mireasă şi Mire 

Personaje consacrate prin Colăcăria 
precreştină şi Cununia creştină pentru a 
creea, în noaptea nunţii, omul. Nunta 
este un amplu scenariu ritual prin care 
tinerii necăsătoriţi părăsesc, temporar, 
lumea profană, pătrund în lumea divină, 
procreează şi redevin, după nuntă, 
oameni obişnuiţi, gospodari ai satului. 
Trecerea pasageră de la profan la sacru 
dă putinţa omului să creeze el însuşi 
omul. Fără ceremonialul nunţii, procrea¬ 
rea, deci deschiderea unui nou ciclu vital, 
s-ar reduce la o împerechere obişnuită, 
comună tuturor vieţuitoarelor bisexuate, 
numită adesea în *Calendarul popular, 
după modelul uman, nuntă: Nunta Oilor 
(14 octombrie), ziua când oile se ames¬ 
tecă cu berbecii pentru reproducere, 
Nunta Urzicilor, ziua când înfloresc 
urzicile pentru a face sămânţă şi nu mai 
sunt bune de mâncat şi altele. Nunta este, 
înainte de spectacol, temeiul vieţii; 
teoretic, ea deschide un nou ciclu vital. 
După modelul împerecherii cuplului divin 
în timpul nunţii (*Bradul de nuntă cu 

Mărul miresei, * Steagul de nuntă cu 
talerul miresei, Băţul înflorat cu colacul 
miresei şi altele) şi după împlinirea celor 
două acte de consacrare, unul creştin, 
cununia (aşezarea de către preot a 
cununiilor împărăteşti pe capul tinerilor) 
şi altul precreştin, colăcăria (ruperea 
colacului sau turtei de către nănaşă 
deasupra capului miresei), mirii devin 
apţi procreării, personaje sacre care aduc 
după nouă luni, pruncul. Tot ce vine în 
contact în timpul nunţii cu M. şi M.-le 
aduc noroc, fertilitate, prosperitate. De 
aceea, nuntaşii fac tot ce le este cu 
putinţă să prindă şi să guste hrana sacră, 
bucăţile din colacul (turta) rupt deasupra 
capului miresei, aruncată de nănaşă. 

Ghinoiu I., Lumea de aici, lumea de 

dincolo, Editura Fundaţiei Culturale 

Române, Bucureşti, 1997. 

Moarte 

1. Zeiţă a Panteonului românesc care ia 
sufletul omului, sinonimă cu *Zâna 
Bătrână, * Sfânta Moarte, * Maica 
Precista. Noţiunea de moarte are, în 
limba vorbită, două sensuri: fenomen 
biologic al încetării funcţiilor vitale şi 
personificare a divinităţii care ia sufletele 
oamenilor. Din textele funerare cântate 
la înmormântările din Oltenia, Banat şi 
sudul Transilvaniei, M. are înfăţişare 
antropomorfă, prototip al complexului 
cultural indo-european, şi de pasăre de 
pradă, specifică neoliticului Vechii 
Europe. Imaginea neolitică a morţii, zeiţă 
a regenerării, tămăduitoare de boală şi 
aducătoare de odihnă, a devenit, la 


popoarele indo-europene, o reprezentare 
mitică înfiorătoare: neagră, urâtă, o 
arătare alcătuită din oase deşirate cu 
coasa la spate etc. Din motive lesne de 
înţeles, marea zeiţă neolitică a regenerării 
şi morţii submina autoritatea divinităţilor 
care i-au luat locul: Zeus, Dumnezeu 
Tatăl şi apoi Fiul lui Dumnezeu. TVupul 
neînsufleţit, scăpat de suferinţele care îi 
provoacă M., capătă, imediat după 
consumarea ei, o înseninare deplină care 
contrastează cu momentele agoniei şi 
chiar anterioare ei. Se vorbeşte, adesea, 
de frumuseţea mortului, de zâmbetul 
acestuia. M. este mai puţin neagră decât 
se crede. Sentimentul de frică a fost 
exacerbat de religiile indo-europene, 
inclusiv de creştinism. Imaginea morţii 
care se arată bolnavilor sub forma unei 
babe hâde şi urâte, numai ciolane deşi¬ 
rate, cu ochii duşi în fundul capului, 
având în mână o coasă, şi pofteşte omul 
să bea dintr-un pahar o băutură amară, 
apa morţii, este cu totul alta decât trebuie 
să fi fost ea imaginată de omul neolitic 
şi numită de arheologi Doamna în Alb. 
Din textele funerare *Zori nu rezultă că 
sufletul ar fi răpit fără ştiinţa muribun¬ 
dului. M. îşi anunţă din timp victima prin 
diferiţi *Mesageri funeşti. La sosire, ea 
strigă pe nume muribundul să iasă din 
casă. După trei sau mai multe strigăte 
(cântece), sufletul se desprinde de lumea 
de aici şi se porneşte, fără împotrivire, în 
*Lumea de dincolo. întoarcerea este 
ireversibilă. Din cântecele funerare 
rezultă că M. este dezinteresată de 
darurile promise de muribund (plug cu 
patru boi, turmă de oi etc.) şi insensibilă 

la rugămintea muribundului de a fi lăsat 
să-şi ia rămas bun de la cei dragi. în 
cântecele de *Zori funcţia principală a 
M-ţii antropomorfe este scoaterea 
sufletului din trup. Ea este hotărâtă şi 
incoruptibilă: Roagă-mi-te, roagă, /Măi, 
Mărie, dragă, / De copiii tăi / Ei să mi te 
plângă, / Să nu plângă tare, / Să-şi aibă 
răbdare, / C-acu nu-i pe dare, / Că de-ar 
fi pe dare, / Copiii ţi-ar da: / Plug cu patru 
boi, l Şi doi voinicei, / Şi-o turmă de oi / 
Cu ciobanu lor; / Dar nu se mai poate j 
Ca să te mai scape / De la neagra Moarte, 
/ Că Moartea-i Crăiasă / Şi mare mireasă, 
/ Merge-n bâlciuri mari / Şi ia fete mari, / 
..../. (Runcu, jud. Gorj); 

2, Ultimile trăsăriri şi pâlpâiri ale vieţii. 
Credinţele înregistrate de etnografi 
despre hotarul biologic al morţii sunt 
redate de bogata sinonimie a verbului a 
muri: s-a dus, a adormit, s-a stins, şi-a 
dat sufetul, s-a dus în altă lume, a fost 
chemat, a dat ortul popii, şi-a pierdut 
potcoavele ş.a. Două dintre aceste 
expresii, şi-a dat sufetul şi i-a ieşit 
sufetul, exprimă cel mai bine trecerea 
din ultimul moment petrecut aici în 
primul moment petrecut dincolo. Verbele 
a da, a adormi, a se duce, a pierde, a se 
stinge, a ieşi din aceste expresii nu redau 
violenţa sau răpirea sufletului, marea 
tragedie a morţii cultivată de indo- 
europeni, inclusiv de creştinism. Ele 
exprimă, de fapt, adevărata trăire a 
sentimentului morţii de către români. Un 
bun cunoscător al tradiţiilor româneşti. 
Gh. Ceauşeanu, scria că poporul iden¬ 
tifică sufletul cu suflarea omului: Semnul 
că cineva trăieşte, vieţuieşte este faptul 


că sufă. La moarte sufetul iese definitiv 
pe gură, cu ultima sufare, şi rătăceşte 
prin casă, nesimţit de nimeni. Dacă omul 
n-a murit de mult, se poate face ca 
sufetu-i care zboară prin cameră, să intre 
iarăşi în corp şi omul care plecase către 
cealaltă lume, să se întoarcă. ...Românii 
cred că ţipătul sfâşiitor al femeilor 
înspăimântă sufetul mortului şi îl sileşte 
să intre în corpul părăsit. Oamenii 
reînviaţi astfel, dacă mai trăiesc după ce 
s-au întors, au limba legată sau, dacă 
vorbesc, aiurează despre cele văzute 
dincolo. Dar, în majoritatea cazurilor, 
întoarcerea este numai o prelungire de 
agonie. Momentul morţii este explicat de 
popor ca o desprindere a sufletului de 
corp care iese pe gură: Oftează! Iese un 
abur pe gură. îi aprinde lumânarea, se 
deschide fereastra ca să zboare sufetul 
(Slătioara, jud. Vâlcea); imediat după ce 
a murit, în unele zone i se lua de cineva 
lumânarea din mână şi ieşea cu ea 
aprinsă în grădină. Se zice că petreci 
sufetul mortului. Unele informaţii 
etnografice privind fenomenul morţii 
cum ar fi, Te uiţi la el că trebuie să înghită 
de trei ori..., se desfăşoară în mod 
asemănător cu cel descris în cântecul 
funerar de priveghi: Din pahar când a 
gustat, / De trei ori a sughiţat / Şi pe loc 
a răposaţi 

Bîrlea Ov., Folclor românesc, voi. I, Editura 
Minerva, Bucureşti, 1976; Ciubotaru I. H., 
Marea trecere, Editura Grai şi Suflet - 
Cultura Naţională, Bucureşti, 1999; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 

Mariana, Georgescu-Stănculeanu Lucilia, 
Cântecul Zorilor şi Bradul Tipologie 
muzicală, Editura Muzicală, Bucureşti, 
1988; Lupulescu M., Credinţe româneşti, 
în Şez., III, 1884; Marian Sim. FI., 
înmormântarea la români, Editura Lito- 
Tipografia Carol Gobl, Bucureşti, 1904; 
Bucureşti, 1976. 

Moaşă 

Reprezentantă în linie paternă a spiritelor 
moşilor şi strămoşilor care garantează 
trecerea fătului, fără pericole deosebite, 
din lumea intrauterină în cea extraute- 
rină. Medierea între lumea moşilor şi 
strămoşilor, de unde se credea că se 
desprinde noul născut, şi lumea în care 
a sosit o realiza M. şi soţul acestea, 
moşul. Ei îndeplinesc funcţii ceremoniale 
şi rituale în momentele hotărâtoare ale 
existenţei umane: venirea sufletului din 
*Preexistenţă (naşterea) şi plecarea lui în 
*Postexistenţă (moartea). Cuvântul M., 
cert preroman,...se înrudeşte cu forma 
albaneză şi face parte, probabil, din 
graiurile ilirico-traco-dacice, deci 
aparţine vechiului fond autohton carpato - 
balcanic. M., are numeroase sinonime 
zonale şi locale, precum moşică, li/l. mare 
şi altele. Pentru că aducea de mâncare 
nepoatei şi îi rezolva treburile casnice în 
primele trei zile după naştere, se numea, 
după coşul cu merinde adus lăuzei, M. 
de coşarcă. La naştere, M. rezolva fără 
greş actele sacre şi profane menite să 
aducă pe lume noul născut, să-l integreze 
în familia şi spiţa de neam paternă, să 
garanteze sănătatea mamei şi copilului. 
Era o personalitate puternică, om decis 


şi hotărât în luarea deciziilor, respectată 
de obşte pentru calităţile înnăscute sau 
dobândite. Ea rezolva ceea ce rezolvă 
astăzi o întreagă maternitate: pregătea 
şi ajuta femeia la naştere, moşea copilul, 
comunica tatălui sexul copilului, executa 
scalda pruncului, sfătuia lăuza cum să-şi 
hrănească şi să-şi îngrijească copilul, se 
îngrija, folosind cunoştinţele şi practicile 
de medicină empirică, de sănătatea 
mamei şi copilului. în Oltenia şi Munte¬ 
nia de vest părinţii merg trei ani la rând, 
în a doua zi de *Crăciun sau de *Anul 
Nou, la M. cu copilul moşit de aceasta 
pentru a-1 ridica la grindă. îi pune colac 
şi sare pe creştetul capului, îl ridică la 
grindă şi-i urează: La mulţi ani să trăieşti, 
/ Până-n grindă să creşti! 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Şerban Doru, Şerban 
Valentina, Calendarul credinţei, datinilor, 
obiceiurilor şi tradiţiilor din Gorj, Editura 
Ager, 2000. 

Moaşă a Ploii 

Sol trimis la divinitatea pluviometrică să 
dezlege ploile, substituit de o păpuşă 
modelată din lut, sinonimă cu *Caloian, 
* Ploaia, * Maica Călătoarea, * Maica 
Domnului, *Zâna, *Scaloiana, Seceta, 
Mama Secetei. 

Bîrlea Ov., Folclor românesc, voi. I, Editura 
Minerva, Bucureşti, 1982; Candrea AI., Iarba 
fiarelor. Studii de folclor, Editura Cultura 
Naţională, Bucureşti, 1928; Constantinescu 
N., Lectura textului folcloric, Editura 
Minerva, Bucureşti, 1986; Ghinoiu I., 

Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Marian Sim. Fl., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Pop D., Obiceiuri agrare 
în tradiţia populară românească, Editura 
Dacia, Cluj-Napoca, 1989. 

Mormânt 

Adăpost *geomorf al sufletului mortului 
construit în pământ, precum * Bordeiul. 
M.-ul are lungimea mortului, este orien¬ 
tat pe direcţia est-vest şi are un acoperiş 
din pământ cu patru ape de scurgere. în 
cântecele funerare sufletul mortului este 
sfătuit să roage groparii să-i construiască 
acestei case ferestre şi uşi: Roagă-te la- 
ngropători, / Ca să-ţi lase treifereştri, Tu 
prin ele să priveşti (Zărneşti, jud. Braşov). 
* Sicriul din lemn este o copie din lemn 
a adăpostului mai mare, M.-ul Prin ritul 
funerar al înhumării mortul era expediat 
la reşedinţa divinităţii materne din 
adâncul Pământului. Locul este marcat, 
adesea, prin practici magice de înte¬ 
meiere, prima brazdă de pământ se pune 
pe o apă curgătoare, groapa săpată este 
supravegheată cu grijă până la înmor¬ 
mântare pentru a nu fi ocupată de spirite 
răuvoitoare. Ca orice casă, M.-ul poate 
fi locuit sau nelocuit (cenotaf). în cazul 
în care omul moare departe de sat, 
substitutul mortului, reprezentat de un 
pumn de ţărână adusă de pe locul morţii 
sau de un butuc de lemn îmbrăcat în 
hainele celui decedat, va locui, alături de 
moşii şi strămoşii lui, în cimitirul satului, 
în raport de calităţile sau de defectele 


avute de om în viaţă (hoţ, criminal), de 
felul cum a murit, luat sau chemat de 
moarte, situaţie numită în popor moarte 
bună, sau intrat în rândul morţilor pe căi 
neobişnuite (spânzurare, sinucidere), 
M.-ul este curat şi, ca urmare, este 
amplasat în cimitir, lângă moşii şi 
strămoşii săi, sau spurcat şi atunci este 
îndepărtat nu numai de morţii din cimitir, 
ci şi de cei vii; de obicei era înhumat în 
afara cimitirului, pe hotarul dintre două 
sate. în vremurile din urmă, sunt 
înmormântaţi şi aceştia la marginea 
cimitirului. M.-le sunt considerate locuri 
sacre unde liniştea celor care le locuiesc 
nu trebuie tulburată de răufăcători. Un 
statut aparte îl au M.-le strigoilor care, 
dacă au fost identificate, erau stricate, 
precum casele din sat rămase pustii şi 
bântuite de stafii. 

Ghinoiu I., Lumea de aici, lumea de 

dincolo, Editura Fundaţiei Culturale 

Române, Bucureşti, 1999 

Moş Ajun 

Reprezentare mitică a * Panteonului 
românesc ajunsă, după 365 de zile, la 
vârsta senectuţii şi a morţii, frate mai mic 
al lui *Crăciun, celebrat pe 24 decembrie. 
Conform legendelor nativităţii, * Maica 
Domnului, cuprinsă de durerile Facerii, 
cere adăpost lui M. A. Motivând că este 
sărac, acesta o refuză, dar o îndrumă 
spre fratele său mai bogat, *Moş Crăciun, 
în unele legende M. A. este cioban sau 
baci la turmele lui Crăciun. 

Marian Sim. Fl., Legendele Maicii Dom¬ 
nului, Institutul de Arte Grafice, Bucureşti, 

1904; Muşlea I. f Bîrlea Ov., Tipologia 
folclorului din răspunsurile la chestionarul 
lui B.P. Hasdeu, Editura Minerva, Bucureşti, 
1970; Pamfile T # Sărbătorile de toamnă şi 
postul Crăciunului. Studiu etnografic, 
Academia Română, Socec, Bucureşti, 1914. 

Moş al Codrului 

Reprezentare mitică a civilizaţiei lemnului 
la vârsta senectuţii stăpân, împreună cu 
*Muma Pădurii, peste tot ce naşte, creşte 
şi trăieşte în codru, sinonim cu *Pădu- 
roiul, *Tatăl Pădurii. Are aceleaşi trăsături 
fizice cu soaţa lui, Muma Pădurii, cu 
deosebirea că nu fură copiii, este mai 
prost şi mai uşor de înşelat de oameni. 

Olinescu Marcel, Mitologie românească, 
Casa Şcoalelor, Bucureşti, 1944. 

Moş Alexe 

Reprezentare mitică la vârsta senectuţii 
în *Calendarul popular, purtător al 
cheilor anului, patron al vieţuitoarelor 
care hibernează sub pământ, în scorburi 
şi sub scoarţa copacilor, sub pietre sau 
în ape, care a luat numele şi data de 
celebrare ale Cuviosului Alexie din 
Calendarul ortodox, sinonim cu * Alexie, 
*Alexe Caldu, Alexa Boje. M. A., călare pe 
cal, păzeşte *Soarele care, plictisit de 
unul şi acelaşi drum parcurs zilnic între 
răsărit şi apus, încearcă să se refugieze 
la Dochia sau la * Sfinţi (9 martie) în 
tărâmurile de miazănoapte. în unele 
tradiţii, Soarele nu poate fi întors din cale 
de bătrânul M. A,, ci de zeul tânăr cabalin 
*Sântoaderul cel Mare. 


Fochi A., Datini şi eresuri populare de la 
sfârşitul secolului al XlX-lea: Răspunsurile 
la chestionarele lui Nicolae Densuşianu, 
Editura Minerva, Bucureşti, 1976; 
Mangiuca Simion, Calendarul iulian, 
gregorian şi poporul român pe anul 1882, 
Tipografia Alexi, Oraviţa, 1881; Marian 
Sim. FI., Insectele în limba, credinţele şi 
obiceiurile românilor. Studiu folcloristic, 
Institutul de Arte Grafice, Bucureşti, 1903. 

Moş Martin 

Personificare a *Ursului, prăznuitîn Ca¬ 
lendarul popular la *Macavei (1 august), 
Martinii de Toamnă (12-14 noiembrie), 
* Martinii de Iarnă (1-3 februarie), Ziua 
Ursului (2 februarie), şi Sâmbăta Ursului 
(o săptămână înainte de Moşii de Florii). 
M. M. ar fi fost, în vremuri imemoriale, 
un om obişnuit, morar sau păstor în satul 
său. El ar avea sentimente şi preocupări 
umane (iubeşte o femeie pe care o fură 
şi o duce la casa lui din pădure), este 
inteligent, îşi construieşte adăpost pentru 
iarnă (bârlogul), prevesteşte, precum 
*Baba Dochia, vremea friguroasă sau 
călduroasă etc. Un singur lucru nu ştie 
să facă, să aprindă focul. Este o vietate 
ciudată a pădurii; fată puii iarna, în timp 
ce alte vietăţi aşteaptă anotimpul 
călduros; dacă timpul e frumos, intră în 
adăpost, dacă este urât, îşi reia activitatea 
prin pădure; dacă găseşte punte peste 
râu, o strică, dacă n-o găseşte dărâmă 
un copac şi pune punte etc. 

Coman M., Mitologie populară românească, 
I, Editura Minerva, Bucureşti, 1986; Evseev 
Ivan, Dicţionar de magie, demonologie şi 
mitologie românească, Editura Amarcord, 

Timişoara, 1997; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 
1987. 

Moş Nicolae 

Personificare la vârsta senectuţii a 
timpului îmbătrânit care a preluat din 
Calendarul creştin numele şi data de 
celebrare ale Sf. Nicolae (6 decembrie). 
Personaj real (episcop din Myra, mort 
probabil în anul 342), apărător al dreptei 
credinţe în Iisus, M. N. are, în tradiţiile 
româneşti, atribuţii străine de statutul 
său de sfânt: apare pe un cal alb, aluzie 
la prima zăpadă care cade la începutul 
iernii, păzeşte * Soarele care încearcă să 
se strecoare pe lângă el spre tărâmurile 
de miazănoapte pentru a lăsa lumea fără 
lumină şi căldură, este iscoada lui 
Dumnezeu pe lângă *Drac, ajută văduvele, 
orfanii şi fetele sărace la măritat, este 
stăpânul apelor şi salvează de la înec 
corăbierii, apără soldaţii pe timp de 
război, motiv pentru care este invocat în 
timpul luptelor. în nopţile marilor sărbă¬ 
tori, când se deschide cerul pentru o 
clipă, oamenii pot să-l vadă pe M. N. 
stând la Masa împărătească în dreapta 
lui Dumnezeu. M. N. împarte astăzi, 
asemănător lui *Moş Crăciun, daruri 
celor mici. Mai veche este însă tradiţia 
pedepsirii copiilor neascultători cu 
nuieluşa lăsată în încălţările lor în 
noaptea de 5/6 decembrie. Ca sfânt, M. N. 
a fost mai darnic cu pedepsele decât cu 
recompensele. Conform tradiţiei creştine, 
el pedepsea pe cei care se abăteau de la 
dreapta credinţă lovindu-i cu nuiaua 


peste mâini. Ziua de 6 decembrie încheie 
ciclul de sărbători şi practici magice 
dedicate în special lupilor şi spiritelor 
morţilor, început la mijlocul lunii 
Noiembrie (Filipii de Toamnă, Filipul cel 
Şchiop, *Ovidenia, Lăsatul Secului de 
Crăciun, *Noaptea Strigoilor şi *Sântan- 
drei) şi încheiat la începutul lunii decem¬ 
brie (Zilele Bubatului, *Varvara, M. N.), 
specific unui străvechi început de an 
autohton, probabil *Anul Nou dacic. 

Bîrlea Ov., Mica enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Ghinoiu 
I., Vârstele timpului, Editura Meridiane, 
Bucureşti, 1988; Mangiuca S., Calendarul 
iulian, gregorian şi poporul român pe anul 
1882, Tipografia Alexi, Oraviţa, 1881; 
Pamfile T., Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; 
Rădulescu Codin C., Mihalache D., 
Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Moşi de Arhangheli 

1. Spirite ale morţilor, moşilor şi stră¬ 
moşilor, invocate în ziua de *Arhangheli 
(8 noiembrie) sau în ajunul acesteia 
(7 noiembrie). Se dau pomeni şi se aprind 
lumânări în special pentru cei care au 
murit în împrejurări năprasnice (înghe¬ 
ţaţi, înecaţi, trăsniţi, sfâşiaţi de fiarele 
pădurii etc.) (Moldova şi Bucovina); 

2 . Ofrande alimentare pentru morţi date 
în ajunul sau în ziua de *Arhangheli 
(8 noiembrie) (Moldova şi Bucovina). 

MOŞI DE IARNĂ 


Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Pamfile X, 
Sărbătorile de toamnă şi postul Crăciunului. 
Studiu etnografic, Academia Română, 
Socec, Bucureşti, 1914; Voronca-Niculiţă 
E., Datinile şi credinţele poporului român, 
Tipografia Isidor Wiegler, Cernăuţi, 1903. 

Moşi de Iarnă 

1. Spirite ale morţilor, moşilor şi stră¬ 
moşilor prăznuite în sâmbăta care pre¬ 
cede Lăsatul Secului de Brânză sau 
Lăsatul Secului de Carne. M.-i de I. 
împreună cu *M.-i de Sâmedru formează 
*M.-i cei Mari de peste an. La M.-i de I. 
se împart alimente (plăcinte, produse 
lactate, piftii) şi, uneori, vase umplute cu 
mâncare gătită sau cu apă (Obicei atestat 
în majoritatea zonelor etnografice); 

2 . Denumire zonală a *M.-lor de 
Sumedru (Banat). 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Rădulescu Codin C., Mihalache 
D., Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Moşi de Sântilie 

Ofrandele pentru morţi (fructe, covrigi, 
mâncare preparată) însoţite de lumânări 
aprinse date în ajunul sau în ziua de 


*Sântilie, zeu al focului şi soarelui în 
* Panteonul românesc. în această zi 
sufletele morţilor s-ar întoarce acasă 
pentru a fi ospătate de cei vii. Familia 
care are de pomenit copii morţi cheamă 
acasă fetiţe şi băieţi unde li se scutură 
un măr ale căror fructe nu au fost încă 
gustate în acel an, curăţă mormintele din 
cimitir, împarte vase de lut pline cu 
mâncare sau cu apă (Moldova). 

Marian Sim. FI., Sărbătorile la români. 

Studiu etnografic. Cincizecimea, Institutul 

de Arte Grafice, Bucureşti, 1901. 

Moşi de Sumedru 

Practici legate de cultul morţilor din 
sâmbăta dinaintea zilei de Sâmedru, 
sinonimi cu M. de Toamnă, M. cei Mari. 
în această zi se împărţeau ofrande 
alimentare (grâu fiert, colaci, lapte, unt, 
brânză) şi se invocau spiritele moşilor 
pentru sănătate, belşug, spor în casă: Voi, 
moşi strămoşi, / Să-mi fiţi tot voioşi, / 
Să-mi daţi spor în casă, /Mult pe masă, / 
Cu mult ajutor/în câmpul cu florii 

Moşi de Vară 

Spirite ale morţilor, moşilor şi strămoşilor 
prăznuite în sâmbăta dinaintea Rusaliilor 
(Moldova, Dobrogea, Muntenia, Oltenia, 
Banatul de est). Denumirile zonale ale 
M. de V. indică importanţa calendaristică 
a zilei (*M.-i cei Mari) sau poziţia acesteia 
în *Calendarul popular (*M.-i Duminicii 
Mari, *M.-i Rusaliilor). Se credea că 
sufletele morţilor, după ce au părăsit 
mormintele la Joimari şi s-au bucurat de 
ospitalitatea celor vii se întorc supărate, 

la M.-i de V., la lăcâşele lor 
subpământene. Pentru a fi îmbunate li se 
împart vase din lemn sau din lut, 
cumpărate în sudul ţării de la Târgurile 
Moşilor, pline cu vin, apă, lapte, cu 
mâncare gătită, pâine, flori şi lumânări 
aprinse. Acestea le sunt dăruite după un 
ritual respectat cu stricteţe: pronunţarea 
unor formule consacrate (- Să fie pentru 
mamaî / - Bogdaproste!), împărţirea 
alimentelor şi băuturilor, cu vase cu tot, 
înainte ca vreun membru al familiei să 
guste din acestea. în unele zone ale 
Moldovei împărţirea vaselor se continua 
în prima şi a doua zi de Rusalii. La M.-i 
de V. se împărţeau şi se primeau atât de 
multe vase, încât gospodinele nu mai 
aveau nevoie să procure de-a lungul 
anului altele noi. în această zi se efectuau 
şi alte practici dedicate morţilor: curăţirea 
şi udarea mormintelor, bocirea morţilor 
(Muntenia, Oltenia), plata simbolică a 
apei ce urma să fie dată de pomană 
(nordul Moldovei) şi altele. De respec¬ 
tarea strictă a ritualului şi de abundenţa 
ofrandelor depindea împăcarea şi 
întoarcerea morţilor, fără incidente, în 
lumea lor subpământeană. 

Chelcea I., Obiceiuri de peste an în două 
sate din Almăj, în Soc. rom., an iy nr. 
3-4,1939; Nania I., Rusaliile. Sărbătoare 
multimilenară în spaţiul românesc, în 
„Creativitate şi eficienţă în acţiunea socială 
a tineretului", voi. II, Centrul Judeţean al 
Creaţiei Populare Piteşti, Argeş, 1989; 
Pamfile Tudor, Sărbătorile de vară la 
români. Studiu etnografic, Academia 
Română, Bucureşti, 1910; Rădulescu 


Codin C., Mihalache D., Sărbătorile 
poporului cu obiceiurile , credinţele şi unele 
tradiţii legate de ele, Socec, Bucureşti, 
1909; Ştefănucă PV, Cercetări folclorice pe 
Valea Nistrului de Jos, în AAF, iy 1937. 

Moşii Schimbării la Faţă 

Ofrande alimentare (struguri, must şi 
faguri de albine) primite de morţi de la 
cei vii în ziua de Probejenie (6 august). 
Boabele de struguri desprinse de pe 
ciorchine şi sfinţite la biserică se numesc, 
în ţinutul Tutovei, colivă de struguri. 
Gustatul primei boabe de strugure se 
făcea după un ritual din care nu lipsea 
formula de consacrare pronunţată cu 
voce tare: Boabă nouă în gură veche! 
(Moldova şi Bucovina). De la obiceiul 
gustării rituale a strugurilor şi a altor 
poame la M. S. la F., luna August a primit, 
local, numele de Gustar (Muntenia 
centrală şi Oltenia de vest). 

Moşul Codrului 

Reprezentare mitică a civilizaţiei lemnului 
stăpân, împreună cu *Muma Pădurii, 
peste tot ce naşte, creşte şi trăieşte în 
pădure, sinonim cu *Păduroi, Tatăl 
Pădurii. în descântecele de Muma Pădurii 
apare sub diferite nume: *Omul Pădurii, 
*Tatăl Pădurii, *Păduroiul. M. C. Are 
aceleaşi trăsături fizice cu soaţa lui, 
Muma Pădurii, cu deosebirea că acesta 
nu fură şi nu-şi schimbă copiii cu cei ai 
oamenilor din sat, este mai puţin 
inteligent şi mai uşor de înşelat. 

Bilţiu Pamfil, Maria Bllţiu, Izvorul fermecat, 
Editura Gutinul, Baia Mare, 1999; Olinescu 

Marcel, Mitologie românească , Casa 
Şoalelor, Bucureşti, 1944; Pamfile TLdor, 
Mitologie românească, Editura ALL, 
Bucureşti, 1997; Olinescu Marcel, Mitologie 
românească, Casa Şoalelor, Bucureşti, 1944. 

Muma Pădurii 

1. Plantă sacră (Asperula odorata L. sau 
Lathraea squamaria L.) substitut fitomorf 
al Zeiţei Mamă, invocată în descântecele 
de alungare a bolilor copiilor. Pentru a fi 
culeasă se mergea în noaptea de 
*Sânziene, în linişte, să nu se sperie şi 
să se ascundă în pământ. Se usca şi se 
păstra ca ceva de mare preţ pentru a fi 
folosită la nevoie. Tratamentul, afumarea 
sau tămâierea copilului cu ciobul în care 
arde M. P., sau îmbăierea bolnavului în 
apa în care s-a fiert planta, era însoţit de 
un descântec: Ho, Muma Pădurii, / Ho, 
moroaico, /Hi, strigoaico, /Eu cu securea 
te-oi tăia, / Cu focul te-oi ardea, / Cu apa 
te-oi stingea, / Cu tămâie şi muma pădurii 
te-oi tămâia . / Fugi de la copilul meu, / 
Fugi în satul ... / Să rămână copilul / 
Curat, luminat, / Ca steaua din Cer, / Ca 
poala Sfintei Marii, (Leac din mâna mea 
să fie) 

2 . Reprezentare mitică a civilizaţiei 
lemnului, stăpână peste tot ce naşte, 
creşte şi trăieşte în pădure, rudă cu 
*Moşul Codrului, *Omul P. şi *Fata P., 
sinonimă cu *Pădureana, *Ciuma P., 
*Vidma-P., *Ştima-Pădurii, *Surata din 
Pădure, Mama Huciului. în unele 
descântece este identificată cu Muma 
Mumelor: Muma Mumelor, / Muma 
Pădurilor, / Să te duci din astă noapte / 
Cu vacile zbierând, / Cu porcii grohăind, 


/ Cu câinii lătrând, / Cu lupii urlând ... 
(Romanaţi). Locuieşte în codrii neatinşi 
de topor şi necălcaţi de picior de om, în 
copaci bătrâni, în scorburi, în planta ce-i 
poartă numele, M. P. Este o mamă tristă: 
geme, se jeleşte, suspină, horcăie, vâjâie 
pentru că oamenii îi taie pruncii, copacii 
din pădure Ca mare zeiţă, mumă a 
naturii, poate fi bună sau rea: pedepseşte 
tâlharii şi ajută oamenii necăjiţi, arată 
calea bună copiilor rătăciţi. îşi cunoaşte 
toţi copacii din pădure pe care îi 
alăptează când sunt mici, îi ceartă dacă 
sunt strâmbi, îi strigă pe nume sau pe 
poreclă, dar îi blestemă să fie tăiaţi de 
om sau trăsniţi de fulger când o supără. 
Pedepseşte (sperie, ia glasul, ologeşte, 
poceşte) femeile care torc în ziua de 
marţi, bărbaţii care fluieră sau cântă prin 
pădure şi-i trezesc copiii, tăietorii de 
lemne care nesocotesc regulile pădurii, 
pe cei care culeg fructele de pădure în 
ziua de Probejenie (6 august). Oamenii 
se pot apăra de ea, făcându-şi cruce cu 
limba în cerul gurii sau, dacă o aud 
scâncind, să o întrebe cu respect 
- Doamnă Mare de ce plângi? şi dacă 
răspunde - Mi-e foame că n-am mâncat 
de o săptămână! să-i dea ceva de 
mâncare. Tteptat, aceste calităţi de mamă 
bună s-au estompat, astăzi M. P. fiind 
cunoscută mai mult ca reprezentare 
malefică, femeie bătrână şi antropofagă, 
patroană a duhurilor rele care populează 
pădurea pe timp de noapte. Slută şi urâtă, 
cu părul lung până la pământ, boceşte 
prin păduri pentru a ademeni călătorii. 
Noaptea poate fi văzută dormind 
ghemuită în jurul focului sau umblând 

ca o nălucă prin păduri şi tufişuri, pe 
câmpii şi pe la răscruci de drumuri. Ia 
chip de animal (iapă, bivoliţă, vacă), de 
femeie care seamănă cu un copac 
cioturos, cu crăci uscate, cu păr lung 
despletit sau împletit şuviţe care cad din 
cap până la călcâie precum şerpii, 
îmbrăcată în scoarţă sau muşchi de 
copac. Poate fi înaltă cât casa şi căpiţa 
de fân sau mică cât un iepure, frumoasă 
ca o zână sau hidoasă ca un monstru cu 
capul mare, cu ochii cât strachina şi dinţii 
cât secera. Cunoaşte 99 de şiretlicuri cu 
care ademeneşte oamenii să iasă din 
casă şi îi bagă în pădure unde îi frige şi 
îi mănâncă. Se deplasează pe jos sau pe 
un cal (iapă) cu 9 inimi. Când vine ca 
năluca, aduce vânt, vârtej, vreme rea, 
intră în case la miezul nopţii trântind 
uşile şi ferestrele deschise. Din des¬ 
cântece rezultă că unele spirite ale nopţii 
(*Miazănoapte, Decuseară, *Zorilă, 
*Murgilă) îi sunt feciori. Copiii ei sunt 
urâţi şi plângăcioşi, motiv pentru care 
încearcă să-i schimbe cu copiii oamenilor 
din sat. Din acest motiv, mamele cu copii 
mici luau măsuri de precauţie: îi păzeau 
cu mare atenţie până la botez, stând zi 
şi noapte lângă ei sau, dacă trebuia să-i 
lase singuri, le puneau ca pază diferite 
obiecte metalice (secera, foarfecele, 
cleştele, vătraiul), le descânta uneltele 
păzitoare (Seceră, secerătoare, / Cum eşti 
ziua tăietoare, /Săfii noaptea păzitoare...); 
le lega la capătul feşii un ban de argint, 
tămâie, sare, usturoi. Dacă pruncul era 
schimbat, acesta putea fi recâştigat prin 
diferite practici magice: vrăjitoarea sau 
chiar mama copilului aprindea focul în 


cuptor, lua în braţe copilul M. P. şi îl 
ameninţa că-1 aruncă în flăcări sau se 
prefăcea că îi bate un piron în cap. în faţa 
pericolului iminent, M. P. aduce copilul 
furat. Copilul M. P. ar avea capul mare, 
corpul subţire ca degetul, picioarele moi, 
este lacom la supt şi vorbeşte greu, după 
mulţi ani de la naştere. Nou-născuţii 
îmbolnăviţi de sperietoare (plânsul în 
somn) sunt vindecaţi prin descântece de 
M. P.: Tu Muma Pădurii, / Colţat-o, / 
Zâmbat-o, / Urât-o,/Despletit-o,/Du-te 
la copiii tăi, / La frumuşeii tăi, / Că acolo 
ţi-e casa, / în coadele mărilor, / în 
smârcurile văilor, / Cu mese puse, / Cu 
făclii aprinse, / Unde popii nu toacă, / 
Unde glas de femeie nu este, / Unde topor 
nu taie, că (cutare) / Nu ştie să te 
primească, / Să te cinstească, / Că eu cu 
mătura te-oi mătura, /Cu focul te-oi 
frigea, / Cu tămâie te-oi tămâia, / Cu apa 
te-oi îneca, / Cu toporul te-oi tăia, / Te fac 
nouă bucăţele, / Te arunc în nouă vâlcele, 
/ Te-or mânca nouă căţele! 

Butură Vaier, Cultura spirituală româ¬ 
nească, Editura Minerva, Bucureşti, 1992; 
Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999; Pamfile Tudor, 
Mitologie românească, Editura ALL, 
Bucureşti, 1997. 

Muta Pământului 

Reprezentare mitică românească cu 
reşedinţa în fundul pământului care ia 
glasul oamenilor. Alungarea M.-ei P. se 
face prin descântec: Tu, mut mai mut, / 
Ieşi din vatra focului, / Din fundul 
pământului, / Cu 99 de proşti, / Cu 99 de 
slugi, / Cu 99 de muţi, / Proştii să-l 
prostească, / Ologii să-î ologească, / Muţii 
să-l muţească, / Să nu mai aibă gură 
căscată, /Limbă aridicată, / Dinaintea lui 
Ion cu răutate. /.../. Expresia M.P. este 
folosită astăzi pentru a caracteriza o 
persoană tăcută şi timidă (Oltenia, 
Muntenia). 

Gorovei Artur, Folclor şi folcloristică , 

Editura Hyperion, Chişinău, 1990. 

Mutul Căluşului 

Mască tăcută în ceata *Căluşarilor care 
joacă rolul *Căluşului, zeu protector al 
cailor, sinonim cu *Blojul. M.C., personaj 
ciudat şi misterios, se îmbracă în haine 
peticite, poartă la brâu un falus cioplit în 
lemn, iar pe cap o mască din piele 
întoarsă de capră, barbă de ţap, căciulă 
de ied sau se mânjeşte pe faţă. Este 
înarmat cu un paloş din lemn sau o altă 
armă preistorică (băţ, arc cu săgeţi, topor, 
bici sau gârbaci). în traista agăţată de 
umăr poartă * Ciocul C., totem al divi¬ 
nităţii cioplite în lemn, şi numeroase 
leacuri pentru vindecarea bolilor. Băr¬ 
batul care joacă rolul M. C. nu este ales; 
el se impune prin calităţi excepţionale, 
înnăscute sau dobândite, de dansator, 


atlet, acrobat şi artist desăvârşit. De 
aceea, autoritatea indiscutabilă a M. C. 
se manifestă atât la nivelul cetei 
Căluşarilor, cât şi al obştii săteşti. Prin 
modul de a se îmbrăca şi, mai ales, prin 
ceea ce face sau ştie să facă, M. C. 
polarizează atenţia şi interesul asistenţei: 
joacă pe mâini, cu picioarele în sus, pe 
pământ şi pe coama caselor, se caţără în 
vârful arborilor înalţi şi fără crengi, pe 
acoperişul clădirilor, execută acrobaţii de 
care se tem şi artiştii sub cupola circului. 
M. C. este însă temut şi respectat pentru 
spiritul divin pe care îl întruchipează de 
căluşari şi de ceilalţi membrii ai obştii 
săteşti. în timpul jocului M. C. se amuză, 
joacă, se desfată, face, după legea lui, tot 
ceea ce îşi doreşte: nu răspunde la 
comenzile Vătafului, iese din joc şi 
pedepseşte căluşarii, lovindu-i cu paloşul 
pe spate, îmbrăţişează şi sărută fetele şi 
femeile căsătorite, execută tot felul de 
năzdrăvănii cu falusul etc. El e zeu, nu 
dă nimănui socoteală. Un singur lucru îi 
este interzis: să vorbească în zilele când 
se joacă Căluşul. încălcarea interdicţiei 
se pedepsea aspru, uneori cu moartea. 
M. C. l-au avut şi îl au toate cetele de 
Căluşari. 

Bîrlea Ov., Eseu despre dansul popular 
românesc, Editura Cartea Românească, 
Bucureşti, 1982; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 
1997; Oprişan H.B., Căluşarii, Editura 
pentru Literatură, Bucureşti, 1969. 

Naiba 

*Drac simpatic, invocat în situaţii 
nespecifice maleficului. în limba vorbită 
cuvântul N. poate exprima îndoiala, 
incertitudinea şi chiar drăgălăşenia. 

Naş din Drum 

Moarte şi renaştere simbolică a copilului 
bolnav prin schimbarea moaşei sau 
naşului de botez. în cazurile de morta¬ 
litate infantilă ridicată, naşul şi numele 
de botez dat copilului de acesta erau 
schimbate după un scenariu desfăşurat, 
parţial, în afara bisericii. Deşi ritualul 
alegerii naşului sau moaşei are nume¬ 
roase variante locale, cuprinde câteva 
secvenţe obligatorii: scoaterea pe 
fereastra casei a copilului, abandonarea 
acestuia în mijlocul drumului, obligaţia 
primului trecător să-l boteze, intrarea cu 
copilul botezat pe uşă. Viaţa copilului 
botezat se credea că poate fi salvată şi 
prin vinderea lui simbolică unei mame 
căreia i-au trăit toţi copiii. 

Petrovici Emil, Folclor din Valea Almăjului, 

înAAF, III. 


Naştere 

Cădere a omului din Raiul intrauterin al 
pântecelui matern în Iadul obositor al 
lumii de aici, unde totul se obţine prin 
muncă şi trebuie învăţat. întâmpinarea 
naşterii copilului, adevărată dramă a 
nou-născutului, de către părinţi şi rude 
cu bucurie şi, adesea, cu petreceri zgo¬ 
motoase, este un comportament ciudat 
al omului contemporan, în totală discor¬ 
danţă cu geto-dacii care, după infor¬ 
maţiile lăsate de Herodot, confirmate 
ulterior şi de alţi scriitori antici, aici , între 
leagăn şi mormânt, este iadul:... rudele 
stau în jurul nou-născutuîui şi plâng 
nenorocirile ce va trebui să le îndure, o 
dată ce a venit pe lume. Sunt pomenite 
atunci toate suferinţele omeneşti 
(Herodot, Istorii , V 4); ... La unii sunt 
deplânse naşterile şi jeliţi nou-născuţii; 
dar dimpotrivă, înmormântările sunt 
prilej de sărbătoare şi le cinstesc ca pe 
nişte lucruri sfinte, prin cânt şi joc 
(Pompenius Mela, Descrierea Pământului, 
II, 1 8-20); Pe bună dreptate neamul tracic 
a pretins pentru sine faima de înţelep¬ 
ciune, prăznuind cu plânsete zilele de 

naştere ale oamenilor şi cu veselie înmor¬ 
mântările (Valerius Maximus, Fapte şi 
cuvinte vrednice de luare în seamă, II, 6, 
12). Românii păstrează, în obiceiurile de 
la naştere şi înmormântare, elemente 
semnificative din filozofia strămoşilor lor 
autohtoni, geto-dacii. 

Comoara satelor. Calendar popular, 

Bucureşti, Editura Academiei Române, 2005; 

Năvalnic 

Personificare a unei specii de ferigă 
(Phyllitis scolopendrium L.) din fam. 
Polypodiaceae, cu frunze mari lanceolate, 
dispuse în rozetă, care creşte prin păduri 
şi terenuri stâncoase şi împădurite, 
invocat de vrăjitoare în farmecele de 
dragoste, identificat cu Cupidon, zeul 
roman al dragostei şi cu Eros, zeul grec 
al iubirii, sinonimă cu Limba Vecinii. 
Recoltarea N.-ului în scopuri malefice se 
făcea la miezul nopţii de vrăjitoarea 
dezbrăcată şi despletită care se strâmba 
şi se schimonosea în faţa plantei. Când 
era invocată în scopuri benefice, planta 
se recolta dimineaţa, înainte de a cădea 
rouă, era adusă în sat şi aruncată pe sub 
streaşină casei sau purtată în sân de fete 
şi neveste pentru dragoste. Planta este 
folosită de asemenea, la prepararea unor 
leacuri pentru vindecarea rănilor, vătă- 
măturilor, tusei, tuberculozei. Scenariul 
ritualului culegerii N.-ului de dragoste 
cuprinde mai multe secvenţe: desco¬ 
perirea locului unde creşte N.-ul; proster¬ 
narea şi efectuarea semnului crucii; 
depunerea ofrandelor (sare, pâine, zahăr) 
la rădăcina lui; pronunţarea unei rugi, în 


şoaptă sau în gând: O, tu, Năvalnice, 
Slăvit împărat, cum ai crescut şi te-ai 
înmulţit mai mult decât orice iarbă, cum 
te-ai înmulţit mai mult decât toate florile, 
aşa să alerge lumea spre Maria care te-a 
cumpărat sau Cum se ceartă lumea 
pentru pâine, aşa să se certe fetele tinere 
pentru mine; scoaterea plantei din 
pământ şi păstrarea ei la loc de cinste; 
scalda rituală în apa în care se pune 
N.-ul în legendele româneşti N.-ul este 
un fecior frumos, căzut din cer, care 
încurcă toate cărările fetelor frumoase şi 
nevestelor tinere. Se spune că el ar fi 
speriat-o şi pe Maica Domnului când a 
mers la 40 de zile după naştere cu 
Pruncul la moliftă. Pentru necuviinţa sa, 
Prea Curata l-a prefăcut, din fecior 
frumos ce era, în plantă de dragoste: 
- Năvalnic eşti, Năvalnic să fii! / între 
buruienile de dragoste eşti, /Buruiană de 
dragoste să rămâi! Credinţe asemă¬ 
nătoare sunt atestate la românii de 
pretutindeni. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Necuratul 

Nume tabu al * Dracului invocat de femei 
în blesteme şi înjurături, sinonim cu 
Spurcatul (Muntenia) 

Nersea 

Nume de *Drac invocat în înjurături de 
femei şi copii (Muntenia) 

Noapte 

Timpul propice naşterii, morţii şi renaş¬ 
terii divinităţilor adorate. Cele mai 
importante sărbători din ciclul calenda¬ 
ristic, precum naşterea Anului (* Revelio¬ 
nul), Naşterea luMisus (*Crăciunul), 
învierea Mântuitorului (*Paştele), *Noap- 
tea Strigoilor (*Sântandrei), *Focul lui 
Sâmedru, *Mânecătoarea etc. sunt 
nocturne nu diurne. După modelul 
divinităţilor care mor şi renasc pe timp 
de N., au fost fixate şi sărbătorile din 
ciclul familial: ursitul copiilor în a treia 
noapte după naştere (Masa Ursitoarelor), 
actul nupţial pentru deschiderea unui 
nou ciclu vital (noaptea nunţii), priveghiul 
cu jocuri. Sărbătorile şi obiceiurile 
nocturne se leagă de un străvechi cult al 
astrului nocturn, Luna, şi de vremurile 
imemoriale când timpul se socotea pe 
nopţi, nu pe zile. 

Noaptea Strigoilor 

întâlnire anuală a *Strigoilor vii şi a 
* Strigoilor morţi în noaptea de *Sântan- 
drei în locuri tainice, unde joacă, îşi 
încearcă puterile şi îşi aleg conducătorul 
pentru un an de zile. N. S. este un timp 
nefast când Strigoii vii îşi părăsesc 
trupurile, iar Strigoii morţi sicriele, iau 
puterea bărbaţilor, strică taurii, răspân¬ 
desc molimele, fură sporul vitelor, se 
joacă cu lupii şi urşii, leagă puşca vână¬ 
torilor etc. Strigoii vii, după ce ar ieşi fără 
ştirea lor, pe horn sau pe uşă, s-ar 


rostogoli de trei ori şi s-ar întrupa într-o 
vietate (câine, pisică, lup, cal, porc, ber¬ 
bec, găină, cocoş, broască), ar încăleca 
pe meliţă, butoi, coadă de mătură şi ar 
merge să se întâlnească cu Strigoii morţi, 
ieşiţi şi ei din adăposturile subpămân- 
tene, la locurile ştiute numai de ei 
(răspântii de drumuri, între hotare, mo¬ 
vile, păduri neumblate de picior de om, 
locuri unde nu creşte iarba etc.). Acolo 
redevin oameni şi încep să se bată cu 
limbile de la meliţă, cu coasele şi ciome¬ 
gele până iese un singur învingător care 
devine conducătorul tuturor pentru un 
an de zile. Se bocesc, îşi vindecă pe loc 
rănile şi pleacă împăcaţi, înainte de 
miezul nopţii, spre lăcaşurile lor. Oamenii 
luau diferite măsuri de protecţie: mâncau 
mujdei de usturoi, ungeau cu usturoi 
clanţa uşilor, crucea cercevelelor de la 
ferestre, uneltele de pe vatra focului, 
coarnele vitelor, ascundeau meliţele, 
întorceau vasele cu gura în jos etc. Tinerii 
se întâlneau şi se închideau într-o casă 
unde Păzeau usturoiul şi petreceau ca la 
un *Revelion. 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu , Editura 
Minerva, Bucureşti, 1976; Ghinoiu I., 
Vârstele timpului, Editura Meridiane, 
Bucureşti, 1988; Kernbach V, Dicţionarele 
mitologie generală, Editura Albatros, 
Bucureşti, 1983; Pamfile T, Sărbătorile de 
toamnă şi postul Crăciunului. Studiu etno¬ 
grafic, Academia Română, Socec, Bucureşti, 
1914; Pamfile T, Mitologia românească . 
Duşmani şi prieteni ai poporului, Academia 
Română, Socec, Bucureşti, 1916. 

Noiembrie 

Personificare a lunii a noua în Calendarul 
roman cu început de an la 1 martie. 
Denumirile populare ale lunii indică fie 
timpul căderii brumelor groase şi promo- 
roacei (Brumar, Brumarul Mare, Pro- 
morar), fie vremea fermentării şi 
limpezirii vinurilor în butoaie (Vinicer, 
Vinar). în această lună începeau şeză- 
torile, se intensificau pregătirile pentru 
iarnă şi activităţile legate de industria 
casnică. Este luna care adăposteşte cele 
mai multe sărbători şi obiceiuri dedicate 


lupilor şi strigoilor: * Martinii de Toamnă, 
Filipii de Toamnă, Ziua Lupului, Filipul 
cel Şchiop, * Noaptea Strigoilor, *Sântan- 
drei la care se adaugă *Cosmadinul, 
*Moşii de Arhangheli, *Arhangheli, 
Lăsatul Secului de Crăciun şi altele. 

Candrea I.A., Iarba Fiarelor. Studiu de 
folclor, Editura Cultura Naţională, Bucureşti, 
1928; Marian Sim. Fl., Sărbătorile la 
români. Studiu emografic. Cârnilegile, 
Institutul de Arte Grafice, Bucureşti, 1898; 
Vulcănescu R., Mitologie românească, 
Editura Academiei, Bucureşti, 1985. 

Oala 

Adăpost privilegiat al sufletului, substitut 
al Zeiţei Pământ. în graiul popular O. de 
pământ este termen obişnuit de com¬ 
paraţie pentru trupul şi sufletul omului; 
ea are gură, buză, gât, burtă, toartă, 
mănuşă (mână), picior; când e bine arsă 
are glas frumos, când e ciobită sună 
răguşit; fecioara este asemuită cu oala 
nouă, neîncepută, fata greşita cu O. 
dogită iar femeia bătrână cu hârbul şi O. 
hodorogită. în peste 140 de proverbe şi 
zicători O. este martor de comparaţie: 
Sună a oală! pentru omul grav bolnav, 
sinonim cu zicala e pe ducă, adică trage 
să moară ; S-a făcut oale şi ulcioare, 
pentru omul mort de multă vreme, 
transformat în pământ din care se fac 
O.-ele şi ulcioarele etc. Numitorul comun 
care leagă omul de O, este pământul, 
prezentat de credinţele populare ca un 
organism viu, înzestrat cu simţuri şi 
inteligenţă. în nordul Bucovinei se credea 
că e păcat să sapi pământul după apusul 
Soarelui şi, mai ales, în timpul nopţii 
când trebuie şi acesta să se odihnească, 
în heterogamia cosmică Pământul este 


mama care naşte şi hrăneşte pruncii, iar 
Cerul este bărbatul, tatăl copiilor. Confec¬ 
ţionarea şi spargerea O.-ei de pământ au 
fost asemuite cu naşterea şi moartea 
omului. Fazele tehnologice ale ceramicii, 
una din marile invenţii neolitice, începe 
cu tăiatul pământului, amputare violentă 
a trupului-mamă, continuă cu zdrobirea 
şi fărâmiţarea acestuia, cu adăugarea 
apei şi obţinerea * Lutului, cu frămân¬ 
tarea şi dospirea, cu modelarea chipului 
şi se încheie cu taina însufleţirii sim¬ 
bolice, printr-un rit funerar de incinerare, 
arderea O.-ei. Arsă în cuptor, O. are viaţă 
şi, ca urmare, poate fi jertfită, adică dată 
de pomană în locul oricărui organism 
însufleţit, uman sau divin. în practicile 
magice O. este un substitut ritual mani¬ 
pulat, de la caz, de persoane iniţiate: 
vrăjitoare, moaşă, nănaşă, mut, vătaf 
(cetele de căluşari) etc. Aruncată în 
fântână sau în râu în zilele caniculare ale 
verii devine mesagerul oamenilor pe 
lângă divinitatea care dezleagă ploile; 
prin spargerea ei la prima scaldă a 
copilului, moaşa realizează transferul 
magic al sănătăţii şi glasului frumos de 

la lutul ars la noul născut; prin spargerea 
O.-ei curate, neîncepute, nănaşa repară 
la căsătorie necinstea fetei greşite ; prin 
spargerea O.-ei cu bâta, mutul sau vătaful 
cetei de *Căluşari provoacă moartea 
simbolică a bolnavului luat din Căluş. O. 
poate adăposti însă şi spiritele potrivnice 
omului; în perioada de lăuzie, în nopţile 
şi zilele cât stă mortul în casă, în timpul 
vrăjilor şi descântatului de dezlegare şi 
alungare a spiritelor malefice etc. O.-lele 
stau întoarse cu gura în jos pentru a opri 
cuibărirea spiritelor malefice (*Muma sau 
*Fata Pădurii, Strigoiul etc.). 

Ghinoiu I., Geomorfismul şi antropo¬ 
morfismul spiritului uman, în REF, tom. 
39, nr. 5-6, 1994; Ghinoiu I., Lumea de aici, 
lumea de dincolo, Editura Fundaţiei 
Culturale Române, Bucureşti, 1999. 

Oala la Nuntă 

Substitut al animalului-oracol, de obicei 
căprioara, care indică mirelui locul 
favorabil întemeierii *Casei de piatră. O. 
la N., umplută cu cenuşă, substitut al 
bourului din legenda lui Dragoş Vodă, 
întemeietorul Moldovei şi al căprioarei 
din unele legende de întemeiere a satelor 
etc., trebuia spartă (omorâtă) de mire sau 
de un reprezentant al său cu ciomagul, 
mai târziu cu puşca. De altfel, virtuţile 
întemeietoare ale actului nupţial se 
împlinesc printr-un şir de practici magice 
violente: spartul oalei, ruptul dintr-o 
singură încercare a găinii fripte, a pisicii, 
spartul talerului miresei. Alaiul mirelui 
spre casa miresei este descris, în majo¬ 


ritatea oraţiilor de nuntă, ca o vânătoare 
rituală: Oala, substitut al animalului, 
agăţată într-un stâlp înalt la poarta 
miresei, trebuie cu orice preţ omorâtă de 
împărat sau de suita acestuia, după care 
alaiul nupţial este lăsat să pătrundă în 
spaţiul sacru de întemeiere a * Casei de 
piatră. Acolo, în spaţiul matrilocal, se 
desfăşoară Colăcăria, complex de practici 
magice de consacrare a mirilor pentru a 
crea, prin actul nupţial de întemeiere, 
omul, şi, pe de o parte, acte de iniţiere 
sexuală a acestora prin împerecherea 
simbolică a unui substitut viriloid (*Brad, 
Steag, Băţ înflorat) cu unul feminoid 
(Măr, Gutuie, Colac găurit, taler) 
(Moldova, Muntenia, Oltenia). Colăcăria 
precreştină desfăşurată la casa miresei a 
fost dublată, după apariţia creştinismului, 
la casa Domnului, Biserica. 

Ciubotarii Silvia, Nunta în Moldova, 
Editura Universităţii „Al. I. Cuza", Iaşi, 
2000; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Şeuleanu I., 
Poezia populară de nuntă, Editura Minerva, 
Bucureşti, 1995. 

Odolean 

Plantă sacră din familia Valerianaceae cu 
puteri miraculoase care asigură omului, 
alături de Usturoi, * Pelin, *Avrămească, 
*Cârsteneasă şi alte plante, protecţie 
magică împotriva *Ielelor, ^Strigoilor şi 
zmeilor. Planta era invocată, ca o divi¬ 
nitate, să aducă dragoste fetelor şi noroc 
nevestelor. Fetele din Munţii Apuseni se 

scăldau, înainte de a pleca la joc, la 
ospeţe sau la sălaşele din hotarul satului, 
în apă cu O., leuştean şi iarbă neagră 
pentru a nu fi furate de zmei. O.-ul este 
utilizat în medicina populară pentru 
lecuirea bolilor neuropsihice şi cardiace. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Om şi Pom 

Substitute identitare între arbori şi 
oameni în contextele ceremoniale şi 
rituale româneşti. Astfel, P.-ul îl poate 
înlocui şi adăposti simbolic pe O., îi poate 
deveni frate, soră, soţie. Relaţiile 
spirituale care se ţes între O. şi P. sunt 
specifice civilizaţiei lemnului. Din punct 
de vedere arhetipal, P.-ul nu se confundă 
cu * Bradul: primul aparţine pădurii de 
foioase, al doileal pădurii de conifere; 
unul exprimă ideea nemuririi prin moarte 
şi renaştere perpetuă (înfrunzitul şi 
desfrunzitul anual al codrului), altul prin 
cetina în permanenţă verde; unul e 
simbol al veacului de om, altul e simbol 
al veacului de veci. Dacă P.-ul care 
înfloreşte şi rodeşte anual, în special 
Mărul, domină obiceiurile de la naştere 
şi căsătorie, bradul devine prioritar în 
obiceiurile de înmormântare. Diferen¬ 
ţierea simbolică dintre P. şi brad a fost 
generată nu numai de ciclurile lor vege¬ 
tale diferite (înfrunzitul şi desfrunzitul 


P.-ului şi persistenţa cetinii bradului), ci 
şi de forma coroanei, frunzelor, fructelor, 
asociate de O. cu masculinitatea şi 
virilitatea (bradul), cu feminitatea şi 
fertilitatea (mărul). Deşi apariţia P.-ului 
(mărului) este precumpănitoare în 
obiceiurile legate de viaţă iar a bradului 
de moarte, simbolurile nemuririi 
exprimate de aceştia apar, de obicei, 
asociate în obiceiurile şi ceremoniile 
populare. O.-ul şi P.-ul, în special bradul, 
se supun vectorului verticalităţii. P.-ul, 
arbore cosmic prin excelenţă, se 
umanizează şi devine simbol de 
necontestat al microcosmosului vertical, 

O. -ul. Pe de altă parte, bradul, prin 
rădăcinile înfipte adânc în inima 
pământului şi cu ramurile avântate în 
înaltul cerului, are atribuţiile cosmicităţii. 
El oferă cuib tuturor vieţuitoarelor: 
şerpilor la rădăcină, păsărilor în vârf, 
oamenilor în casa din lemn. * Sicriul, casa 
mortului, este numit în cântecele de *Zori 
lemn . Asemănător sicriului, casa din 
bârne, leagănul copilului, stâlpul funerar 
şi crucea la morminte sunt construite din 
lemn, din nedespărţitul substitut al O.-lui, 

P. -ul. Locurile sacre ale voievozilor 
români, Ştefan cel Mare şi Mircea cel 
Bătrân, dar şi Craiul Munţilor Apuseni, 
Avram Iancu, se găsesc în arbori seculari, 
de obicei în stejari. 

Durând Gilbert, Structurile antropologice 
ale imaginarului, Editura Univers, Bucureşti, 
1977; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Omul Pădurii 

Reprezentare mitică a civilizaţiei lemnului 
stăpân, împreună cu *Muma Pădurii, 
peste tot ce naşte, creşte şi trăieşte în 
pădure. în descântecele de Muma Pădurii 
apare sub nume diferite: * Moşul 
Codrului, *Tatăl Pădurii, *Păduroiul. O. 
P. pedepseşte în special oamenii care 
strigă sau fac gălăgie noaptea în pădure. 
El poartă copite de cal şi păr din cap până 
în picioare şi poate fi auzit cântând cu 
voce groasă prin pădure sau rupând 
crengile călcate cu piciorul. Apare ca un 
vânt puternic care deschide uşile şi 
ferestrele caselor (Maramureş) sau ca un 
om diform şi carnivor cu ochii cât sita, 
cu capul cât târna, cu dinţii cât secera, 
cu picioarele cât răşchitoarele (Bucovina). 

Bilţiu Pamfil, Maria Bilţiu, Izvorul fermecat, 

Editura Gutinul, Baia Mare, 1999; Pamfile 

TUdor, Mitologie românească, Editura ALL, 

Bucureşti, 1997. 

Onofrei 

Personificare meteorologică care a pre¬ 
luat numele Sfântului Onofrei (12 iunie), 
sinonim cu Ziua Şoarecilor. O. indică, în 
Calendarul iulian, solstiţiul de vară şi 
perioada împârguirii şi coacerii lanurilor 
de grâu şi orz. După reforma calendarului 
a devenit, împreună cu vecinii lui 
calendaristici, Timoftei, Vartolomeu şi 
*Elisei, * Sfinţi Mărunţi, nesemnificativi 
pentru aprecierea stadiului de dezvoltare 
a recoltelor, dar extrem de periculoşi 
pentru acestea întrucât aduc grindină şi 
vijelii pe timpul verii. Local, O. era 


considerat ultimul termen când se mai 
putea semăna hrişcă, porumbul, cartofii 
şi legumele (Bucovina). 

Pamfile T., Sărbătorile de vară la români. 

Studiu etnografic, Academia Română, 

Bucureşti, 1910; Voronca-Niculiţă E., 

Datinile şi credinţele poporului român, 

Tipografia Isidor Wiegler, Cernăuţi, 1903. 

Ortul Popii 

Denumire populară a morţii, sinonimă 
cu *Spartul oalei, *închinatul steagului, 
Pierdutul potcoavelor ş.a. O. P. repre¬ 
zenta, cu două secole în urmă, o monedă 
de 10 parale dată preotului pentru înmor¬ 
mântarea unui om. Prin analogie cu 
monedele primite de preot şi la botezul 
copiilor care prin simpla numărare a 
acestora la sfârşit de an se aprecia, în 
vechime, cu cât creştea numărul creşti¬ 
nilor, este de presupus că şi monedele 
numite O. P. să fi jucat rolul unei statistici 
a deceselor. Evidenţa deceselor este 
ţinută, alături de autorităţile adminis¬ 
trative şi ecleziastice, de membrii comu¬ 
nităţii rurale care iau cunoştinţă de 
evenimentele funeste prin diferite sem¬ 
nale auditive (trasul * Clopotului, semnale 
de Bucium, * Bocet) la auzul cărora se 
răspunde cu un gest (semnul crucii), o 
întrebare (Cine o fi mai murit?) şi o 
formulă de iertare şi împăcare cu cel 
plecat (Dumnezeu să-l ierte!. Dumnezeu 
să-l odihnească!). 

Ospăţ Funerar 

Petrecere a celor vii cu cei morţi orga¬ 
nizată în cimitir, în nopţile de *Joimari 

OU DE PAŞTE 


sau de Paşte. Participanţii aduc, după 
puterea fiecăruia, ofrande alimentare 
(colaci, mâncare gătită, băutură) pe care 
le aşează pe mesele din adăposturile 
amenajate în curtea bisericilor, numite 
şetre. Adesea, alimentele se pun direct 
pe pământ, în cimitir, lângă mormintele 
unde îşi are fiecare îngropaţi morţii. După 
binecuvântarea mesei de preot, urmează, 
la lumina lumânărilor, ospăţul pro- 
priu-zis. La încheierea O.-lui oamenii 
săraci primesc bogate ofrande alimen¬ 
tare (Maramureş, Munţii Apuseni). 

Ou de Paşte 

Substitut al divinităţii primordiale, 
înfrumuseţat (gătit) prin vopsire şi 
încondeiere în Săptămâna Patimilor, 
jertfit şi mâncat sacramental în ziua de 
Paşte. Izvoare istorice şi arheologice certe 
atestă, cu multe secole înainte de Hristos, 
obiceiul de a se face cadou ouă colorate 
la marile sărbători sezoniere, în special 
la *Anul Nou: vechii perşi îşi dăruiau O.-ă 
de diferite culori la sărbătorile de primă¬ 
vară; tinerii romani îşi trimiteau O.-ă 
vopsite în roşu, împreună cu alte cadouri, 
la sărbătoarea zeului Ianus etc. Imaginea 
arhetipală a O.-lui a fost preluată apoi şi 
de creştinism: 0 .- 1 , colorat şi împodobit, 
este simbolul Mântuitorului care pără¬ 
seşte mormântul şi se întoarce la viaţă, 
precum puiul de găină ieşit din găoace. 
La început O.-ăle se vopseau cu plante 
în galben, culoarea Soarelui pe bolta 
Cerului, şi în roşu, culoarea discului solar 
la răsăritul şi apusul acestuia. Ulterior, 
O.-le au fost decorate cu chipul lui 


Hristos, cu figuri de îngeri, cu motive 
astrale, fitomorfe, zoomorfe, antro¬ 
pomorfe. înroşitul şi încondeiatul O.-ălor, 
meşteşuguri de un rar rafinament artistic, 
îmbină numeroase simboluri creştine şi 
precreştine. Pentru a juca rol de substitut 
al unui personaj sacru, 0.-1 este ales la 
*Miezul Păresimilor, ziua de miercuri din 
mijlocul Postului Mare, este gătit (colorat 
şi încondeiat) în Săptămâna Patimilor, 
pentru a fi ucis, prin lovire violentă în cap 
(*Ciocnitul O.-ălor) şi mâncat sacra¬ 
mental în ziua de Paşte. Prin acest sce¬ 
nariu ritual, cei vechi credeau că timpul 
şi spaţiul înconjurător moare şi renaşte 
anual, împreună cu divinitatea lor 
adorată. Bogata terminologie zonală a 
O.-ălor încondeiate reflectă tehnica 
încondeiatului (O.-ă închistrite, împis- 
trite, picurate, pictate, împuiate) şi 
instrumentele folosite (O.-ă încondeiate). 
Multe denumiri, precum 0.-ă Necăjite şi 
O.-ă Muncite, se referă la chinul perso¬ 
nificării O. în timpul complicatului proces 
de încondeiere: desenarea cu ceară 
încinsă, introducerea lor de mai multe 
ori în apă fiartă. Obiceiurile şi credinţele 
legate de cojile de O. sunt nelimitate. Ele 
pot aduce frumuseţe şi sănătate, belşug 
şi rod bogat, pot să lege sau să îndepăr¬ 
teze oamenii, să grăbească căsătoria 
fetelor, să înmulţească vitele etc. 

Ghinoiu I., Obiceiuri populare de peste an. 

Dicţionar, Editura Fundaţiei Culturale 

Române, Bucureşti, 1997; Zahacinschi M., 

Zahacinschi N., Ouăle de Paşte, Editura 

Sport-TUrism, Bucureşti, 1992. 

Ovidenie 

Ziua celebrării *Filipului cel Mare, nă¬ 
prasnică divinitate a lupilor, peste care 
creştinii au suprapus sărbătoarea intrării 
în Biserică a Fecioarei Maria (21 noiem¬ 
brie), sinonimă cu Obrejenie şi Vovidenie. 
Local, în Bucovina, se credea că în 
această zi s-ar fi născut Hristos. O., 
împreună cu Filipii de Toamnă, * Noaptea 
Strigoilor, *Sântandrei, şi *Moş Nicolae 
momente importante ale scenariului 
ritual de renovare a timpului, probabil 
*Anul Nou dacic. în noaptea de O, când 
se credea că se deschide Cerul şi vorbesc 
animalele, se priveghea la lumina unei 
lumânări aprinse şi încolăcite, uneori 
aceasta avea mărimea unui om, o 
strachină cu apă de leac, se făceau 
farmece şi descântece, observaţii astro¬ 


nomice şi previziuni meteorologice. 
Copiilor morţi înainte de botez şi 
oamenilor înecaţi şi morţi fără lumânare 
li se făceau praznice şi li se împărţeau 
pomeni. întrucât se credea că în noaptea 
de O. * Strigoii circulau fără oprelişte, se 
ungeau cu usturoi cercevelele ferestrelor, 
tocurile uşilor, vatra şi cuptorul care 
comunicau, prin horn, cu exteriorul. Pentru 
protecţia vitelor împotriva animalelor 
sălbatice se interzicea orice activitate 
legată de prelucrarea lânii şi pieilor de 
animale. Timp de cinci luni, de la O. până 
la *Sângiorz, femeile nu mai aveau voie 
să bată sau să spele rufele la râu. Acte 
rituale şi practici magice la O. au fost 
atestate în Bucovina, Moldova, Muntenia 
şi Oltenia. 

Panteon 

Edificiu închinat divinităţii adorate în 
religiile monoteiste (templul evreiesc, 
* Biserica creştină, moscheea maho¬ 
medană) sau unor zei ierarhizaţi după 
putere, grad de rudenie, atribuţii etc. în 
religiile politeiste (peruviană şi mexicană, 
chineză, japoneză, egipteană, babilo¬ 
niană şi asiriană, vechilor sirieni, hitiţilor, 
vechilor iranieni, indienilor antici, 
grecilor şi romanilor, geto-dacă, celţilor, 
vechilor germani, slavilor şi popoarelor 
baltice). în raport de suprafaţa pămân¬ 
tului, P.-ul a urcat din grota preistorică 
a Zeiţei-Mumă, la nivelul solului şi, apoi, 
s-a înălţat spre înaltul cerului, cât mai 
aproape de reşedinţa Dumnezeului-Tată. 
P.-urile redau, prin arhitectura şi 
amenajarea interiorului, idealul de 
frumuseţe al credincioşilor despre 
divinitatea lor adorată, *Geomorfa pentru 
oamenii neolitici, antropomorfă pentru 
indo-europeni şi creştini. Bisericile 
româneşti, mai ales cele din ţinuturile 
extracarpatice, păstrează numeroase 
trăsături de *Geomorfism: turla 
semisferică, liniile şi volumele rotunjite 
ale interioarelor, înălţimea modestă a 


construcţiei, asemănătoare cu a 
locuinţelor din jur şi altele. Acolo, credin¬ 
cioşii fac mătănii şi sărută pământul, deşi 
ştiu că împărăţia divină este în partea 
opusă, în cer. * Sufletul omului care, prin 
cel puţin două trăsături, este invizibil şi 
intangibil, ţine de sacru, vizitează, în 
drumul spre nemuruire, mai multe P.-e 
în * Existenţă (trupul, casa, satul, statul, 
lumea de aici), *Preexistenţă (pântecele 
matern, casa copilului) şi *Postexistenţă 
(sicriul, mormântul, cimitirul, lumea de 
dincolo). Produsul concepţiei, ovulul 
fecundat, reprezintă capătul nesfârşitului 
şir de generaţii care îl leagă pe om de 
strămoşii lui îndepărtaţi din lumea 
regnului vegetal şi animal. Dacă ar fi 
posibilă vizitarea primilor săi strămoşi, 
omul ar trebui să parcurgă drumul invers, 
să coboare scara timpului ia strămoşii 
animaţi cu viaţă şi apoi, rând pe rând, la 
strămoşii tereştrii şi cosmici animaţi cu 
energic. Această experienţă retroactivă 
este trăită la intrarea în *Preexistenţă 
(viaţa intrauterină) când ontogeneza 
umană repetă filogeneza, şi în 
*Postexistenţă (agonia morţii), când mu¬ 
ribundul revede secvenţe semnificative 

trăite de acesta între naştere şi moarte. 
Drumul nemuririi este alcătuit din veacul 
de om sau * Existenţa, timpul antro¬ 
pomorf, între naştere şi moarte, cu veacul 
vecilor , timpul geomorf, care însumează 
postexistenţa, de la atom la celula ou, şi 
preexistenţa, de la celula ou la făptura 
om. Deşi trecerile sufletului prin 
adăposturile din interiorul celor trei 
tărâmuri sunt însoţite de mari traume, 
P.-urile rămân intacte, nedărâmate ritual 
sau material. Consecinţele devin catas¬ 
trofale la trecerea pragurilor dintre ele, 
când, la naştere, se sparge Casa copilului, 
la concepţie dispar celulele reprodu¬ 
cătoare ale embrionului, fetusului şi 
fătului, iar la moarte trupul este distrus, 
ritual, prin înhumare sau incinerare. 
Pentru că, spune istoricul religiilor, dacă 
dorim să obţinem un început absolut, 
sfârşitul unei lumi trebuie să fie radical, 
este necesar ca rămăşiţele şi ruinele 
ciclului vechi să fie complet nimicite. 

Biberi I., Eseuri, Editura Minerva, 

Bucureşti, 1971; Eliade Mircea, Aspecte ale 

mitului, Editura Univers, Bucureşti, 1978. 

Panteonul de la Târgu Jiu 

Complex sculptural amplasat sub cerul 
liber, precum templele civilizaţiilor 
preistorice, care indică cărările de la 
leagăn la mormânt, prin desfăşurarea pe 
orizontală a pieselor componente (Masa 
Tăcerii, Poarta Sărutului şi Coloana 
Infinitului), şi de la veacul de aici la 
veacul vecilor de dincolo, prin 
amplasarea pe verticală a romboiedrilor 
Coloanei Infinite. Opera geniului carpatic 


este o transpunere miniaturală, specifică 
^Creştinismului cosmic care reduce 
Universul la dimensiunea oamenilor. Cele 
trei momente de criză profundă ale 
existenţei umane (naşterea, concepţia şi 
moartea) sunt marcate, simbolic, de tot 
atâtea temple, piscuri artistice ale artei 
româneşti şi universale. Spre deosebire 
de Masa Ursitoarelor unde se urseşte, a 
treia zi după naşterea, soarta unui om, 
Masa Tăcerii este oracolul unde se 
urseşte soarta unui neam întreg. De la 
această masă a destinului, altar amplasat 
de Brâncuşi pe malul Jiului, lângă Apa 
curgătoare / înapoi neîntorcătoare, se 
desfăşoară, de la răsărit la apus, pe o 
lungime de 1 653 m, veacul de om, cu 
pragurile lui fizice şi psihice marcate de 
naşterea (Masa Tăcerii), căsătorie (Poarta 
sărutului) şi înmormântare (Coloana 
Infinitului). La apus, direcţie care indică 
în *Cartea românească a morţilor 
*Lumea de dincolo, Brâncuşi a înălţat de 
la Pământ la Cer, Coloana Infinitului, 
azimut care indică, prin ciclicitatea 
romboiedrilor, ideea de nemurire a 
sufletului, simbol confirmat de etnografi, 
ca motive ornamentale, în toate 
domeniile de artă plastică ţărănească (pe 
stâlpii funerari, stâlpii de casă, 
*Colindele, *Bradul de înmormântare 
etc.) 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Rohde Erwin, 
Psyche, Editura Meridiane, Bucureşti, 
1985. 

Paparudă 

Zeiţă pluviometrică invocată de o ceată, 
de obicei feminină, să dezlege ploile în 
ziua ce-i poartă numele. P., atestată în 
întreg spaţiul geografic în care arheologii 
au scos la iveală urmele civilizaţiei trace, 
este identificată cu zeul indian Rudra. Are 
înfăţişare antropomorfă: sfânta înaltă şi 
subţire; zeiţă, care diriguieşte ploile, care 
sparge sau urneşte norii; femeie care 
umblă cu ploile etc. P. are numeroase 
denumiri zonale: *Păpăluga, Papaluga, 
*Păpăruga, *Băbăruţă, Peperuie, 
*Dodoloaie, Dodoluţă, *Mamăruţă, 
*Mătăhulă şi altele. Rolul zeiţei este jucat 
de o persoană pură (o fetiţă sau o fată 
nemăritată, mai rar de un băiat 
neprihănit sau de un flăcău) şi, uneori, 
de o femeie gravidă. Iniţial, P. a avut dată 
fixă de celebrare, probabil la echinocţiul 
de primăvară. Ulterior, sub presiunea 
creştinismului, a fost împinsă în a treia 
joi după Paşte, numită *Joia P.-ei. în 
vremurile recente a devenit un obicei 
ocazional, practicat vara, la apariţia sece¬ 
telor. Deghizarea în zeiţă fitomorfă 
(îmbrăcarea costumului vegetal) a per¬ 
soanelor diferite ca sex şi vârstă, de multe 
ori pentru câştig (ţiganii), schimbarea 
unei sărbători fixe cu una mobilă şi apoi 
întâmplătoare (la apariţia secetelor), 
preluarea, în Transilvania, a numelui altor 
obiceiuri şi ceremonii agrare (Bur- 
duhoasă, Mătăhulă) sunt elemente 
atipice care exprimă disoluţia credinţei 
în puterea P.-ei de a dezlega ploile. 
Ceremonialul cuprinde trei secvenţe 
importante: - naşterea: alcătuirea cetei 
sau alaiului P.-ei din persoane pure, de 


obicei fetiţe şi fete nemăritate; alegerea 
persoanei care va juca rolul personajului 
sacru, P.; confecţionarea măştii sau 
costumului vegetal din frunze de *Boz, 
* Brusture sau din alte plante; îmbrăcarea 
P.-ei, pe trupul gol sau peste haine, a 
costumului vegetal, şi, uneori, 
împodobirea ei cu flori sau coroniţe din 
flori; - desfătarea zeiţei: pornirea alaiului 
constituit din P. şi ceata sa divină pe 
uliţele satului pentru a vizita fântânile şi 
gospodăriile oamenilor; dansul executat 
de P. pe o melodie simplă, cântată şi 
ritmată de participanţi prin bătaia 
palmelor; udarea P. cu apă, uneori cu apă 
amestecată cu lapte, zer, seminţe; udarea 
alaiului P.-ei; primirea darului (alimente, 
bani, vase de lemn). Membrii cetei sunt 
stropiţi de gazdele colindate sau ei înşişi 
se stropesc între ei. P., în admiraţia 
asistenţei, sare, joacă, bate din palme, 
pocneşte din degete, udă pe cei întâlniţi, 
se scutură de apă pentru a imita ploaia. 
Textul cântat invocă, prin formule 
poetice, ploaia şi efectul aşteptat de la 
aceasta: roadele bogate. Uneori se fac 
urări de sănătate şi referiri la darurile ce 
la va primi de la gazdă: Paparudă, Rudă, 
/Ia ieşi de ne udă, / Cu găleţile / în toate 
părţile, / Cu urcioarele, /Toate oboarele 
/Paparuda lor /Bate la obor / Paparuda 
noastră /Bate la fereastră, / Să scoatem 
cheile, / Să scornim ploile, / Crească fi 
grânele / Ca prăjinile; / Crească-ţi oarzele 
/ Ca rogoazeie; / Crească-ţi meiurile / Ca 
bordeiuriîe. / Unde dai cu sapa / Să 
crească ca apa / Unde dai cu plugu / Să 
crească ca untu; / Oile lânoase / Vacile 
lăptoase, /Stăpânii să trăiască / Să le 

stăpânească! (Orezu, jud. Ilfov); - moartea 
şi ritul funerar: după încheierea colin¬ 
datului urmează dezbrăcarea (moartea) 
măştii vegetale, de obicei pe acelaşi loc 
unde a fost îmbrăcată (râu, pârâu, lac, 
fântână); depunerea în apă a veşmintelor 
vegetale; petrecerea cu privirea şi cu 
cântece de P. a mortului dus de apa 
curgătoare; scalda rituală a membrilor 
cetei; împărţirea darurilor strânse de un 
însoţitor al P.-ei (ouă, slănină, mălai, 
bani) şi, uneori, masa rituală (ospăţul 
funerar). Obiceiul, atestat în diferite stadii 
de evoluţie în toate zonele etnografice 
româneşti, este practicat şi astăzi, la 
apariţia secetelor, în sudul şi estul 
României. 

Bîrlea Ov., Folclor românesc, Voi. I, Editura 
Minerva, Bucureşti, 1981; Cuceu I., Cuceu 
Maria, Vechi obiceiuri agrare româneşti, 
Editura Minerva, Bucureşti, 1988; Ghinoiu 
I., Obiceiuri populare de peste an, Editura 
Fundaţiei Culturale Române, Bucureşti, 
1997; Pop D., Obiceiuri agrare în tradiţia 
populară românească, Editura Dacia, Cluj- 
Napoca, 1989. 

Par 

Substitut ritual al feciorului ursit fetei de 
măritat în noaptea de *Anul Nou. Fata, 
dornică să afle ce înfăţişare va avea 
viitorul ei bărbat, merge cu ochii închişi 
la gard şi numără P.-i acestuia în ordine 
descrescătoare, de la nouă la unu. După 
identificarea soţului, îl leagă cu aţă roşie 
şi fir de busuioc şi-l invocă: Eu zgândăr 
parul / Parul zgândără pe Dracul, / Dracul 
îl zgândără pe Ion /Să nu se liniştească / 


Până ce scrisa mea n-o da. .. Dimineaţa 
mergea nerebdătoare să-şi vadă ursitul: 
dacă P.-ul era drept şi înalt, soţul urma 
să fie tânăr şi frumos, dacă era strâmb şi 
cu noduri acesta era infirm (şchiop, 
cocoşat) şi mai avea fraţi. 

Şerban Dom, Şerban Valentina, Calendarul 
credinţei, datinilor, obiceiurilor şi tradiţiilor 
din Gorj, Editura Ager, 2000. 

Pasăre Suflet 

Reprezentare plastică a sufletului mor¬ 
tului cu chip de pasăre pe stâlpii şi crucile 
din lemn. P.-a S. este redată în întregime 
sau pars pro toto prin cioplire, traforare 
şi pictură. Instrumentul metalic cu care 
se scobeşte în lemn numele mortului se 
numeşte, în Ţara Haţegului, chiar pasăre. 
La confluenţa Jiului cu Dunărea, pasărea 
sculptată, traforată sau pictată apare în 
zbor descendent, orientat spre pântecele 
Pământului, reşedinţa zeiţei mamă neoli¬ 
tice. în cele mai multe cimitire din Oltenia 
şi din alte zone ale României, două 
scânduri unite în vârf, traforate sau nu 
în formă de aripi de pasăre, unesc braţele 
crucii în formă de unghi isoscel, dese¬ 
nând, împreună cu stâlpul propriu-zis o 
săgeată orientată spre Cer. Astfel, în 
multe cimitire, crucile săgeţi ridicate din 
morminte par a fi stoluri de păsări, 
grupate precum oamenii din vatra satului 
pe familii şi spiţe de neam. Spre 
deosebire de P.-a S. în mişcare, în zbor 
ascendent sau descendent atestată în 
cimitirele de la sud de Carpaţi, în unele 
sate din sudul Transilvaniei apar una sau 
două păsări sculptate, vopsite în negru 

sau albastru, care se odihnesc în vârful 
crucii, pe braţele crucii sau pe o stinghie 
bătută perpendicular pe *Suliţa sau 
steagul funerar. P.-a S. este prezentă în 
toate ungherele spiritualităţii româneşti, 
un arhetip obişnuit în plastica populară: 
sculptura în lemn, ceramica, încondeiatul 
ouălor, cusături etc. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Vulcănescu 
Romulus, Coloana cerului, Editura 
Academiei, Bucureşti, 1972. 

Pasărea Turcului 

Denumire a găii, pasăre de pradă, 
substitut al *Zeiţei pasăre care, în Cân¬ 
tecele de Zori şi în zicalele populare, 
apare în ipostază de *Moarte. Gaia, care 
urmăreşte în zbor neîncetat omul, 
dându-i rotocoale deasupra capului, a 
fost supranumită în Evul Mediu P. T. 
întrucât otomanii descopereau ascun¬ 
zişurile băjenarilor din poienile pădurilor 
observându-i zborul găii pe cer, pasăre 
cunoscută de la ei de acasă, unde 
iernează. 

Paşte 

Scenariu ritual de înnoire a Lumii prin 
moartea şi renaşterea anuală a Mântui¬ 
torului Iisus. P.-le creştinilor se înca¬ 
drează în modelul preistoric de renaştere 
simbolică a timpului şi spaţiului prin 
jertfa divinităţii adorate substituită de o 
efigie (statuie, steag, mască, totem), un 
om (conducător, oştean, fecioară, 
prizonier), un animal (berbec, ţap, miel, 


cal, taur), pasăre sau ou de pasăre, 
arbore, plante alimentare. Moartea 
urmată imediat de renaşterea divinităţii, 
taine care se celebrau de precreştini la 
aceeaşi dată calendaristică, au fost 
disociate de creştini în două sărbători 
distincte: Naşterea Domnului la solstiţiul 
de iarnă (*Crăciunul), iar moartea şi 
învierea la echinocţiul de primăvară şi în 
raport cu faza * Lunii Pline (Paştele). Jertfa 
prin substituţie a zeului adorat a fost 
înlocuită cu jertfa Domnului Iisus 
săvârşită o singură dată pe Golgota, în 
numele tuturor oamenilor, şi reactuali¬ 
zată anual de credincioşi. Timpul se 
degradează neîncetat în Săptămâna 
Patimilor, când se deschid mormintele şi 
se întorc spiritele morţilor la *Joimari, 
Domnul Iisus este trădat, chinuit, umilit 
şi omorât prin răstignire. După trei zile 
de haos şi întuneric în care omenirea a 
rămas fără protecţie divină, urmează 
miracolul învierii Domnului din noaptea 
P.-lui şi actele de purificare din Săptă¬ 
mâna Luminată care readuc echilibrul şi 
armonia. Asemănător celorlalte scenarii 
de înnoire sezonieră sau anuală a 
timpului calendaristic (Anul Nou Civil, 
Anul Nou Agrar, Anul Nou Pastoral, Anul 
Nou Dacic şi altele), la P. se fac sacrificii 
(tăiatul mielului şi, în unele zone, a 
purcelului, spartul ouălor), se prepară 
alimente rituale (pasca, colacii), se 
aprinde ritual lumina, se crede că se 
deschid mormintele şi cerurile, că 
vorbesc animalele, ard comorile etc., etc. 

Fochi A., Datini şi eresuri populare ia 
sfârşitul secolului aîXlX-lea: Răspunsurile 
la chestionarele lui N. Densuşianu, Editura 

Minerva, Bucureşti, 1976; Ghinoiu I., Obi¬ 
ceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Marian Sim. Fl., Sărbă¬ 
torile Ia români. Studiu etnografic. Cincize- 
cimea, Institutul de Arte Grafice, Bucureşti, 
1901; Muşlea I., Bîrlea Ov., Tipologia 
folclorului din răspunsurile Ia chestionarul 
lui B.P. Hasdeu, Editura Minerva, 
Bucureşti, 1970. 

Pădure 

1. Personificare colectivă a arborilor, 
sinonimă cu codru. Copacii sunt fiii 
* Mumei Pădurii pe care îi alăptează, îi 
dezmiardă sau, dacă sunt neascultători, 
îi lasă fără apărare în faţa trăsnetului şi 
toporului. P.-a veghează la liniştea 
copiilor ei, pedepsind pe cei care strigă 
sau fluieră noaptea. Mulţi dintre arborii 
P.-ii (*Bradul, *Stejarul, *Teiul etc.) sunt 
substitute rituale pentru divinităţile 
adorate, care mor şi renasc sezonier 
fButucul de Crăciun, *Pom de Mai, Focu 
lui Sumedru). Ei locuiesc împărăţia unde 
împărat slăvit e codrul Arborele P.-ii este, 
în numeroase obiceiuri şi practici magice, 
substitut identitar al omului la 
înmormântare (*Brad la înmormântare), 
la nuntă (*Măr de nuntă, *Brad la nuntă), 
la naştere (asigură protecţie copiilor 
despre care se crede că au fost ursiţi 
nefavorabil de *Ursitoare). Pomul şi omul 
se aseamănă prin verticalitate, prin 
părţile corpului care poartă nume 
asemănătoare: omul are craci, pomul are 
crăci; pomul are trunchi, omul are trup 
şi altele; 


2 . Ipostază fitomorfă a marii zeiţe 
neolitice care ia sufletele oamenilor, 
sinonimă cu *Gaia. în textul funerar P. 
verde, cântat pe ultimul drum, de la casa 
mortului la biserică, P., în ipostază de 
zeiţă a morţii, este blestemată să ardă 
sau să se facă os: Pădure, verde Pădure / 
Până când tot iei ia lume /.../Ai luat junii 
ca păunii /Ai luat oamenii tot de-i buni / 
Ş-ai luat fete cu cununi / Ai mai luat şi 
nevestele, / Dragă, de-ale tinerele / De 
le-au rămas legănele / Pustiite pe 
potecele. /... / Pădure, face-te-ai scrum 
/Ai luat ce-a fost mai bun! Pădure face- 
te-ai os, / Ai luat ce-a fost mai frumos! 
(Obârşia Cloşani, jud. Mehedinţi). 

Ciobanu Pavel, Plaiul Cloşani, Centrul de 
îndrumare a Creaţiei Populare Mehedinţi, 
Drobeta-TUrnu Severin, 1996. 

Pădureana 

Reprezentare mitică românească, 
specifică * Civilizaţiei lemnului, fiică a 
*Mumei Pădurii, sinonimă cu *Fata 
Pădurii. 

Păduroiul 

Reprezentare mitică a civilizaţiei lemnului 
stăpân, împreună cu *Muma Pădurii, 
peste tot ce naşte, creşte şi trăieşte în 
pădure, sinonim cu *Moşul Codrului, 
*Omul Pădurii. 

Bilţiu Pamfil, Maria Bilţiu, Izvorulfermecat, 
Editura Gutinul, Baia Mare, 1999; Pamfile 
T., Mitologie românească, Editura ALL, 
Bucureşti, 1997. 

Păliile 

Personificări ale focului, surori ale zeului 
focului ‘Sântilie, prăznuite pe 17 iulie şi 
invocate pentru prevenirea incendiilor 
(Ţara Haţegului). 

Pamfile T. ; Sărbătorile de vară Ia români. 

Studiu etnografic, Academia Română, 

Bucureşti, 1910. 

Pământ 

Personificare a Planetei Pământ, sino¬ 
nimă cu Terra Mater, Mama Glie. Deşi 
Dumnezeu îşi are reşedinţa în Cer, 
creştinii care fac mătănii şi se roagă, 
sărută P.-ul ca pe o icoană. Acesta, se 
spunea în Bucovina, e sfânt; la Pământ 
să baţi mătănii şi să te închini, că el ne 
hrăneşte şi ne ţine, din Pământ avem 
hrană şi apă, el ne încălzeşte, el e mama 
noastră. El dă viaţa şi tot el o ia, conform 
blestemelor: Mânca-te-ar ţărâna! 
Mânca-te-ar pământul! Credinţa că 
naşterea şi moartea pe P. este mai uşoară 
a supravieţuit până la mijlocul secolului 
al XX-lea. Adesea, P.-ul de deasupra care 
e bărbat, îşi mustră P.-ul de sub el care 
este femeie: - Pe mine mă taie, mă 
muncesc, dar ţie ţi-e bine. Tu nu numai 
că nimica nu faci, ba încă şi oamenii îţi 
dau să mănânci..., aluzie la ritul funerar 
de înhumare (Bucovina, Moldova). Olarul 
care prelucrează pământul, îl modelează 
şi îl arde în cuptor este socotit un om 
păcătos: El va avea mare muncă pe lumea 
cealaltă, pentru că arde şi chinuieşte 
pământul. Se spune că * Dracul râde când 
cineva fură o oală de lut, spunând că se 
fură lut pe lut!, iar Dumnezeu se bucură 


când se drăgosteşte bărbatul cu femeia, 
spunând că se drăgosteşte lut pe lut 
(Bucovina). 

Păpălugă 

Reprezentare mitică pluviometrică invo¬ 
cată de ceata feminină să dezlege ploile 
în zilele caniculare ale verii, sinonimă cu 
‘Paparuda, *Păpăruga, *Băbăruţa, *Do- 
doloaia, Dodoluţa, *Mătăhula, identifi¬ 
cată cu zeul indian Rudra (sudul 
Transilvaniei şi Moldovei, cu prelungiri 
spre nord). 

Bîrlea Ov., Folclor românesc, voi. I, Editura 
Minerva, Bucureşti, 1981; Cuceu I., Cuceu 
Maria, Vechi obiceiuri agrare româneşti, 
Editura Minerva, Bucureşti, 1988; Pop D., 
Obiceiuri agrare în tradiţia populară 
românească, Editura Dacia, Cluj-Napoca, 
1989. 

Păpărugă 

Zeiţă pluviometrică invocată de ceata 
feminină să dezlege ploile în zilele 
caniculare ale verii, identificată cu zeul 
indian Rudra, sinonimă cu ‘Paparuda, 
‘Păpălugă, ‘Băbăruţa, ‘Dodoloaia, 
Dodoluţa, ‘Mătăhula. 

Bîrlea Ov., Folclor românesc, voi. I, Editura 
Minerva, Bucureşti, 1981; Cuceu I., Cuceu 
Maria, Vechi obiceiuri agrare româneşti, 
Editura Minerva, Bucureşti, 1988; Pop D., 
Obiceiuri agrare în tradiţia populară 
românească, Editura Dacia, Cluj-Napoca, 
1989. 

Păpuşa (Păpuşile) Miresei 

Reprezentare antropomorfă modelată din 
*Aluat sau confecţionată din cârpe, 
jertfită (ruptă sau incinerată) la nuntă sau 
păstrată timp nelimitat în lada de zestre, 
sinonimă cu *El şi Ea, *Pupăza Miresei, 
Norocul Mirilor, Bocăneţi de cununie, 
care substituie în anumite contexte 
rituale şi ceremoniale ale nunţii mireasa, 
mirii sau copilul care se va naşte, 
protectoare a căsătoriei. P. M. are, de la 
sat la sat, forme şi dimensiuni diferite. 
Aceasta poate apare sub formă de doi 
colaci împreunaţi, de doi cozonaci (al 
mirelui şi al miresei), o păpuşă confec¬ 
ţionată din cârpe, un colac antropomorf 
cu ochi, gură şi şirag de mărgele la gât. 
Importanţa ei rituală şi ceremonială este 
subliniată de cântecul şi jocul ritual ce-i 
poartă numele (Păpuşeasca, Păpuşeşte, 
Păpuşereşte) şi de momentele semnifi¬ 
cative ale nunţii când sunt prezentate şi 
scoase în evidenţă: în seara logodnei 
când păpuşa este aşezată la masă lângă 
logodnic, înaintea logodnicei (Broşteni, 
jud. Suceava); în dimineaţa nunţii, când 
este trimisă miresei, împreună cu alte 
daruri, prin vornicul mirelui (Caşin, Oituz, 
jud. Bacău); la cererea iertării, când este 
ruptă în bucăţi de naşă deasupra capului 
miresei (Dumbrăveni, jud. Suceava), la 
deshobotat (dezbrăcarea costumului de 
mireasă şi îmbrăcarea costumului de 
nevastă), când este ţinută în braţe de 
mireasă etc. (Moldova, Muntenia). 

Ciubotaru Silvia, Nunta în Moldova, 

Editura Universităţii „Al. I. Cuza", Iaşi, 

2000 . 


Păpuşă de Pâine 

Figurină antropomorfă modelată din 
*Aluat, coaptă pe vatră, unsă cu miere şi 
miez de nucă, jertfită la *Măcinici, 
sinonimă cu *Bradoş (Romanaţi). 

Pâca (Pafa) 

Reprezentare mitică invocată de oamenii 
care fumau (pipau), asociată, de obicei, 
cu *Mama Dracului (Transilvania). în 
legendele populare tutunul şi obiceiul 
fumatului au fost inventate de Drac, 
tămâia şi * Busuiocul de Dumnezeu. 
Legătura dintre tutun şi Diavol apare şi 
în alte genuri folclorice, precum 
chiuitura: Câte fete la strânsură, / Toate 
stau cu pipa-n gură. / Iese Dracul de sub 
râpă , / Şi le pune foc în pipă!. 

Ghinoiu I., Zile şi Mituri. Calendarul 
ţăranului român , Editura Pro, Bucureşti, 
1999. 

Pelin 

Plantă apotropaică din fam. Compositae, 
utilizată pentru tămăduirea suferinţelor 
(malaria, durerile de stomac, umflăturile, 
bolile de ochi), pentru vopsitul lânii şi 
confecţionarea săpunului, pentru alun¬ 
garea * Ielelor şi relelor aduse de acestea 
(luatul din Iele, luatul din *Rusalii) şi a 
altor spirite malefice. P.-ul de leac era 
recoltat de descântătoare, adesea dezbră¬ 
cată şi despletită, la diferite sărbători 
calendaristice (*Măcinici, *Armindeni, 
Strodu Rusaliilor, * Rusalii sau Duminica 
Mare, * Marina) şi în anumite momente 
ale zilei după un ritual consacrat. Uneori, 
descântătoarea era însoţită de o altă 

femeie care interpreta rolul P.-ui: - Bună 
seara, Pelin mare, / Domn mare! / 
- Mulţumim dumitale,..., /Şezi!/- N-am 
venit să şez / Şi-am venit să scot / 
Patruzeci şi patru de draci ai tăi, /.../. 
P.-ul era la loc de cinste la Rusalii când 
se purta la pălărie, în sân şi în buzunare, 
împodobea ferestrele şi icoanele, se 
punea în aşternutul patului, între haine, 
pe masă şi podeaua caselor pentru 
alungarea duhurilor şi spiritelor rele. 
Pentru protecţie magică împotriva Ielelor, 
* Căluşarii leagă şi astăzi tulpini de P. în 
vârful steagului, iar în anumite momente 
ale jocului mestecă între dinţi frunze de 
P. Femeile purificau locuinţele, curţile 
gospodăriilor, locurile unde slobozeau 
apa pentru morţi la 40 de zile de la 
înmormântare etc., măturându-le cu tufe 
de P., recoltate în ziua de * Marina. 
Mătura de P. se folosea în practicile 
magice de întors persoana plecată de 
acasă, dar şi în cele de scos şi alungat 
boala, răul, spurcul din corpul omului: 
Ieşi spurc spurcat. / De la ... / De unde 
te-ai aninat, / Că eu, descântătoarea, l Cu 
vin şi cu rachiu te-am îmbătat, / Cu 
mătura te-am măturat, / Cu mătura de 
pelin negru, / Şi-n gunoi te-am aruncat 
... .în ţinuturile extracarpatice în ziua de 
*Armindeni se organizau petreceri 
câmpeneşti unde se frigea haiduceşte 
mielul şi se bea vin amestecat cu P. 
pentru subţierea şi schimbarea sângelui. 
P. recoltat la Armindeni se păstra pentru 
a fi folosit la momentul oportun de-a 
lungul anului. 

Butură Vaier, Enciclopedie de etnobotanică 

românească, Editura ştiinţifică şi 


Enciclopedică, Bucureşti, 1979; Evseev 
Ivan, Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Periniţa 

Joc ritual al sărutului, caracteristic 

* Priveghiului de înmormântare preluat, 
adaptat şi integrat apoi în scenariul ritual 
al * Anului Nou. La excesele tolerate în 
noaptea de * Revelion, reflexe contem¬ 
porane diminuate ale orgiilor antice, 
când oamenii fac totul peste măsură 
(beau, mănâncă, joacă, se distrează), se 
adaugă gesturile şi cuvintele licenţioase, 
focul mascaţilor, dansul sărutului. Dansul 
P.-ii, specific românilor, se juca, până la 
mijlocul secolului al XX-lea, sub forme 
specifice, atât la ocaziile oferite de 

* Revelion, la moartea şi renaşterea 
anului, cât şi la Priveghiul de înmormân¬ 
tare, la moartea şi renaşterea simbolică 
a omului. Participanţii se distrează pentru 
că aşteaptă să renască Anul Nou şi să se 
nască un nou om, conform zicalei: Aşa-i 
lumea trecătoare / Unul naşte, altul 
moare! Ulterior, dansul sărutului a intrat 
în repertoriul petrecerilor şi ceremoniilor 
mai deosebite (nunţi, cumetrii). 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Ghinoiu I., Obiceiuri po¬ 
pulare de peste an. Dicţionar, Editura Fun¬ 
daţiei Culturale Române, Bucureşti, 1997. 

Peşte 

Personificare a peştişorului invocat de 
pescari în ziua de *Alexie sau Ziua 
Peştelui (17 martie) să le aducă noroc la 
pescuit. în această perioadă a anului, 
când se crede că se zbate ştiuca, P.-le în 
general, înainte de depunerea icrelor 
pentru înmulţire, pescarii nu ieşeau la 
pescuit, ajunau sau prindeau un P. mic, 
îl descântau şi îl mâncau crud ca să le 
aducă noroc la pescuit de-a lungul 
anului. 

Marian Sim. Fl., Sărbătorile la români . 
Studiu etnografic. Cârnilegile, Institutul de 
Arte Grafice, Bucureşti, 1898. 

Peştera Muierii I 

Adăpost *Geomorf în masivul muntos al 
Parângului (Baia de Fier, jud. Gorj) locuit 
de omul preistoric (Paleolitic, Neolitic, 
perioada de tranziţie de la Neolitic la 
Epoca Bronzului, Hallstatt, LaTene dacic) 
şi al Evului Mediu. Aici s-au descoperit 
bogate urme de locuire umană, în special 
unelte din cuarţit şi roci cuarţoase din 
musterian, precum şi un mare număr de 
schelete fosile ale ursului de peşteră. Un 
loc aparte îl ocupă craniul fragmentar şi 
mandibula de Homo sapiens - Cro 
Magnon. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Consiliul Naţional pentru Educaţie Fizică 
şi Sport, Bucureşti, 1981. 


Peştera Pârcălabului 

Adăpost *Geomorf în Munţii Parâng (Baia 
de Fier, jud. Gorj) locuit de omul 
preistoric (Neolitic, Epoca Bronzului). La 
întrare în peşteră au fost descoperite 
desene rupestre, în culoare neagră, care 
reprezintă siluete antropomorfe în poziţie 
de adorare a Soarelui şi mai multe motive 
care atestă cultul solar. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Cârciumaru Marin, 
Mărturii ale artei rupestre preistorice în 
România, Editura Sport Tlirism, Bucureşti, 
1987; Goran Cristian, Catalogul sistematic 
al peşterilor din România, Consiliul 
Naţional pentru Educaţie Fizică şi Sport, 
Bucureşti, 1981. 

Peştera Rece 

Adăpost *Geomorf locuit de omul 
preistoric (Paleolitic), situat în Munţii 
Bihorului (sat Răchiţele, corn. Mărgău, 
jud. Cluj) în care s-a identificat cultul 
ursului de peşteră (Ursusspelaeus). Patru 
dintre ţestele de urs descoperite în P. R., 
sunt aşezate în cruce, ceafă în ceafă, fapt 
pus pe seama cultului ursului de peşteră 
practicat de o populaţie de vânători 
(Musterian - Paleolitic mijlociu). Crusta 
de calcar depusă pe oasele găsite în 
această grotă a fost datată între 85 000 
-75 000 ani. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Goran Cristian, Catalogul 
sistematic al peşterilor din România, 
Consiliul Naţional pentru Educaţie Fizică 
şi Sport, Bucureşti, 1981. 

Peştera Vacii 

Adăpost *Geomorf locuit de omul 
preistoric (Epoca Bronzului timpuriu) în 
Munţii Poiana Craiului (corn. Roşia, jud. 
Bihor). în P.V. arheologii au au desco¬ 
perit un complex cultic funerar. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000; Emodi Ioan, Contribuţii 
la cunoaşterea începutului epocii bronzului 
din nord-vestul Transilvaniei, Thraco- 
Dacica, nr. 6, 1985. 

Piatra Trăsnetului 

Personificare a pietrelor şlefuite de natură 
sau de oamenii preistorici. P.T.ar fi fost 
zămislite de trăsnet şi aruncate de acesta 
în ape în timpul furtunilor. Găsite întâm¬ 
plător, în special după ploi torenţiale, 
P.-le T. erau purtate ca amulete, 
aducătoare de noroc, sau erau folosite 
de descântătoare pentru alungarea 
magică a bolilor. 

Coşbuc George, Elementele culturii popu¬ 
lare, Editura Dacia, Cluj-Napoca, 1986. 

Piedica Mortului 

Aţă din lână cu care se leagă picioarele 
mortului în zona gleznelor. Se crede că 
sufletul mortului vizitează, imediat după 
moarte, toate locurile cunoscute în viaţă. 
Pentru a nu se grăbi şi a se bucura din 
plin de ultima revedere a lumii de aici, 
mortul se împiedică. în timpul slujbei de 
înmormântare o rudă apropiată despie- 
dică mortul iar aţa o ascunde cu grijă în 
sicriu pentru a nu fi furată şi folosită la 
vrăji (Oltenia, Muntenia). 


Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Marian Sim. Fl., 
înmormântarea la români, Editura Grai şi 
Suflet - Cultura Naţională, Bucureşti, 1995. 

Pintilie Călătorul 

Divinitate a * Panteonului românesc, frate 
cu *Sântilie, celebrat pe 27 iulie, sinonim 
cu Pantelimon. P. C. este un important 
hotar în scurgerea timpului calendaristic: 
păsările, în special berzele (cocostârcii), 
se strâng stoluri pregătindu-se pentru 
plecare în ţările calde, se întoarce crugul 
cerului spre toamnă şi iarnă, cerbul iese 
din râu vestind răcirea apei etc. 
(Moldova). în sâmbăta dinaintea zilei de 
P. C se făceau praznice pentru morţi 
(Bucovina), iar la Câmpulung Muscel se 
încheia Bâlciul de Sântilie cu obiceiul 
numit Nunta rudarilor. 

Calianu Gr., Datini şi credinţe din Fîoreşti 
- Mehedinţi, în CS, an V nr. 7-8, 1927; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Pamfile T, 
Sărbătorile de vară la români . Studiu 
etnografic, Academia Română, Bucureşti, 
1910; Rădulescu Codin C., Mihalache D., 
Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909; Voronca-Niculiţă 
E., Datinile şi credinţele poporului român, 
Tipografia Isidor Wiegler, Cernăuţi, 1903. 

Plâns la înmormântare 

Tratament natural care rezolvă în faşă 
gravele probleme de adaptare generate 
de moartea celor dragi. Pentru că începe 

ca o dezlănţuire naturală a durerii psihice 
şi se încheie cu oarecare acalmie, bocetul 
are virtutea de a induce catarsisul, o 
uimitoare descărcare şi eliberare sufle¬ 
tească a îndoliaţilor. Bocetul arhaic, 
bocetul versificat şi, mai ales, cântecele 
funerare din Cartea românească a 
morţilor, aveau darul de a transforma 
drama trăită de îndoliaţi într-o despărţire 
frumoasă, cu cuvinte de laudă, de 
împăcare şi de iertare a celui plecat cu 
cei rămaşi. La ceremoniile funerare se 
deapănă frumoase amintiri, care îi leagă 
pe îndoliaţi de cei plecaţi, şi se dau numai 
sfaturi prietenoase. Acolo nu se fac 
imputări, nu apar dezacorduri şi revendi¬ 
cări între cei îndoliaţi şi cel plecat. 
Traumatismul generat de despărţirea 
definitivă de omul drag începe să fie 
vindecat de chiar frământarea sufletească 
care însoţeşte întotdeauna bocetul. Tot 
ceea ce face atunci îndoliatul, când se 
găseşte faţă în faţă cu moartea, cu cel de 
care se desparte pentru totdeauna, şi nu 
după încheierea ceremoniei funerare, are 
consecinţe hotărâtoare pentru sănătatea 
lui sufletească. Pilda ţăranului este că 
omul nu trebuie să tacă în faţa morţii 
când are ocazia să-i vorbească, să-i 
spună ultimele trăiri sufleteşti, ultimele 
gânduri. Nu trebuie interzis omului să 
plângă când suferă, aşa cum nu trebuie 
oprit nici să râdă atunci când se bucură. 
Trăirea de români a doliului este un 
model de trecere acceptabilă prin durerile 
şi suferinţele sufleteşti lăsate de moarte. 

Bîrlea Ov., Folclor românesc, voi. I, Editura 

Minerva, Bucureşti, 1976; Ciubotaru I. H., 

Marea trecere, Editura Grai şi Suflet - 

Cultura Naţională, Bucureşti, 1999; 


Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Marian Sim. Fl., 
înmormântarea la români, Editura Lito- 
Tipografia Carol Gobl, Bucureşti, 1904. 

Ploaia 

Figurină antropomorfă modelată din lut 
nears invocată în ceremonialul *Caloia- 
nului să dezlege ploile. Păpuşa, care 
poartă o bogată sinonimie locală şi 
zonală (Moaşa Ploii, *Maica Călătoarea, 
*Maica Domnului, *Zâna, Scaloiana, 
Seceta, *Mama Secetei), mai rar mas¬ 
culină (*Scaloian, Tatăl Soarelui, Sfântul 
Soare, *Sântilie), este purtătoarea unui 
mesaj transmis printr-un cântec funerar 
divinităţii pluviometrice. 

Bîrlea Ov., Folclor românesc, voi. I, Editura 
Minerva, Bucureşti, 1981; Ghinoiu I., 
Obiceiuri populare de peste an, Editura 
Fundaţiei Culturale Române, Bucureşti, 
1997; Pop D., Obiceiuri agrare în tradiţia 
populară românească, Editura Dacia, Cluj- 
Napoca, 1989. 

Pom al Pomenilor 

Substitut al roadelor pământului repre¬ 
zentat de un pom fructifer dat de pomană 
la 40 de zile după înmormântare, la 
Slobozitul apei sau izvorului. El 
reprezintă partea care-i revine sufletului 
mortului din rodul pământului (hrană, 
apă, umbră, adăpost etc.), expediată prin 
intermediul pomenii. Tehnici de transmi¬ 
tere deosebite aparţin spaţiului moldav: 
scoaterea unui pom din pământ, cu 
rădăcini cu tot, care, după ce este folosit 
ca suport al pomenilor, se răsădeşte la 

mormânt, lângă cruce (Mănăstirea Caşin, 
jud. Bacău; Costachi Negri, jud. Galaţi; 
Grinţieş, jud. Neamţ; Lămăşeni, jud. 
Suceava şi altele); pomul scos cu rădăcini 
este încărcat cu roade şi plantat apoi de 
cel căruia i-a fost dat de pomană în livada 
proprie (Călugăreni, jud. Neamţ; Fun¬ 
dătura, jud. Bacău; Movileni, jud. Galaţi 
şi altele); într-un P. din livada mortului 
se agaţă *Colaci, fructe, dulciuri, lumâ¬ 
nări, păsări şi o * Scară din * Aluat copt. 
La tulpina P.-lui se aşează un pat şi o 
masă pe care se pun o farfurie cu borş, 
una cu sarmale şi o cană cu vin. Patul 
este aşternut, are plapumă şi pernă, iar 
în cazul când mortul este o fată 
nemăritată (Buhalniţa, jud. Neamţ) se 
aşează zestrea dată de pomană. După 
încheierea ceremoniei, P.-ul rămâne în 
livada celui care îl dă de pomană, îl 
îngrijeşte iar roadele sunt culese de cel 
care l-a primit. în unele sate P.-ul P. se 
reduce la o creangă de prun, mai rar de 
măr sau de vişin, încărcată cu daruri. în 
unele sate bucovinene acesta se face 
dintr-un vârf de brad iar în jumătatea 
nordică a Moldovei din săgeţi de şindrilă. 
P.-ul, încărcat cu fructe, porumbei şi 
scăriţă din * Aluat, prosop, cană de apă, 
lumânări şi împodobit cu hârtie colorată, 
este scuturat de mai multe ori în drum 
spre cimitir sau la mormânt unde se 
înfige lângă cruce. Cel care îl duce ia 
prosopul agăţat în P. şi o sumă de bani. 
în Maramureş şi, izolat, în alte zone 
etnografice, pomii fructiferi se sădesc, 
după înmormântare, chiar la căpătâiul 
mortului, cimitirul căpătând aspectul 
unei livezi de meri. 


Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Pom de Mai 

Substitut al divinităţii vegetale repre¬ 
zentată de o prăjină înaltă cu ramuri verzi 
în vârf sau de un arbore tăiat din pădure 
cu crengile curăţate până spre vârf, 
împodobit sau neîmpodobit cu cununi 
din flori şi spice de grâu, împlântat în faţa 
casei, în centrul satului, în ţarină, la 
stână, între hotare în ajunul, în noaptea 
sau dimineaţa zilei de * Arminden (1 mai), 
*Sângiorz (23 aprilie) sau *Rusalii, 
sinonim cu *Arminden, Maiul, Maiagă, 
Stâlpar. După persoanele care îl ridică, 
poate fi P.-ul de M. sau Arminden al 
feciorilor, al ciobanilor şi al copiilor, iar 
după esenţa lemnoasă, brad, fag, stejar, 
salcâm etc. în zonele extracarpatice 
Armindenul este o ramură verde neîmpo¬ 
dobită, prinsă în stâlpul porţii sau al 
prispei, la intrările în adăposturile de vite 
şi în alte anexe ale gospodăriei, de unul 
din membrii familiei, sau de feciori, la 
casele fetelor îndrăgite. P.-ul de M. este 
doborât, de obicei, după seceriş, când se 
încinge cu ramurile lui cuptorul în care 
se coace prima pâine din noua recoltă, 
sau este folosit ca lemn de construcţie 
de oamenii nevoiaşi. Pâinea coaptă cu 
P.-ul de M. era aducătoare de belşug, 
noroc şi sănătate. Local, din acesta se 
confecţionează * Steagul de nuntă şi ruda 
(prăjina din lemn) instalată deasupra 
patului nupţial şi pe care se sprijină 
zestrea. Alteori, P.-ul de M. este lăsat să 

vegheze casa, stâna, satul, hotarul şi 
holdele de forţele malefice până cade 
singur sau este înlocuit, după un an de 
zile, cu altul nou. Sub diferite forme P.-ul 
de M. a fost atestat la românii de 
pretutindeni. 

Bilţu Pamfîl, Armindenul în Zona Lăpuş, 
în REF, nr. 3, 1993; Densusianu Ov., Graiul 
din Ţara Haţegului, Socec, Bucureşti, 1915; 
Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Frazer G.J., 
Creanga de aur, voi. I-V Editura Minerva, 
Bucureşti 1980; Ghinoiu I., Obiceiuri 
populare de peste an. Dicţionar, Editura 
Fundaţiei Culturale Române, Bucureşti, 
1997; Muşlea I., Bîrlea Ov., Tipologia 
folclorului din răspunsurile la chestionarul 
lui B.P. Hasdeu, Editura Minerva, Bucureşti, 
1970; Vulcănescu R., Coloana Cerului, 
Editura Academiei, Bucureşti, 1972. 

Pom la înmormântare 

Substitut al mortului reprezentat de o 
creangă de pom fructifer (măr, prun) sau 
de un pom întreg, împodobit cu fructe şi 
colaci, primit la înmormântare de preot, 
naş sau de participanţii la înmormântare, 
în Muscel P.-ul este scuturat de roade 
deasupra mormântului, apoi se împlântă 
în mormânt, lângă cruce, se aruncă pe o 
apă curgătoare sau într-o fântână. 
Abandonarea P.-ului simulează, se pare, 
rituri funerare preistorice: abandonarea 
cadavrului, depunerea resturilor rămase 
de la incinerare pe apele curgătoare sau 
în fântâni. 


Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Pom Sterp 

Dialog purtat de om cu pomul neroditor 
în una din sărbătorile solstiţiului de iarnă 
(*Ajunul Crăciunului, *Crăciun, * Anul 
Nou, *Bobotează) sau la alte sărbători 
de peste an (*Măcinici, *Joimari, 
*Sângiorz, Probejenie, *Vinerea Mare), 
în forma arhaică a obiceiului, bărbatul 
cu securea pe mână şi o femeie, de obicei 
nevasta acestuia, mergeau la pomul 
fructifer care nu a rodit în anul care s-a 
încheiat. Ameninţător, bărbatul întreabă: 

- Faci, pomule, poame, ori te tai? Femeia, 
ascunsă în spatele pomului, răspunde: 

- Lasă-mă, nu mă tăia, că faci Pentru a 
se convinge, omul repetă de încă două 
ori aceeaşi întrebare (Dolj). Alteori, 
însoţitorul bărbatului cu securea apără 
pomul precum avocatul pe clientul său: 

- De ce-1 tai, nene? - Dacă nu vrea să 
rodească. - Mai lasă-1 un an, doi. Mă pun 
eu pentru el şi dacă nu rodeşte, atunci 
să-l tai. - Bine, dacă te pui dumneata, îl 
las. Să vedem ce face (Purcăreşti, jud. 
Alba). Replicile dialogului, de ameninţare 
sau de apărare, sunt însoţite de diverse 
gesturi şi acte rituale: atingerea tulpinii 
cu toporul; ungerea scoarţei cu *Aluatul 
din care gospodina prepară colacii la 
sărbători, cu julfă sau cu colivă; 
înfăşurarea trunchiului cu o legătură de 
paie; îmbrăţişarea sau urcarea în pom a 
persoanei care-1 substituie sau care îi ia 

apărarea etc. (Moldova, Dobrogea, 
Muntenia, Oltenia, Banat, Transilvania). 

Fochi A., Datini şi eresuri populare la 
sfârşitul secolului aîXlX-îea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898. 

Pomană 

Ofrande (alimente, haine, lumină, servicii, 
muzică, joc etc.) oferite, prin substituţie, 
sufletului mortului. Cu îngăduinţa şi 
toleranţa Bisericii creştine termenul P. s-a 
impus în competiţie cu alţi termeni care 
exprimă ideea de jertfă, sacrificiu, ofrandă, 
în mentalitatea celor vechi, orice se putea 
sacrifica: animal, pasăre, copac, obiect 
neînsufleţit. P.-ele pot avea două 
destinaţii: sufletele morţilor şi diferite 
reprezentări mitice. Primele se împart 
înainte de a muri, pentru propriul suflet, 
în zilele care despart data decesului de 
data înmormântării, şi, după înmor¬ 
mântare, la diferite termene, până la şapte 
ani, când se consideră că sufletul mortului 
întră în rândul moşilor şi strămoşilor. 

Văduva Ofelia, Paşi spre sacru. Din etno¬ 
logia alimentaţiei româneşti , Editura 
Enciclopedică, Bucureşti, 1996; Văduva 
Ofelia, Magia darului, Editura Enciclo¬ 
pedică, Bucureşti, 1997. 

Pomană din Viaţă 

Ofrande (alimente, haine, casă, servicii) 
împărţite pentru propriul suflet înainte 
de moarte. Pregătirea hainelor pentru 
înmormântare este un obicei generalizat 


la români iar oltenii de peste 60 de ani îşi 
construiesc sicriul şi crucea din lemn pe 
care le păstrează cu grijă în podul casei. 
Bătrânii prevăzători nu lasă butoiul cu vin 
să se golească între două recolte ale viţei 
de vie. Un obicei contemporan, răspândit 
atât la sate cât şi la oraşe, este procurarea 
locului de veci şi, uneori, amenajarea 
acestuia prin construirea cavoului, zidirea 
gropii. Există o preocupare constantă a 
bătrânilor de a lăsa, la plecare, cât mai 
puţine griji celor care rămân. 

Ciubotaru I.H., Marea trecere. Repere 
etnologice în ceremonialul funebru din 
Moldova, Editura Grai şi Suflet - Cultura 
Naţională, Bucureşti, 1999; Marian Sim. Fl., 
înmormântarea la români, Editura Grai şi 
Suflet - Cultura Naţională, Bucureşti, 1995. 

Postexistenţă 

Viaţa după moarte a sufletului, sinonimă 
cu *Lumea de dincolo. Timpul se scurge 
fără întrerupere şi fără putinţa ca cineva 
să-l poată da înapoi sau înainte, precum 
acele ceasornicului. Expresia populară a 
sosi vremea pentru ceva este ceea ce 
trebuie să se întâmple cu necesitate 
într-un anumit moment, inclusiv 
moartea. Nemurirea este incompatibilă 
cu supravieţuirea la infinit a unei specii, 
în cazul în care ceea ce este viu ar deveni 
nemuritor şi s-ar menţine tendinţa 
nelimitată de înmulţire a vieţuitoarelor, 
atunci Terra s-ar transforma, după 
consumarea rapidă a resurselor generate 
de moartea vieţuitoarelor, o planetă 
pustie. Oamenii dispar, peste voinţa lor, 
pentru a lăsa loc altor oameni. Dacă ar 
fi trăit toţi indivizii speciei Homo sapiens, 

adică cei născuţi în ultimele trei milioane 
de ani, planeta Pământ ar fi trebuit să 
adăpostească acum peste 80 de miliarde. 
Spre deosebire de Existenţă, P., lumea de 
dincolo, nu are margini, este primitoare 
şi infinit de încăpătoare. Un individ poate 
decide între a se căsători sau nu, a avea 
sau nu copii, dar niciodată între a muri 
sau nu muri vreodată. Trecerea dintr-o 
formă de a fi în altă formă de a fi a 
înspăimântat oamenii tuturor timpurilor. 
Pentru propria lui linişte, românul a găsit 
o explicaţie optimistă: moartea nu 
însemna o dispariţie totală şi definitivă, 
pleacă în P. Precum gândeşte când este 
treaz şi visează când este adormit în 
lumea de aici, aşa trebuie să se întâmple 
şi în lumea de dincolo. La moarte îşi 
schimbă numai adăpostul şi domiciliul, 
precum fata la căsătorie. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Potca Pădurii 

Stăpână peste tot ce naşte, creşte şi 
trăieşte în pădure, identificată cu Marea 
Zeiţă neolitică, sinonimă cu *Muma 
Pădurii. P. P. este o femeie uimitor de 
frumoasă care se poate metamorfoza în 
orice vietate de pe pământ. Bolile 
neuropsihice care le-ar provoca oame¬ 
nilor (ologeli, paralizii etc.) erau alungate 
prin descântece de P. P, (Bucovina). 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Pamfile TLdor, 


Mitologie românească, Editura ALL, 
Bucureşti, 1997. 

Potroace ale Popii 

Personificare a unei plante urât miro¬ 
sitoare din flora spontană a României 
(Aristoîochia clematis L.) invocată în 
descântecele de neputinţă (impotenţă) şi 
de sperietoare. Planta era folosită şi ca 
leac, tămăduitor de boli, ca insectifug, 
pentru îndepărtarea insectelor parazite 
(se punea prin case, coteţe şi chiar pe 
sub aripile păsărilor împotriva puricilor, 
căpuşilor şi păduchilor) (Oltenia). 

Georgeta Niţu, Plante din flora spontană cu 
utilizări în gospodăria ţărănească din Olte¬ 
nia. Dicţionar, Editura Helios, Craiova, 1999. 

Precup 

Reprezentare mitică meteorologică în 
* Calendarul popular care a preluat nu¬ 
mele şi data de celebrare ale Marelui 
Mucenic Procopie din Calendarul ortodox 
(8 iulie). P. grăbeşte (pricopeşte) coacerea 
cerealelor semănate primăvara (Moldova) 
şi fereşte holdele, mai ales cânepa, de 
grindină şi vijelie (Muntenia, Oltenia, 
Transilvania, Bucovina). Dacă nu este 
cinstit cum se cuvine, P.-ul dă arşiţă 
mare, pripeşte şi usucă cerealele înainte 
ca acestea să rodească. 

Muşlea I., Bîrlea Ov., Tipologia folclorului din 
răspunsurile la chestionarul lui B.P. Hasdeu, 
Editura Minerva, Bucureşti, 1970; Pamfile T, 
Sărbătorile de vară la români. Studiu etno¬ 
grafic, Academia Română, Bucureşti, 1910; 
Rădulescu Codin C., Mihalache D., Sărbăto¬ 
rile poporului cu obiceiurile, credinţele şi 
unele tradiţii legate de ele, Socec, Bucureşti, 

1909; Voronca-Niculiţă E., Datinile şi 
credinţele poporului român, Tipografia Isidor 
Wiegler, Cernăuţi, 1903. 

Preexistenţă 

Viaţa intrauterină a sufletului este un 
timp fabulos deschis de actul nupţial şi 
închis de naşterea copilului, parcurs de 
suflet de la celula ou la făptura om. Deşi 
anii omului se numără de la naştere, 
viaţa lui înmugureşte pe ramura maternă 
cu nouă luni mai devreme, din momentul 
concepţiei şi fecundaţiei celulelor 
procreatoare. Viaţa intrauterină este 
timpul schimbărilor fulgerătoare în care 
ontogeneza repetă filogeneza. Placenta, 
numită de popor casa sau locul copilului, 
este un adăpost *Geomorf care îi asigură 
embrionului, şi apoi fetusului şi fătului 
protecţie contra agresiunii germenilor 
infecţioşi şi toxinelor, împotriva acţiunilor 
mecanice (loviturilor), zgomotelor şi 
luminii supărătoare. Cu adevărat mira¬ 
culoase sunt primele 40 de zile ale P.-ei, 
când embrionul, după ce a trăit vremurile 
paleontologice ale strămoşilor grupaţi de 
biologi în nevertebrate şi cordate (peşti, 
amfibii, reptile, păsări, mamifere), începe 
să capete chip de om. în intimitatea 
adăpostului intrauterin dezvoltarea 
embrionului este fantastică: volumul 
acestuia creşte de 8 000 ori iar diametrul 
de aproximativ 20 ori. Omul ia fiinţă 
printr-o explozie biologică aşa cum 
Universul se naşte printr-o explozie 
cosmică (Big Bang-ul). Timpul de început 
al sufletului petrecut în Raiul pântecelui 
matern, lung de 40 de zile pământeşti, a 
fost intuit de popor de vreme ce această 
dimensiune astrală compartimenta 


întreaga viaţă a omului tradiţional: 
îmbisericirea soţilor (prima ieşire, la 40 
de zile după nuntă, a tinerilor la biserică); 
durata lăuziei; durata doliului; timpul 
care desparte înhumarea trupului de 
plecarea sufletului (slobozitul apei). 
Durata de 40 de zile ritmează nu numai 
timpul uman (calendarul vieţii omului), ci 
şi timpul divin (calendarul ritual): 25 
decembrie (Naşterea Domnului, 
Crăciunul) - 2 februarie (întâmpinarea 
Maicii Domnului, ieşirea la Templu pentru 
moliftă); învierea Mântuitorului (Paştele) 
- înălţarea Domnului; durata de şase 
sptămâni a principalelor posturi de peste 
an (Postul Crăciunului şi, iniţial, Postul 
Paştelui) şi altele au durata celor 40 de 
zile, timp necesar trecerii adăpostului 
sufletului de la chip de ou (geomorfism) 
la chip de om (antropomorfism). 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Şchiopu Ursula, Verza 
Emil, Psihologia vârstelor. Ciclul vieţii, 
Editura Didactică şi Pedagogică, Bucureşti, 
1997. 

Prepeleac 

Fag de 4-5 m înălţime, substitut al divi¬ 
nităţii sezoniere a vegetaţiei, protector al 
vitelor şi semănăturilor, sinonim cu 
*Sângiorzul, Ramura verde. P.-ul este 
tăiat din pădure şi împlântat în gospo¬ 
dărie în noaptea sau în dimineaţa zilei 
de Sf. Gheorghe, străvechi început de *An 
Nou sau sezon pastoral (Vrancea). 

Fochi A., Datini şi eresuri populare la 
sfârşitul secolului alXlX-lea: Răspunsurile 

la chestionarele lui N. Densuşianu, Editura 
Minerva, Bucureşti, 1976. 

Pricolici 

* Strigoi viu care îşi părăseşte trupul pe 
timp de noapte, se rostogoleşte de trei 
ori şi devine *Lup, * Câine, Porc, *Cal, 
bivol, pisică, *Şarpe, broască, niciodată 
vietate sfântă (arici, oaie, cerb, porumbel, 
rândunică, albină). Spre deosebire de 
*Vârcolaci care călătoresc prin văzduh, 
P.-i merg pe Pământ. De regulă, aceştia 
sunt oameni din sat recunoscuţi după 
înfăţişarea şi comportamentul anima- 
lului-P. Trăiesc puţin, cât lupul sau ani¬ 
malul în care se metamorfozează, 
într-una din legende P.-ul a fost un tânăr 
căsătorit care, mergând pe drum cu soţia, 
se face nevăzut, revine sub formă de 
câine şi se repede s-o muşte. Nevasta se 
apără cu brâul şi îl alungă cu secera. în 
final, P.-ul este recunoscut de nevastă după 
scamele catrinţei care i-au rămas între 
dinţi. O dată pe an, în *Noaptea Strigoilor 
(29 / 30 noiembrie), s-ar întâlni cu *Strigoii 
morţi, care îşi părăsesc atunci şi ei 
mormintele pentru a-şi alege, prin luptă, 
stăpânul. Pe timp de iarnă P.-i ar intra în 
haita lupilor unde preia conducerea şi 
atacă oamenii şi turmele de vite. 

Primul Arător 

Moartea şi renaşterea simbolică a 
divinităţi agrare în ziua de *Sângiorz, rol 
jucat de cel mai harnic gospodar, cel care 
a ieşit primul la arat, sinonim cu 
*Tânjaua, *Boii Sângiorzului, * Alegerea 
Craiului, *Udătorii. 


Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Cercetări 
etnografice şi de folclor, Editura Minerva, 
Bucureşti, 1972; Petri Ov., Craii de la 
Mocod - obicei din ciclul primăverii, în 
Zes., nr. 1, Bistriţa, 2000. 

Priveghi cu Jocuri 

Petrecere de pomină, asemănătoare 
* Revelionului, la care participă sufletul 
mortului înainte de plecare în * Lumea de 
dincolo. Românii au două tipuri de P. de 
înmormântare: unul, relativ recent, a 
cărui funcţie principală este păzitul 
mortului, şi altul străvechi, cu jocuri şi 
distracţie, care păstrează amintirea 
ospeţelor funerare din Antichitate. La 
păzitul mortului oamenii au ca principală 
grijă să nu lase să treacă vreo vietate 
(pasăre, animal) peste sau pe sub mort, 
situaţie dramatică care l-ar transforma 
în *Strigoi. De aceea, pentru mai multă 
siguranţă, la moartea unui membru al 
familiei, pisicile sunt închise iar câinii 
legaţi. Un alt motiv al acestui tip de P. 
este credinţa că nu trebuie să se stingă 
lumânarea aprinsă la căpătâiul mortului. 
Al doilea tip de P. a fost atestat şi descris 
de etnografi până la mijlocul secolului al 
XX-lea în unele zone etnografice din 
Transilvania (Platforma Luncani, Munţii 
Apuseni, Pădurenii Hunedoarei) şi din 
Moldova (Vrancea). Local, se mai practică 
şi astăzi. P. cu J. se organizează la toate 

persoanele, dar ajunge în toată plenitu¬ 
dinea la moartea bătrânilor şi oamenilor 
de vază. El se făcea ca o marc bucurie ia 
casa mortului ; Lumea râde de se 
cutremura casa. Râd şi rudele mortului, 
şi copiii lui, şi toţi; Nime n-are bai de 
mort, că ... Doamne iartă-mă, omul 
trebuie să moară. Acolo unde s-a practicat 
sau încă se mai practică acest tip de 
priveghi, opinia despre mort este expri¬ 
mată concis de zicala: Şi-a trăit traiul / 
Şi-a mâncat mălaiul! P.-ul cu J. se 
desfăşoară în camera unde este aşezat 
mortul, într-o cameră alăturată dacă se 
fac jocuri cu muzică sau în curte, în jurul 
focului funerar. în Ţara Moţilor, în camera 
cea mai spaţioasă a locuinţei, mortul este 
aşezat într-o margine, pentru ca acesta 
să aibă o largă perspectivă asupra 
interiorului. Pe margini se aşează bănci 
pentru a lăsa un spaţiu suficient de mare 
în mijlocul camerei. în unele sate mortul 
este antrenat la jocurile de P., mişcările 
fiindu-i imprimate, pe ascuns, cu o 
sfoară, sau acesta este substituit de un 
participant. Spre deosebire de jocurile de 
P. din Transilvania, în care dominanta 
esenţială o formează riturile de fertilitate, 
în cele moldoveneşti apar rituri care aduc 
în scenă, prin măştile mortuare, moşii şi 
strămoşii, focurile rituale care amintesc 
de ritualul de incinerare al geto-dacilor 
etc. Repertoriul jocurilor de P. este, 
practic, nelimitat. Acestea sunt o copie 
fidelă a cotidianului care se derulează 
sub semnul ritmului şi sexualităţii. De cele 
mai multe ori, ele se încheiau cu un sărut 
dat în faţa mortului sau în tinda casei. 
Sunt argumente care atestă transgresarea 


*Periniţei, dans al sărutului practicat la P. 
cu J., la * Revelion. Apar scenete nupţiale, 
mascaţi reprezentând femei gravide etc. 
Parcă cineva regiza la moartea unui om, 
naşterea altui om, precum în cunoscutul 
cântec de pahar: Aşa-i lumea trecătoare / 
Unul naşte, /Altul moare. 

Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 1999; 
Conea I., Clopotiva. Un sat din Haţeg , voi. II, 
Institutul de Ştiinţe Sociale al României, 
Bucureşti, 1940; Ghinoiu I., Lumea de aici, 
Lumea de dincolo, Editura Fundaţiei 
Culturale Române, Bucureşti, 1999; Graur 
Tiberiu, Jocuri de priveghi în Munţii Apuseni, 
în AMET pe anii 1971 - 1973, Cluj, 1973; 
TUfescu Victor, Oameni din Carpaţi, Editura 
Sport-TUrism, Bucureşti, 1982. 

Privighetoare 

Efigie a mortului şi simbol al drumului 
lung care separă lumea de aici de 
* Lumea de dincolo, confecţionată dintr-o 
lumânare de mărimea trupului, încolăcită 
ca o spirală şi aprinsă în anumite 
momente ale ceremonialului funerar, 
sinonimă cu *Ttupnic, *Toiag, Boi al 
mortului. P., ipostază a *Păsării-suflet, 
este confecţionată de o persoană curată, 
de obicei o femeie iertată, dintr-o aţă de 
tort fără noduri pe care se toarnă ceară 
de albine. în cântecele funerare *Zorile 
sunt rugate să dea răgaz * Dalbului de 
pribeag să-şi procure turtă de ceară, 
nume sub care apare P.în textele rituale. 
Forma plastică a spiralei apare şi în alte 
cântece de iniţiere, în special în cele în 
care sfatul, repetat obsedant, este redat 
prin versetele: înainte să mergi / Şi la 

dreapta s-o iei!. Acest drum descris de 
cântecul funerar desenat pe pământ, pe 
oala de lut, pe oul încondeiat etc., 
formează spirala, motiv artistic numit de 
români drumul mortului, calea rătăcită, 
cărarea fără sfârşii 

Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Procoavă 

Divinitate meteorologică, celebrată la 
1 octombrie, care ar înveli iarna 
Pământul cu un strat de zăpadă. Fetele 
o invocau pentru a le acoperi capul cu 
păr bogat şi frumos, pentru a Fi plăcute 
feciorilor şi să le grăbească astfel 
căsătoria (Moldova, Bucovina). 

Pupăza Miresei 

Colac rotund (*geomorf) sau cu chip de 
om (antropomorf), umplut cu stafide şi 
împodobit cu flori, preparat de mama 
miresei, cu rol important în ceremonialul 
nunţii, păstrat apoi în lada de zestre a 
tinerei neveste. 

Ciubotaru S., Nunta în Moldova, Editura 
Universităţii „Al. I. Cuza", Iaşi, 2000; Stoica 
G., Petrescu E, Bocşe M., Dicţionar de artă 
populară, Editura Ştiinţifică şi Enciclo¬ 
pedică, Bucureşti, 1985. 

Pupăza Moaşei 

Substitut al sufletului care vine prin 
naştere din *Preexistenţă (Casa copilului) 
în * Existenţă (lumea de aici) redat de un 
colac cu chip de om (păpuşă modelată 


din * Aluat cu cap, ochi, mâini, sau sub 
formă de pâine ovoidă, alungită) sau de 
pasăre (porumbel, P.). Cu ajutorul acestui 
colac ritual părinţii răscumpără noul 
născut adus de * Moaşă la naştere din 
*Preexistenţă. P., adesea înfăşată ca un 
copil, este purtată din mână în mână de 
participanţii la cumetrie care o sărută, o 
cinstesc cu bani puşi pe piept (din acest 
motiv unele forme de colaci au marginile 
ridicate, ca să nu cadă banii), se fac urări 
copilului, mamei copilului, moaşei, 
holdelor. Moaşa îndeamnă mesenii: 
Poftiţi gospodari cinstiţi.../ Şi-n pungă 
mâna băgaţi / Parale albe luaţi / In pupăză 
le împlântaţi / Şi moşică-i le daţi!/ Că şi 
moaşa de trăieşte / Fiecărui trebuieşte, / 
Azi la unul, / Mâni ia altul / Şi tot aşa la 
întreg satul! Acolo unde era acest obicei, 
cumătrul înfigea moneda metalică în 
P. M. şi zicea: De la noi hrană, / De ia 
Dumnezeu mană! Femeia care doreşte să 
aibă copii, muşcă cu dinţii sau rupe pe 
ascuns pâine din P. M. 

Ciubotaru S., Nunta în Moldova, Editura 
Universităţii „Al. I. Cuza", Iaşi, 2000; Stoica 
G., Petrescu R, Bocşe M., Dicţionar de artă 
populară, Editura Ştiinţifică şi Enciclo¬ 
pedică, Bucureşti, 1985. 

Pupăză 

Colac sau pâine alungită sau arcuită, 
uneori cu chip de femeie, cu mâini, 
picioare, cap, mărgele la gât, preparată 
la nuntă de mama miresei sau de prie¬ 
tenele miresei. P. stă pe masă în timpul 
nunţii, se rupe de nănaşă deasupra 
capului miresei, este mâncată în seara 
nunţii de mire şi mireasă, este păstrată 

după nuntă în lada de zestre a tinerei 
neveste. Când are formă de pasăre se 
numeşte şi Hulub (porumbel). Deşi P.din 
‘Aluat poate să apară şi în alte contexte 
ceremoniale şi rituale (priveghiul de 
înmormântare, praznice, Joimari, po¬ 
meni, în ceremoniile de însurăţit), P. 
substituie şi este primită numai de o 
persoană de sex feminin (Moldova, 
Dobrogea, Muntenia, Oltenia). 

Ciubotaru S., Nunta în Moldova, Editura 
Universităţii „Al. I. Cuza", Iaşi, 2000; Fochi 
A., Datini şi eresuri populare de Ia sfârşitul 
secolului al XIX-Iea: Răspunsurile la 
chestionarele lui Nicolae Densuşianu, 
Editura Minerva, Bucureşti, 1976; Stoica 
G., Petrescu R, Bocşe M., Dicţionar de artă 
populară, Editura ştiinţifică şi Enciclo¬ 
pedică, Bucureşti, 1985. 

Pusul Babelor 

Personificarea zilelor * Babei Dochia şi 
dedicarea lor membrelor unei colecti¬ 
vităţi (familie, grup de prietene, vecine, 
colege de serviciu) pentru a afla, pe 
principiul similia similibus, cum le va fi 
firea de-a lungul anului. Criteriul obişnuit 
pentru împărţirea zilelor este vârsta 
participantelor. Firea şi sufletul persoanei 
se aprecia în raport cu vremea din ziua 
aleasă: însorită sau întunecoasă, 
frumoasă sau urâtă (Muntenia). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. Fl., 


Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898. 

Puterea Nopţii 

Personificare a timpului circulat de forţele 
malefice, sinonim cu Miezul Nopţii 
(Moldova). 

Marian Sim. Fl., Sărbătorile la români. 
Cârnilegile, Institutul de Arte Grafice, 
Bucureşti, 1898. 

Puternicele 

Nume eufemistic al reprezentărilor male¬ 
fice feminine ivite în nopţile de vară, între 
Joimari şi Rusalii, care iau leacul 
plantelor şi sănătatea oamenilor, sino¬ 
nime cu Cele Sfinte, Dânsele, Doamnele, 
Fetele Câmpului, *Frumoasele, ‘Ielele, 
împărătesele Văzduhului, Măiestrele, 
‘Miluitele, ‘Rusaliile, *Şoimanele, 
‘Ursoaicele, ‘Vântoasele, Zânele. Sunt 
atestate în Transilvania (Sibiu, Făgăraş), 
Oltenia (Dolj) şi Muntenia (Muscel). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-Iea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Pamfile Tlidor, Sărbătorile de vară la 
români. Studiu etnografic, Academia 
Română, Bucureşti, 1910. 

Rai şi Iad 

Adăposturi ultime şi definitive ale 
sufletelor morţilor, specifice religiilor 
indo-europene şi creştine. Soarta fericită 
sau nefericită a oamenilor plecaţi în 
* Lumea de dincolo atârnă de faptele 
bune sau rele săvârşite aici şi, ca urmare, 
este, într-un anumit fel, previzibilă la 
înmormântare. Textele Sfintei Scripturi 
cuprind numeroase informaţii despre 
tărâmurile *Postexistenţei care despart 
oamenii ce au trăit împreună aici, pe 
pământ, în două lumi diamentral opuse: 
R.-ul şi l.-ul. Credincioşii merg în R., 
numit împărăţie (Matei XIII, 43; XV 34), 
Ierusalim ceresc (Gal. iy 26), Noul 
Ierusalim (Apoc. III, 12), Sfântul Ierusalim, 
Cetatea cea mare (Apoc. XXI, 10), Sânul 
lui Avram (LucaXVI, 22), Rai (Luca XXIII, 
43; Cor. XII, 3), iar păcătoşii în Iad (Luca 
XVI, 23), Ghena (Matei, y 2, 29, 30; X, 28; 
XVIII, 9; XXIII, 15,33; Luca XII, 5; Iacov 
III, 6), Iezer de foc (Apoc. XXI, 8; XX, 10; 
20). Acolo, credincioşii Vor sluji neîncetat 
lui Dumnezeu (Apoc. XII, 15; XXII, 3), îi 
vor cânta laude (Apoc. Xiy 2-3; Apoc. XIX, 
5-6), îl vor adora în rugăciune (Apoc. y 


8, 1 se vor închina (Apoc. X, 4), în schimb 
ce Păcătoşii vor suferi în foc veşnic (Matei 
IX, 43, 45; XXV 41; Marcu IX, 44, 48 ; Luca 
III, 16, 17, 24), Vor fi îndepărtaţi de la 
Domnul (Luca XIII, 27), Vor fi aruncaţi 
într-un loc unde va fi întuneric , plângere, 
scrâşnire a dinţilor (Matei VIII, 12; XIII, 
50; xxy 30; Luca XIII, 28), unde focul nu 
se va stinge şi viermele care îl va roade 
va fi neadormit (Marcu X, 44) şi va avea 
parte de Muncă veşnică (Matei XXy 46). 
Atât recompensele cât şi pedepsele sunt 
veşnice şi proporţionale cu faptele din 
viaţa pământeană (Luca XII, 47 - 48; 
Matei XVI, 27; Apoc. XVI, 6; XIII, 10). 
Sufletele merg direct în R. sau în I., după 
cum au făcut binele sau răul în viaţa 
pământeană. Starea din R. şi I. după 
judecata individuală este identică cu 
starea din R. sau I. după judecata 
universală. Acolo, sufletele îşi amintesc 
ceea ce au făcut în viaţă şi recunosc 
dreapta lor rânduire, sunt deci con¬ 
ştiente. Pedepsele şi recompensele după 
judecata universală sunt veşnice, spre 
deosebire de cele date la judecata 
individuală care sunt provizorii. Acestea 
din urmă pot fi modificate prin rugă- 

ciunile celor vii, de aici, pentru iertarea 
păcatelor celor morţi. La judecata univer¬ 
sală se restituie integralitatea fiinţei 
umane, trupul şi sufletul. Cine a săvârşit 
cele bune cu sufletul şi cu trupul, 
amândouă componentele vor primi 
răsplata, şi invers pentru cine a săvârşit 
cele rele. Dorind ca nu cumva măsura 
răsplăţii să fie nedreaptă sau incompletă, 
pedepsele şi recompensele la judecata 
universală sunt individuale. Timpurile vor 
învia pentru a fi solidare cu sufletul la 
fericire sau la nefericire veşnică. Vor învia 
atât drepţii cât şi păcătoşii. Pământul, 
spune Sfântul Efrem Şirul, va da corpul 
omenesc aşa cum l-a primit. Va fi exclus 
din corp tot ceea ce este consecinţa 
păcatului, a morţii, a infirmităţii, a bolilor, 
a slăbiciunilor, a bătrâneţii etc. Natura 
umană va înceta să mai fie umană, va 
trece într-o stare spirituală superioară, 
nepătimitoare. Cei care vor fi găsiţi în 
viaţă la judecata universală, vor suferi 
aceleaşi schimbări. Sufletele pot trece, în 
acest stadiu, de la starea de rău la starea 
de bine prin rugăciunile fraţilor şi jertfa 
Bisericii de aici. După judecata universală 
vor învia trupurile şi, ca urmare, atât 
fericirea cât şi suferinţele vor fi trupeşti, 
în cântecele funerare care alcătuiesc 
* Cartea românească a morţilor nu apare 
ideea de I. sau apare cu totul accidental, 
în schimb apare, în numeroase contexte, 
ideea de R. ca de împărăţie a * Morţii. 

Plămădeală Antonie, învăţătura ortodoxă 
despre Rai şi Iad, în „Studii teologice", 
seria a Il-a, an. XX, nr. 7-8, 1968. 


Răchită înflorită 

Ipostază a Maicii Sfinte şi reper vizual de 
orientare în * Cartea românească a 
morţilor care-i indică sufletului calea 
bună spre * Lumea de dincolo. Mortului 
i se spune cum arată şi cum trebuie să 
se poarte pentru a-i câştiga bunăvoinţa: 
Haide, bre, -nainte, / - Nainte să mergi, / 
Unde-i mai vedea / Răchită-înflorită, / Nu 
este răchită, / Ci e Maica Sfântă, / Ei să-i 
îngenuchi, / Poala s-o i-o pupi / De ea să 
te rogi, / Pe unde să dai / Ca să ajungi în 
Rai ... (Runcu, jud. Gorj). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988. 

Râşniţa şi Moara 

Unelte ale *Morţii care sfarmă în faşă 
spiritul grâului. Pentru a deveni pâine sau 
colac, alimente sacre care poartă, adesea, 
nume de sfinţi (*Crăciun, *Arhangheli, 
* Sfinţi, Sfinţişori etc.) spiritul grâului 
trebuie eliberat prin zdrobirea (moartea) 
violentă a bobului în particule minuscule 
în piuă, şi, mai târziu, la R. şi M. între 
spartul bobului de grâu cu dinţii şi 
măcinatul lui la moară, omul a parcurs 
un impresionant proces tehnologic şi 
spiritual. Omul a inventat mai întâi piua, 
instalaţie preistorică care, asemănător 
tehnicii semănatului cu băţul sau cu 
parul, este o transpunere tehnică a 
reflexului înăscut, instinctul sexual. M. şi 

lacul M.-rii aveau, aproape fără excepţie, 
semnificaţie malefică: acolo apăreau 
moroii, strigoii şi alte fantome, acolo sau 
cu produse furate de acolo se prindeau 
farmecele şi descântecele. M., altarul de 
piatră pe care este jertfit spiritul grâului, 
era oprită, în unele sate, când apărea pe 
cer (se năştea) *Luna Nouă şi în ziua de 
*Blagoveştenie, ziua zămislirii lui Iisus 
în pântecele Fecioarei Maria. Semnificaţia 
funerară a M.-ii este amintită de zicala 
la rând ca la moară care a avut, iniţial, 
sensul de răboj, rând, evidenţă a 
oamenilor la M. Această normă juridică 
nescrisă (obiceiul pământului) este auzită 
frecvent pe la înmormântări sub forma 
ne vine rândul ca la moară. Funcţia de 
altar a pietrelor de M. a fost intuită de 
Brâncuşi când le-a aşezat sub formă de 
masă în monumentul comemorativ de la 
Târgu Jiu. 

Ghinoiu I., Lumea de aici, lumea de dincolo, 

Editura Fundaţiei Culturale Române, 

Bucureşti, 1999. 

Revelion 

Ceremonie a morţii şi renaşterii simbolice 
a primului zeu al omenirii, *An, la 
împlinirea vârstei de 365 (366) zile, 
desfăşurată în noaptea de 31 decembrie/1 
ianuarie. Revelionul este sărbătoarea 
nocturnă dedicată celui mai vechi zeu al 
omenirii, An, personificare a Soarelui, 
numit Vechi înainte de miezul nopţii, şi 
Nou după miezul nopţii. Anul, asemă¬ 
nător celorlalţi zei ai omenirii (Zeus, 
Saturn, Crăciun, Shiva, Mitra), se naşte, 
creşte, îmbătrâneşte, moare şi renaşte 
perpetuu, după 365 de zile. în raport de 


data naşterii şi morţii Anului, Sfinţii în 
Calendarul popular sunt tineri sau 
bătrâni: Sânvăsâi (1 ianuarie) este, 
conform legendelor populare, un tânăr 
care stă călare pe butoi, iubeşte şi 
petrece; Dragobete (24 februarie), fiul 
Dochiei, reprezintă zeul dragostei pe 
plaiurile carpatice; Sângiorzul (23 aprilie) 
şi Sântoaderii sunt tineri, călări pe cai; 
Sântilie (20 iulie) şi Sâmedru (26 octom¬ 
brie) sunt maturi, după care urmează 
generaţia sfinţilor-moşi, Moş Andrei (30 
noiembrie), Moş Nicolae (6 decembrie), 
Moş Ajun (24 decembrie) şi Moş Crăciun 
(25 decembrie). Vârsta înaintată a 
divinităţilor populare prevestesc moartea 
şi renaşterea anuală a timpului şi a 
personificării lui, Anul, Crăciunul. Ciclul 
sărbătorilor de Anul Nou este împărţit de 
R. în două perioade simetrice. Prima 
etapă, cuprinsă între Ignatul Porcilor şi 
miezul nopţii de R., se suprapune peste 
zilele premergătoare solstiţiului de iarnă, 
când se măreşte noaptea, sporeşte frigul 
şi întunericul, fenomene care alimentau 
spaima oamenilor că lumea merge spre 
pierzanie, că va veni momentul când 
Sfântul Soare va dispărea definitiv de pe 
cer. Soseşte însă fenomenul astronomic 
spectaculos al solstiţiului când Soarele 
începe să urce pe bolta cerului iar ziua 
să crească puţin câte puţin. Obiceiurile, 
actele rituale şi practicile magice redau 
simbolic, la început, teama, dezordinea 
şi haosul generate de îmbătrânirea şi 
moartea divinităţii adorate, apoi, după 
renaşterea ei la miezul nopţii de R., 
optimismul, veselia, ordinea şi echilibrul. 
Prin sărbătorile şi obiceiurile de Anul 
Nou, românii îmblânzesc timpul necru- 

ţător prin culturalizarea fenomenelor 
naturale care se desfăşoară independent 
de dorinţa şi voinţa lor: sacrificiul ritual 
al porcului, reprezentare zoomorfă a 
spiritului grâului; prepararea alimentelor 
rituale din grâu (colaci, turte), şi din 
carne de porc (piftie, cârnaţi); credinţa 
că se deschid mormintele şi se întorc 
spiritele morţilor printre cei vii; abun¬ 
denţa ospeţelor şi petrecerilor cu excese 
de mâncare, băutură, distracţie, gesturi, 
cuvinte şi expresii licenţioase, Periniţa, 
supravieţuiri ale unor practici orgiastice; 
activitatea cetelor de feciori care redau, 
prin colinde şi numeroase acte rituale, 
drama naşterii şi morţii anuale a divi¬ 
nităţii adorate; stingerea luminilor în 
noaptea de R. înfăţişând întunericul şi 
haosul desăvârşit provocat de moartea 
divinităţii; aprinderea luminilor care 
simbolizează naşterea divinităţii şi, odată 
cu aceasta, a timpului şi a lumii încon¬ 
jurătoare; credinţa că acum se deschide 
cerul, ard comorile şi vorbesc animalele; 
alungarea spiritelor malefice prin 
zgomote de tot felul (bice, clopote, stri¬ 
gături); Pluguşorul, Semănatul, Sorcova; 
încercarea norocului, aflarea ursitei, 
întocmirea calendarelor meteorologice 
(din foi de ceapă, din coji de nucă etc.); 
împăcarea pricinilor şi săvârşirea actelor 
de toleranţă şi îngăduinţă; începerea 
simbolică a lucrului şi altele. Datorită 
vechimii Sărbătorii Anului Nou şi incon¬ 
secvenţei legată de fixarea datei Naşterii 
Domnului (la început pe 6 ianuarie, peste 
mitul biblic al Facerii omului, apoi pe 
25 decembrie, peste locul celebrării 
zeului Crăciun) momentele desfăşurării 


obiceiurilor nu se mai supun în totalitate 
acestui scenariu ritual. 

Eliade ML, Aspecte ale mitului, Editura 
Univers, Bucureşti, 1978; Fochi A., Datini 
şi eresuri populare la sfârşitul secolului al 
XJX-îea: Răspunsurile la chestionarele lui 
N. Densuşianu, Editura Minerva, Bucureşti, 
1976; Ghinoiu I., Zile şi Mituri. Calendarul 
ţăranului român, Editura Pro, Bucureşti, 
1999; Herseni Tr., Probleme de sociologie 
pastorală, Institutul de Ştiinţe Sociale al 
României, Bucureşti, 1941; Marian Sim. Fl., 
Sărbătorile la români. Studiu etnografic. 
Cârniîegile, Institutul de Arte Grafice, 
Bucureşti, 1898; Vulcănescu R., Mitologie 
românească, Editura Academiei, Bucureşti, 
1985. 

Rodul Castraveţilor 

Plantă meliferă (Trifolium arvense L.), 
substitut viriloid folosit la fertilizarea 
castraveţilor, sinonimă cu Coaiele mârta- 
nului. Florile plantei, puse anume printre 
vreji de castraveţi, atrăgeau insectele care 
polenizau atât R. C. cât şi florile legu¬ 
melor semănate în grădină. în Gorj, la 
rădăcina castraveţilor se înfigeau ramuri 
de arin în Joia Verde din preajma 
* Rusaliilor, alături de R* C şi cu acelaşi 
scop: atragerea insectele pentru poleni¬ 
zarea legumelor. 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Rodul Pământului 

Personificare a unei plante veninoase, 
Arum maculatum L din fam. Araceae, 
care indică oamenilor vremea şi roadele 
holdelor. Când are frunza verde în lunile 
lui cuptor (*Iulie) şi guştar (*August), R. P. 
anunţă rod bogat în lunile florar (*Mai) 
şi circşar (* Iunie) ale anului următor. La 
*Tfifon (1 februarie), patronul şi protec¬ 
torul său, oamenii îi puneau cenuşă la 
rădăcină iar la Sânziene îl culegeau şi îl 
aşezau printre plantele înflorite, gata să 
rodească. Folosit cu atenţie, R. P. era con¬ 
siderat un leac eficient pentru vindecarea 
unor boli (Oltenia). 

Georgeta Niţu, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Roibă 

Personificare a unei cunoscute plante 
tinctoriale, Rubia tinctorium L. din fam. 
Rubiaceae, invocată de fete şi neveste 
pentru frumuseţe. Din rădăcina plantei 
se prepara o pomadă cu care îşi înroşeau 
obrajii, motiv pentru care acestea erau 
ridiculizate în strigăturile de joc: Rume¬ 
nele de n-arfll Multe fete-ar îmbătrâni, 
/ D-aşa ele tot îs nouă, / Bune-s de clocit 
pe ouă!; Ia te uită, lele, uită, / C-ai pus 
rumeneaîă multă, / Să mai radem cu 
custura, / Să mai rumenim pe una! Copiii 
se vopseau şi ei cu rădăcină de R. când 
jucau *Baba Oarba (Oltenia). 

Georgeta Niţu, Plante din flora spontană 
cu utilizări în gospodăria ţărănească din 


Oltenia. Dicţionar, Editura Helios, Craiova, 
1999. 

Rusalii 

Spirite feminine ale morţilor care apar 
noaptea, între * Paşte şi Rusalii, înainte 
de cântatul cocoşilor, sinonime cu 

* Ielele, *Zânele, Măiestrele, * Frumoasele, 
*Şoimanele, *Miluitele, Dânsele, Cele 
Sfinte, *Cele Nepomenite, Doamnele, 

* Puternicele, Fetele Câmpului, împără- 
tesele Văzduhului, *Ursoaicele, vântoa¬ 
sele. R., după ce au părăsit mormintele 
la *Joimari şi au petrecut Paştele cu cei 
vii, refuză să se mai întoarcă în lăcaşele 
lor subpământene. Pentru a fi îmbunate 
li se împart pomeni abundente la * Moşii 
de Vară şi li se dau nume eufemistice 
(Zâne, Frumoase, Şoimane etc.), pro¬ 
venite din pronume personale (Ielele, 
Dânsele) şi demonstrative (Cele Sfinte, 
Cele Nepomenite). Spre deosebire de 

* Strigoii morţii care apar şi provoacă 
necazuri oamenilor în anotimpul friguros 
al anului, R.-le populează peisajul mitic 
românesc numai pe timpul verii şi fac rău 
în zilele care Ie sunt dedicate în 
*Calendarul popular: R., săptămâna 
R.-lor, Todorusalii sau Strat de R. Acestea 
sunt duhuri rele care umblă în cete în 
număr fără soţ (3-5-7-9), mai rar în 
număr cu soţ (2-4-12). Prin Banat fiecare 
membră a cetei poartă câte un nume: 
Rudeana, Ruja, Păscuţa, Tfandafira, 
Consânzeana, Sânziana, Magdalena, 
Tiranda, Ana, Todosia. Locuinţa lor s-ar 
afla prin codrii neumblaţi, prin văzduh, 
pe câmpii, pe ostroave pustii, pe ape 
mari. Ele pot fi văzute pe timp de noapte 

pe la fântâni, prin pomi şi pe sub 
streşinile caselor, plutind şi fâlfâind prin 
aer. Umblă însoţite de lăutari (fluieraşi, 
cimpoieri), sună din clopoţei, bat din tobe 
şi trâmbiţe, joacă (hora, brâul etc.), întind 
mese pe iarbă, beau, petrec, chiuie şi 
cântă în cor: Dacă n-ar fi lăsat 
Dumnezeu / Leuşten şi Odolean, / 
Avrămeasă, Cârtăneasă, / Ar fi lumea 
toată a noastră!". Dacă se întâmpla să fie 
văzute sau auzite de cineva, acela nu 
trebuie să se mişte sau să le vorbească. 
Pe unde joacă pământul rămâne ars şi 
bătătorit, iarba înnegreşte sau încetează 
să mai crească. R. pedepsesc oamenii 
făcători de rele, pe cei care nu le respectă 
zilele, care dorm noaptea pe sub pomi 
sau care ies noaptea la fântână să aducă 
apă prin ridicarea acestora pe sus, în 
vârtejuri, prin pocire şi sluţire. Diferite 
forme de reumatism şi maladii 
neuropsihice poartă diferite denumiri: 
luat din R., ologit de R. De aceste boli se 
putea scăpa prin descântece de R., 
cetanie la mănăstire, intrarea suferindului 
în hora *Căluşului sau sărirea bolnavului 
întins pe pământ de *CăIuşari. Relele 
produse oamenilor de aceste spirite 


rebele ale morţilor sunt redate de 
descântecele de R.: A purces Ion/Pe cale, 
pe cărare, / Şi la mijloc de cale / Cu 
Rusaliile întâlnitu-s-a./înfaţă izbitu-l-au, 
/Mâinile dablagitu-i-au, / Vinele la picioare 
zgârci tu-i-au, /Pieptu-n sus ridicatu-l-au, / 
Spinarea strâmbatu-i-au, / Creierii 
turbatu-i-au, /Mintea-n capschimbatu-i-au, 
/ Vlaga din ciolane luatu-i-au, / TTupu 
schimonositu-i-au, / Râs de dânsul 
făcutu-şi-au. /.../. La marile lor praznice 
calendaristice (Sfredelul Rusaliilor, 
Rusalii, prima zi din Postul lui Sânpetru 
şi altele), când deveneau extrem de 
periculoase, oamenii purtau usturoi sau 
pelin la brâu. 

Candrea I.-Aurel, Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; TLdor Pamfile, Sărbătorile de vară la 
români. Studiu etnografic, Academia 
Română, Bucureşti, 1910. 

Salcie 

Arbore, Saîix alba L din fam. Saîinaceae, 
simbol al castităţii şi renaşterii anuale a 
vegetaţiei, substitut al zeiţei Flora cele¬ 
brată de romani la 28 aprilie şi ofrandă 
cu care evreii au întâmpinat pe Iisus la 
intrarea Lui triumfătoare în Ierusalim. 
Ramurile înflorite de salcie, culese şi 
sfinţite în Duminica * Floriilor, au diverse 
întrebuinţări: împodobesc crucile, mor¬ 
mintele, troiţele, ferestrele, uşile şi porţile 
caselor pentru protecţia magică şi 
alungarea spiritelor malefice; sunt 
mâncate de vite pentru a se înmulţi; sunt 
înfipte în pământul holdelor sau atârnate 
în pomii fructiferi şi butucii de vie pentru 
rod bogat; previn durerile de şale în 
timpul secerişului dacă femeile şi bărbaţii 
se încing cu ele; opresc, prin diferite 
practici magice, vijeliile şi ploile cu 
grindină pe timpul verii; sunt folosite ca 
leac pentru vindecarea bolilor oamenilor, 
animalelor şi păsările de curte; sunt 
folosite la farmece şi descântece. La 
Florii, copiii din Oltenia colindau cu 
ramuri verzi de S. iar femeile, la *Circovii 
de Vară (18 iulie), făceau din ele un cerc 
prin care treceau bolnavii. Coroniţele din 


salcie erau obiecte sacre prin care se 
sărutau fetele în practica magică de 
*însurăţit şi, uneori, purtate pe cap de 
* Paparude. în descântecele de deochi 
Maica Domnului o blesteamă pentru că 
refuză să-i spună unde se ascund 
deochetorii: - Bună ziua SalcieI / - Mai 
şezi, Maica Domnului, jos. / - N-am venit 
să şez, / Am venit să te întreb, De 
deochetori /.../- N-am văzut, n-am 
auzitJ / - Dar-ar Dumnezeu / să 
înfrunzeşti, / Să nu rodeşti, / Poame din 
tine nimeni să nu mănânce, Salcie! 

Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Ivan Evseev, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Georgeta Niţu, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Samcă 

Duh primejdios pentru femeile lăuze şi 
nou născuţi, sinonimă cu Avestiţa, 
Spurcata, Răul Copiilor, Aripa Satanei. 

Are chip de femeie înfricoşătoare care 
umblă dezbrăcată, cu părul despletit şi 
lung până la călcâie, cu ţâţele mari, 
aruncate peste umăr, cu gura strâmbă din 
care îi ies flăcări, cu ochii bulbucaţi, cu 
unghiile ascuţite sau încovoiate ca o 
secere. Din familia ei mai fac parte 
Samcoiu şi nouă copii, la fel de urâţi şi 
periculoşi ca S. Se arată, atât ziua cât şi 
noaptea, sub formă de vietate (pisică, 
câine, capră, porc, găină, cioară, broască, 
muscă, păianjen) sau de femeie. S. 
înspăimântă, frământă şi chinuieşte fe¬ 
meile în timpul facerii, uneori le omoară 
sau le lasă schimonosite şi neputincioase 
pentru tot restul vieţii. Copiii în vârstă de 
1 - 4 ani bolnavi de S. tremură din tot 
corpul, tresar în somn, oftează, li se 
strâmbă mâinile şi picioarele. Pentru a 
se feri de S. i se scria pe o hârtie sau pe 
pereţii casei cele peste 99 de nume 
purtate sau se desenează scena în care 
Sf. Arhanghel Mihail o omoară, practici 
magice împrumutate de români de la alte 
popoare. Hârtia era păstrată ca amuletă 
de femeia lăuză, în sân, într-un săculeţ 
agăţat de gâtul pruncului, sub perna sau 
în albia (*Leagănul) copilului. Mai 
frecvente erau însă descântecele care 
descriu întâlnirea, înfăţişarea, comporta¬ 
mentul şi răul pe care îl face S. Este 
cunoscută sub numele de S. sau Spurcata 
în Bucovina, şi Moldova, de S. sau 
Avestiţa în Ţara Românească şi Banat. 

Candrea I. A., Folclor medical român 
comparat, Editura Polirom, 1999; Artur 
Gorovei, Folclor şi folcloristică, Editura 
Hyperion, Chişinău, 1990; Marian Sim. Fl., 


Mitologie românească, Ediţie îngrijită, 
cuvânt înainte şi note de Antoaneta 
Olteanu, Editura Paideia, Bucureşti, 2000; 
Pamfile TUdor, Mitologie românească, ALL, 
Bucureşti, 1988. 

Satana 

Numele *Dracului în textele ecleziastice. 

Săptămână 

Personificare a timpului scurs între două 
faze lunare consecutive, egală cu un 
pătrar lunar. Străvechile calendare lunare 
aveau timpul organizat pe luni lunare, 
care începeau la apariţia pe cer a * Lunii 
Noi aproximativ în acelaşi loc unde 
apunea *Soarele, şi pe S. de 7 zile. 
într-un an solar de 365 de zile sunt 13 
luni lunare sau Lunaţii şi 52 de S. sau 
faze lunare. Zilele S* poartă numele 
aştrilor vizibili cu ochiul liber de pe 
Pământ: Luna, Marte, Mercur, Jupiter, 
Venus şi Saturn. Local, S. dedicate unor 
năpraznice reprezentări mitice (*Caii lui 
Sântoader, *Filipii, ^Rusaliile) au 8 zile. 
Multă vreme romanii nu au cunoscut S. 
de 7 zile. Ei aveau un ciclu de 8 zile numit 
nundinae, iar zilele erau notate cu 8 
litere, de la A la H. De menţionat că în 
calendarul de la Sarmizegetusa Regia 
sunt frecvente grupările de 8 stâlpi, 
presupusa S. a dacilor. Orice sfârşit de 
perioadă calendaristică (zi, săptămână, 
lună, anotimp, an) avea un caracter 
nefast. Ritualul sfârşitului şi începutului 
de S., cuprindea 3 zile: sâmbăta, al cărei 
caracter nefast era evidenţiat de cele 3 
ceasuri rele , duminica, care celebra 

victoria binelui asupra forţelor malefice 
acumulate de-a lungul S.-ii, şi lunea, care 
marca începutul S.-ii sub auspiciile cele 
mai favorabile activităţilor umane. 
Treptat, timpul săptămânal se împlinea, 
se maturiza, joia fiind mijlocul sau 
puterea săptămânii, după care se 
degrada, condiţie obligatorie pentru 
înnoirea lui. Odată cu răspândirea 
creştinismului, prima zi a S., duminica 
romană, a devenit ziua Domnului, 
realitate păstrată de întreaga cronologie 
latină medievală. Cel care a fixat 
duminica (dies domini, dominica) început 
de S. a fost Constantin cel Mare, în anul 
321 d.Hr. La români şi la celelalte 
popoare sud-est europene S. începea, ca 
şi astăzi, lunea. Calendarul Popular oferă 
indicii conform cărora joia era o 
sărbătoare săptămânală celebrată 
precum duminica. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997. 

Săptămână Oarbă 

Personificare a timpului, neprecizat 
calendaristic, care cristalizează senti¬ 
mentele, îndrăgesc şi grăbesc tinerii să 
se căsătorească, sinonimă cu Săptămâna 
Chioară. 

Silvia Ciubotaru, Nunta în Moldova, 
Editura Universităţii „Al. I. Cuza", Iaşi, 
2000; Vladimir TTebici, Ion Ghinoiu, 
Demografie şi etnografie, Editura Ştiinţifică 
şi Enciclopedică, Bucureşti, 1982. 


Sărbători ale Crăciunului 

Scenariul morţii şi renaşterii marelui zeu 
şi timpului calendaristic în perioada 
solstiţiului de iarnă. în sens restrâns S.C. 
durează trei zile (25 - 27 decembrie), în 
sens larg 19 zile (20 decembrie - 7 ianu¬ 
arie). Obiceiurile, actele rituale şi 
practicile magice prin care se recreează 
timpul îmbătrânit după 365 sau 366 de 
zile se împarte în două perioade sime¬ 
trice: 1. perioada nefastă dintre *Ignatul 
sau tăiatul porcilor şi miezul nopţii de 
*Crăciun sau miezul nopţii de *Anul Nou, 
când se deschid mormintele şi circulă 
printre cei vii spiritele morţilor, abundă 
practicile de pomenire a moşilor şi 
strămoşilor, se sacrifică Porcul, substitut 
al unei divinităţi preistorice, apar 
elemente dionisiace şi sunt tolerate unele 
abateri de la normele sociale; 2. perioada 
fastă dintre miezul nopţii de *Anul Nou 
sau miezul nopţii de Crăciun şi *Iordă- 
nitul Femeilor, când abundă practicile de 
curăţire a spaţiului de forţele malefice, 
se alungă spiritele morţilor, se execută 
numeroase acte de divinaţie, propiţiere 
şi profilaxie. Secvenţele rituale şi ceremo¬ 
niale ale morţii şi renaşterii timpului la 
S. C. formează un scenariu rito-magic din 
care nu lipsesc: tăiatul porcului, pre¬ 
pararea alimentelor rituale, deschiderea 
mormintelor, aşteptarea şi ospătarea 
morţilor, stingerea şi aprinderea rituală 
a luminilor şi focurilor, banchetele 
rituale, elementele dionisiace, strigatul 
peste sat, deschiderea cerului, arderea 
comorilor, observaţii astronomice, 
previziunile meteorologice, încercarea 
norocului, alungarea spiritelor morţilor, 

îngroparea Crăciunului, actele de 
propiţiere, profilaxie şi de divinaţie, vrăjile 
şi farmecele etc. 

Eliade M., Aspecte ale mitului, Editura 
Univers, Bucureşti, 1978; Fochi A., Datini 
şi eresuri populare la sfârşitul secolului al 
XlX-lea: Răspunsurile la chestionarele lui 
N. Densuşianu, Editura Minerva, Bucureşti, 
1976; Ghinoiu I., Vârstele timpului, Editura 
Meridiane, Bucureşti, 1988; Herseni Tr., 
Forme străvechi de cultură poporană 
românească, Editura Dacia, Cluj-Napoca, 
1977; Mangiuca S., Calendarul iulian, 
gregorian şi poporul român pe anul 1882, 
Tipografia Alexi, Oraviţa, 1881; Marian 
Sim. Fl., Legendele Maicii Domnului , 
Institutul de Arte Grafice, Bucureşti, 1904; 
Muşlea I., Bîrlea Ov., Tipologia folclorului 
din răspunsurile la chestionarul lui B.P. 
Hasdeu, Editura Minerva, Bucureşti, 1970; 
Muşu Gh., Din mitologia tracilor, Editura 
Cartea Românească, Bucureşti, 1982; 
Pamfile T, Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; Rădulescu 
Codin C., Mihalache D., Sărbătorile 
poporului cu obiceiurile, credinţele şi unele 
tradiţii legate de ele, Socec, Bucureşti, 
1909. 

Sâmbătă 

Personificare a ultimei zile a săptămânii 
dedicată de romani zeului şi planetei 
Saturn. Este un timp îmbătrânit, nefast 
pentru cei vii, fără noroc, cu unul sau mai 
multe ceasuri rele, dar favorabil pentru 
spiritele morţilor cărora li se trimit 
ofrande (pomeni) mai ales la Sâmbetele 


Morţilor. Vitele născute sâmbăta se 
numeau Sâmbotin sau Sâmbotina. 

Fochi A., Datini şi eresuri populare la 
sfârşitul secolului al XlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ion Ghinoiu, 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 

Sâmedru 

Zeu al * Panteonului românesc frate cu 
*Sângiorz, patron al iernii pastorale, care 
a preluat numele şi data de celebrare ale 
Sfântului Dumitru, Marele Mucenic de la 
Tesalonic (26 octombrie) din calendarul 
ortodox. împreună cu *Sângiorzul, S. 
împarte Anul Pastoral în două anotim¬ 
puri simetrice: vara între 23 aprilie şi 
26 octombrie, cu miez al timpului la 
*Sântilie (20 iulie), şi iarna între 26 
octombrie şi 23 aprilie cu miez al tim¬ 
pului la *Sânpetru de Iarnă (16 ianuarie), 
în opoziţie cu Sângiorzul, care încuie 
iarna şi înfrunzeşte codrul, S. încuie vara 
şi desfrunzeşte codrul. în legende, 
credinţe şi basme S. este un bărbat 
obişnuit, păstor sau crescător de 
animale, sau un fecior care se metamor¬ 
fozează pe timpul nopţii în porc, 
străvechi simbol zoomorf pentru spiritul 
grâului 

Densuşianu Ov., Graiul din Ţara Haţegului, 
Socec, Bucureşti, 1915; Fochi A., Datini şi 
eresuri populare la sfârşitul secolului al 

XlX-lea: Răspunsurile la chestionarele lui 
N. Densuşianu, Editura Minerva, Bucureşti, 
1976; Mangiuca S., Calendarul iulian, 
gregorian şi poporul român pe anul 1882, 
Tipografia Alexi, Oraviţa, 1881; Muşlea I., 
Bîrlea Ov., Tipologia folclorului din răs¬ 
punsurile la chestionarul lui B.P. Hasdeu, 
Editura Minerva, Bucureşti, 1970; Pamfile 
T., Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914. 

Sânger 

Personificare a unui arbust melifer, 
(Cornus sanguinea L.) din fam. 
Cornaceae, invocată în descântecele pe 
ursită: Tu, Alun, să mi-1 aduci ca un 
nebun; / Tu, Arţar, să mi-1 aduci ca un 
armăsar; / Tu, Sânger, să mi-1 aduci ca un 
înger! / ... /. Din lemnul dur al C-lui se 
crestau bâtele ciobăneşti şi codiriştile de 
bici (Oltenia, Muntenia). 

Georgeta Niţu, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Sângiorz 

I.Zeu al vegetaţiei, protector al cailor, 
vitelor cu lapte şi holdelor semănate, 
identificat în * Panteonul românesc cu 
Cavalerul Trac, peste care creştinismul a 
suprapus pe Marele Mucenic Gheorghe. 
Sfântul din calendar - numit S. în 
TVansilvania şi Banat, Sfântul Gheorghe 
în Moldova, Muntenia şi Oltenia -, 
împarte împreună cu * Sâmedru 
(26 octombrie) Anul Pastoral în două 


anotimpuri simetrice: vara pastorală, 
între S. şi Sâmedru, şi iarna pastorală, 
între Sâmedru şi S. Ei poartă la brâu 
cheile anului cu care S. închide iarna şi 
deschide vara la 23 aprilie, iar Sâmedru 
închide vara şi deschide iarna la 26 
octombrie. Un sfânt înfrunzeşte codrul, 
celălalt îl desfrunzeşte. între ei este 
încheiat un rămăşag pe viaţă şi pe 
moarte: dacă copacii sunt neînfrunziţi pe 
data de 23 aprilie, Sâmedru îl omoară pe 
S. şi invers. Deşi S. este, prin atribuţii şi 
dată calendaristică de celebrare, opusul 
lui Sâmedru, amândoi sunt străvechi 
divinităţi pastorale de origine indo- 
europeană şi prezintă evidente asemănări 
cu *Sântoaderul cel Mare celebrat în 
sâmbăta din Săptămâna Caii lui 
Sântoader. Cu toţii au, în credinţele, 
folclorul şi iconografia românească, 
trăsături comune: sunt divinităţi tinere, 
hipomorfe, purtate în spate de cai 
(Sângiorz) sau având ei înşişi copite de 
cai (Caii lui Sântoader), purifică spaţiul 
de forţele malefice, omoară balaurul, 
încuie iarna şi descuie vara etc.; 

2. Ciclu de sărbători la sfârşitul lunii 
aprilie şi începutul lunii mai (*Mânecă- 
toarea, *Sângiorzul Vacilor, S., 
* Arminden, * Ispas) dedicat unei străvechi 
divinităţi vegetale numită Gheorghe sau 
S., Goţoi, Papalugără, *Păpălugă, *Bloj, 
Mujug, Muroi, Plugar, *Bou Ferecat, 
*Mătăhulă care se naşte şi moare sim¬ 
bolic, împreună cu timpul, la începutul 
Anului Pastoral. Degradarea neîncetată 
a timpului şi spaţiului îmbătrânit până la 
pragul dezordinii şi haosului dinaintea 
creaţiei, urmată de naşterea şi purificarea 

lor anuală sunt redate printr-un amplu 
scenariu ritual care cuprinde, printre 
altele: sacrificiul simbolic al divinităţii în 
ipostază vegetală (Ramura Verde, 
*Arminden, Sânjor, * Pomul de Mai, 
Maial, * Prepeleac) sau animală (mielul 
sau iedul); prepararea alimentelor rituale 
(mielul fript haiduceşte, colacii de S.); 
urme ale beţiei rituale (vinul roşu 
amestecat cu pelin); aprinderea Focului 
Viu; purificarea animalelor şi oamenilor 
cu fum şi foc; stropitul, udatul şi spălatul 
ritual cu rouă plantelor; vrăji şi farmece; 
alungarea spiritelor malefice prin 
strigatul moroaielor şi strigoaielor, prin 
sunete de trâmbiţe, tulnice şi buciume; 
sorcovitul animalelor şi oamenilor cu 
urzica, pelinul sau leuşteanul; acte de 
manifestare a bunăvoinţei şi toleranţei; 
libertatea vitelor, în special a celor cu 
lapte, de a paşte slobode pe unde doresc, 
inclusiv prin holdele semănate cu grâu; 
credinţa că în timpul şi spaţiul purificat 
în noaptea de S. ard comorile şi vorbesc 
animalele, se deschid porţile cerului şi 
altele. Spre deosebire de scenariul ritual 
de înnoire a timpului la Anul Nou civil, 
obiceiurile şi practicile magice de la S. 
sunt însoţite de numeroase activităţi 
economice şi organizatorice: alesul oilor 
şi formarea turmelor pentru vărat; 
angajarea ciobanilor şi văcarilor; 
măsurişul laptelui; repararea stânelor, 
oboarelor şi ţarcurilor de vite; închiderea 
ţarinelor pentru păşunatul devălmaş; 
însemnatul mieilor şi oilor; ruptul mieilor 
de la oi (înţărcatul); începerea tunsului 
oilor; urcarea turmelor la munte; 
semănatul * Busuiocului şi a unor plante 


de cultură (meiul, porumbul); prepararea 
unsorii , medicament obţinut din plante 
şi grăsimi animale, pentru vindecarea 
unor boli ale animalelor; observaţii şi 
previziuni meteorologice şi astronomice 
şi altele. 

Sângiorzul Vacilor 

Ziua de prăznuire a *Mânecătoarei 
(22 aprilie), sora mitică a lui *Sângiorz, 
când ^Strigoii vii şi vrăjitoarele fură 
laptele vacilor, rodul câmpului, visul 
fetelor şi norocul băieţilor. Strigoii vii, 
care îşi părăsesc trupurile fără ştirea lor 
în noaptea de 22/23 aprilie, s-ar aduna, 
călărind pe limbile meliţelor pe la casele 
rămase pustii şi răscrucile drumurilor, la 
hotare. După ce îşi încearcă puterile, 
bătându-se cu limbile meliţelor până la 
miezul nopţii, revin în sat, intră în 
trupurile părăsite şi merg să ia mana 
vitelor cu lapte. Vrăjitoarele mergeau şi 
ele dezbrăcate şi despletite în noaptea de 
22/23 aprilie, înaintea de ivirea zorilor, 
cu sidila legată de picior prin păşuni, 
fâneţe şi holdele semănate. Sidila, 
strecurătoare din pânză rară, înmuiată 
de rouă dimineţii era stoarsă într-un vas 
de lemn (doniţă, găleată), vrăjită şi dată 
s-o bea propriile lor vite. Alteori, mana 
vitelor era luată prin îngroparea bulgă¬ 
relui de sare sub pragul porţii, sub poteca 
sau în drumul de trecere al vitelor, 
dezgroparea lui în taină şi dată apoi s-o 
lingă vitele lor de prăsilă (Bucovina). 
Credinţa oamenilor că vitele vor pierde 
laptele sau că nu se vor mai înmulţi era 
atât de puternică, încât întreaga suflare 
a satului căuta mijloace de luptă, tot de 

natură magică, împotriva vrăjitoarelor: 
ascunderea limbilor de meliţă pentru a 
nu fi găsite de strigoi; ungerea cu usturoi 
sau cu unsoare din usturoi şi plante 
apotropaice a meliţelor, porţilor, uşilor, 
pragurilor şi ferestrelor, vitelor şi oame¬ 
nilor; descântatul pelinului, leuşteanului, 
bozului, odoleanului, rostopascăi; aşe¬ 
zarea grapei cu colţii în sus, a ramurilor 
de rug şi măceş pe la porţi, uşi şi ferestre; 
alungarea fermecătoarelor prin strigăte, 
sunete de tulnice şi buciume; apărarea 
gospodăriilor şi adăposturilor de vite prin 
prinderea, la stâlpii acestora a * Ramurii 
Verzi (fag, stejar, salcie, arţar, jugastru); 
paza atentă a păşunilor şi vitelor scoase 
la păscut; afumarea vitelor şi păstorilor, 
aprinderea Focului Viu şi altele. 

Sânpetru de Vară 

Personificare mitică care a preluat 
numele şi ziua de celebrare ale Sfântului 
Apostol Petru (29 iunie). în * Calendarul 
popular S. de V. este despărţit de fratele 
său, Sânpetru de Iarnă, de aproximativ o 
jumătate de an. în vremurile imemoriale, 
când oamenii erau foarte credincioşi, 
S. de V. umbla pe Pământ, singur sau ca 
însoţitor al lui Dumnezeu. Adesea, 
Dumnezeu îl consulta la luarea unor 
decizii. în povestirile şi snoavele populare 
S. de V. este prezentat ca un om obişnuit: 
se îmbracă în straie ţărăneşti; se ocupă 
cu agricultura, creşterea animalelor şi, 
mai ales, cu pescuitul; i se întâmplă 
lucruri hazlii (i se fură caii sau boii chiar 
în vremea aratului, petrece şi joacă la 
cârciumă, are o drăguţă pescăriţă, se 
îmbată şi este bătut de oameni); intră 


slugă la diavol; este iscoada lui Dumnezeu 
pe Pământ şi altele. Fiind credincios, 
foarte harnic şi bun sfetnic, S. de V. este 
luat de Dumnezeu în cer unde îi încredin¬ 
ţează porţile şi cheile Raiului. Acolo, fiind 
mai mare peste cămările cereşti, împarte 
hrană animalelor sălbatice, în special 
lupilor, fierbe grindina pentru a o mărunţi 
prin topire şi a deveni mai puţin peri¬ 
culoasă. La marile sărbători calenda¬ 
ristice (*Crăciun, *Anul Nou, Bobotează, 
*Măcinici, *Sângiorz, * Sânziene) S.deV. 
poate fi văzut de pământeni la miezul 
nopţii, când se deschide pentru o singură 
clipă cerul, stând la masa împărătescă în 
dreapta lui Dumnezeu. în ziua de prăz- 
nuire a sfântului, care marchează miezul 
verii şi perioada secerişului, se efectuau 
obiceiuri legate de cultul morţilor (*Moşii 
de Sumedru, bocete în cimitire, curăţirea 
şi tămâierea mormintelor), dar şi petre¬ 
ceri şi vestite târguri (Târgul de Fete de 
pe Muntele Găina). Importanţa sărbătorii 
este subliniată de Postul lui Sânpetru, 
care, spre deosebire de celelalte trei 
posturi de peste an (Postul Paştelui, 
Postul Crăciunului şi Postul Sântămăriei), 
are număr variabil de zile. Local, 
sărbătoarea era anunţată oamenilor de 
anumite repere cosmice şi terestre: apar 
licuricii, cucul încetează să mai cânte, 
răsare pe cer constelaţia Găinuşei. 

Fochi A., Datini şi eresuri populare Ia 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Frâncu Teofil, 
Românii din Munţii Apuseni (Moţii), 
Tipografia Modernă Luis, Bucureşti, 1888; 
Ghinoiu I., Obiceiuri populare de peste an. 


246 



SÂNTANDREI 


Dicţionar, Editura Fundaţiei Culturale 
Române, Bucureşti, 1997; Muşlea I., Bîrlea 
Ov., Tipologia folclorului din răspunsurile 
la chestionarele lui B.P. Hasdeu, Editura 
Minerva, Bucureşti, 1970; Pamfile T, 
Sărbătorile de vară la români. Studiu 
etnografic, Academia Română, Bucureşti, 
1910. 

Sânpetrul Lupilor 

Patron al lupilor cărora le împarte hrană 
în ziua lui de celebrare (16 ianuarie) 
pentru un an, sinonim cu Sânpetrul de 
Iarnă. împreună cu fratele său, *Sânpetru 
de Vară (29 iunie), împarte anul pastoral 
în două anotimpuri egale: iarna şi vara 
(Transilvania, Bucovina, Muntenia, 
Oltenia). 

Fochi A., Datini şi eresuri populare la 
sfârşitul secolului aîXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Marian Sim. Fl., Sărbătorile 
la români. Studiu etnografic. Cârnilegile , 
Institutul de Arte Grafice, Bucureşti, 1898. 

Sântandrei 

Divinitate geto-dacă care a preluat 
numele şi data de celebrare ale Sfântului 
Andrei (30 noiembrie), Apostolul care a 
predicat, în primele decenii după 
naşterea Domnului Iisus, pe pământurile 
Daciei. în noaptea de S. (29/30 noiem¬ 
brie) tinerii organizau, la sfârşitul 
secolului al XlX-lea, în Colinele Tlitovei, 
o petrecere asemănătoare cu Revelionul, 


numită Noaptea Strigoilor sau Păzitul 
Usturoiului. Pentru a fi feriţi de acţiunea 
malefică a moroilor şi strigoilor, aceştia 
camuflau şi ungeau cu mujdei de usturoi 
ferestrele şi uşile casei unde se desfăşura 
petrecerea. Fetele veneau cu câte trei 
căpăţâni de usturoi, le puneau laolaltă 
într-o covată pentru a fi păzite de o 
bătrână la lumina lumânării. Complet 
izolaţi de lumea din afară, stăpânită de 
forţele malefice, se distrau, cântau, jucau, 
beau, mâncau, glumeau. O băutură 
rituală nelipsită de la acest ospăţ străve¬ 
chi era *Covaşa din faină de grâu ameste¬ 
cată cu făină de mei, în vremurile din 
urmă cu mălai de porumb. Dimineaţa, pe 
lumina zilei, tinerii ieşeau în curtea casei 
unde, în mijlocul horii, covata cu usturoi 
era jucată de un flăcău. Se împărţea 
usturoiul şi, în mare veselie, se întorceau 
pe la casele lor. începea un nou an. 
Usturoiul privegheat se păstra ca ceva 
sfânt şi se folosea peste an ca leac pentru 
vindecarea bolilor, pentru prinderea 
farmecelor şi descântecelor. 

Pamfile I, Sărbătorile de toamnă şi postul 
Crăciunului. Studiu etnografic, Academia 
Română, Socec, Bucureşti, 1914; Pavelescu 
Gh., Aspecte din spiritualitatea românilor 
transnistreni. Credinţe şi Obiceiuri, în REF, 
nr. 1-2,1993; Rădulescu Codin C., Mihalache 
D., Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909; Ştefănucă P.V, 
Cercetări folclorice pe Valea Nistrului de 
Jos , în AAF, IV 1937; Ştefănucă PV, Folclor 
din judeţul Lăpuşna, în AAF, II, 1933. 

Sântămăria Mică 

Denumire populară a Preasfintei stăpânei 
noastre de Dumnezeu, Născătoarei şi 
Pururea Fecioarei Maria (8 septembrie) 
din Calendarul ortodox. Peste o mare 
sărbătoare precreştină din preajma 
echinocţiului de toamnă, dedicată morţii 
şi renaşterii Marii Zeiţe de origine neo¬ 
litică, Părinţii Bisericii au suprapus 
Naşterea Fecioarei Maria numită de 
români S.M., *Maica Domnului, *Precesta 
Mică. S. M. şi Sântămărie Mare sunt 
sărbători respectate cu sfinţenie de 
românii de pretutindeni, în special de 
femeile dornice să aibă copii şi să nască 
uşor. S. M. este hotar calendaristic între 
vară şi iarnă. Ea marchează închiderea 
adăposturilor subpământene pentru 
apărarea reptilelor şi insectelor (Ziua 
Şarpelui) şi plecarea păsărilor migratoare 
spre ţările calde. Este un timp propice 
efectuării observaţiilor meteorologice şi 
astronomice, schimbării pălăriei cu 
căciula, de unde şi zicala A venit Sântă¬ 
mărie / Te-ai p... în pălărie , deschiderii 
târgurilor şi iarmaroacelor unde se 
vindeau şi se cumpărau produse specifice 
sezonului; culegerii unor plante şi fructe 
de leac, bătutului nucilor, începerii 
culesului viilor, continuării semănatului 
grâului, orzului şi secarei, jupuirii cojii 
ulmului pentru legat viţa de vie. 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu , Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997. 


Sântilie 

1. Zeu al focului şi *Soarelui în *Panteo- 
nul românesc, identificat cu Helios din 
mitologia greacă şi cu Gebeleisis din 
mitologia geto-dacă, care a preluat 
numele şi data de celebrare (20 iulie) ale 
Sfântului Proroc Ilie. La S., miezul verii 
pastorale, pe munţi se organizau vestitele 
Nedei şi Sântilii, iar ciobanii separau 
berbecii de oi, „miţuiau" mieii. Cultul lui 
S. cuprinde, printre altele, practici de 
pomenire a morţilor (Moşii de Sântilie), 
culegerea plantelor de leac, vrăji şi 
descântece pentru prevenirea sau 
îndepărtarea vijeliilor, grindinii şi ploilor 
torenţiale. La S., miezul sezonului 
pastoral cuprins între *Sângiorz şi 
*Sâmedru, se separau berbecii până la 
*Vinerea Mare, se miţuiau (tundeau) 
mieii şi se retezau stupii. Este un timp 
favorabil pentru observaţiile şi pronosti¬ 
curile astronomice şi meteorologice, 
norocos pentru căutătorii de comori. Ca 
divinitate solară şi meteorologică, S. 
provoacă incendiile în verile toride, 
produce tunetele, fulgerele şi trăsnetele 
în timpul furtunilor, leagă şi dezleagă 
ploile, hotărăşte unde şi când să dea 
grindina. Ca personaj profan, S. este un 
om obişnuit: soldat, vânător, agricultor, 
crescător de animale, negustor de vite. 
Fiind ispitit şi înşelat de Drac, S. îşi 
omoară unul sau mai mulţi membri ai 
familiei (tată, mamă, fiu, fiică sau soră). 
Păcatele şi le-a ispăşit în diferite moduri: 
stă închis 40 de ani într-un beci sau 
bordei; cară apă cu gura, mergând în 
genunchi, pentru a uda un lemn putred 
să-l facă să rodească; adună lemne din 

pădure 9 ani pentru a-şi clădi un rug 
imens în care se aruncă şi arde de viu; 
păzeşte o turmă de oi în vârf de munte 
etc. Dumnezeu îl iartă, îl trece printre 
sfinţi şi îl înalţă la cer într-o trăsură cu 
roţi de foc la care sunt înhămaţi doi sau 
patru cai albi înaripaţi. Dar, şi acolo, pe 
cer, aleargă printre nori, tună (durduie, 
duduie, huruie, bubuie), fulgeră şi 
trăsneşte în stânga şi dreapta dracii cu 
biciul lui de foc. Speriaţi, aceştia se 
ascund pe Pământ: prin pomi, pe sub 
streşina caselor, în turlele bisericilor şi 
chiar în corpurile unor animale, în special 
câini şi pisici. Dorind să nu-i scape nici 
unul, S. trăsneşte şi arborii, oamenii, 
vitele, casele, bisericile în care s-au 
ascuns dracii. în tinereţe S. tuna şi 
trăsnea atât de puternic încât plesnea 
copilul în pântecele mamei şi viţelul în 
burta vacii. Pentru a nu distruge lumea, 
dar nici să stârpească definitiv sămânţa 
dracilor, Dumnezeu, alteori *Maica 
Precista, l-a lăsat ciung de mâna dreaptă, 
l-a ologit, luându-i piciorul drept, l-a 
asurzit sau i-a scos un ochi. El continuă 
însă alungarea şi omorârea dracilor, 
alergându-i cu trăsura şi lovindu-i cu 
biciul de foc ţinut în mâna stângă. 
Simbolurile prin care S. se defineşte ca 
un autentic zeu solar sunt uşor de 
recunoscut: trăsura cu roţile de foc şi caii 
înaripaţi; biciul şi săgeţile de foc, 
tunetele, trăsnetele şi fulgerele cu care 
luminează cerul înnorat; subordonarea 
şi ierarhizarea divinităţilor aducătoare de 
arşiţă şi foc în luna lui Cuptor, multe din 
acestea fiindu-i surori (Pârliile, Panteliile), 
fraţi (Ilie Pălie, Pantelimon), sau simpli 


vizitii la carul lui ceresc (*Foca). După 
escatologia populară, moartea lui S., 
singurul sfânt cu trup şi suflet, va aduce 
urgia apocalipsei: dracul va reuşi, în final, 
să-i taie capul, iar din sângele scurs s-ar 
aprinde Pământul care va arde 9 stânjeni 
în adâncime. După purificarea prin foc a 
Pământului, va apărea o nouă generaţie 
de oameni, mai mici decât cei de astăzi, 
asemănători cu * Blajinii care ar fi trăit 
înaintea *Uriaşilor. Dintr-o imensă 
movilă funerară ar ieşi apoi sufletele 
tuturor morţilor sub formă de oi şi capre: 
oile l-ar urma pe Dumnezeu în Rai, 
caprele pe drac în Iad; 

2. Sol trimis la divinitatea pluviometrică 
să dezlege sau să lege ploile, substituit 
de o păpuşă confecţionată din lut. S., care 
poartă o bogată sinonimie locală şi 
zonală masculină (*Scaloian, Tatăl 
Soarelui, Sfântul Soare), este purtătorul 
unui mesaj precis, transmis printr-un 
cântec funerar. 

Bîrlea Ov., Mică enciclopedie a poveştilor 
româneşti , Editura Ştiinţifică şi 
Enciclopedică, Bucureşti, 1976; Candrea 
I.A., Iarba Fiarelor. Studiu de folclor, 
Editura Cultura Naţională, Bucureşti, 1928; 
Frâncu Teofil, Românii din Munţii Apuseni 
(Moţii), Tipografia Modernă Luis, 
Bucureşti, 1888; Kernbach V, Dicţionar de 
mitologie generală, Editura Albatros, 
Bucureşti, 1983; Marian Sim. Fl., 
înmormântarea la români, Lito-Tipografia 
Carol Gobl, Bucureşti, 1892; Pamfile T., 
Sărbătorile de vară la români. Studiu 
etnografic, Academia Română, Bucureşti, 
1910. 

Sântoaderul cel Mare 

Zeu cabalin, mai mare peste herghelia lui 
divină, *Caii lui Sântoader, invocat de fete 
şi neveste să le dea păr frumos şi 
mătăsos când sapă rădăcina de *Homan, 
se scaldă în apa în care a fiert planta 
recoltată sau când aruncă apa scaldei în 
grajdul cailor. Printre altele, i se solicită 
să Ie schimbe părul cu coada iepelor: 
Toadere, Sântoadere, / Dă cosiţă fetelor, / 
Ca s-o poarte fetele, / Să crească lungă 
ca aţa, / Moale ca mătasea, / Iar cosiţa 
fetelor / Dă s-o poarte iepelef. 

Sânvăsâi 

Reprezentare mitică din generaţia sfin¬ 
ţilor tineri (*Vlasie, *Dragobete, *Năval- 
nic, *Sângiorz) care a preluat numele şi 
data de celebrare a Sf. Ierarh Vasile cel 
Mare din Calendarul ortodox, sinonim cu 
Sf. Vasile. Bucuros că i-a dat prima zi a 
anului, S. ar fi luat un clopoţel, i-a legat 
la toartă o crenguţă de busuioc şi s-a suit 
la Dumnezeu să-l ureze. De aceea de Sf 
Vasile se urează. El este personificarea 
începutului de an, cu chefuri care amin¬ 
tesc de orgiile dionisiace: Sf Vasile stă 
călare pe boloboc. De ziua lui se fac veselii 
şi chefuri sau Sf. Vasile este holtei,... face 
pozne mari, e împăratul iubirilor. Petrece 
şi iubeşte, joacă şi cântă ... strică fete, 
beau...{ Moldova, Bucovina). Frecvent, 
este invocat de fete în farmecele de 
dragoste şi de aflare a ursitei: Sânvăsâi 
bălţat, Dă-mi un bărbat/Cât de blestemat, 
/ Dar bine-ntrămat! sau Sânvăsâi vărgat, 
/ Dă-mi Doamne bărbat! în Transilvania 
este numit S., iar în Moldova, Muntenia 
şi Dobrogea Sf. Vasile. 


Sânziană 

Plantă erbacee din fam. Rubiaceae, 
substitut fitomorf al zânei fecioare care 
dă miros şi leac florilor, rod bogat hol¬ 
delor de grâu şi orz. în flora României 
cele două varietăţi ale plantei, S. galbenă 
[Galium verum L.) şi S. albă ( Galium 
mollugo L.) cresc prin fâneţe şi livezi, pe 
marginea drumurilor, prin păduri şi pe 
lângă garduri. Planta e cunoscută sub 
două denumiri zonale: S. (Oltenia, Banat, 
Transilvania, Bucovina, Maramureş, nor¬ 
dul Moldovei) şi *Drăgaica (Dobrogea, 
Moldova de sud şi centrală, Muntenia). 
Florile, frumos mirositoare, tulpinile, 
seminţele şi rădăcinile au numeroase 
utilizări în medicina şi cosmetica 
populară, în obiceiurile şi actele magice. 
Din flori de S. şi spice de grâu se împle¬ 
teşte o cunună, substitut al sacrului, 
purtată pe cap de o fecioară în ceremo¬ 
nialul numit Dansul Drăgaicei (Vlaşca, 
Teleorman). Ca substitut al zeiţei Diana 
(Santa Diana) cununa este agăţată la 
ferestrele caselor, în stâlpii porţilor şi în 
crucile de hotar. Ea apără oamenii, 
mormintele şi holdele de forţele malefice; 
prezice ceea ce i se va întâmpla în cursul 
anului celui care a confecţiont-o sau a 
aruncat-o pe acoperişul casei. Fata care 
pune floarea sub căpătâi în noaptea de 
Sânziene (24 iunie) îşi vede în vis ursitul, 
femeia care îşi înfăşoară mijlocul cu 
tulpini de S. este ocolită de dureri de şale 
în timpul secerişului, fecioarele şi 
nevestele care o poartă în sân sau în păr 
sunt atrăgătoare şi drăgăstoase. Prin 
calitatea ei de a înflori în cea mai lungă 
zi a anului şi cu insolaţia cea mai 

puternică, S. a devenit reper calendaristic 
pentru aprecierea stadiului de dezvoltare 
al culturilor: dacă înfloreşte înainte de 
ziua care îi este dedicată în calendarul 
popular, 24 iunie, stadiul vegetal al 
plantelor este avansat şi invers. în nordul 
României şi în zonele de munte la 
înfloritul S. se începea cositul pajiştilor. 
Pentru farmacopeea şi cosmetica po¬ 
pulară florile sunt culese, după un anumit 
ritual, în zorii zilei de Drăgaică (Sânziană) 
iar tulpinile, seminţele şi rădăcinile 
toamna. Plantele de leac recoltate la S. 
se legau buchete şi, împreună cu o funie 
de usturoi, se păstrau afară, sub grinda 
acareturilor, pentru a fi folosite la nevoie. 
Planta sau anumite părţi ale plantei au 
diverse întrebuinţări în medicina po¬ 
pulară: pusă în scaldă întăreşte copiii 
debili, zeama obţinută din zdrobirea 
frunzelor vindecă frigurile, plămădită în 
rachiu vindecă loviturile şi vătămările, cu 
rouă căzută în noaptea de S. şi recoltată 
în zorii acestei zile se tratau diferite boli 
de ochi şi de piele, fetele şi femeile tinere 
care se tăvăleau în noaptea de S. în rouă 
căzută pe iarbă credeau că devin mai 
frumoase şi mai drăgăstoase. 

Georgeta Niţu, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Sânziene 

1. Reprezentări fantastice în alaiul 
*Sânzienei sau *Drăgaicei, zeiţă agrară 
celebrată la solstiţiul de vară, când se 
împârguiesc lanurile de grâu şi înfloreşte 


planta ce-i poartă numele (*Sânziana, 
drăgaica). S.-le sunt zeiţe fecioare care 
apar noaptea numai în cete, de obicei în 
număr fără soţ. Ele ar fi zâne sfinte sau 
fecioare frumoase răpite de smei şi ţinute 
în palate ferecate, ascunse prin păduri 
neumblate de picior de om. în noaptea 
de S. (23/24 iunie), în timp ce umblă pe 
Pământ sau plutesc prin aer, cântă şi 
dansează, împart rod holdelor şi femeilor 
căsătorite, înmulţesc păsările şi ani¬ 
malele, stropesc cu leac şi miros florile, 
tămăduiesc bolile şi suferinţele oame¬ 
nilor, apără semănăturile de grindină şi 
vijelii. Spre deosebire de *Iele şi *Rusalii, 
care sunt Zânele rele, S. sunt *Zânele 
Bune. în sud-estul României rolul S.-lor 
sau Drăgaicelor este jucat de o ceată de 
fete. în situaţii speciale, când oamenii le 
nesocotesc ziua, S.-le pot deveni forţe 
distructive: stârnesc din senin furtuni şi 
vijelii, aduc piatră (grindină), ridică în 
vârtej pe cei păcătoşi lovindu-i de boala 
numită luatul din Drăgaică, lasă câmpul 
fără rod şi florile fără leac. S. sunt 
atestate atât ca divinităţi fitomorfe 
(planta care înfloreşte de ziua lor, 
Sânziana), cât şi ca divinităţi antro¬ 
pomorfe (ceata feminină care formează 
anturajul în care se desfată zeiţa agrară) 
în Oltenia, Banat, Transilvania, Mara¬ 
mureş, Bucovina, Moldova de nord. 
Sinonimul lor sudic (Muntenia, 
Dobrogea, sudul Moldovei) sunt 
Drăgaicele; 

2 . Obiceiuri, credinţe, acte rituale şi 
practici magice, specifice scenariului 
ritual de înnoire a timpului în ziua de 
Sânziene: efectuarea observaţiilor 

astronomice şi meteorologice, în special 
la răsăritul * Găinuşei sau Cloştii cu Pui, 
în raport cu care se calcula apoi timpul 
favorabil semănatului grâului de toamnă; 
încingerea cu tulpini de cicoare 
(<Cichorium intybus L.) pentru a preveni 
durerile de şale în timpul secerişului; 
însuşirea magică (furtul) manei şi rodului 
holdelor şi vitelor; spălarea părului de 
către fete cu iarbă mare (Inula helenium 
L.) pentru a deveni plăcute feciorilor; 
scalda rituală a fetelor şi nevestelor tinere 
în apă curgătoare, în locuri tăinuite sau 
tăvălirea lor prin pajiştile înrourate în 
nopţile de S. pentru a fi frumoase şi 
îndrăgite de-a lungul anului; aflarea 
ursitei prin împletirea *Cununii de S. şi 
aruncarea acesteia pe acoperişul caselor 
şi şurilor; expunerea hainelor şi 
aşternuturilor la Soare pentru a nu fi 
roase de molii; aprinderea Focurilor de 
S. şi arderea substanţelor puternic 
mirositoare; aprinsul şi Umblatul cu 
făclia, producerea zgomotelor nocturne 
(strigăte, sunete din tulnice pentru 
alungarea spiritelor malefice), practici de 
pomenire a morţilor (Moşii de S., 
pomeni, săparea şi plantarea florilor pe 
morminte) şi altele. în perioada lor de 
celebrare, a solstiţiului de vară, cucul 
încetează a cânta, semn că a sosit vremea 
cositului fâneţelor, prin păduri apar 
* Licuricii care luminează calea rătăciţilor, 
se răsuceşte frunza pe ramurile de tei, 
plop, ulm, se organizează vestite Târguri 
de S., Drăgaică sau de Fete. Sărbătoarea 
se numeşte S. în sud-vestul, nordul şi 
centrul României (Oltenia, Banat, 
Transilvania, Maramureş, Bucovina, 


Moldova centrală şi de nord) şi Drăgaică 
în restul teritoriului (Moldova de sud, 
Dobrogea, Muntenia). 

Adrian Fochi, Datini şi eresuri populare la 
sfârşitul secolului al XlX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; TUdor Pamfile, Sărbătorile de vară la 
români. Studiu etnografic, Academia 
Română, Bucureşti, 1910; I.-Aurel 
Candrea, Folclorul medical român 
comparat, Editura Polirom, Iaşi, 1999. 

Scaloian 

Sol trimis la divinitatea pluviometrică să 
dezlege sau să lege ploile, substituit de 
o păpuşă confecţionată din lut, cârpe, 
paie sau crenguţe de lemn îmbrăcată cu 
hăinuţe din cârpe. S., care poartă o 
bogată sinonimie locală şi zonală 
feminină (*Ploaia, Moaşa Ploii, *Maica 
Călătoarea, *Maica Domnului, *Zâna, 
Seceta, Mama Secetei) şi mai rar 
masculină (*Scaloian, Tatăl Soarelui, 
Sfântul Soare, *Sântilie), este purtătorul 
unui mesaj precis, dezlegarea sau legarea 
ploilor, transmis printr-un cântec funerar. 

Bîrlea Ov., Folclor românesc, voi. I, Editura 
Minerva, Bucureşti, 1981; I. Cuceu, Maria 
Cuceu, Vechi obiceiuri agrare româneşti, 
Editura Minerva, Bucureşti, 1988; I. 
Ghinoiu, Obiceiuri populare de peste an, 
Editura Fundaţiei Culturale Române, 
Bucureşti, 1997; D. Pop, Obiceiuri agrare 

în tradiţia populară româneasca, Editura 
Dacia, Cluj-Napoca, 1989. 

Scoaterea Căldurii 

Practică magică efectuată de copii în ziua 
de Măcinici, *Anul Nou Agrar, pentru 
alungarea frigului şi scoaterea căldurii, 
pentru sănătatea şi norocul oamenilor, 
în timp ce copiii loveau Pământul cu 
beţele sau ciomegele, strigau în cor: Intră 
frig şi ieşi căldură, / Să se facă vreme 
bună / Pe la noi pe bătăturăJ (Muntenia, 
Oltenia). Pe arii relativ extinse se credea 
că Pământul era bătut cu maiurile (un fel 
de ciocane uriaşe din lemn), cu toiegele, 
măciucile sau botele de către Moşi, 
spirite ale strămoşilor, identificate în 
calendarul creştin ortodox cu cei 40 de 
Sfinţi Mucenici din cetatea Sevastiei. în 
timp ce lovesc Pământul aceştia s-ar 
îndemna strigând în cor: Patruzeci de sfinţi 
voinici, / Daţi cu botele-n Pământ, / Ca să 
tune (intre) frigul, / Să iasă călduraî 
(Moldova). Adesea, se bătea cu botele şi 
ciomegele şi în focurile aprinse în curţi şi 
grădini în ziua de Măcinici (Banat). Uneltele 
cu care copiii sau Moşii bat Pământul să 
scoată căldura şi colţul ierbii sunt modelate 
simbolic din * Aluat şi mâncate sacra¬ 
mental, precum Măcinicii, în ziua de 9 
martie. 

Fochi A., Datini şi eresuri populare la 
sfârşitul secolului al XIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Marian Sim. Fl., 
Sărbătorile la români. Studiu etnografic. 
Păresimile, Institutul de Arte Grafice, Bucu¬ 
reşti, 1899. 


Secere şi Coasă 

Unelte de recoltat grâul şi de jertfit 
oamenii purtate de * Moarte în mână sau 
pe umăr. Ciclul vegetal al grâului, deschis 
de sămânţa semănată şi închis de 
sămânţa recoltată (seceratul), a fost 
asemuită cu lacunara formulă a vieţii 
omului: naşterea, căsătoria şi moartea. 
Conform gândirii magice, spiritul grâului 
locuieşte în corpul plantei mamă. Când 
face sămânţă, acesta se retrage în 
adăpostul impenetrabil al bobului de 
grâu. După fructificare, planta este jertfită 
violent de seceră, fiară cu dinţi de piatră 
în neolitic şi din metal în Epocile 
Bronzului şi Fierului, sau de coasă în Evul 
Mediu. C. şi S., simboluri ale morţii 
vegetale, au devenit, cu timpul, şi unelte 
ale morţii antropomorfe; Moartea cu 
coasa sau cu secera este femeia fioroasă 
care seceră vieţile oamenilor precum 
spicele de grâu. 

Ion Ghinoiu, Lumea de aici, lumea de 

dincolo, Editura Fundaţiei Culturale 

Române, Bucureşti, 1999. 

Septembrie 

Personificare a lunii a şaptea în 
Calendarul roman cu început de an la 
1 martie, luna a noua în Calendarul iulian 
(Stilul vechi) şi gregorian (Stilul nou), cu 
început de an la 1 ianuarie şi luna întâi 
în Calendarul Biblic cu început de an la 
1 septembrie. în grai popular luna S. este 
numită: Răpciune, cu înţeles de răcire a 
timpului, de unde şi zicala în luna 
Răpciunil Cad copiii pe tăciunii, adică se 
strâng la căldură în jurul focului; Viniţel 

sau Vinimeriu care indică începutul 
culesului viţei de vie şi stoarcerii strugu¬ 
rilor pentru vin. Luna S. cuprinde 
numeroase sărbători (*Simion Stâlpnicul, 
*Anul Nou Biblic, Ciuda lui Arhanghel, 
*Sântămărie Mică, Ziua Crucii, Cârstovul 
Viilor, *Ziua Şarpelui, *Teclele, Berbecari, 
începutul Verii lui Mioi) specifice 
schimbării anotimpurilor, strângerii 
roadelor de pe câmp, vii, grădini, livezi, 
precum şi semănatului cerealelor de 
toamna. 

Candrea I.-A., Iarba Fiarelor. Studiu de 
folclor, Editura Cultura Naţională, Bucu¬ 
reşti, 1928; Marian Sim. Fl., Sărbătorile la 
români. Studiu etnografic. Cârnilegile, 
Institutul de Arte Grafice, Bucureşti, 1898; 
Vulcănescu R., Mitologie românească, 
Editura Academiei, Bucureşti, 1985. 

Sfânta Maică Luni 

Personificare a turtei de cucuruz (mălai 
de porumb) preparată de femei în prima 
zi după Lăsatul Secului de Paşte, numită 
Lunea Păstorilor, mâncată sacramental 
de ciobani. Se credea că S. M. L. apăra 
oile şi păstorii de sălbăticiunile pădurii, 
în special de lupi (Banat). 

Mangiuca S., Calendarul iulian, gregorian 
şi poporul român pe anul 1883, Tipografia 
Alexi, Braşov, 1882. 

Sfânta Moarte 

Zeiţă antropomorfă a Panteonului 
românesc care ia sufletul omului, 
sinonimă cu * Moartea, *Zâna Bătrână şi 
* Maica Precista. în unele * Bocete 
versificate S. M. are puteri nelimitate: 


- Roagă-te la Sfânta Moarte, / Că la dânsa 
se pot toate, / Doară ţi-o da cheiţa, / Ca 
să-ţi descuiguriţa, /Săgrăiesc şi eu ceva, 
/ Să-mi răcoresc inima (Tătăruşi, jud. 
Iaşi). în alte texte, puterea de a deschide 
gura mortului ca să poată vorbi o are 
Precesta sau Dumnezeu. 

Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Sfântă Mărie 

Zeiţă a morţii în cântecele funerare care 
împarte sufletele în cele două lumi: de 
aici şi de dincolo: Colo sus, mai în sus, / 
Sus la slava cerului, / La poalele Raiului 
/ Şede Sfânta Mărie, / Ea îmi şede şi-m 
tot scrie, / Scrie vii şi morţii. / Vii-i scrie 
cu roşală, / Să rămâie-n astă ţară; / 
Morţi-i scrie cu cerneală/Ca să treacă în 
ceea ţară ... (Şalcău, jud. Sibiu). 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Mariana 
Kahane, Lucilia Georgescu-Stănculeanu, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988. 

Sfinţi 

Spirite ale morţilor modelate din *Aluat 
şi prăznuite în ziua de *Măcinici, străve¬ 
chi început de *An Nou agrar, sinonime 
cu Sfinţişori, *Bradoşi, *Brăduleţi, *Brân- 
duşei, Moşi de Păresimi (Oltenia, 
Moldova, Bucovina, Banat). S.-ii sunt 

figurine cu chip de om, animal, pasăre, 
brad preparate prin două tehnici culinare: 
coacere şi fierbere. în primul procedeu 

* Aluatul din făină de grâu frământat cu 
miere şi miez de nucă se coace în cuptor 
sau pe plita sobei. Figurinele antropo¬ 
morfe au cap, ochi, nas, mâini şi picioare 
sau de colăcei în forma cifrei opt (8). 
Aceştia pot avea însă şi chip de pasăre, 
albină, brad sau de turtă ornamentată 
prin presarea * Aluatului cu ţeava de *Soc. 
Gospodinele coc un număr fix de S.: 40 
sau 44 de *Moşi sau Mucenici. La por¬ 
nirea simbolică a aratului în ziua de S. 
(9 martie), un sfânt se punea în coarnele 
boilor, altul în coarnele plugului iar 
ceilalţi se împărţeau vecinilor şi rudelor 
(Bucovina, Moldova, Dobrogea, Banat, 
Oltenia). Prin cel de al doilea ptocedeu 

* Aluatul modelat sub formă de mici 
cercuri sau opturi este fiert în apă îndul¬ 
cită cu miere sau cu zahăr în care se 
adaugă nucă pisată. Este o mâncare 
rituală preparată şi împărţită, fără a fi 
sfinţită de preot, numai la 9 martie 
(Muntenia). 

Sfinţi Mărunţi 

Denumire generică a unui grup de patru 
sfinţi creştini (Sfântul Mucenic Timofte, 
Sfântul Apostol Vartoiomeu, Preacuviosul 
Onufrie şi Sfântul Prooroc Elisei) numiţi 
în Calendarul popular Timoftei, Vartolo- 
meul Grâului, *Onofrei sau Ziua (Nunta) 
Şoarecilor şi Eliseiul grâului. Pe măsură 
ce timpul civil din Calendarul Iulian (stilul 
vechi) rămânea în urmă faţă de timpul 
astronomic exact, atribuţiile vechi ale 
acestor sfinţi de a băga bob spicului de 


grâu şi de a fertiliza holdele semănate în 
zilele lor de celebrare nu mai corespun¬ 
deau cu stadiul de dezvoltare al cerea¬ 
lelor. în această situaţie, poporul i-a 
făcut, din personificări benefice, reson- 
sabili de provocarea unor fenomene 
meteorologice negative, frecvente în luna 
iunie: grindina, vijeliile, furtunile şi ploile 
torenţiale. Credinţe despre S. M. şi 
procesul de scădere a importanţei lor în 
Calendarul popular au fost atestate în 
Moldova, Muntenia, Oltenia, Banat, 
Sudul Transilvaniei. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Pamfile T, 
Sărbătorile de vară la români. Studiu 
etnografic, Academia Română, Bucureşti, 
1910; Pop D., Obiceiuri agrare în tradiţia 
populară românească, Editura Dacia, Cluj- 
Napoca, 1989; Rădulescu Codin C., 
Mihalache D., Sărbătorile poporului cu 
obiceiurile, credinţele şi unele tradiţii legate 
de ele, Socec, Bucureşti, 1909. 

Sfredelul Rusaliilor 

1, Personificare a stelei luminoase din 
constelaţia Taurului care apare şi dispare 
de pe firmament la aceleaşi date calen¬ 
daristice cu *Găinuşa (Braşov); 

2 . Denumire populară a zilei de miercuri 
din a patra săptămână după Paşte, sino¬ 
nimă cu TUdorusalii şi Strodul Rusaliilor, 
când se întâlnesc ca să petreacă *Caii lui 
Sântoader cu *Rusaliile (Munţii Apuseni, 
Moldova centrală); 

3 . Ziua de miercuri din a patra săptămână 
după Paşte când, în unele sate, se 
depunea jurământul în cetele de *Căluş; 

4 . Denumire populară a zilei de miercuri 
care urmează după Duminica Mare 
(Duminica Rusaliilor), când se bea vin 
amestecat cu pelin pentru schimbarea 
sângelui. Pelinul recoltat la S. R. se 
foloseşte pentru împodobirea caselor şi 
ca leac pentru vindecarea bolilor, în 
special a frigurilor (Moldova, Basarabia). 

Irimie Cornel, Arta încondeierii ouâlor, în 
voi. „Ţara Bârsei", tom II, Comitetul de 
Cultură şi Educaţie Socialistă al jud. 
Braşov, Bucureşti, 1974; Muşlea I., Bîrlea 
Ov., Tipologia foicloruîui din răspunsurile 
la chestionarul lui B.P. Hasdeu, Editura 
Minerva, Bucureşti, 1970; Otescu I., 
Credinţele ţăranului român despre cer şi 
stele, 1907 (fără alte date pe copertă); 
Petrovici Emil, Note de folclor de la românii 
din Valea Mlavei, în AAF, voi. VI, 1942. 

Sicriu 

Adăpost postum al sufletului mortului 
construit din lemn după modelul casei 
ţărăneşti, sinonim cu cosciug, copârşeu, 
tron, raclă, ladă, jgheab, lemn, *Sălaş, 
casă de brad, luntre. în multe zone etno¬ 
grafice acesta este construit din *Stejar, 
arbore sacru al românilor, invocat în 
Cântecele de Zori: Ţipă, ţipă, stejar verde 
/ De trei zile, de trei nopţi / Cum de n-o 
ţipa / Că la el mergea / Ăi trei voinicei / 
Cu securi la ei. / Cu securi să-l securească 
/ în bardă să-l bărdurească / Ca să-i facă 
iui Ion casă (Cântecul lemnului strigat în 
timp ce lemnarii lucrează S.-l, Obârşia 


Cloşani, jud. Mehedinţi). S. este o copie 
redusă la scară a casei din lemn, cu plan 
monocelular, cu patru pereţi şi acoperiş 
în patru ape. Lemnarul satului construia 
două tipuri de case: înalte pentru vii şi 
scunde, aproape plate, pentru morţi. în 
Moldova şi, local, în alte zone ale ţării, 

S.-l are, de o parte şi de alta a capului, 
ferestruici pătrate, dreptunghiulare sau 
triunghiulare în pereţii laterali ai sicriului, 
uneori închise cu geam. Mai rar, feres¬ 
trele mortului pot apărea în acoperişul 
sicriului, în dreptul ochilor. în zona 
Neamţului sicriul are o singură ferăs- 
truică care, după locul unde este plasată, 
indică sexul celui înmormântat: în stânga 
pentru bărbaţi şi în dreapta pentru femei, 
în Bucovina se lăsa o deschizătură şi în 
peretele de răsărit, la picioarele mortului, 
numită uşă. Pereţii locuinţei postume 
sunt îmbrăcaţi în pânză albă precum 
pereţii casei văruiţi cu var. S.-l preia două 
funcţii de bază ale casei obişnuite: odaie 
pentru somn, cămară pentru alimente. 
Acolo sunt aşezate cu grijă obiecte 
menite să asigure un somn odihnitor 
(pernă, cearceaf, pătură sau cergă sub 
mort), merinde pentru drum (colac în 
mână sau pe mâna mortului, nuci, mere), 
mijloace de iluminat (lumânare, *Toiagul 
de ceară) şi de aprins focul (amnarul şi 
iasca, chibritul şi chiar bricheta) obiecte 
obişnuite pentru toaletă (săpun, piep¬ 
tene, oglindă, briciul pentru bărbierit, 
batistă, prosop), obiecte şi unelte speci¬ 
fice omului călător (traista pentru merin¬ 
de, bani în buzunare, băţul sau toiagul 
de sprijin), obiecte specifice numai unor 
morţi (ochelari, fluier la ciobani, păpuşă 


256 



SIVA 


la mamele cu copii mici, cârja pentru 
invalizi, ţigări, brichetă pentru fumători), 
obiecte pentru dovedirea comunităţii de 
credinţă din care a făcut parte mortul 
(iconiţă sau pistornic pe piept, cruciuliţă). 

Bîrlea Ov., Folclor românesc, voi. I, Editura 
Minerva, Bucureşti, 1976; Ciubotaru I. H., 
Marea trecere, Editura Grai şi Suflet - 
Cultura Naţională, Bucureşti, 1999; Ghinoiu 
I., Lumea de aici, lumea de dincolo, Editura 
Fundaţiei Culturale Române, Bucureşti, 
1999; Mariana Kahane, Lucilia Georgescu- 
Stănculeanu, Cântecul Zorilor şi Bradul. 
Tipologie muzicală, Editura Muzicală, 
Bucureşti, 1988; Simion FI. Marian, 
înmormântarea la români, Editura Lito- 
Tipografia Carol Gobl, Bucureşti, 1904; 
Bucureşti, 1976. 

Simion Stâlpnicul 

Personificare a zilei de 1 septembrie, 
patron al *Vântului, care a preluat 
numele Cuviosului Simeon Stâlpnicul din 
calendarul ortodox. El ar sta într-un 
picior, pe un stâlp înalt, unde ţine în 
mâini Cerul şi Pământul să nu se prăbu¬ 
şească (Moldova, Bucovina, Oltenia), dă 
drumul vânturilor sau le opreşte să bată 
pentru a nu provoca molime (Bucovina). 
Ziua lui de prăznuire era considerată 
favorabilă observaţiilor şi prorocirilor 
meteorologice şi climatice. Acum se 
aprecia, după stadiul de dezvoltare al 
larvelor unei insecte care se dezvoltă în 
gogoşile sau merele de pe faţa inferioară 
a frunzelor de *Stejar, dacă anul va fi 
secetos sau ploios, sărac sau îmbelşugat. 
La S. S., Anul Nou Biblic, păsările, în 


special vrăbiile, merg pe măsură, să-şi 
facă boierescul, adică să-şi transporte cu 
ciocul grăunţele care li se cuvin din 
fiecare holdă pentru cămările de iarnă 
(Moldova). 

Iana A, Din credinţele poporului român din 
Maidan de lângă Oraviţa, în Fam., anul 
XXVI, 1890; Otescu I., Credinţele ţăranului 
român despre cer şi stele, 1907 (fără alte 
date pe copertă); Pamfile T, Cerul şi 
podoabele lui după credinţele poporului 
român, Academia Română, Socec, 
Bucureşti, 1915. 

Siva 

Zeu al * Panteonului românesc sacrificat, 
prin substituţie, la solstiţiul de iarnă. La 
Revelion sau în ziua de Anul Nou colindul 
din unele zone etnografice româneşti cu 
capul porcului jertfit la Ignat (20 decem¬ 
brie) se numea S. şi, prin contopire cu 
Vasile, Vasilca, sau Sila. Ceremonialul 
cuprinde mai multe secvenţe semnifi¬ 
cative: expunerea divinităţii (capul por¬ 
cului) gătite cu inele, cercei, brăţări, flori 
în faţa ferestrei sau în casa colindată; 
colinda cântată care narează viaţa S.-ei 
în Raiul din pădurile de fag şi stejar; 
coborârea acesteia în vale pentru a bea 
apă; moartea violentă şi incinerarea 
corpului; judecarea S.-ei de un juriu în 
care apar, adesea, Bătrânul *Crăciun, 
* Maica Precista; urarea La mulţi ani! şi 
primirea darului. în colindul cântat în 
Muntenia până spre sfârşitul secolului al 
XX-lea la fereastra gazdei colindate, este 
descrisă coborârea din munte a bătrâ¬ 
nului S., simbol al anului vechi, moartea 

lui violentă şi apoi renaşterea şi somnul 
liniştit al pruncului S. în leagănul de 
mătase. 

Ghinoiu I., Obiceiuri populare de peste an. 

Dicţionar, Editura Fundaţiei Culturale 

Române, Bucureşti, 1997. 

Soare 

Personificare a astrului zilei dedicat 
marilor divinităţi ale omenirii: Zeus, 
Shiva, * Crăciun, Mithra, Iisus. La vârsta 
senectuţii de 365 zile (366 în anii bisecţi) 
S. moare şi renaşte printr-un substitut al 
său la solstiţii sau echinocţii. în spirituali¬ 
tatea românească S.-le are trăsături fizice 
şi calităţi umane: Soarele dimineaţa, când 
se scoală, e copil de şapte ani şi cât umblă 
toată ziua şi vede răutăţile ce se fac pe 
lume, până seara capătă o barbă aibă, 
până la brâu. Mă-sa îl scaldă în lapte 
dulce şi iar se face copil; Soarele e om. 
Acolo în mare are soţie; Soarele e flăcău 
neumblat în păcate. Pe dânsul tare l-a 
vrut Luna şi ea tot se băga în sufletul lui 
şi-l iubea. Atunci Soarele i-a zis: - Nu 
destul ard eu lumea? Dar încă dacă m-aş 
însura şi aş avea copii, ce ar mai fi din 
oameni? Ar arde lumea cu totul, ar trebui 
să se prăpădească norodul. înclinaţia 
erotică a Soarelui şi relaţia incestuoasă 
cu soru-sa, Luna, sunt teme frecvente în 
legendele, basmele şi baladele româneşti. 
Uneori, S.-le e bărbat însurat cu Luna, 
pe care o întâlneşte numai în nopţile 
când aceasta se primeneşte şi nu apare 
pe firmament; alteori, cei doi aştrii sunt 
fraţi şi din căsătoria lor incestuoasă au 
rezultat feciorul nepământean, S.-le, 


drumeţind prin Rai şi Iad, cunoaşte foarte 
bine urmările nefaste ale incestului. Cu 
toate acestea, el nu renunţă la căsătoria 
cu soru-sa, Luna. Pentru a se căsători îi 
împlineşte toate dorinţele: pod de aramă 
peste Marea Neagră, o mănăstire dincolo 
de pod şi o scară de fier până la cer. 
Neînduplecat de ruga sorei sale Frate, 
frăţioare, / Puternice Soare, / Spune mie: 
/ Cine-a cunoscut / Cine-a mai văzut, j 
Cine-a auzit / Cine-a pomenit, /Să ia sor' 
pe frate / Şi frate pe sor' porneşte hotărât 
spre cununie. Incestul şi urmările lui 
nefaste sunt împiedicate însă de virtuala 
nevastă care sare în apă de pe pod şi se 
metamorfozează într-o mreană de mare 
cu solzi de zare. Ulterior, aceasta mreană 
este numită Lună de Moş Adam şi este 
aşezată în aşa fel pe bolta cerului încât 
să nu mai poată fi zărită şi întâlnită de 
fratele păcătos. în unele legende Luna 
scapă de relaţia incestuoasă prin fugă: 
Nouă ani a umblat Soarele după însură¬ 
toare şi tot nu şi-a găsit după potrivă. 
Atunci a zis către Lună: eu o să te iau pe 
tine de nevastă! Dar ea se puse pe fugă 
şi, când el era la răsărit, ea era la apus şi 
invers. Şi fraţii de atunci nu s-au mai 
putut întâlni. în cele mai multe variante 
ale baladei româneşti, căsătoria lor 
incestuoasă este oprită de intervenţia lui 
Dumnezeu: Fără să ştie de înrudirea lor, 
Soarele şi Luna au vrut să se însoare, dar 
Dumnezeu i-a azvârlit pe bolta cerului pe 
fiecare în altă parte. De atunci ei se caută 
cu dor, dar nu se pot întâlni. 

Ghinoiu I., Vârstele timpului, Editura 

Meridiane, Bucureşti, 1988; Ion Otescu, 

Credinţele ţăranului român despre cer şi 

stele, 1907 (fără alte date pe copertă); 
Sanie S., Din istoria culturii şi religieigeto- 
dace, Editura Universităţii „Al. I. Cuza", 
Iaşi, 1995; Sângiorzan I.C., Ştefan I.M., 
Ghidul Cosmosului , voi. I II, Editura 
Minerva, Bucureşti, 1980; Taloş I., Cununa 
fraţilor şi nunta Soarelui , Editura 
Enciclopedică, Bucureşti, 2004. 

Soare Sec 

Personificare a durerii de cap provocată 
de insolaţie. După identificarea S.-lui S. 
care a provocat suferinţa, acesta este 
ameninţat de descântătoare că îl va 
arunca în mare dacă nu-i dă pace 
suferindului; Soare negru, / Soare alb, / 
... / Soare de la amiază, / Soare după 
amiază / Soare de la chindie, / Soare de 
după chindie, / Soare de 99 de sori, / Să 
nu coci, / Să nu răscoci, / Că eu cu 9 pietre 
/ Te-oi descânta / Şi pe tine-n mare te-oi 
arunca !... 

Coatu Nicoleta, Structuri magice tradi¬ 
ţionale, Editura ALL, Bucureşti, fără an pe 
copertă. 

Soarele şi Luna 

Personificare a unei plante mici din flora 
spontană a României {Ranuncuîus 
auricocomus L.) invocată să alunge boala 
numită nouă daturi (eczemă) dată 
oamenilor de duşmani. Planta, care 
creşte prin fâneţe umede, livezi şi păduri, 
numită datorită florilor galben-aurii şi 
dispoziţiei frunzelor, S. şi L., are 
numeroase întrebuinţări în medicina 
populară. 


Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979. 

Soartă 

Plan al existenţei fixat la naştere de 
*Ursitoare de la care omul nu se poate 
abate în momentele de răscruce ale vieţii 
(alegerea soţului, felul morţii), sinonim 
cu *Ursita, destinul. Credinţele în destin 
sau ursită aparţin complexului cultural 
şi religios indo-european (aprox. 3 500 
î.Hr. - anul 0) şi continuă, în mediile 
folclorice, până în zilele noastre. S. este 
incompatibilă cu complexul cultural 
neolitic (8 500 - 3 500 î. Hr.) când se 
credea că marea zeiţă exista în tot şi în 
toate, că oamenii erau egal de fericiţi şi 
necăjiţi după moarte, nefiind necesară 
existenţa Iadului. Vechiul şi Noul 
Testament ignoră destinul şi întâmplarea 
întrucât lumea monoteistă este guver¬ 
nată de un singur Dumnezeu, opusă 
lumii anterioare, politeiste, a zeilor 
riguros ierarhizaţi după atribuţii. 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999. 

Soc 

Personificare a unui arbust (Sambucus 
nigra 1.) din fam. Caprifoliaceae . Ca 
substitut divin, S.-ul îşi punea pecetea 
(cercurile obţinute prin presarea 
*Aluatului cu ţevile confecţionate din 
tulpinile de S.) pe colacii antropomorfi 
la *Măcinici şi pe alte * Aluaturi rituale 
(prescurile) dedicate morţilor. împreună 

cu o altă divinitate fitomorfă, * Bozul, 
S.-ul este incinerat pe rugurile funerare 
aprinse la *Joimari. El ar avea înfăţişare 
antropomorfă: rădăcină cu chip de om, 
tulpini goale în mijloc precum oasele. 
Locurile unde cresc S.-ii, nefavorabile 
pentru construirea locuinţei, sunt, 
precum streşinile bisericilor, adăposturi 
preferate, alese de * Draci pentru a nu fi 
trăsniţi de *Sântilie pe timp de furtună. 
Băţului de S. i se solicită ajutor în 
descântecele pe ursită (... / Tu, bât de 
soc / Să nu-i dea a sta-n loc!I... I Să-l 
trântească, / Să-Î izbească, / La scrisa Iui 
să-I pornească! / ... /), în cele de 
influenţare a hotărârilor judecătoreşti 
(.../- Bună ziua, soc mare, / Domn mare, 
/ Ce rudă e mă-ta cu tată-tău? / - Nimic 
nu e. / Nimic să nu 'aleagă de la judecată 
în divan, /.../). Refuză, în schimb, să-i 
spună Maicii Precesta unde s-au ascuns 
spiritele malefice producătoare de 
suferinţe:... / - Bună ziua, Soc mare, / 
- Mulţumesc dumitale. / - N-ai văzut!De 
când ai şezut / Pe Deochetoarea cu 
Deochetoriu, / Pe Frigura cu Friguroiu, / 
Muma Pădurii cu Pădoroiu, / Striga cu 
Strigoiu, / Bântuiala cu Bântuitorul j şi 
Metricea cu Metricioiul? / - N-am văzut, 
n-am auzit/... /. Frunzele, coaja, florile 
de S., mai ales cele sfinţite la biserică în 
ziua de Duminica Mare, sunt folosite 
frecvent în medicina populară. 

Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Ivan Evseev, 
Dicţionar de magie, demonologie şi 
mitologie românească, Editura Amarcord, 


Timişoara, 1997; Georgeta Niţu, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Solomonari 

Oameni care ar avea ştiinţa de a conduce 
norii încărcaţi cu grindină pe unde 
doresc. Ei au şcoală unde învaţă. ... 
Solomonarii sunt oamenii lui Dumnezeu 
şi numai unul din şapte iese solomonar. 
Ei dau piatră ca să pedepsească pe cei 
care nu ţin sărbătorile, sau pe cei care au 
greşit cu ceva înaintea lui Dumnezeu. 
Piatra se face din coada balaurului, 
încotro dă balaurul cu coada, într-acolo 
bate şi piatra. De aceea, oricât de 
călduroasă ar fi vara, balaurul tot rece 
rămâne. Apa nu e rece vara în fântâna 
unde nu este şarpe şi broască. Solo¬ 
monarul merge cu balaurul spre răsărit 
şi acolo, în ţările acele, îl vinde oamenilor 
cu bucăţica pe care oamenii o ţin în 
fereastră ca să fie mai răcoare, că pe acolo 
e tare cald (Munţii Apuseni). 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; GhermanTb, 
Ploaia în credinţele populare, în C.S., nr. 2 
şi 4,1924; Kernbach V, Dicţionar de mito¬ 
logie generală, Editura Albatros, Bucureşti, 
1983; Oişteanu A., Motive şi semnificaţii 
simbolice în cultura tradiţională româ¬ 
nească, Editura Minerva, Bucureşti 1989; 
Pamfile T, Mitologia românească. Duşmani 
şi prieteni ai poporului, Academia Română, 
Socec, Bucureşti, 1916. 

Sorcovă 

Substitut ritual al divinităţii fitomorfe 
invocată de copii în prima zi a anului să 
aducă oamenilor viaţă lungă, sănătate şi 
prosperitate. S, se confecţiona din una 
sau mai multe rămurele de pomi fructiferi 
(măr, păr, vişin, prun) şi, uneori, din tran¬ 
dafir tăiate şi puse în apă la înmugurit şi 
înflorit în ziua de *Sântandrei sau la 
*Moş Nicolae. Ulterior, substitutul vegetal 
al divinităţii s-a confecţionat dintr-o nuia 
cu rămurele împodobite cu fire colorate 
de lână, cu bete şi fir de busuioc în vârf 
iar astăzi din hârtie colorată şi flori 
artificiale. Copiii, după ce îşi sorcovesc 
părinţii şi rudele apropiate, pornesc câte 
doi-trei colindatul prin vecini. în timp ce 
recită textul augural (Sorcova, vesela, / 
Să trăiţi, să-mbătrâniţi, / Ca un măr, ca 
un păr, / Ca un fir de trandafir. / Tare ca 
fierul, /Iute ca oţelul. / Tare ca piatra, / 
Iute ca săgeata. / La anul şi la mulţi anii), 
ating ritmic cu S. uşa sau fereastra, dacă 
colindă afară, şi corpul gazdelor, dacă 
colindă în casă. Este o * Bătaie rituală, 
gest atestat frecvent în obiceiurile 
calendaristice (Bătutul pământului cu 
maiuri, * Bătutul toacei) şi în practica 
cotidiană (bătutul pe umăr). Ca obiect 
ritual, S. se păstrează peste an ca ceva 
sfânt agăţată pe peretele de răsărit, la 
icoană, sau pe tavan, la meştergrindă 
(Muntenia, Oltenia, Dobrogea, Moldova). 

Caraman P., Substratul mitologic al 
sărbătorilor de iarnă la români şi slavi. 
Contribuţie la studiul mitologiei creştine 
din Orientul Europei, Iaşi, 1931; Ghinoiu 
I., Obiceiuri populare de peste an. 


Dicţionar, Editura Fundaţiei Culturale 
Române, Bucureşti, 1997; Şerban Doru, 
Şerban Valentina, Calendarul credinţei, 
datinilor, obiceiurilor şi tradiţiilor din Gorj, 
Editura Ager, 2000. 

Spartul Oalei 

Practică magică de distrugere violentă a 
oalei de lut în care s-a cuibărit sufletul 
în ziua înmormântării, în momentul 
scoaterii mortului din casă. Conform 
credinţelor populare, sufletul ieşit din 
corp colindă, în zilele care preced 
înmormântarea, prin toate locurile 
cunoscute de el în viaţă. La întoarcere, 
încercând să intre în corp, cei apropiaţi 
îl împiedică cu hotărâre: păzesc mortul 
zi şi noapte, îi ţin lumânările aprinse, îi 
astupă intrările sau gurile, practică 
numită împietritul mortului (Izvoru, jud. 
Argeş) etc. în cele mai multe sate 
sufletului pribeag i se oferă un alt 
adăpost, *Oala de lut, aşezat sub masa 
sau laviţa pe care este pus sicriul, la capul 
mortului. Imediat după scoaterea din 
casă a trupului neînsufleţit, îi este distrus 
şi noul adăpost al sufletului prin S. O. pe 
locul unde a murit, pe pragul casei, la 
groapa din cimitir. Oul şi oala, adăposturi 
privilegiate ale sufletului, sunt fie lipsite 
de ieşiri (oul), fie prevăzute cu o singură 
ieşire (oala de lut). întrucât sufletul nu 
trebuie să intre şi să iasă dintr-un 
adăpost pe aceeaşi gură, acesta este 
sfărâmat ritual: Oul la Paşte şi oala la 
înmormântare. De la această practică 
magică verbul a sparge a devenit sinonim 
cu sfârşitul sau moartea oricărui obiect 
sau fenomen personificat din peisajul 

înconjurător: spartul târgului, este ultima 
zi a târgului sau a bâlciului, Spartul 
Căluşului, este secvenţa morţii simbolice 
a zeului cabalin, Căluş ş. a. Se spune că 
moare sau se sparge până şi necazul 
când, din întâmplare, se sfărâmă un vas, 
de obicei, din lut. Această sinonimie între 
verbul a muri şi verbul a sparge este 
desluşită de un bogat material etnologic 
şi arheologic. Paralelismul spiritual ţesut 
între adăposturile divine care trebuie 
sparte (oala şi oul) sau rupte (colacul) şi 
om, este concis exprimat de zicalele 
româneşti: Omul e ca oul (expus morţii 
în orice moment), I s-a spart oala 
(sinonim cu verbul a muri). 

Spălare Rituală a Picioarelor 

Purificare rituală a moşilor şi strămoşilor 
în ziua a treia de * Rusalii. în prima zi de 
luni după Duminica Mare femeia cea mai 
vârstnică dintr-un grup de familii 
învecinate, legate prin relaţii de rudenie, 
scotea la poartă un vas cu apă încălzită, 
un săpun şi lâna tunsă de pe un berbec 
alb sau o oaie albă, toate aşezate pe 
* Pelin verde. Bătrâna începea apoi să 
spele picioarele tuturor persoanelor, cu 
excepţia femeilor măritate, după un ritual 
bine precizat: începea cu membrii 
propriei familii, de la copii la bătrâni, 
după care urmau persoanele din casele 
învecinate; persoana care era spălată 
stătea în picioare, cu faţa spre răsărit şi 
pronunţa formula obişnuită de primire a 
unei pomeni: Bogdaproste, să fie moşilor 
şi tuturor moşilor noştrii!] lâna albă se da 
de pomană ultimului bărbat spălat pe 
picioare; pelinul aşternut pe pământ se 


arunca pe o apă curgătoare. Practica 
magică se încheie cu o masă comună 
unde se mânca, fiecare din strachina 
primită ca pomană, păsat fiert cu lapte. 
Cu acest prilej, la masa rituală se 
împăcau pricinile ivite de-a lungul anului 
prin strângerea mâinilor şi pronunţarea 
formulei: Să ne ierte moşii păcatele!. 
Oficianta cultului lăsa, înainte de moarte, 
moştenire obiceiul unei alte femei 
vârstnice din neam. Obiceiul a fost 
atestat în sudul Munteniei. 

Nania I., Rusaliile. Sărbătoare multimi¬ 
lenară în spaţiul românesc, în „Creativitate 
şi eficienţă în acţiunea socială a 
tineretului", voi. II, Piteşti, 1989. 

Spiriduş 

Demon primit de vrăjitoare sau de o altă 
persoană care îşi vinde sufletul Diavo¬ 
lului pentru a fi folosit ca slugă pentru 
împlinirea unor dorinţe, sinonim cu 
Nichipercea, Nicornilă, Sărsăilă, Vasilică, 
Mititelul. Are chip de pui de găină care 
se poate metamorfoza în diferite vietăţi: 
muscă, mâţă, câine, iepure, ţap, cal. S.-ul 
este un drac mic, dar puternic şi 
atotştiutor, vioi, poznaş şi descoperitor 
de lucruri noi El poate satisface orice 
dorinţă a stăpânului său: leagă sau 
dezleagă îndrăgostiţii, aduce boală, 
suferinţe, moarte, prevede viitorul etc. în 
schimbul împlinirii dorinţelor, stăpânul 
lui este obligat să-l hrănească, să-l adape 
şi să-i dea să fumeze. Nerespectarea 
pactului atrage mari neplăceri, uneori 
moartea celui care l-a cumpărat. S. se 
poate procura prin diferite mijloace: 

învelirea în câlţi sau vată a unui ou de 
puicuţă neagră şi purtarea lui nouă zile 
şi nouă nopţi la subţioară până iese S.-ul 
cu chip de pui; cumpărarea de la o 
vrăjitoare care doreşte să scape de el; 
preluarea S.-ului prin obiectul găsit sau 
furat de la persoana care îl are etc. La 
moarte îşi chinuieşte stăpânul care, după 
ce îşi dă sufletul, acesta merge direct în 
Iad. De aceea, cei care îl au, încearcă să 
scape de el spre bătrâneţe, înainte de 
moarte: îl vând, îl alungă prin mărturisire 
la preot şi cetanie la biserică, prin acte 
de binefacere (Bucovina, Moldova, 
Dobrogea, Muntenia). 

Marian Sim. FI., Mitologie românească, 

Ediţie îngrijită, cuvânt înainte şi note de 

Antoaneta Olteanu, Editura Paideia, 

Bucureşti, 2000. 

Spirite ale Pădurii 

Reprezentări mitice specifice civilizaţiei 
lemnului care sălăşluiesc în copaci, în 
planta numită muma pădurii (Lathraea 
sqamaria L.) sau care iau înfăţişare de 
animal (iapă, bivoliţă, *Vacă) şi de om 
înfricoşător (*Muma Pădurii, *Fata 
Pădurii, *Moşul Codrului, *Omul Pădurii, 
Ciuma Pădurii, *Pădureana şi altele). Ele 
pot fi întâlnite noaptea, pe *Lună Plină 
sau pe *Lună Nouă, în păduri şi tufişuri, 
pe câmpuri şi la răscruci de drumuri unde 
pedepsesc (sperie, iau glasul, ologesc 
etc.) femeile care torc în ziua de marţi, 
bărbaţii care fluieră sau cântă din fluier 
prin pădure şi trezesc copiii Mumei 
Pădurii, tăietorii de lemne care nu 
respectă regulile pădurii, persoanele care 
culeg poame din pădure (mere şi pere 


sălbatice, alune etc.) în ziua de 
Probejenie. S. P. sunt atestate în toate 
zonele etnografice şi sunt o componentă 
de bază a Panteonului românesc. 

Sporiş 

Personificare a unei plante erbacee 
(Verbena Officinalis L.) din fam. 
Verbenaceae care ocroteşte şi sporeşte 
rodul holdelor şi mana vitelor cu lapte, 
sinonimă cu Verbină, identificată cu zeul 
cu acelaşi nume (Sporîs) din mitologia 
slavilor. Fiind apărător al semănăturilor, 
S.-ul care creşte spontan prin grădini nu 
este tăiată cu sapa ca orice buruiană. 
Pentru înmulţirea grâului la recoltat şi 
treierat, S.-ul se punea în carul cu care 
se cărau snopii de grâu şi pe locul unde 
se clădea stogul din snopi de grâu. De 
asemenea, el se aşeza pe gura găleţii de 
muls la prima mulsoare a oilor (Sâmbra 
oilor) sau a vacilor fătate. Colacul făcut 
din spicele noii recolte de grâu, numit şi 
fruntea grâului, se lega cu fir roşu, ban 
de argint şi ramuri de S., se scufunda în 
fântână, se scotea şi se împărţea copiilor 
pentru a fi mâncat sacramental. Planta 
are numeroase întrebuinţări în medicina 
populară şi practicile magice de alungare 
a bolilor. După descântecul de Friguri, 
descântătoarea se dezbrăca în taină, îşi 
punea un maldăr de S. pe cap şi intra în 
apă. S.-ul luat de curentul apei ducea 
boala pe Apa Sâmbetei în Sorbul 
Pământului (Oltenia, Muntenia). 

Vaier Butură, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Victor Kernbach, 

Dicţionar de mitologie generală, Editura 
Ştiinţifică şi Enciclopedică, Bucureşti, 
1989; Georgeta Niţu, Plante din flora spon¬ 
tană cu utilizări în gospodăria ţărănească 
din Oltenia. Dicţionar, Editura Helios, 
Craiova, 1999. 

Stat 

Alter ego al mortului reprezentat de o 
lumânare încolăcită ca o spirală şi 
aprinsă în anumite momente ale cere¬ 
monialului funerar, simbol al drumului 
lung care separă lumea de aici de 
‘Lumea de dincolo, sinonim cu *TTup- 
nicul, * Privighetoarea, Boiul mortului. în 
cântecele funerare ‘Zorile sunt rugate să 
dea răgaz * Dalbului de pribeag să-şi facă 
S.-ul, numit, datorită formei rotunde, 
turtă de ceară: ... Zorilor, Zorilor, / Voi 
surorilor, / Voi nu vă pripiţi / Să ne năvăliţi 
/ Până şi-o găti / Dalbul de pribeag / 
Turtiţă de ceară / Fie-i de vedeală... S.-ul 
este confecţionat după deces de o 
persoană curată, de obicei de o femeie 
iertată, dintr-o aţă de tort fără noduri, de 
lungimea mortului, pentru a fi aprinsă în 
anumite momente ale înmormântării şi, 
după înmormântare, puţin câte puţin, 40 
de zile la tămâiatul mormântului. în alte 
zone, S.-ul rămas nears este aşezat în 
sicriu şi înmormântat împreună cu 
mortul, dat de pomană sau păstrat ca 
noroc al casei. Sub influenţa bisericii, din 
resturile toiagului se confecţionează o 
cruce de ceară. Transpusă grafic, indicaţia 
dată mortului în cântecele funerare de 
iniţiere înainte să mergi / Şi la dreapta 
s-o iei devine o spirală, simbol al 


drumului mitic care leagă lumea de aici 
de ‘Lumea de dincolo. Spirala S.-lui 
mortului, arhetip fundamental al plasticii 
ţărăneşti (cusături, ouă încondeiate, 
ceramică etc.), adesea numit drumul 
mortului, calea rătăcită, cărarea fără 
sfârşit, este cel mai reprezentativ motiv 
al artei neolitice cucuteniene. 

Ion H. Ciubotaru, Marea trecere, Editura 
Grai şi Suflet - Cultura Naţională, 
Bucureşti, 1999; Ghinoiu I., Lumea de aici, 
Lumea de dincolo, Editura Fundaţiei 
Culturale Române, Bucureşti, 1999. 

Stâlp Funerar 

Butuc din lemn, substitut al mortului 
printre cei vii, confecţionat dintr-un 
arbore sacru, ridicat (bătut) în ziua 
întemeierii adăpostului postum din 
cimitir, ‘Mormântul. Stâlpul din lemn a 
fost înlocuit, în mare parte, de crucea 
creştină. Obiceiul de a pune la căpătâiul 
mortului un stâlp sau o cruce de lemn 
păstrează amintirea practicii preistorice 
de întemeiere a mormântului prin 
practica magică a ‘Bătutului parului sau 
stâlpului. Prin aceeaşi modalitate se 
reprezenta în templele Siriei antice 
divinitatea: cea masculină printr-o 
coloană de piatră, cea feminină printr-un 
trunchi de copac. Sunt încă sate în sudul 
Transilvaniei unde, la înmormântarea 
bărbatului, alteori la înmormântarea 
femeii, se pune stâlp de lemn, nu cruce, 
în multe aşezări din Oltenia lângă stâlpul 
de lemn pus la înmormântare este 
aşezată, la şase săptămâni, crucea 
definitivă. Prin Muntenia crucea de piatră 

aşezată la şase săptămâni sau la altă dată 
după înmormântare, lângă crucea 
provizorie de lemn de la înmormântare, 
se numeşte stâlp. Cimitirele româneşti 
păstrează şi alte elemente care atestă 
procesul îndelungat de înlocuire a 
stâlpului precreştin cu crucea creştină. 
De obicei, S. F., uneori şi crucile de lemn, 
are siluete antropomorfe. Identitatea 
mortului (sexul, vârsta şi, adesea, starea 
socială şi socială) este exprimată simbolic 
prin S. F. şi prin alte simboluri funerare 
aşezate lângă el (brad, steag, suliţă), prin 
mărimea şi ornamentele pictate, sculp¬ 
tate, scrijelite. Pe stâlpi şi cruci apar 
motive geometrice (rombul, triunghiul), 
astrale (rozeta solară, luna) şi antropo¬ 
morfe. Adesea, stâlpii funerari au siluete 
umane, cu cap, ochi, gură. Surprinză¬ 
toare sunt reprezentările plastice ale 
* Pasărilor suflet de pe stâlpii şi crucile 
cimitirelor din Oltenia şi sudul Transilva¬ 
niei, care sunt redate în întregime sau 
pars pro toto prin cioplire, traforare şi 
pictură. Lângă stâlp se amenajează 
diferite anexe: un mic adăpost unde arde 
lumânarea sau candela, scaun de odihnă, 
măsuţă pentru sprijinirea pomenilor 
(ofrandelor) etc. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Pavelescu Gh., 
Materiale privind Pasărea suflet, în Studii 
şi Comunicări de Etnologie, tom. XI, 1997. 

Stâlpi de Gard 

Personificări ai parilor care susţin gardul 
şi porţile gospodăriilor. Locuinţa şi 


anexele gospodăreşti adunate în jurul 
bătăturii (curţii, ogrăzii) reprezintă un 
spaţiu protejat magic de gard şi poartă, 
o oaste alcătuită din stâlpi (generali) şi 
uluci (ostaşi), adesea cu siluete antropo¬ 
morfe. De altfel, parii gardului devin în 
practicile magice de aflare a ursitei în 
noaptea de *Crăciun sau *Anul Nou 
feciorii urâţi sau frumoşi, tineri sau 
bătrâni cu care se vor căsători fetele. 

Steag 

Ramură înverzită, tăiată dintr-un copac 
care înfrunzeşte şi desfrunzeşte anual, 
substitut al divinităţii sezoniere a vege¬ 
taţiei, sinonim cu *Sângiorz, Ramura 
Verde, *Pom de Mai. S.-ul este protector 
al vitelor şi holdelor semănate, pus de 
strajă la stâlpii porţilor, caselor şi 
anexelor gospodăreşti în noaptea sau în 
dimineaţa de Sf Gheorghe, străvechi 
început de *An Nou pastoral (Gorj, 
Mehedinţi); 

Steag de înmormântare 

Substitut postum al soţului sau soţiei, 
sinonim cu * Bradul şi * Suliţa. S.-ul deî. 
este un brad de înmormântare curăţat de 
crengi şi de coajă până aproape de vârf 
şi ornat prin vopsire, afumare sau prin 
fire colorate de lână. Textele rituale sunt 
cântate în timp ce se împodobeşte, pe 
ultimul drum, care leagă casa din sat de 
mormântul din cimirir, la împlântarea lui 
la căpătâiul mortului. S. formează o 
pereche maritală cu tânărul, fată sau 
băiat, mort necăsătorit. Asemănător 
Bradului de nuntă, apare, în zona 

Siseşti-Noapteşa (jud. Mehedinţi), 
simbolul nupţialităţii reprezentat de o 
sferă (ou, măr) străpunsă de un ax. 
Aproape de vârf se introduc, în tulpina 
bradului, capetele a patru nuiele învelite 
în verdeaţă pentru a forma o sferă 
străpunsă de axul steagului sau suliţei. 
Imaginea obţinută este identică cu 
steagul vâlcean de nuntă, cu steagul de 
nuntă al aromânilor şi bradul de nuntă 
din zonele româneşti în care vârful este 
petrecut printr-un măr sau gutuie. în 
Oltenia de vest, tehnica înfiorării S. de î. 
este asemănătoare cu a beţelor de alun 
cu care colindă copiii în ajunul 
Crăciunului şi le înfig a doua zi, în zori, 
în morminte pentru a se sprijini morţii 
când vin acasă să petreacă sărbătorile cu 
cei vii. Aici, tulpina bradului, curăţată de 
coajă până spre vârf, este vopsită în 
spirală, începând de la bază, în roşu şi 
verde, culori care, împreună cu albul 
lemnului descojit, formează trei drumuri 
paralele. Uneori, pe lungimea tulpinii 
descojite sau numai pe o porţiune a 
acesteia, spirala drumurilor colorate este 
întoarsă, de la vârf la bază, obţinându- 
se romboiedri asemănători cu cei de pe 
beţele sau colindele copiilor mehedinţeni 
şi cu cei ai Coloanei Infinitului de la 
Târgu Jiu. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Mariana 
Kahane, Lucilia Georgescu-Stănculeanu, 
Cântecul Zorilor şi Bradului. Tipologie 
Muzicală, Editura Muzicală, Bucureşti, 
1988. 


Steag de Nuntă 

Substitut al masculinităţii şi virilităţii 
mirelui în ceremonialul nupţial, sinonim 
cu *Bradul de Nuntă, *Băţul înflorat. 
Originea S.-ul de N. în Bradul de nuntă 
este confirmată de obiceiul confecţionării 
S.-ului de N. obligatoriu dintro prăjină 
(lemn) de brad sau de a pune în vârful 
steagului o ramură de brad. în satele din 
Mărginimea Sibiului S.-ul de N. este 
numit cal, animal simbol al virilităţii. 
S. de N. este astfel confecţionat încât să 
capete, mai ales atunci când este ţinut în 
poziţie înclinată, înfăţişare ecvestră. 
Acesta este gătit precum mirele, respectat 
de nuntaşi, păzit, jucat şi purtat în fruntea 
alaiurilor nupţiale de feciorul de încre¬ 
dere al ginerelui, are oraţii şi dansuri 
speciale. în momente semnificative ale 
nunţii, S. de N. iniţiază mirele pentru 
actul nupţial: în Bihor se sparge cu coada 
lemnoasă a S.-ului de N., dintr-o singură 
lovitură, talerul miresei; la aromâni în 
braţele S.-ului de N., confecţionat ca o 
cruce cu năframă în vârf, se înfig mere 
roşii; la unele nunţi ardeleneşti mireasa 
se descopciează (se dezleagă) la sân şi 
gât când trece cu mirele pe sub S. de N., 
înainte de a intra pentru cununie în 
biserică. S.-ul de N. simbolizează, fireşte, 
voinicia şi bărbăţia, dar şi fecioria. Astfel, 
la Viştem, jud. Sibiu, steagul de nuntă se 
numeşte mânz iar la recăsătoria bărba¬ 
ţilor (văduvi sau divorţaţi), uneori şi la 
nunta feciorilor despre care se ştie că 
sunt părinţii unor copii din fiori, nu li se 
mai împodobea steag sau brad de nuntă. 
Arealul S. de N. cuprinde Transilvania, 

Banatul şi, la sud de Dunăre, zonele 
locuite de români şi aromâni. 

I. Albescu, Rolul şi semnificaţia steagului 
de nuntă în Mărginimea Sibiului , în Studii 
şi comunicări, Sibiu, 1978. 

Steaua Ciobanului 

Personificare a Stelei Polare, sinonimă 
cu Stâlpul, împăratul (Apuseni). 

Otescu I., Credinţele ţăranului român 
despre cerşi stele , 1907 (fără alte date 
pe copertă). 

Stejar 

Arbore (Quercus roburL.) sacru din fam. 
Fagaceae, identificat în * Panteonul 
românesc cu *Crăciun. Rădăcina indo- 
europeană kark, care a dat numele lati¬ 
nesc al S.-lui quercus, numele cârjei 
preoţeşti (băţ noduros, de esenţă tare, 
rupt din stejar), substantivul cracă (nume 
onomatopeu, glas divin auzit în pădure 
la ruperea copacilor sau a crengilor de 
copaci) este păstrată de numele *Crăciun, 
divinitate precreştină sacrificată prin 
substituţie la solstiţiul de iarnă (*Butucul 
sau buturuga de Crăciun) şi supusă unui 
rit funerar de incinerare în noaptea de 
Crăciun (Oltenia, Muntenia, Transilvania). 
Vechii greci asociau S. cu Zeus, romanii 
cu Jupiter-Capitolinul, lituanienii cu zeul 
Perkunas, celţii cu zeul Donar, vechii slavi 
cu Perun. La latitudinile medii ale emis¬ 
ferei nordice, S.-ul îndeplinea trăsăturile 
fundamentale pentru a substitui zeul 
fitomorf adorat: masivitatea arborelui, 
care poate atinge 40 de metri înălţime; 


rezistenţa la excesele climatului tem- 
perat-continental; longevitatea de sute 
ani; marcarea anotimpurilor prin înfrun- 
zire (vara) şi prin desfrunzire (iarna); 
prevestirea timpului prin larvele unei 
insecte (Cynapis Dryophantafolii L) care 
depune ouăle înţepându-i frunzele; 
folosirea integrală a părţilor componente 
(frunzele recoltate vara se foloseau ca 
nutreţ iarna pentru vite; ghinda adunată 
toamna pentru hrana pe timp de iarnă a 
porcilor; utilizarea lemnului pentru con¬ 
strucţia adăposturilor divine şi profane, 
bisericile şi casele de lemn, pentru 
confecţionarea sicriului, uneltelor gospo¬ 
dăreşti, instrumentelor casnice şi de cult, 
în vopsitul vegetal al ţesăturilor, în 
medicina populară). Arealul de altădată 
al S.-lui, determinat astăzi după structura 
chimică a solurilor, toponimia, 
documentele istorice, informaţiile 
etnografice şi folclorice, depăşeşte 
arealul substitutului fitomorf al zeului 
indo-european, * Bradul. Funcţiile mito- 
magice ale coniferelor (brad, molid, zadă) 
din zonele muntoase sunt preluate, în 
zonele de câmpie, deal şi podiş de 
foioase, în special de S. Precum bradul 
la altitudinile ridicate, S.-ul devine, la 
altitudinile joase adăpost postum 
(*Sicriul), substitut al mortului (*Crucea, 
* Stâlpul, * Steagul sau * Suliţa mortului). 
Divinitatea fitomorfă, substituită de 
ramura de S., apără la *Mânecătoare, 
*Sângiorz sau * Armindeni, gospodăriile 
oamenilor, rodul holdelor şi animalelor 
de spiritele malefice (*Iele, *Strigoi, 
Moroi). S. este invocat în descântece de 

ţeapă, epilepsie, *Muma pădurii, de 
deochi: Se scula un român, mare, 
minunat, /Lua osecuramare, minunată, / 
Se duse într-o părure mare, minunată, / 
Tăia un tuf an mare, minunat, /Făcu nouă 
ţăndări mari, minunate, / Lua nouă 
străchini, străchinele, /Lua nouă linguri, 
lingurele / Şi s-a suit pe bordei, / Puse 
masa să mănânce, / Chemă moroii, 
strigoii, strigoaicele, / Care cum veniră, 
plesniră; / Care cum gustară, crăpară. 
S.-ul era lemnul obişnuit pentru talpa 
(temelia) caselor şi bisericilor din lemn, 
pentru confecţionarea * Icoanelor de 
vatră şi instrumentelor de cult. S.-ul 
trăsnit în timpul furtunilor de zeul indo- 
european al focului şi Soarelui, *Sântilie, 
devenea un loc sacru pe care oamenii îl 
împrejmuiau, ca ceva sfânt, cu gard. 
Lemnul dur al S.-ui se folosea, împreună 
cu un lemn de esenţă moale, la aprin¬ 
derea Focului Viu, iar * Butucul de S. (zeul 
mort) ardea (rit funerar de incinerare) pe 
vatră la Crăciun (moartea şi renaşterea 
sezonieră a divinităţii solare). Sacralitatea 
lui este exprimată de credinţa populară 
conform căreia ar fi păcat să tai S.-ul, 
mai ales pe cel din curţile bisericilor. 
Pentru români, S.-ul este arborele 
dăinuirii. în legendele şi toponimie el este 
frate sau substitut ai marilor eroi: Stejarul 
din Borzeşti pentru voievodul Moldovei 
Ştefan cel Mare; Stejarul lui Mircea, 
pentru voievodul Ţării Româneşti Mircea 
cel Bătrân; Gorunul lui Horea. Pădurile 
de stejar sau alte specii înrudite cu acesta 
(gorunul, cerul) poartă numele indo- 
european dumbravă. 


Ivan Evseev, Dicţionar de magie, 
demonologie şi mitologie românească, 
Editura Amarcord, Timişoara, 1997; James 
Georges Frazer, Creanga de aur, voi. I, 
Editura Minerva, Bucureşti, 1980; 
Georgeta Niţu, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Stelele Ciobanului 

Personificare a unui grup de stele din 
constelaţia Taurului, sinonim cu 
*Găinuşa. Când S. C. ajung La Toacă, 
locul pe cer al Soarelui de unde se bate 
seara toaca la biserică pentru a anunţa 
sărbătoarea din a doua zi, păstorii ştiau 
că s-au săturat oile de păscut (Neamţ). 

Otescu I., Credinţele ţăranului român 
despre cerşi stele, 1907 (fără alte date pe 
copertă). 

Strat de Rusalii 

Ziua de naştere a *Căluşului, zeu 
protector al cailor şi sezonului călduros 
al anului, celebrată în miercurea a patra 
după * Paşte, în ceremonialul numit 
Legatul Căluşului, sinonimă cu Strodul 
Rusaliilor (Muntenia şi Oltenia). 

Fochi A., Datini şi eresuri populare la 
sfârşitul secolului ai XîX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Nania I., Rusa¬ 
liile. Sărbătoare multimilenară în spaţiul 
românesc, în „Creativitate şi eficienţă în 
acţiunea socială a tineretului", voi. II, 1989; 
Pamfile T., Sărbătorile de vară la români. 

Studiu etnografic, Academia Română, 
Bucureşti, 1910; Rădulescu Codin C., 
Mihalache D., Sărbătorile poporului cu 
obiceiurile, credinţele şi unele tradiţii legate 
de ele, Socec, Bucureşti, 1909. 

Strănut 

Mesager al veştilor bune, al norocului şi 
chefului. Cel care strănută face semnul 
crucii şi se roagă: Doamne ajută! Dacă în 
preajma lui se află o altă persoană 
aceasta îi transmite sănătate şi nu uită 
să-i repete, semnificaţia S.-ului că în 
curând va face chef. După modelul 
omului, calul primeşte şi el când strănută 
în ham urarea: Sănătate! C u mare bucurie 
era întâmpinat S.-ul în ajunul marilor 
sărbători de înoire a timpului, în special 
în ajunul *Sântandreiului şi * Sânvăsâiului. 

Gorovei Artur, Credinţi şi superstiţii ale 
poporului român, Academia Română, 
Bucureşti, 1915. 

Stretenie 

Divinitate meteorologică răspunzătoare 
de modificările climatice de la începutul 
lunii februarie, 2 februarie, zi numită şi 
*Ziua Ursului. S., traducere slavonă a 
sărbătorii creştine întâmpinarea Dom¬ 
nului, a devenit, în Calendarul popular, 
numele unei divinităţi meteorologice 
feminine. Comportamentul contradic¬ 
toriu al S.., asemănător cu cel al * Babei 
Dochia, este reflectat de schimbările 
climatice imprevizibile ce le hotărăşte: 
dacă în ziua de S. este iarnă grea, ea 
aduce primăvara şi căldura, dacă este 


timp frumos şi primăvăratic întoarce 
iarna şi frigul etc. (Bucovina, Moldova). 

Marian Sim. Fl., Sărbătorile la români. 
Studiu etnografic. Cârnilegile, Institutul de 
Arte Grafice, Bucureşti, 1898; Mineiul pe 
luna februarie, Editura Institutului Biblic 
şi de Misiune al Bisericii Ortodoxe, Bucu¬ 
reşti, 1976; Rădulescu Codin C., Mihalache 
D., Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909; Ştefănucă P.V, 
Cercetări folclorice pe Valea Nistrului de 
Jos, înAAF, iy 1937. 

Strigoi Morţi 

Fantome invizibile provenite din sufletele 
morţilor care nu ajung după înmor¬ 
mântare în lumea de dincolo, revin în 
lumea de aici unde iau viaţa rudelor 
apropiate, aduc molime, grindină şi alte 
suferinţe. După relele provocate şi locul 
unde acţionează, ei pot fi de apă şi de 
uscat, de vite şi de stupi, de ploi şi de foc 
etc. Spre deosebire de *Iele, care plutesc 
în aer, cântând din diferite instrumente 
în sezonul călduros al anului, între 
*Sângiorz şi *Sânpetru, şi coboară pe sol 
numai când se prind în horă, S. M 
călătoresc pe pământ sau pe ape cu 
mijloace improvizate de transport (călare 
pe meliţă, pe coadă de mătură, pe butoi 
sau în butoi etc.). Ei provin din oamenii 
care au fost strigoi sau moroi în viaţă şi 
oricare altă persoană careia i s-a greşit 
ceva în timpul înmormântării, s-a rătăcit 
pe drumul care leagă lumea de aici de 
lumea de dincolo, nu a avut cu ce plăti 
vămile (nu i s-a dat banul la plecare sau 

l-a pierdut pe drum). Ca urmare a acestor 
credinţe, oamenii au inventat numeroase 
tehnici de prevenire a fenomenului de 
strigoire şi, dacă a apărut, de destrigoire: 
ca să nu piardă banul pentru vamă, 
avesta este, uneori, găurit şi legat de 
degetul mic al mâinii, i se bagă în gură 
sau i se înnoadă în batistă. Strigoii Vii, 
cunoscuţi încă de la naştere (copiii 
născuţi cu căiţă sau cu coadă), erau 
omorâţi înainte de înmormântare prin 
înfigerea în inima mortului unui fus, 
ţeapă de lemn, cui, piron de fier. Pentru 
a înlătura orice posibilitate de înhumare 
a unui om aflat în stare de moarte clinică, 
omorârea strigoiului era generalizată, în 
unele sate din Oltenia. Dacă se considera 
că mortul devenea strigoi, se foloseau 
diferite procedee de descoperire şi de 
anihilare a acestuia. în mod obişnuit 
S. M. era identificat pe timp de noapte cu 
ajutorul armăsarului încălecat de un 
bărbat cu care sărea peste morminte. 
Mormântul peste care calul evita să sară 
se presupunea că adăposteşte un strigoi 
şi, ca urmare, acesta era deshumat şi 
omorât. Bătrânii care au participat la 
asemenea practici declară că au găsit 
mortul, în unele cazuri, în altă poziţie 
decât l-au înhumat: întors pe o parte sau 
pe burtă, zgâriat pe faţă, cu barba şi 
unghiile crescute. Este posibil ca cel puţin 
unii oameni înhumaţi în stare de moarte 
clinică, fenomen biologic de care cei 
vechi nu aveau cunoştinţă, să-şi fi revenit 
în reavănul pământului, tragedii care 
amplificau credinţa în strigoi sau moroi. 
După deschiderea şi deshumarea 
cadavrului urmau diferite practici de 


destrigoire: întoarcerea sicriului cu faţa 
în jos, înfigerea unor obiecte ascuţite şi 
înroşite în foc, a secerei etc. în inimă sau 
în coşul pieptului; smulgerea şi 
incinerarea inimii; împuşcarea cadavrului 
în sicriu; introducerea sicriului într-un 
lădoi şi acoperirea cu pământ; spargerea 
unor ulcioare la cele patru colţuri ale 
gropii; transportul mortului strigoi în 
pădure, incinerarea şi împrăştierea 
cenuşii funerare pe câmp sau depunerea 
acesteia pe o apă curgătoare. 

Ceauşanu Gh., Superstiţiile poporului 
român în asemănările cu ale altor popoare 
vechi şi nouă, Academia Română, colecţia 
„Din viaţa poporului român", Bucureşti, 
1914; Fochi A., Datini şi eresuri populare 
la sfârşitul secolului al XIX-lea: 
Răspunsurile la chestionarele lui 
N. Densuşianu, Editura Minerva, Bucureşti, 
1976; Ghinoiu I., Vârstele timpului, Editura 
Meridiane, Bucureşti, 1988; Marian Sim. 
FI. Înmormântarea la români, Lito- 
Tipografia Carol Gobl, Bucureşti, 1892; 
Marian Sim. Fl. înmormântarea la români, 
Lito-Tipografia Carol Gobl, Bucureşti, 
1892. 

Strigoi Vii 

Spirite ale oamenilor, femei sau bărbaţi, 
care îşi părăsesc trupurile noaptea, mai 
ales la *Sântandrei (Noaptea Strigoilor) 
şi *Sângiorz. Se credea că oamenii 
puteau deveni strigoi la naştere şi în 
timpul vieţii. La naştere deveneau strigoi 
mai multe categori de copii: născuţi cu 
coadă (o vertebră în plus) sau cu tichie; 
dintr-o legătură incestuoasă, al treilea 

copil din flori născut de o femeie §. a. 
Mama comunica ea însăşi copilului său 
că s-a născut strigoi pentru ca acesta 
să-şi avertizeze copiii să-i împlinească 
fără greş practicile de destrigoire când 
va muri. Activitatea cea mai intensă a 
S. V. se desfăşura în Noaptea Strigoilor 
(29/30 noiembrie). Atunci aceştia îşi 
părăsesc în somn corpul, ies din casă pe 
horn sau pe uşă, se rostogolesc de trei 
ori pentru a se întrupa într-un animal 
(lup, câine, pisică, porc, berbec, găină, 
broască), încalecă pe meliţe, butoaie, cozi 
de mătură pentru a merge în locuri 
numai de ei ştiute (între hotare, răspântii 
de drumuri, poieni prin păduri) unde se 
întâlnesc cu ^Strigoii morţi. Acolo redevin 
oameni, se bat cu limbile de meliţă, se 
zgârie, se rănesc până iese învingător 
unul dintre ei, care le va fi conducător 
un an de zile. îşi vindecă pe loc rănile, se 
întrupează din nou în animale şi pornesc 
împăcaţi spre case, înainte de primul 
cântat al cocoşilor. în ajunul Sângiorzului, 
la Mânecătoare (noaptea de 22/23 aprilie), 
îşi părăsesc din nou trupurile pentru a 
merge să fure mana holdelor, laptele 
vitelor, să strice taurii, să lege sau să ia 
puterea bărbaţilor de a avea copii. în cele 
două nopţi oamenii din sate se ungeau 
cu mujdei de usturoi, ascundeau meliţele, 
întorceau vasele cu gura în jos, produ¬ 
ceau zgomote, îi strigau pe presupuşii 
strigoi pe nume, aprindeau focuri, păzeau 
cu atenţie vitele şi păşunile. în Moldova, 
noaptea de Sântandreiu se numea *Păzi- 
tul Usturoiului şi se celebra ca un reve¬ 
lion. Sunt argumente etnofolclorice care 
sprijină ipoteza că în această perioadă a 
anului dacii celebrau *Anul Nou. 


Candrea I.-Aurel, Folclorul medical român 
comparat , Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Hedeşan Otilia, Pentru o mitologie 
difuză, Editura Marineasa, Timişoara, 2000; 
Pamfile T, Sărbătorile de vară la români. 
Studiu etnografic, Academia Română, 
Bucureşti, 1910. 

Suflet 

Esenţă vitală nemuritoare, invizibilă şi 
intangibilă, protejată de Adăposturile 
*Preexistenţei (pântecele matern, Casa 
copilului), * Existenţei (*Tfup, *Casă, sat, 
lumea de aici) şi *Postexistenţei (*Sicriu, 
*Mormânt, *Cimitir, *Lumeade dincolo), 
întrucât Universul este formată dintr-un 
infinit de adăposturi care se înghit unele 
pe altele precum zicala Peştele cel mare 
înghite peştele cel mic, S.-ul divin este 
suma S.-elor de pretutindeni, care se 
găseşte în tot şi în toate, motiv pentru 
care lasă senzaţia că nu este niciunde. El 
este precum pădurea care nu poate fi 
văzută din cauza copacilor. Un adăpost 
închide alt adăpost, o cutie neagră, o altă 
cutie neagră, un adevăr alt adevăr. Totul 
este legat de tot. Aşa cum în universul 
atomic nu există unităţi izolate, ci 
structuri integrate în sisteme fizice, tot 
astfel vietăţile pe Terra, care par că 
rătăcesc independent una de alta, sunt, 
în realitate, legate prin infinite relaţii, 
vizibile sau invizibile, în biocenoze, 

ecosisteme, biosferă. Pământul, ca 
planetă, are infinite adăposturi subordo¬ 
nate, unul din ele este trupul uman, şi 
infinite adăposturi supraordonate în 
ierarhia galactică (sistem solar, galaxie, 
roiuri şi superroiuri de galaxii). Deschi¬ 
derea adăposturilor ferecate, aflate în 
direcţia magnitudinilor galactice şi în 
direcţia infinitezimalului infraatomic 
spulberă speranţele că vom afla curând 
adevărul ultim despre S. Dacă se cu¬ 
noaşte că energia universală, cosmică şi 
terestră, nu poate fi creată şi nici dis¬ 
trusă, ci doar schimbată dintr-o formă în 
altă formă (căldură, lumină, sunet...) în 
timpul eliberării sale prin distrugerea 
adăposturilor ei, atunci şi ceea ce se 
numeşte suflet, o formă a energiei, este 
nemuritoare. 

Biberi I., Eseuri, Editura Minerva, Bucu¬ 
reşti, 1971; Ghinoiu I., Lumea de aici, 
lumea de dincolo, Editura Fundaţiei 
Culturale Române, Bucureşti, 1999. 

Suflete Pribege 

Cele două suflete care pribegesc, unul în 
lumea de aici şi altul în lumea de dincolo, 
pot avea la sosire aici, fătul, şi la plecare 
de aici, muribundul, momente favorabile 
sau nefavorabile, numite de români 
*Ceas rău şi *Ceas bun, hotărâte de 
Ursitoare şi de Zori. 

Sughiţ 

Personificare a actului involuntar cu 
acelaşi nume, provocat de iritarea ner¬ 
vilor din teritoriul aparatului digestiv, 
aducătoare, după credinţa românilor, de 


veşti. în general, mesajele aduse de la 
rudele, prietenii sau cunoscuţii care îl 
pomenesc sau îl vorbesc sunt de bine 
Dar, S.-ul puternic şi repetat, îl averti¬ 
zează însă de clevetiri şi uneltiri puse la 
cale de duşmani. în această situaţie, cel 
care primeşte mesajul pe calea S.-ului, 
blestemă ameninţător persoana care nu-i 
dă pace sau, dacă e cineva pe lângă el, îi 
spune: Moaş-ta-n pod! Pentru a înceta 
S.-ul şi, odată cu el, vorbele rele, spuse 
de duşmani, se obişnuia ca cel care 
sughiţe să-şi smulgă o geană din 
sprânceană (Bucovina, Oltenia, Muntenia). 

Gorovei Artur, Credinţi şi superstiţii ale 
poporului român, Academia Română, 
Bucureşti, 1915; Pamfile T., Boli şi leacuri 
la oameni, vite şi pasări după datinile şi 
credinţele poporului român, Editura 
Saeculum I.O., Bucureşti, 1999. 

Sul 

Zeu al vegetaţiei, substituit de un * Butuc 
de lemn, de obicei sulul războiului de 
ţesut, îmbrăcat şi împodobit ca un flăcău, 
care fertilizează, în prima joi după *Paşte, 
lanurile de grâu. Ceata de fete, organizată 
pe uliţele sau părţile satului, confecţiona 
din sulul războiului de ţesut o păpuşă cu 
cap, gură, ochi şi mâini, o îmbrăca în 
haine frumoase, îi punea floare la ureche, 
în după-amiaza zilei de miercuri din 
Săptămâna Luminată S.-ul era condus, 
pe o melodie tânguitoare, asemănătoare 
*Caloianului şi bocetelor de înmor¬ 
mântare în câmp, la lanurile de grâu. 
Textul prezintă zeul vegetaţional în dublă 
ipostază, a bătrâneţii şi a tinereţii: Sulule; 

bătrânuîe,/ Şi nepetrecutulej Şi neîmbo- 
bocitule!/ Sulule, tinereiule,/ Şi nepetre- 
cutule,/ Şi neîmbobocitulel. Acolo, în 
câmp, S. fertiliza holdele: era culcat peste 
lanul de grâu, băgat pe sub grâul verde, 
jucat şi apoi adus acasă. A doua zi, 
dimineaţa, se mergea din nou în pro¬ 
cesiune în câmp şi în pădure pentru a 
reveni în sat pe la ora prânzului, unde 
sunt aşteptate cu pomana S.-ului, masă 
comună, cu mâncare gătită pentru toate 
participantele. în final, S.-ul este 
dezbrăcat de haine (satele de pe valea 
Mostiştei, jud. Călăraşi). 

Rădulescu N., Lazâr-o versiune românească 
a eroului vegetaţional, în REF, nr. 4, 1966. 

Sulfină 

Personificare a unei plante melifere 
(Melilotus officinalis L.), invocată în 
descântecele de dragoste, în special în 
cele de aflare a ursitei. S. este utilizată 
în medicina populară, în vopsitul 
textilelor cu culori vegetale, la fabricarea 
săpunului de casă (îi dau culoare şi miros 
plăcut), pentru îndepărtarea moliilor. 
Când este folosită ca leac, aceasta se 
recolta în zorii sărbătorilor de * Sânziene 
sau de Circovii Marinei. în ziua recoltării 
S. se ascunde sub *Ţestul de copt pâinea 
pentru ca aceste reprezentări mitice, în 
special Circovii, să nu-i ia leacul. 

Georgeta Niţu, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 
1999. 


Sulica 

Reprezentare mitică masculină celebrată 
în ziua de luni din a doua săptămână care 
urmează după Duminica Mare, sinonimă 
cu Iarbă verde. în această zi oamenii 
merg la câmp unde mănâncă ceapă 
verde, beau vin amestecat cu pelin şi 
petrec până seara târziu. în zorii zilei, 
înainte de răsăritul soarelui, se scoate 
Frunzarul (ramura verde) prins în 
streaşină sau stâlpul casei în Sâmbăta 
Rusaliilor (valea Nistrului de Jos). 

Ştefănucă E V, Cercetări folclorice pe Valea 
Nistrului de Jos , în AAF, iy 1937. 

Suliţa 

Soţie (soţ) postumă a tinerilor 
necăsătoriţi, sinonimă cu *Brad, *Steag 
de înmormântare. S. se confecţionează 
dintr-un brad curăţat de crengi până 
aproape de vârf. Tulpina este cojită şi apoi 
împodobită cu motive geometrice prin 
vopsire, afumare şi fire colorate de lână. 
Cântecul interpretat în anumite momente 
ale ceremonialului funerar se numeşte Al 
S.-ţii, sau La S. 

Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Mariana 
Kahane, Lucilia Georgescu-Stănculeanu, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Vasile Şişu, Cântecul ceremonial de 
înmormântare în satul Runc (Mehedinţi), 
în „Mehedinţi. Civilizaţie şi cultură", voi. iy 
Drobeta TUrnu-Severin, 1982. 


273 



SURATA DIN PÂDURE 


Surata din Pădure 

Nume purtat de *Muma Pădurii, repre¬ 
zentare mitică feminină, stăpână peste 
tot ce naşte, creşte şi trăieşte în pădure, 
identificată cu Marea Zeiţă neolitică 
(Terra Mater) (Oltenia). 

Surată 

Rudenie spirituală legată între membrele 
care formează cetele divine la *Drăgaică, 
*Sânziene, *Sul, *Lioara, obţinută 
printr-un legământ juvenil la Moşii de 
Vară, *Sântoader, *Mătcălău, sinonimă 
cu mătcuţă, verişoară. Termenii cores¬ 
pondenţi pentru băieţi sunt fraţi de cruce, 
fârtaţi, veri. Criteriile după care fetele se 
leagă S. sunt sexul, vârsta (6-7 ani) şi 
afinitatea sufletească. Jurământul (- Te 
prinzi surată până ia moarte?!- Mă prind 
surată până la moarte!) este respectat cu 
sfinţenie. Cât sunt în viaţă, S.-ele se 
întâlnesc, petrec, se ajută, îşi fac diferite 
cadouri. în Oltenia, la moartea unei 
surate, se efectuează, la groapă, înainte 
de înmormântare, un rit de separare a 
S.-ei moarte cu cele în viaţă, iar în Bihor 
S.-le în viaţă se întâlnesc anual, într-o zi 
a morţilor (Paştele, Duminica Tomii, 
*Paştele Morţilor, *Rusalii), cu S.-le 
intrate în moarte pentru a-şi potoli dorul 
într-un ceremonial numit Jocul pe 
Morminte sau *Lioara. 


Bîrlea Ov., Folclor românesc, voi. I-II, 
Editura Minerva, Bucureşti, 1981; Mangiuca 
S., Calendarul iulian, gregorian şi poporul 
român pe anul 1883, Tipografia Alexi, 
Braşov, 1882; Mârza Traian, Folclor din 
Bihor, Editura Muzicală, Bucureşti, 1985; 
Moise Ilie, Contribuţii la cunoaşterea 
obiceiului la prinsul verilor şi văruţelor, în 
„Studii şi Comunicări", Sibiu, 1981; Scurtu 
V, Termeni de înrudire în limba română, 
Editura Academiei, Bucureşti, 1968. 

Surlă 

Instrument muzical, asemănător unei 
trompete cu şase găuri, cu ajutorul căruia 
junii braşoveni imitau glasul Porcului, 
reprezentare preistorică a spiritului 
grâului. Sunetele S.-ei, asemănătoare cu 
grohăitul porcului, însoţeau alaiurile 
junilor din Scheii Braşovului la sărbă¬ 
torile echinocţiului de primăvară. La 
auzul lor, oamenii ieşeau în întâmpinarea 
junilor, făceau semnul crucii şi mulţu¬ 
meau lui Dumnezeu că le-au dat zile să 
mai audă o dată Sfânta Surlă . Surlaşul, 
personaj important în ceata junilor, 
mergea în fruntea alaiurilor imitând, cu 
S. în care sufla, glasul zeului jertfit la 
Ignatul Porcilor. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Muşlea I., 
Cercetări etnografice şi de folclor, Editura 
Minerva, Bucureşti, 1972. 

Şarpe 

1. Divinitate preistorică în *Calendarul 
popular prăznuită primăvara, .la * Alexie, 
şi toamna, la *Ziua Crucii, la ieşirea şi 
intrarea lui în adăposturile hibernale. 
Semnificaţia malefică a Ş.-lui este relativ 
târzie şi aparţine mitului biblic. Pentru 
a-i câştiga bunăvoinţa, oamenii evită să-i 
pronunţe numele în zilele lui de sărbă¬ 
toare sau, dacă este necesar, îi zic Domn, 
Curea, Cel care se Târăşte. De acum se 
interzicea omorârea lui, conform obicei¬ 
ului şi zicalei populare: Omoară şarpele 
ce-ţi iese în calei împreună cu el, sunt 
răsfăţate şi alte vietăţi care se trezesc la 
viaţă în ziua de Alexi: broaştele devin 
Iepe, gângăniile Doamne sau Cucoane; 

2 . Mesager funest care anunţă, prin 
ticăitul pe pragul casei, sosirea * Morţii. 
Ca protector al casei, Ş.-le casei, spre 
deosebire de alţi şerpi, nu este omorât. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., Zile 
şi Mituri. Calendarul ţăranului român, 
Editura Pro, Bucureşti, 1999. 


Şerpânţă 

Personificare a unei plante suculente 
(Sedum acre L.), fam. Crasuîaceae, din 
flora României invocată de descântătoare 
pentru vindecarea durerilor de picioare 
şi anihilarea forţelor distructive ale 
Dânselor (Ielelor). Recoltarea Ş.-ei se 
desfăşura după un scenariu ritual care 
dura mai multe zile: descoperirea locului 
unde creşte planta şi însemnarea acesteia 
cu fir roşu; aşteptarea unei zile de post 
(lunea, miercurea sau vinerea) când des- 
cântătoarea o aducea acasă. în timp ce o 
săpa, i se adresa în gând: Sfântă buruiană, 
/ De Dumnezeu lăsată / De mine 
însemnată!/Te cinstesc, / Cu pâine şi sare, 
/ Ca să lecuieşti, / Să dăruieşti, / Cu leac, 
/Cu veac... . Se scotea din pământ, locul 
unde a crescut se dăruia cu pâine şi sare, 
era adusă în sat şi se ungea bolnavul pe 
locul dureros. în final, părţile nefolosite 
ale plantei se înapoiau locului unde a 
crescut (Ţara Domelor). 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Butură Vaier, 
Cultura spirituală românească, Editura 
Minerva, Bucureşti, 1992. 

Şoimane 

Nume eufemistic al reprezentărilor 
malefice feminine care apar în nopţile de 
vară, sinonime cu *Ielele, *Rusaliile, 
*Zânele, Măiestrele, *Frumoasele, *Şoi- 
manele, * Miluitele, Dânsele, Cele Sfinte, 
*Cele Nepomenite, Cele Frumoase, 
Doamnele, * Puternicele, Fetele Câm¬ 
pului, împărătesele Văzduhului, * Puter¬ 
nicele, *Vântoasele. Sunt atestate în 
Oltenia (Dolj, Olt, Mehedinţi); Muntenia 
(Argeş, Dâmboviţa, Prahova, Teleorman); 
sudul Transilvaniei (Hunedoara, Sibiu) şi 
Banat (Caraş-Severin). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; TUdor Pamfile, 
Sărbătorile de vară la români. Studiu 
etnografic, Academia Română, Bucureşti, 
1910. 

Şoldină 

Personificare a unei plante (Sedum acre), 
fam. Crassulaceae, din flora României, 
invocată de descântătoare să lecuiască 
bolile (reumatism, paralizii etc.) şi de 
vrăjitoare să căsătorească fetele, să 
pedepsească duşmanii, să aducă 
dragoste în căsnicie, noroc în afaceri. 
Cultul Ş.-ei, întreţinut prin obiceiuri, acte 
rituale şi practici magice, este identic cu 
cel al *Mătrăgunei (Ţara Oltului). 

Butură Vaier, Cultura spirituală româ¬ 
nească, Editura Minerva, Bucureşti, 1992; 
Butură Vaier, Enciclopedie de etnobotanicâ 


românească, Editura Ştiinţifică şi Enciclo¬ 
pedică, Bucureşti, 1979; Eliade M., De la 
Zalmoxis la Genghis-Han, Editura Ştiin¬ 
ţifică şi Enciclopedică, Bucureşti, 1980. 

Ştima Apei 

Reprezentare mitică feminină, stăpână a 
apelor, care se face văzută şi simţită pe 
timp de noapte. Ş. A. ar fi o femeie albă 
şi rece care stă în apă, are piepţii mari pe 
care îi dă pe spate. Ca statură, este înaltă 
şi îmbrăcată în alb. Apare însă şi ca sirenă 
(jumătate om şi jumătate peşte), poate fi 
femeie dar şi bărbat. Când iese la 
suprafaţa apei, pe vreme rea şi în nopţile 
cu lună, se scutură, umblă pe uliţă ca un 
nor, se scaldă. Dacă-i dai pace, nu zice la 
nimeni nimica, dar de nu, te muţeşte, te 
sluţeşte. Umblă până la miezul nopţii, 
când încep cocoşii a cânta. Ea trage pe 
om la înec zicând: Ceasul a sosit, / Omul 
n-a venit! (Moldova, Bucovina). 

Eretescu C., Ştima Apei. Studii de mitologie 
şi folclor, Editura Etnologică, Bucureşti, 
2007; Pamfile T., Mitologia românească. 
Duşmani şi prieteni ai poporului, Academia 
Română, Socec, Bucureşti, 1916; Voronca- 
Niculiţă E., Datinile şi credinţele poporului 
român, Tipografia Isidor Wiegler, Cernăuţi, 
1903. 

Ştima Banilor 

Reprezentare mitică românească care 
păzeşte zi şi noapte comorile şi îngăduie 
oamenilor să le descopere şi să le 
dezgroape în ajunul marilor sărbători de 
peste an (*Crăciun, *Anul Nou, Bobo¬ 
tează, Paşte, *Sângiorz, *Ispas, * Rusalii), 

ŞTIMA PĂDURII 


când ard banii, sinonimă cu Zârnă. Se 
arată numai căutătorilor de comori, de 
obicei sub formă de femeie înaltă, cu 
capul descoperit şi părul despletit, lung 
până la călcâie, cu ochii mari şi roşii ca 
para focului sau, dimpotrivă, ca o fată 
foarte frumoasă, înaltă şi subţire, cu 
părul lung, de culoarea flăcării când ard 
comorile. Ea se poate metamorfoza în 
pasăre (găină, cocoş), animal (mâţă, 
câine, lup, cerb, ţap), plantă sau parte din 
plantă (frunză), demon (*Drac). Ş. B. 
înlesneşte oamenilor buni, milostivi să 
intre în posesia banilor şi îi îndepărtează, 
îi îmbolnăveşte sau îi omoară pe cei răi, 
stăpâniţi de gândul să folosească banii 
numai în interes propriu. Omul care des¬ 
coperă şi dezgroapă o comoară trebuie 
să lase în locul săpat câţiva bani întrucât 
stăpâna lor, Ş* B., care obişnuieşte să-i 


numere tot timpul, va veni la el şi-l va 
necăji până îl va omorî (Bucovina, 
Moldova). 

Marian Sim. Fl., Mitologie românească, 
Ediţie îngrijită, cuvânt înainte şi note de 
Antoaneta Olteanu, Editura Paideia, 
Bucureşti, 2000. 

Ştima Pădurii 

Nume bucovinean al *Mumei Pădurii, 
reprezentare mitică feminină, stăpână 
peste tot ce naşte, creşte şi trăieşte în 
pădure, specifică civilizaţiei lutului şi 
lemnului. 

Niculiţă-Voronca Elena, Datinile şi credin¬ 
ţele poporului român, adunate şi aşezate 
în ordine mitologică, voi. I, Editura 
Saeculum, Bucureşti, 1998. 

Tartăcot 

Demon înfiorător, conducător al dracilor 
metamorfozat în pitic malefic, sinonim 
cu Tartor. Acesta vine grăbit Prin aluni, 
prin păduri / Din copite sfârâind şi 
produce durerile de burtă. în descântecul 
de izgonire a suferinţei, descântătoarea 
descrie, printre altele, înfăţişarea lui 
fizică: Fugi Tartăcot I Cu barba d'un cot. 
/ Cu mâinile / Cât prăjinile, / Cu picioarele 
/ Cât răşchitoarele, / Cu ochii / Cât taierele/ 
... / (Oltenia, Muntenia). 

Evseev Ivan, Dicţionar de magie, 
demonologie şi mitologie românească, 
Editura Amarcord, Timişoara, 1997; Niţu 
Georgeta, Plante din flora spontană cu 
utilizări în gospodăria ţărănească din 
Oltenia. Dicţionar, Editura Helios, Craiova, 
1999. 

Tatarcă 

Personificare a cancerului care a primit 
numele tătarilor, cruzi invadatori ai 
Ţărilor Române. De-a lungul Evului 
Mediu, pentru alungarea bolii se 
recurgea, frecvent, la descântec: - Om 
tatar, unde mergi? / -La Movila Robilor. / 


- Om tatar, întoarce-te: / Eu cu sabia te-oi 
săghia, / Cu toporu te-oi tăia, / Hârşti, 
hârb te-oi face l Şi N. să rămâie curat ;... 

Gorovei Artur, Folclor şi folcloristică, 
Editura Hyperion, Chişinău, 1990. 

Tată al Pădurii 

Reprezentare mitică specifică civilizaţiei 
lemnului stăpân, împreună cu *Muma 
Pădurii, peste tot ce naşte, creşte şi 
trăieşte în pădure. în descântecele de 
Muma Pădurii apare şi cu alte nume: 
*Omul Pădurii, Moşul Codrului, 
*Păduroiul. 

Pamfil Bilţiu, Maria Bilţiu, Izvorul fermecat, 
Editura Gutinul, Baia Mare, 1999; Pamfile 
Tudor, Mitologie românească, Editura ALL, 
Bucureşti, 1997. 

Tărbacul Câinilor 

Practică magică de alungare a * Lupului, 
întruchipare a iernii, în prima zi după 
Lăsatul Secului de Paşte. Câinii sunt 
prinşi şi chinuiţi prin mijloace violente 
(Răvăritul, Datul în Jujeu sau în Tărbacă). 
Când scăpau, se refugiau în hotarul 

TÂRG AL DRÂGAICEI 


satului de unde, după ce urlau câteva zile 
la vederea oamenilor, se întorceau istoviţi 
pe la casele lor. Prin acest obicei oamenii 
credeau că pot alunga iarna patronată de 
lup, pentru a lăsa loc verii, patronată de 
o altă divinitate a * Panteonului ro¬ 
mânesc, *Calul. A doua zi după T. C., 
începe sezonul patronat de cal, deschis 
de Săptămâna *Caii lui Sântoader. 

Ghinoiu I., Vârstele timpului, Editura 

Meridiane, Bucureşti, 1988. 

Tânjaua 

Moartea şi renaşterea divinităţi agrare în 
ziua de *Sângiorz, substituită de gospo¬ 
darul care a ieşit primul la arat, sinonim 
cu *Boii Sângiorzului, *Alegerea Craiului, 
Plugarul, * Primul Arător, Udătorii. Cere¬ 
monialul, care antrenează întreaga 
comunitate sătească, cuprinde mai multe 
secvenţe rituale şi organizatorice: identi¬ 
ficarea de către ceata de feciori a 
plugarului care a ieşit primul la arat în 
luna martie; asocierea tinerilor, doi câte 
doi, pentru a împodobi câte un plug cu 
crengi verzi şi flori; purtarea în spate a 
jugurilor împodobite spre gospodăria 
primului arător, legarea, a plugurilor 
aduse de feciori unul de altul; prinderea 
de ultimul plug a teleguţei împodobită în 
care se va aşeza plugarul; înjugarea 
feciorilor la plugurile aduse de aceştia; 
pornirea cortegiului spre locul din ţarină 
unde a fost efectuată prima arătură din 
acel an; înconjurarea solemnă a primului 
loc arat cu plugurile, de la răsărit la apus; 
îndreptarea alaiului spre râu, timp în care 
primul arător încearcă să sară din 


teleguţă pentru a se salva de la înec, 
înecarea (moartea) primului arător prin 
aruncarea lui în apă şi ridicarea acestuia 
în picioare, în explozia generală de 
bucurie a asistenţei; stropitul reciproc, 
spălatul pe faţă cu apa din râu; întoar¬ 
cerea la casa plugarului, timp în care 
feciorii înjugaţi mugesc şi împung 
precum boii asistenţa, cântă, chiuieşte, 
joacă; petrecerea de la casa primului 
gospodar al satului care va fi respectat 
de-a lungul întregului an şi căruia i s-ar 
datora roadele bogate sau sărace 
obţinute (Lăpuş, Năsăud, Ţara Oltului, 
Făgăraş). 

Fochi A., Datini şi eresuri populare la 
sfârşitul secolului ai XIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Cercetări 
etnografice şi de folclor, Editura Minerva, 
Bucureşti, 1972.; Petri Ov., Craii de la 
Mocod - obicei din ciclul primăverii, în 
Zes., nr. 1, Bistriţa, 2000. 

Târg al Drăgaicei 

Prilej de negoţ şi distracţii organizate în 
a doua jumătate a lunii iunie, în perioada 
solstiţiului de vară, când se celebra 
*Drăgaica, zeiţă agrară, protectoare a 
holdelor semănate şi a femeilor măritate. 
Manifestările cultice câmpeneşti din 
zilele Drăgaicei sau Sânzienei, la care 
participau locuitorii din aceeaşi zonă 
geografică, au devenit de-a lungul 
timpului renumite târguri, bâlciuri şi 
iarmaroace. Numele lor contemporan, T. 

TÂRG AL GĂINII 


D. şi T. Sânzienelor, amintesc scopul de 
altădată al întrunirilor: celebrarea divi¬ 
nităţii agrare şi ocazii de întâlnire şi cu¬ 
noaştere a tinerilor în vederea căsătoriei 
(T. de Fete); vânzarea unor produse 
(Târgul Cireşelor, Târgul Cepelor). Spre 
deosebire de Nedeile sau Sântiliile 
carpatice care erau dedicate în luna iulie 
unui zeu solar şi pastoral indo-european, 
T. D. era dedicat, în luna iunie, unei zeiţe 
agrare de origine neolitică. Vestite târguri 
ale Drăgaicei sau Sânzienelor se ţineau 
la Buzău, Focşani, Buda (jud. Vrancea), 
Ipăteşti (jud. Olt), Piteşti, Câmpulung 
Muscel, Cărbuneşti (jud. Gorj), Broşteni 
(jud. Mehedinţi), Giurgeni (jud. Ialomiţa), 
Colentina (jud. Ilfov), Blaj, Asuaju de Sus 
(Maramureş), Muntele Găina (Apuseni) 
şi altele. 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Fochi A., 
Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Pop D., Obiceiuri 
agrare în tradiţia populară românească, 
Editura Dacia, Cluj-Napoca, 1989. 

Târg al Găinii 

Sărbătoare pe Muntele Găina din Masivul 
Apuseni dedicată zeiţei greceşti Gaea şi 
zeiţei romane Iuno, protectoare a 


femeilor măritate şi a lunii iunie. Spaţiul 
ritual de desfăşurare a T.-ului este 
muntele * Găina, nume de pasăre simbol 
pentru maternitate. Cultul preistoric al 
zeiţei materne de origine neolitică este 
păstrat astăzi de mai multe reprezentări 
mitice româneşti: *Sânziana, *Maica 
Precista, *Dochia, *Drăgaica. Fără să-şi 
dea seama, românii îi întreţin cultul prin 
numeroase ceremonii: unele desfăşurate 
pe munţi (T.-ul G. de pe Muntele Găina, 
pelerinajul de Sântămărie de pe Muntele 
Ceahlău), altele coborâte din munţi în 
zonele de deal şi câmpie (Târgul Drăgai¬ 
cei de la Buzău). Vechimea multimilenară 
a sărbătoririi zeiţei Gaea, devenită 
ulterior T.-ul de Fete de pe Muntele 
Găina, este susţinută de argumente 
astronomice (*Cloşca cu Pui, Găinuşa sau 
Cloţa, care este văzută pe firmament în 
perioada solstiţiului de vară, când se ţine 
T.-ul G.), etnologice (Găina, pasăre 
fantastică, cu aripi şi ouă de aur, prezentă 
în unele legende din Munţii Apuseni), 
toponimice (numele Muntelui Găina) şi 
altele. întâlnirile cultice din luna iunie, 
în perioada solstiţiului de vară, pe 
înălţimile Munţilor Carpaţi, au asimilat 
de-a lungul timpului funcţii noi: schimb 
de produse, petrecere, distracţie. Acestea 
fac parte din patrimoniul cultural şi 
istoric al Vechii Europe. 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Fochi A., 
Datini şi eresuri populare la sfârşitul 
secolului al XlX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Ghinoiu I., 

Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea L, Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Pop D., Obiceiuri 
agrare în tradiţia populară românească, 
Editura Dacia, Cluj-Napoca, 1989. 

Târnoase 

Personificări ale zilei de miercuri care 
marchează mijlocul Postului de Paşte, 
sinonime cu Miezul Păresimilor şi 
Sărbătoarea Ouălor. în această zi se 
separă ouăle pentru prăsilă de ouăle care 
urmau să fie vopsite şi încondeiate de 
* Paşte. Cloştile puse pe ouă în ziua de T. 
scoteau puii, după trei săptămâni, la 
sărbătoarea centrală a calendarului festiv 
creştin, Paştele (Banat). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. Fl., 
Sărbătorile la români. Studiu etnografic. 
Păresimile, Institutul de Arte Grafice, 
Bucureşti, 1899. 

Tede 

Reprezentări mitice, rele de foc şi de lupi, 
celebrate în mediile pastorale în ziua de 
24 septembrie, care au preluat numele şi 
data Sfintei Mucenice Tecla din Calen¬ 
darul creştin ortodox. Local, T.-le sunt 
confundate cu zilele Berbecarilor (26-29 
septembrie). Asemănător *Filipilor, T.-le 
sunt respectate prin interdicţii de muncă: 
nu se mătură şi nu se aruncă cenuşa din 
casă pentru a nu găsi lupoaicele cărbunii 


aprinşi să-i mănânce şi să se împuieze, 
nu se lucra lâna şi pieile de animale etc. 
(Subcarpaţii Munteniei şi Olteniei). 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Pamfile T., 
Sărbătorile de toamnă şi postul 
Crăciunului. Studiu etnografe, Academia 
Română, Socec, Bucureşti, 1914; Pamfile 
T, Mitologia românească. Duşmani şi 
prieteni ai poporului, Academia Română, 
Socec, Bucureşti, 1916. 

Tei 

Arbore (Tilia tomentosa) din fam. 
Tiliaceae , substitut al zeiţei mamă neoli¬ 
tice, protectoare a oamenilor şi anima¬ 
lelor, invocată în riturile de aducere a 
ploii şi de alungare a pericolelor (boli, 
furtuni). Din trupul lui divin se confec¬ 
ţionează instrumente sacre *Toaca din 
lemn, care mângâie şi cheamă credin¬ 
cioşii la biserică, * Buciumul din coajă de 
T., cu care sunt alungaţi strigoii şi moroii 
în noaptea de *Sângiorz, icoanele de 
lemn şi biciul * Mutului, zeu cabalin al 
cetei *Căluşarilor. Copăiţa pentru scalda 
copilului şi leagănul, piese încărcate cu 
numeroase simboluri, sunt confec¬ 
ţionate, de cele mai multe ori, din lemn 
de T. Prin calităţile sale apotropaice, el 
este implicat în practicile magice de 
întemeiere a aşezărilor, de unde şi 
frecventele nume de sate care au rădă¬ 
cina provenită din cuvântul T. (Teiu, Teiuş, 
Teişani) sau cu numele lui slav (Lipova, 
Lipniţa, Lipovăţ, Lipcani). Sub coroana 

T.-ului este un spaţiu ocrotitor pentru 
om, inaccesibil spiritelor malefice 
(*Dracul, * Ielele, * Rusaliile). Acolo dorm 
bolnavii pentru însănătoşire, se întâlnesc 
îndrăgostiţii etc. Spre deosebire de 

* Stejar, alt arbore sacru al românilor, 
substitut al zeului tată indo-european, 
T.-ul nu este trăsnit de *Sântilie în timpul 
furtunilor de vară. Ramurile înfipte 
printre culturi, în morminte, legate în 
coarnele vitelor, la brâu, de stâlpii caselor 
şi anexele gospodăreşti în zilele de 
*Sângiorz, Constantin şi Elena, * Paşte, 

* Florii, * Rusalii (Duminica Mare), Schim¬ 
barea la Faţă alungă moroii şi bolile, 
fertilizează femeile. Local, în Oltenia, 
Duminica Mare este numită Duminica 
T.-ului. Ca o adevărată mamă a naturii, 
T.-ul oferă omului protecţie magică, 
leacuri împotriva bolilor, instrumente de 
cult şi de uz gospodăresc, fibre de legat, 
în vremurile cu cataclisme istorice 
(invazii, războaie, epidemii) şi naturale 
(inundaţii, grindină, secetă) din coaja T.- 
ului măcinată la râşniţă se obţinea mălai 
pentru mămăligă consumată, aşa cum 
spune un vechi cântec popular, cu 
dragavei (ştevie): Foaie verde de turiţă, / 
Hai Drâghici Ia râşniţă / Să râşnim mălai 
de tei / Să mâncăm cu dragavei. 

Butură Vaier, Enciclopedie de etnobotanică 
românească , Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească!, Editura Amarcord, 
Timişoara, 1997; Niţu Georgeta, Plante din 
flora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 


Templul Ursitelor 

Adăpost *geomorf cu înfăţişare de 
catacombă paleocreştină (sec. IV d. Hr.) 
săpat de om în Muntele Ţaga din masivul 
Făgăraş (corn, Şinca Veche, jud, Braşov). 
Adăpostul este format din două încăperi, 
într-o firidă a altarului, în interiorul unui 
poligon stelat, se află două litere greceşti 
(alfa şi omega), iar în absidă este incizat 
chipul Domnului Iisus. 

Boroneanţ V, Arheologia peşterilor şi 
minelor din România, Editura clMeC, 
Bucureşti, 2000. 

Tichiuţă 

Nume tabu pentru *Drac provenit de la 
tichiuţă de culoare roşie purtată pe cap 
când doreşte să se facă nevăzut. 

Toacă de Lemn 

Instrument preistoric specific civilizaţiei 
lemnului care imită glasul divinităţii cu 
chip de pom. Obiceiul bătutului T.-cei de 
L. apare în cele mai neaşteptate unghere 
ale culturii populare: toponimia sacră a 
Carpaţilor (La Toacă, în munţii Ceahlău), 
denumirea aştrilor (Toaca din Cer), în 
basme şi zicale, în obiceiuri şi practici 
magice (Colindul cu Toaca în noaptea de 
*Joimari, alungarea norilor ameninţători, 
aducători de grindină şi vijelie pe timpul 
verii, şi a *Vârcolacilor când sfâşie, în 
timpul eclipselor, Soarele şi Luna etc.), 
în descântecele şi farmecele pentru 
aflarea ursitei în timpul *Vergelului şi 
altele. Cu acelaşi glas divin, Biserica 
Creştină de rit oriental cheamă 
credincioşii la rugăciune, anunţă înce- 

putui zilei rituale şi principalele momente 
liturgice. Prin gestul bătăii lemnului cu 
degetul românul invocă involuntar 
divinitatea fitomorfă pentru alungarea 
sau prevenirea unui rău de care aude sau 
îl vede. înainte de a deveni instrument 
liturgic folosit de Biserica de rit oriental, 
bătutul T.-ei a fost o practică magică. 

Cristescu C., Forma arhitectonică a 
semnalelor de toacă; polifonii de toacă, în 
REF, nr. 3-4, 1990; Ghinoiu I., Lumea de 
aici, lumea de dincolo, Editura Fundaţiei 
Culturale Române, Bucureşti, 1999. 

Toiag 

Lumânare de mărimea mortului, înco¬ 
lăcită ca o spirală şi aprinsă în anumite 
momente ale ceremonialului funerar, 
simbol al drumului care separă lumea de 
aici de *Lumea de dincolo. T.-ul, numit 
*Stat (înălţimea mortului), Trupnic 
(truparul), boi şi, de multe ori, *Privighe- 
toare sau altă pasăre, este confecţionat 
imediat după deces de o persoană curată, 
de obicei de o femeie iertată, dintr-o aţă 
de cânepă. în unele sate din Moldova aţa, 
care va deveni fitil al lumânării (T.-ului), 
este trecută de trei ori prin mâna dreaptă 
a mortului (Cucuieşti, jud. Bacău) şi de 
tot atâtea ori după degetul mare al 
piciorului drept (Păltiniş, jud. Botoşani), 
ca şi cum mortul însuşi şi-ar măsura 
corpul, ceara topită se toarnă pe fitil 
invers ca la o lumânare obişnuită, lu¬ 
mânarea este închinată de trei ori celor 
patru zări (Mera, jud. Vrancea), se strânge 
în formă de spirală sau T. după care este 
dăruit mortului, punându-se pe pieptul 
sau în mână, împreună cu câteva cuvinte: 


îţi dau toiag de la fraţi, de la surori, de ia 
părinţi şi de la toate neamurile (Pârcovaci, 
jud. Iaşi). Pe ouăle încondeiate, forma de 
T. de înmormântare (spirală) este un alter 
ego al mortului şi un simbol al drumului 
nesfârşit numit drumul mortului, calea 
rătăcită, cărarea fără sfârşit. în unele sate 
botoşănene lumânarea de ceară de 
lungimea mortului se răsucea pe un toiag 
de lemn, căpătând înfăţişarea stâlpului 
funerar cu şarpele încolăcit în jurul său 
(Hudeşti, Mihăileni, Pârâul Negru). în 
Banat (Ţara Almăjului), T.-ul este 
incinerat simbolic în timpul pomenii 
(ospăţului funerar): înainte de binecu¬ 
vântarea bucatelor de pe masă de către 
preot se împodobeşte cu un băţ cu flori, 
se încolăceşte o lumânare de ceară 
galbenă în jurul lui care se aprinde când 
citeşte preotul rugăciunea mesei şi apoi 
participă la ospăţul funerar, stând pe 
scaun, la loc de cinste, în capul mesei. 

Ciubotaru I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999. 

Toiag al Mortului 

Băţ, de obicei de *Alun, ornamentat cu 
cruci sau curăţat de coajă până în vârf 
unde se leagă un buchet de flori, o bucată 
dreptunghiulară de pânză albă şi o 
monedă, înnodată într-un colţ al batistei 
sau aşezată în despicătura lemnului. 
T.-ul, un alter ego al mortului, se împarte, 
împreună cu un colac şi o lumânare 
aprinsă la diferite termene după 
înmormântare (la şase săptămâni sau la 

un an) unui băieţel, dacă defunctul era 
bărbat, sau unei fetiţe, dacă era femeie, 
în timpul pomenii T.-ul este aşezat la 
masă, împreună cu ceilalţi participanţi la 
ospăţul funerar (Mehedinţi). 

Niţu Georgeta, Plante din flora spontană 
cu utilizări în gospodăria ţărănească din 
Oltenia. Dicţionar, Editura Helios, Craiova, 

1999. 

Toiag de Cununie 

Simbol viriloid purtat de mire în timpul 
nunţii, confecţionat dintr-un băţ 
înfrumuseţat cu crestături, năframă şi 
batistă, sinonim cu * Bradul de nuntă, 
* Steagul de nuntă, Băţul înflorat. După 
cununia religioasă şi intrarea miresei în 
casa socrilor, mirele rupe T. de C. pe 
genunche: jumătatea împodobită cu flori 
se păstrează în casă pentru prosperitatea 
şi norocul familiei; jumătatea fără flori 
este aruncată peste casă sau în podul 
casei. Adesea, T.-ul de C. este petrecut, 
în timpul nunţii, prin *Colacul sau *Pă- 
puşa Miresei, act simbolic al nupţialităţii 
(Moldova). 

Ciubotaru Silvia, Nunta în Moldova, 
Editura Universităţii „Al. I. Cuza", Iaşi, 

2000 . 

Toiege 

Personificare a trei stele din constelaţia 
Orion, sinonimă cu *Treisfetitele (Mehe¬ 
dinţi). în unele zone cele trei stele 
personifică sfinţii Vasile, Grigore şi Ioan 
(TUlcea). 


Toiege ale Morţilor 

Beţe din lemn de alun înfipte de copii în 
morminte, lângă stâlp (cruce), în Ajunul 
Crăciunului, pentru a le folosi sufletele 
morţilor la deschiderea mormintelor, 
sinonime cu *Colindele. Adesea, aceste 
toiege le primeau şi piţărăii colindători 
ca pomană de la gazdele colindate. 
Nuielele de alun sunt tăiate de copii până 
în ziua de Ignat, se usucă şi apoi se 
ornamentează prin diferite tehnici (tăiere, 
jupuirea cojii, afumare) cu romburi albe 
şi negre reprezentând eterna opoziţie 
dintre zi şi noapte, dintre vară şi iarnă, 
dintre viaţă şi moarte. Motivele orna¬ 
mentale de pe colindele, asemănătoare 
cu romburile stâlpilor funerari şi ai 
stâlpilor de la foişoarele caselor din sud- 
vestul României ciopliţi în lemn, se obţin 
prin trasarea pe băţul de alun, de la un 
capăt la celălalt, a unei spirale dus-întors 
(Oltenia şi satele de olteni din Banat). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; PamfileT., Săr¬ 
bătorile de toamnă şi postul Crăciunului. 
Studiu etnografic, Academia Română, 
Socec, Bucureşti, 1914. 

Treisfetite 

1. Denumire populară a celor cei trei mari 
ierarhi, Vasile, Grigore şi Ioan, celebraţi 
în Calendarul ortodox în ziua de 
30 ianuarie; 

2 . Personificare a grupului de stele din 
mijlocul constelaţiei Orion, sinonimă cu 
*Cei trei Crai, Craii de la Răsărit, Cingă- 
toarea Regelui. în asociere cu alte stele 
din apropiere, T.-le formează diferite 

constelaţii care poartă nume de unelte 
agrare (Rariţa, Plugul, Grebla) şi meşte¬ 
şugăreşti (Sfredelul Mare, Spiţelnicul). 
(Moldova, Munţii Apuseni). 

Frâncu Teofil, Românii din Munţii Apuseni 
(Moţii), Tipografia Modernă Luis, Bucureşti, 
1888; Otescu I., Credinţele ţăranului român 
despre cerşi stele, 1907 (fără alte date pe 
copertă); Pamfile T, Mitologia românească. 
Duşmănişi prieteni ai poporului, Academia 
Română, Socec, Bucureşti, 1916. 

Trif 

Reprezentare mitică în * Panteonul ro¬ 
mânesc, patron al lupilor, omizilor, lăcus¬ 
telor, viermilor şi gândacilor, sinonim cu 
*TYif Nebunul, tifonul Viermilor. T., care 
a preluat numele şi data de celebrare ale 
Sfântului Mucenic Trifon (1 februarie), 
indică, în *Calendarul popular perioada 
fătatului urşilor (^Martinii de Iarnă, Ziua 
Ursului) şi a punerii în mişcare a sevei în 
butucii viţei de vie şi în tulpinile pomilor 
fructiferi (*Arezanul Viilor). Activitatea 
practică obişnuită în această zi era 
stropirea pomilor şi viilor cu apă sfinţită, 
practică magică numită în sudul 
României *Trifănitul Viilor. Ca reprezen¬ 
tare mitică, T. este atestat în Bucovina, 
Moldova, Muntenia, Banat. 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 1997; 
Rădulescu-Codin C., Mihalache D., Sărbă¬ 
torile poporului cu obiceiurile, credinţele, 


şi unele tradiţii legate de ele, Socec, 
Bucureşti, 1909. 

Trif Nebunul 

Reprezentare mitică în *Panteonul 
românesc, patron al viţei de vie, pomilor 
fructiferi, lupilor şi insectelor dăunătoare 
(omizi, lăcuste, viermi, gândaci), prăznuit 
în *Calendarul popular la 1 februarie, 
sinonim cu *Trif şi *TYifonul Viermilor. 
Cultul bahic este întreţinut, în unele 
localităţi din sudul României, de un 
spectaculos ceremonial, desfăşurat 
dimineaţa în câmp, la plantaţiile viţei de 
vie, şi după-amiaza în vatra satului, 
numit Arezanul sau Gurbanul Viilor. 
Conform tradiţiilor populare, T. N. ar fi 
fost un tânăr necuviincios care, împins 
de nebunia şi extazul bahic, ar fi speriat-o 
pe Maica Domnului în timp ce mergea la 
biserică, pentru moliftă, la 40 de zile de 
la naşterea Pruncului Iisus Hristos. 
(Bucovina, Moldova). 

Evseev Ivan, Dicţionar de magie, demo¬ 
nologie şi mitologie românească, Editura 
Amarcord, Timişoara, 1997; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Rădulescu-Codin C., 
Mihalache D., Sărbătorile poporului cu 
obiceiurile, credinţele, şi unele tradiţii 
legate de ele, Socec, Bucureşti, 1909. 

Trifănitul Viilor 

Ocolitul şi stropitul viei cu apă sfinţită în 
ziua de *Trif. Scenariul T.-ui V. mai 
cuprindea tăiatul cu cosorul a corzilor de 
viţă, cinstirea Butucului de viţă cu 

bundărete, aliment ritual preparat la 

* Crăciun, şi se încheia cu mari petreceri 
la plantaţiile de viţă de vie. în unele 
aşezări T. V. se făcea la Crăciun sau *Anul 
Nou. Obiceiul a intrat în regres după 
invazia filoxerei care a distrus viţa de vie 
autohtonă (Oltenia). 

Trifonul Viermilor 

Patron al insectelor dăunătoare invocat 
în ziua lui de prăznuire, 1 februarie, de 
pomicultori pentru protecţia livezilor de 
omizi şi gândaci, sinonim cu *TYif, *Tfrf 
Nebunul. La T. V. se făceau sfeştanii în 
livezi şi se stropeau pomii cu apă sfinţită. 
Local, pomii care nu au rodit în anul 
încheiat, erau ameninţaţi cu tăierea 
(Muscel). 

Rădulescu-Codin C., Mihalache D., Sărbă¬ 
torile poporului cu obiceiurile, credinţele, 
şi unele tradiţii legate de ele, Socec, 
Bucureşti, 1909. 

Trup 

Adăpost antropomorf al sufletului în care 
intră din *Preexistenţă în * Existenţă prin 

* Buric şi pleacă din existenţă în *Post- 
existenţă pe gură. Trupul neînsufleţit, 
scăpat de suferinţele care îi provoacă 
moartea, capătă, imediat după consu¬ 
marea ei (ieşirea sufletulu), o înseninare 
deplină care contrastează cu momentele 
agoniei. De aceea, se vorbeşte, adesea, 
la înmormântarea oamenilor, de frumu¬ 
seţea mortului, de zâmbetul acestuia. 
Moartea T.-ului este mai puţin neagră 
decât se spune. Sentimentul de frică în 
faţa morţii a fost amplificat de religiile 


indo-europene, inclusiv de creştinism. 
Imaginea Morţii care se arată bolnavilor 
sub forma unei babe hâde şi urâte, numai 
ciolane deşirate, cu ochii duşi în fundul 
capului, având în mână o coasă, sau care 
pofteşte omul să bea dintr-un pahar o 
băutură amară, apa morţii, este cu totul 
alta decât trebuie să fi fost aceasta în 
imaginarul omului neolitic. 

Trupnic 

Lumânare de mărimea mortului încolă¬ 
cită ca o spirală şi aprinsă în anumite 
momente ale ceremonialului funerar, 
simbol al drumului lung care separă 
lumea de aici de *Lumea de dincolo, 
sinonim cu *Stat, * Privighetoare, *Toiag, 
boi. 

Turcă 

Mască zoomorfă care substituie divini¬ 
tatea maternă taurină care moare şi 
renaşte la *Anul Nou, sinonimă cu 
*Boura. T., femininul de la taur (vaca), se 
naşte simbolic la solstiţiul de iarnă 
(confecţionarea şi îmbrăcarea măştii de 
un fecior din *Ceata de colindători), 
petrece şi se desfată împreună cu ceata 
ei divină, moare violent, prin lovire cu 
ciomagul, împuşcare sau înecare, şi 
renaşte. Conform rangului său divin, T. 
acţionează independent: nu se supune, 
asemănător celorlalţi membrii ai cetei, 
ordinelor date de *Vătaf; se amuză spe¬ 
riind femeile şi copiii; muşcă cu ciocul 
asistenţii curioşi care se apropie de antu¬ 
rajul ei divin; face loc şi apără membrii 
cetei în timpul colindatului; solicită plata 
(darul) atât cât consideră că i se cuvine; 

ocupă, la ospeţe, locul de cinste din capul 
mesei. Turcaşul, feciorul care îmbrăca 
masca, nu vorbeşte şi nu însoţeşte mem¬ 
brii cetei când merge la biserică sau cu 
colindatul la casa preotului. înainte de a 
muri, T. joacă solitar, în centrul satului, 
dansul său fără egal, numit Jocul cel 
Mare (Transilvania de sud). Masca este 
compusă din cap, corp şi un băţ (picior) 
care o sprijină în pământ. Capul are două 
coarne de bovină împodobite cu panglici, 
bete, clopoţei, flori artificiale, un bot 
nedefinit (lup, cal, iepure, capră, pasăre) 
din lemn, numit *Cioc, pe care purtătorul 
măştii îl deschide şi îl închide cu ajutorul 
unor sfori ascunse, clămpănind ca o 
* Barză, şi o barbă de ţap confecţionată 
din piele de iepure. Corpul T.-ii este con¬ 
fecţionat dintr-o faţă de masă, cusută ca 
un sac, pe care sunt prinse numeroase 
panglici şi basmale colorate, smocuri din 
piele de iepure sau fulgi de pasăre şi o 
coadă în spate. Trasă peste cap, masca 
T.-ii lasă să i se vadă în partea de jos 
capătul băţului care o sprijină, cioplit ca 
un falus, şi gleznele feciorului care o 


îmbracă. Masca taurină şi poziţia aple¬ 
cată a celui care o poartă redau imaginea 
unui ciudat patruped (Transilvania 
centrală şi de sud, Crişana şi, izolat, în 
Banat). 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Herseni TT., 
Forme străvechi de cultură poporană 
românească, Editura Dacia, Cluj-Napoca, 
1977. 

Turtă a Berbecarilor 

Personificare a copturii din mălai sau 
făină preparată în ziua de * Arhangheli 
(8 noiembrie), invocată în diferite practici 
de divinaţie, sinonimă cu Tlirta Arieţilor. 
în zonele etnografice unde se obişnuia 
să se amestece oile cu berbecii pentru 
împerechere în ziua de Arhangheli, T. B. 
se arunca în mijlocul turmei şi se pro¬ 
rocea ce va fi peste aproximativ 21 de 
săptămâni, durata de gestaţie a ovinelor: 
dacă aceasta cădea cu faţa în sus era 
semn bun, dacă cădea cu faţa în jos era 
semn rău (Transilvania). 

Ţară de Sus 

Denumire a * Lumii de dincolo în *Cartea 
românească a morţilor, opusă Ţării de 
Jos, lumea de aici. Ţ. de S. este un peisaj 
edenic în care sufletele morţilor, grupate 
pe familii şi neamuri, pe sate şi părţi de 
sate (mahalale), trăiesc în linişte şi pace: 
Ş-acolo ia vale / Este o casă mare / Cu 
uşile la vale, l Fereşti la soare. I Şi acolo 
că este / Mahalaua noastră; / Tineri şi 
bătrâni / Şi copilaşi mici, / Tot cete de fete, 
/ Pâlcuri de neveste / Şi de băieţei, / Ş-or 
fi şi de-ai mei; / Şi iar să le spui, /Anume 
la toţi, / Că noi îi aşteptăm / Tot la zile 
mari, /în ziua de Joimari, / Cu ulcele noi. 
/ Cu haine spălate, / în lacrimi udate, / La 
soare uscate (Topeşti, jud. Gorj). Acolo, 
sufletele morţilor îşi întâlnesc rudele, 
prietenii, cunoscuţii plecaţi mai devreme 
de aici, din Ţara de Jos. în nici una din 
variantele cântecului de Zori nu apar 
grozăviile Iadului. Ţ. de S. este un tărâm 
mirific, liniştit şi cu multe flori, în special 
bujori, unde conform sintagmelor Dealul 
cu jocul, Câmpu cu jocul, Horă mare, 
Mahalaua noastră, Casă mare, Stol de 
golumbei există o comuniune sufletească 
şi o vieţuire în cete. Principalul neajuns 


al Ţ. de S. este de natură etică; este o 
lume fără dor şi fără compasiune, stări 
sufleteşti lăsate la plecare în lumea de 
aici. Sufletele morţilor din lumea de 
dincolo sunt anunţate în timpul înmor¬ 
mântărilor de sosirea rudelor de aici prin 
trasul clopotului, bătutul toacei, sunatul 
buciumului sau trâmbiţei. De aceea, ei 
au timp să se pregătească pentru pri¬ 
mirea oaspeţilor dragi cu mese întinse: 
înainte să mergi, / Că se face-o casă- 
naltă, / Da-n casă cine era? / De era 
tăicuţ-al tău, / Pe tine te aştepta / Tot cu 
masă-ntinsă, / Cu făclii aprinse, / Cu 
pahare pline, l Cum vă pară bine 
(Godineşti, jud. Gorj). 

Bîrlea Ovidiu, Folclor românesc, voi. 1, Edi¬ 
tura Minerva, Bucureşti, 1976; Ciubotaru 
I. H., Marea trecere, Editura Grai şi Suflet - 
Cultura Naţională, Bucureşti, 1999; 
Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradul. Tipologie 
muzicală, Editura Muzicală, Bucureşti, 
1988; Marian Sim. Fl., înmormântarea la 

români, Editura Lito-Tipografia Carol Gobl, 
Bucureşti, 1904. 

Ţest 

Personificare masculină a cuptorului 
preistoric de copt pâinea şi turta sacră, 
modelat din lut de femei în ziua de 
Ropotin (Râmotin, Rămotin, Cerină), în 
marţea a treia după * Paşte, strămoşul 
ceramicii. Ţ.-ul, o semisferă din lut 
încinsă de flăcările focului, este asemuit 
cu *Soarele. Vatra, pe care se aşează 
* Aluatul, împreună cu Ţ.-ul, formează 
perechea divină care zămisleşte pâinea 
sacră. Confecţionarea Ţ.-lui şi ceramicii 
au tehnici asemănătoare de lucru: tăiatul 
şi fărâmiţatul pământului; înmuierea cu 
apă şi obţinerea lutului; frământatul şi 
călcatul lutului; modelarea trupului divin; 
înfrumuseţarea prin spoirea (lipirea) cu 
lut foarte fin şi prin ornarea cu crenguţe 
verzi şi flori de câmp a Ţ.-ului; aşezarea 
lui pe frunze de nuc sau lipan în bătaia 
razelor de Soare. Femeile, după efortul 
fizic apreciabil, petrec şi se ospătează din 
belşug cu mâncare şi băutură, în 
compania Ţ.-ului pe care-1 stropesc, din 
când în când, şi pe el cu vin. în această 


zi femeile credeau că au dreptul să se 
poarte mai aspru cu bărbaţii. 

Burada T.T., O călătorie în Dobrogea, 
Tipografia Naţională, Iaşi, 1880; Fochi A., 
Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar , 
Editura Fundaţiei Culturale Române, 
Bucureşti, 1997. 

Ţidira 

Monstru provenit din al treilea sau al 
şaptelea copil născut de o fată mare care 
mănâncă sau întunecă Luna şi Soarele, 
sinonim cu *Vârcolac (Maramureş, 
Bistriţa-Năsăud). 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Fochi A., 
Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Pamfile I, 
Mitologia românească. Duşmani şi prieteni 
ai poporului , Academia Română, Socec, 
Bucureşti, 1916. 

Ucigă-I Crucea 

Nume tabu al * Dracului care îl poţi 
îndepărta cu semnul crucii făcută cu 
mâna sau cu limba în cerul gurii. 

Ucigă-I Toaca 

Demon respingător, aducător de boli, 
care se face nevăzut la auzul *Toacei de 
lemn, nume tabu al * Dracului. 

Udătorii 

Moartea şi renaşterea divinităţi agrare în 
ziua de *Sângiorz, substituit de cel mai 
harnic gospodar, care a ieşit primul la 
arat, sinonim cu * Primul Arător, *Boii 
Sângiorzului, *Alegerea Craiului, 
*Tânjaua. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu 1., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Cercetări 
etnografice şi de folclor, Editura Minerva, 
Bucureşti, 1972; Petri Ov., Craii de la 


Mocod - obicei din ciclul primăverii , în 
Zes., nr. 1, Bistriţa, 2000. 

Ultimul Drum 

Secvenţă tensionată a drumului care 
leagă casa din sat de mormântul din 
cimitir parcurs de mort în ziua înmor¬ 
mântării însoţit de cei rămaşi în viaţă. U. 
D. este o repetiţie a cunoştinţelor expuse 
pe larg în *Cartea românească a Morţilor, 
între drumul concret, de aici, şi Drumul 
mitic, de dincolo de groapă, sunt evidente 
paralelisme. După ultimele preparative 
din dimineaţa înmormântării, * Sicriul 
este scos din casă, pe braţe, obligatoriu 
după miezul zilei. Cu picioarele înainte 
şi privirea spre apus, mortul îşi ia rămas 
bun de la casa în care a locuit prin 
atingerea de trei ori a pragului cu sicriul 
(Oltenia). Urmează *Spargerea oalei de 
prag, uneori pe locul din cameră unde a 
fost aşezat sicriul, şi închiderea (trân- 
tirea) cu putere a uşii, gesturi care 
asigură pe cei vii că a ieşit din casă nu 
numai *Thupul din sicriu, ci şi *Sufletul 
adăpostit în oală (sudul şi estul 
României). Adesea, dezordinea sufle¬ 
tească produsă de plecarea neaşteptată 

a unui membru al familiei este redată 
simbolic de obiceiul răsturnării scaunelor 
şi mesei pe care a fost aşezat sicriul. în 
numeroase sate din Moldova se aşează 
în curtea sau bătătura casei pe capacul 
sicriului, o masă rituală de rămas bun, 
alteori se pune chiar în sicriu, înainte de 
aşezarea defunctului în el, numită masa 
sau pomana de ţărână, abur după mort. 
Urmează apoi drumul-şcoală, care 
cuprinde numeroase acte rituale, gesturi, 
sfaturi utile mortului. în unele zone 
etnografice mortul şi convoiul funerar 
trebuie să treacă peste mai multe poduri 
simbolice (pânză întinsă la porţile 
gospodăriei, bisericii şi cimitirului), 
numite în unele cântece funerare, poduri 
de aramă, de flori: - Hai cu toţii în 
petrecane, /Pân ' ia podul cei de - alamă! 
/ Cum Hei trece făr ' de mamă? / - Eu 
podul i-oi trece bine, / C-a merge mama 
cu mine. /..../-Hai cu toţii în petrecane, 
/ Pân la podul cel de flori! /Cum 1-ei trece 
făr de surori? / - Eu podul l-oi trece bine, 
/ Merg surorile cu mine {Podurile, Secu- 
Buhalniţa, jud. Neamţ). Drumul spre 
cimitir este întrerupt de 9, 12 sau 24 
opriri numite odihne, stări. La aceste 
popasuri făcute obligatoriu la răscruci, 
poduri, podeţe şi fântâni se prohodeşte 
mortul şi i se plătesc vămile (monede 
aruncate peste sicriu sau peste cap, puse 
pe ghizdele fântânilor, lângă podurile şi 
podeţele pe unde trece defunctul). După 
exemplul cum au procedat cei vii pe 
drumul concret, de aici, va proceda şi 
mortul când se va afla singur pe Drumul 
mitic, de dincolo. Prin cântecele funerare, 
în special prin *Cântecele de Zori, el a 


auzit cum şi cu ce să plătească vămile, 
unde să se odihnească şi să bea apă rece 
din fântâni, de ce trebuie să se oprească 
la răscruci de drumuri şi să chibzuiască 
pe ce cale s-o apuce etc. Acum, pe U. D., 
vede ceea ce a auzit în lecţiile de iniţire 
dinaintea înmormântării. Ultima vamă 
plătită de cei vii este pomana peste 
groapă sau peste mormânt; aceasta este 
primită, de obicei, de cei care au săpat 
groapa şi constă în animale sau păsări 
vii: oaie, miel, berbec, viţel, vacă, găină, 
cocoş. De acum înainte vămile şi le 
plăteşte mortul, exact aşa cum i s-a spus 
în cele trei zile înainte de înmormântare 
şi i s-a arătat în mod practic în ziua 
înmormântării, pe U. D. 

Ciubotarii I. H., Marea trecere, Editura Grai 
şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Marian Sim. Fl., înmormântarea la 
români, Editura Lito-Tipografia Carol Gobl, 
Bucureşti, 1904. 

Urare 

Practică magică din categoria actelor de 
propiţiere intrată în sistemul felicitărilor 
şi urărilor omului contemporan. Urarea 
La mulţi ani!, dedicată la marile sărbători 
a fost, în vechime, o vrajă prin care se 
transmitea, prin puterea magică a 
cuvântului, sănătate, prosperitate, 
fericire, ani mulţi etc. Urarea directă, 

exteriorizată sub formă imperativă, 
exprima dorinţa omului de a împlini ceva 
(viaţă lungă, sănătate, fericire, bogăţie 
etc.) prin chiar cuvântul care-1 
desemnează. U.-ile conţin dorinţe 
raportate la timpul în care acestea ar 
trebui să se împlinească: începutul unei 
zile, seri, nopţi (Bună dimineaţa!, Bună 
ziua!, Bună seara!, Noapte bună!)-, 
începutul unei activităţi (Succes!, Spor la 
treabă!)] despărţirea pe o anume perioadă 
de timp (Drum bun!, Mergi sănătos!, La 
revedere!) etc. Credinţa în puterea 
cuvântului care, odată pronunţat, e în 
stare să provoace apariţia obiectului sau 
a faptului desemnat, este frecvent 
atestată în zilele de sărbătoare dedicate 
ursului, lupului, şarpelui ş.a. când 
oamenii evită pronunţarea numelor 
purtate de aceste fiinţe sau sunt 
desemnate prin alte nume: Moş, Ăl 
Bătrân (ursul); Gădineţ (lupul); Curea, Cel 
care se târăşte (şarpele); Iepe (broaştele); 
Iele, Cele Sfinte ş.a. (spiritele morţilor 
sau Rusaliile). La fel se procedează şi 
când e vorba de unele boli (epilepsia). 
U.-a şi blestemul sunt formule imperative 
adresate unei persoane care se bazează 
pe aceleaşi mecanisme psihice. Diferă 
numai dorinţele exprimate de acestea: de 
bine la U. şi de rău la blestem. U.-a 
directă a fost folosită în descântece, vrăji, 
farmece, iar astăzi în vorbirea curentă. 

Caraman P, Colindatul la români, slavi şi 
alte popoare, Editura Minerva, Bucureşti, 
1983; Ghinoiu I., Vârstele timpului, Editura 
Meridiane, Bucureşti, 1988. 


Uriaşi 

Giganţi care ar fi construit cetăţile preis¬ 
torice şi movilele de pământ, sinonimi cu 
* Căpcăuni, Jidovi. în ţinuturile extracar- 
patice movilele puse pe seama U.-lor, 
care ar fi cărat pământul cu poala, sunt 
de origine antropomorfă, tumuli funerari 
din Epocile Bronzului şi Fierului. 

Fochi A.., Datini şi eresuri la sfârşitul 
secolului al XlX-îea. Răspunsurile la 
chestionarele lui N. Densuşianu, Minerva, 
Bucureşti, 1976. 

Urs 

1. Reprezentare mitică în *Panteonul 
românesc, prăznuită la *Macavei (1 au¬ 
gust), *Martinii de Iarnă (1-3 februarie), 
Martinii de Toamnă (12-14 noiembrie), 
Ziua Ursului (2 februarie) şi * Sâmbăta 
Ursului (o săptămână înainte de *Moşii 
de Florii), sinonimă cu *Moş Martin. în 
zilele lui de celebrare se evită să se 
pronunţe numele U. sau, dacă este 
nevoie, se foloseşte un eufemism: Moş 
Martin, Ăl Bătrân, Moşul. în unele medii 
pastorale U.-ul primeşte la 1 august, ziua 
când se crede că se împerechează, o 
bucată mare de carne, de obicei o pulpă 
de viţel (Ţara Haţegului) sau i se împart 
diferite alimente (Platforma Luncani). 
Este temut şi venerat în *Calendarul 
popular ca o adevărată divinitate. Trăsă¬ 
turile care l-au impus în rândul zeilor 
sunt legate de comportamentul şi ciudata 
asemănare cu omul, de posibilitatea de 
a se deplasa biped, şi de dispariţia neaş¬ 
teptată, pe timpul iernii, din peisajul 
rural. La latitudinea geografică a Ro- 

mâniei U.-ii se împerechează la sfârşitul 
verii şi începutul toamnei, perioadă când 
aduc pagube însemnate turmelor de oi, 
livezilor şi prisăcilor. De la începutul lunii 
august el nu mai intră în apă să se scalde, 
cum îi este obiceiul. Ziua nunţii U.-lui din 
Calendarul popular este marcată de 
severe interdicţii de muncă. întrucât 
vacile rămâneau nemulse iar viţeii 
sugeau pe săturate, aceasta era numită 
şi Paştele Viţeilor. După o perioadă de 
gestaţie de aproximativ 7-8 luni, ursoaica 
fată, în condiţii grele, la începutul lunii 
februarie, la Martinii de Iarnă. U.-ul ar 
ieşi în ziua de 2 februarie din bârlog să-şi 
privească umbra pe zăpadă. Dacă este 
frig, nor sau ceaţă îşi dărâmă bârlogul, 
trage un joc în preajma lui, merge la râu 
şi bea o gură de apă, după care îşi vede 
de treburi prin pădure. Dacă timpul este 
frumos şi îşi vede umbra pe zăpadă, intră 
din nou în bârlog pentru că iarna va mai 
dura 40 de zile. în tradiţia românească 
U.-ul este mai degrabă folositor decât 
dăunător: influenţează în bine Ursitoa¬ 
rele la naşterea copilului; noul-născut 
uns de moaşă cu untură de urs creşte 
voinic şi sănătos (Ţara Moţilor, Paltforma 
Luncani); copilul afumat cu păr de urs 
este vindecat de sperietoare (Valea 
Mostiştei); bărbaţii călcaţi de urs primă¬ 
vara scăpau de durerile de spate pe 
timpul verii; măştile de urs întâmpină 
sufletele dezorientate ale morţilor în 
nopţile de priveghi (Vrancea). Bolile 
ocolesc copiii botezaţi cu numele U. sau 
pot fi alungate de descântătoare dacă îi 
este invocat numele: Fugi năjit, / Pricăjit, 
/ Că te-ajunge un urs mare , / Cum 


te-ajunge, cum te stropşeşte, / Cu 
ghearele te zgârie, / Cu gura te mănâncă, 
/.../. Adesea, dinţii moşului se purtau ca 
talisman; 

2 . Personificare a animalului cu acelaşi 
nume care poate hotărî căsătoria 
tinerilor. Omul nu are putere să schimbe 
prin propriile lui forţe ceea ce i-au cântat 
sau i-au strigat la naştere *Ursitoarele. 
Are în schimb speranţa că divinitatea U. 
ar putea să-i vină în ajutor. în satele 
bucovinene din zona de munte dăinuie 
credinţa că omul are nu numai o stea pe 
cer, ci şi un U. pe pământ, cu care se 
aseamănă ca fire: paşnic, blând sau, 
dimpotrivă, crud şi fioros. Dacă flăcăii nu 
se căsătoresc la timp, se crede că U.-şii 
lor s-au lenevit, s-au muiat şi atunci 
părinţii vorbesc cu ciobanii şi vânătorii 
să stârnească urşii din zonă, poate vor 
urni şi U.-ul flăcăului tomnatic. 

Coman M., Mitologie populară româneas¬ 
că, I, Editura Minerva, Bucureşti, 1986; 
Evseev Ivan, Dicţionar de magie, 
demonologie şi mitologie românească, 
Editura Amarcord, Timişoara, 1997; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997. 

Ursită 

Model de existenţă privind alegerea 
soţului, lungimea vieţii şi felul morţii, 
expus la naştere de * Ursitoare, de la care 
omul nu se poate abate în momentele de 
răscruce ale vieţii, sinonim cu *Soarta, 
* Destinul. 

Ursitoare 

1. Reprezentări mitice feminine care 
ursesc copiii la naştere. Credinţele pre¬ 
determinate, în special cele care exprimă 
ideea de destin, persistă în conştiinţa şi 
limba vorbită: aşa mi-a fost ursita, aşa 
mi-a cântat ursita la naştere, aşa mi-e 
soarta , aşa mi-a dat, aşa mi-e soarta şi 
altele, sinonime cu *Zorile la nuntă şi 
*Zorile la înmormântare. Ursita acestora 
este un dat, un înscris sacru (aşa mi-e 
scris) de la care omul nu se poate abate 
în momentele de răscruce ale vieţii 
precum alegerea soţului şi felul morţii. 
Românii sunt singurul popor neolatin 
care nu şi-a derivat numele zeiţei 
destinului de la Moiriîe greceşti, Fatele 
romane şi Norsele vechilor germani. U.-le 
văzute şi auzite numai în vis, pot fi 
fecioare curate, fete mari, surori, trei 
năluci cu chip femeiesc, întotdeauna 
îmbrăcate în alb. Ele au fie nume sacre, 
neştiute şi nepronunţate de profani, fie 
sunt numite după funcţia avută în timpul 
ursirii (Torcătoarea, *Soartaşi *Moartea). 
Locuinţa lor s-ar afla în cer sau în 
pădurea ce le poartă numele: în locuri 
curate / De picior neumblate / Cu flori 
semănate/Şi de păsări cântate . Recuzita 
lor rituală este formată dintr-o furcă de 
tors cu caierul de lână pe ea, un fus şi 
foarfecă. U.-le torc viaţa omului (bogăţie, 
sărăcie şi, întotdeauna, moarte) după 
cum le este starea sufletească în ziua 
ursirii. Dacă vin mânioase, muşcate de 
câini nu pot fi împăcate, orice li s-ar pune 
pe masă. Uneori, pe masă se pune lână 
pentru ca firul vieţii tors de ele să fie cât 
mai lung. Ele ar hotărî şi soţul sau soţia 


la căsătorie. Cea mică, care poartă cu ea 
foarfecă, este şchioapă şi, asemănător 
altor reprezentări mitice româneşti cu 
acest defect (Filipul cel Şchiop, Sântoa- 
derul cel Şchiop), dar şi omului însemnat, 
este foarte severă: hotărăşte vârsta morţii 
prin tăierea bruscă a firului vieţii care, 
înainte de a fi înfăşurat pe fus, trece 
printre lamele foarfecii sale. De altfel, 
expresia auzită frecvent la moartea unui 
om Aşa a vrut Dumnezeu], este înlocuită 
în unele sate vrâncene cu Aşa a vrut 
Şchiopa] Personajul care mediază întâl¬ 
nirea sacrului cu profanul, a U.-lor cu 
copilul ursit, la trei zile după naştere, mai 
rar la 5-7-9 zile este *Moaşa copilului. 
Ea face scaldele rituale ale fătului şi 
lăuzei, mătură şi deretică prin casă, 
pregăteşte Masa U.-lor, numită şi Masa 
lăuzei. Masa ţărănească, joasă şi rotundă, 
aşezată în centrul camerei unde doarme 
mama şi copilul, are funcţia unui altar 
încărcat cu ofrande din care nu lipsesc 
* Colacii, Sarea şi *Oala (cana, paharul) 
cu vin sau apă. Pe masă se pun însă şi 
obiecte cu valoare simbolică care 
sugerează U.-lor idei de ursit: fierul 
plugului în satele de agricultori, fluierul 
în cele de păstori, caietul şi condeiul să 
înveţe copilul carte etc. Produsele puse 
pe masă aveau ca scop îmbunarea U.-lor 
şi determinarea lor, dacă se poate, să-i 
ursească copilului sănătate, frumuseţe, 
noroc, fecunditate. U.-le se aşteptă în 
linişte. Ele vin în număr fără soţ la miezul 
nopţii, în timpul purificat de primul 
cântat al cocoşilor, la semnalul dat din 
cer de *Cocoş Gaiul (masculinul de *Gaia, 
zeiţa regenerării şi morţii în Panteonul 

carpatic). Locul ales de acestea pentru 
ursire diferă: afară, la fereastră, în odaia 
copilului, la căpătâiul patului sau în jurul 
mesei. Ele ursesc ce au de ursit cântând 
sau strigând. Cele ursite se află indirect, 
de obicei prin interpretarea visului lăuzei 
sau al moaşei. Este posibil ca lăuza, 
neliniştită de soarta care îi va fi hărăzită 
pruncului şi epuizată de traumatismul 
facerii, să viseze, într-adevăr, venirea 
U.-lor. Alteori, moaşa interpretează în 
bine sau în rău modificările, numai de ea 
văzute, aduse ofrandelor puse pe masă. 
Cu aceeaşi funcţie, zeiţele destinului apar 
la deschiderea preexistenţei (‘Zorile la 
nuntă) şi postexistenţei (*Zorile la 
înmormântare); 

2 . Numele femeii care invocă divinitatea 
prezicătoare a ursitei tinerilor în serile şi 
nopţile marilor sărbători calendaristice: 
‘Crăciun, *Anul Nou, Ajunul Bobotezei, 
Bobotează, Lăsatul Secului de Paşte, 
Paştele, ‘Joimari, * Ispasul, *Sânzienele, 
‘Ovidenia, *Sântandrei, Sânnicoară ş.a. 
Fetele se întâlneau la casa unde îşi ţineau 
şezătorile, încuiau uşile, astupau 
(camuflau) ferestrele şi, la lumina 
opaiţului sau a lumânării şi în prezenţa 
oficiantei ceremoniei numită, local, în 
Moldova, U., începeau vergelatul sau 
aflarea ursitei. 

Chelcea I., Credinţe şi rituri legate de foc, 
apa şi pământ în cultura veche româ¬ 
nească, în „Raţiune şi credinţă", Editura 
Ştiinţifică şi Enciclopedică, Bucureşti, 
1983; Ciubotaru Silvia, Implicaţii arhaice 
ale torsului, în AF, V - VII, Cluj-Napoca, 
1987; Ghinoiu I., Lumea de aici, lumea de 
dincolo, Editura Fundaţiei Culturale 


Române, Bucureşti, 1999; Kahane 
Mariana, Georgescu-Stănculescu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988; Lorinţ Florica, Belcin-Pleşca 
Cornelia, însemne despre destin, în 
„Anuarul IEF", Serie Nouă, tom. 4, 1993. 

Ursoaice 

Reprezentări mitice feminine care apar în 
nopţile de vară, sinonime cu Cele Sfinte, 
Dânsele, Doamnele, Fetele Câmpului, 
‘Frumoasele, *Ielele, împărătesele 
Văzduhului, Măiestrele, ‘Miluitele, ‘Puter- 
nicele, ‘Rusaliile, *Şoimanele, ‘Ursoaicele, 
‘Vântoasele, ‘Zânele (Prahova, Buzău). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici, lumea de dincolo, Editura 
Fundaţiei Culturale Române, Bucureşti, 
1999; Pamfile Tudor, Sărbătorile de vară la 
români. Studiu etnografic, Academia 
Română, Bucureşti, 1910. 

Ursul Mare 

Personificare a constelaţiei Ursa Mare. 
Cele patru stele aşezate în trapez 
alcătuiesc corpul, iar stelele în linie 
dreaptă formează gâtul şi capul ursului. 
Pe timp de vară, U. M. indică miezul 
nopţii (Olt). 

Otescu I., Credinţele ţăranului român despre 
cer şi stele, 1907 (fără alte date pe copertă). 

Urzică 

Personificare a primei plante comestibile 
a primăverii, Urtica dioica L., fam. 
Urticaceae, dedicată zeului Marte, 
sinonimă cu buruiana lui Marţ. Prin 
calităţile sale deosebite (prezenţa perilor 
urticanţi, rezistenţa la frig şi secetă, 
apariţia ei concomitent cu topirea 
zăpezii, importanţa practică şi 
terapeutică), U. a fost asemuită cu iutele 
şi puternicul zeu Marte. Este o plantă 
sacră care era mâncată obligatoriu în 
anumite zile sau perioade ale primăverii: 
*Dochia, Săptămâna Patimilor, Sâmbăta 
Paştelui. Pentru a fi iuţi şi sănătoşi de-a 
lungul anului, tinerii se sorcoveau (se 
urzicau) cu frunze de urzică în zilele de 
*Sângiorz, Paşte, * Arminden. Local, în 
Bucovina, prima mâncare a urzicilor era 
însoţită de o formulă magică: Atunci să 
mă doară în pântece, când va face femeia 
mânz şi iapa copil! U., culeasă împreună 
cu primele flori ale primăverii de fete şi 
flăcăi în ziua de *Dragobete sau * Logod¬ 
na păsărilor (24 februarie), apare frecvent 
în lirica de dragoste: Firicel de iarbă 
neagră, / Măicuîiţa mea mă întreabă: / 
Care muncă mi-e mai dragă. / Eu i-am 
spus că nici o muncă, / Decât cu neică pe 
luncă / Să aleg câte-o urzică, / Să dau la 
puii de curcă /.../. U. era un aliment 
fortifiant pentru persoanele slăbite şi 
subnutrite pe timpul iernii, de unde şi 
zicala: Urzica se dă în gura foamei! Ziua 
de *Florii sau de Joimari, când se mărită 
(înfloresc) U.-ile şi nu mai sunt bune de 
mâncat se numeşte, în *Calendarul 
popular, Nunta U.-ilor. U., cea mai 
folositoare buruiană din România, este 


un apreciat leac pentru vindecarea bolilor 
şi colorant vegetal. Din tulpinile ei se 
obţineau fibre textile foarte rezistente 
pentru confecţionarea sacilor. 

Butură Vaier, Enciclopedie de etnobotanică 
românească , Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
fora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Uşurare a Morţii 

Tehnică de grăbire a ieşirii sufletului din 
trup. Când plecarea în * Lumea de dincolo 
devine ireversibilă, moment definit de 
diferite expresii populare (a fi cu un picior 
în groapă, i se bate sufetul în tindă, trage 
să moară etc.), cei apropiaţi caută soluţii 
de uşurare a chinurilor şi chiar de grăbire 
a morţii. Pentru a nu-1 întoarce din drum, 
se recomanda încetarea strigării muri¬ 
bundului pe nume şi îndepărtarea ru¬ 
delor apropiate, mai ales a persoanelor 
miloase. Practicile obişnuite de uşurare 
a morţii sunt: mutarea omului intrat în 
agonie în alt pat şi, uneori, în altă ca¬ 
meră; schimbarea aşternutului, a pernei 
(căpătâiului), mai ales dacă aceasta era 
umplută cu fulgi de pasăre, de unde şi 
năprasnicul blestem, Să dea Dumnezeu 
să schimbi nouă căpătâie ; aşezarea 
muribundului jos, pe pământ, obicei 
numit de etnologi moartea pe pământ. 
Explicaţia populară a obiceiului este 
simplă: acolo unde se naşte omul, trebuie 

să şi moară sau pământul îl trage, zicală 
care, a generat o altă expresie româ¬ 
nească a nu sta pe pământ că te trage, 
adică există pericolul ca să te ia Pământul 
Mamă. Aşezarea pe podeaua casei nu se 
făcea oricum: corpul se orienta cu faţa la 
răsărit, se puneau diferite obiecte sim¬ 
bolice sub corp sau sub cap, se prefera 
vatra (Ţara Haţegului), un loc din ime¬ 
diata apropiere a vetrei focului sau pe 
locul mesei. Dintre obiectele simbolice 
obişnuite puse sub căpătâi mai impor¬ 
tante erau jugul boilor (Muntenia, Olte¬ 
nia, Moldova) care, se spunea că, îl leagă 
de pământ, roata sau anumite părţi din 
roata carului sau a morii. în multe sate 
cămaşa de nuntă, bărbătească sau 
femeiască, avea virtuţi magice deosebite 
pentru grăbirea morţii. Local, sufletul era 
momit să iasă din trup cu o cană cu apă 
şi o strachină cu grăunţe, precum o 
pasăre (Bivolari, jud. Iaşi). Venirea preo¬ 
tului care îl împărtăşeşte şi îi face maslu 
alege, susţine tradiţia, între a muri sau a 
mai trăi. Cu alimentele şi banii de 
strânsură de la un număr fără soţ de case 
(trei, cinci, şapte, nouă) se făcea praznicul 
de dezlegare, o pomană a omului înainte 
de a muri care prefigura sfârşitul. în 
acelaşi scop, în Moldova sunt anticipate 
acţiuni care au loc după moarte: scalda 
muribundului (Boroseşti, Lunca Rateş din 
jud. Iaşi), deschiderea ferestrelor pentru 
slobozirea sufletului, prinderea proso¬ 
pului alb deasupra uşii şi chiar trasul 
clopotului pentru mort (Frumosu şi 
Remezeu din jud. Suceava), iar dacă se 
presupune că a fost blestemat de o faţă 
bisericească, i se citesc moliftele. Sunt însă 


şi opinii contemporane care condamnă 
practicile magice de uşurare şi grăbire a 
morţii: Da nu-i bine să faci aşa că e păcat. 
De ce să grăbeşti moartea cuiva? Aşa a 
pătimit şi mama mea şi nu le-am lăsat pe 
femei sâ-i grăbească moartea . 

Burada Th., Datinele poporului român la 
înmormântări, în Opere, voi. III, Folclor şi 
Etnografie, Editura Muzicală, Bucureşti, 
1978; Ciubotaru H. I., Folclorul obiceiurilor 
familiale din Moldova, în CAF, VII, 1986; 
Şişu V, Rituri funerare antume, în „Oltenia. 
Studii şi comunicări", voi. VIII. Etnografie, 
Craiova, 1997. 

Uşurare a Naşterii 

Practici analgezice şi de grăbire a trecerii 
sufletului din *Preexistenţă în * Existenţă. 
Naşterea fără dureri, cum se realizează, 
în general, în lumea animalelor, este 
specifică şi populaţiilor cu nivel scăzut 
de civilizaţie. Dar, chiar şi în lumea 
civilizată travaliul dureros nu îl au toate 
femeile. Sunt mame care descriu naşte¬ 
rea ca o plăcere a facerii. U. N. a fost 
obţinută şi de medicina empirică întrucât 
s-a dovedit ştiinţific că intensitatea 
durerii depinde în mare parte de latura 
afectivă câştigată prin educaţie de 
viitoarele mame, de experienţa de viaţă 
şi de mediul lor social. Travaliul sufe¬ 
rinţelor este o consecinţă a percepţiei 
contracţiilor, dar şi a unor reacţii afective 
provocate de acestea. Obiceiurile la 
naştere indică o cunoaştere subtilă a 
proceselor fiziologice ocazionate de veni¬ 
rea pe lume a noului născut. Pregătirea 
psihică a viitoarei mame începea de la 


297 



UŞURARE A NAŞTERII 


vârsta copilăriei prin orientarea fetiţelor 
spre jocuri specifice, din care nu lipseau 
păpuşile şi îngrijirea frăţiorilor. Senti¬ 
mentul matern era insuflat pe nesimţite, 
iar frica de naştere şi prejudecăţile legate 
de aceasta erau practic necunoscute în 
satul tradiţional. Zgomotul produs de 
obiceiul închiderii de moaşă într-un 
moment bine ales a uşii larg deschisă, 
izbind-o cu putere, avea, de pildă, efect 
pozitiv pentru declanşarea sarcinii. în 
ţinutul Pădurenilor a fost consemnat 
cuvatul, o interesantă tehnică de control 
a durerilor la naştere: în timp ce femeia 
năştea, bărbatul stătea într-o cameră 
alăturată unde se văita, gemea şi ţipa 
simulând durerile facerii. în satele din 
Ţara Almăjului se spunea că femeile la 
naştere aveau voie să-şi bată bărbaţii, în 
timp ce pe valea Someşului aceştia exe¬ 
cutau, în momentul facerii, acte rituale 
de tip simpatetic. Practicile cu efect 
analgezic la naştere erau adaptate speci¬ 
ficului ocupaţional al locuitorilor: Când 
ai dureri de naştere peste şăli şi la foaîi, 


atunci o muiere ia un topor şi-l petrece 
peste cingătura muierii încărcate şi zice: 
De-o fi feciorel / Să iasă la toporeî! 
Obiceiul se repetă şi pentru situaţia în 
care se va naşte o fată: ia o furcă cu care 
toarce muierea şi o petrece după brâu şi 
zice: De-o fi fetiţă / Să iasă lafurchiţă! 
Mecanismul psihodinamic produs de 
frică, nelinişte şi teamă, de influenţele 
culturale, de credinţele locale, de moti¬ 
vaţiile şi de alte stări afective pot afecta 
durerea la naştere. Multe din tehnicile 
populare folosite reuşeau să inhibe sau 
să dezvolte anumiţi factori subiectivi 
realizând, dezideratul din totdeauna al 
omului, naşterea fără dureri. 

Dan Alex., Practici magico-medicale în 
localitatea Vad-Someş, în „Probleme de 
etnologie medicală", Cluj, 1974; Petrovici 
Emil, Folclor din ţara Almăjului, în AAF, III, 
p. 47; Stoica Lia, Maier Radu, Analgesiala 
naştere în medicina populară, în „Probleme 
de etnologie medicală", Cluj, 1974. 

Vaca Neagră 

Duh necurat cu înfăţişare de vacă infer¬ 
nală care îmbolnăveşte oamenii de epi¬ 
lepsie. Este invocată în blestemem 
Calce-te Vaca cea Neagră1; Calce-te 
Văcuţa /; jurăminte: Calce-mă Vaca, de am 
făcut rău la cinevaî (Vaşcău, jud. Bihor; 
Ciubanca, jud. Cluj) şi în descântece. 

Fochi A., Datini şi eresuri populare de la 
sfârşitul secolului al XIX-lea: Răspunsurile 
la chestionarele lui Nicoiae Densuşianu, 
Editura Minerva, Bucureşti, 1976. 

Vacă 

Sacrificiu sângeros la moartea omului 
amintit în * Cartea românească a morţilor, 
sinonim cu jertfa V.-ii la indieni. Una din 
preparativele pentru care *Zorile, zeiţe 
ale destinului, sunt rugate să nu se 
grăbească este sacrificiul V.-ii, junincii, 
vitei: Zorilor, Zorilor, /Să nu vă zoriţi /Să 
mi-i pribegiţi, / Pe-1 de-a pribegit, / Cu 
numele Ion / Că are să treacă / Din Ţara 
cu dor / în cea fără dor, / Din ţara cu milă 
/ în cea fără milă. / Să nu vă pripiţi / Să 
mi-1 pribegiţi / Până s-or găti / Nouă 
cuptorele / Pentru pâinicele, / Nouă buţi 


de vin, / Nouă de rachiu, / Nouă cuptorele / 
Pentru mălăiele / Şi de-o vacă grasă / Cu 
coarnele întoarsă, / Cu ţâţele grasă, / 
Tăiată pe masă / De la el de-a acasă. 

Şi ei c-or tăia/Nouă junincele .;... Şi c-o 
vacă grasă, / Din cireadă aleasă ...;... Şi 
de-o vită grasă, / Să-i fie pe masă. 

Şi-o văcuţă grasă, / Să-i fie pe masă etc. 
Spre deosebire de zona mediteraneană 
unde, în Antichitate, taurul era ales 
pentru marile sacrificii rituale, în spaţiul 
carpatic se pare că s-a practicat, pe scară 
largă, precum în India, sacrificiul ritual 
al V.-ii. Masca sacrificată la colindatul de 
*Crăciun este, în Transilvania *Tlirca şi 
*Boriţa, feminine de la taur şi bour iar Ia 
sud de Carpaţi, unde nu se umblă cu 
Tlirca sau Boriţa, este atestat colindatul 
cu *Boura, adică cu V. Stabilirea unor 
analogii spirituale cu îndepărtata Indie 
unde, la incinerarea mortului se sacrifica 
o V. cu a cărei piele se acoperea cadavrul, 
este inevitabilă. 

Ciubotaru Ion H., Marea trecere, Editura 
Grai şi Suflet - Cultura Naţională, Bucureşti, 
1999; Ghinoiu I., Lumea de aici, lumea de 
dincolo, Editura Fundaţiei Culturale Ro- 

mâne, Bucureşti, 1999; Kahane Mariana, 
Georgescu-Stănculeanu Lucilia, Cântecul 
Zorilor şi Bradul. Tipologie muzicală, 
Editura Muzicală, Bucureşti, 1988; Marian 
Sim. FI., înmormântarea la români. Editura 
Lito-Tipografia Carol Gobl, Bucureşti, 
1904; Bucureşti, 1976. 

Vameşi 

Reprezentări mitice binevoitoare în 
* Cartea românească a morţilor care ies 
înaintea sufletului pentru a-1 vămui şi a-i 
arăta calea cea bună spre *Rai. V. pot fi: 
trei uncheşi bătrâni... înainte să mergi / 
Şi seama să iei / Că ţi-or mai ieşi / 7 lei 
uncheşi bătrâni; /De mână te-or lua / La 
vamă te-or duce. /Mâna în sân să-ţi bagi 
/ Şi lor să le scoţi /1Tei marhame negre / 
Şi să-i dăruieşti, / Vama să-ţi plăteşti ; trei 
nevestele... înainte să mergi / Şi seama 
să iei / Că ţi-ormai ieşi / Tot trei nevestele; 
/ De mână te-or lua, / La vamă te-or duce. 
/ Mâna-n sân să bagi / Şi lor să le scoţi / 
TTei zăbrănicele, / Să le dăruieşti / Vama 
să-ţi plăteşti ...; trei fete mari; un copil 
de crai etc. Dar, vămile păzite de V. sunt 
numai praguri intermediare între lumea 
de aici şi * Lumea de dincolo. La vama 
cea mare, la intrarea în Rai, apare, de 
obicei, * Moartea care împarte morţii la 
dreapta şi vii la stânga, îi scrie pe hârtie, 
îi duce în mijloc de Rai / C-acoîo-i de trai. 

Ghinoiu L, Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane 
Mariana, Georgescu-Stănculeanu Lucilia, 
Cântecul Zorilor şi Bradului. Tipologie 
muzicală, Editura Muzicală, Bucureşti, 
1988. 


Varvara 

Reprezentare mitică feminină la vârsta 
senectuţii, răspunzătoare de producerea 
Bubatului (variolei) şi a altor boli ale 
copilăriei, care au preluat numele şi data 
de celebrare ale Sf. Varvara (4 decembrie). 
Pentru a nu creşte bubatul tare, copiilor 
le era interzis să mănânce seminţe în 
zilele bubatului (3-5 decembrie) dedicate 
V.-ei (Bucovina, Moldova, Basarabia). 

Candrea I. A., Iarba Fiarelor. Studiu de 
folclor, Editura Cultura Naţională, Bucureşti, 
1928; Gorovei Artur, Credinţi şi superstiţii 
ale poporului român, Academia Română, 
Bucureşti, 1915; Pamfile T, Sărbătorile de 
toamnă şi postul Crăciunului. Studiu 
etnografic, Academia Română, Socec, 
Bucureşti, 1914. 

Vatră 

Personificare a locului unde arde focul şi 
se prepară hrana, protectoare a căsătoriei 
şi simbol al statorniciei, identificată cu 
Vesta, zeiţa romană a căminului, 
împreună cu Ţestul, V. formează cuplul 
sacru care naşte pâinea sacră. Locul V.-ei 
în interiorul casei era punctul de contact 
al Cerului cu Pământul. Coşul care se 
înalţă deasupra V.-ei este, spre deosebire 
de uşă şi fereastră, un spaţiu permanent 
deschis reprezentărilor benefice (Barza 
la naşterea copilului) şi malefice: 
(*Sântoaderii în Săptămâna Caii lui 
Sântoader, *Dracii înainte de cântatul 
cocoşilor la miezul nopţii, *Zburătorul, 
*Muma Pădurii, trăsnetul în timpul 
furtunilor). în jurul V.-ei gravita întreaga 
viaţă cotidiană: acolo se pregătea hrana 

şi se încălzeau oamenii, se prindeau cel 
mai bine descântecele, vrăjile şi farme¬ 
cele, se ghicea viitorul şi se afla ursita 
fetei de măritat. De pe V., privind în sus, 
fata de măritat îşi striga sau îşi vedea 
iubitul, iar tânăra nevastă înălţa rugi să 
intre în starea darului, să aducă pe lume 
copii. Pe acolo venea şi zeiţa regenerării 
în ipostază de * Barză ca să aducă în cioc 
copilul dorit. Pe V. năştea femeia 
ţinându-se cu mâinile de fiarele coşului, 
iar *Moaşa efectua, tot acolo, prima 
scaldă a copilului (Oltenia). Locuinţa, în 
general, V. în special, au păstrat un statut 
feminin, relicvă a adăpostului primitiv. 
Expresia consemnată în sudul României 
(Muntenia, Oltenia) a cădea pe vatră, 
sinonimă cu cea moldovenească a cădea 
pe cuptor, supravieţuieşte unei practici 
juridice care consfinţea dreptul fetei care 
a trăit cu un băiat înainte de căsătorie 
să-i devină, peste voia acestuia sau a 
părinţilor, soţie. V. asigura protecţie 
magică oamenilor, în special femeilor, şi 
siguranţă bunurilor de preţ; pentru a nu 
fi furaţi de hoţi, banii se păstrau într-o 
ulcică îngropată sub vatră. Locul sacru 
al vetrei precreştine a fost preluat, treptat, 
de peretele de răsărit unde se aşează 
icoana şi se invocă divinitatea creştină. 

Chelcea I., Credinţe şi rituri legate de foc, 
apa şi pământ în cultura veche 
românească, în Raţiune şi credinţă, Editura 
Ştiinţifică şi Enciclopedică, Bucureşti; 
Ciubotaru Silvia, Nunta în Moldova, 
Editura Universităţii „Al. I. Cuza", Iaşi, 
2000; Mihalcu M., Maier R., Alte observaţii 
referitoare la icoanele de vatră româneşti, 


în A1EE, Serie Nouă, tom 4, 1993; Tăloş I., 
Riturile construcţiilor la români, în „Folclor 
literar", Universitatea Timişoara, voi. II, 
Timişoara, 1968. 

Văcar 

Personificare a unei stele din Carul Mare, 
sinonimă cu *Cărăuşul şi *Ucigă-l Toaca. 
Celelalte stele din constelaţia Ursa Mare 
ar fi boii păscuţi de Văcar (Buzău). 

Otescu Ion, Credinţele ţăranului român 
despre cerşi stele, 1907 (fără alte date pe 
copertă); Pamfile T, Mitologia românească. 
Duşmani şi prieteni ai poporului, Academia 
Română, Socec, Bucureşti, 1916. 

Vărsat 

Personificare a variolei, sinonim cu 
bubat. Se crede că Sfântului Mare Muce¬ 
nic Varvara din Calendarul creştin, 
devenit în Calendarul popular o repre¬ 
zentare feminină la vârsta senectuţii, 
Barbura sau *Varvara, Dumnezeu i-a dat 
în stăpânire, pentru faptele lui bune, 
bubatul sau V.-ul. în zilele bubatului 
(3-5 decembrie), în special în ziua de 
celebrare a Varvarei (4 decembrie), sfânta 
lăsa boala slobodă. Pentru a opri 
creşterea bubatului, mamele luau diferite 
măsuri de protecţie magică a copiilor. 

Candrea I. A., Folclorul medical român 
comparat, Editura Polirom, Iaşi, 1999; 
Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Pamfile T, Boli 
şi leacuri la oameni, vite şi păsări după 
datinile şi credinţele poporului român, 
Editura Saeculum I. O., Bucureşti, 1999. 

Vâlvă 

Zeiţă telurică, prototip al zeiţei mamă, 
care însumează atribuţiile mai multor 
reprezentări mitice feminine din * Pan¬ 
teonul românesc. în unele legende şi 
credinţe V. a fost înlocuită cu *Varvara, 
patroana minerilor, celebrată pe 4 decem¬ 
brie. Ca duh al Pământului, V. este 
prezentă pretutindeni, în tot şi în toate: 
în mine (V. Băilor), în păduri şi în arbori 
(V. Pădurii, sinonimă cu *Muma Pădurii 
şi *Fata Pădurii), în animale (V. Lupilor, 
sinonimă cu *Sânpetrul Lupilor), în ape 
(V. Apelor, sinonimă ci *ŞtimaApei, *Fata 
de Apă), pe holde (V. Bucatelor, sinonimă 
cu *Mama Câmpului, *Sânziana sau 
*Drăgaica), păzeşte comorile (*V. Co¬ 
morilor, V. Banilor, sinonimă cu * Ştima 
Comorilor), este patroană a zilelor 
săptămânii (V. Zilelor, sinonimă cu Sf. 
Duminica, Sf. Vineri etc.). Are înfăţişare 
antropomorfă (fecioară, femeie frumoasă 
cu stele în ochi, muiere cu furca în brâu, 
om bătrân cu luleaua în gură, babă, pitic, 
copil), de animal (mâţă, iepure, berbec, 
miel), pasăre (găină, vrabie), reptilă 
(şarpe, balaur). V.-ele îşi fac cunoscută 
prezenţa prin semnale vizuale sau 
auditive (cântă, tropăie, vorbeşte, bate 
cu ciocanul piatra în care se găseşte 
aurul). în ţinutul Munţilor Apuseni V. 
fereşte oamenii de trăsnete, de grindină 
şi vânturi puternice, aduce norii cu 
ploaie, indică băieşilor unde vor găsi aur 
în mină. Călătoreşte zburând, precum 
*Muma Pădurii şi alte reprezentări mitice, 
dar poate fi văzută mergând pe jos sau 
călare pe cal. V.-le pot Fi bune sau rele: 


unele ajută, altele pedepsesc oamenii, 
primele sunt îmbrăcate în alb, celelalte, 
în negru. 

Ioniţă Maria, Cartea Vâlvelor, Editura 

Dacia, Cluj-Napoca, 1982; Kernbach V, 

Dicţionar de mitologie generală, Editura 

Albatros, Bucureşti, 1983. 

Vânt 

Personificare a curenţilor atmosferici care 
poartă, precum Vayu, zeul indian şi 
iranian al vântului, numele onomatopeic 
al aerului în mişcare. Manifestările 
violente ale V.-ului sunt redate prin mai 
multe nume onomatopee: Viscol, Vifor, 
Vârtej, Vijelie, *Volbură etc. Are înfăţişare 
zoomorfă, de obicei de balaur care 
respiră printr-o singură nară ca să nu 
distrugă lumea, sau de flăcău frumos 
care caută neîncetat să se însoare: Când 
aleargă prin lume, atunci când zicem noi 
că bate vântul, el umblă după însurătoare. 
Când osteneşte stă acasă şi se odihneşte 
şi-şi caută de treburi prin gospodărie, ca 
ori ce om. Apoi îl apucă din nou dorul de 
căsătorie. Este vehicul atmosferic obiş¬ 
nuit care transportă reprezentările mitice 
aducătoare de ploaie sau secetă, de frig 
sau căldură, de sănătate sau molime, de 
bucurii sau necazuri. V.-rile, în număr cu 
soţ (4 sau 12), sunt fraţi ai aceleiaşi 
mame care le ţine închise: în Cer de unde 
sunt trimise ca dar sau pedeapsă pentru 
oameni; în pântecele Pământului de unde 
ies prin gura peşterilor; într-un butoi 
unde se zvârcolesc până reuşesc să iasă 
în lume. V.-rile, închise în butoi, ar fi 
slobozite de Sfânta Duminică când crede 

ea de cuviinţă; unele ar cutreiera lumea 
spre răsărit, altele spre apus, miază-zi şi 
miază-noapte. Din textele descântecelor 
rezultă că acestea ar călători pe cai 
fantastici: Fugi, deochi, / Dintre ochi! / 
De-o fi deocheat de vânt, / Să-i crape 
calul! / De-o fi deocheat de om, / Să-i 
crape ochii!/De-o fi deocheat de muiere, 
/ Să-i crape ţâţele ... La întoarcere din 
călătorie acestea se grăbesc să-i poves¬ 
tească Sfintei ce au văzut pe unde au 
umblat. După foloasele sau pagubele 
provocate, V.-urile sunt bune sau rele. 
Calendarul popular dedică V.-urilor mai 
multe zile, prăznuite prin severe inter¬ 
dicţii de muncă: *Sântilie (20 iulie), 
*Simion Stâlpnicul (1 septembrie), Varto- 
lomeu (11 iunie), *Varvara (4 decembrie). 

German tt, Meteorologie populară. Obser¬ 
vări, credinţe şi obiceiuri, Tipografia Semi¬ 
narului Teologic Greco-Catolic, Blaj, 1928. 

VântTurbat 

Personificare a *Vântului rău, care strică 
casele şi aduce turbarea. Se manifestă 
violent: şuieră, urlă deasupra capului, 
înnebuneşte sau îl ameţeşte pe cel care 
încearcă să se apropie de el. Locuieşte la 
mare înălţime, la hotarul cu cerul, de 
unde vine pe pământ, trimis de un *Drac, 
de o babă vrăjitoare. Dumnezeu îl ţine 
legat, dar îl va slobozi în vremea de apoi. 
Ciocârlia, uneori ciocârlanul sau *Vultu- 
rul, când se înalţă în zbor spre cer şi se 
apropie de împărăţia V.-ui T., turbează, 
boală care o transmite apoi pe pământ 
oamenilor şi animalelor. 


Muşlea I., Bîrlea Ov., Tipologia folclorului 
din răspunsurile la chestionarul lui B.P. 
Hasdeu, Editura Minerva, Bucureşti, 1970. 

Vântoase 

1, Personificări feminine ale *Vârtejului 
şi surori ale *Vântului, sinonime cu 
*Frumuşele. V.-le sunt vânturi rele, 
stăpânite de duhuri malefice. Ele vin mai 
ales toamna, când s-ar mărita cu un 
fecior de *Drac. Acesta rupe frunza de pe 
păpuşoi şi se învârte cu ea până în cer. 
Frunza aceea e mireasa Dracului. Dacă 
trece peste un om un aşa vânt, îi ia 
puterile, îl strâmbă. Se spunea că nu e 
bine să-i zici Vântoasă la un astfel de 
vârtej, că e râu. Să-i zici Frumoasă, 
Frumuşele, că atunci e bine. Copiii când 
văd un vârtej, atâta chiuiescşi ocărăsc pe 
mireasă, pe frunza aceea, că fuge Diavolul 
cu ea cu tot în vârf, cine ştie unde! Ei zic 
că Dracul n-are mireasă acolo, vine aicea 
de şi-o ia (Bucovina); 

2 . Nume eufemistic al reprezentărilor 
mitice feminine care apar în nopţile de 
vară, înainte de cântatul cocoşilor pentru 
a îmbolnăvi (ologi, strâmba) oamenii, 
sinonime cu Cele Nepomenite, Cele 
Sfinte, Dânsele, Doamnele, Fetele Câm¬ 
pului, * Frumoasele, * Ielele, împărătesele 
Văzduhului, Măiestrele, * Miluitele, Puter¬ 
nicele, ^Rusaliile, *Şoimanele, 
* Ursoaicele, *ZâneIe (Neamţ, Bacău, Iaşi). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XIX-lea: Răspunsuri 
la chestionarele lui N. Densuşianu, Editura 

Minerva, Bucureşti, 1976; German Tr., 
Meteorologie populara. Observări, credinţe 
şi obiceiuri, Tipografia Seminarului 
Teologic Greco-Catolic, Blaj, 1928;Ghinoiu 
I., Lumea de aici, lumea de dincolo, Editura 
Fundaţiei Culturale Române, Bucureşti, 
1999; Pamfile TUdor, Sărbătorile de vară ia 
români. Studiu etnografic, Academia 
Română, Bucureşti, 1910; Voronca- 
Niculiţă E., Datinile şi credinţele poporului 
român, Tipografia Isidor Wiegler, Cernăuţi, 
1903. 

Vârcolaci 

Monştrii proveniţi din al treilea sau al 
şaptelea copil născut de fată mare, care 
mănâncă sau întunecă Luna şi Soarele. 
Ei ar locui în văzduh, printre nori sau 
deasupra norilor. Când muşcau Luna şi 
Soarele în timpul eclipselor, V.-i erau 
alungaţi prin bătutul tablei şi fiarelor 
vechi, prin rugi şi mătănii închinate lui 
Dumnezeu. Iarna V,-i se pot transforma 
în oameni, coboară peste câmpuri şi fac 
rele celor întâlniţi în cale. Credinţa în V. 
a fost atestată în toate zonele etnografice 
româneşti. 

Bîrlea Ov., Mică enciclopedie a poveştilor 
româneşti, Editura Ştiinţifică şi 
Enciclopedică, Bucureşti, 1976; Fochi A., 
Datini şi eresuri populare la sfârşitul 
secolului al XIX-Iea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Pamfile I, 
Mitologia românească. Duşmănişi prieteni 
ai poporului, Academia Română, Socec, 
Bucureşti, 1916. 


Vechea Civilizaţie Europeană 

Entitate culturală axată în principal pe 
Carpaţi şi Dunăre, definită de peste 
20 de culturi neolitice: Schela Cladovei 
(8000 - 6500 î. Hr.), Cucuteni (milen. IV 
şi III î. Hr.), Gumelniţa (a doua jumătate 
a milen. IV - începutul milen. III î.Hr,), 
Hamangia (milen. IV - milen. II î. Hr.) şi 
altele. V.C E. a precedat societăţile indo- 
europenizate din Epocile Bronzului şi 
Fierului şi, fireşte, Civilizaţia antică 
Greco-Romană. Arhetipurile ei 
fundamentale, deşi pot fi întâlnite în cele 
mai neaşteptate unghere ale culturii 
populare, formează adevărate tezaure în 
două monumente ale spiritualităţii 
româneşti: *Calendarul popular, balanţă 
imparţială de apreciere a creativităţii 
istorice unui popor, şi *Cartea 
românească a morţilor, compusă din 
texte de iniţiere a sufletului cântate şi 
astăzi la moartea omului în unele sate 
din sud-vestul României. Semnele şi 
simbolurile de pe vasele şi statuetele 
neolitice din ceramică, in special, cele de 
pe Plăcuţele de la Tărtăria, judeţul Alba 
(5300-5200 î. Hr.) atestă existenţa unei 
scrieri sacre care ar preceda pe cea 
sumeriană şi elimină ipoteza conform 
căreia civilizaţia războinică şi violentă a 
sumerienilor ar fi fost cea mai timpurie 
pe Glob. La aceste arhetipuri care aparţin 
religios Zeiţei Mamă neolitice (8000 î.Hr. 
- 2500 î.Hr.), se adaugă cele ale Zeului 
Tată indo-european (2500 î.Hr. - anul 0) 
şi Fiului Ceresc, Iisus (anul 0 - ). Ele 
definesc, laolaltă, 10 000 de ani (8000 
î.Hr. - 2000 d.Hr.) de istorie europeană 
împărţită în două lumi inconfundabile: 

una *Geomorfă (neolitică) care avea ca 
ideal de frumuseţe divinitatea cu înfă¬ 
ţişare de OU şi alta * Antropomorfa (indo- 
europeană şi creştină) care adoră 
divinitatea cu înfăţişare de OM. 

Ghinoiu I., Geomorfismul şi antropo¬ 
morfismul spiritului uman, în REF, tom. 
39, nr. 5-6,1994; Gimbutas Maria, Civiliza¬ 
ţie şi cultură. Vestigii preistorice în sud- 
estul european, traducere Sorin Paliga, 
note şi prefaţă de Radu Florescu, Editura 
Meridiane, Bucureşti, 1989; Gimbutas 
Marija, Civilizaţia Marii Zeiţe şi sosirea 
cavalerilor războinici, Editura Lucreţius, 
Bucureşti, 1997. 

Vergel 

Nuia cu coajă verde, substitut divin care 
prevesteşte căsătoria fetelor şi feciorilor 
în serile şi nopţile marilor sărbătorii 
calendaristice, subsitut al baghetei ma¬ 
gice. Persoana care oficiază ceremonia 
(*Vergelator, *Gogea, Vestitor de Anul 
Nou), bate cu unul sau două V.-e în 
marginea unui vas cu apă neîncepută, 
precum în *Toaca de lemn la biserică, 
după care scoate din apă obiectele 
prorocitoare. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997. 

Vergelator 

Persoană care invoca divinitatea prezi¬ 
cătoare despre ceea ce avea să se 
întâmple în noul an. în seara * Anului 
Nou, la sunetul buciumului sau al 
trâmbiţei, se strângeau fetele şi feciorii 


la o gospodărie dinainte aleasă. După 
cinstirea oaspeţilor, V.-ul aşeza pe masă 
un ciubăr cu apă neîncepută în care 
participanţii aruncau câte un obiect 
personal (inel, cercel, bumb etc.), bătea 
cu *Vergelele în marginea ciubărului, ca 
toaca la biserică, şi recita un colind-urare 
de bună stare în noul an. Un băiat nepri¬ 
hănit, de zece-treisprezece ani, scotea 
din ciubăr primul obiect care, după ce 
era recunoscut de proprietarul său, V.-ul 
îi prorocea norocul ce i-1 va aduce în anul 
care începe Sfântul Vasile, primul sfânt 
al anului. Operaţiunea se repeta până se 
scoteau toate obiectele din apă şi se 
terminau sfinţii aducători de noroc în 
*Calendarul popular. Obiceiul, atestat sub 
diferite forme în Moldova, Bucovina, 
Transilvania, Banat, supravieţuieşte 
astăzi în noaptea de * Revelion sub forma 
jocurilor de noroc (cărţi, zaruri, table, 
ruletă), a plăcintei cu surprize şi alte 
practici. 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997; Marian Sim. Fl., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970; Pârvu V, Blojul - 
un obicei din Ţara Haţegului, în REF, nr. 
3-4, 1990. 

Verş 

Versuri compuse de cantorii bisericilor şi 
intelectualii satelor în care sunt 
amalgamate motive biblice şi profane 


305 



VIDMA PĂDURII 


pentru a fi cântate la înmormântarea 
oamenilor. V.-ul, complet deosebit de 
cântecul funerar din *Cartea românească 
a morţilor (*Bradul, *Zorile, *Cântecul 
de priveghi, * Bocetul versificat), este 
cântat de bărbaţi (dieci, cantori, dascăli 
ai bisericilor) acasă, înainte de pornirea 
cortegiului funerar spre cimitir, şi la 
groapă, după încheierea slujbei. Apariţia 
V.-lor în aria cântecelor funerare româ¬ 
neşti este târzie şi se datorează prozeli¬ 
tismului religios promovat de principii 
unguri în Transilvania. Din Transilvania 
V.-le s-au extins şi în satele catolice din 
Moldova. 

Bîrlea Ovidiu, Folclor românesc:, voi. I, 
Editura Minerva, Bucureşti, 1976; Ciubotaru 
I. H., Marea trecere, Editura Grai şi Suflet - 
Cultura Naţională, Bucureşti, 1999; 
Kahane Mariana, Georgescu-Stănculeanu 
Lucilia, Cântecul Zorilor şi Bradul. 
Tipologie muzicală, Editura Muzicală, 
Bucureşti, 1988. 

Vidma Pădurii 

Reprezentare mitică feminină, stăpână 
peste tot ce naşte, creşte şi trăieşte în 
pădure, specifică *Civilizaţiei lemnului, 
identificată cu *Muma Pădurii (Bucovina). 

Voronca-Niculiţă E., Datinile şi credinţele 
poporului român, Tipografia Isidor Wiegler, 
Cernăuţi, 1903. 

Vidră 

Stăpână a apelor de uscat şi paznic la cea 
mai importantă vamă de pe Drumul mitic 
care leagă lumea de aici de * Lumea de 
dincolo. împărăţia, care-i poartă numele, 


este Vidrosul, marea fără margini: Eu în 
Vidros m-am născut / Şi-n Vidros am 
crescut, / Nici eu nu i-am dat de fund, / 
Că Vidros e adânc / Cât din cer până-n 
pământ, /Atât e Vidros de adânc V.şi puii 
ei se opun trecerii sufletului în împărăţia 
morţilor: /... / Iar la groapa măriior, / 
Unde-i bradul Zânelor, / 7 Tecătoarea 
apelor, / Sufletul stătea / Şi mi se ruga: / 
- Brade, brade, /Să-mi fii frate, /întinde, 
întinde, / Eu să le pot prinde / Vârfurile 
tale, / Să trec peste ele l Marea în ceia 
parte / Ce lumea desparte / .../-Eu nu-ţi 
pot întinde / Ca să le poţi prinde / TTupinile 
mele să treci peste ele, / Câ-n mine 
puiatu, / Vidra lătrătoare, l Oamenii 
pânditoare, /Nici nu oi gândi, /Puii te-or 
simţi, / Ei mi te-or lătra / De te-ai 
spăimânta / Şi-n mare-i cădea / Şi te-ai 
îneca. De aceea, în unele cântece de *Zori 
mortul este sfătuit să se prindă frate cu 
V.: Seara va-nsera, / Gazdă na-i avea. / 
Şi-ţi va mai ieşi / Vidra înainte / Ca să te 
înspăimânte. / Să nu te spăimânţi / Că 
Vidra mai ştie / Sama apelor / Şi-a 
vadurilor, / Şi ea mi te-a trece / Ca să nu 
te-nece... 

Coman M., Mitologie populară româ¬ 
nească, I, Editura Minerva, Bucureşti, 
1986; Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Kahane Mariana, 
Georgescu-Stănculeanu Lucilia, Cântecul 
Zorilor şi Bradul. Tipologie muzicală, 
Editura Muzicală, Bucureşti, 1988. 

Vinerea Mare 

Personificare a zilei de 14 octombrie, 
sinonimă cu *V. celor 12 V., identificată 
cu Zeiţa Venera, protectoare a vegetaţiei 
şi fertilităţii. Biserica de rit oriental a 
suprapus peste ziua de celebrare a 
Venerei pe Cuvioasa Parascheva. Peleri¬ 
najul la Biserica Trei Ierarhi din Iaşi, care 
poartă hramul Cuvioasei Parascheva şi îi 
păstrează moaştele, unde vin zeci de mii 
de credincioşi, păstrează reminiscenţe 
ale cultului preistoric închinat zeiţe 
mamă, numită în * Calendarul popular 
* Maica Precista, *Dochia, *Zâna Bătrână, 
*Muma Pădurii, Muma Caloianului, *V. 
M. Ea este invocată de neveste lipsite de 
fertilitate, de descântătoare pentru 
tămăduirea bolilor, de fete pentru 
căsătorie, de femei pentru naştere uşoară 
etc. Dar, zeiţa împarte rod atât oamenilor, 
cât şi animalelor. în unele zone pastorale 
ziua de 14 octombrie, numită şi 
Năpustitul Berbecilor sau Nunta Oilor, 
este dedicată slobozirii berbecilor în 
turmele de oi. întrucât ciclul de 
reproducere al ovinelor şi caprinelor 
poate începe, la latitudinea geografică a 
României, şi primăvara, caz în care oile 
ar făta în luna noiembrie, la debutul 
iernii, ciobanii pasc turmele de oi, până 
la V. M. sau până la *Arhangheli 
(8 noiembrie), separat de berbeci. V. M. 
este considerată hotar între vara şi iarna 
pastorală. De la această dată se deschi¬ 
deau ţarinele pentru păşunatul devălmaş, 
se intensificau pregătirile pentru pornirea 
turmelor la iernat în Câmpia Română, 
Bălţile şi Delta Dunării, Peninsula 
Balcanică, Câmpia Tisei, Ţinuturile 


Caspice şi Stepele Kubanului, se angajau 
ciobanii pentru noul sezon pastoral, se 
slobozeau berbecii (arieţii) în turmele de 
oi, se deschideau importante târguri unde 
se valorificau produsele pastorale etc. 

Vinerea Sântoaderului 

Personificare a primei zile de vineri după 
Lăsatul Secului de Paşte dedicată * Sân¬ 
toaderului cel Mare. în V. S., înainte de 
răsăritul soarelui, fetele scot rădăcina 
*Homanului, plantă cu nenumărate între¬ 
buinţări în cosmetica şi medicina po¬ 
pulară, în vrăji şi descântece. Tradiţia a 
fost consemnată, cu unele deosebiri, în 
principalele zone etnografice ale României. 

Fochi A., Datini şi eresuri populare la 
sfârşitul secolului alXIX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Mangiuca S., 
Calendarul iulian, gregorian şi poporul 
român pe anul 1882, Tipografia Alexi, 
Oraviţa, 1881; Rădulescu Codin C. ; Mihala- 
che D., Sărbătorile poporului cu obiceiurile, 
credinţele şi unele tradiţii legate de ele, 
Socec, Bucureşti, 1909. 

Vinerele 

Personificări ale zilelor de 14 octombrie 
(*Vinerea Mare) şi de 27 octombrie 
(prima zi după *Sâmedru) patronate de 
două sfinte Paraschiva. Deşi timpul în 
această perioadă a anului se caracteri¬ 
zează printr-o vreme stabilă, se considera 
nefavorabil semănăturilor de toamnă 
(Bucovina, Moldova). 

Pamfile T, Sărbătorile de toamnă şi postul 
Crăciunului. Studiu etnografic, Academia 

Română, Socec, Bucureşti, 1914; Voronca- 
Niculiţă E., Datinile şi credinţele poporului 
român, Tipografia Isidor Wiegler, Cernăuţi, 
1903. 

Vineri 

Personificare feminină a celei de a cincea 
zi a săptămânii dedicată de romani zeiţei 
Venera şi planetei Venus. V. este, excep¬ 
tând duminica, cea mai importantă zi a 
săptămânii. Ca reprezentare antropo¬ 
morfă, apare ca o femeie bună, soră cu 
sfânta Duminică, bătrână schivnică, zgâ¬ 
riată şi sângerată pentru că lucrează 
femeile în ziua ei de sărbătoare. Umblă 
îmbrăcată în alb sau negru şi ar locui în 
munţi (Argeş, Suceava), în păduri (Argeş, 
Buzău, Neamţ, Tecuci), în pustiu (Neamţ, 
Iaşi), în ostroavele mării, în cer, în lumea 
cealaltă. Sf. V. este protectoarea femeilor 
căsătorite pe care le ajută la naştere, le 
căsătoreşte fetele, poartă grija animalelor 
sălbatice. Este respectată prin post sever 
şi invocată în rugăciuni, vrăji şi descântece. 

Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu , Editura 
Minerva, Bucureşti, 1976; Ion Ghinoiu, 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Muşlea I., Bîrlea Ov., 
Tipologia folclorului din răspunsurile la 
chestionarul lui B.P. Hasdeu, Editura 
Minerva, Bucureşti, 1970. 

Viorea 

Plantă erbacee, (Scilla biofolia L.) din fam. 
Liliaceae, dăruită morţilor în ziua de 


*Florii. împreună cu alte flori de 
primăvară, V.-lele, legate la mănuşa 
ulcelelor de lut pline cu apă, se împart 
pentru morţi în Duminica Floriilor. V., 
deşi apare şi în lirica de dragoste, este 
mai cunoscută ca floare a morţilor:... / 
Când îi auzi că mor, / Să vii cu chita de 
flori. / Da ce fel de floricele? / Busuioc şi 
Viorele; / Şi să fie mai mărunte, / Ca să 
mi le pui pe frunte . .. (Oltenia). 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Niţu Georgeta, 
Plante din flora spontană cu utilizări în 
gospodăria ţărănească din Oltenia. 
Dicţionar, Editura Helios, Craiova, 1999. 

Viţă deVie 

Simbol al nemuririi, al cărei spirit este 
adăpostit vara în butucul care înverzeşte, 
înfloreşte şi rodeşte, iar iarna în butoaie. 
Ciclul vegetal al V.-ei de V., lung de 
aproximativ o jumătate de an, începe la 
sfârşitul lunii ianuarie, când se pune seva 
în mişcare, şi este marcat de sărbători şi 
obiceiuri dedicate *Ursului, podgoriilor 
şi livezilor: * Martinii de Iarnă, Arezanul 
Viilor, Târcolitul Viei, *Ziua Ursului, Ziua 
Omizilor şi *Tfif Nebunul. După aproxi¬ 
mativ două luni de zile, în preajma 
echinocţiului de primăvară, se dezgroapă 
V. de V. îngropată toamna şi i se tăiau 
corzile. La *Sântămărie (15 august) se 
angajează pândarii, la Schimbarea la Faţă 
sau Probejenie (6 august) se gusta poama 
nouă iar la Ziua Crucii sau Cârstovul 
Viilor (14 septembrie pe Stil vechi) se 
începea culesul strugurilor şi se băteau 

nucii plantaţi la vie. Al doilea ciclu, 
fermentarea şi limpezirea vinului în 
butoaie este viaţa ascunsă a V.-ei de V. 
care continuă să trăiască şi după moartea 
plantei (uscatul şi căzutul frunzelor). în 
antichitate, băutura fermentată, vinul, 
era considerat o licoare a tinereţii, o apă 
vie care alunga starea mohorâtă a omului 
şi realiza, prin beţiile rituale, legătura 
mistică între participanţii alaiurilor cu 
zeul trac Dyonisos. Vinul este şi astăzi o 
băutură rituală consumată obligatoriu în 
nopţile de Revelion, Iordănitul Femeilor, 
*Sântion, *îngropatul Crăciunului şi 
*Măcinici. Conform legendei, un împărat 
umblând prin împărăţie şi văzând câte 
pricini pornesc de la vinul tulburător de 
minte, a hotărât să stârpească copăcelul 
blestemat al V.-ei de V. împăratul a murit 
şi alţii i-au luat tronul. Un urmaş al său, 
fiind la vânătoare de sălbăticiuni prin 
codru, s-a luat după un urs. L-a gonit ce 
l-a gonit, până a ajuns la un schit unde 
trăia un călugăr bătrân-bătrân, de când 
Tata Noe. Acesta, când aude gălăgia, iese 
din chilie şi vede ursul şi pe cei ce-1 
fugăreau. Se dezbracă de haina 
călugărească, îşi suflecă mânecile, iese 
înaintea namilei, îl prinde de urechi, că 
începuse să tremure ca un miel. S-a 
minunat împăratul şi l-a întrebat, de unde 
are atâta putere în trup? Acesta i-a spus 
că are un butuc de vie, o tufă dătătoare 
de putere care face struguri la vreme de 
toamnă. Prisosul îl strânge şi îl pune în 
pod, de are tot anul. Din acea zi, 
împăratul a dat poruncă ca tufa de vie să 
aibă slobozenie să crească peste tot 


cuprinsul împărăţiei, împărtăşindu-se 
oricine din darurile ei, dar numai atât, ca 
să fie voinic de-a apuca şi ţine ursul de 
ureche. 

Butură Vaier, Enciclopedie de etnobotanică 
românească, Editura Ştiinţifică şi Enciclo¬ 
pedică, Bucureşti, 1979; Evseev Ivan, 
Dicţionar de magie, demonologie şi 
mitologie românească, Editura Amarcord, 
Timişoara, 1997; Niţu Georgeta, Plante din 
fora spontană cu utilizări în gospodăria 
ţărănească din Oltenia. Dicţionar, Editura 
Helios, Craiova, 1999. 

Vlasie 

Reprezentare mitică în * Panteonul 
românesc, protectoare a păsărilor de 
pădure şi femeilor gravide, care a preluat 
numele şi data de celebrare ale Sf 
Mucenic Vlasie Episcopul (11 februarie) 
din Calendarul creştin. La V. se întorc 
păsările migratoare, li se deschid ciocul 
şi încep a cânta. V. era invocat de 
agricultori pentru a le feri holdele de 
stricăciunile aduse de păsări şi de femeile 
gravide pentru a naşte copii sănătoşi, fără 
malformaţii (Bucovina, Moldova). 

Candrea I.A., Folclor medical comparat, 
Casa Şcoalelor, Bucureşti, 1944.; FochiA., 
Datini şi eresuri populare la sfârşitul 
secolului al XIX-lea: Răspunsurile la 
chestionarele lui N. Densuşianu, Editura 
Minerva, Bucureşti, 1976; Marian Sim. FI., 
Sărbătorile la români. Studiu etnografic. 
Cârnilegile, Institutul de Arte Grafice, 
Bucureşti, 1898. 

Volbură 

Personificare feminină a Vârtejului, soră 
a * Vântului. 

German Tt, Meteorologie populară. Obser¬ 
vări, credinţe şi obiceiuri, Tipografia Semi¬ 
narului Teologic Greco-Catolic, Blaj, 1928. 

Vulpe 

Personificare a celui mai inteligent 
animal carnasier al plaiurilor carpatice, 
mamă postumă a sufletului morţilor. în 
unele cântece de *Zori mortul este 
avertizat că V.-a care îi va ieşi în cale pe 
drumul care-1 duce la Lumea de dincolo, 
îi va fi ca o adevărată mumă:.. .Aiplecat, 
Ioane, ai plecat / Sara prin asfinţit de 
soare / mergând pe văi, pe poteceîe, /Iată, 
va ieşi vulpea înainte. / Ioane, să te- 
nspăimânte, / Bine s-o priveşti, / Să nu 
te înspăimânţi / De mamă să-ţi fie / Că 
ea tot mai ştie / Sama văilor şi potecilor 
... (Zorile, Ceptureni-Ponoarele, jud. 
Mehedinţi). 

Ciobanu Pavel, Plaiul Cloşani, Centrul de 
îndrumare a Creaţiei Populare Mehedinţi, 
1996. 

Vultur 

Substitut al sufletelor morţilor pe monu¬ 
mentele comemorative ale eroilor, pe 
stema României şi, uneori, pe stâlpii 
funerari din cimitire. V.-ul, pasăre rapace, 
reprezintă în sanctuarele preistorice (cel 
de pe frescele de la ţatal Hliyuk, unde 
atacă cadavrele decapitate), zeul Morţii. 
Riturile funerare precreştine, inclusiv 
excarnarea cadavrelor de păsări şi 


animale carnivore, sunt amintite de 
Părinţii Bisericii creştine în legătură cu 
judecata universală. Sfântul Efrem Şirul 
adaugă că după această judecată 
pământul ar înapoia corpurile primite la 
moartea oamenilor: vor învia nu numai 
cei înhumaţi după obiceiul creştin, ci şi 
cei sfâşiaţi de fiare, mâncaţi de păsări şi 
sfărâmaţi de peşti, altfel spus, şi trupurile 
neînsufleţite, abandonate sau chiar 
expuse pentru a fi devorate de păsări şi 
animale, aruncate în apă. Popoarele care 
au practicat ritul excarnării trupurilor 
neînsufleţite de păsările de pradă aveau 
convingerea că morţii nu ajung în lumea 
de dincolo dacă sunt în carne şi oase. De 
aceea, corpurile morţilor erau fie excar- 
nate de păsări, fie depuse în morminte 
pentru a cădea carnea, prin putrezire, 
după oase. Urma recuperarea osemin¬ 
telor (desfumarea) şi supunerea lor unui 
rit funerar. Informaţiile etnografice 
sprijină ipoteza existenţei în spaţiul 
carpatic a unor ciudate rituri funerare, 
cum ar fi ciopârţirea cadavrelor sau 
expunerea acestora pentru a fi devorate 
de zeiţa pasăre. Ca practică magică, 
blestemul cu moartea face adesea aluzie 
în special la riturile funerare de înhumare 
(Mânce-te Pământulî, înghiţi-te-ar 
Pământul!) şi la cele de incinerare 
(Ardi-te-ar Focul!). Dar, în blestemele cu 
moartea din folclorul erotic românesc 
sunt invocate şi păsările prădătoare 
pentru a excarna persoanele care despart 
dragostele: Cine desparte doi dragi, / 
7 Tagă-i corbii carnea-nfagi / Oasele pe 
sub copaci; /... / Cine ne-a despărţit pe 
noi, / Ducă -i corbii carnea-n văi, / Oasele 


310 



VULTUR 


prin copaci; I ... I Pune-i, Doamne, 
carnea-n fagi / Şi oasele prin copaci / Cui 
a despărţit doi dragi. 

Ghinoiu I., Lumea de aici, lumea de 
dincolo, Editura Fundaţiei Culturale 


Române, Bucureşti, 1999; Gimbuta Marija, 
Civilizaţia Marii Zeiţe şi sosirea cavalerilor 
războinici, Editura Lucreţius, Bucureşti, 
1997; Sabina Ispas, Lirica de dragoste. 
Index motivic şi tipologic, IV (S-Z), 
Bucureşti, Editura Academiei, 1989. 

Zalmoxis 

Zeu htonian al geto-dacilor, al cărui 
nume Zamoî- se înrudeşte cu Semeîe, 
zeiţa traco-elenă a Pământului şi cu 
Zemeluks, zeu chtonian al vechilor 
lituanieni. Numele zeului Z. se regăseşte 
în substantivele comune din mai multe 
limbi indo-europene, precum vechiul slav 
zemiea, cu sensul de pământ, de ţară. 
Ulterior, Z., în concurenţă cu zeul uranian 
Gebeleisis, devine un zeu celest căruia 
geto-dacii îi trimiteau, o dată la patru ani, 
un sol aruncat în sus ca să cadă în 
suliţele de lemn. Herodot povesteşte 
despre Z. că a coborât în locuinţa lui 
subpământeană unde a trăit trei ani, timp 
în care tracii îi duceau dorul, jelindu-1 ca 
pe un mort. în al patrulea an a apărut 
între ei, încredinţându-i de învăţăturile 
sale despre nemurire. De asemenea, 
Herodot precizează credinţa de nestră¬ 
mutat a geto-dacilor în nemurirea 
trupului şi sufletului cultivată de Z.: ... 
Ei cred că nu mor şi că acel care dispare 
din lumea noastră se duce la daimonul 
Zalmoxis după ce a clădit o casă pentru 
adunările bărbaţilor, în care-i primeau şi 
îi puneau să benchetuiască pe fruntaşii 


ţării, învăţându-i că nici el, nici oaspeţii 
săi, nici unul din urmaşii acestora nu vor 
muri, ci vor merge într-un anume loc 
unde vor trăi pururi şi vor avea parte de 
toate bunătăţile (Herodot, Istorii, I, iy 94). 

Mircea Eliade, De la Zalmoxis la Gengbis- 
Han, Editura Ştiinţifică şi Enciclopedică, 
Bucureşti, 1980, p. 38-39; Russu I. I., 
Religia geto-dacilor; zei, credinţe, practici 
religioase, în Anuarul Institutului de Studii 
Clasice, Cluj-Sibiu, 1949. 

Zărnă 

Reprezentare mitică care păzeşte zi şi 
noapte comorile şi îngăduie oamenilor 
să le descopere şi să le dezgroape în 
ajunul marilor sărbători de peste an 
(*Crăciun, *Anul Nou, Bobotează, Paşte, 
*Sângiorz, *Ispas, *Rusalii), când se 
spală banii, sinonimă cu *Ştima Banilor. 
Ea păzeşte noaptea comorile, înfricoşân- 
du-i pe cei care doresc să le dezgroape, 
îi îmbolnăvesc, le iau vederea, îi înnebu¬ 
nesc. Când apare cu chip de fată înaltă 
amăgeşte bărbaţii, îi atrag în pădure, se 
drăgosteşte cu ei, îi adoarme, le fură 
inima şi le-o ascund prin fântâni (TVan- 
silvania, Moldova). 

Marian Sim. FI., Mitologie românească, 
Ediţie îngrijită, cuvânt înainte şi note de 
Antoaneta Olteanu, Editura Paideia, 
Bucureşti, 2000. 

Zău 

Divinitate preistorică invocată de unele 
cete de * Căluşari în formulele de jură- 
mânt, sinonim cu * Căluş, *Mut. La 
*Legatul Căluşului Căluşarii jură credinţă 
zeului: Jur cu Z., pe sufletele moşilor mei, 
pe caii şi vitele mele, să respect Căluşul 
şi legea lui până la dezlegarea Steagului! 
Uneori se jură pe Z. şi la *Spargerea 
Căluşului, Jurăm pe 1., că am respectat 
Căluşul aşa cum îi este legea! în zonele 
în care s-a jucat sau se mai joacă Căluşul, 
pronunţarea cuvântului Z. are valoare de 
jurământ, cuvânt de onoare, care 
înlocuieşte, de la caz la caz, expresiile: 
Aşa să-mi ajute Dumnezeu !; Pe cuvânt 7; 
Z. că spun adevărulI 

Ghinoiu I., Obiceiuri populare de peste an. 
Dicţionar, Editura Fundaţiei Culturale 
Române, Bucureşti, 1997. 

Zână Bătrână 

Reprezentare mitică feminină în *Cartea 
românească a morţilor identificată cu 
Zeiţa morţii. Z. B. întâmpină sufletele fie 
la poarta împărăţiei, unde le împarte în 
vii şi morţi, fie de-a lungul drumului 
mitic, unde le îmbie să bea apa morţii: 
... Scoală, Ioane, scoală, /Scoală de te uită 
/ Sus la răsărit, / Vezi cine s-o ivit: / Un 
pom înflorat, / Cu frunza măruntă, / Cu 
umbra rotundă; / Dar la umbra lui / Cine 
se umbrea? / O Zână Bătrână j Cu 


condeiu-n mână, / Cu hârtia-ntr-alta, / Pe 
tine să te treacă, / Roagă, dragă, roagă, / 
Pe tine să te treacă / La vii, nu la morţi. 
/... / (Mehedinţi);... Du-te, Ioane, du-te, / 
Tot pe drum 'nainte / Şi sama să iei / Să 
nu te abaţi / Că-s livezi arate, / Cu spini 
semănate / Şi să te abaţi / La mâna 
dreaptă / Că-s livezi arate, / Cu flori 
semănate, / Ş-n mijlocul lor / Este o 
poienuşă / Cu-o lină fântână / Ş-o Zână 
Bătrână /Cu paharu-n mână; / Pe care 
goge-m trece, / S-mbie cu apă rece. / 
Ioane, să nu bei,... (Rudăria, jud. Caraş- 
Severin). 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Kahane Mariana, 
Georgescu-Stănculeanu Lucilia, Cântecul 
Zorilor şi Bradului. Tipologie muzicală, 
Editura Muzicală, Bucureşti, 1988. 

Zâne 

1. Reprezentări mitice feminine substi¬ 
tuite de fecioarele care alungă în 
Sâmbăta Rusaliilor * Ielele sau * Rusaliile, 
sinonime cu *Drăgaicele sau *Sânzie- 
nele. Fetele în vârstă de la 8-14 ani, 
întotdeauna în număr fără soţ (3, 5, 7,9), 
intrau în ceată sub jurământ că vor 
alunga anual Rusaliile până vor intra în 
horă: *Zău, am să împlinesc Goana 
Rusaliilor până voi ieşi la horă şi nimeni 
decât mine şi ai mei să nu ştie, altfel 
Rusaliile să mă pedepsească! în 
dimineaţa zilei de vineri dinaintea 
Rusaliilor se întâlneau şi mergeau, în 
taină, în pădure sau pe câmp unde 
strângeau flori de câmp, confecţionau 

din ele cununiţe, cingători şi buchete, 
aruncau pe apă tulpinile, frunzele şi 
florile nefolosite, reveneau acasă unde 
fiecare surată sau verişoară îşi agăţa în 
pomul din faţa locuinţei cununa. în 
noaptea de sâmbătă, după cântatul 
cocoşilor de miezul nopţii, fetele se 
sculau, se îmbrăcau în alb, precum 
zânele, mergeau pe muteşte în câmp, în 
locul unde confecţionaseră cu o zi înainte 
cununile, cingătorile şi buchetele de flori 
însoţite, de la distanţă, de un părinte. 
Primele cuvinte sunt pronunţate la 
sosirea ultimei surate: - Bună dimineaţa 
surată! - Bună dimineaţa, fete curate! / 
Să pornim goana Rusaliilor! Cea mai 
mare dintre surate încheie dialogul cu 
cuvintele: Gonim lucrurile necurate, /Să 
ne rămână vetrele curate / Ca roadele de 
rouă din cer picate! După împodobirea 
suratelor cu cununiţele şi cingătorile de 
flori aduse de acasă, deveneau dintr-o 
dată foarte vesele: începeau să cânte, se 
prindeau într-o horă năvalnică şi 
înconjurau vatra satului, din movilă în 
movilă. Suratele jucau pe movilă sau 
înconjurau movila cu dansul ritual 
Rustemul, aruncau flori şi apoi alergau 
la altă măgură (movilă). După ocolirea 
vetrei satului în cântec, dans şi voie bună, 
suratele se întorc acasă, mănâncă şi beau 
apă, încheind postul început cu o zi 
înainte. Desfăşurarea nocturnă a 
ceremoniei, numită * Goana Rusaliilor, şi 
numele suratelor participante erau ţinute 
ca mari secrete. Deşi obiceiul este numit 
printr~o sintagmă cu sens ameninţător, 
Goana (alungatul) Rusaliilor, fecioarele 
conduc cu cântec, dans şi voie bună 


*Zânele Rele în afara satului, spre 
deosebire de ceata masculină a 
‘Căluşului care se luptă cu acestea în 
săptămâna Rusaliilor. Informaţiile au fost 
atestate în localităţile din sudul judeţului 
Argeş de la bătrâne care au făcut parte 
ele însele din cete de fete care au alungat 
Rusaliile; 

2 . Reprezentări fantastice care apar în 
nopţile de vară, înainte de cântatul 
cocoşilor sinonime cu Cele Nepomenite, 
Cele Sfinte, Dânsele, Doamnele, Fetele 
Câmpului, ‘Frumoasele, ‘Ielele, 
împărătesele Văzduhului, Măiestrele, 
‘Miluitele, Puternicele, ‘Rusaliile, 
‘Şoimanele, ‘Ursoaicele, ‘Vântoasele 
(Brăila, Ialomiţa). 

Candrea I. A., Folclorul medical român 
comparat, Editura Polirom, Iaşi, 1999; 
Fochi A., Datini şi eresuri populare la 
sfârşitul secolului al XlX-lea: Răspunsuri 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Lumea de aici , lumea de dincolo, Editura 
Fundaţiei Culturale Române, Bucureşti, 
1999; Nania I., Rusaliile. Sărbătoare 
multimilenară în spaţiul românesc, în 
„Creativitate şi eficienţă în acţiunea socială 
a tineretului”, voi. II, 1989; Pamfile Tudor, 
Sărbătorile de vară la români. Studiu 
etnografic, Academia Română, Bucureşti, 
1910. 

Zburător 

Reprezentare mitică cu chip de om sau 
de balaur care coboară în zbor noaptea 
în casele oamenilor unde chinuieşte 
fetele şi nevestele pricinuindu-le, prin 

neodihnă, oboseală şi prin frământare în 
timpul somnului, vânătăi pe corp, 
sinonim cu Zmeu, *Ceas Rău, *Crâsnic, 
Ăl mai Rău. Când are înfăţişare de om, 
Z.~ul reprezintă fiinţa iubită, dragostea 
neîmpărtăşită, feciorul care-şi vizitează 
drăguţa măritată de părinţi cu altcineva, 
împins de dorinţa nestăvilită, el intră 
noaptea pe horn, pe fereastră, pe gaura 
cheii sau prin crăpătura uşii în camera 
în care doarme fata, o sărută, o muşcă, 
o strânge în braţe, o iubeşte. Fata sau 
femeia îl vede în vis, tresare în somn, 
slăbeşte văzând cu ochii, este palidă la 
faţă. în zori, după dezlănţuirea erotică 
din timpul nopţii, Z.-ul iese pe coş 
prefăcându-se în pară de foc şi scântei, 
uneori trăsneşte şi şuieră. Poate fi 
împiedicat să intre în casă numai dacă 
se ung intrările cu untură de zmeu 
pleznit. Ziua stă prin scorburile copacilor, 
ascuns de lumina soarelui. Arborele în 
care se presupune că stă Z.-ul era 
incinerat de vrăjitoare pentru a găsi 
untura de zmeu plesnit, antidot pentru 
vizitatorul nocturn. Z.-ul cu înfăţişare de 
balaur are altă origine; el ar proveni din 
* Şarpele care reuşeşte să înghită piatra 
nestemată, rezultată din spuma şerpilor 
încolăciţi unii cu alţii toamna, înainte de 
*Ziua Şarpelui, când se retrag în adă¬ 
posturi pentru hibernare. Deşi are 
înfăţişare piromorfă (limbă sau sul de foc, 
ochi strălucitori ca focul, stea alungită), 
Z.-ul ia, după coborârea lui pe horn în 
casă, chipul iubitului. Vizitele Z.-ului şi 
consecinţele lăsate fetei sau nevestei 
vizitate (oboseala, lipsa poftei de 
mâncare, privirea pierdută şi îngân¬ 


durată) erau considerate boli (Lipitură, 
Zburător) lecuite cu buruiana numită Z., 
cu alifii din solzi de peşte sau din smoală 
de la moară, prin descântec de Z. sau 
prin practica magică a săritului Călu¬ 
şarilor la Rusalii peste bolnavă. Fata sau 
femeia cu Z. este recunoscută de cei din 
jur după înfăţişarea fizică şi, uneori, după 
comportamentul ciudat din timpul zilei: 
are vedenii, este tristă şi indispusă, este 
cuprinsă de fiori şi tremurături, umblă 
grăbită după cel iubit şi face gesturi 
amoroase la umbra unor arbori. Stările 
şi spaima provocate fetelor şi nevestelor 
de Z. sunt admirabil surprinse de 
scriitorul paşoptist, Ion Eliade Rădulescu 
în poezia cu acelaşi nume: Vezi, mamă, 
ce mă doare, şi pieptul mi se zbate, / 
Mulţimi de vineţele pe sân mi se ivesc, / 
Un foc s-aprinde-n mine, răcori mă iau 
pe spate, / îmi ard buzele, mamă, obrajii 
mi se pălesc. / Ia pune mâna, mamă, pe 
frunte ... Ce sudoare !... 

Bîrlea Ovidiu, Mică enciclopedie a poveş¬ 
tilor româneşti. Editura Ştiinţifică şi 
Enciclopedică, Bucureşti, 1976; Candrea 
I. A., Folclor medical român comparat, 
Editura Polirom, Iaşi 1999. 

Zburătorire 

Fugă rituală care se încheie cu prinderea 
şi sărutarea fetelor de băieţi în ziua de 
*Dragobete, sinonimă cu Bătaia rituală. 
Se mai zburătoresc păsările de curte 
(găinile, raţele, gâştele) şi păsările de 
pădure care, înainte de împerechere, 
intră într-o stare de nelinişte: zboară, se 

aleargă, se agită, se lovesc cu aripile 
(Oltenia). 

Zeiţa Pasăre 

Divinitate neolitică prezentă în * Pan¬ 
teonul românesc în două ipostaze: zeiţă 
a regenerării (* Barza) şi zeiţă a * Morţii 
(*Gaia, Corboaica, * vulturul), sinonimă 
cu Gaea. în cântecele rituale şi ceremo¬ 
niale (Cântecul *Zorilor la înmormântare, 
colindele precreştine şi chiar în unele 
cântece nupţiale), Z. P. este numită *Gaia, 
Gaica, Gaiul, *Gai, Cocoşel de Gai, Daiul 
sau cu nume amalgamat *Cocoşgaia, 
*Cocoşdaia, *Cocoşdai. în toate 
variantele Cântecului de Zori, aceste 
păsări fantastice, singurele care aud 
*Toaca bătută în cer la miezul nopţii 
pentru a trezi, la rândul lor, cocoşii 
obişnuiţi de pe pământ, sunt reprezentări 
ale Z.-ei P. în ipostaza * Morţii. Ase¬ 
mănător * Ursitorilor, zeiţe ale destinului 
care nu sunt auzite de oricine când 
ursesc copilul la naştere, Cocoş Gaiul 
este văzut şi auzit, la moartea omului, 
numai de persoana decedată. în general, 
*Moartea este implicată în unul sau două 
episoade: cu chip de pasăre, care scoate 
sufletul din corp, şi cu chip de femeie, 
care scrie sufletul mortului pe răbojul 
morţilor. Spre deosebire de zeiţa 
antropomorfă, Z. P. ia sufletul cu gheara 
(morţii). 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Gimbutas Marija, 
Civilizaţie şi cultură. Vestigii preistorice în 
sud-estul european, Editura Meridiane, 


Bucureşti, 1989; Kahane Mariana, 
Georgescu-Stănculeanu Lucilia, Cântecul 
Zorilor şi Bradului. Tipologie muzicală, 
Editura Muzicală, Bucureşti, 1988. 

Zi 

Personificare a primei unităţi de măsură 
a timpului oferită de Cosmos pămân¬ 
teanului. Z.-ua solară este, asemănătoare 
celorlalte unităţi de măsurat timpul 
calendaristic (săptămâna, luna, 
anotimpul, anul), un important personaj 
mitic: Zilele au fost la început oameni care 
mergeau pe pământ. Amu nu mai umblă 
că sunt oamenii păcătoşi. Precum 
oamenii, acestea se împart în bărbaţi 
(lunea, marţea şi joia) şi femei 
(miercurea, vinerea, sâmbăta şi 
duminica). Fără excepţie, Z.-lele 
săptămânii au fost divinizate (Sf. Vineri, 
Sf. Duminică) sau au primit câte un sfânt- 
patron (Sântilie sau Sântion pentru marţi, 
* Maica Precista pentru miercuri, Sf. 
Nicolae pentru joi, Sf. Lazăr pentru 
sâmbătă). Aprecierea vârstei Z.-lei, a 
momentelor scurgerii timpului diurn, se 
făcea după poziţia Soarelui pe bolta 
cerească şi cuprindea următoarele 
subunităţi de măsură: dimineaţă, faptul 
Z.-lei, la Z..-uă, dis-de-dimineaţă pentru 
răsăritul Soarelui sau imediat după 
răsăritul Soarelui; prânzul mic, prânzişor 
pentru momentul când Soarele se afla la 
a treia parte din urcuş; prânz, prânzul 
mare, improor, împroor şi năproor când 
Soarele a străbătut jumătate din urcuş, 
pe la ora nouă sau zece; sub amiază 
reprezintă aproximativ ora 11; în amiază, 

nămiază, prânz la cruce, în răscrucile 
cerului pentru momentul când Soarele 
îşi isprăveşte urcuşul; chindie, cina mică, 
la toacă, la asfinţit şi soare-apune. După 
apariţia şi generalizarea ceasornicului, 
românii împart vârsta Z.-lei precum a 
omului, în trei (dimineaţă, amiază şi 
seară) sau în patru părţi (dimineaţa, 
amiază, dupăamiază şi seară). Noaptea 
este şi ea divizată, precum Z.-ua, în trei 
(seara, miezul nopţii şi dimineaţa) sau în 
patru părţi (seara, miezul nopţii, cântatul 
cocoşilor şi dimineaţa). 

Ghinoiu I., Vârstele timpului, Editura 
Meridiane, Bucureşti, 1988; Voronca- 
Niculiţă E., Datinile şi credinţele poporului 
român, Tipografia Isidor Wiegler, Cernăuţi, 
1903. 

Zile ale Babei Dochia 

Personificare a celor 9 sau de 12 zile de 
la începutul lunii * Martie, timp îmbătrânit 
dedicat morţii şi renaşterii anuale a 
*Dochiei. Obiceiurile şi practicile magice 
de înnoire a timpului se concentrează în 
prima zi a ciclului, 1 martie, numită zonal 
*Dochia, Marta, *Mărţişor, *Dragobete 
şi în ultima zi, la moartea Dochiei, 
9 martie, numită *Moşi, *Măcenici, 40 
de Sfinţi. Scenariul ritual de înnoire a 
Anului Agrar este format din obiceiuri şi 
practici magice de un rar arhaism: 
aprinderea rituală a focurilor, afumarea 
curţilor, grădinilor şi anexelor 
gospodăreşti; bătutul pământului cu 
maiurile sau ciomegele pentru scoaterea 
căldurii şi alungarea frigului; prepararea 


alimentelor rituale (*Măcinici, *Sfinţi, 
*Bradoşi) care amintesc, prin formele 
antropomorfe ale figurinelor din *Aluat, 
sacrificiile preistorice; observaţii şi 
previziuni meteorologice; încercarea 
norocului; vrăji şi descântece; pomenirea 
morţilor; începerea simbolică a unor 
activităţi economice (începutul aratului, 
retezatul stupilor, scoaterea stupilor de 
la iernat, semănatul răsadului de varză, 
măturatul şi greblatul curţilor şi gră¬ 
dinilor); confecţionarea * Mărţişorului, 
funie a anului şi calendar simbolic care 
reprezintă, prin şnurul bicolor, anotim¬ 
purile de bază ale anului: iarnă şi vară. 
Fără să li se mai cunoască semnificaţia, 
multe obiceiuri din ciclul Zilele Babelor 
sunt practicate şi astăzi. 

Coşbuc George, Elementele culturii po¬ 
pulare, Editura Dacia, Cluj-Napoca, 1986; 
Fochi A., Datini şi eresuri populare la 
sfârşitul secolului alXlX-lea: Răspunsurile 
la chestionarele lui N. Densuşianu, Editura 
Minerva, Bucureşti, 1976; Ghinoiu I., 
Obiceiuri populare de peste an. Dicţionar, 
Editura Fundaţiei Culturale Române, 
Bucureşti, 1997; Voronca-Niculiţă E., 
Datinile şi credinţele poporului român, 
Tipografia Isidor Wiegler, Cernăuţi, 1903. 

Zile ale Moşilor 

Ciclu de 9 zile în *Calendarul popular, 
simetric şi în continuarea *Zilelor Babei, 
deschis de *Măcinici (9 martie) şi închis 
de * Alexie (17 martie), dedicat moşilor şi 
strămoşilor. Spre deosebire de zilele 
Dochiei, Z. M. este, în general, un timp 
frumos şi primăvăratic. Dacă în această 


317 



ZIUA PEŞTELUI 


perioadă apar şi zile friguroase, cu 
ninsoare, lapoviţă şi vânt, acestea sunt 
numite, generic, *Zile împrumutate şi 
sunt atribuite păsărilor migratoare, 
vestitoare ale primăverii (*Barza, rân¬ 
dunica, ciocârlia) sau mieilor fătaţi 
primăvara (Muntenia, Dobrogea, Mol¬ 
dova, Bucovina). 

Ion Ghinoiu, Obiceiuri populare de peste 
an. Dicţionar, Editura Fundaţiei Culturale 
Române, Bucureşti, 1997 

Ziua Peştelui 

Sărbătoare cu dată fixă a pescarilor 
(17 martie) închinată peştelui, sinonimă 
cu *Alexie. De Z. P., când se zbate ştiuca 
sau peştele în apă înainte de depunerea 
icrelor pentru înmulţire, pescarii nu 
ieşeau la pescuit, ajunau sau prindeau 
un peşte mic, îl descântau şi îl mâncau 
crud. 

Ciubotaru S., Nunta în Moldova, Editura 
Universităţii „Al. I. Cuza", Iaşi, 2000; Stoica 
G., Petrescu R, Bocşe M., Dicţionar de artă 
populară, Editura Ştiinţifică şi Enciclo¬ 
pedică, Bucureşti, 1985. 

Ziua Şarpelui 

Data ieşirii şerpilor din adăposturile în 
care au hibernat între Ziua Crucii şi 
* Alexie. Pentru a-i câştiga bunăvoinţa pe 
timpul verii, şarpelui nu i se pronunţă 
numele de ziua lui sau i se adresează 
folosind nume eufemistice (Domn, Curea, 
Cel care se Târăşte), nu era omorât 
conform obiceiului şi zicalei populare: 
Omoară şarpele ce-ţi iese în cale! în Z. Ş. 


erau răsfăţate şi alte vietăţi care se 
trezeau la viaţă în ziua de Alexie: 
broaştele erau numite Iepe, gângăniile 
Doamne sau Cucoane. 

Zori 

Zeiţe ale destinului sufletului plecat în 
* Lumea de dincolo, sinonim cu Ursitoa¬ 
rele, zeiţe ale sufletului sosit în lumea de 
aici. Locul moaşei de la naştere, care 
asigura venirea fătului fără incidente 
deosebite în lumea de aici şi îi primea 
apoi acestuia Ursitoarele, este preluat, la 
înmormântare, de un grup fără soţ de 
femei, adevărate preotese antice pierdute 
până spre zilele noastre prin unele sate 
din sud-vestul României. Acestea, stând 
cu faţa la răsărit, invocă printr-un text 
cântat, Z., zeiţe ale destinului, care 
hotărăsc plecarea sufletului în lumea de 
dincolo. Z. sunt trei zâne-surori care 
decid, prin apariţia lor înainte de răsăritul 
Soarelui, ieşirea sufletului din existenţă 
şi intrarea lui în postexistenţă. în 
variantele gorjene, Z.-le sunt rugate să 
întârzie răsăritul (. Zorilor ; Zorilor / Voi 
surorilor ; / Voi să nu pripiţi / Să ne 
năvăliţi), ca să dea răgaz defunctului să 
pregătească: ospăţul funerar [Un cuptor 
de pâine, /Altul de mălai, /Nouă buţi de 
vin, /Nouă de rachiu / Şi-o văcuţă grasă, 
/ Din ciread-aîeasă, /Să-i fie de masă)-, o 
turtă de ceară (Turtiţă de ceară, Fie-ţi de 
vădeaîă) din care trebuia confecţionată 
lumânarea de mărimea mortului, numită 
stat, toiag, privighetoare ; să scrie rudelor 
răvaşe ca să vină la ospăţ {Nouă răvăşele 
/ Arse-n cornurele, / Ca să le trimeată / 
Pe la nemurele, / Să vină şi ele, / Să vadă 

ce jele); să pregătească mijlocul de 
transport, carul cu boi (Un car căra tor, / 
Doi boi trăgători, / Că e călător/ Dintr-o 
lume-ntr-alta,/Dintr-o ţară-ntr-alta, /Din 
ţara cu dor/în cea fără dor; / Din ţara cu 
milă / în cea fără milă). în variantele 
mehedinţene şi caraş-severinene, Z., 
interogate de ce au întârziat răsăritul, 
motivează că au dat răgaz defunctului 
să-şi ia rămas bun de la cei dragi: soţ, 
soţie, copii, părinţi. Cântecele de Z., 
atestate la mijlocul secolului trecut în 
mai multe judeţe (Gorj, Mehedinţi, Caraş- 
Severin, Timiş, Bihor, Hunedoara, Alba, 
Sibiu), sunt texte rituale de mare vechi¬ 
me, cântate la unison sau antifonic în 
diferite momente ale ceremonialului 
funerar. Melodia impresionează prin 
arhaicitatea sonorităţilor şi textul prin 
marea putere evocatoare. Până la etno- 
muzicologul român Constantin Brăiloiu, 
folcloriştii şi etnografii, neîntâlnind în 
Europa o specie asemănătoare, au 
încadrat-o greşit în categoria bocetelor. 

Ghinoiu I., Lumea de aici, lumea de dincolo, 
Editura Fundaţiei Culturale Române, 
Bucureşti, 1999; Gimbutas Marija, Civiliza¬ 
ţie şi cultură. Vestigii preistorice în sud- 
estul european, Editura Meridiane, 
Bucureşti, 1989; Kahane Mariana, 
Georgescu-Stănculeanu Lucilia, Cântecul 
Zorilor şi Bradului. Tipologie muzicală, 
Editura Muzicală, Bucureşti, 1988. 

Zorită 

Personificare a stelei Sirius, singurul 
astru nocturn vizibil cu ochiul liber ziua 
pe timp de vară după răsăritul soarelui, 


sinonimă cu Zori-de-Zi. El măsoară 
timpul nocturn scurs între al doilea şi al 
treilea cântat al cocoşilor. Vara, în timpul 
muncilor agricole, lumina lui Z. se îngână 
cu lumina Zorilor-de-Zi. împreună cu 
fraţii săi, Murgilă şi Miezilă, împarte 
noaptea în trei conace. în legende, când 
apare în ipostază de bou sau de taur, 
duce soarele în coarne de la răsărit până 
la zenit. în unele credinţe Z. este o 
reprezentare silvestră, fiu al * Mumei 
Pădurii (Muntenia, Moldova). 

Otescu I., Credinţele ţăranului român 
despre cer şi stele, 1907 (fără alte date pe 
copertă). 

Zorile din Casă 

Dialog cântat, purtat de un grup de femei 
cu mortul în casă, la căpătâiul acestuia, 
după invocarea *Zorilor afară, pe prispă 
sau pe o înălţime din preajma casei 
(căpiţă de fân, movilă). Defunctul este 
strigat pe nume sau somat prin strigăt să 
iasă din casă de zeiţa * Morţii cu chip de 
pasăre: Corboaica Neagră, *Gaia, Cocoş 
Gaia. Ieşit din adăpost, acesta devine 
vulnerabil: este pleznit cu aripile, îi este 
luat graiul, îi sunt lipite buzele, îi este 
întunecată sau împăienjenită vederea, 
întoarcerea la starea părăsită este 
ireversibilă; moartea este dezinteresată 
de darurile promise de muribund (plug 
cu patru boi, turmă de oi etc.) şi 
nepăsătoare la rugămintea acestuia de a 
fi lăsat să-şi ia rămas bun de la cei dragi. 
După trei sau mai multe strigăte ale 
morţii, sufletul se desprinde de lumea de 
aici şi se porneşte, fără împotrivire, în 

lumea de dincolo: ... Ieri-aîaîtăieri / A 
venit din cer / O corboaică neagră, / Din 
aripi a dat, / Graiul mi l-a luat, / Picioarele 
mi-a-ntins. / Mâini pe piept mi-a pus, / 
Buză mi-a pârlit / Ochii mi-a lipit/Şi m-a 
despărţit / De mamă, de tată / Şi de lumea 
toată; / De fraţi, de surori / De grădina cu 
flori...(Zorile de afară şi din casă, 
Tămăşeştii de Jos, jud. Gorj). 


Ghinoiu I., Lumea de aici, lumea de 
dincolo, Editura Fundaţiei Culturale 
Române, Bucureşti, 1999; Gimbutas 

Mitologie 

• 630 de articole care 
definesc reprezentările mitice 
româneşti, invocate în 
obiceiurile şi practicile magice 
să alunge seceta şi bolile, să 
dea rod holdelor şi 
animalelor, să afle ursita şi 
norocul, să căsătorească 
fetele, să aducă linişte şi pace 
în ţară. 


• 154 de fotografii-document care ilustrează Panteonul românesc 
alcătuit din reprezentări mitice grupate în calendarul ţăranului, 
precum oamenii, pe criterii de vârstă şi de sex: cu moşi (Crăciun, 
Ajun, Nicolae, Andrei) şi babe (Dochia), cu sfinţi tineri (Sânvăsâi, 
Dragobete, Sântoader, Sângiorz) şi maturi (Sântilie, Sâmedru), cu 
zeiţe-fecioarâ (Floriile, Sânzienele, Drăgaicele, Lăzăriţele, Ielele) şi 
zeiţe-mumâ (Muma Pădurii, Muma Caloianului, Muma Dracului). 
Asemănător sfinţilor sub cupola bisericii, aceştia cultivau 
sub bolta cerului vieţuirea paşnică a omului cu semenii, dar şi 
cu natura din care îşi alegea simbolic mamă, tată, frate, soră, 
soţie postumă. 

